
MOTIO: 


Cu penița de brabete, 

Nu de gâscă sau păun, 
Zgâriai pe un dovlete 
Ce-avusăi lumii să-i spun. 


Şi-ncepui cu foaie verde 
Ca în doinele bătrâne, 
Cântecul dacă s-o pierde, 
Foaie verde tot rămâne! 


Petre DRAGU 


OBSERVAŢII ISTORICO-FILOLOGICE 
DESPRE MIORIŢA LUI ALECSANDRI* 


Nu întâmplător, asemenea aerului puternic ozonat al marilor 
înălţimi, piscurile literaturii universale au exercitat dintotdeauna 
o atracţie fascinantă, făcând ca în jurul lor să se reverse adevărate 
râuri de cerneală. Despre poemele homerice ca şi despre Divina 
Commedia, Don Quijote, Hamlet ori Faust s-au scris, se pare, despre 
fiecare în parte, biblioteci întregi, fără ca zelul comentatorilor să se 
fi istovit. Aceasta se explică, desigur, prin complexitatea inepui- 
zabilă a capodoperelor. Ca însăşi natura şi viaţa, ele oferă mereu 
noi fațete privirii analitice. Substanţa lor, profund dialectică, iscă 
necontenit noi — chiar dacă uneori şi false! — probleme. Este tocmai 
temeiul pentru care, după memorabila formulă horaţiană, iscusinţa 
comentatorilor rămânând veşnic obstinată, Grammatici certant et ad- 
huc sub judice lis est...1 

Nimic nu poate fi exagerat evocând cele de mai sus spre a 
poposi, de fapt, la plaiurile Mioriței. Într-adevăr, despre „cântecul 
mioarei” — pe care atât de mult l-a îndrăgit — M. Sadoveanu afirma 
în 1944 că „rămâne singur între mii de cântece, ca un pisc pleşuv 
între muncele“.2 Cu aproape un veac mai înainte, discretul şi enig- 
maticul descoperitor al Mioriței, A. Russo, nu s-a sfiit să aşeze „pre 


* Studiu publicat în Revista de Etnografie şi Folclor, 20 (1975), nr. 2, pp. 127-158. Elabo- 
rat şi tipărit la împlinirea a 125 de ani de la întâia publicare a variantei Alecsandri şi 
după şase decenii de la studiul lui D. Caracostea, din anii 1915-1916 (cf. D. Caracos- 
tea, Poezia tradițională română, Bucureşti, Editura pentru Literatură, 1969; îndeosebi 
I, pp. 40 şi 63-74); acest studiu reia „localizarea variantei lui Alecsandri” pornind de 
la stadiul în care această problemă ajunsese prin monografia lui A. Fochi, Mioriţa, 
Bucureşti, Editura Academiei RPR, 1964. 

1 Horatius, De arte poetica, vs. 78. 


2 M. Sadoveanu, „Cântec bătrânesc“, în Carpaţii, Sibiu, 12 (1944), nr. 4, p. 91. 


Virgil şi pre Ovid” alături de neştiutul, cel dintâi stihuitor al cânte- 
cului valah: „De vom deschide pre Virgil şi pre Ovid, ne vom găsi, 
pot zice, acasă la noi [...] Pe lângă aceşti doi creatori de poezie 
antică s-au adăogit un al treile poet, păstoriul câmpiilor şi al munţi- 
lor noştri, care au produs cea mai frumoasă epopee păstorească din 
lume: Meoriţa. Însuşi Virgil şi Ovid s-ar fi mândrit cu drept cuvânt, 
dacă ar fi compus această minune poetică”.3 

Se împlinesc 125 de ani de când, pentru întâia oară (în Bucovina 
fraţilor Hurmuzaki, din 18 februarie 1850) V. Alecsandri a încredin- 
țat tiparului celebra „variantă” care rămâne, oricum, pe veci legată 
de numele şi de pana sa. Se ştie însă că — voit sau nu — marele poet, 
recunoscând dar şi acoperind în parte rolul prietenului A. Russo în 
„descoperirea“ Mioriţei, a lăsat să plutească în jurul acestei capodo- 
pere a folclorului nostru aureola celui mai ciudat mister, făcându-ne 
nu fără motiv să ne întrebăm şi azi care este de fapt proveniența 
faimoasei sale variante şi cât de adânc pana glorioasă a Poetului s-a 
amestecat „îndreptând” şi distilând „lamura ei din variantele tu- 
foase şi imperfecte, până ce a statornicit-o definitiv în forma-i pură 
de juvaer”.4 

Este adevărat că unii dintre cei mai de seamă comentatori au 
expediat în cele din urmă - considerând oţioasă — problema, prefe- 
rând să ridice mai departe cuvenitele osanale perspicacităţii şi 
măiestriei neîntrecute a poetului care a izbutit să înalțe ca din senin 
acest întâi şi inegalabil monument al folclorului nostru. Prin aceasta 
„problema” nu încetează însă să existe, nefiind nicidecum indife- 
rentă modestei cercetări folcloristice, care este oricum datoare să 
caute şi să găsească răspunsul cât mai plauzibil, cât mai aproape de 
adevăr. Acesta nu este deloc lipsit de importanţă, spre a nu clădi 
comentariul, oricât de subtil şi de autorizat, pe o bază, altfel în veci 
îndoielnică. 

În cursul anilor care au trecut de la întâia publicare a variantei 
Alecsandri, s-a acumulat o enormă literatură — aproape o mie de 
înregistrări de alte şi alte variante, ca şi noi şi noi comentarii şi 
studii între care, la loc de frunte, se aşează îndeosebi cele pe care 
le datorăm lui O. Densusianu, D. Caracostea, L. Blaga, I. Muşlea, 
C. Brăiloiu, H.H. Stahl, I. Diaconu - iar în vremea din urmă, lui 
M. Eliade. Datorăm de asemenea străduinţei fără egal a lui A. Fochi 


3 A. Russo, Scrieri, publicate de P.V. Haneş, Bucureşti, 1908, p. 187. 
4 Cf. M. Sadoveanu, op. cit., p. 91. 

masiva monografie, tipărită în anul 1964, adevărat monument de 
tenacitate şi de erudiție ştiinţifică, întru totul vrednic de valoarea şi 
renumele Miorijei.5 Însumând de pretutindeni şi confruntând cu 
migală aproape tot ce se putea cunoaşte despre Miorița până la data 
apariţiei lucrării sale, A. Fochi a întreprins, în cel mai desăvârşit 
spirit obiectiv, o extrem de minuțioasă analiză structurală a textelor 
culese şi o sinteză critică a comentariilor şi părerilor emise pe par- 
cursul timpului, oferindu-ne o adevărată enciclopedie a Mioriţei. 

Faţă de cele cu desăvârşită artă critică expuse de A. Fochi, sunt 
totuşi posibile noi observaţii şi sugestii, care ar putea aduce în făga- 
şul explicării Mioriţei unele nebănuite ipoteze, dacă nu chiar reale 
noi descoperiri, fără intenţia de a ştirbi ori contrazice, ci dimpotri- 
vă, în dorinţa de a continua şi întregi, oricât de puţin, comentariul 
omnilateral al lui A. Fochi. 

Vom începe deci prin a reţine şi sublinia mai întâi unele dintre 
preţioasele concluzii ale lu: A. Fochi. Punând laolaltă unele certitu- 
dini dar şi unele şovăieli şi îndoieli adunate din cuprinsul mono- 
grafiei Mioriţei, vom face din acestea un consistent punct de plecare 
al modestei contribuţii pe care ne propunem s-o aducem în cele ce 
urmează. 


Xe 


Ceea ce A. Fochi se vedea silit să constate rămâne, în ciuda 
masivei sale monografii, cel puţin în parte valabil şi acum: „,[...] în 
jurul Mioriţei planează încă şi astăzi numeroase prejudecăţi ”.6 

Pe lângă prejudecățile — astăzi în mare parte risipite prin însăşi 
soliditatea demonstrațiilor lui A. Fochi —, stăruie însă şi o seamă de 
incertitudini şi şovăieli, care îşi găsesc locul chiar şi în uriaşa mono- 
grafie a Mioriţei. Aşa, de pildă, în ce priveşte „originea textului” lui 
Alecsandri: „Discuţia cu privire la originea textului“, arată A. Fochi, 
„este infructuoasă, poetul lăsându-ne în cel mai desăvârşit întune- 
ric”.7 Mai departe, A. Fochi adaugă: „[...] problema originii textu- 
lui nu poate fi pe deplin elucidată, până la descoperirea vreunor 
mărturii mai precise”.8 


5 A. Fochi, Mioriţa. Tipologie, circulaţie, geneză, texte, Bucureşti, Editura Academiei 
RPR, 1964. 


6 Ibidem, p. 123. 
7 Ibidem, p. 124. 
5 Ibidem. 


Cu toate acestea, există în desfăşurarea monografiei afirmaţii 
care denotă că A. Fochi optează totuşi hotărât: „Astăzi se poate afir- 
ma cu certitudine că Alecu Russo este descoperitorul şi culegătorul 
Mioriţei”? Această afirmaţie apare însă mult atenuată după aproape 
350 de pagini: „Acum o sută şi mai bine de ani, publicând balada, 
Alecsandri afirma destul de neprecis că textul a fost cules la Soveja 
şi pe Ceahlău. Care este adevărul în privinţa aceasta e greu de spus, 
pare însă mai probabil ca textul să fi fost cules în prima localitate“.10 

Esenţial pentru punctul de vedere al lui A. Fochi în această 
privinţă rămâne, în cele din urmă, faptul că, în timp ce pentru alte 
cazuri A. Fochi grupează o seamă de variante ca „nelocalizate” 11, 
varianta lui Alecsandri (cu sigla MOLD. 27) apare situată, atât în 
„tabloul variantelor analizate” 12, cât şi în harta nr. 1, la localitatea 
Soveja, ceea ce arată că, în ciuda rezervei sale prudente, A. Fochi 
înclină cu precădere pentru aceasta. 

Propunându-ne să supunem unei noi şi atente reexaminări toc- 
mai această problemă, în căutarea „vreunor mărturii mai precise”, 
socotim necesar ca, în prealabil, să consemnăm şi să subliniem încă 
unele dintre preţioasele certitudini sau şovăieli ale monografiei. 

Analizând şi comparând amănunţit variantele baladei, apoi 
sintetizând cuantificarea analizelor statistice într-o seamă de profile 
grafice edificatoare pentru a stabili morfologia şi tipologia variante- 
lor de pretutindeni în comparaţie cu varianta Alecsandri, A. Fochi 
conchide în esenţă următoarele în privinţa versiunii moldo-munte- 
ne: „Dacă trecem la analiza materialului din Moldova, ne-am aştepta 
ca el să urmeze întru totul schema variantei lui Alecsandri, culeasă 
şi ea din aceeaşi provincie. Lucrurile stau însă cu totul altfel”.13 

Dintre numeroasele consideraţii şi aprecieri ale lui A. Fochi în 
privinţa greutăţii specifice a diferitelor episoade şi momente tema- 
tice din desfăşurarea Mioriţei, trebuie reţinută menţiunea specială 
pe care A. Fochi o face despre „cadrul epic iniţial”, chiar dacă „testa- 
mentul ciobanului” e în cele din urmă subliniat ca fiind sine qua non 
pentru definirea Mioriţei: „Nucleul central, fără de care Miorița nu 
ar fi baladă, fără de care nu şi-ar fi câştigat o individualitate artis- 


9 A. Fochi, op. cit., p. 129. 
10 jbidem, p. 475. 
11 fbidem, pp. 1057-1064. 
12 Ibidem, p. 185, n. 524. 
13 jbidem, p. 212. 

tică şi nu şi-ar fi justificat existenţa în cadrul folclorului românesc, 
este episodul conflictului ciobănesc, cadrul epic iniţial. Acest episod, deşi 
cunoaşte nenumărate forme de realizare artistică, diverse interpre- 
tări tematice, nu este cunoscut decât de Mioriţa”.14 

Referitor la „nucleul central”, reținem observaţiile lui A. Fochi 
privitoare la variantele moldovene: „În Moldova, cadrul epic inițial, 
format din locul dramei, transhumanţa, ciobanii, complotul, cauzele 
omorului şi oaia năzdrăvană, este slab reprezentat. Frecvenţa sa ne 
îndreptăţeşte să-l socotim neesenţial pentru balada locală”.15 

De asemenea, sunt vrednice de reţinut constatările lui A. Fochi 
cu specială privire la variantele vrâncene: „Se poate deci vorbi 
despre o destul de redusă influenţă a tipului Alecsandri în această 
regiune. [...] În cadrul zonei întregi, tipul Alecsandri se repartizea- 
ză la extremităţile de nord şi de sud”.16 Şi: „Dezagregarea epicului 
atinge maxima în Moldova şi mai simptomatic încă în Vrancea, 
regiunea presupusă de baştină a baladei”.17 

Faţă de aceste observaţii şi constatări privitoare la Moldova, şi 
îndeosebi la zona vrânceană, sunt de remarcat observaţiile oarecum 
surprinzătoare ale lui A. Fochi cu privire la Muntenia: „Dacă trecem 
să cercetăm situaţia din Muntenia, [...] schema generală trădează 
o extrem de mare asemănare cu schema lui Alecsandri. [...] O tră- 
sătură deosebitoare faţă de Moldova este predilecţia munteanului 
pentru cadrul epic inițial”.18 Şi: „[...] Muntenia înclină către realiza- 
rea celei mai complete scheme tematice a Mioriţei”15; „În Muntenia, 
schema lui Alecsandri pare să fi înlocuit versiunile locale”.20 

Şi mai surprinzătoare sunt în cele din urmă constatările de sin- 
teză finală în privinţa tipologiei. Referindu-se la „Tipul 1 (Alec- 
sandri)”, A. Fochi constată: „Tipul, răspândit din Oltenia până în 
nordul Moldovei, pare însă a constitui o predilecție specială pentru 
Muntenia de nord, unde, după cum dovedeşte harta tipologică, are 
un veritabil centru de intensitate circulatorie”.21 „[...] De altfel, din 


14 A. Fochi, op. cit., p. 543; vezi şi p. 534. 
15 Ibidem, p. 213. 
16 Ibidem, p. 393. 
17 Ibidem, p. 221. 
18 jbidem, p. 215. 
19 Ibidem, p. 222. 
20 jbidem, p. 225. 
21 [bidem, p. 393. 


cele arătate mai sus, s-a putut vedea că Muntenia a optat în foarte 
mare măsură pentru tipul Alecsandri”.2 

Faţă de aceste observaţii, întru totul întemeiate pe minuţioasa 
analiză obiectivă a structurii variantelor, corelată cu însăşi răspândi- 
rea geografică a acestora, care sunt explicaţiile şi motivările sugera- 
te de A. Fochi în monografia sa? Remarcând deosebirea, în genere, 
a variantelor moldovene față de varianta Alecsandri şi referindu-se 
mai întâi la „cadrul epic iniţial... slab reprezentat în Moldova”, 
A. Fochi comentează: „Din situaţia aceasta nu rezultă însă că în 
această parte ar trebui să vedem cu necesitate mâna lui Alecsandri. 
În cel mai bun caz, în slaba reprezentare a acestui cadru epic inițial 
trebuie să vedem simptomul unei evoluţii. Se pare că, în Moldova, 
balada începe să renunţe la însuşirile sale epice, reducându-se trep- 
tat la simpla discuţie dintre oaie şi cioban. Aceasta pare să fie cu 
atât mai plauzibil, cu cât în Moldova însuşi genul folcloric al bala- 
dei a fost supus unei mai timpurii şi mai adânci prefaceri evolutive 
decât în Oltenia şi Muntenia”.%3 

Constatând, dimpotrivă, că: „O trăsătură deosebitoare faţă de 
Moldova este predilecţia munteanului pentru cadrul epic inițial”, 
A. Fochi încearcă această explicare: „Credem că putem formula în 
această privinţă şi câteva consideraţii explicative. Genul baladei în 
general este în Moldova pe cale de dispariţie, în timp ce continuă să 
se menţină într-o stare destul de bine închegată în Muntenia. Aceas- 
tă situaţie se răsfrânge şi în structura Mioriţei: în Moldova, urmând 
linia de evoluţie regresivă a întregului gen, Miorița începe să se 
dezepicizeze, în vreme ce în Muntenia Mioriţa apare mai stabilă şi 
mai închegată sub raportul epicului. În afară de aceasta, variantele 
muntene trădează o foarte puternică influenţă a schemei tematice 
de tip Alecsandri — lucru care va deveni evident în capitolul de 
descriere a baladei —, ceea ce ne poate duce la concluzia că, în 
această provincie, textul local va fi fost înlocuit cu textul difuzat 
prin şcoală” .24 

În sfârşit, observând că „Dezagregarea epicului atinge maxima 
în Moldova, şi mai simptomatic încă în Vrancea”, A. Fochi explică: 
„Este un simptom de evoluţie ce nu poate fi trecut cu vederea şi 
credem că ţine de stadiul actual de evoluţie a baladei în acea regiu- 


2 A. Fochi, op. cit., p. 395. 
2 Ibidem, p. 233. 
24 Ibidem, pp. 215-216. 

ne. Situaţia generală a Munteniei se poate explica prin influenţa 
versiunii tipărite a lui Alecsandri şi prin mai buna păstrare în acea 
regiune a genului folcloric al baladei încă şi în zilele noastre”.25 

De altfel, referindu-se la influenţa versiunii Alecsandri pe calea 
tiparului, A. Fochi accentuează încă o dată în altă parte, din treacăt: 
„Deşi varianta lui Alecsandri a fost impusă maselor prin prestigiul 
literei tipărite”26... etc. 

Dacă se cuvine să fim, negreşit şi întru totul, de acord cu expli- 
caţiile lui A. Fochi în ce priveşte stadiul diferit de evoluţie al cânte- 
cului epic în Moldova în comparaţie cu Muntenia, şi aceasta fiind 
de fapt o constatare pe deplin obiectivă, întemeiată pe tot ce se cu- 
noaşte în acest sens, unele stăruitoare semne de întrebare se ridică, 
totuşi, când este vorba de influenţa, atât de diferențiată, a cărţii şi de 
„prestigiul literei tipărite”. 

Este legitim să ne întrebăm anume de ce presupusa influenţă 
a variantei tipărite de bardul de la Mirceşti s-ar fi impus atât de 
hotărât în Muntenia şi mai puţin în Moldova, unde nu există nici 
un temei de a considera că „prestigiul” lui Alecsandri şi al literei 
sale tipărite ar fi fost mai prejos, ba dimpotrivă, dacă, cu atât mai 
vârtos ne gândim la rezonanţa, cu mult mai plauzibilă, a poetului 
în regiunea sa de obârşie. De altfel, când se evocă pregnanţa şi sta- 
bilitatea mai durabilă a genului în Muntenia, nu se întemeiază oare 
aceasta tocmai pe considerentul puternicei viabilităţi a tradiției orale 
şi nu al influenţei cărţii în această zonă? 

sfârşit, motivările schiţate de A. Fochi nu pot explica de ce 
influenţa precumpănitoare a cărţii şi a „literei tipărite” de Alecsan- 
dri s-a exercitat atât de puternic îndeosebi în Muntenia de nord, 
dacă este adevărat că tipul Alecsandri „răspândit din Oltenia până 
în nordul Moldovei, pare însă a constitui o predilecție specială pen- 
tru Muntenia de nord, unde, după cum dovedeşte harta tipologică, 
are un veritabil centru de intensitate circulatorie”.27 

Trebuie oare să admitem că în această zonă procesul alfabetiză- 
rii şi al culturalizării mai timpurii a maselor ar fi atins cu adevărat 
proporţii mai însemnate? 

Pe de altă parte, încă un temeinic semn de întrebare faţă de 
explicarea prin filiera textului tipărit de Alecsandri a asemănării 


25 A. Fochi, op. cit., p. 221. 
26 lbidem, p. 298. 
27 Ibidem, p. 393. 


variantelor din Muntenia cu textul Alecsandri, ridică şi constatarea 
peremptorie a lui A. Fochi, servind noi argumente (după cele ară- 
tate de D. Caracostea) pentru a considera că temele „13 şi 14 (ale- 
goria morții şi apoteoza ciobanului, în sensul în care aceste două teme 
apar în varianta lui Alecsandri)“28, sunt întru totul rezultate din in- 
tervenţia lui Alecsandri în textul Mioriţei. În analizele sale, A. Fochi 
constată: „Frecvența uimitor de scăzută a acestor teme (abia două 
variante, dintre care una a lui Alecsandri) ne îndreptăţeşte să con- 
siderăm acest moment din structura baladei drept o intervenţie a 
poetului şi s-o eliminăm din discuţiile următoare”.2? 

Dacă ar fi adevărat că Mioriţa din Muntenia - şi îndeosebi în 
zona subcarpatică — stă atât de mult sub influenţa textului Alecsan- 
dri, cum se face oare că acește elemente, proprii textului Alecsandri, 
lipsesc cu desăvârşire până şi din zona Munteniei („nu le mai întâl- 
nim nicăieri” — zice A. Fochi30)7! 

Ţinând seama de toate aceste dubii, este necesar să căutăm, 
poate, cu totul altă motivare spre a explica situaţia specială a Mun- 
teniei, de ce în Muntenia „schema generală trădează o extrem de 
mare asemănare cu schema lui Alecsandri”, spre a înţelege de ce 
„Muntenia a optat în foarte mare măsură pentru tipul Alecsandri”, 
neputând admite cu uşurinţă că „în această provincie textul local 
va fi fost înlocuit cu textul difuzat prin şcoală”.31 

Din fericire, logica încăpăţânată a faptelor nu întârzie să ne 
ofere motivarea necesară, chiar dacă, din nefericire, toţi cercetătorii 
Mioriţei — inclusiv A. Fochi — nu au ţinut seama, trecând cu uşurinţă 
peste un lucru relativ bine cunoscut. Într-adevăr, se ştie că localita- 
tea Soveja (de unde Alecu Russo a cules textul publicat ulterior de 
Alecsandri), şi astăzi alcătuită din satele Dragosloveni şi Rucăreni, 
este o aşezare ce-şi are obârşia în fugarii musceleni proveniţi cu 
începere de la sfârşitul secolului XVI, şi în continuare după aceea, 
din străvechile sate muscelene Dragoslavele şi Rucăr. 

Într-o serie de articole publicate în ziarul Voința Muscelului din 
anii 1902-1903, sub titlul „Geografia comunei Dragoslavele — Mus- 
cel”, învățătorul Iosif Catrinescu scrie, între altele: „Într-o cores- 
pondenţă, stabilită între mine şi V. Iftimescu, învățătorul comunei 
Soveja din judeţul Putna, cu privire la originea celor două cătune: 


28 A. Fochi, op. cit., p. 214. 

29 Ibidem. 

30 Ibidem, p. 215. 

31 Ibidem, pp. 215, 395, 216 passim. 

Dragoslăveni şi Rucăreni, ce constituiesc numita comună, mi s-a co- 
municat că ele ar fi fondate de emigraţi ai comunelor Dragoslavele 
şi Rucăr din judeţul Muscel, cam acum 320 ani, timp ce corespunde 
cu domnia lui Mihnea al II-lea Voevod (1577-1583). Dacă ne refe- 
rim la documentul Bătrânului Vodă Matei din 1642, octombrie 15, 
dat satului Dragoslavele pentru a scăpa de împilările în care îi vârâse 
puternicul ministru al Voevodului Mihnea, vel vornicul «în silă şi 
în puterea lui cu nişte chrisoave şi cărţi rele şi fără nici o treabă», 
data de sus e perfect exactă, şi incontestabil emigraţiunea a avut loc 
din pricina acestui boier“.32 

După unele consideraţii despre birurile şi împilările, multe şi 
de tot felul, I. Catrinescu continuă în numărul următor al ziarului: 
„---împilările vornicului Vintilă au împins pe mulţi dintre săteni la 
emigrare. (Tot cam în acest timp au emigrat mulţi săteni şi din Rucăr; 
cauzele nu le cunosc.) Acolo, în ascunzătorile munţilor Putnei, au 
trăit, poate, multă vreme nedescoperiţi, Dragoslăvenii şi Rucărenii, 
fondând comuna Soveja, care are astăzi o populaţie de peste 2600 
suflete. Sunt acolo nume crezute vechi, ca: Baştea, Stelea, Sbârcea, 
Ilie, cum şi unul Mehedinţ ce se susține a fi tot din aceste sate. Mai 
există un sat Dragoslăveni şi în Râmnicu-Sărat; dar, cu toate sâr- 
guinţele ce am depus pe lîngă colegul de acolo, spre a-i afla origina, 
n-am putut căpăta până în prezent nici o relaţiune“.33 

De asemenea, în monografia Dragoslavele, publicată cu o ge- 
neraţie mai târziu de C. Rădulescu-Codin şi preot |. Răuţescu, citim 
următoarele: „Tot din aceste acte, cum şi din tradiţia populară, reie- 
se că din pricina persecuţiunilor acelor boieri cum şi a traiului greu 
în ţară, trei părţi din sătenii din Rucăr şi Dragoslavele s-au refugiat 
în Moldova în comuna Soveja, jud. Putna - pe la începutul secolu- 
lui al XVII-lea, formând satele Rucăreni şi Dragosloveni. [...] Tot 
din unele acte se desprinde că la unii din cei duşi în Moldova s-au 
găsit parte din ocolniţele Dragoslovenilor şi că alţii s-au înapoiat în 
satul lor. Dovadă multe acte, dintre.care unele urmează mai jos.34 

Într-adevăr, într-un act din 7229 (1621), aprilie 24, se vorbeşte 
de o pâră „pentru neşte rumâni ce au fost fugiţi mai denainte vreme 
de vânzarea noastră şi acum ei au venit [...] pentru rumânii ce au 


32 Cf. 1. Catrinescu, „Geografia comunei Dragoslavele - Muscel”, în Voința Musce- 
lului, 2 (1902), nr. 38, p. 3. 


33 Ibidem, nr. 39, p. 4. 
34 Cf. C. Rădulescu-Codin şi pr. |. Răuţescu, Dragoslavele, Câmpulung, 1923, pp. 33-34. 

venit den Moldova“3; iar într-altul, din „1802, ghenarie 8”, „găsit 
la un sătean din Dragoslavele”, se vede că între muscelenii fugiţi la 
Soveja şi cei rămaşi la baştină, în Dragoslavele, se mențineau deci 
încă la începutul secolului XIX foarte strânse legături, vorbindu-se 
anume de veniri şi de plecări dintr-o parte într-alta, după cum se 
arată textual: „Adică noi, feciorii lui Neculii Gromnic ot sat Soveja 
- Dragoslăveni, dat-am adevărată scrisoarea noastră, dimpreună şi 
cu şeapte zapise de moşie ce arată, la mâna cumnatu-meu Crăstii, 
precum să ştie că, viind elă aicia la noi, la Ţara Moldovii, am dat 
cartea noastră şi cu zapisele ce arată mai sus, ca să descopere mo- 
şiile şi să le şi stăpânească până când vom veni noi acolo, şi atuncia 
să ni le luăm fără nici o cheltuială. 

Eu Mihăilă Gromnic 1802 ghenarie 8 

Eu preotul Ion Căciulă am fost faţă 

Eu Stan Gromnic 

Eu Vasile Gromnic 

Eu lon Gromnic 

Eu lon brat cu Stan... şi noi toţi fraţii moşteni.36 

Monografia lui C. Rădulescu-Codin şi lon Răuţescu arată, de 
asemenea, pe larg, următoarele: „Emigraţiunile din comună au fost 
în diferite timpuri începând din secolul al XVI-lea şi-n diferite lo- 
curi, unele mai apropiate şi altele foarte depărtate până în judeţele 
Mehedinţi şi Putna precum şi-n Ardeal. Negreşit, cea mai însem- 
nată emigraţiune a fost cea din Soveja. În actele ce am reprodus şi 
după cum se păstrează şi în tradiţie, pricina emigrării acesteia au 
fost persecuţiunile îndurate de la diferiţi boieri şi domni: sub Ale- 
xandru Coconul 1623-[16]27, Alexandru Iliaş 1627-[16]29, dar mai 
ales sub Leon Tomşa poreclit şi Stridie 1629-[16]32 [...]”.37 

Apoi: „Matei, când ajunge domn, ca semn de împăcare cu 
Vasile Lupu, zideşte, în 1640, mănăstirea Soveja, în Vrancea, nu în 
reşedinţa ţării după cum, din parte-i, făcuse Domnul Moldovei, Va- 
sile Lupu. Altă pricină nu putea fi decât că Matei Basarab îşi alesese 
acel ţinut limitrof pentru clădirea sfântului locaş, pentru faptul că 
acolo se aflau aşezări munteneşti care îşi aveau fiinţa încă din tim- 
pul pribegiei sale în Ardeal. După o tradiţie, Matei ar fi zidit mă- 
năstirea Soveja cu salaori din Rucăr şi Dragoslavele anume aduşi. 


35 C. Rădulescu-Codin şi pr. |. Răuţescu, op. cit., pp. 4-35. 
36 Ibidem, p. 36. 
37 Ibidem, pp. 39-40. 

Matei a înzestrat mănăstirea cu odoare şi moşii. Primele emigraţiuni 
în Vrancea, mai ales în Soveja, unde au întemeiat satele Dragoslă- 
veni şi Rucăreni, datează de pe la începutul secolului al XVII-lea şi 
au continuat până la sfârşitul secolului al XVIII-iea, mai puternică 
fiind la începutul celei de-a doua domnie a lui Nicolaie Mavrocor- 
dat (1718). 

În jalba locuitorilor Dragosloveni către Grigorie Ghica Vodă 
din 1826 se scrie: «Jăluim Măriei Tale pentru un Matei Ponea şi 
Simion Creţu că numiții auzim că au dat jalbă ca din partea tuturor 
sătenilor să scoaţă hotarnic a veni la satul nostru să sforască o mo- 

ie ce să cheamă Fundata şi s-ar fi şi făcut luminată poruncă; Prea 
ălţate Doamne, ştiut să fie înălţimii Tale că noi de această cerere 
n-avem ştire, nici cerem vreun hotarnic şi numiții umblă cu cărţi ce 
cumpără din Moldova de la neamurile noastre ce sunt fugite de sunt peste 
două sute de ani, precum şi ei tot de acolo au venit. Ne rugăm să fie 
luminată poruncă a înălţimii Tale întâi să ne judecăm cu dânşii atât 
la acest ispravnic unde ne aflăm toate părţile, şi înaintea Măriei Tale 
şi atunci de va fi trebuinţă de hotarnic să va orândui; iar nefiind tre- 
buinţă, vom stăpâni precum am stăpânit şi până acum de sunt peste 
două-trei sute de ani. Şi ce va fi mila Măriei Tale. Robii Măriei Tale, 
lăcuitorii din satul Dragoslavele din jud. Muscel». 

Domnul Grigorie Dimitrie Ghica în 1826, februarie, îl rându- 
ieşte pe logofătul de ţara de jos să facă cercetare. Acesta, în darea 
de seamă amănunţită ce face către domn, zice între altele că «jalba 
ca din partea tuturor moşnenilor ar fi făcut-o numai un Matei Ponea 
şi Simion Creţu făr' de ştirea celorlalți moşneni şi că numiții fiind 
veniţi de la Moldova umblă cu cărţi ce au cumpărat de la unii din 
neamurile jăluitorilor ce sunt fugiţi acolo la Moldova de sunt peste 200 
ani». De aci se poate dovedi că cea dintâi emigraţiune din comună 
a locuitorilor Dragosloveni, care au plecat la Moldova de au înte- 
meiat împreună cu alţi fugari din comuna vecină Rucărul, satul 
Soveja, jud. Putna, a fost în prima jumătate a veacului al XVII-lea 
sau circa 1620. 

Iar într-o scrisoare din 1736 (5 sept.) se scrie: «Eu Nicoară... 
ot Măţău dat-am scrisoarea mea la mâna lui Coman s[i]nă Balint ot 
Dragoslavele pe cum să ştie că mergând unchiă-meu Mihail cu 
frate-mieu Lăpădat la Stoica Balint şi la fraţii lui de au pus zălog o 
moşie de să cheamă de la Cacaleţ pe apa Argişălului pe tl. 30. Deci 
eu ştiu că am dat tl. 10 de am răscumpărat partea mea dentr-acea 
moşie a patra parte şi după răscumpărarea moşii meale numaidecât 

au fost fugit aceşti oameni în țara Moldovii. Acum viind acest Coman 
nu-mi îngăduia ca să-m!' stăpânescu acea parte de moşie căci nici eu 
n-am avut nici o scrisoare ca să-mi adevereaze că mi-am răscum- 
părat partea mea dă moşie; ci am vrut să jur, iar judecata nu m-au 
îngăduit zicând eu că ştiu să fie scrişi acei taleri 10 în dosul zapisu- 
lui de zălogirea acei moşii. Am dat această scrisoare la mâna lui 
Coman până ce va veni zapisul să vază şi de voiu putea eu dovedi 
au cu zapisul au cu bune mărturii cum că am întors eu acei taleri 10, 
iată că mi-am stăpânit eu moşia bine iar de nu să aibu a-i întoarce 
tot venitu moşii cât o am stăpânit de atunci pân' acum tot şi până la 
soroc şi mi-am pus deagetul şi numel[e] mai jos ca să crează. Iorga 
judeţu ot Dlăgopoli martor». 

După alţi autori, satele Dragosloveni şi Rucăreni din Soveja ar 
fi formate din urmaşii salaorilor pe care i-a adus Matei Basarab să 
zidească mănăstirea Soveja. După sfârşirea mănăstirii, Dragoslăve- 
nii şi Rucărenii au rămas acolo şi au format satele care s-au numit 
după locul de origină al lor, lucru care se potriveşte cu unele tradiţii 
ce se păstrează în Dragoslavele sau Rucăr”.38 

Ce rezultă din toate cele de mai sus? Rezultă, desigur, nu nu- 
mai faptul, cu desăvârşire desluşit atestat de documente, că Soveja 
provine dintr-o veche roire musceleană, definitiv consolidată (ne- 
greşit şi din certe raţiuni politice) în zilele lui Matei Basarab — ca un 
veritabil cal troian al „roşilor de ţară şi al mehedinţilor” împămân- 
teniţi în preajma mănăstirii ctitorite de Matei-vodă în Moldova 
„prietenului“ Vasile Lupu, ci şi faptul deosebit de relevant că între 
dragoslăvenii şi rucărenii strămutați în Moldova şi satele lor de 
baştină s-au menţinut, cel puţin până în prima jumătate a secolului 
al XIX-lea, necontenite legături şi pendulări, cu dese plecări şi reve- 
niri la matcă. lar dacă zapisele ce au supravieţuit pomenesc, fireşte, 
numai de probleme economice, credem că ele oferă suficient temei 
pentru a presupune, pe lângă atare dese pricini materiale care au 
menţinut legăturile, şi tot atât de trainice legături sufleteşti şi cul- 
turale ale fugarilor cu zestrea tradiţiei lor orale, negreşit moştenită 
şi transplantată, o dată cu oamenii, din plaiurile muscelene în mica 
enclavă munteană din vecinătatea Vrancei. 

În lipsa unor dovezi foarte concret pipăibile în această privinţă, 
s-ar putea invoca măcar semnificaţia atât de grăitoare a cântecului 
despre bimnicul fugar, de care m-am ocupat cu alt prilej. 


38 C. Rădulescu-Codin și pr. |. Răuţescu, op. cit., pp. 40-42. 

Despre trăinicia şi semnificaţia unor legături consângene şi 
culturale cu matca musceleană vorbesc însă şi paginile, încălzite de 
o fierbinte evocare, izvorâte în anul 1920 de sub pana profesorului 
Simion Mehedinţi, care sublinia răspicat filiaţia sa coborâtoare din 
ostaşii lui Matei Basarab pripăşiţi la Soveja şi se afirma cu prisosinţă 
a fi sovejan: „Domnilor, eu sunt sovejan” — începe mărturisirea sa 
de credinţă, în cele câteva pagini memorabile din volumul Politica 
de vorbe şi omul politic.39 De sub vălul copleşitor de poezie al 
romanticei evocări ce urmează, străbat destule semne concrete ale 
portretului sovejanului, zugrăvit ca îndărătnic păstrător de tradiţie. 
Cităm cu zgârcenie, trecând uşor peste alte avânturi de romantism 
înflăcărat al profesorului sovejan: „Satul Soveja e aşezat tocmai în 
crierii munţilor. Când ajungi în culmea Richitaşului, îl vezi tot, 
dintr-odată, ca un cuib în mijlocul codrului de brazi. Mai departe, 
până la hotare, nu se află ţipenie de om, doar cerbi prin poiene, urşi 
în tihărăi şi vulturi pe seninul cerului. 

Slăvit loc valea aceea! Ferită de toate relele, dar, ce e drept, lip- 
sită şi de unele înlesniri ale vieţii moderne. Pentru noi însă, care pri- 
vim soarele răsărind de-a pururi la colţul Şoimului şi apunând spre 
Zboina Verde; pentru noi, care mânem vara pe la «odăi», în Ghina 
şi Pusnicu, măsurând curgerea nopţii după mersul stelelor, Soveja 
nu vă fie cu supărare e chiar la mijlocul pământului — după cum a 
fost Delfi pentru greci sau muntele Meru pentru vechii indieni. 

Când la vecernie răsună prelung clopotul de la mănăstirea zi- 
dită de Matei Basarab în fundul Dragomirei, şi valea, şi muntele 
par în lumina lină a apusului, ca un tainic templu al naturii cum se 
zicea odinioară în stilul lui Ren€ şi Atala. 

Dar nu despre frumuseţea feciorelnică a ținutului nostru vreau 
să aduc vorba. Pe aceea o simţim numai noi, localnicii. [...] Nu de 
farmecul Sovejei, ci numai de singurătatea ei vream să pomenesc. 

Gândiţi-vă: ca să ajungi până acolo, era nevoie, pe când ţin eu 
minte, să treci nu ştiu de câte ori apa Şuşiţei, prin vaduri fără pod, 
şi să te poticneşti printre bolovanii mutaţi după fiecare puhoi. Tre- 
buia picior şi mai ales inimă de muntean care, vorba lui Creangă, 
nu se lasă depărtat de văile lui, cum nu se dă scos ursul din bâr- 
log... Ştiau ei ce ştiau hospodarii Moldovei, când trimeteau pe alde 
Alecu Rusu (cel care a cules balada Mioriţii în Soveja) şi pe alte feţe 
politiceşti să se sălăşluiască prin meleagurile acelea, sub paza egu- 


39 Cţ. S. Mehedinţi, Politica de vorbe şi omul politic, Bucureşti, 1920, p. 38. 

menului şi mai mult în paza pustietăţii, din care nu fitecine se în- 
cumetă să iasă fără ştiută călăuză. 

De aceea, fiind locurile acelea aşa stângace, sovejenii au trebuit 
să trăiască ei în de ei mai mult în ştirea celui de sus şi cu prea puţină 
ştire din partea oamenilor. lar urmarea a fost că, mai în toate privi- 
rile, noi am rămas primitivi, cât se poate de primitivi. Din vremea 
când Dragoş umbla la vânătoare de zimbri în codrii Moldovei şi 
până azi, în părţile noastre mai nimic nu s-a schimbat. Cămăşile se 
fac tot de in şi de cânepă; căciulile tot de hârşie; cojoacele tot de 
piele; iar focul îl aprindem, ca şi pe vremea lui Zalmoxe, scăpărând 
cu amnarul într-c bucată de cremene. Pe la noi, vârsta ferului nici 
n-a început încă de-a binelea. Căci sunt şi acuma în fiinţă unele case, 
la care toate celea, până şi cuiele sunt de lemn, după cum din lemn 
sunt cioplite şi scările de la şaua călăreţilor. 

Astfel, nu-i mirare că şi numele noastre au rămas arhaice. Ascul- 
taţi şi judecaţi singuri: Dobrin, Singurel, Bunghez [...], Balcu, Bitirez, 
Gosav, Oancea, Barna, Vătămanul, Jinga, Bulumej, Borja, Sfârnog, 
Burducea... Doar la basci în Pirinei, la bretoni sau la celții din ultima 
Thule, dacă se mai află nume aşa de poznaşe, iar unele după a mea 
părere atât de frumos sunătoare. 

Cum vedeţi, domnilor, numele noastre sunt, ca şi noi, pădure- 
ţe: noduroase ca cioturile butucilor, pietroase ca şi colţul stâncilor. 
Parcă ieri a zvârlit pe acolo Deucalion bolovanii din care s-au năs- 
cut oameni... "40 

În paginile acestui fierbinte credo sovejan, S. Mehedinţi pome- 
neşte cu aceeaşi căldură şi unele pilde din zestrea folclorică a locu- 
lui: „Doar la vorbele cu tâlc, la cântece şi alte iscodiri ca acestea, 
dacă unii sovejeni se arată mai ageri decât alţii. Marina lu” Barna 
cânta aşa de duios balada Mioriţei, că plângeau toate babele, când 
ajungea la versul: «Măicuţă bătrână / Cu brâul de lână». lar când 
pomenea de: «Baciul Vrâncean / Şi cel Moldovean», ochii tuturor 
căutau în zare, ca şi cum aşteptau să vadă ivindu-se Mioriţa şi bo- 
teile de oi pe culmile dinspre Lozia ori Zboina. Catrina lui Găneţ 
cânta din frunză ca un haiduc — straşnică femeie, pre legea mea [...] 

Atâta numai, că pildele şi cântecele, trecând din gură în gură, 
le avem cu toții îndeobşte, şi nu ne semeţim unul asupra altuia, îm- 
podobindu-ne cu scofala unui nume nou. Fiecare suntem mulţumiţi 
cu cele apucate de la părinţi. Suntem conservatori juraţi, nu altceva. 


40 S. Mehedinţi, op. cit., pp. 38-40 passim. 

Din veacul al XVII-lea, de când bunul Voevod Matei Basarab 
a clădit mănăstirea, după ce se războise cu noroc la Finta, gloata 
noastră de ostaşi, cu adaose din Dragoslave şi Rucăr, a poposit «pe 
pământ moldovenesc», cum zice pisania bisericii. Descălicând în 
codri, am botezat apele şi locurile cu nume olteneşti şi munteneşti. 
Şi toţi, de la Stoica Mehedinţul şi de la Baştea bătrânul, rudă cu Băş- 
teştii dinspre Câmpulung, am stăruit acolo până azi; am cosit iarba 
în Groapa Mehedinţilor (nume vechi, geografic, amintind obârşia 
oltenească — nu vă fie cu supărare), am suit spre stânci potecile Clă- 
bucului şi ale Zboinei; am vânat sălbăticiunile Runcului; am păstrat 
graiul muntenesc, şi portul, şi numele. Până azi, după trecere de 
atâtea veacuri, ne zicem între noi: Rucăreni şi Dragosloveni, măcar 
că ocârmuirea ne zice numai Sovejeni. Conservatism, nu glumă! 
Păstrători de tradiţie, ca fagii, ca brazii, ca ienuperii care se lipesc 
de ţărână, trăiesc pe culmi, mai mult din aer şi lumină, dar nu-şi 
schimbă nici înfăţişarea, nici numele” 41 

Chiar dacă cele arătate de S. Mehedinţi trebuie desigur privite 
cu prudentă măsură şi rezervă critică, înlăturând o parte din avân- 
tul mândriei locale şi din poezia sa învăluitoare, se cuvin totuşi reţi- 
nute repetatele sublinieri ale autorului privitoare la dăinuirea, până 
aproape de zilele noastre, a unui anume conservatorism localnic. 
Aceasta poate spune totuşi foarte mult despre starea cultural-etno- 
grafică şi folclorică a sovejenilor, cu atât mai vârtos încă musceleni 
cu un veac în urmă, în vremea când A. Russo şi-a petrecut acolo 
zilele mohorâte ale surghiunului său plin de urmări pentru istoria 
Mioriţei. 

Să ne întoarcem deci spre a analiza cu mai multă luare-aminte 
cele ce, din păcate, au fost întotdeauna prea sumar cercetate de toţi 
cei care s-au ocupat de A. Russo şi de şederea acestuia la Soveja. 
Chiar dacă s-ar părea că va rămâne în veci peste putinţă de a lim- 
pezi lucrurile până la capăt, aparent puţinele elemente păstrate în 
documente, sau pe care documentele ne lasă să le întrezărim, şi 
acestea abia din treacăt menţionate până acum, devin cu totul reve- 
latoare pentru precizarea filiaţiei, desluşit muscelene, a variantei 
culese de A. Russo la Soveja şi publicate apoi de V. Alecsandri. 

Considerăm anume cu tărie că, deşi mai mult pe bază de con- 
jectură istoric-filologică, dar folosind ca punct de plecare înseşi 
temeinicele constatări enunțate de A. Fochi, pe bază de amănunţită 


41 $. Mehedinţi, op. cit., pp. 41-43 passim. 

critică de text, se poate argumenta, mai plauzibil, de ce Miorița lui 
Alecsandri este mai curând munteană decât moldoveană, de ce ea 
se deosebeşte relativ mult de Miorița din Vrancea, de ce „dacă trecem 
să cercetăm situaţia din Muntenia..., schema generală trădează o 
extrem de mare asemănare cu schema lui Alecsandri”, de ce „tipul 
(Alecsandri...] pare a constitui o predilecție specială pentru Mun- 
tenia de nord, unde, după cum dovedeşte harta tipologică, are un 
veritabil centru de intensitate circulatorie”. 

Vom putea arăta astfel de ce, fără a tăgădui faptul evident că 
textul tipărit de Alecsandri şi de nenumărate ori după aceea a in- 
fluenţat, într-un fel sau altul, versiunile tradiţionale de pretutindeni, 
trebuie totuşi adriis că în Muscel nu varianta Alecsandri a înlocuit ver- 
siunea locală, ci, dimpotrivă, circulaţia exclusivă a textului Alecsandri 
în Muscel se explică tocmai prin aceea că textul, de provenienţă tra- 
diţională musceleană, cules de A. Russo la Soveja şi tipărit apoi de 
poet, cu relativ neînsemnate „îndreptări”, reprezintă însăşi versiu- 
nea tradiţională orală — şi astăzi relativ viabilă în zona musceleană. 

Din amănunţitele relatări consemnate, cu remarcabilă vervă 
stilistică, cu discreţie şi cu fineţea ironiei, dar şi cu deosebita putere 
de pitorească evocare ce îl caracterizează pe Russo, în jurnalul său 
memorial — din fericire, în cea mai mare parte păstrat în ms. 311 al 
Bibliotecii Academiei R.S.R. după ce a trecut prin mâinile lui V. Alec- 
sandri şi Al. Odobescu —, se ştie că, în urma reprezentării piesei sale 
Provincialul la Teatrul Naţional, în seara de 25 februarie 1846, Russo 
a fost de îndată trimis, din porunca lui Vodă Mihai Sturza (în noap- 
tea de 26 februarie), sub atentă priveghere, în surghiun la mănăsti- 
rea Soveja, iar actorii, la mânăstirea Caşin. 

Se cunoaşte textul poruncii domneşti redactat în termeni care 
trădează vizibil, atât iritarea şi impulsivitatea stăpânirii despotice, 
cât şi străşnicia pedepsei hărăzite de vodă lui Russo: „Încredinţân- 
du-ne că Alecu Russo au urmat prin ale sale îndemnuri de a se 
pune în tulburare liniştea obştei, îndemnând mai ales şi pe actorii 
Teatrului Naţional la rostiri scandaloase pe scena teatrului, Noi am 
hotărât de a se închide pe această faţă spre înfrânare, la mănăstirea 
Sovegei; deci poruncim ispravnicului de Focşani, ca îndată ce nu- 
mitul va sosi acolo, să-l întovărăşească însuşi cu paza cuviincioasă 
până la locul însămnat, unde încredinţându-se egumenului mănăs- 
tirii, să puie la cale de a se ţinea cu cea mai de aproape priveghiare 
pe post şi pe rugăciuni în toată vremea cât se va afla acolo. Se va 
regula totodată ca numitul A. Russo nu numai să fie cu desăvârşire 

oprit de a ieşi din cuprinsul mănăstirii, dar şi de a corespondui sau 
de a se întâlni cu nime. lar dacă se va aşeza aceasta prin înţelegere 
cu egumenul apoi se vor rândui doi şi deştepţi slujitori de pază, po- 
runcindu-li sub aspră răspundere a fi neadormită priveghiare..."42 

Scriind, ca de obicei, mai mult pentru sine decât pentru a da 
publicităţii jurnalul său, A. Russo notează amănunţit, mai întâi peri- 
peţiile dramatice ale arestării, ale călătoriei şi ale sosirii (în ziua de 
2 martie 1846) la Soveja. 

Din cele relatate pentru zilele de 3, iar apoi consecvent de la 
5-11 martie inclusiv, rezultă că scriitorul, aflându-se într-o stare de 
spirit schimbătoare ca înseşi „zilele Babelor” din acel început de 
martie, chiar dacă nu avea temei spre a se desfăta, se mângâie cu ta- 
bieturile sale, mâncând şi fumând — nu ca un turc, ci cât patru, cum 
zice el — şi mai cu seamă ascultând şi privind cu nobilă distanţă şi 
îngăduinţă tot ce îl înconjură. Tristeţea nu-i poate fi copleşitoare 
căci îndată va dispune de tovărăşia câtorva cărţi şi, în genere, chiar 
faptul că îşi poate scrie jurnalul, ca şi faptul că se poate plimba, ba 
chiar poate primi vizita unor ciudate figuri localnice (,...nombreuse 
sociât6. C'est le sous-officier, un publicain manchot par accident et 
trois dames”43) — toate aceste fapte dovedesc că nici neobosita prive- 
ghere, nici postul sever spre învățătură de minte şi căinţă, nici opre- 
liştea „de a ieşi [...] dar şi de a corespondui sau de a se întâlni cu 
nime” nu s-au tradus în fapt, străşnicia pedepsei diluându-se cu totul 
între enunţul oficial şi împlinirea sa ca atare, la faţa locului. 

Am analizat în amănunţime atât textul, până acum cel mai 
autorizat, publicat de P.V. Haneş în 1908 — cu neaşteptat de multe 
neglijenţe şi erori pentru un elev al lui O. Densusianu! —, cât şi ver- 
siunea românească în care a fost, pentru întâia oară publicat, la ru- 
gămintea lui Alecsandri, de Al. Odobescu în Revista Română în 1863, 
dar mai cu seamă însuşi manuscrisul 311 al Bibliotecii Academiei 
R.S. România, provenit din hârtiile rămase de la Al. Odobescu şi le- 
gat împreună cu cele două scrisori prin care V. Alecsandri mai întâi 
propunea (din „Mirceşti, 14 iunie 1863”, iar nu „Miercuri 14 septem- 
brie 1863”, cum transcrie P.V. Haneşt4) lui Al. Odobescu să publice 
în Revista Română manuscrisele lui A. Russo „bine traduse”; în cea 
de-a doua scrisoare, din „Jassi — 2 oct. 1863”, Alecsandri precizează: 


42 Cf. A. Russo, op. cit, pp. 365-366. 
43 Ibidem, p. 295. 
44 Ibidem, p. 363. 

„Cât pentru scrierile lui A. Russo sunt de ideie că fiind traduse, ele 
ar figura mai bine în coloanele Revistei decât în foiletonul ziarului 
francez din Bucureşti. Russo avea obiceiu, pentru înlesnirea com- 
punerii, a scrie în limba franceză şi apoi a traduce scrierile sale pe 
româneşte. Astfel au făcut cu o mare parte din articolele publicate în 
România literară, astfel negreşit ar fi urmat şi cu celelalte compuneri 
ale sale, dacă moartea i-ar fi lăsat timp. Ceea ce el n-a apucat a 
săvârşi, alţii pot să facă pentru dânsul, mai cu seamă că scrierile lui 
A. Russo se deosebesc mai mult prin idei decât prin stil. Ele au un 
caracter de originalitate locală, fiind nişte tablouri ale epocii de la 
1840. Opiniunea rnea este dar că mai bine ar fi să se traducă într-un 
stil simplu şi înţeles şi tipărite sub titlul de: Manuscripte francese ale 
lui A. Russo descoperite după moartea lui. În adevăr, a fost un mi- 
racol că am putut eu găsi o parte din acele manuscripte şi crede-mă 
că aşi fi foarte fericit de a le vedea păstrate prin mijlocul tiparului. 
A. Russo mi-a fost un bun prieten; el avea un spirit ager, cultivat 
[...] Îţi trimet două articole de ale sale: Un fragment dintr-o călăto- 
rie prin Moldova la 1839 şi jurnalul exilului său la schitul Soveja în 
1846, sub domnia lui Mihai Sturza Vodă. Bine traduse, ele vor fi- 
gura bine în revistă. Asemeni partea de cugetări ce v-am trimes, va 
putea fi publicată sub titlul de fragment, ori cum vei socoti de cu- 
viinţă a urma, dară te rog să-mi păstrezi manuscriptele”.45 

Cercetat cu atenţie, textul jurnalului de la Soveja oferă o foarte 
mare bogăţie de informaţii, pe care le-am putea categorisi ca: 

- evocări privind împrejurările arestării, detaliile călătoriei şi 
descrieri despre locurile şi despre oamenii de tot felul cu care Russo 
a avut de-a face în acest interval de timp; 

- relatarea unor povestiri notate după istorisirile auzite atunci; 

- meditații pe marginea puţinelor lecturi ce a putut face acolo; 

— mărturii intime despre evoluţia, mereu schimbătoare, a sănă- 
tăţii şi a stării sale de spirit. 

Din toate acestea se poate reconstitui, foarte de aproape, întreg 
episodul sovejan din scurta, dar bogata viaţă fizică şi sufletească a 
lui A. Russo. 

Întrucât însă nici P.V. Haneş, nici alţii, nu au zăbovit pentru a 
descrie şi a scoate la iveală toate implicaţiile pe care le oferă conside- 
rarea amănunţită a însuşi manuscrisului sovejan, ne vom osteni să 


45 Cf. A. Russo, op. cit, pp. 362-363 passim. 

facem noi aceasta tocmai pentru o mai atentă relevare a legăturilor 
lui A. Russo cu folclorul şi îndeosebi cu Mioriţa, ba chiar şi a rodni- 
cei prietenii, atât de devotate şi dezinteresate, dintre V. Alecsandri 
şi A. Russo. 

Dacă parcurgem versiunea tradusă şi tipărită de Al. Odobescu 
în Revista Română, ca şi textul transcris de P.V. Haneş după origi- 
nalul francez păstrat în manuscrisul 311, rămânem cu falsa impresie 
a unei depline coerenţe a textului, ca un material literar de notații, 
la prima vedere mai mult sau mai puţin zilnice, ale lui A. Russo. Ne 
putem totuşi întreba: de ce între notaţiile consecvent cotidiene până 
în ziua de 11 martie (inclusiv), numai ziua de 4 martie nu apare mar- 
cată în text!? De ce apoi lipsesc relatări despre zilele 12-21 martie şi 
despre 23-31 martie şi 2-3 aprilie? 

Întrebarea se ridică mai ales observând că, în comparaţie cu 
manuscrisul, în partea finală a textului P.V. Haneş transcrie, îngă- 
duindu-şi să corecteze, fără a explica şi de ce, datele: „Le 1-er avril“ 
(punând în notă: „în text «fevrier»”) şi „Le 4 avril“ (punând în notă: 
„în text «mars»).46 

Privirea şi lectura critică amănunţită a manuscrisului sunt de 
natură a răspunde la unele întrebări, de altfel fireşti, ca acestea. 

Mai întâi trebuie arătat că partea care priveşte jurnalul sovejan 
din manuscrisul 311 nu e nici întru totul curgătoare, nici omogenă. 

Filele 51-92, din hârtie groasă, albăstrie, şi de format unitar, 
sunt scrise îngrijit, pe ambele feţe, cu textul divizat în 3 părţi, prin 
file rezervate integral pentru titlu: 

Fila 51: „1. Sauvegea 1846“; dedesubt, acoladă orizontală; de- 
desubt, „ocolul Zebrăuţului“ (cu notația sub mijlocul paginii:,,Le 
ruisseau qui coule au bas du monastăre s'appelle Dobromir”). 

Textul propriu-zis începe la fila 52, cu antetul: „Sauvegea Mars 
— 1846“. 

Fila 65: „2 Sauvegea 1846“. Textul reîncepe cu fila 66: Sauv6- 
gea. 27 fevrier. L'aspect du pays que je parcours...“ etc. 

(Textul apare în volumul publicat de P.V. Haneş, fără soluţie 
de continuitate, pp. 280-290.) 

Fila 79: „3 Sauvegea. 1846“; în continuare, acoladă orizontală. 
Textul începe cu fila 80: „Nous continuons ă louvoyer la Chou- 
chitza...“ şi continuă în volumul lui P.V. Haneş, fără soluţie de con- 
tinuitate, la p. 290. 


46 Cf. A. Russo, op. cit, pp. 300-301. 

Cele trei părţi, astfel divizate în manuscrisul original, se înche- 
je la fila 92 cu relatările privind ziua de 11 martie, cu finalul: „La 
journe finit bien lentement, mais enfin elle finit“. 

Manuscrisul continuă apoi cu alte două materiale: 

Fila 93: „A. Russo — Fragments d'un voyage dans la haute Mol- 
davie“, iar de la fila 122-161, sub un titlu ce pare a fi scris de mâna 
lui V. Alecsandri: „Urmare a cugetărilor lui A. Russo“. 

Ultimele trei file (162-163-164), scrise însă oarecum haotic, cu 
aspect de ciornă, pe coală albă (uşor îngălbenită de vreme), cu multe 
ştersături, cuprind partea de text publicată de P.V. Haneş începând 
cu „Le 22 Mars“. Deşi în volumul publicat de P.V. Haneş textul 
sovejan apare curgător, fără explicaţii din partea editorului, aceste 
ultime trei file ale manuscrisului original, atât prin lipsa de conti- 
nuitate ca timp (de la 12-21 martie inclusiv; apoi de la 23-31 martie 
şi de la 2-3 aprilie), cât şi prin hârtia care le deosebeşte, ca şi prin 
faptul că aceste file se află răzleţit aşezate şi legate, de fapt, incoerent 
în manuscrisul cartonat 311 al Bibliotecii Academiei R.S. România, 
devin revelatoare pentru felul în care A. Russo şi-a redactat şi ne-a 
lăsat, prin mijlocirea lui V. Alecsandri şi Al. Odobescu, manuscrisul 
său, dar mai cu seamă pentru implicaţiile folcloristice ale acestei 
părţi finale a textului. 

După o atentă cercetare a textului integral, rezultă că, sosind 
în ziua de 2 martie la Soveja, în tovărăşia stareţului — părintele 
Acati?? — („avec mon nouveau gedlier“48), aflându-se obosit de drum 
şi locul părându-i trist, A. Russo se culcă, „sans avoir jet€ un coup 
d'ceil“49 la tot ce-l înconjură. Abia a doua zi (3 martie), pe o vreme 
schimbătoare, „se hazardează“ să iasă spre a privi trista înconjurime, 
satul pitit în fundul văii Şuşiţei şi schitul copleşit de munţi. Plictisul 
devine ameninţător: „Je n'ai pas de livres et je m'ennuie” — notează 
Russo şi adaugă un fapt ce pare deosebit de preţios spre a înţelege 
felul cum va începe să-şi scrie jurnalul: „Mon geflier part demain 
[subl. n.]. Je regarde par la fenâtre de ma chambre et j'apergois les 
d&pendances du couvent et l'6glise. I] y a un enterrement [subl.n.]... 
tout est triste“.50 


47 Cf. A. Russo, op. cit, p. 294. 
45 Ibidem, p. 291. 

49 Ibidem. 

50 Ibidem. 

Dacă observăm că jurnalul trece apoi peste ziua de 4 spre a 
continua cu „5 Mars“ şi dacă ne întoarcem la primele rânduri ale 
textului, înţelegem că Russo a început de fapt să-şi scrie jurnalul 
său în taină şi fără prezenţa oricât de plăcută, totuşi incomodă, a 
stareţului, în ziua de 4, căci textul începe astfel: „Me voilă donc cof- 
fr€... et seul. Mon gedlier est parti aujoură'hui pour lassy... Je suis donc 
seul... C'est ă dire sequestre dans un trou, sans horizon, ou le soleil 
perce ă regret ă travers quelques sapins rabougris...“51 

Alte amănunte, corelate cu notaţiile corespunzătoare datei de 3, 
ne încredinţează că Russo a dedicat negreşit întreagă, sau o bună 
parte din ziua de 4 martie, spre a începe şi a aduce la zi notaţiile jur- 
nalului său: „...l'ennui me gagne, je regarde par la fenâtre, et mes 
yeux s'arrâtent sur une humble €glise, qui depuis deux cents ans a vu 
bien des choses... et qui, hier et aujourd'hui, a vu des enterrements".52 

Esenţiale sunt precizările ce apar mai departe în legătură cu ple- 
carea la laşi a stareţului: „Mon geGlier vient de partir ă l'instant mâme. 
C'&tait une grande ressource pour moi... Conteur infatigable...“53 
etc.; iar mai departe (după ce relatează prima anecdotă cu tâlc pe 
care starețul mucalit şi prietenos i-o spusese încă din prima zi a în- 
tâlnirii lor), adaugă: „Je profite d'une feuille de papier que j'ai escamotee 
ă mon brave homme de geflier, et d'une mauvaise plume que je ne puis 
tailler, faute de canif, pour m'amuser ă barbouiller. Entre le choix 
de mille sujets, j'ai pris l'Episode qui m'a amen€ ici. [...] Je reprends 
les choses de haut“3%. 

Dacă, aşadar, ziua de 4 — care nu apare notată în jurnal — a fost 
dedicată începerii curgătoare a jurnalului, abia începând cu data de 
5 martie notaţiile sunt apoi efectiv zilnice, cu atât mai mult cu cât 
stareţul continuă să lipsească. Dar aceasta e doar explicaţia, izvorând 
din text, pentru lipsa notaţiilor corespunzătoare zilei de 4 martie. 

Starea în care ne-a parvenit manuscrisul, cu scrierea foarte 
curată şi ordonată a timpului petrecut până la 11 martie inclusiv 
(filele 51-92) şi mai cu seamă cercetarea comparativă a celor trei 
file-ciornă, scrise pe o altă hârtie, cu multe ştersături şi legate răzleţ 
şi incoerent în partea finală a manuscrisului cartonat, din care P.V. 
Haneş a închegat în felul său şi lipsit de explicaţii „finalul“ jurna- 


51 Cf. A. Russo, op. cit, p. 270. 
52 Ibidem. 

53 Ibidem, p. 271. 

54 Ibidem, pp. 271-272 passim. 

lului sovejan, ne fac să considerăm că Russo a transcris de fapt pe 
curat — probabil după întoarcerea acasă — cele 41 de file (51-92); în 
schimb, cele trei file-ciornă cu pasaje şterse, dintre care pe unele 
P.V. Haneş le-a păstrat, fără precizarea corespunzătoare, în tran- 
scrierea sa, iar pe altele le-a omis, arată că „Manuscriptele francese 
ale lui A. Russo descoperite după moartea lui“ — cum scrie V. Alec- 
sandri lui Al. Odobescu — ne-au fost transmise numai fragmentar. 
În acest fel trebuie să fim de acord în admiraţia noastră pentru 
devotata prietenie a lui V. Alecsandri, care adaugă în cele scrise lui 
Al. Odobescu: „În adevăr, a fost un miracol că am putut eu găsi o 
parte din acele manuscripte şi crede-mă că aşi fi foarte fericit de a 
le vedea păstrate prin mijlocul tiparului“, încheind: „... însă te rog 
să-mi păstrezi manuscriptele“!55 
Înainte de a supune discuţiei problemele deosebit de importan- 
te pe care le ridică cele trei file-ciornă finale, acestea privind mai cu 
seamă hiatul ce se iveşte în jurnal, să cercetăm cu luare-aminte cele 
ce rezultă din partea pe deplin coerentă şi concret relatată de jurnal. 
Dacă pentru zilele de 5-8 martie se notează lucruri relativ ba- 
nale, cele ce urmează, din zilele de 9 şi îndeosebi 10 şi 11 martie (cu 
care se încheie cele trei părţi copiate pe curat de autor) sunt cu totul 
relevante pentru rodnicul contact al lui Russo cu folclorul sovejan. 
lată mai întâi cele privind ziua de 9 martie, notații interesante 
pentru libertatea de care surghiunitul s-a bucurat — împotriva indi- 
caţiei exprese a poruncii domneşti „ca numitul A. Russo nu numai 
să fie cu desăvârşire oprit de a ieşi din cuprinsul mănăstirii, dar 
şi de a corespondui sau de a se întilni cu nime“... Notaţiile zilei de 
9 martie denotă nu numai că A. Russo nu a rămas prea izolat de 
lume, dar pseudosindrofia care îl înconjură pe înserate cu musafiri 
din ciocoimea localnică îi oferă prilejul de a da curs liber uicisivită- 
ţii sale ironice în creionarea fugară a unor portrete şi în relevarea, 
foarte concentrată, a unor deosebit de ascuţite observaţii despre as- 
pecte sociale şi provinciale ale vremii: „9 Mars. Je suis malade. Vers 
le soir je regois nombreuse socitte. C'est le sous-officier, un publicain 
manchot par accident et trois dames. L'une est une grosse matrone 
qui paraît avoir des prâtentions de se donner du genre, elle porte 
peigne, quoique mal peignce, robe noire qui fut jadis en soie, châle 
encore noir. Puis une Valaque qui n'est pas mal, coiffâe ă la valaque, 
un peu farde et chariant sur ses 6paules un mantelet en drap de 


55 Cf. A. Russo, op. cit, p. 363 passim. 

dame... La troisieme, demi-costume en antique, demi-moderne, 
represente au possible cette belle et €nergique expression de notre 
langue qui compare une femme laide ă la peste, ciumă. Ces dames 
ont beaucoup caus€ du pays... elles se plaignent de la difficulte 
d'avoir des domestiques. Il paraît que les indigenes ne veulent pas 
servir chez les jocoi. C'est pour ca que ceux-ci les appellent imb6- 
ciles; mais je les appelle forts. Ici commence la race de ce qui est rest€ 
encore d'hommes dans le peuple moldave“.5 

Dacă „subofiţerul“, ce nu poate fi identificat, rămâne mai curînd 
ca un detaliu preţios pentru a întrevedea „nivelul“ submediocru al 
acelei „numeroase societăţi“ adunate la 9 martie în sindrofie la cu- 
conul, în vârstă de cel mult 30 de ani, răzleţit de capitala ieşeană pe 
acele meleaguri îndepărtate şi uitate de lume, în schimb duducile, 
cu cochetăria lor prăfuită şi provincială, dar atât de ascuţite la limbă 
împotriva opincarilor nesupuşi, nu pot fi decât din mediul micilor 
boiernaşi de ţară, dacă nu chiar, mai curând, al arendaşilor local- 
nici, care ar putea fi identificaţi. 

Notaţiile zilei de 9 martie constituie însă cu adevărat o foarte 
pitorească şi adecvată prefaţă pentru modul în care cuconul sur- 
ghiunit, însufleţit de sentimente radical-democratice şi progresiste, 
sătul de tovărăşia puţin ispititoare a acelor obraze pretins simandi- 
coase din ajun, va căuta, parcă prin voit şi irezistibil contrast, a doua 
zi contactul nemijlocit cu „băştinaşii imbecili”. 

Urmează aşadar însemnările, cu adevărat revelatoare pentru 
îndeletnicirea folcluristică a lui A. Russo în timpul scurtei, dar bine- 
veuitei sale şederi la Soveja. Puținele rânduri care s-au păstrat din 
propriile mărturii ale autorului aduc suficiente elemente pentru a 
înţelege destui de desluşit cele petrecute şi relatate în paginile pe 
care „...a fost un miracol că le-a putut găsi“ spre a ni le transmite, 
V. Aiecsundri şi Al. Odobescu, dar şi pentru a bănui, destul de plau- 
zibil, cele ce, în lipsa miracolului necesar nu ne-au putut parveni 
decât prin miraculosul lor efect concretizat în cele din urmă în unele 
aintre ceie mai ae seamă pagini ale colecţiei prietenului Alecsandri. 

Redăm totuşi selectiv notaţiile lui A. Russo din ziua de 10 mar- 
tie: „10 Mars. je me suis donne une bosse et du plaisir en masse... 
C'esi excusable, c'est dimanche... le jour du seigneur, oă chacun 
doit se r6jouir... mâme les exiles. Le matin je suis <orti au balcon 
pour țetai un coup d'ceil... Il faisait beau, et je m'amusais ă 6couter 


% Cf £.. Russo, op. ci!, pp. 255-296. 

les cris rustiques des coqs, lă-bas dans le village“. Tabloul se întu- 
necă îndată. În acea zi veselă şi însorită de duminică rustică, îi este 
dat autorului să asiste, pe neaşteptate, la jalnica bocire a morţilor în 
țintirimul de sub pridvorul în care a ieşit la priveală: „Soudain prăs 
de moi j'entends des pleurs et des cris, et j'apercois sous mes pieds 
dans un vaste enclos qui sert de pâturage aux chevaux, de verger et 
de cimetiere, une douzaine de femmes sanglotant, fixes, immobiles 
sur des fosses... C'est un usage du pays... Pendant les dix ou les 
quinze jours qui suivent la perte d'un parent, d'un mari, ou d'un en- 
fant, les femmes viennent, n'importe ă quelle heure du jour, pleurer 
sur les fosses... Cette scene, placâe dans un lieu si agreste, m'a paru 
trangement bizarre et sauvage... Je suis rentr€ pour ne plus en- 
tendre ces lamentations et je me suis rappele un tableau ă peu pres 
pareil du Dernier des Mohicans par Cooper“.57 

Aici urmează pasajul, deosebit de semnificativ, care, deşi a fost 
din treacăt citat de cercetătorii şi comentatorii operei lui Russo, nu 
a fost niciodată temeinic supus atenţiei şi disecat spre a obţine în- 
treaga şi bogata informaţie folclorică pe care de fapt o cuprinde: „La 
matince est passce ă Ecouter les chants oltenechti de l'orchestre du village. 
Je les ai essays tous et approfondis. Demain on doit venir me conter plus 
au long tout ga“.58 Iar în traducerea din Revista Română: „Am petre- 
cut dimineaţa ascultând cântecele olteneşti ale lăutarilor din sat...; 
i-am încercat pe toţi cu luare-aminte. Mâne au să vie să-mi poves- 
tească toate mai cu amănuntul “.59 

Ce rezultă de aici? Că dimineaţa întreagă (duminică 10 martie) 
- deci cel puţin câteva ceasuri bune - A. Russo a cercetat taraful sa- 
tului. Cu totul relevantă e însă precizarea că, în martie 1846, taraful 
satului Soveja cânta cântece olteneşti, ceea ce e întru tctul firesc 
dacă ţinem seama, pe de o parte, de cele arătate mai sus cu privire 
la sorgintea musceleană a sovejenilor, pe de altă parte, de marea 
fineţe şi precizie a observaţiei, presărată pretutindeni în paginile lui 
Russo, privind deosebirea graiurilor regionale. Vezi, spre pildă, 
observaţia sa din relatările zilei de 28 februarie când, în drum de la 
laşi spre Soveja, s-a oprit o zi în casa ispravnicului din Focşani, care 
avea să-l însoţească, după porunca domnească, până la Câmpurile, 
de unde îl va preda în bună regulă, la 2 martie, stareţului sovejan. 


57 Cf. A. Russo, op. cit, p. 296. 
58 jbidem. 
59 Cf. Revista română pentru ştiinţe, litere şi arte, a. 1863, p. 448. 

În seara de 28 februarie — ca de altfel şi în seara precedentă, la 
sosirea sa acolo — A. Russo e silit să participe la mica sindrofie pro- 
vincială, din casa dregătorului focşănean. La 27 februarie, „Il y a une 
demi-douzaine d'individus...”60 În seara următoare, „On allume la 
chandelle, le beau monde arrive“.651 Russo precizează apoi că nu-şi 
dă osteneala de a descrie o atare banală sindrofie la Focşani ca şi la 
Iaşi, dar nu omite să observe: „On parle beaucoup le valaque ici“.62 

Preocupări lingvistice îl frământă, de altfel, după cum se ştie, 
pe Russo în mai toată opera sa. Chiar şi în jurnalul sovejan autorul 
nu pierde ocazia de a-şi exprima părerile în probleme lingvistice, 
comentînd din treacăt „trista impresie“ despre limba, excesiv latini- 
zantă, în care se află redactat volumul din Magazinul istoric pentru 
Dacia pe care îl are la îndemână.6 

De ce, aşadar, taraful sovejan i-a cântat lui A. Russo cântecele 
sale oltenești? Fără îndoială deoarece, prin ascuţitul său simţ al lim- 
bii şi prin deprinderea de a remarca spontan diferenţierile dintre 
graiul moldovean şi cel valah, Russo era în măsură să-şi dea seama 
de îndată că graiul folcloric al sovejenilor aparţinea de fapt Vala- 
hiei. (Nu putem împinge totuşi presupunerea până la a considera 
tale-quale termenul de „cântece olteneşti“ ca fiind folosit de A. Rus- 
so în înţelesul de cântece de peste Olt, din Oltenia propriu-zisă, ci 
mai curând în sensul în care şi Cantemir vorbeşte de valahi, privin- 
du-i ca „olteni“, deci cântece provenind din Muntenia, dinspre Olt, 
din părţile Valahiei.) 

Dar ce se poate spune despre felul cum a „ascultat“ A. Russo 
taraful lăutarilor sovejeni? Nu pare deloc a fi vorba de o simplă 
ascultare de oarecare amator, fie ea şi de mai multe ceasuri, ci rai 
curând de o veritabilă anchetă de bun cunoscător şi pasionat folclo- 
rist: „Je les ai essayes tous et approfondis“ — scrie A. Russo. Trebuie în- 
ţeles deci că, întocmai ca orice consecvent folclorist, în cele câteva 
ceasuri ale dimineţii de 10 martie 1846, Russo a investigat de fapt 
amănunţit şi a întocmit, epuizând probabil, ceea ce numim azi „re- 
pertoriul“ respectiv. Nu trebuie, desigur, excluse şi unele notații, 
chiar dacă autorul nu menţionează anume aceasta, căci ce altceva 
se cuvine să înţelegem, când A. Russo precizează că a încercat toate 


60 Cf. A. Russo, op. cit, p. 281. 
61 Ibidem. 

62 lbidem. 

63 Ibidem, pp. 293-294. 

(cântecele) şi le-a aprofundat“, sau „a cercetat toți (lăutarii) şi i-a 
descusut“ (?) nefiind cu desăvârşire desluşit dacă tous şi approfondis 
se referă la toate cântecele, sau la toți lăutarii. (Textul din Revista 
Română preferă traducerea liberă: „I-am încercat pe toţi cu luare- 
aminte“.) 

Cert este însă că, după această temeinică investigare şi întoc- 
mire a repertoriului, pasionatul folclorist avant la lettre îşi propune 
ca a doua zi să depene totul mai pe îndelete. „Demain on doit venir 
me conter plus au long tout ca“ — aceasta înseamnă că luni lăutarii 
urmează să vină, în mod cert, ei la mânăstire, nefiind parcă destul 
de limpede dacă duminică dimineaţa cuconul Alecu Russo i-a che- 
mat el la sine, la mânăstire, sau dacă, poate, în lipsa stareţului-tem- 
nicer, surghiunitul îşi va fi îngăduit libertatea de a se fi dus el însuşi 
în sat spre a iscodi pe lăutari!? 

Pasajul respectiv rămâne însă în orice caz revelator îndeosebi 
prin precizarea lui A. Russo că taraful sovejan cânta „cântece olte- 
neşti“, adică mai proprii Valahiei decât Moldovei. În acest caz, indi- 
ferent dacă A. Russo s-a limitat la cele aflate şi măcar în parte notate 
probabil chiar în acea zi de duminică 10 martie 1846, sau dacă în- 
tr-adevăr şi-a continuat după aceea culegerea propriu-zisă, pasajul 
aduce suficiente temeiuri spre a explica de ce Mioriţa culeasă în mod 
indubitabil de Russo la Soveja şi dăruită apoi spre a spori colecţia 
prietenului Alecsandri - cum mărturiseşte poetul — se deosebeşte în 
chip evident de variantele moldoveneşti şi vrâncene, apropiindu-se 
în mod surprinzător de „schema“ variantelor Munteniei, şi îndeo- 
sebi din Muntenia subcarpatică. 

Reamintim aici rezultatul temeinicei analize obiective prin care 
A. Fochi constată: „Dacă trecem la analiza materialului din Moldo- 
va, ne-am aştepta ca el să urmeze întru totul schema variantei lui 
Alecsandri, culeasă şi ea din aceeaşi provincie. Lucrurile stau însă 
cu totul altfel“S4 [subl. n.]; iar în ce priveşte Vrancea: „Se poate deci 
vorbi despre o destul de redusă influenţă a textului Alecsandri în 
această regiune. În cadrul zonei întregi, tipul Alecsandri se repar- 
tizează la extremităţile de nord şi de sud“.6 Apoi: „Dacă trecem 
să cercetăm situaţia din Muntenia..., schema generală trădează o 
extrem de mare asemănare cu schema lui Alecsandri“.5 [subl. n.] Şi: 


64 Cf. A. Fochi, op. cit, p. 212. 
65 jbidem, p. 393. 
66 jbidem, p. 215. 

„Tipul [Alecsandri...] pare a constitui o predilecție specială pentru Mun- 
tenia de nord unde, după cum dovedeşte harta tipologică, are un veritabil 
centru de intensitate circulatorie“ .87 

cazul acesta se cuvin poate revizuite unele consideraţii ale 
lui A. Fochi ca acestea: „Discuţia cu privire la originea textului este 
infructuoasă, poetul lăsându-ne în cel mai desăvârşit întuneric“'65; 
„---Problema originii textului nu poate fi pe deplin elucidată, până 
la descoperirea vreunor mărturii mai precise“69. 

Dar să revenim spre a obţine, prin această dublă metodă, a de- 
cantării şi a distilării fracţionate (!), pe care le folosim aici, întreaga 
rezervă de informaţie filologică şi folcloristică pe care o putem extra- 
ge din textul, până acum insuficient explorat, al jurnalului sovejan. 

Într-adevăr, îndată după cele de mai sus, A. Russo descrie pe 
larg, în aproape două pagini, ceea ce în manuscrisul original se află 
chiar iniţial marcat (la cap de rând) cu un „2*” — ce e drept, totuşi, 
parcă tăiat din fuga condeiului. (Acest „2*“ lipseşte de altfel din 
ediţia P.V. Haneş). lată dar începutul acestui lung şi deosebit de in- 
teresant paragraf: „2* Numero du programme: Concert improvis€ 
sur le chalumeau par concertant du pays... C'est un bel homme de 
cette race qui s'appelle elle-mâme Mocan, c'est-ă-dire Montagnard 
et qui semble vouloir mettre une certaine distance entre leur ori- 
gine et celle du peuple du plat pays... Leur accent sans âtre moldave 
n'est pas non plus le valaque; il est fort accentu€ et se rapproche [de 
celui] des Transilvains. Il me joue toute sortes d'airs, des moldaves, 
des montagnards, des ardellennes, puis il en vient ă cette epopee si 
simple, si naive et si douce de melancolie et de regret appelee la 
doina... Voici l'histoire en raccourci”.70 

A. Russo descrie apoi foarte amănunţit de fapt desfăşurarea 
cântecului Ciobanul care şi-a pierdut oile. Înainte de a cerceta şi aceas- 
tă „histoire en raccourci“, se cuvine însă să ne oprim spre a discuta 
bogata informaţie din cuprinsul paragrafului citat. 

E de reţinut mai întâi faptul că A. Russo, transcriind această 
parte a textului schițează, cel puţin intenţia, fie de a nota apariţia 
mocanului ca un „al doilea număr al programului“, fie de a sublinia 
mai degrabă „punctul 2“ (căci în scris apare 2%, şi nu 2-e). 


67 Cf. A. Fochi, op. cit, p. 393. 

68 [pidem, p. 124. 

69 Ibidem. 

70 Cf. A. Russo, op. cit, pp. 296-297 (vezi şi Bibl. Academiei R S.R., ms. 311, f. 88 verso). 

Şi într-un caz şi într-altul, este cu desăvârşire limpede că scrii- 
torul simte şi găseşte aproape necesar să marcheze cele ce urmează, 
ca pe un fapt care se deosebeşte evident (trebuind să fie aparte, sau 
măcar în al doilea rând marcat) ca atare. 

Încercând o amănunţită reconstituire a scenei, s-ar putea pre- 
supune, fie că A. Russo a ascultat mai întâi taraful, iar după aceea 
a primit să asculte — cum se întâmplă adesea - intervenţia neaştep- 
tată a unui ţăran, din afara tarafului; fie că, în chiar cursul depănării 
repertoriului „orchestrei“, se opreşte să asculte „concertul impro- 
vizat la fluier“ al mocanului, apărut probabil fără să fi fost chemat. 

Şi într-un caz şi într-altul, A. Russo distinge cu certitudine şi 
diferenţiază pe deplin repertoriul tarafului, anume cercetat, de cel 
„improvizat“ de mocan. 

Deosebit de pătrunzătoare şi de precise sunt, ca şi în cele ce 
urmează, observaţiile pe care folcloristul — şi el improvizat, dar 
deosebit de competent — le face cu privire la graiul, dar şi la reper- 
toriul, ba chiar la aspectul antropologic, al anonimului mocan. De 
reţinut e mai cu seamă, consunând pe deplin cu cele mai sus ară- 
tate despre înclinarea şi perspicacitatea lingvistică a lui Russo, con- 
statarea despre „accentul“ graiului respectiv: „...sans âtre moldave 
n'est pas non plus valaque, il est fort accentu€ et se rapproche [de 
celui] des Transilvains“. Vrednic de remarcat este, de asemenea, 
conţinutul compozit al repertoriului firesc pentru toate formele de 
trecere de la o zonă la alta: „Il me joue toutes sortes d'airs, des mol- 
daves, des montagnards, des ardellenes“, până ce mocanul ajunge 
la „doina“ şi la povestea evident istorisită şi cântată a Ciobanului 
care și-a pierdut oile. 

Dacă ţinem seama de toate aceste, atât de multe, amănunte, 
credem a nu greşi considerând că mocanul, al cărui „...accent, fără 
a fi moldav nu e nici valah; foarte accentuat şi apropiat de cel al 
ardelenilor”, trebuie să fie vreun breţcan sau bârsan, pripăşit ori îm- 
pământenit în părţile Sovejei. Din descrierea pe care A. Russo o face 
mai departe despre Ciobanul care şi-a pierdut oile, în interpretarea 
acelui mocan, rezultă desluşit că acesta se integrează mai curând în 
tipul de poveste propriu-zisă, în proză cu interludii muzicale, exis- 
tând şi astăzi în întreaga Moldovă, până în Vrancea, şi care se deo- 
sebeşte tranşant de tipul muntenesc, respectiv muscelean şi oltean, 
unde întreaga „poveste“ este de fapt mai mult un cântec epico-liric, 
cu pasaje parlato. În felul acesta, în genere cântecele mocanului vor- 

besc de această dată în mod cert mai puţin de tradiţia musceleană 
şi mai curând de latura integrării moldovene şi de deschidere spre 
aiurea a sovejenilor; sau poate că mocanul era întru totul un venetic, 
şi mai puţin un sovejan? 

Să urmărim însă mai departe amănunţita relatare a lui A. Russo 
despre „povestea“ Ciobanului care şi-a pierdut oile: „Un berger qui 
avait dâjă blanchi sous la houlette sans quitter la montagne, ă force 
d'epargne et de travail s'âtait acquis une vingtaine de brebis, autant 
de ch&vres qu'il faisait paître, les veillant jour et nuit avec la solli- 
citude de celui qui doit son bien ă la sueur du front... Il les menait 
dans les pâturages les plus gras, aux sources limpides, et pendant 
que les bâtes s'abreuvaient ou se nourissaient, il leur jouait de la 
flâte (ici le conteur interrompt la narration et joue de la flăte un air 
triste ă la note vague et prolongee, puis il reprend). Un jour, fatigu€ 
des marches et des veilles, le berger s'endormit si lourdement que 
pendant ce temps le troupeau tout en broutant s'6tait 6carte sur une 
ravine lointaine... Un homme passa par lă et voyant le berger tout 
seul et ronflant au soleil, le reveilla... Le premier regard du dormeur 
fut pour le troupeau, son premier geste celui de mettre la main ă la 
flăte... Desespere, il se prit ă chanter une ardellene (il joue ici), puis 
cheminant et observant de tous cât6s s'il n'apercevrait rien, il se 
disait: «Dieu est bon... s'il m'a donne celles-ci, il m'en donnera 
encore, oui il me les rendra» et il se remit ă jouer de la flâte en 
marchant un peu triste (le conteur joue encore, et il riait, le brave 
homme, en me racontant ca). Tout ă coup, il lui semble apercevoir 
sur une montagne ses brebis et ses chevres, il double le pas, et joue 
de la fliâte un air de danse (le narrateur joue comme cela)... Mais 
illusion vaine!... Ce qu'il avait pris pour des chevres et des moutons 
&taient simplement des rochers... Nouveau dâcouragement, nouvel 
air triste (il joue), jusqu'ă ce qu'enfin parvenu sur le sommet d'un 
mont il apergoit dans le ravin les moutons broutant. Ici le berger 
joue et danse (le narrateur ne dansait pas, mais il en avait envie, on 
voyait ca ă la rapidite des doigts et des mouvements nerveux de ses 
&paules)“.71 

După modul amănunţit şi atât de concret al descrierii, este ne- 
îndoielnic că Russo transcrie aici în chip evident mulțimea detaliilor 
consemnate de visu; pe care nu le-ar putea în nici un caz reconstitui 
atât de amănunţit din amintire. De aici am putea deduce cu destulă 


7 Cf. A. Russo, op. cit, p. 297. 

certitudine că, încă în acea zi de pretinsă „ascultare“, el nu s-a mul- 
țumit să rămână pasiv, ci a notat efectiv şi în bună parte cântecele 
„încercate şi aprofundate“. Ceea ce trebuie să-i fi rămas de făcut a 
doua zi era mai curând de a continua şi întregi culegerea („Demain 
on doit venir me conter plus au long tout ca“.) 

Dar ziua de 10 martie, cu marea ei trăire folclorică, este mar- 
cată şi de un „Finale du programme. L'intendant du Pere Acati vient 
d'entrer dans la chambre avec une pierre en main, que je reconnais 
pour du marbre noir... elle [semble] avoir 6t€ fracturee d'une dalle“. 
A. Russo schimbă atunci o glumă cu tâlc: „Je lui demande si c'est ma 
soupe, et il me repond en riant: non, mais c'est une histoire... Bon, 
lui dis-je, si c'est une histoire, allume-moi une pipe, et en attendant 
je m'arrangeais ă mon aise sur le divan. Voici donc lhistoire“.72 

După atâta muzică, această dimineaţă atât de plină se încheie 
cu notarea poveştii respective. Nu putem trece totuşi cu uşurinţă 
peste faptul că textul arată aici că nu A. Russo se deplasase în acea 
dimineaţă în sat, ci poftise negreşit muzicanţii la dânsul. Aceasta 
rezultă absolut limpede din această parte finală a notaţiilor din ziua 
de 10 martie: „Finale du programme. L'intendant du Păre Acati 
vient d'entrer dans la chambre...“ Faptul că se găsea acasă („dans la 
chambre”) în incinta mânăstirii rezultă şi din gluma adresată aju- 
torului de stareţ: „Je lui demande si c'est ma soupe“. 

Cu povestea intendentului mânăstirii se încheie notaţiile, preg- 
nant folclorice, ale lui A. Russo din ziua de 10 martie. Ne-am aştepta 
ca a doua zi, luni, taraful să revină pentru a-şi depăna pe larg reper- 
toriul. Aceasta nu se întâmplă, din nefericire! A. Russo notează: „Le 
11 Mars. Il a fait toute la nuit un vent epouvantable. Pour me con- 
soler, on me dit que c'est peu de chose en comparaison du remue- 
menage qu'il fait ordinairement. Je n'€tais pas bien €vei!l€ encore 
qu'un autre musicien vient me râgaler d'un concert flătal. L'entree 
se paye d'un zwanzig. La journee finit bien lentement, mais enfin 
elle finit“.73 

Cu aceasta se încheie de fapt şi transcrierea, divizată în trei 
părţi, în manuscrisul până aici definitivat de autor. 

Mai întâi rezultă limpede că — aşa cum se întâmplă adesea - a 
doua zi taraful nu şi-a ţinut făgăduinţa. (Era poate şi din pricina 
vremii urâte). Se citeşte însă parcă printre rânduri aşteptarea dezo- 


72 Cf. A. Russo, op. cit, pp. 297-298. 
73 Ibidem, p. 299. 

lată a folcloristului pasionat: „Pour me consoler...“; regretul se stră- 
vede mai cu seamă din încheierea fugară şi copleşită de plictis la 
sfârşitul acelei zile infructuoase, de lungă aşteptare obstinată: „La 
journee finit bien lentement, mais enfin elle finit“. 

Pasajul este de asemenea relevant şi pentru atenţia scăzută pe 
care scriitorul A. Russo o acordă intempestivului fluieraş, stârnit 
probabil de vestea ce s-a dus în sat despre cuconul de la schit, care 
se interesează de cântece populare. Lipsit de entuziasm, scriitorul îl 
expediază pe acesta cu un sfanţ. Altceva urmărea el, preferând în 
chip evident cântecele „olteneşti“, cu text, ale tarafului şi interesân- 
du-se mai puţin de muzica instrumentală... Am menţionat mai sus 
cu tot dinadinsul, şi nu fără motiv, că partea care urmează începând 
cu 22 martie în textul publicat de P.V. Haneş este, c: fapt, cârpită 
de editor, fără a se arăta aceasta, din cuprinsul haotic al celor trei 
file-bruion, legate răzleţ şi incoerent la sfârşitul manuscrisului 311. 

Textul publicat începe cu data (22 martie) şi include din cele 3/4 
ale paginii (fila 163 recto), tăiate de fapt de autor (sau de altcine- 
va?!) numai cele ce se cuprind — deşi şi acestea tăiate — în paragraful 
care continuă după data respectivă. 

Paragraful tăiat în manuscris, dar păstrat fără explicaţie de 
P.V. Haneş, este următorul: „Le 22 Mars. Il est de grand matin et j'ai 
assist€ au service du matin. L'6glise est petite; nue et refaite ă neuf 
ă peu pres. Îl n'est reste que les dalles ă pierre de taille de la vieille 
€glise et l'inscription dont j'ai parl€... Je n'ai trouve dedans que les 
gens indispensables pour l'office et une vieille femme'.74 

E, cum se vede, o notație cu totul neutră, puţin semnificativă. 
În continuare, textul descrie cărţile bisericeşti împrumutate de la 
mânăstire „que je recommande comme monument d'art et de nai- 
vet6“, cum notează autorul, transcriind câteva elemente ilustrative. 

Cu mult mai important şi mai revelator poate fi însă începutul 
paginii, el însuşi în chip evident continuarea unei file pierdute, sau 
dispărute, care deşi tăiat în manuscris şi omis de P.V. Haneș, se ci- 
teşte foarte desluşit: „d'[an]s les proces qu'ils ont avec les boyards, leurs 
voisins, le langage des [!] ces paysans n'est ni l'accent Moldave, ni l'accent 
Valaque quoique celui-ci predomine. 

Toute la journee en promenade, la neige ne se voit plus que sur les 
hauteurs Zboina [1 cuvânt indescifrabil]. Les vautours — Les Transyl- 
vains — on me parle beaucoup de Vrancha, j ai resolu d'y aller ă mon retour, 


74 Cf. A. Russo, op. cit, p. 299. 

pour voir la table du prince [sublinierea lui A.R.]. Je dois passer par 
Toulnich, Negrileschti et Cosa, trois villages qui tirent leur nom de trois 
[1 cuvînt indescifrabil] de nom: Negri, Cousa et Tullian. 

Beau clair de lune. Je soupe d'une merle, ce qui ne me donnera pas 
plus de voix que je n'en ai. 

Le 22 Mars. Il est de grand matin...“75 etc. 

De aici rezultă mai întâi că au existat negreşit unele file-ciornă, 
care cuprindeau poate în întregime, sau măcar în parte, date despre 
intervalul dintre 12-21 martie inclusiv. 

Pierderea (sau dispariţia?) ireparabilă a acestor file lasă în orice 
caz, şi probabil pentru totdeauna, neclar dacă cumva în acele zile 
anume A. Russo va fi continuat să conlucreze cu taraful care nu a 
venit la 11 martie, sau poate şi cu alţi informatori. 

Dacă cumva culegerea lui A. Russo de la taraful din Soveja nu 
se va fi mărginit la cele probabil notate în ziua de 10 martie, cum 
credem că îndreptăţit am presupus, atunci este în orice caz plauzi- 
bil ca între filele-bruion care constituie acum soluţia de continuitate 
din jurnalul sovejan (pentru intervalul 12-21 martie) şi pe care Russo 
nu a mai apucat a le transcrie pe curat în jurnalul său, să se fi aflat 
şi hârtiile la care V. Alecsandri se referă probabil când mărturiseşte 
cu certă sinceritate, în scrisoarea către A. Hurmuzaki, ce însoțea 
varianta Mioriţei pentru întâia oară publicată la 18 februarie 1850 în 
ziarul Bucovina: „Această baladă mi-au fost adusă din munţii Sovejii 
de D. A. Rusu, care o descoperi, împreună cu multe altele, în vre- 
mea cât au fost exilat pe nedreptate la mănăstirea Sovejii“.76 De aici 
încep inconsecvenţele, şi chiar nedumeririle, pe care Alecsandri le-a 
semănat apoi pentru posteritate în cursul anilor 1862-1873. 

Lăsând deocamdată la o parte nota romantică din ediţia defi- 
nitivă (din 1866) la balada Dolca, unde Alecsandri arată că şi el ar fi 
cules Mioriţa, încă în 1842, de la baciul Udrea din Ceahlău, să sub- 
liniem numai, pentru a supune discuţiei, afirmaţia îndoielnică a lui 
Alecsandri când, în articolul despre A. Russo, republicat în Convor- 
biri literare din 1873 (deci 14 ani de la moartea acestuia), poetul afir- 
mă că amicul Russo „nu se mulţumi numai cu estasul contemplării, 
ci profită de timpul arestării sale, pentru ca să culeagă câteva balade 
de la un bătrân lăutar, ce se găsia în mănăstire“.7? „Bătrânul lăutar 


75 Cf. Biblioteca Academiei R.S. România, ms. 311, fila 163 recto. 
76 Cf. A. Fochi, op. cit, p. 124. 
77 Ibidem, nota 1. 

ce se găsia în mănăstire“ nu apare niciodată în propriile notații ale 
lui Russo. El trebuie să fi fost, desigur, mai curând părtaş, dacă nu 
chiar vătaful tarafului sovejan, din sat, cu care A. Russo a conlucrat 
în mod cert cel puţin în ziua de 10 martie 1846. 

Presupunem însă mai degrabă că A. Russo „a adus” prietenului 
Alecsandri Mioriţa pe care „o descoperi împreună cu multe altele“ 
la Soveja, încredinţându-i poetului fie unele dintre filele-bruion care 
se poate să fi existat din timpul culegerii neîncheiate din 10 martie, 
fie cedându-i o parte dintre filele acum pierdute ale jurnalului, care 
lipsesc din zilele de 12-21 martie, 23-31 martie şi 2-2 aprilie, deşi e 
absolut cert că au existat, dacă ţinem seama de rân. „rile tăiate ce 
preced însemnările zilei de 22 martie. 

Ce rezultă de fapt din puţinele rânduri anterioare datei de 22 
martie şi omise de P.V. Haneş? Rezultă cu absolută certitudine că 
cel puţin într-una din zilele dintre 12-21 martie A. Russo a părăsit 
incinta mânăstirii spre a hoinări în voie („toute la journâe en prome- 
nade“). Rezultă de asemenea că în această plimbare -— ca şi în altele 
pe care le putem presupune pentru acest destul de lung interval, de 
10 zile — A. Russo a stat de vorbă cu sătenii localnici, aflând negreşit 
măcar de „...procesele pe care ei le au cu boierii, vecinii lor“. Reiese, 
în al treilea rând, că iarăşi „accentul“ graiului sovejan îl frapează şi 
îl preocupă pe Russo: „Le langage des [!] ces paysans n'est ni l'accent 
Moldave, ni l'accent Valaque quoique celui-ci predomine“ (este lim- 
pede că e vorba aici negreşit de sovejenii încă pregnant musceleni, 
de vreme ce Russo observă că „Limbajul acestor ţărani nu e nici cu 
accent moldav, nici valah, deşi acesta predomină“). E de asemenea 
limpede că sovejenii îi trezesc o ascuţită curiozitate de a cunoaşte 
Vrancea vecină (sau poate că i se povestesc legendele vrâncene: „on 
me parle beaucoup de Vrancha“?). Aceasta îl face să se hotărască a 
merge acolo, după ce va scăpa de surghiun, spre a vedea „masa lui 
Vodă“, fixându-şi chiar un anume itinerar dorit. 

În sfârşit, notația finală, deşi nu pare decât o frumoasă poantă, 
ca numeroase altele din cuprinsul jurnalului (pasărea pe care o mă- 
nâncă seara nu-l va face să aibă un glas mai frumos!), trebuie reţi- 
nută mai curând pentru primele cuvinte ale acestui paragraf final: 
„Beau clair de lune“, care ar putea însemna că „plimbarea“ „toute 
la journâe“ s-a prelungit până târziu pe înserat. 

Iată dar cum pasajul tăiat în original şi cu totul omis, chiar şi în 
note, de P.V. Haneş, poate fi plin de informaţii. Cu toate acestea, în 

rest, cel mai desăvârşit mister rămâne să plutească pe vecie asupra 
celor zece zile din care ne-au rămas doar aceste, prea puţine rân- 
duri, cum lipsă rămân şi eventualele însemnări pentru zilele de 23- 
31 martie şi 2-3 aprilie. 

Pasajul tăiat, care precede însemnările zilei de 22, e totuşi foarte 
elocvent pentru cele petrecute în acel timp. Rezultă că A. Russo s-a 
plimbat în mod cert în acele zile printre sătenii din Soveja. Este 
posibil ca anume atunci să-şi fi dus la capăt culegerea de la taraful 
satului, ca abia atunci să fi cules Mioriţa, fie de la taraf, fie de la 
vreun alt sovejan, bărbat ori femeie, precum Marina lu' Barna, care 
către anul 1900 „cânta aşa de duios balada Mioriței că plângeau toate 
babele“ (după cum notează, cu multe decenii mai târziu, sovejanul 
S. Mehedinţi).78 

Un firesc şi ispititor semn de întrebare se ridică aici. Dacă ţi- 
nem seama că la publicarea Mioriței în prima broşură din laşi, 1852, 
poetul a tipărit textul cu două rânduri finale de puncte de suspen- 
sie, ceea ce arată că V. Alecsandri considera textul incomplet, acesta 
n-ar putea fi oare încă un temei spre a admite că Miorița „adusă“ 
poetului de prietenul Russo va fi fost poate textul-bruion, din fugă 
notat de acesta, ascultând în ziua de 10 martie „cântecele olteneşti 
ale tarafului satului“? Aceasta ne duce cu gândul la filele-bruion de 
felul celor care se dovedeşte că au stat la baza redactării finale (dar 
parţiale) a jurnalului sovejan, şi pe care A. Russo le-ar fi putut în- 
credinţa, la întoarcere, prietenului V. Alecsandri. În acest caz, s-ar 
putea presupune, destul de plauzibil, că Russo va fi notat din fugă 
textul Mioriţei mai curând în cursul dimineţii de 10 martie, nădăj- 
duind că-l va relua a doua zi, decât că-l va fi cules, pe îndelete, în 
cursul zilelor-lipsă din jurnal, notându-l în filele-lipsă care preced 
notaţiile din 22 martie, respectiv în zilele de 12-21 martie, 23-31 
martie, sau 2-3 aprilie. 

Datele păstrate în filele-ciornă 162-164, şi valorificate în textul 
editat de P.V. Haneş, deşi foarte pitoreşti şi vorbind în cele din urmă 
de bucuria veştii eliberării, în acea zi de joi 4 aprilie, a anului 1846, 
ca şi de plecarea amânată pentru a doua zi, precum şi încheierea 
ultimei file-bruion cu poanta de cuviinţă („Allons, ă demain. Je ne 
me suis pas beaucoup ennuy€.“79) nu aduc decât fireasca încheiere 
a acelei suculente povestiri-jurnal a atât de discretului şi extrem de 


76 Cf. S. Mehedinţi, op. cit, p. 41. 
79 Cf. A. Russo, op. cit, p. 31. 

modestului A. Russo despre răgazul celor în total 37 de zile de sur- 
ghiun, dintre care trei petrecute pe drum, iar 34 în şedere la mânăs- 
tirea Soveja. De acolo, Russo a avut norocul să-i aducă prietenului 
V. Alecsandri, oricum, celebra sa variantă, prea puţin moldoveană 
şi vrânceană, ci mai curând muntenească, după cum în mod absolut 
obiectiv a arătat A. Fochi, iar, mai precis, de provenienţă tradiţional 
musceleană, după cum ne-am străduit să arătăm noi, prin conjectură 
filologică. 

Cu toate că ne-am silit să dobândim, printr-o atât de amă- 
nunţită analiză, întreagă marea bogăţie de date folclorice pe care le 
cuprinde jurnalul, trebuie să recunoaştem că, cu excepţia acelor 
rânduri foarte explicite şi considerăm suficient de e :ficatoare din 
textul sovejan privind întâmplările zilei de 10 martie, şi în care ne-a 
rămas consemnat felul cum A. Russo a conlucrat cu taraful sovejan, 
în rest, s-ar părea că abia paginile care, din nefericire, lipsesc ar 
putea aduce deplina elucidare a misterului ce continuă să învăluie 
culegerea şi publicarea textului clasic al Mioriţei, la care atât de ne- 
despărţit au contribuit cei doi buni şi consecvenţi amici, A. Russo şi 
V. Alecsandri. 

Ce am putut obţine din amănunţita disecare a manuscrisului 
jurnalului lui Russo? 

1. Relativa precizare a datei şi împrejurărilor culegerii Mioriţei 
sovejene, în zilele de 12-21 martie (?), 23-31 martie (?), 2-3 aprilie (?), 
sau mai curând — credem -— în dimineaţa de duminică 10 martie, 
când A. Russo a cercetat „cântecele olteneşti“ ale tarafului sovejan. 

2. Consideraţiile pe marginea termenului de „cântece olteneşti“, 
corelând aceasta cu cele ce am evocat despre Soveja ca sat de prove- 
nienţă musceleană şi cu constatările amănunțite şi obiective ale lui 
A. Fochi despre textul Alecsandri, slujesc ipoteza, astfel foarte plau- 
zibilă, că Mioriţa lui Alecsandri şi Russo îşi are obârşia în oralitatea 
musceleană. 

Spre a împinge lucrurile până la extrema limită a conjecturii 
istorico-filologice însă, socotim că nu ar fi deloc de prisos să anali- 
zăm, în fine, reluând aici şi istoria publicării Mioriţei lui Alecsandri, 
spre a revizui şi presupusele implicaţii ale influenţei textului publi- 
cat asupra versiunilor orale locale. Pentru aceasta ne vom sprijini 
şi vom porni iarăşi de la constatările şi observaţiile de sinteză ale 
monografiei lui A. Fochi. 

Ce arată, deci, în esenţă, A. Fochi în această privinţă? 

„Comparând primele patru ediţii ale baladei, cea din Bucovina, 
3 (1850), nr. 11, pp. 51-52, cea din Zimbrul, 1 (1850), nr. 17, p. 68, cea 
din volumul Balade. Adunate şi îndreptate, laşi, 1852, p. 16 şi cea din 
volumul Poesii populare ale Românilor. Adunate şi întocmite de..., Bucu- 
reşti, 1866, p. 13, constatăm următoarele: 

1. Primele două ediţii cuprind un text identic sub raportul conţi- 
nutului şi formei, singura deosebire dintre ele ţinând de ortografie 
şi punctuație. 

2. Textul din 1852 diferă de cele două anterioare doar într-un 
singur punct, şi anume la versul 34, care din dragule bace devine 
Drăguțule bace, formulă ce se va păstra şi în ediţia din 1866; celelalte 
diferenţe ţin iarăşi numai de ortografie şi punctuație; merită să mai 
menţionăm că în această ediţie textul se încheie cu două rânduri de 
puncte de suspensie, care ilustrează părerea lui Alecsandri despre 
caracterul incomplet al textului. 

3. Textul din 1866, menţinând modificarea de la versul 34, îm- 
pinge procesul de „îndreptare“ atât de departe, încât apar nu mai 
puţin de 19 alte intervenţii, mai fericite sau mai puţin fericite, în 
cuprinsul baladei; modificările acestea pot fi grupate în cinci cate- 
gorii“.80 

Esenţială este în cele din urmă concluzia pe care o formulează 
A. Fochi astfel: „Analizând aceste modificări, putem spune că nici 
una nu afectează fondul baladei, ci se referă numai la forma ei şi că 
prin ele poetul a urmărit şlefuirea exterioară a textului“.81 

Toate cele de mai sus, ca şi consideraţiile ce urmează în mono- 
grafia lui A. Fochi, privitoare la posibilele amestecuri ale poetului 
chiar înainte de prima tipărire a textului, converg spre a conchide: 
„Cu alte cuvinte, ne dăm seama că modificările lui, atât cele ante- 
rioare textului publicat, cât şi cele ce au urmat după prima ediţie nu 
sunt deosebit de grave“.82 

În cele din urmă, A. Fochi apreciază, pe bună dreptate, că de 
fapt numai probabilele intervenţii privitoare la „alegoria morţii“ şi 
„apoteoza ciobanului“ sunt, după cum observa încă D. Caracostea, 
oarecum mai grave.8 


80 Cf. A. Fochi, op. cit., p. 206. 
81 lbidem, p. 207. 
82 jbidem, p. 210. 
83 jbidem, pp. 209, 214 passim. 

Aceasta înseamnă că varianta Alecsandri, devenită textul cla- 
sic al baladei Mioriţa este de fapt profund autentică, în orice caz 
cvasi-nealterată, fiind destul de aproape de originalul cules. 

O ultimă problemă ar merita să ne reţină poate încă atenţia, 
spre a argumenta totala eliminare a posibilităţii contopirii în textul 
provenit de la Soveja a vreunei alte variante, culese de însuşi Alec- 
sandri, ca spre pildă pretinsa variantă auzită de V. Alecsandri în 
1842 de la baciul Udrea din Ceahlău. 

Cum se ştie, în nota finală la balada Dolca din ediţia definitivă 
(1866), V. Alecsandri scrie: „Această baladă a Dolcăi, precum şi acea 
a Mioriţei, le-am cules din gura unui baci, anume Udrea, de la stâna 
de pe muntele Ceahlău. Acel păstor suna din buciu:n cu o putere 
estraordinară, încât munţii se răsunau la mare depărtare. El cânta şi 
din fluer mai multe cântice ciobăneşti, iar mai cu seamă Doina cu 
o espresie de înduioşire ce aducea lacrimi în ochii celor ce îl ascultau. 

La anul 1842, într-o frumoasă seară de vară, urcându-mă la 
stâna din Ceahlău unde auzisem răsunând buciumul lui Udrea, am 
asistat la unul din cele mai sublime spectacole a naturei, luminat de 
razele asfinţitului soarelui; iar după ce noaptea preseră ceriul cu 
stele, mă așezai cu Udrea şi cu alţi păstori împregiurul unui foc, şi 
petrecui până-n ziori cu cânticele de la munte. Udrea îmi spuse că 
tatăl seu ştia mulţime de balade între care acele a lui Traian şi a lui 
Aurelian, dar din nenorocire el le luase cu dânsul în mormânt“.84 

Ne însuşim fără rezerve concluziile lui A. Fochi în această pri- 
vinţă: „Nu numai tabloul romantic schiţat de poet ar trebui să ne 
facă să nu acordăm credit întregii povestiri, ci şi cele aluzii la bala- 
de istorice cuprinzând teme legate de numele lui Traian şi Aurelian, 
a căror existenţă în folclorul nostru s-a dovedit neîntemeiată “.85 

La argumentele aduse în această privinţă de A. Fochi, lăsând 
cu totul la o parte eventualitatea schiţării unui proces literar al 
relaţiilor dintre V. Alecsandri şi A. Russo56, socotim util să aducem 
şi următoarele noi argumente: 

1 - Alecsandri nu subliniază pretinsa sa culegere de la baciul 
Udrea în notele la Miorija, ci face acest lucru, abia din treacăt şi, de- 
sigur, prin corelare tematică, doar în notele din ediţia 1866, la balada 
Dolca. Prin aceasta el nu a înlăturat nicidecum afirmaţia sa iniţială, 


84 Cf. A. Fochi, op. cit., pp. 124-125, nota 1; p. 209. 


85 jpidem, p. 125. 
56 ibidem, pp. 209-210. 

din scrisoarea către A. Hurmuzaki, care însoțea varianta publicată 
pentru întâia oară la 18 februarie 1850, în Bucovina: „Această baladă 
mi-au fost adusă din munţii Sovejii de D. A. Rusu, care o descoperi, 
împreună cu multe altele, în vremea cât au fost exilat pe nedreptate 
la mănăstirea Sovejii“.87 

2 — Pe de altă parte, înseşi concluziile analizei temeinice a lui 
A. Fochi despre deosebirea evidentă între textul Alecsandri şi, în 
genere, variantele din Moldova şi din Vrancea, textul Alecsandri 
dovedindu-se mult mai propriu Munteniei, şi îndeosebi Munteniei 
subcarpatice, constituie ipso facto dovada că Mioriţa baciului Udrea, 
din Ceahlău sau de aiurea, chiar dacă va fi existat între culegerile 
lui Alecsandri, nu a fost nicidecum folosită la „îndreptarea“ și re- 
dactarea pentru tipar a variantei sovejene, care a rămas accentuat 
muntenească. 

Iată dar un temei în plus pentru a putea admite că varianta lui 
Alecsandri trebuie considerată, nu numai ca provenind în exclusi- 
vitate din tradiţia orală munteană şi îndeosebi musceleană, dar şi că 
ea reprezintă de fapt o foarte curată oglindire a tradiţiei muscelene, 
transplantată de dragoslăveni şi rucăreni în Soveja şi consemnată în 
1846 de A. Russo, într-o vreme când folclorul sovejan putea fi încă 
foarte bun păstrător al zestrei moştenite din zona de provenienţă. 

Prea puţin şi neesenţial „îndreptat“ şi tipărit apoi, în patru rân- 
duri, de V. Alecsandri între anii 1850-1866, şi de nenumărate ori 
după aceea reluat în manualele şcolare, pe lângă popularizarea, pe 
toate căile posibile, drept cea mai „frumoasă“ şi cea mai desăvârşită 
variantă a Mioriței, negreşit că textul Alecsandri a putut deseori 
influenţa diversele versiuni locale, neputându-se tăgăd. i că, măcar 
uneori, chiar şi în Muntenia, ca şi aiurea, textul local va fi fost poate 
chiar înlocuit cu textul difuzat prin şcoală — apreciază A. Fochi.88 

Ar fi totuşi exagerat să putem admite, împreună cu A. Fochi, că 
„absolut toate variantele ce ţin de versiunea baladă moldo-muntea- 
nă au suferit influența profundă a textului său difuzat prin carte“89 
[sublinierea noastră]. 

Dacă „varianta lui Alecsandri a fost impusă maselor prin pres- 
tigiul literei tipărite“% — cu toate că, chiar şi această apreciere a lui 


87 Cf. A. Fochi, op. cit., p. 124. 
88 Ibidem, p. 216. 
89 jpidem, p. 211. 
9% Ibidem, p. 298. 

A. Fochi comportă o vizibilă exagerare în formularea că „a fost im- 
pusă“, trebuie să admitem că în cazul zonei muscelene se cuvine ca 
lucrurile să fie privite cel puţin nuanţat, ba chiar cu totul altfel. 

Într-adevăr, dacă privim harta răspândirii tipologice (harta 2) şi 
ţinem seama de înseşi observaţiile lui A. Fochi, este pe deplin eloc- 
vent faptul că, dintre cele trei zone mai intens cercetate ale baladei 
moldo-muntene (zona Pleniţa din Oltenia, zona subcarpatică a Mun- 
teniei şi zona vrânceană), numai în Muscel toate cele 11 localităţi 
cercetate, cu o recoltă de 15 variante, consemnează exclusiv Mioriţa 
de tip Alecsandri. 

În cazul acesta şi faţă de toate cele arătate până aici, dacă aşa 
cum subliniază A. Fochi, „în jurul Mioriţei planează încă şi astăzi 
numeroase prejudecăţi“91, cu regret dar în avantajul desăvârşitei 
obiectivităţi trebuie să retractăm propriile noastre consideraţii pri- 
vitoare la Miorița, din studiul Balada populară în Muscel, unde recu- 
noaştem că, în anul 1967, ne-am lăsat robit de o certă prejudecată 
scriind: „Îmbinarea unei vechi tradiţii locale — cu desăvârşire orală 
în latura muzicală baladei — cu cunoaşterea versiunii «clasice» a lui 
Alecsandri, de multe decenii adânc pătrunsă în mase prin repro- 
ducerea textului în manualele şcolare, duce la totala pierdere a for- 
mei tradiţionale orale (care negreşit că a existat, o dată cu melodia 
sa) şi adoptarea în exclusivitate a textului publicat, cu inerentele 
modificări, şi de această dată neesenţiale, pe care le suferă în proce- 
sul circulaţiei orale“.92 

Aceasta cu atât mai mult cu cât, chiar în fraza următoare, am 
menţionat că abia „la 6 din totalul de 15 variante (între care şi unele 
fragmentare), se mărturiseşte deschis sau se sugerează numai, şi 
cunoaşterea certă a izvorului tipărit, «după carte» sau ca «poezie de 
la şcoală» .93 

Îngăduindu-ne această retractare şi păstrând proporțiile, re- 
edităm cazul lui Al. Odobescu care, după 19 ani, revenind asupra 
comentariului său la termenul, greşit cules de zeţari bulucaie, şi 
referindu-se la acesta ca la „o comică rătăcire“ se retracta în 1880, 
lăsându-ne o înaltă pildă de obiectivitate vrednică de invidiat, scri- 
ind: „Deci toată a noastră ştiinţifică clădire etimologică se surpă din 


91 Cf. A. Fochi, op. cit., p. 123. 


92 Cf. Al.I. Amzulescu, Balada populară în Muscel, în volumul colectiv Studii de folclor 
şi literatură, Bucureşti, Editura pentru Literatură, 1967, p. 301. 


93 [bidem, vezi şi pp. 277-278. 

temelie şi, cât despre noi, venim acum cu umilinţă a ne recunoaşte 
vinovat în cazul de faţă de a fi cercat să facem un zadarnic buluc de 
erudiţiune deşartă“%4 [sublinierea autorului]. 

O anumită autoflagelare devine astfel uneori necesară, încât 
după exemplul clasic al lui Al. Odobescu socotim că la fel ar trebui 
să procedeze şi alţii, ca spre pildă Stelian Cucu care, după exemplul 
lui I. Diaconu - principalul creator al mitului genezei vrâncene a 
Mioriţei, se străduia, recent, să exalte „geniul poetic local”, spre a 
argumenta, după părerea noastră fără temei, „ipoteza genezei extra- 
vrâncene a Mioriţei şi anume a unei geneze râmnicene“%, pentru 
a nu mai vorbi şi de alţii... 

În încheiere, se cuvine încă o dată subliniat că între prejudecă- 
ţile (mai puţin nocive dar dăunând cunoaşterii obiective), e şi aceea 
despre influenţa copleşitoare, atotputernică, a „variantei Alecsandri“ 
(privită ca influenţă a versiunii tipărite, care a scos din circulaţie 
versiunea locală) ceea ce nu poate fi cu totul tăgăduit, dar trebuie 
cu grijă nuanţat. Aceasta nu e deloc valabil pentru zona Muscelului, 
pe care nu varianta Alecsandri a influenţat-o, ci pe care varianta 
Alecsandri o reprezintă — cum se vede — ab initio. 

Reluând esenţa argumentării noastre, aceasta s-ar putea con- 
centra în următorul raţionament: dacă Mioriţa lui Alecsandri este 
de fapt Mioriţa culeasă de A. Russo; dacă A. Russo a cules Mioriţa 
din Soveja; dacă Soveja e o localitate de veche şi autentică sorginte 
musceleană; şi dacă Alecsandri nu a intervenit esenţial „îndreptând“ 
textul sovejan, atunci Mioriţa lui Alecsandri, provenind prin Russo, 
de la Soveja, este de fapt reprezentativă pentru tradiţia locală mus- 
celeană. Iar, dacă toate Mioriţele culese din Muscel se apropie atât 
de mult, asemănându-se până la cvasi-identitate cu varianta Alec- 
sandri, e pentru că nu Miorița lui Alecsandri a înlocuit fondul tradi- 
ţional local muscelean, ci deoarece îl reprezintă tocmai pe acesta de 
fapt.% 


94 Cf. A. Fochi, op. cit., pp. 207-208. 

95 Cf. St. Cucu, „La obârşia Mioriţei“, în Ateneu, 11 (1972), nr. 11 (100), pp. 12-13. 

96 Susţinând aceasta (prin toată argumentaţia conjecturală expusă mai sus) mă în- 
depărtez, implicit, de opinia lui D. Caracostea care, întemeiat pe posibilităţile docu- 
mentare ale vremii sale, considera că Miorița, culeasă de A. Russo la Soveja ar fi fost 


de provenienţă mocănească-ardeleană (cf. D. Caracostea, op. cit., pp. 40-41, 63, 67, 74, 
93, 109). 

NOI OBSERVAŢII DESPRE 
MIORIŢA - COLIND* 


În 1946, C. Brăiloiu a schiţat una dintre cele mai concentrate şi 
mai pătrunzătoare contribuţii la explicarea Mioriţei.1 Cu spiritul său 
incisiv, el nu omite a săgeta, din treacăt, ceea ce el numea „une v&ri- 
table «Mioritzaforschung», une «mioritzologie» dans les r&gles“.2 
Cu toate acestea, monografia lui A. Fochi, din 1964, constituie mo- 
numentul de sinteză ştiinţifică (studiu şi corpus exhaustiv al texte- 
lor) pe care Mioriţa îl merita3; noi contribuţii remarcabile, ca acelea 
pe care le datorăm lui O. Bârlea, L. Renzi, M. Eliade, M. Pop, R. Ni- 
culescu, ca şi unele pagini din ultimele scrieri ale lui D. Caracostea, 
au apărut între 1967-1973. S-ar putea de aceea socoti ca o cutezanţă 
prezumţioasă îndrăzneala de a privi, totuşi, Mioriţa dintr-un nou 
punct de vedere. 

Cercetarea atentă a textelor versiunii cohndului din Transil- 
vania în lumina celor cunoscute astăzi despre vechimea, rosturile şi 
importanţa riturilor de iniţiere, ca şi a altor considerente cu privire 


* Studiu publicat în Revista de Etnografie şi Folclor, 24 (1979), nr. 1, pp. 53-61. 
1 Cf. C. Brăiloiu, Sur une ballae roumaine (La Mioritza), Genăve, [Kundig], 1946. 
2 Ibidem, p. 3. 


3 Cf. A. Fochi, Mioriţa. Tipologie, circulaţie, geneză, texte, Bucureşti, Editura Academiei 
R.P.R., 1964. 

4 Cf. O. Bârlea, „Mioriţa colindă“, în Revista de Etnografie şi Folclor, 12 (1967), nr. 5, 
pp. 339-347; L. Renzi, Canti narrativi tradizionali romeni, Florenţa, L.S. Olschki, 1969, 
pp. 97-129; Mircea Eliade, De Zalmoxis A Gengis-Khan, Paris, Payot, 1970, pp. 218-246; 
Mihai Pop, „La struttura della ballata romena Miorita”, în Llomo e cultura, 3 (1970), 
nr. 5-6, pp. 67-75; R. Niculescu, „Ovid Densusianu şi actualitatea exegezei Mioriţei“, 
în Revista de Etnografie şi Folclor, 18 (1973), nr. 6, pp. 431-453; vezi şi D. Caracostea, 
Poezia tradițională română, Bucureşti, Editura pentru Literatură, 1969, 1, pp. 212-289 
passim şi D. Caracostea, O. Bârlea, Problemele tipologiei folclorice, Bucureşti, Editura 
Minerva, 1971 passim. 

la studierea „textelor“ folclorice, ne asigură să putem afirma cu 
deplină convingere că Mioriţa-colind, şi îndeosebi în forma pe care 
Adrian Fochi o consideră tipul „clasic“5, este, prin „rădăcinile“ sale 
istorice€, poezia unui scenariu inițiatic — dispărut din practica vieţii 
pastorale -, poezie oglindind ritualul de primire în ceată a uceni- 
cului păstor. 

Pentru o cât mai strânsă concentrare a argumentării, să re- 
amintim mai întâi că versiunea denumită de A. Fochi „clasică“ a 
colindului transilvănean cuprinde două nuclee tematice: cadrul 
epic iniţial — cu aşa-zisa „judecata“ sau „complotul“ păcurarilor — şi 
aşa-numitul „testamentul“ păstorului.? 

Existenţa corpusului întrunit de texte şi a tipologiei lui A. Fochi 
ne scutesc aproape de a mai rezuma colindul, pentru a putea desti- 
na un spaţiu relativ mai întins argumentării noastre. 

Aşa-zisa „judecata păcurarilor“ din partea iniţială a colindului 
nu conţine nimic „juridic“ — nici în felul în care At.M. Marienescu, 
cu formaţia sa de „doctor în drepturi“, s-a străduit să „îndrepte“ 
textul”, căutând o „motivaţie“ suficientă pentru hotărârea înverşu- 
nată, altfel nejustificată, a „verilor primari“ şi a „fraţilor“, întotdea- 
una „mai mari“, de a... ucide pe „cel mic“, aproape întotdeauna 
denumit şi „străin“ (străinel, străinic, străior, străinaş...10); nici în 
temeiul vreunui anume străvechi „jus valachicum“11, care cel puţin 
în acest caz nu ar fi cu nimic mai puţin un şi mai vag presupus 
decât propria noastră presupunere, totuşi cu mult mai plauzibilă, 
despre o anume practică rituală ce se împlinea probabil odinioară, 
la primirea în stână, în „obştea“ şi în ceata ciobanilor, a ucenicului 
păcurar („mic“ şi „străin“). 

Partea de text cuprinzând „judecata păcurarilor” constituie pre- 
liminariile ritualului. „Verii primari“ sau „fraţii“ cei mari hotărăsc 
„moartea“ celui „mic“ şi „străin“ — deşi în majoritatea variantelor 


5 Cf. A. Fochi, op. cit., pp. 379-380. 


6 Aluzie la sugestiile teoretice şi metodologice ce rezultă din lucrarea lui V.I. Propp, 
Rădăcinile istorice ale basmului fantastic, Bucureşti, Editura Univers, 1973. 


? Cf. A. Fochi, op. cit., pp. 211 sqq. 


5 Cf. At.M. Marienescu, Poezii populare din Transilvania, Bucureşti, Editura Minerva, 
1971, p.VL. 


9 Ibidem, pp. 541-542 (sau apud A. Fochi, op. cit., p. 613). 
10 Cf. A. Fochi, op. cit., pp. 232-234. 


11 Pentru literatura problemei, cf. R. Vulcănescu, Etnologie juridică, Bucureşti, Editura 
Academiei R.S. România, 1970, pp. 89 şi 205 sqq. 

acesta este harnic şi ascultător! Textele vorbesc de „legea“ pe care o 
numesc „rare“ şi „grea“, „grele giururi“; „verii“ sau „fraţii“ cei mari 
ţin „sobor“ pregătind rânduiala ritualului încredinţării în „legea“ 
păstorească: „Pe cel mic îl legiuiau“12 — nu aş exclude aici sensul 
arhaic al termenului lege, în înţeles de „credinţă“. 

Aceasta explică cu mult mai plauzibil, făcând cu totul de pri- 
sos toate comentariile şi discuţiile referitoare la pretinsul „fatalism“ 
sau „filosofia resemnării“ româneşti. 

Tot ceea ce urmează, după aparent nefireasca condamnare la 
moarte a „străinului“ „mâţâţel“, „obedient şi sârguincios“15, aşa-zi- 
sul „testament“ al ucenicului păstor - care conţine, negreşit, lauda 
vieţii şi dragostea pentru profesiunea lui, după cum s-a arătat înde- 
ajuns —, este totuşi înainte de toate, sau mai bine zis a fost cândva, 
ca şi în cazul altor texte de colinde, descrierea practicii efective a ri- 
tului, care nu poate fi decât o înmormântare fictivă şi aparentă, 
fiind vorba de o moarte simbolică şi simulată, un simulacru de 
moarte şi resuscitare, după toate regulile riturilor de iniţiere de tip 
profesional. Textul vorbeşte de un ritual păstoresc care nu avea 
nimic de a face cu înmormântarea în „ţintirim” şi în „temeteu“.14 
A. Fochi subliniază că, din 800 de variante, numai în două se vor- 
beşte de cruce la căpătâi.15 În rest, dimpotrivă, se stipulează o seamă 
de „înlocuiri“ sau „refuzuri“ hotărâte ale celor obişnuite în îngro- 
păciunile tradiţionale; în schimb, în multe variante ciobanul cere 
până şi „în loc de copârşeu“ — scoarță de durzău etc., iar A. Fochi se 
vede silit să alcătuiască un întreg tip (al doilea)!6 din numeroasele 
variante în care micul neofit se exprimă desluzit: „Pe mine pământ 
nu puneţi“..., „nice lut, nice pământ“, ţărnă etc...., „Nu puneţi 
pământ cu iarbă“, cerând numai să-l acopere cu „sfântă“ guba lui. 
Textele sunt la îndemâna oricui, oferind extrem de numeroase su- 
gestii, pe care nu le putem nicidecum evoca pe toate aici, pentru 
o nouă „lectură“ a colindului în spiritul celor de mai sus. 

Mă întreb dacă şi atunci când micul cioban „refuză“, de obicei, 
să fie „puşcat“ este oare vorba de... preferința de a fi decapitat, sau 
este poate numai o asimilare, prin etimologie populară, a versului 


12 Cf. A. Fochi, op. cit., p. 237. 

13 Cf. R. Niculescu, op. ci., pp. 445-446. 
14 Cf. A. Fochi, op. cit., p. 271. 

15 Ibidem, p. 273. 

16 jbidem, pp. 380-381. 

„Făr' căpuţul să mi-l luaţi“ (nu e cumva vorba doar de verbul a la — 
lare, a spăla)?!17 

În textele năsăudene, micul cioban cere încă îngăduinţa de a 
suna din trâmbiţa lui18; în alte texte, se vorbeşte de un miel care 
trebuie pus la cap1? şi mai cu seamă de toate celelalte unelte ale 
îndeletnicirii (şi ale iniţierii!), care sunt parcă enumerate cu o grijă 
hieratică de a nu omite vreuna (ca în procedura descântecelor). 

Problema fundamentală care se ridică este însă aceea a lipsei 
oricărei atestări anume despre practica acestui presupus ritual. Am 
parcurs, în căutare, o bună parte din literatura noastră etnografică 
despre păstorit; am cercetat, de asemenea fără folos, jocurile de 
copii şi alte specii folclorice în care am presupus că s-ar fi putut 
refugia unele indicii utile. 

Până când documente pozitive, mai mult sau mai puţin clare, 
vor putea fi găsite, poate prin noi cercetări de teren în care nădăj- 
duim cu tărie, câteva argumente marginale, destul de plauzibile ar 
putea fi aduse deocamdată în sprijinul ipotezei noastre. 

1. Trebuie în primul rând reţinute destul de numeroasele 
menţiuni autorizate care subliniază că, în folclorul european con- 
temporan, există negreşit unele supravieţuiri ale căror rădăcini se 
pierd în negura preistoriei. Se subliniază chiar că o seamă de ele- 
mente din folclorul actualelor popoare europene, şi îndeosebi sud- 
est europene, pot depăşi uneori ca vechime însăşi epoca mitologiei 
clasice greco-romane şi a civilizaţiilor Mediteranei orientale, consti- 
tuind rămăşiţe din neolitic.20 

2. Literatura etnografică românească privind păstoritul oferă 
o mină nesecată de atestări ale unor practici arhaice, atât în privinţa 
modului de organizare a aşa-zisului „păstorit bărbătesc , deosebit 
de „păstoritul de familie“21, cât mai cu seamă ca obiceiuri şi ere- 
suri, dintre care, în mod cu totul sumar, aş spicui următoarele: 


17 Cf. A. Fochi, op. cit., p. 264. 

16 jbidem, p. 382. 

19 jbidem, p. 278. 

20 Cf. M. Eliade, Initiation, rites, socictes secretes, Paris, Gallimard, 1959, pp. 241-242; 

idem, Le Sacre et le Profane, Paris, Gallimard, 1965, p. 138; idem, De Zalmoxis... (op. cit.), 
„9-11, 182-185; D. Caracostea, O. Bârlea, Problemele tipologiei... (op. cit.), p. 63; V.. 

PP poiogi op P 

Propp, op. cit., p. 21; M. Pop, Obiceiuri tradiţionale româneşti, Bucureşti, Institutul de 

Cercetări Etnologice şi Dialectologice, 1976, pp. 182-183. De altfel, aceasta este una 

dintre ideile şi ipotezele fundamentale ale lucrării recente a lui Tr. Herseni, Forme 

străvechi de cultură poporană românească, Cluj-Napoca, Editura Dacia, 1977. 


21 Cf. Tr. Herseni, Probleme de sociologie pastorală, Bucureşti, 1941, p. 200. 

Practica „armingenului“ sau a „ciatăjului“22, ca un adevărat 
„steag“ al cetei de păstori din munţii Rodnei, înălţat la constituirea 
obştei stânaşilor. 

Bogata atestare a „focului viu“23 şi a practicilor de purificare 
prin foc şi fumigaţie la stână. (Trebuie reţinut că la aprinderea 
„focului viu“ se vorbeşte tocmai de „verii primari” şi de neofitul 
virginal24, care, astfel nu întâmplător, apar şi în colind!) 

Oare „îngroparea carâmbului“25 cu care se măsoară laptele şi 
faptul că el trebuia scos din pământ cu dinţii, nu amintesc şi acestea 
de unele interdicții din riturile de iniţiere de a atinge obiectele cu 
mâna? 

De altfel, în legătură cu modul în care M. Eliade şi alţii se referă 
la spaţiul sacru26, oare stâna, deşi spaţiu profan şi de lucru, nu este 
şi ea un loc sacralizat, prin decupare şi delimitare de spaţiul neutru 
dimprejur, apoi prin consacrarea ei (focul sacru nestins şi riturile de 
purificare)?7, şi nu este ea ca o adevărată „casă a bărbaţilor” pentru 
ritul de iniţiere de tip Mânnerbiinde al ciobanului ucenic (dacă ţinem 
seama şi de unele restricţii ale accesului femeii la stână)?! 

Dacă o atare interpretare ar părea forțată, în schimb este vred- 
nic de reţinut că literatura noastră păstorească vorbeşte desluşit de- 
spre ciobanul „cel riic“28, despre „ucenicia“2? la stână, ori despre 
faptul că „mânătorul“ spre pildă este „între altele şi bătaia de joc a 
ciobanilor'“30. 

Cel „mic“ şi „strein“ era probabil odinioară cel care, pentru a 
fi acceptat în ierarhia stânei, trecea prin unele grele încercări, poate 
ca informatorul lui T. Papahagi din Vădeni-Maramureş, de 73 de ani 


2 Cf. T. Morariu, Vieaţa pastorală în munţii Rodnei, Bucureşti, 1937, p. 142 (cf. ibidem 
şi imaginile din planşa II). 

2 Ibidem (vezi şi imaginile din planşa IV). 

24 Cf. |. Muşlea, „Cercetări folklorice în Țara Oaşului”, în Anuarul Arhivei de folklor, 
1 (1932), pp. 146-147; A. Georgeoni, Contribujiuni la păstoritul în Maramureş, Bucureşti, 
1936, pp. 72-73; T. Morariu, „Contribuţiuni la aprinderea «focului viu» în Ardeal, 
Maramureș și Bucovina“, în Anuarul Arhivei de folklor, 4 (1937), p. 235; 1. Muşlea, „Ma- 
teriale pentru cunoașterea şi răspândirea «focului viu» la români“, ibidem, p. 240. 


25 Cf. T. Morariu, Vieaja pastorală în Munţii Rodnei, p. 181. 


26 Cf., spre pildă, ]. Cazeneuve, Les rites et la condition humaine, Paris, P.U.F., [1957], 
pp. 280-281. 


27 Cf. M. Eliade, Le Sacre et le Profane, pp. 29 sq. 

28 Cf. L. Diaconu, „Păstoritul în Vrancea“, în Grai şi suflet, 4 (1929-1930), p. 272. 

29 Cf. A. Georgeoni, op. cit., pp. 82-86. 

30 Cf. 1. Stoian, „Păstoritul în Râmnicul-Sărat”, în Grai şi suflet, 6 (1933-1934), p. 66. 

în 1922, care cu lacrimi în ochi îi dicta folcloristului un text, fol- 
cloristul simțindu-se îndatorat să menţioneze la sfârşitul textului: 
„D. Ivănciuc înstreinat ca păcurar din copilărie în Şieu...“31 

În sfârşit, ce se poate spune despre unele practici atât de ciu- 
date, ca spovedania ciobanului la copac? (!) şi atâtea alte dovezi 
incontestabile că până în trecutul apropiat păstoria a păstrat nume- 
roase obiecte străvechi — ca „facea“ pe care T. Morariu o consideră 
o relicvă preistorică33 — şi obiceiuri din cele mai vechi timpuri, ceea 
ce ar putea fi un argument că ritul iniţierii la intrarea în ceată a 
ucenicului cioban nu poate fi o simplă impresie ori născocire prin 
mijlocirea colindului, ba dimpotrivă! 

3. S-ar putea cita numeroase afirmaţii şi demonstraţii exprese 
care arată că adeseori „imaginea poetică“ din textele folclorice îşi 
are temeiul în practici etnografice efective, pe care textul le de- 
scrie, le evocă, iar uneori le păstrează ca un adevărat „chihlimbar“ 
ori „palimpsest“ al oralităţii - după unele pitoreşti formulări des 
folosite de D. Caracostea35. 

În cazul acesta putem admite cu destulă certitudine că, deşi 
literatura etnografică nu atestă ritul de iniţiere al ucenicului cioban, 
colindul transilvănean despre - înverşunata şi nejustificata — „jude- 
cata păcurarilor”“ şi ciudatul „testament“ ex abrupto al ciobanului 
mic şi străin poate fi un bătrân palimpsest al cărui înțeles concret 
etnografic de odinioară se află acum înceţoşat prin evoluţia conti- 
nuă a textului folcloric către simbol şi metaforă poetică. Colindul 
transilvan păstrează amintirea ritului de iniţiere profesională păs- 
torească, aşa cum cântecul Vidrosului din Câmpia Dunării vorbeşte 
şi el destul de desluşit de un scenariu inițiatic profesional, din lumea 
pescarilor de odinioară.36 

4. Mircea Eliade, ca şi V.I. Propp, ori M. Pop şi Tr. Herseni, 
spre a ne referi doar la câteva pilde din literatura recentă, pledează 


31 Cf. T. Papahagi, Graiul şi folklorul Maramureșului, Bucureşti, 1925, pp. LI şi 38. 
32 Cf. Tr. Herseni, Probleme de sociologie pastorală, p. 95. 
33 Cf. T. Morariu, Vieaţa pastorală în Munţii Rodnei, pp. 176-177. 


34 Cf., spre exemplu, M. Eliade, De Zalmoxis... p. 238; D. Caracostea, O. Bârlea, Pro- 
blemele tipologiei..., pp. 8, 63-64, 131, 142, 157, 174, 204, 221; M. Pop, Obiceiuri tradi- 
țHonale..., pp. 4248, 50, 52, 53, 55, 57, 58, 61, 64, 70, 71, 74, 75, 78, 85, 90, 91, 117, 120, 
163-166; idem, „Cartea vie a culturii orale“, în Magazin istoric, 12 (1978), nr. 9, p. 20. 
35 Cf., spre pildă, D. Caracostea, O. Bârlea, Problemele tipologiei..., pp. 208. 

% Cf. S. Ispas, „Comentarii preliminare la Vidros (baladă şi colind)”, în Revista de 
Etnografie şi Folclor, 14 (1969), nr. 5, pp. 383-393. 

cu hotărâre pentru „metoda“ reconstituirii unor scenarii iniţiatice 
ca un „demers perfect valabil“.37 Prudenţa ne obligă să ne oprim 
însă la timp, căci, după cum arată V.I. Propp, „se poate întâmpla 
astfel ca, punând semnul egalităţii între motiv şi rit, folcloristul să 
descopere că motivul se trage dintr-un rit cu înţeles înnoit, ceea ce 
îl va obliga să explice şi ritul. În aceeaşi ordine de idei, este posibil 
ca fundamentul iniţial al ritului să fie uneori atât de obscur, încât 
ritul amintit să impună o studiere separată. O asemenea cercetare 
cade în sarcina nu a folcloristului, ci a etnografului. Stabilind o 
corelare între basm şi rit, folcloristul are în unele cazuri dreptul să 
renunţe de a mai studia ritul, întrucât ajunge astfel prea departe.38 

5. Totuşi, faţă de numeroasele texte de sprijin la care trimitem 
în subsolul paginii%, câteva citate sunt binevenite pentru întemeie- 
rea şi circumscrierea ipotezei de mai sus: „Inutile de le repeter: lini- 
tiation est, par excellence, un rite secret [...] Encore sommes-nous 
loin de connaitre les dimensions profondes des initiations primi- 
tives“40 — spune unul dintre cercetătorii cei mai temeinic şi con- 
secvent preocupaţi de această problemă. În alte contexte, M. Eliade 
precizează mai întâi: „La majorite des preuves initiatiques im- 
pliquent, d'une fagon plus ou moins transparente, la mort rituelle 
suivie d'une resurrection ou d'une nouvelle naissance. Le moment 
central de toute initiation est represente par la ceremonie qui sym- 
bolise la mort du nophite et son retour parmi les vivants“.41 Este 
exact ceea ce narează, în esenţă, textul colindului „clasic“ şi „testa- 
mentul“ păstorului din Transilvania. Nu degeaba trâmbiţuca şi mai 
cu seamă trişca aşezată cu „hudele“42 în bătaia vântului sugerează 
resuscitarea simbolică implicită a păstorului - veşnic în preajma 
turmei sale... 


37 Cf. M. Eliade, Initiation, rites, socictes secrătes, p. 226; idem, Naissances mystiques. 
Essai sur quelques types d'initiations, Paris, Gallimard, 1959, p. 219; VI. Propp, op. cit., 
pp. 3, 4, 14, 16, 21, 22, 23-24, 173, 455-456; Tr. Herseni, Forme străvechi..., p. 100, 117, 
184-185, 242, 253, 269-270, 271-274, 288, 294-295, 301, 305, 307. 

38 Cf. V.]. Propp, op. cit., p. 15. 

39 Cf. M. Eliade, Initiation, rites, sociătes secrătes, pp. 12, 12-13, 18, 26, 27, 50, 75, 81, 200, 
233, 234, 259, 272, 279, 280; idem, Naissances mystiques..., pp. 10, 14-16, 18, 19, 23-24, 
233, 236, 251-253, 265; idem, Le Sacre et le Profane, pp. 122-123, 157-158; V.l. Propp, 
op. cit., pp. 54-55, 94, 103, 106, 107, 109, 117, 129, 136-137, 147, 162-163; M. Pop, 
Obiceiuri tradiționale..., p. 135. 

40 Cf. M. Eliade, Initiation, rites, sociâtes secrătes, p. 225. 

41 Ibidem, p. 16. 


42 Cf. A. Fochi, op. cit., p. 274. 

Se cuvine negreşit adăugat că „fata de maior“ ar putea fi expli- 
cată prin evoluţia firească a „motivaţiilor“. V.I. Propp a arătat că 
„motivațiile“ constituie unul dintre elementele cele mai mobile ale 
naraţiunii în cursul evoluţiei sale istorice 4 În cel de-al doilea tip 
principal al colindului transilvan44, „uciderea“ micului păstor este 
cauzată de faptul că păstorii, întâlnind în cale fata, fie că cel mic 
este gata să o ia, fie că aceasta, la întrebarea păstorilor, îl preferă pe 
cel mic. Acest aşa-zis „tip erotic“ mi se pare mai curând oglindind 
restricţia, pentru ciobanul intrat şi acceptat în ceată, de a ieşi cu 
uşurinţă din înfrăţirea juruită. Se înţelege că în cursul evoluţiei 
istorice a textului alte şi alte motivații apar (hoţii, lotrii etc.), cea din 
urmă şi cea mai cunoscută fiind — de altfel istoriceşte explicabilă — 
motivaţia economică din balada propriu-zisă. În mod semnificativ, 
în variantele colindului de tip „fata de maior“, micul cioban încear- 
că să înduplece îndârjirea ucigaşă a confraţilor — maeştri ai ritului —, 
oferindu-le rând pe rând bota, toporişca etc., ba chiar turma.î5 La 
care fârtaţii răspund stereotip, chiar şi în cazul turmei: „Nouă nu ne 
trebe, / că şi noi avem!“ Rezultă, cum se vede, îndelungata evoluţie 
istorică a textului, de la străvechea formulă rituală a colindelor tran- 
silvănene la versiunea baladei, în care „conflictul“ şi „complotul“ 
ciobanilor este determinat de motivații economice şi regionale. 

Pentru a reveni la sugestiile lui M. Eliade privind istoria multi- 
seculară a riturilor de iniţiere, îl cităm iarăşi: „Il est probable que, 
durant le moyen âge, d'autres types d'initiation €taient encore en 
vigueur dans de petits cercles fermâs [...] Mais ces initiations, dans 
la mesure oi elles €taient encore reellement pratiques, touchaient 
des milieux restreints et s'entouraient du plus grand secret. Nous 
assistons, sinon ă la disparition totale des initiations, du moins ă 
leur occultation presque definitive“.46 Textul e foarte sugestiv pen- 
tru probabilitatea „ocultaţiei“ şi a dispariţiei ritualului păstoresc. 

Merită negreşit reţinută şi această foarte prețioasă observaţie a 
lui M. Eliade despre evoluţia de la scenariul inițiatic la motiv lite- 
Tar: „...ce que sont devenus la majorite des scânarios initiatiques, 
lorsqu'ils eurent perdu leur realite rituelle: ils sont devenus ce qu'on 
les trouve, par exemple, dans les romans arthuriens: des motifs 


43 Cf. V.1. Propp, op. cit., p. 13 
44 Cf. A. Fochi, op. cit., pp. 383 sqq. 
45 jbidem, p. 384, nota 3. 


46 Cf. M. Eliade, Naissances mystiques..., p. 256 (idem, Înitiation, rites, societes secretes, 
pp. 263-264). 

litteraires. C'est-ă-dire qu'ils delivrent maintenant leur message spi- 
rituel sur un autre plan de l'expârience humaine, en s'addressant 
directement ă limagination“.17 Este procesul folcloric firesc, legic 
aproape, al desacralizării şi al continuei desprinderi din etnografie, 
de aspirație a „imaginii“ şi a „textului“ folcloric tot mai mult spre 
simbol şi metafora poetică propriu-zisă. 

Nu se poate trece totuşi cu vederea că M. Eliade, care în inter- 
pretarea Mioriţei s-a referit mai curând la „cosmosul liturgic“ şi la 
„creştinismul cosmic“48, s-a apropiat parcă foarte mult, malgre lui, 
de o interpretare oarecum în sensul celei propuse de noi, când 
observă: „Si dans la version-colind de la Mioriţa les objets que le 
pasteur demande qu'on place sur sa tombe constituent en fin de 
compte un simulacre de funârailles, dans la ballade moldo-valaque 
la mort est totalement transfiguree“.4? Cu toate acestea, M. Eliade 
e încă departe de a fi întrezărit în colind ritualul de iniţiere propus 
în rândurile de faţă. 

Pe de altă parte, faptul că Miorița transilvană e mai aproape de 
însăşi practica vieţii etnografice este foarte plauzibil, după demon- 
straţia lui [. Taloş în legătură cu variantele transilvănene ale colin- 
dului despre jertfa zidirii.5 Paralelismul a fost foarte plastic sugerat 
de aceste rânduri în unele dintre ultimele pagini scrise de D. Cara- 
costea: „Sunt fire care leagă Mioriţa de Meşterul Manole: dragostea 
de îndeletnicirea proprie afirmată în faţa morţii. Ambele sunt în- 
rădăcinate în datini şi obiceiuri primitive. Şi ambele dau o expresie 
ultimă unui nucleu care, sub forme diferite, a străbătut mileniile“.31 

De altfel, faţă de toate cele de mai sus, reținem şi această afir- 
mare aforistică a lui D. Caracostea, care în cel puţin două rânduri 
exclamă: „A pune o întrebare nouă e în unele privinţe mai rodnic 
decât a o dezlega“.52 

lar pentru cine continuă a se îndoi, în lipsa unei atestări pozi- 
tive a presupusului ritual păstoresc de odinioară oglindit în colindul 
transilvan, răsturnând oarecum istoria şi pornind de la un fenomen 
propriu zilelor noastre, oare „Pluguşorul”, spre pildă, practicat până 


17 Ibidem, p. 258 (cf. şi Initiation, rites, socictes secrătes, p. 266). 

48 dem, De Zalmoxis..., p. 241. 

49 Ibidem, p. 239. 

50 Cf. 1. Taloş, Meşterul Manole, Bucureşti, Editura Minerva, 1973. 
51 Cf. D. Caracostea, O. Bârlea, Problemele tipologiei..., p. 273. 

52 Ibidem, pp. 37 şi 172. 

aproape de zilele noastre nu numai ca „text“, ci şi ca obicei efectiv 
al purtării plugului şi al primei brazde simbolice trase în ograda 
gospodarului colindat, nu tinde el tot mai mult cu fiecare An Nou 
şi sub ochii noştri să devină o supravieţuire poetică, cu un atât de 
bogat cortegiu de imagini descriptive ale unui ritual pe cale de dis- 
pariţie sub ochii noştri?! Şi ce va putea fi „Pluguşorul“ „cu“ sau fără 


Am putea spune, în încheiere, că în istoria încercărilor de a 
explica Mioriţa atenţia exagerată acordată metaforei „nunta mortu- 
lui“ — definitiv lămurită de H.H. Stahl şi C. Brăiloiu — a abătut cu 
totul ciudat atenţia de la însăşi „moartea mortului“ din colindul 
transilvan — dacă ne putem exprima astfel! Pe de altă parte, faţă de 
evoluţia şi amplificarea lirico-narativă a baladei în versiunea ei mol- 
do-munteană, colindul transilvan se încheie, în chip cu totul firesc, 
o dată cu „descrierea“ morţii simulate şi a simulacrului de înmor- 
mântare din „testamentul“ păstorului neofit, „textul“ narativ oglin- 
dind îndeaproape ritualul respectiv şi satisfăcându-se prin acesta, 
fără a simţi încă „nevoia“ dezvoltării nunţii simbolice, care va fi 
apanajul şi câştigul poetic incontestabil, pe lângă celelalte noi ele- 
mente aglutinate şi integrate în baladă. 





Păcurarii de la vechea stână din Budescu: Mare — Maramureş (începutul sec. XX) 


MIORIŢA. 
CONTROVERSE - RESTITUŢII* 


Omagiu Profesorului Mihai Pop — octogenar 


„Toţi pornim la studiul acestui text minunat cu o explicabilă 
sfială şi pentru că ne apasă cu istoria sa şi a studiului şi mai 
ales ne farmecă sufletul cu revelația misterioasă a neputinței 
de a ajunge în sâmburele ei. Pentru orice altă creație româ- 
nească, putem deschide poarta cea îngustă, dar pentru Mioriţa 
avem de fiecare dată sentimentul insuccesului, insatisfacția 
aproximațiilor, senzaţia că ni se opune un veto absolut. Ne-am 
apropiat de nenumărate ori de pragul uşii care duce spre ne- 
sfârşitele comori de sensibilitate şi de gândire din Mioriţa, dar 
de fiecare dată am simţit atracţia şi respingerea zânei Lorelei. 
N-am deznădăjduit însă niciodată, chiar dacă uneori ştiam că 
ne-am ars aripile la flacăra ei misterioasă.“ 

A. FOCHI** 


După aproape un veac şi jumătate de la „descoperirea“ ei, 
Miorița este încă şi astăzi una dintre acele opere de excepţie din 
istoria umanităţii a căror substanţă esenţială oferă neîncetat temei 
pentru nesfârşite interogaţii. Prin atenţia de care s-a bucurat între 
timp din partea a atât de numeroase personalităţi şi condeie româ- 
neşti şi străine, umila poveste neisprăvită a ciobănaşului ameninţat 
să fie ucis de ortacii săi — cântecul împărătesc al creaţiei noastre 
tradiţionale, este, mai mult decât o vestită creaţie folclorică, unul 
dintre acele privilegiate centre de interes şi momente de răscruce 
ale culturii naţionale, spre care mereu se întorc cu legitimă uimire 
şi mândrie nu numai culegătorii şi exegeţii creaţiei populare, ci şi 


* Din volumul Al.I. Amzulescu, Repere şi popasuri în cercetarea poeziei populare, Bucu- 
reşti, Editura Minerva, 1989, pp. 6-120. 


** Cântecul epic tradițional al românilor, Bucureşti, Editura Ştiinţifică şi Enciclopedică, 
1985, pp. 411-412 

cei mai de seamă studioşi căutători ai specificului românesc.! S-ar 
putea umple pagini întregi recapitulând şi adunând laolaltă mul- 
ţimea laudelor neprecupeţite, a dovezilor de adâncă admiraţie cu 
care a fost înconjurată şi copleşită, de pretutindeni, de la iluştrii ei 
descoperitori Russo şi Alecsandri, la ]. Michelet — unul dintre primii 
ei însemnați comentatori — până la vremea din urmă... „Une chose 
sainte et touchante ă fendre le coeur'2... („un poeme total de la 
douceur universelle“3, „gioiello romantico-popolare“î...), izvorând 
din adâncurile cele mai lăuntrice ale sufletului românesc în una 
dintre cele mai alese întruchipări expresive ale acestuia („expresia 
cea mai delicată şi autentică a sufletului românesc“5), Miorița este 
cântecul bătrânesc care „rămâne singur între mii de cântece, ca un 
pisc pleşuv între muncele“ — aşa cum, atât de plastic şi sugestiv 
printre atâtea alte formulări, îi apărea lui M. Sadoveanu în 19446. 

Faţă de unanimitatea laudelor, tot atât de firească este însă şi 
lipsa de consens în încercările de „explicare“, în scrutările studioase 
privind istoria, înţelesul şi arta Mioriţei. Una dintre acestea năzuind 
să fie şi paginile care urmează, autorul îşi bizuie cutezanţa înte- 
meiat pe această afirmaţie aforistică, printre atât de numeroasele pe 
care le datorăm celui mai de seamă „mioriţolog“, D. Caracostea, în 
ultimele rânduri ale replicii sale polemice, din 1924, la „obiecțiile“ 
lui O. Densusianu: „felul de a interpreta şi adânci bunurile sufle- 
teşti cele mai caracteristice ale unui neam este una dintre pietrele 
de încercare prin care se diferenţiază generaţiile”.7 

Într-adevăr, mereu alte şi alte puncte de vedere se ivesc pe mă- 
sură ce, cu trecerea vremii, pot apărea argumente schimbate în felul 
de a privi şi de a înţelege tocmai problemele fundamentale, astfel 


1 Cf., spre pildă, M. Eliade, De la Zalmoxis la Genghis-han, Bucureşti, Editura Ştiinţifică 
şi Enciclopedică, 1980, p. 227: „Într-adevăr, balada [Mioriţa] reprezintă, pentru cul- 
tura românească, în acelaşi timp o problemă de folclor şi de istorie a spiritualităţii 
populare şi un capitol central în istoria ideilor”. 


2 Cf. ]. Michelet, Legendes democratiques du Nord, Paris, 1854, p. 342. 


3 L. Spitzer, L'archetype de la ballade Mioriţa et sa valeur poctique, în Romanische Literatur- 
studien, 1936-1956, Tibingen, p. 848. 


4 L. Renzi, Canti narrativi tradizionali romeni, Florenţa, L.S. Olschki Editore, 1969, p. 97. 


5 R. Ortiz, Lezioni di letterature neolatine. Breve storia della letteratura rumena, Padova, 
1936, p.7. 


6 M. Sadoveanu, „Cântec bătrânesc”, în Carpaţii, Sibiu, 12 (1944), nr. 4, p. 91. 


7 D. Caracostea, Poezia tradiţională română, Bucureşti, Editura pentru Literatură, 1969, 
I, p. 194. 

socotite tocmai deoarece prin substanţa lor atare probleme sunt de 
fapt inepuizabile, mereu susceptibile de noi şi noi interpretări. Căci 
adevărul absolut, fatidică fata morgana a cercetării şi cunoaşterii 
omeneşti, se constituie în cele din urmă din însumarea dialectică, 
expresie a veşnicei autodepăşiri, a adevărurilor relative atât de 
trudnic formulate de la o treaptă şi de la o etapă la alta în reluarea 
plină de neastâmpăr a străduinţei studioase. Un dram de adevăr 
este în tot ce se afirmă sau se neagă despre acelaşi obiect. Ceea ce 
se schimbă e totdeauna mai mult unghiul şi punctul de vedere din 
care este privită realitatea, aceasta rămânând însă inepuizabilă, ne- 
putând fi niciodată deplin cuprinsă, holografic, de privire sub toate 
faţetele ei. E o observaţie care nu trebuie nicidecum înţeleasă ca un 
agnosticism fără ieşire, ci numai ca o conştientă şi deschisă afirmare 
a relativităţii oricărei noi soluţii în rezolvarea, niciodată pe deplin 
încheiată, a unei probleme fundamentale. Fără a năzui, deci, către 
o rezolvare definitivă a întrebărilor Mioriței, paginile care urmează 
se vor o îndrăzneață încercare de a aduce un nou şi ispititor răspuns, 
îndelung meditat, unor atât de vechi şi statornice întrebări câte se 
ridică şi ne stau şi astăzi în faţă, după 140 de ani de la fericitul 
moment al descoperirii Mioriței. 

Poate că cel dintâi lucru ce trebuie spus este că, pentru mine, 
întemeiat pe întreaga documentaţie, atât de abundentă, a culege- 
rilor, este în afară de orice îndoială că, lipsită de amestecul cert al 
Poetului-editor, Mioriţa nu ar fi dobândit vreodată, nici neasemuit 
de larga-i răspândire în însuşi circuitul oral (răspândire ce nu se 
poate compara cu a nici unei alte creaţii folclorice cunoscute de 
români), nici admiraţia atât de cvasi-unanimă, încât cele doar câte- 
va prudente reţineri abia schiţate sau rarisime adversități declarate 
se pot număra pe degete. 

Ceea ce a făcut ca „textul“ lui Alecsandri, nu numai ca printr-un 
fericit feed-back să circule în plină oralitate, dar şi să constituie obiec- 
tul unanimei aprecieri este, negreşit, numai măsura cu desăvârşire 
bine chibzuită în care poetul a ştiut din capul locului să „îndrepte“ 
şi să „întocmească“ versurile din grabă notate (probabil la 10 mar- 
tie 1846) de „amicul“ A. Russo, din scurta, dar rodnica lui aventură 
în surghiunul său la Soveja. Faptele dovedesc pe deplin că în acest 
anume caz, mai izbutit ca oricând, pana poetului a intervenit spre 
a curăța şi a polei materialul originar, numai atât cât să-l lase, în 
continuare, încă deplin corespunzător însuşi gustului „colibelor“”, 

dar şi înălţându-l voit, prin meşteşugul „artei poetice“, savante, fără 
prea multe concesii făcute gustului pedant şi străin de „spiritul“ 
folcloric, al saloanelor. Este neîndoielnic că, în preajma anului 1850 
— pe când punea bazele colecţiei sale folclorice — poetul aflându-se 
abia la începuturile îndelungatei sale activităţi scriitoriceşti, se găsea 
încă el însuşi într-un stadiu oarecum virginal, neevoluat, al gustu- 
lui şi al conturării meşteşugului său poetic, situându-se pe atunci 
negreşit mai aproape de deplina simplitate aurorală a mentalităţii 
native şi de „stilul“ foicloric decât de deprinderile bune şi îndelung 
exercitate ale meşteşugului poetic ce vor face să strălucească abia 
ulterior sub pana originală timbrul propriu, maturizat şi bine indi- 
vidualizat, al marelui scriitor. (De altfel — excepţie făcând numai 
marile creaţii dramatice din anii deplinei maturităţi şi ai senectuţii 
sale — poetul Alecsandri, acel ferice rigă al poeziei româneşti, nu a 
izbutit niciodată să se dezbare cu totul de trăsăturile iniţiale ale 
„stilului“ şi ale „timbrului“ său folclorizant!) Dacă n-ar fi aşa, „tex- 
tul“ Mioriţei trecut prin mîna poetului nu ar fi dobândit atât de larga 
şi neobişnuita-i atestare sub pana sârguincioasă a culegătorilor. 
Culegerile ulterioare, atât de numeroase, dovedesc că „textul“ poe- 
tului a fost atât de bine asimilat şi însuşit de omul din popor, din 
toate ţinuturile româneşti, încât nu numai că uneori a „influenţat“ 
vădit vechile versiuni locale, bine înrădăcinate, cârpindu-le şi îm- 
pestriţându-le cu crâmpeie, uşor de recunoscut, din stihuri stator- 
nicite prin pana poetului, ba chiar, pe alocuri, a făcut să fie date 
probabil în întregime uitării vechile forme tradiţionale locale, în- 
locuite acum de sunetul şi duhul uşor „înnobilat“ al slovelor reîn- 
noite şi îmbunătăţite ale poetului „naţional şi popular“. Mai bine 
decât în nici un alt prilej, cu excepţia asemănătoare, poate, numai a 
Cântecului lui Manole, Alecsandri a izbutit să îndrepte fără a strica 
(!) originalul cules negreşit de Russo. (Numai aşa se explică de ce — 
sovejenii fiind neîndoielnic vechi argeşeni strămutați în Vrancea 
din satele muscelene Rucăr şi Dragoslavele — aşa se face că Miorița 
lui Alecsandri seamănă mai puţin cu variantele tradiţionale din 
Vrancea; în schimb toate variantele culese din Argeş, şi îndeosebi din 
Muscel, se aseamănă tinzând să se identifice cu „textul“ poetului.) 
Este de presupus că „prelucrând“ materialul oral dobândit de la 
amicul Russo, Alecsandri a... îmbunătăţit „îndreptând“ şi „întoc- 
mind“ de fapt vechiul tipar muscelean. Numai aşa se poate motiva 
conglăsuirea nedezminţită, mai mult decât în orice altă parte a ţării, 

a tuturor variantelor culese ulterior din Argeş şi Muscel.8 Dacă n-ar 
fi aşa, ar trebui ca şi în Muscel, ca în orice alt colţ de ţară de unde 
s-au cules Mioriţe, măcar unele dintre textele culese să lase a se 
întrezări conturul oricât de vag desluşit al unor vechi formulări şi 
întorsături locale... (voi face să se înţeleagă mai bine aceasta când 
voi comenta anume evoluţia versiunii Mioriţei din partea de sud a 
Ardealului şi trecerea ei ciscarpatină.) Dar nici Cântecul mănăstirii 
Argeşului, nici Toma Alimoş, deşi şi acestea sunt dintre „textele“ co- 
lecţiei Alecsandri care au ajuns a fi mai bine şi larg cunoscute, fiind 
şi ele destul de adesea reproduse în mulţimea manualelor didactice 
de toate gradele, nu se bucură nici de faima, nici de recunoaşterea 
şi aproape unanima adopţiune, atât de larg şi incontestabil nedez- 
minţite în cazul Mioriţei. Căci, pentru cei mai mulţi dintre români, 
la simpla pomenire a numelui acestuia, devenit aproape comun, 
oricine se lasă purtat cu gândul, înainte de orice, spre textul lui 
Alecsandri. [Doar astfel s-a ajuns ca până şi în cazul colindului pă- 
curăresc ardelean (în care, în genere, nu se pomeneşte rolul oii năz- 
drăvane), cântecul respectiv (colind sau baladă) să fie socotit şi 
numit, totuşi, Mioriţa ardeleană!] 

O probă indirectă dar de asemenea grăitoare despre fericita 
inspiraţie cu care ca niciodată poetul a ştiut să se apropie de Mioriţa 
e şi în faptul că nici un alt text din colecţia Alecsandri nu a ajuns să 
fie atât de bine cunoscut şi adoptat încât să scoată şi să înlocuiască 
cu totul din circulaţie vechile versiuni originale, locale (cu excepţia 
rarelor atestări ale adoptării Vâlcanului în locul cântecului lui Tanis- 
lav). Aceasta se explică tocmai prin faptul că în cazul tuturor celor- 
lalte balade din colecţia sa, Alecsandri nu a reuşit să afle tonul şi 
măsura justă, depăşind adesea adâncimea intervenţiei, abătând şi 
schimbând uneori cu totul înţelesul baladelor desprinse din circu- 
laţia vie, tradiţională. (Baladele Miu haiducul — în colecţia Alecsandri 
devenit Ștefăniță vodă — şi Radu Calomfirescu sunt poate cazurile cele 
mai elocvente!) lar dacă textele colecţiei, comparate cu exemplarele 
culese din circuitul viu, dovedesc că nici una dintre baladele ajunse 


S All. Amzulescu, Observaţii istorico-filologice despre „Mioriţa” lui Alecsandri, în volu- 
mul Cântecul nostru bătrânesc, Bucureşti, Editura Minerva, 1986, pp. 42-85. (Varianta 
Voinea din colecţia lui C. Rădulescu-Codin, deşi arătată a fi fost culeasă din Beleţi- 
Muscel, e mai curând de provenienţă extra-argeşeană, din nord-estul Munteniei, 
apropiindu-se mai mult de textele din zona Buzăului decât de toate celelalte texte 
provenind cu certitudine din Argeş şi Muscel - cf. C. Rădulescu-Codin, Literatură 
populară, |, Bucureşti, Editura Minerva, 1986, p. 106.) 

sub pana poetului nu a rămas cu desăvârşire neschimbată, acesta 
este un temei cu atât mai puternic spre a conchide că nici în cazul 
Mioriţei Alecsandri nu a rămas inactiv. Dimpotrivă, ţinând tocmai 
seama de adâncimea deosebirilor dintre toate celelalte texte ale co- 
lecţiei şi variantele lor culese din circuitul oral, acesta devine argu- 
mentul hotărâtor pentru a nu fi în nici un caz de părerea celor ce 
consideră că Mioriţa ar fi dăinuit oarecum neschimbată, ba chiar cu 
totul neatinsă sau cel mult uşor altoită, prin autohemoterapie, sub 
mâna lui Alecsandri... 

Repetăm, Alecsandri a „îndreptat“ şi a „întocmit“ fără îndoială 
şi Mioriţa, ca toate celelalte piese ale colecţiei sale, cu menţiunea că 
acesta e, desigur, cazul fericit, al intervențiilor sale cele mai puţin 
dăunătoare originalului sovejan de veche filieră musceleană pe care 
l-a supus prelucrării. (Vom acorda, la timpul potrivit în cele ce ur- 
mează, atenţia cuvenită acestei probleme.) 

Dar locul de frunte pe care Mioriţa l-a dobândit între toate cele- 
lalte cântece şi cântece bătrâneşti din folclorul nostru îi este asigu- 
rat (pe lângă însăşi valoarea ei intrinsecă, artistică şi reprezentativă) 
şi de faptul, neobişnuit, că poemul Mioriţei este totodată şi prea- 
fericitul cântec bătrânesc cu şansa — meritată, dar şi unică — de a i se 
întocmi, prin contribuţia regretatului A. Fochi, vrednic discipol şi 
harnic emul al lui D. Caracostea, cea mai amplă, cu adevărat enci- 
clopedică monografie care, tipărită în 1964 la Editura Academiei?, 
oferă, cu o incomparabilă minuţie, precizie şi obiectivitate întregul 
„dosar al problemei“ punându-ne în faţă, în acelaşi timp parcimo- 
nios şi sistematic înmănuncheate, toate variantele cunoscute până la 
acea dată, iar în prima parte, larg dezvoltată a lucrării, sin:eza critică 
a tuturor cercetărilor anterioare o dată cu propriul punct de vedere 
al autorului - vrednică şi desăvârşită însumare dialectică, deplin 
obiectivă, a tot ce se putea spune despre Miorița până în acel an. 

După O. Densusianu şi atâţia alţii care şi-au adus contribuţia la 
culegerea, cercetarea şi comentarea Mioriţei, printre care cel mai 
eminent, pasionat şi luminat cercetător al Mioriţei până la jumătatea 
acestui veac rămâne D. Caracostea, locul cel mai sârguincios ocupat 
de A. Fochi în cercetarea Mioriţei la începutul celei de a doua jumă- 
tăţi a veacului nostru îi asigură titlul glorios, de clasic al mioriţolo- 
giei actuale. Se poate spune că, după eminentele contribuţii ale lui 


9 A. Fochi, Mioriţa. Tipologie, circulaţie, geneză, texte, Bucureşti, Editura Academiei, 
1964. 

D. Caracostea, O. Densusianu şi C. Brăiloiu, anterioare anului 1950, 
lucrarea lui A. Fochi reprezintă sinteza dialectică de maximă adân- 
cime şi anvergură a posibilităţii evoluţiei cercetărilor despre Mioriţa 
până în cel de-al treilea pătrar al acestui veac. Citind şi recitind cu 
toată atenţia marea monografie a lui A. Fochi (la care Fochi a adău- 
gat o ultimă, modestă revenire şi completare în broşura tipărită la 
Minerva, în 198010), putem afirma cu deplină convingere că sinteza 
lui Fochi este, pentru vremea sa, cu totul ireproşabilă păstrându-şi 
neştirbită valoarea ei în întocmirea corpusului sistematic exhaustiv 
şi în formularea celor mai judicioase observaţii de detaliu, ca şi a 
celor mai limpezi şi depline însumări critice originale în ce priveşte 
morfotipologia, „viaţa actuală“ în oralitate şi problema atât de grea 
a genezei şi treptelor evoluţiei cântecului Mioriței în timp şi spaţiu. 

Dar cei 25 de ani trecuţi de la apariţia marii monografii a lui 
Fochi sunt, totuşi, un interval de timp destul de întins pentru a face 
simțită şi îndreptăţită nevoia unei re-deschideri şi a unei lucide 
reluări de fond a dosarului Mioriţei, pentru o temeinică reexaminare 
a tuturor vechilor „cuceriri“ şi o eventuală, firească depăşire a con- 
cluziilor respective, corespunzător stadiului actual şi unui nou punct 
de vedere, posibil şi necesar şi în ansamblul mioriţologiei ca şi în 
toate problemele fundamentale ale domeniului culturii populare, 
acum, când ne apropiem cu paşi grăbiţi de finele acestui veac şi al 
acestui mileniu. 

Consider deci, cu tot dinadinsul, că nu voi adumbri ori întina 
cu nimic memoria şi îndeosebi imensa operă a ilustrului meu coleg 
şi prieten A. Fochi — veritabilă rampă de lansare sine qua non pentru 
toate încercările de scrutare a Miorifei, câte vor urma în viitor! — 
dacă voi cuteza, în cele ce urmează, unele anume abateri (dacă nu 
chiar răzvrătiri!), pe care le socotesc oricum fireşti şi necesare o dată 
cu trecerea timpului. De altfel, urmărind cu atenţia cuvenită Prefaţa 
broşurii sale Miorița din 1980, rezultă desluşit că, după un răstimp 
de 16 ani opunându-se deliberat, cu intenţia de a nu depăşi cu o iotă 
cele stabilite cu toată parcimonia spiritului său pozitivist ă outrance 
în lucrarea din 1964, A. Fochi, deşi în genere atât de arhi-documen- 
tat, făcea totală abstracţie de unele... noi ipoteze şi sugestii ivite între 
timp, preferând să se limiteze parcă la un fel de lucidă, şi aspră, 


10 A. Fochi, Mioriţa (Texte poetice alese), Antologie, prefaţă şi bibliografie de..., 
București, Editura Minerva, 1980. (Studiu republicat în volumul A. Fochi, Valori ale 
culturii populare româneşti, 1, Bucureşti, Editura Minerva, 1987, pp. 1-19). 

recapitulare didactică a vechilor sale concluzii, ba încă arătând că, 
de fapt, în ciuda străduinţelor uriaşei sale monografii, stăruiau şi 
rămâneau oarecum mai multe necunoscute decât cele definitiv cu- 
noscute şi statornicite prin cercetarea sa. (Singura noutate pe care 
A. Fochi o admitea şi o aducea, totuşi, în acea Prefaţă era doar 
referinţa la comentariile privind mors immatura şi &opoc, &yanoc: 
„Cu aceste exemple, introduse acum pentru prima dată în dezbate- 
rea asupra Mioriţei sperăm să facem un mare pas înainte în desci- 
frarea mai convingătoare a celebrului cântec“.11) 

Acesta fiind ultimul cuvânt al lui A. Fochi în privinţa Mioriței, 
impresia precumpănitoare ce se desprinde din această ultimă re- 
venire a sa la tema marii sale monografii de odinioară, era parcă mai 
ales spre afirmarea hotărâtă a unui trist ignoramus et ignorabimus! 

Dar chiar dacă acestea sunt poziţia şi punctul de vedere de ul- 
timă oră ale respectabilului enciclopedism al lui A. Fochi, ne putem 
oare îngădui să nu cutezăm, totuşi, fireasca depăşire ce decurge 
negreşit din acea necesară perindare şi primenire a „generaţiilor“, 
la care se referea cuvântul, cu mult mai generos şi mai ispititor, al 
lui D. Caracostea, citat în cele de mai sus? Zicând aşadar o dată mai 
mult: amicus Plato, sed magis amica veritas, vom da curs în paginile 
care urmează unor opinii şi poziţii, uneori dialectic izvorâte din 
chiar substanţa marii monografii a lui A. Fochi; alteori vom năzui 
spre alte cărări şi căutări, din dorinţa de a lumina, cu schimbate ar- 
gumente lucruri, ce, părând a fi definitiv statornicite de A. Fochi ori 
de alţi înaintaşi, tind a se institui în veritabile prejudecăţi, dacă nu 
sunt, cu tot curajul, din nou supuse examenului critic, obiectiv, al 
unor noi şi diferite, ba chiar contradictorii, puncte de vedere acolo 
unde lucrul devine necesar. Nu din dorinţa de a conte-ta pornim 
deci la acest nou şi dificil excurs într-un domeniu atât de complicat, 
dar dacă şi unde va fi nevoie, nu ne vom sfii să negăm şi să con- 
testăm „adevăruri“ ce păreau definitiv aşezate de bunii şi iluştrii 
noştri înaintaşi... 

Să încercăm, spre pildă, chiar dintru început a supune unei 
atente analize preliminare fie şi numai această teză, desigur funda- 
mentală pentru poziţia şi felul de a privi lucrurile în concepţia lui 
A. Fochi. În deplin consens cu opinia lui D. Caracostea, Fochi con- 
sideră cu privire la episodul „testamentul ciobanului“ următoarele: 
„Cercetarea noastră din tinereţe a scos în evidenţă următoarea con- 


11 A. Fochi, Mioriţa..., 1980, p. 15. 

statare: singurul episod stabil în absolut toate variantele Mioriei, 
indiferent de tipologia textului, este aşa-numitul «testament al 
ciobanului», respectiv segmentul poetic în care păstorul arată unde 
doreşte să fie îngropat şi cum să fie înmormântat, fixând un ritual 
ad-hoc, în condiţiile singurătăţii şi pustietăţii muntelui. Toate celelalte 
episoade lipsesc, sau pot lipsi, fără ca prin aceasta să se desființeze 
subiectul sau să-şi alieneze mesajul'.12 

După expunerea tabloului statistic comparativ al prezenţei epi- 
sodului în diversele provincii ale ţării, A. Fochi continuă: „,...acest 
episod ocupă în conştiinţa cântăreților şi a publicului un rol special 
şi o importanţă deosebită. Aceasta este adevărata constantă a textu- 
lui, de acest moment se leagă înţelesul său. Nucleul cântecului [sub- 
linierea noastră] stă în testamentul ciobanului “.13 

Dar tot atât de tranşant, în cele din urmă A. Fochi arată însă şi 
în ce priveşte dialogul ciobanului cu oaia năzdrăvană: „Am putea 
spune, de fapt, că soluţia artistică din Miorița este echivalentă cu 
Divanul sau Gâlceava înţeleptului cu lumea sau giudețul sufletului cu 
trupul al lui Dimitrie Cantemir. Este vorba de un contrast (înţele- 
gem prin aceasta specia poetică a dialogului antitetic din înaltul ev 
mediu) între cele două laturi principale ale omului: trupul şi sufle- 
tul său; unul tinzând să zboare în ţinuturile largi şi libere ale gân- 
dirii, celălalt încercând să-l reţină în sferele terestrităţii; unul fiind 
cutremurat de spaima morţii violente, celălalt aducându-i conso- 
larea pe care numai reflexiunea o poate aduce. Aici se află nucleul 
textului [s.n.], această dezbatere este esenţa cântecului. Altceva nu 
trebuie să ne intereseze, dacă ţinem să ne apropiem cu adevărat de 
mesajul tulburător al Mioriţei“.14 

Care e aşadar cu adevărat „nucleul“ textului şi al cântecului: 
Testamentul sau Dialogul?! Nu este greu de înţeles că dilema - şi 
contradicţia! — atât de evidentă este, în fond, numai aparentă. 
Afirmația tot atât de tranşantă şi în cazul oii năzdrăvane se explică, 
de fapt, prin atenţia exagerat reverenţioasă pe care A. Fochi se vede 
silit să o acorde în 1980 intervenţiei în discuţie a lui M. Eliade: „În 
vremea din urmă, Mircea Eliade, celebrul istoric al religiilor, a expus 
o nouă şi interesantă interpretare a episodulul «oii năzdrăvane», 
îmbogăţind paleta de culori a textului şi pătrunzând în profunzimi- 


12 A. Fochi, Mioriţa..., 1980, p. 11. 


13 jbidem, pp. 11-12. 
14 ibidem, pp. 19-20. 

le lui pe altă cale. Noi eram şi continuăm să fim convinşi că episo- 
dul acesta are, în primul rând, o importanţă formală, structurală“.15 
Aşadar adevăratul „nucleu“ al Mioriţei rămâne, totuşi — după cum 
demult a stăruit încă D. Caracostea —, testamentul ciobanului. 

Discuţia ne oferă aici prilejul — binevenit — de a sugera o întoar- 
cere — necesară — la cele riguros cuvenite şi în privinţa celebrei con- 
tribuţii a lui C. Brăiloiu la lămurirea Mioriţei.16 Să pornim iarăşi de 
la aprecierile lui A. Fochi (de altfel în deplin consens cu toţi cei care 
s-au referit vreodată la deosebit de preţioasa lucrare, din 1946, a 
ilustrului şi inegalabilului nostru etnomuzicolog, lucrare în care nu 
ştii ce să admiri mai mult: eleganța, subtilitatea şi pregnanţa stilului, 
sau bogăţia şi adâncimea documentaţiei ireproşabile asupra faptelor 
evocate cu o adevărată mână de maestru!). Cu privire la lucrarea 
lui C. Brăiloiu, A. Fochi scria în 1980: „Dacă vom înţelege cum tre- 
buie acest moment din desfăşurarea cântecului [este vorba iarăşi de 
„testamentul ciobanului“], avem premisele pentru receptarea co- 
rectă a mesajului cântecului întreg. Dintre toţi cei care s-au ocupat 
cu studiul Mioriţei, cercetătorul care are meritele cele mai mari în 
exegeza ei este Const. Brăiloiu, pe care cunoaşterea directă şi temei- 
nică a terenului l-a ferit de erorile romantice ale unora şi de poziti- 
vismul uscat al altora. El a pus bazele studierii corecte a Mioriţei, 
exploatând tocmai virtualităţile acestui episod. A arătat că între 
Miorița şi «cântecul ritual de înmormântare» există anume relaţii şi 
afinități, dar nu a comis eroarea de a confunda Miorița cu bocetul, 
în nici unul din momentele istoriei îndelungate a textului“.17 

Părăsind de această dată textul lui A. Fochi, să ne întoarcem 
însă cu toată atenţia cuvenită la magistrala demonstraţie pe care o 
datorăm lui C. Brăiloiu. 

Despre această lucrare, şi Mircea Eliade se exprimă astfel: „În 
mai puţin de 3.000 de cuvinte, eminentul etnomuzicolog şi folclo- 
rist a concentrat toate argumentele care se pot invoca împotriva 
exaltării nemăsurate a Mioriţei“.18 

Dar pentru a folosi o formulă utilizată chiar de C. Brăiloiu în 
textul său, „examinat cu mai puţin lirism“15, însuşi textul admirat 


15 A. Fochi, Mioriţa... 1980, pp. 19-20. 

16 C. Brăiloiu, Sur une ballade roumaine (La Mioritza), Genăve, Kundig, 1946. 
17 A. Fochi, Mioriţa..., 1980, pp. 12-13. 

18 M. Eliade, op. cit., p. 234. 

19 C. Brăiloiu, op. cit.,p.4. 

de M. Eliade pentru concentrarea lui exemplară, textul în faţa căruia 
se apleacă cu profundă pietate şi Fochi (recunoscând că „dintre toţi 
cei care s-au ocupat cu studiul Mioriţei, cercetătorul care are meri- 
tele cele mai mari în exegeza ei este C. Brăiloiu”), trebuie arătat că 
textul lui Brăiloiu, cu toată concentrarea şi meritele lui incontestabi- 
le, nu este deloc scutit de unele vicii fundamentale care „examinate 
cu mai puţin lirism“ pot face, într-adevăr, ca aprecierea excesivă a 
lui A. Fochi să necesite o foarte însemnată revenire pentru coborârea 
prin sferele ditirambului la treapta purului adevăr. 

Urmărirea atentă a demonstraţiei lui C. Brăiloiu dovedeşte 
anume că, pornind dintr-un impuls polemic superior — oricât s-ar 
strădui să fie de bine disimulat! — atât împotriva „mioriţologiei“ lui 
D. Caracostea, cât şi a filosofiei spaţiului mioritic, a lui Lucian Blaga, 
C. Brăiloiu mai întâi reduce şi îngustează cu totul problema Mioriţei, 
limitându-se şi oprindu-se, d2 fapt, cu excesivă luare-aminte, numai 
la momentul final al textului Alecsandri, pe care se străduieşte să-l 
„explice“ întru totul prin bazele sale etnografice. 

Esenţa exegezei? Straniu comentariu menit să explice în pro- 
funzime Mioriţa doar prin precauţiile necesare, din complexul de 
practici şi credinţe tradiţionale în mediul sătesc, spre a evita... frica 
de strigoi! Pagini întregi din atât de puţinele câte alcătuiesc broşura 
lui Brăiloiu (vreo 5 din 13) sunt astfel exclusiv consumate pentru a 
întemeia, de astă dată o adevărată „mortologie“ țărănească — dacă 
ne este îngăduit să creăm acest ciudat barbarism, ca un pandant, 
sau paralelism, la termenul de „mioriţologie“ pe care Brăiloiu l-a 
evocat spre a copleşi (şi minimaliza implicit!) mai cu seamă înde- 
lungatele şi atât de fructuoasele cercetări de o viaţă întreagă ale lui 
D. Caracostea... 

Ironizând, şi de fapt intenţionând să strivească cu o prefăcută 
- abia disimulată - discreţie, deopotrivă miorițologi şi etnofilosofi, 
C. Brăiloiu reduce deliberat întreagă problema Mioriţei la „supra- 
punerea a rouă teme“: asimilarea morţii cu nunta + înlocuirea cu 
cbiecte întâmplătoare a celor necesare ceremonialului înmormân- 
tărilor săteşti: „Examin€ avec moins de Iyrisme, le texte nous livre 
deux thămes, ici confondus, mais distincts par eux-mâmes et disso- 
ciables: d'un cât6, !assimilation de la mort ă un mariage; de lautre, 
ja substitution de quelque slement ou objet fortuit aux accessoires 
rormaux des cerâmonies paysannes.20 


21 C. Brăitowu, op. cit., p. 4. 

Dar poate fi oare redusă cu atâta uşurinţă Mioriţa exclusiv la 
aceste două teme?! „Il y a (scrie C. Brăiloiu) superposition des deux 
themes ainsi d€finis — ou double mâtaphore — chaque fois que, dans 
la solitude et l'abandon, s'Eteint un €poux virtuel, attendu que, cen- 
s6&ment, se câl&brent alors des noces, non des fundrailles: notre bal- 
lade en offre un exemple illustre. 

La confrontation des documents atteste que l'apothose qu'on 
y admire si fort n'est pas un miracle unique d'art, mais, tout au con- 
traire, un lieu commun lyrique, €videmment soud€, par une con- 
tamination en quelque sorte fatale, au corps d'une narration, dont 
la matiăre tragique et pastorale impliquait, pour ainsi dire, pareille 
proraison“.21 Şi Brăiloiu ţine să precizeze îndată: „A elle seule, 
l'analyse litteraire ne mene pas plus loin“.2 

Este oare adevărat că „analiza literară“ nu poate duce cu nimic 
mai departe? A. Fochi el însuşi a disecat cel puţin 18 teme (!) regru- 
pate în patru episoade: 1. Cadrul epic inițial (cu complotul păcurari- 
lor); 2. Oaia năzdrăvană; 3. Testamentul ciobanului şi 4. Maica bătrână. 

Cum se vede, în focul demonstraţiei C. Brăiloiu concentrează 
şi limitează cu vădită exagerare analiza „textului“ pentru a se opri 
efectiv abia la marea şi mult dezbătuta „alegoria morţii“ din finalul 
acestuia (cu apoteoza ciobanului, nunta mioritică şi cadrul nupţial 
- spre a folosi nomenclatura tematică a lui A. Fochi).2% 

În continuare, spre a căuta adevărata „cheia tuturor acestor 
imagini“24 (privind mai întâi „înlocuirea“), C. Brăiloiu socoteşte — 
pe drept cuvânt — că trebuie neapărat sondată mentalitatea care se 
ascunde în spatele artei poetice populare: „L/artistique y adhăre au 
social, sa source et sa raison. [l orne le rite, manifestation tangible 
d'une attitude mentale particuliere devant les mysteres d'au-delă et 
d'en degă. La logique conseille d'interroger cette mystique, non ses 
signes.25 

De aceea apoi C. Brăiloiu descrie pe larg, cu deplină luciditate 
şi neîntrecută precizie etnografică toate practicile şi gesturiie îndă- 
tinate la funeralii, sau postsepulcral, cuprinzându-le pe toate sub 
termenul comun pomana mortului. În rândul acestui larg complex 


21 C. Brăiloiu, op. cit., p. 6. 

2 Ibidem. 

23 A. Fochi, Mioriţa..., 1964, pp. 211, 222. 
24 C. Brăiloiu, op. cit., p. 6. 

25 Ibidem, p. 7. 

de practici şi gesturi, C. Brăiloiu situează şi binecunoscuta practică 
denumită „nunta mortului“, şi încheie: „Pareillement, le mariage 
simul6 persuade les âmes inassouvies que l'acte capital de leur car- 
riăre terrestre s'est accompli râellement et que rien ne les rappelle 
desormais au sâjour des vivants: «qu'il ait aussi sa noce», fut-elle 
c6l6brâe par les montagnes, la lune, le soleil, les arbres, les oiseaux 
et les âtoiles“.26 Cu aceasta, C. Brăiloiu consideră totul deplin lămu- 
rit: „Et voilă que s'eclairent enfin les figures semblables ă celles qui, 
dans la Petite Brebis, ont emerveill€ les lettr6s“.27 

Şi totuşi, explicaţia nu poate fi deplină! Ea poate fi satisfăcă- 
toare în privinţa nunţii mortului. Trebuie însă negreşit căutată ade- 
vărata (şi îndepărtata) sursă genetică a ideii narative privind mai 
întâi moartea-mortului, dacă ne putem exprima aşa! Abia aceasta ne 
va duce la adâncimile, insondabile în timp, ale provenienţei ideii 
derivate, ulterioare, de... nunta mortului, care este adevărat, cu 
timpul devine — prin evoluţia textului de la colind la baladă — esenţială, 
ba chiar copleşitoare (cum îi apare lui C. Brăiloiu), prin poziţia ei 
finală în baladă (îndeosebi în textul lui Alecsandri, căci lucrul se 
schimbă în multe dintre textele ulterior culese!)28 De aceea, putem 
spune că demonstraţia lui C. Brăiloiu loveşte, totuşi, numai parţial, 
dacă nu chiar alături de ţintă, dând curs mai mult liberei desfăşu- 
rări a preocupării sale predilecte, consecvente, excesive cu privire la 
ale mortului..., o dată cu descrierea întregului cortegiu de practici 
descoperite şi de aproape urmărite de el cu neistovită pasiune, la 
înmormântările ţărăneşti, la „înmormântarile-chip“ (în absentia) etc. 

Aşadar, recapitulând, în cât mai puţine cuvinte, C. Brăiloiu face 
— este adevărat — o descriere amănunţită, foarte exactă a numeroase 
practici legate de grija împăcării mortului, pentru a evita „reîntoar- 
cerea“ lui (ca strigoi). În cele din urmă, printre atâtea „pomeni“ ne- 
cesare nu poate lipsi chiar şi o „nunta-mortului“ când este nevoie. 
Acestea sunt dovezi de netăgăduit despre o întreagă etnografie a 
morţii şi a înmormântării tradiţionale, suficiente pentru a evoca şi 
descrie exact mentalitatea ce stă în spatele tuturor acestor gesturi şi 
practici rituale. 


2 C. Brăiloiu, op. cit., p. 13. 

27 Ibidem. 

28 Trebuie remarcat că, la o cercetare atentă, motivul nunţii apare numai în aproxi- 
mativ 1/6 din textele studiate de A. Fochi (în 126 din 670 texte — total în care nu 


includem materialele Nelocalizate şi cele din capitolul Anexă. Variante și fragmente 
mioritice nestudiate). 

Dar sunt toate acestea suficiente spre a explica, definitiv, întreagă 
„filosofia“ şi frumuseţea Mioriţei? Mi se pare mai curând că totul se 
desfăşoară şi se consumă fără a risipi misterul şi minunea Mioriţei! 
Totul e, fireşte, deplin adevărat, dar: (1) Întreaga „demonstraţie“ 
dezvăluie, de fapt, grija şi străduințele celorlalți (urmaşilor) pentru 
mort. Ei se întrec în a preveni şi astâmpăra, grijuliu şi curtenitor, 
toate dorinţele şi ispăşirile mortului. Dar în Mioriţa chiar mortul este 
cel care se ocupă de acestea! Mortul e mai prevenitor decât urmaşii. El 
îşi ia singur, şi în prealabil, toate măsurile... nunţii?! (2) Dar făcând 
aceasta, de altfel printr-o adevărată... minciună convenţională (căci 
lucrurile nu se vor petrece nicidecum aidoma în realitate!), nu abate, 
nu înşeală el tocmai grija ce s-ar cuveni realmente împlinită prin 
bunăvoința (şi frica!) urmaşilor, dacă el (ciobanul) într-adevăr le-ar 
cere aceasta şi nu i-ar amăgi, asigurându-i că toate cele cuvenite 
s-au făcut, şi încă la ce nivel, cosmic?! 

Mirajul, misterul şi minunea funeraliilor hiperbolice, mai mult 
încurcă decât explică lăudăroşenia (!) păstorului moriturus! Am 
putea spune chiar că, prin minciuna lui lăudăroasă, el abate tocmai, 
şi astâmpără, grijile, zelul atâtor practici necesare! În cazul acesta, 
sau el îşi depăşeşte condiţia, necrezând parcă în temeiul acestor 
necesităţi; sau greşeşte amăgind pe practicanţii tradiţiei, îndemnân- 
du-i, asigurându-i să doarmă liniştiţi, căci de el s-au ocupat pe de- 
plin şi cu prisosinţă toate elementele „templului naturii“ generoase! 
„Delicateţea“ şi gingăşia lui prevenitoare sunt parcă menite mai mult 
să-i dăuneze decât să-l încadreze în „cele de cuviinţă”! Și atunci? 
Alegoria, cortegiul fastuos al „nunţii mortului“ şi al „înlocuirilor“ 
nu sunt decât... gratuitate poetică — ceea ce şi sunt — şi încă datorate 
probabil în mare măsură penei Poetului-editor2%!... Aceasta mi se 


29 Într-adevăr, în 2/3 din variantele care cuprind motivul nunţii (86 din 126), textele 
amintesc, în expresia lor verbală, mai mult sau mai puţin întocmai binecunoscuta 
formulă din varianta Alecsandri. În 40 de variante, motivul, îndepărtându-se de tex- 
tul Alecsandri, îşi caută o altă re-formulare, de altfel uneori de o remarcabilă origi- 
nalitate şi spontaneitate locală, ca în aceste cazuri: „Spuneţi că m-am cununat: / Luai 
fată de-mpărat, / Sfântu soare / Nănaş mare / Şi luna-i / Nănășiţa / Și stelele / 'S 
fetele, / Luceferii / 'S feciorii, / Fuşteii, / Chemătorii” (Fochi, Mioriţa, 1964, p. 622); 
sau: „Lei să-i spui așa: / Că m-am logodit / Pe-ăl munte vestit, / Sus pe munte-n jos, 
/ Pe cel deal frumos; / Bacii căvălaşi / I-am avut nuntaşi, / Bacii gârbovii / Mi-au 
ţinut făclii. / Cin' m-a cununat? / Lupii cântăreții, / Urşii preoţii, / Cuci ca lăutari, 
/ Mierle trâmbiţari” (ibidem, p. 726); sau: „leu îţ spui curat / Ci iel s-a-nsurat / Şi 
nevasta lui, / Soaria-soarilui; / Şi a lui nuntaş, / Greieri greieraş; / A lui lăutari, / 
Lăcustili mari, / leli-au tot cântat / Pin iarbi sărin, / Pisti iel păşin” (ibidem, p. 867). 
Textele care cuprind motivul nunţii sunt următoarele (cifrele cursive indică varian- 
tele ce se îndepărtează de modelul formulei proprii textului Alecsandri): 

pare a fi mai degrabă consecinţa amplei, minuţioasei relatări etno- 
grafice a lui Brăiloiu! Ciobanul credincios tradiţiei n-ar fi procedat 
astfel! Dimpotrivă; ar fi cerut urmaşilor să-i împlinească cele cuve- 
nite. lar dacă totul e... fals, aceasta este poate dovada... perempto- 
rie că Poetul, care a îndreptat şi întocmit textul, a gândit lucrurile 
din afara mediului folcloric, greşind, în numele mortului! Deci, sau 
luăm lucrurile aşa cum le arată textul Alecsandri — ca o măreaţă 
apoteoză hiperbolică, evocând, simbolic, moartea însingurată în sâ- 
nul naturii (doar ea singura generoasă, când confrații se dovedesc 
atât de in-humani!); subtilă „invenţie“ poetică, metaforică, datorită 
unui spirit romantic ce nu se încadrează în normele practicii (şi men- 
talităţii) tradiţionale... Sau, dacă le-am vrea oglindirea aidoma a 
acelor practici, ele sunt tocmai o falsă oglindire, o gravă minciună 
poetică lipsită de temeiul realităţii, trecând dincolo de realitate... 


TRANSILVANIA (incl. BANAT): 25, 30, 68, 134; 57, 124, 133, 187, 234, 266, 270, 271, 
272, 279, 280, 281, 282, 296, 299, 300, 301 

OLTENIA: 333; 335, 341, 348, 351, 353, 354, 355, 358, 363 

MUNTENIA: 375, 399; 370, 376, 377, 378, 379, 381, 383, 384, 385, 386, 387, 389, 391, 
395, 396, 397, 398, 401, 403, 404, 405 

DOBROGEA: 416; 408, 411, 415 

MOLDOVA: 419, 420, 423, 426, 430, 434, 446, 449, 452, 462, 464, 470, 471, 476, 477, 
478, 480, 481, 482, 487, 488, 494, 501, 505, 519, 520, 531; 421, 422, 424, 425, 428, 432, 
433, 439, 440, 441, 467, 472, 473, 479, 483, 493, 497, 500, 503, 504, 507, 508, 516, 518, 
523, 524, 532, 533, 535 

FRAGMENTE: Transilvania — 576; Oltenia — 598; Moldova — 651, 628, 649 

EXTERNE: 678, 680, 683, 695; 685, 692, 693 


Sau, recapitulând: 


TRANSILVANIA (incl. BANAT): 21 din 330 texte ( 4 - alte formule; 17 formula Al.) 
OLTENIA 10 „ 36“ (1 “ III A Da ”) 
MUNTENIA 23 » 41” (2 ” MD 4 .) 
DOBROGEA dau“ CI ce-a c ”) 
MOLDOVA 56 „120 ” (27 ” e pa DQ st, 1) 
FRAGMENTE: 

Transilvania le 57% (- ” Ce tele e .) 
Oltenia dee A dee e e a E) 
Muntenia E PI 15 „“ ( 2 “ „ ? za „ „ ) 
Dobrogea (7 i ne me ”) 
Moldova 3 32 * (1 * e a Rai “) 
EXTERNE 7 a 19 * (4 “ ia c Ha a) 

126 670 40 86 


Deci: 670 — 126 = 544 de texte nu cuprind motivul nunta mortului! Sau, pentru a ne 
referi numai la balada moldo-valahă, din totalul de 670 - 387 (Transilvania) = 283; 
din care 126 cuprind, dar 157 nu cuprind motivul nunta mortului. În sfârşit, din cele 
126 de texte ce cuprind motivul nunta mortului, 86 cuprind formula Alecsandri, iar 40 
- alte formule. 

În consecinţă, C. Brăiloiu cunoaşte şi evocă desăvârşit cortegiul 
de practici rituale, mentalitatea şi „filosofia“ morţii la poporul 
român, dar Mioriţa abia aşteaptă comentariul potrivit „subtilităţii“ 
textului Alecsandri, în opoziţie cu realitatea etnografică! 

Şi totuşi, adevărul e că în lucrarea lui Brăiloiu, în numele unui 
realism sociologic (de altfel vrednic de toată admiraţia!), pretinsa 
deconspirare a „imaginii“ buclucaşe ce stă la temelia mioriţologiei 
(şi a etnofilosofiei blagiene) reduce, în fond, totul la motivul final 
din textul Alecsandri. 

Prin aceasta, cu toate meritele-i incontestabile, lucrarea lui Brăi- 
loiu rămâne departe de aprecierea, excesivă, a lui A . Fochi: „Dintre 
toţi cei care s-au ocupat cu studiul Mioriţei, cercetătorul care are 
meritele cele mai mari în exegeza ei este Const. Brăiloiu pe care 
cunoaşterea directă şi temeinică â terenului l-a ferit de erorile ro- 
mantice ale unora şi de pozitivismul uscat al altora. El a pus bazele 
studierii corecte a Mioriţei, exploatând tocmai virtualităţile acestui 
episod'.30 

Trebuie să reținem, aşadar, că datorăm lucrării lui C. Brăiloiu 
călăuzirea excesivă a atenţiei şi a exegezei, deviate către complexul 
etnografic al credințelor şi practicilor prilejuite de aşa-zisa „nunta 
mortului“, ca explicaţie ideală, şi necesară, a motivului final din va- 
rianta Alecsandri. (În consecinţă, A. Fochi dezvoltă — cu totul inutil! 
- un întreg capitol consacrat acestei probleme, în monografia sa.) 
Aceasta constituie însă o exagerare tot atât de mare ca şi radicalis- 
mul comentariilor (de altfel iniţiate şi stârnite chiar de V. Alecsan- 
dri urmat de ]. Michelet) despre pretinsul defetism funciar, carac- 
teristic sufletului românesc, privit ca atitudine filosofică şi practică, 
tipică în genere pentru viaţa şi comportamentul istoric al poporului 
român, a cărui „filosofie“ s-ar oglindi în resemnarea fatalistă din 
„testamentul“ ciobanului mioritic faţă de ameninţarea morţii. Nici 
adevăratul comportament istoric al poporului român nu se poate 
rezuma la pretinsa pasivitate şi seninătate, plină de reţinere şi de 
stăpânire de sine, a ciobanului aşteptându-şi impasibil, ca mielul la 
junghiere, împlinirea ursitei, nici întreaga problematică a Mioriţei 
nu poate fi atât de mult îngustată spre a fi definitiv explicată prin... 
etnografia „nunţii mortului“. De fapt, orice s-ar spune, ciobanul 
evocă nunta sa mirifică numai spre a acoperi ocolind (şi amânând) 
vestea tristă a morţii sale în pustietatea muntelui şi pentru a evita, 


30 A. Fochi, Mioriţa, 1980, pp. 12-13. 

sau măcar întârzia, cu excesivă duioşie şi delicateţe, suferinţa pe 
care această veste ne-ocolită ar pricinui-o mamei şi chiar dragelor 
sale oiţe! Nu este greu de înţeles cât de mare (dacă nu chiar exclu- 
siv!) poate fi amestecul inventiv din intervenția Poetului-editor în toată 
această tâlcuire plină de incredibilă gingăşie metaforică, simbolică, 
atât de sofisticată şi de artificioasă, a realităţii. Faptul că atât de 
numeroase (544 din 670) variante culese din toate provinciile omit cu 
totul acest motiv atât de subtil — aproape nefiresc! — pentru mentali- 
tatea ţărănească şi pentru simplitatea expresiei autentice, spontane, 
a oralităţii nealambicate, este în orice caz un indiciu foarte suspect 
şi un imens semn de întrebare ce nu poate fi trecut cu vederea. 
Nu despre pretinsa nunta-mortului grăieşte, desigur, umilul cioban, 
ci pur şi simplu el evocă neîndoielnic aceasta (mai curând sub im- 
pulsul condeiului lui Alecsandri!) pentru a vorbi metaforic, simbo- 
lic, în chip ocolit şi meşteşugit despre vestea dureroasă a morţii sale 
iminente!... Doar aşa se explică de ce majoritatea textelor ce cuprind 
acest motiv (86 din 126 variante) se află în deplină rezonanţă repro- 
ducând, de fapt, aidoma acest motiv ca în textul Alecsandri. 

În cele din urmă, aspectul textual cel mai interesant (mai mult 
decât excesiva comentare explicativă a nunţii mortului din lucrarea 
lui C. Brăiloiu) îl constituie abia aceste rânduri din fraza ante- 
penultimă a acestui studiu sibilinic: „De nos jours, strophes ambu- 
lantes et locutions poctiques courantes, tout porte ă croire qu'elles 
formaient autrefois l'ElEment verbal d'un sortilege“.31 [Sublinierea noas- 
tră] Aflăm abia în aceste rânduri o intuiţie cel puţin tot atât, dacă 
nu chiar mai însemnată decât întreaga demonstraţie etno-sociologică 
a... fricii de strigoi care ar sta la temelia testamentului păstoresc, şi, 
prin aceasta, a întregii creaţii a poemului Mioriţei. Căci în demon- 
straţia lui Brăiloiu, orice s-ar spune, însuşi posibilul strigoi îşi ia 
măsuri prealabile nocivităţii sale prezumtive. Ceea ce, dacă nu este 
un adevărat sofism, e, totuşi, o nevinovată, dar enormă exagerare. 

Se cuvin citate aici şi aceste observaţii ale lui M. Eliade, abia 
schiţate, cu voită eleganţă şi prevenitoare discreţie, dar în deplină 
consonanţă cu cele arătate — cu voită duritate! — de noi într-un efort 
de luciditate numai în aparenţă brutală: „Se înţelege că Fochi, ca şi 
Brăiloiu, şi ca atâţia alţii înaintea lui, s-a ferit mai ales de pericolul 
interpretării «nunţii mioritice» într-un sens pesimist, adică de a 
vedea în baladă resemnarea şi pasivitatea ciobanului şi, în cele din 


31 C. Brăiloiu, op. cit., p. 13. 

urmă, dorinţa lui de a se stinge în sânul naturii. Dar înlocuirea cli- 
şeului «pesimist» printr-o formulă considerată «optimistă» pentru 
că reduce «nunta mioritică» la o apărare împotriva puterii malefice 
a mortului nu duce exegeza mai departe“. 

O şi mai subtilă critică, discret strecurată, în continuare, stră- 
bate în aceste rânduri ale lui M. Eliade: „Dar chiar dacă se acceptă 
interpretarea morţii şi a riturilor funerare româneşti prezentată de 
Brăiloiu şi împărtăşită de folclorişti, rămâne de dovedit continui- 
tatea între această lume a tenebrelor şi a terorilor ancestrale şi uni- 
versul senin şi transfigurat al Mioriţei“.33 Bineînţeles că atare ob- 
servaţii sunt cele care îl împing pe M. Eliade la dezvoltarea tezelor 
sale despre „cosmosul liturgic“ şi „creştinismul cosmic“3 ducând, 
în cele din urmă, la acea „afinitate secretă între destinul păstorului 
şi cel al poporului român“ şi culminând în exegeza lui M. Eliade 
cu teoria despre „teroarea istoriei“36 pentru a explica... drama creş- 
tină a destinului românesc, gânduri care nu sunt nici ele lipsite de 
propriile lor cusururi, explicabile prin optica diformantă a specia- 
listului în istoria religiilor!... 

Îngăduindu-ne aceste consideraţii cu mult mai aproape de 
adevăr şi de deplina luciditate în aprecierea contribuţiei lui C. Brăi- 
loiu la explicarea Mioriței (care apare astăzi depăşită prin unilatera- 
litatea ei), nu trebuie trecut cu vederea că şi A. Fochi, la vremea sa, 
îl critica în concluziile lucrării sale din 1964 pe D. Caracostea, între 
altele tocmai pentru că ar fi limitat problemele genezei Mioriţei la 
grija pentru urmărirea şi aflarea nucleului generativ al testamentu- 
lui păstoresc. ..37 

După cele câteva consideraţii introductive şi aspecte prelimi- 
nare de până aici, pentru o bună - şi necesară - orientare asupra 
intenţiilor şi a căilor spre care urmează să se îndrepte, în continua- 
re, desfăşurarea gândurilor călăuzitoare ce dau impulsul lucrării de 
faţă, trebuie mai întâi precizat că nu dorinţa prezumţioasă de a re- 
lua şi de a reface marea operă monografică asupra Mioriţei e ceea ce 
ne îndeamnă mai departe la drum! Contribuțiile substanţiale ale lui 


32 M. Eliade, op. cit., p. 425. 

33 Ibidem, p. 246. 

34 Ibidem. 

35 Ibidem, p. 249. 

36 [bidem. 

37 A. Fochi, Mioriţa, 1964, pp. 533 sqq. 

O Densusianu şi D. Caracostea, începând din primele decenii ale 
acestui veac, încununate şi depăşite dialectic de vasta şi excelenta 
sinteză pe care o datorăm privirii şi însumării enciclopedice a lui 
A. Fochi, sunt eşafodajul şi treptele corespunzătoare monumentului 
celui mai reprezentativ ce putea fi înălţat în curs de o bună jumă- 
tate de veac (între 1915-1964) spre gloria in excelsis a Mioriţei. Nici o 
altă creaţie a culturii noastre tradiţionale nu se bucură de sârguinţa 
şi migala cu care „variantele“ Mioriței au fost de pretutindeni adu- 
nate, ordonate, analizate, comparate şi confruntate pentru ca, după 
atâtea eforturi depuse de culegători şi exegeţi, să dispunem astăzi, 
mai ales prin contribuţia lui A. Fochi, de o amplă sinteză care ne 
oferă acum un solid temei pentru noi observaţii menite să nuanţeze 
şi să reconsidere îndeosebi unele aspecte evolutive ale morfotipo- 
logiei; problemele genezei şi ale evoluţiei istorice oferă, şi ele, un 
câmp încă mai larg şi nelimitat deschis dezbaterii ce nu poate fi 
nicicând socotită ca deplin satisfăcătoare. 

În continuarea unor preocupări abia schiţate în cele două arti- 
cole publicate în Revista de etnografie şi folclor pe anii 1975 şi 197938, 
ne propunem ca în lucrarea de faţă să acordăm mai amănunţit aten- 
ţia cuvenită unor aspecte deosebit de gingaşe şi dificile precum: 

- locul şi rolul variantei Alecsandri în cadrul evoluţiei morfo- 
tipologice a Mioriţei, urmărind implicit raporturile evoluţiei textuale 
a Mioriţei de la colind la baladă; 

- reluarea dezbaterii asupra genezei şi evoluţiei semantice a 
acestei capodopere a creaţiei noastre populare. 

Ca şi în cazul celor mai de seamă exegeze de până acum, sco- 
pul final al acestei lucrări este aşadar acela de a dezghioca într-un 
chip cât mai firesc şi de a lămuri cât mai plauzibil istoria şi înţele- 
sul Mioriţei. Străduinţa de a căuta o cale proprie către aceasta nu 
decurge din imboldul unei voite originalităţi nici din ambiția de a 
contesta cu orice preţ studiile şi contribuţiile eminenţilor noştri 
înaintaşi, ci din convingerea adâncă şi îndelung chibzuită că atât 
problemele pe care le ridică conspectul morfotipologic, cât şi cele 
privind geneza şi istoria evoluţiei Mioriţei, departe de a fi rezolvate 
în chip pe deplin satisfăcător, oferă îndreptăţit temei pentru alte 
ipoteze de lucru. După mai bine de o jumătate de veac de la contri- 


38 ALI. Amzulescu, Observaţii istorico-filologice despre Mioriţa lui Alecsandri şi Noi ob- 
servaţii despre Mioriţa-colind, în volumul Cântecul nostru bătrânesc, Bucureşti, Editura 
Minerva, 1986, pp. 42-96. 

buţiile lui O. Densusianu şi D. Caracostea, cei 25 de ani acum trecuţi 
şi de la publicarea memorabilei monografii a lui A Fochi constituie 
un răstimp destul de întins pentru apariţia şi consolidarea unor 
gânduri înnoitoare uneori doar nuanţate, alteori simţitor schimbate 
— asigurând în cele din urmă deplina coerenţă a unei viziuni glo- 
bale în multe privinţe vădit diferite, în sârguinţa perpetuă ca prin 
analiza şi sinteza înfăptuite în lumina altor perspective să putem 
alcătui o nouă încercare de a cuprinde şi dezlega tainele bătrânei şi 
enigmaticei Mioriţe. 

Pornind astfel la drum, animat de atare intenţii şi obiective, 
cutezătoare dar fireşti, cea dintâi operaţie ce se impune este aceea 
de a parcurge cu sporită atenţie dosarul atât de vast al culegerii de 
variante ale Mioriţei (930 întrunite de A. Fochi — peste 1.000 dacă le 
adăugăm şi pe cele ulterior apărute în noi publicaţii ca acele pe care 
le datorăm lui D. Pop%, V. Medant ş.a.). Într-adevăr, această ne- 
obişnuită, unică documentare de teren, denotă summa-summarum şi 
ne întăreşte convingerea că principalul document, varianta-model 
sub chipul căreia Miorița a apărut întâia oară şi s-a „fixat“ de la 
început în conştiinţa publică, este celebra, neîntrecuta variantă 
descoperită de A. Russo în 1846 la Soveja, „îndreptată“ şi publicată 
de Alecsandri de patru ori între anii 1850-1866. Dincolo de marea, 
imensa multiformitate a tuturor atestărilor documentare adunate 
ulterior de pretutindeni, ea rămâne, vrând-nevrând, piesa centrală 
şi privilegiată a întregii acestei uriaşe însumări documentare. Ori- 
cât am încerca şi am dori să ne îndepărtăm de vechi şi îndătinate 
deprinderi şi prejudecăţi, nu se poate să nu recunoaştem că „textul“ 
Alecsandri e, orice s-ar spune, nava-amiral, ba chiar soarele acestui 
cosmos. Către acest, cel mai înalt pisc, întrezărit de pretutindeni se 
îndreaptă până şi contururile şi năzuinţele celor mai firave şi mai 
neîndestulător rotunjite notații. Observând că măcar unele ele- 
mente tematice, ba uneori şi anume formulări ale ei ca atare, se află 
risipite şi presărate până şi în cele mai îndepărtate colţuri ale teri- 
toriului de limbă românească, aceasta dovedeşte incontestabil că 
minunata descoperire a lui Russo în Soveja anului 1846, înveşmân- 
tată de slovele, deşi oarecum şovăielnic schimbătoare ale lui Alec- 
sandri, reprezintă suprema întruchipare a Mioriţei. Tot ceea ce pâl- 


3% D. Pop, „Pe marginea Mioriţei“, în Studia Universitatis Babeş-Bolyai, Series Philologica, 
fasc. 1, Cluj, 1965. 
40 V. Medan, Cântece epice, Cluj-Napoca, 1979. 

pâie slab şi vremelnic până şi în cele mai răzlețe izbucniri spontane, 
sau se înfiripează în tot mai statornice înfăţişări de tipuri şi subtipuri 
în această enormă masă de atestări documentare, atât de minuţios 
cercetate parţial de D. Caracostea şi O. Densusianu iar în ultima 
vreme amănunţit analizate de A. Fochi, aderă, ca tendinţă către, 
sau derivă - consubstanţial — din cea mai deplină realizare dintre 
toate celelalte — varianta-matcă fixată şi cunoscută prin pana lui 
Alecsandri. 

Deosebit de semnificativă apare în această privinţă ciudata po- 
ziţie metodologică a lui A. Fochi care, după toată migăloasa însu- 
mare de documente adunate de pretutindeni, pornind pe drumul 
analizei dornic de a evita orice prejudecată, deşi îşi propune să nu 
considere cunoscuta variantă a lui Alecsandri ca document de bază, 
călăuzitor în cercetarea sa, consimte şi afirmă, totuşi, vădit contra- 
dictoriu, preeminenţa acesteia, în aceeaşi pagină dorind şi propu- 
nându-şi să ocolească, dar făcând, de fapt, din varianta Alecsandri 
modelul, grila şi documentul-etalon al minuţioasei analize spre 
care purcede: „Noi înlăturăm din discuţie varianta lui Alecsandri, 
folosindu-ne de ea totuşi în măsura în care ne dă sugestii utile cu 
privire la conţinutul sau mai ales la forma textului“.41 Adevărul e 
că, în ciuda doritei şi preconizatei sale detaşări de această variantă- 
princeps, în întreaga analiză care urmează cercetând — de altfel ire- 
proşabil — „morfologia tematică a Mioriţei“, spre a stabili în cele din 
urmă „tipologia“ sa, A. Fochi are mereu în faţă, porneşte de la şi se 
raportează neîncetat, pas cu pas, la varianta Alecsandri, care nu 
poate fi nicicum ocolită, ca o necesară busolă sau cel mai eminent şi 
statornic punct de reper, dreaptă şi necesară călăuză, în analiză ca 
şi în atestarea celei mai deplin întrunite, şi esenţiale, întruchipări a 
tuturor virtualităţilor acestei capodopere centrale a creaţiei noastre 
folclorice. 

Pe drept cuvânt, D. Caracostea, cel dintâi care a supus textul 
Alecsandri unei temeinice şi obiective exegeze critice, afirmă în de- 
plină cunoştinţă de cauză: „,...această variantă este şi va rămâne în 
conştiinţa naţională echivalentă cu însăşi Miorița“42; „,...se cuvine 
să plecăm de la textul lui Alecsandri, pentru că el este acela care a 
pătruns mai adânc în conştiinţa obştească“43. 


41 A. Fochi, Mioriţa, 1964, p. 211. 


42 D. Caracostea, op. cit., |, p. 32. 
43 Ibidem, p. 283. 

De altfel, apariţia şi fixarea în conştiinţa publică a Mioriţei prin 
mijlocirea şi sub chipul variantei Alecsandri constituie în mod incon- 
testabil o mare răscruce, cu adevărat istorică, în evoluţia Mioriţei. 
Anii 1846-1850 — socotiți între întâia certă consemnare în scris a 
Mioriţei, de către A. Russo, la Soveja, şi întâia publicare a acestui 
„text“, din capul locului negreşit „îndreptat“ şi „întocmit“ de poe- 
tul V. Alecsandri —, fixează începuturile istorice ale celei dintâi, 
rămasă şi cea mai valoroasă şi prestigioasă atestare a Mioriţei. Cu 
varianta Alecsandri, Mioriţa intră cu adevărat în istorie, în propria 
sa istorie, căci prin această primă culegere şi publicare începe însăşi 
istoria ei, în înţelesul că numai de la această dată cunoaştem, prin in- 
contestabile atestări, ce anume s-a petrecut în evoluţia sa. Continua 
consemnare de noi şi noi variante formează aşadar perioada vie- 
ţuirii istorice, istoria propriu-zisă a Mioriţei; dar variantele treptat 
adunate din tot cuprinsul ţării, toate ulterioare anului 1850 şi mar- 
când implicit evoluţia vieţii istorice a Mioriţei, păstrează totodată, 
lăsându-ne să întrezărim şi să conjecturăm şi îndelungata, neîn- 
doielnic multiseculara pre-istorie a înjghebării ei şi a circulaţiei în 
desăvârşită oralitate de la primele (şi netulburatele) sale probabile 
începuturi până la anul 1850. Căci aşa cum, în genere, înfăţişarea 
actuală a unei străvechi localităţi sau cetăţi acoperă şi ascunde, 
păstrând în sânul subsolului său urme şi rămăşiţe din toate treptele 
dezvoltării sale, în acelaşi fel şi textul Mioriţei — considerată în toate 
diversele ei întruchipări consemnate în „variantele“ culese din 
toată ţara - ne oferă mijlocul concret şi unic de a cunoaşte implicit, 
pe baze comparative şi deductive, întreaga poveste a vechilor sale 
începuturi, treptele apariţiei şi ale dezvoltării sale pre-istorice ca şi 
dovezile efective ale evoluţiei sale istorice ulterioare anului 1850. 

O reluare amănunţită aici, a îndelungatei — veşnic discutabilei — 
probleme a „autenticităţii“ textului Alecsandri nu ar putea împinge 
lucrurile, în deplin temei, concret, cu nimic peste cele pe larg, ară- 
tate în dezbaterea Schwarzfeld - D. Zamfirescu — D. Caracostea — 
O. Densusianu - I.C. Chiţimia - A. Fochi — L. Renzi - G. Vrabie... 
Opinia pentru care optăm în această privinţă e, totuşi următoarea: 

Comportându-se după un procedeu comun în epocă, este 
absolut cert că Alecsandri nu a lăsat cu totul neschimbată notația 
iniţială a lui A. Russo la Soveja, după cum am arătat mai sus. 

Este puţin probabilă (lipsită de orice probă sigură), părerea că 
în intervenţiile şi modificările sale Alecsandri va fi folosit şi alte 

variante (ca aceea dedusă din afirmaţia, atât de romantică, a poe- 
tului că încă în 1842 va fi ascultat, într-o noapte, cântecul baciului 
Udrea pe Ceahlău...) . 

Modificările aduse au izvorât, toate, sub pana şi conform gus- 
tului şi „mentalităţii“ romantice proprii tinereţii poetului. 

Deplin atestate filologic, reieşind desluşit din comparaţia celor 
patru etape ale publicării textului (15 februarie 1850, în Bucovina — 
Zimbrul, 1 (1850) — volumul din 1852 — ediţia definitivă din 1866) 
sunt numai: Drăguţule bace (în volumul din 1852) faţă de Măi dra- 
gule bace (Bucovina şi Zimbrul) şi celelalte 19 schimbări, cu adevărat 
neesenţiale, în ediţia definitivă din 1866, pentru care suntem întru 
totul de acord cu concluziile lui A. Fochi: „Analizând aceste modi- 
ficări, putem spune că nici una nu afectează fondul baladei, ci se 
referă numai la forma ei, şi că prin ele poetul a urmărit şlefuirea 
exterioară a textului “.4 

Alte probabile modificări sunt şi cele magistral sesizate şi argu- 
mentate (prin critica internă a textului) de D. Caracosteaf5, între 
care cele mai însemnate rămân, în genere, îndoielile privitoare mai 
ales la cea de-a doua parte a textului. Dintre acestea trebuie reţinute 
îndeosebi următoarele (citându-l de-a dreptul pe ctitorul mioriţo- 
logiei): „Partea care urmează după dorinţa ciobanului de a fi plâns 
de oi şi până la cea referitoare la maica bătrînă [deci 16 versuri (72- 
87): Iar tu de omor / Să nu le spui lor — lar dacă-i zări / Dacă-i întâlni) 
a fost introdusă de Alecsandri din motive de tranziţie şi de gradaţie 
măiestrită. Versurile cu privire la maica ciobanului erau singurele 
care conţineau alegoria morţii. Prin urmare, cele două versuri, prin 
care mioriţa este oprită să desfăşoare în faţa mamei înţelesul alego- 
riei [deci: Iar la cea măicuță / Să nu spui, drăguță], sunt o modificare a 
poetului cult, făcută în scopul de a grada iubirea faţă de mamă: 
bătrâna trebuie să fie cruţată mai mult decât oile, ea nu trebuie să 
ştie adevărul. În ce priveşte ultimele două versuri [Păsărele mii / Și 
stele făclii], avem bănuiala că ele au fost modificate, sau adăogate de 
poet“.46 

Toate cele de mai sus denotă că, într-adevăr, modificările aduse 
de poet textului sovejan nu sunt esenţiale, nu schimbă fondul adânc, 
al textului original, pentru întâia oară scos din adânca şi străvechea 


44 A. Fochi, Mioriţa, 1964, p. 207. 
45 D. Caracostea, op. cit., !, pp. 32-62. 
45 Jbidem, p. 60. 

sa oralitate prin culegerea lui Alecu Russo de la lăutarii de certă 
obârşie musceleană („10 Mars... La matince est pass6e ă €couter les 
chants oltenechti de l'orchestre du village. Je les ai essayâs tous et 
approfondis. Demain on doit venir me conter plus au long tout ga“ 
- notează, în jurnalul său sovejan, A. Russo47). Aşa se explică de ce, 
în plină concordanţă cu observaţiile lui A. Fochi, textul Alecsandri 
seamănă mai puţin cu forma obişnuită a Mioriţei în Vrancea, apro- 
piindu-se mai mult de forma specifică zonei nordului Munteniei, 
Mioriţa lui Alecsandri fiind, de fapt, o Mioriţă mai curând musce- 
leană decât vrînceană: „Dacă trecem la analiza materialului din 
Moldova ne-am aştepta ca el să urmeze întru totul schema variantei 
lui Alecsandri culeasă şi ea din aceeaşi provincie. Lucrurile stau 
însă cu totul altfel... Dacă trecem să cercetăm situaţia din Munte- 
nia..., schema generală trădează o extrem de mare asemănare cu 
schema lui Alecsandri“.48 

Schimbările discret introduse în acest caz de poetul Lăcrimioa- 
relor şi Mărgăritărelelor sunt, într-adevăr, menite să nuanţeze, mai 
ales îngroşând romantic, unele contururi şi virtualităţi genuine ale 
textului oral. Prin măiestritul amestec al lui Alecsandri se accen- 
tuează, mai întâi, strânsa legătură afectivă dintre ciobănaşul urgisit 
de soartă şi mult dragile sale oiţe (reliefându-se, implicit, dragostea 
şi legătura, chiar dincolo de zilele vieţii, între păstor şi oile, şi unel- 
tele, îndeletnicirii sale), iar mai apoi punând un deosebit accent, de 
asemenea bine gradat şi întărit, pe marea iubire filială, nu numai a 
bătrânei maici umblând în căutarea fiului pierdut, ci mai cu seamă 
a acestuia, care, cu deosebită, neîntrecută delicateţe şi vibraţie su- 
fletească se străduie să prevină şi să amâne suferinţa ei, ascunzân- 
du-i, tăinuindu-i pe cât posibil „soarta“ lui, departe şi însingurat 
sub poalele şi sub privegherea celeilalte — şi tot atât de grijulie! — 
maică ocrotitoare a sa — Maica Natură... 

Aceasta şi explică de ce în primele două publicări ale textului 
(Bucovina şi Zimbrul) poetul a simţit necesar să menţioneze într-o 
notă (care nu mai apare la cele două imprimări ulterioare ale textu- 
lui în volum: 1852, 1866): „Asemine nu mai puţin este de însemnat 
cu câtă îngrijire dulce şi fiiască ciobănelul se roagă mioriţei, ca să 
spună mamei lui că el nu s-a însurat cu o mândră crăiasă, a lumii 


47 Cf. ALI. Amzulescu, Observaţii istorico-filologice despre Mioriţa lui Alecsandri, loc. cit., 
p. 67 saq. 
48 A. Fochi, Mioriţa, 1964, pp. 212, 215. 

mireasă, ci cu o fată de crai, pe-o gură de rai; nici să-i spună că la 
nunta lui a căzut o stea ş.c.l., când inima unei mame nu se înşeală 
niciodată. Biata mamă ar înţelege că fiul ei a murit“.49 

Nota lui Alecsandri, corelată cu faptul cert că majoritatea va- 
riantelor Mioriţei ignoră, fiind lipsite de motivul nunţii, ridică un 
stăruitor semn de întrebare asupra autenticităţii acestui motiv (atât 
de supralicitat de comentatori), făcându-ne să ne întrebăm dacă nu 
cumva el nu s-a ivit pentru întâia oară inventat sub pana romantică 
a lui Alecsandri?! Ciudat e chiar şi faptul că până şi în variantele 
care posedă acest motiv, locul lui în structura textului e foarte şo- 
văielnic — o seamă de variante se încheie totuşi, cu mult mai firesc, 
cu îngroparea (nu cu nunta mirifică!).50 

Este aici locul potrivit pentru a aduce propria noastră con- 
tribuţie la analiza menită să releve deosebitele calităţi artistice — 
precum şi cusururile inerente — ale acestei, celei mai depline întru- 
chipări a cântecului Mioriţei. 

Ceea ce constituie farmecul inefabil dar uşor sesizabil, intuitiv 
al acestei capodopere a poeziei noastre populare e mai întâi marea 
sa concentrare poematică. Cele numai 123 de versuri (între care 
vreo zece repetate) sunt în genere versuri de o mare muzicalitate, 
obţinută prin numeroase paralelisme sonore repetitive: aliteraţii, 
asonanţe şi rime care fac ca versurile să conţină bogate şi prelungi 
ecouri interne şi în succesiune; pe lângă cele fireşti pentru finalul 
versurilor, apar nenumărate repetări sistematice de consoane, vo- 
cale, diftongi sau grupări silabice şi subsilabice — uneori răsturnate 
- în poziţii de un strâns şi foarte sugestiv paralelism poziţional (în 
cadrul aceluiaşi vers, sau în subtile ecouri regăsite în două sau mai 
multe versuri alăturate. ..), începând chiar cu primele stihuri: „Pe-un 
picior de plai / Pe-o gură de rai...“ 

În acelaşi plan sonor, cele 21 diminutive arată un procentaj 
sensibil crescut, căutat, imprimând textului — începând chiar cu 
titlul — o tonalitate care... nu e străină de preferinţele inflexiunilor 
accentuat dulcege ale mai tuturor textelor ieşite de sub pana lui 
Alecsandri! (Nu este deci deloc exclusă intervenţia lui şi în sporul, 
desigur artificios, al acestui crescut procent edulcorant: ciobănei, 
bolnăvioară, drăguță, drăguțule, oiță, fluieraş (x 3), păltinaşi, păsărele, 
49 A. Fochi, Mioriţa, 1964, p. 214. 

50 Vezi variantele: MUNTENIA 406; DOBROGEA 415; MOLDOVA: 424, 425, 426, 
428, 430, 441, 447, 462, 506, 508. 


77 


măicuţă, ciobănel, feţişoara, mustățioara, perişorul, ochişorii, măicuță, 
drăguță, păltinaşi, păsărele! Suprasaturarea dulce-hipocoristică a tex- 
tului este evidentă...) 

Un aspect deosebit de important dar care nu a fost până acum 
îndeajuns de bine sesizat (sau nu a fost pus cum se cuvine în ade- 
vărata-i lumină!) este şi cel al construcţiei arhitectonice neobişnuite, 
al structurii sale deosebit de subtile. Majoritatea comentariilor s-au 
mărginit să constate (mai mult ca o ciudăţenie oarecum antiepică!), 
natura lirico-narativă a textului Alecsandri: naraţiunea, epicul pro- 
priu-zis se rezumă şi se opreşte de fapt la partea iniţială a textului. 
Să cităm în această privinţă, selectiv, menţiunile destul de obstinate 
ale lui A. Fochi: „...Cercetând conţinutul variantei MOLD. 27 [= 
textul Alecsandri, considerat a fi fost cules din Soveja], nu este greu 
pentru nimeni să observe că mersul acţiunii din baladă nu urmează 
linia ascendentă clasică, linie care presupune o pregătire a acţiunii, 
o culminare dramatică a ei şi un deznodământ inerent conflictu- 
lui... Pornind de la varianta lui Alecsandri, constatăm că cuprinsul 
baladei se împarte în două din punctul de vedere al epicului. În 
partea întâi acţiunea se desfăşoară în real... Centrul de interes al 
acestei părţi fiind discuţia dintre cioban şi oaie, era normal ca acest 
moment să dea tonul general al întregii părţi. Pasajul se încheie cu 
o formulă de imperativ, care este deja, în germene, simptomul de- 
vierii ulterioare a acţiunii: dă-ți, cheamă-ţi. Din acest moment acţiu- 
nea nu mai este reală, ci ipotetică, adică nesigură, dar posibilă... 
partea a doua este mult mai interesantă, mai bogată şi mai expre- 
sivă. Dinamismul aparent al părţii întâi derivă din înţelesul activ al 
verbelor, nu dintr-o tratare a acţiunii pe mai multe planuri, care să-i 
dea rapiditate, viaţă. În schimb, partea a doua este dinamică tocmai 
prin ceea ce-i lipseşte părţii întâi. Dar în compoziţia însăşi a baladei 
se poate observa o disproporţie, o lipsă de simetrie. În timp ce ca 
întindere partea întâi cuprinde numai 46 de versuri, partea a doua 
cuprinde restul de 76, deci raportul poate fi exprimat relativ ca o 
treime la două treimi. Această disproporţie în compoziţie reiese 
mai clar şi datorită faptului că la versul 88, deci cam la jumătatea 
celei de-a doua părţi, se reia modul ipotetic în introducerea episodu- 
lui maicii bătrâne. Disproporţia aceasta accentuează sensul de neter- 
minat al baladei. Deci, din acest punct de vedere, balada evoluează 
neunitar în ceea ce priveşte epicul...“51 


51 A. Fochi, Mioriţa, 1964, pp. 370-371 passim. 

Nu trebuie uitat că Alecsandri el însuşi, de la început a con- 
siderat că textul Mioriței cules de Russo părea a fi fragmentar! Chiar 
de la prima publicare a acestui text în Bucovina, el îşi afirmă astfel 
această convingere: „Eu nu cred să fie întreagă, dar cât este măcar, 
ea plăteşte în ochii mei un poem nepreţuit şi de care noi românii ne 
putem făli cu toată dreptatea“. 

De asemenea nu trebuie uitat că la prima apariţie a Mioriţei în 
volum, în broşura din 1852, textul se încheie, foarte semnificativ, cu 
două rânduri de puncte de suspensie, ceea ce iarăşi dovedește 
opinia statornică a poetului că textul era doar un fragment lipsit de 
încheiere. Impresia şi părerea despre fragmentarismul şi lipsa de 
încheiere corespunzătoare a Mioriţei se perpetuează şi dincolo de 
voinţa poetului, chiar dacă în ediţia definitivă, din 1866, dispare 
orice referire sau indiciu în această privinţă. 

Aşa se face că în 1895 Aron Densusianu se arăta şi el adânc con- 
vins de existenţa unei adevărate epopei pastorale naţionale, când 
„consideră varianta lui Alecsandri drept un simplu şi neînsemnat 
început dintr-o amplă şi valoroasă epopee ciobănească a românilor, 
de unde şi titlul articolului («Epopeea noastră păstorească»)“.53 

Răsunătoare e, după aceea, fulminanta intervenţie combativă, 
hotărât anti-Alecsandri, a lui D. Zamfirescu, în discursul său de re- 
cepţie la Academie, din 1909: „ Mioriţa lui Alecsandri, ca născocire 
populară este o imposibilitate. Iată un flăcău voinic, trăind pe cor- 
hane cu turma sa, căruia oiţa bârsană îi spune că are să-l omoare 
baciul Ungurean şi cu cel Vrâncean şi care, în loc să pună mâna pe 
bâtă şi să se apere pune mâinile pe piept şi face poezii! Contem- 
plativitatea şi forţa, forţa mai cu seamă, care alcătuiesc caracterul 
specific al eroului baladelor, nu îngăduiesc o asemenea purtare“.54 

Cu toată înfierbântarea sa, poziţia critică a lui D. Zamfirescu 
derivă, vădit, dintr-un temei raţional pe deplin îndreptăţit. Struc- 
tura obişnuită, clasică, a eposului eroic cere cu necesitate ca energia 
dramatică a deznodământului oricărei alcătuiri epice să se con- 
sume sub semnul opoziţiei puternice, al încleştării făţişe, supreme, 
al luptei şi al biruinţei (ori al căderii, tragice, în luptă)! 

Numai că, tocmai aici e unul din cele mai ascunse secrete ale 
deosebitei frumuseți a Mioriţei lui Alecsandri. Cu prilejul cercetării 


52 A. Fochi, Mioriţa, 1964, p. 135. 
53 Ibidem, p. 136. 
54 Ibidem, p. 46. 

privind „Modelul funcţional al eposului eroic românesc“, schiţam, 
în 1971, explicaţia „tehnică“, structurală, a acestui secret: „Interpre- 
tarea Mioriţei, spre pildă, prin confruntarea cu modelul eposului 
eroic poate aduce argumente, de natură structurală, funcţională, 
spre a înţelege şi aprecia frumuseţea non-narativităţii acestei capo- 
dopere (lirico-narative). Cum se înfăţişează Mioriţa, privită prin pris- 
ma modelului eposului eroic? După „situaţia iniţială“ (perindarea 
turmelor), funcţia mediatoare (m) „comunică“ ciobanului amenin- 
ţarea acţiunii duşmănoase incipiente (a, catalectic). Tot ce urmează 
este o fundamentală aşteptare frustrată. Lipseşte secvenţa confrun- 
tării. „Contraacţiunea“ (a2) se îndreaptă precipitat spre o pseudore- 
mediere, cuprinsă în „testamentul“ ciobanului. Totul se desfăşoară 
mai curând sub semnul aluziei şi al non-acţiunii, decât al acţiunii 
funcţional saturate. Împlinirea mesajului eroic, în varianta fabricată 
de V. Bumbac, nu oferă o Mioriță mai măreaţă, ci una alterată. 
Adevărata frumuseţe a Mioriţei rezultă tocmai din mesajul eroic 
frustrat, ba chiar negat, Mioriţa situându-se la antipodul modelului 
eroic, tinzând spre o altă categorie de model”.55 

Principiul „aşteptării frustrate“ este una din modalităţile obiş- 
nuite spre a obţine farmecul frumosului estetic, negând şi opaci- 
zând, oarecum voit, ceea ce constituie, în toate formele şi în toate 
privinţele, succesiunea aşteptării fireşti. Zădărnicind şi împiedicând 
aşteptarea firească, se creează de fapt efectul atât de binefăcător al 
retardaţiei metodice, căutate şi sistematic dobândite, cunoscut sub 
termenul de suspans. Pe lângă expresia verbală deosebit de „fru- 
mos“ articulată, ca plasticitate a imaginii poetice ca atare, impresia 
artistică deosebită pe care o creează finalul Mioriţei se datoreşte, 
negreşit, şi specificului structurii epice negate, aducând aici efectul 
atât de subtil al acelui final sublim, împresurat în haloul unui ne- 
sfârşit, dar sugestiv suspans care a atras din capul locului atenţia 
prin inefabila sa frumuseţe... 

Faptul e destul de limpede simţit şi bine exprimat încă în aces- 
te observaţii, din 1874, ale lui ]. Cratiunesco: „On peut regretter que 
le hasard nous ait ravi la fin de la ballade; toute fois cette perte est 
peut-âtre compens6e par l'avantage de nous laisser sous une si 
douce et si triste impression“.5 


55 A]. Amzulescu, Cântecul nostru bătrânesc, pp. 308-309. 
56 A. Fochi, Mioriţa, 1964, p. 135. 

După cum, merită îndeosebi relevată părerea, atât de lucid ex- 
primată, încă în 1857, de traducătorul în limba germană al Mioriţei 
lui Alecsandri, W. de Kotzebue: „Vasil Alecsandri hălt dieses Ge- 
dicht fiir ein Fragment und hat sich alle erdenkliche Miihe gegeben, 
weitere Bruchstiicke oder das Ende zu finden — aber vergebens. 
Meinem Gefiihl nach glaube ich, dass er sich irrt: das Bild steht 
abgerundet da und kânnte durch ein weiteres Abspinnen des Ge- 
genstandes nur verlieren“.57 

De altfel şi N. Iorga aprecia că frumuseţea Mioriţei nu constă în 
povestire „,...ci în elementul liric, sentimental al plângerii ciobanu- 
lui tânăr ce va muri şi în chemarea întregii naturi spre a-i întovărăşi 
dulce sfârşitul'.58 

Toate observaţiile de mai sus concură spre a conchide că ma- 
rele poet „naţional şi popular“ care a fost Alecsandri, procedând la 
remanierea notaţiei de teren a Mioriţei sovejene, şi muscelene, a lui 
A. Russo, s-a lăsat călăuzit de un remarcabil instinct poetic. Îndoia- 
la lui iniţială asupra fragmentarismului Mioriţei nu l-a determinat 
să schimbe finalul cântecului, lăsându-l să perpetueze sub farmecul 
acelei măiestrite aşteptări frustrate, a suspansului care constituie o 
însemnată parte din însuşi secretul frumuseţii neobişnuite a Mio- 
riței (accentuate, de fapt, prin încheierea textului nu prin motivul 
îngropării ca atare, ci prin motivul nunta mortului)! Amestecul său 
pentru „îndreptarea“ textului Mioriţei s-a limitat la schimbări totuşi 
neesenţiale, procedând, în acest caz, cu totul moderat în comparaţie 
cu „îndreptările“ care au transformat substanţial, stricând adânc: 
Iovan Iorgovan (devenit Erculean!), Miu haiducul (devenit Ştefăniţă 
Vodă), ori Radu Calomfirescu, Constantin Brâncoveanul, spre a nu mai 
vorbi de invențiile integrale în cazul altor texte: Dragoş (singura in- 
venţie mărturisită), Năluca, Şoimul şi floarea fragului, Stejarul şi cornul, 
Călătorul, Mândra din Muncel, Românii de pe malurile Dunării, Român 
Grue Grozovanul, Serb-sărac, Corbac, Movila lui Burcel, Ştefan vodă şi 
şoimul, Cânticele lui Ștefan cel Mare, Cânticul lui Mihai Viteazul, Visul 
lui Tudor Vladimirescu... 

De aceea neîntemeiate, lipsite de acoperire rămân aceste măr- 
turisiri globale privitoare la maniera sa de lucru asupra textelor co- 
lecţiei sale: „J'ai respecte le style, la forme et m&me plusieurs rimes 
incorrectes, qui font partie de leur caractere. Loin donc de les avoir 


57 A. Fochi, Mioriţa, 1964, p. 128 
58 Jbidem, pp. 142-143. 

arrangees conformement au goit moderne, je les ai conservees 
comme des bijoux d'or, que j'avais trouvâs couverts de rouille et 
applatis... Le tresor appartient au peuple, qui seul 6tait capable de 
produire des merveilles si originales“.59 

În schimb, deplin întemeiate, pline de adevăr sunt cele privi- 
toare la Mioriţa: „Mais on peut âtre persuade que si la nature bien- 
veillante m'avait dou€ d'un genie assez puissant pour composer 
une Mioritsa, un Toma Alimoche, un Mihu Copilul, etc., je m'en serais 
fait l'honneur etj'aurais 6t€ assez 6goiste pour les publier sous mon 
nom'.60 

Numai aşa se poate explica atât de larga audienţă, călduroasa, 
recunoaştere şi acceptare — integrală sau fragmentară - a Mioriţei 
lui Alecsandri în mai toate zonele folclorice ale ţării. (Vom urmări 
mai departe, şi mai concret, aceasta.) 

De altfel o adevărată probă contrarie ne stă la îndemână în 
chiar conspectul general al „variantelor“ adunate de pretutindeni 
în monografia lui A. Fochi. 

Trei aspecte trebuie remarcate în această privinţă: 

1. Textul Alecsandri se dovedeşte acceptat în tot cuprinsul ţării, 
uneori preluat ca atare, alteori fragmentar, asimilat şi prelucrat 
spontan în „contaminări“ mai mult sau mai puţin explicite cu vechi 
forme locale. 

2. Partea privitoare la felul cum oile trebuie să afle moartea cio- 
banului — schimbare introdusă de Alecsandri spre a nuanţa vestea 
dusă maicii bătrâne —, subtilitate arhitectonică proprie măiestriei 
artei poetului cult, dar neadecvată, improprie spontaneităţii crea- 
ţiei orale, lipseşte din mai toate textele de tip Alecsandri culese din 
procesul oralităţii; această respingere aproape generalizată e foarte 
simptomatică pentru distincţia ipso facto între forma poetică alam- 
bicată, romantic nuanţată, şi modalitatea proprie simplităţii fireşti 
a textului oral. 

3. Ciudăţenia narativităţii defective, a aşteptării frustrate şi a 
suspansului final, de asemenea un aspect de o mare subtilitate, 
depăşind simţul comun, care manifestă, obişnuit, nevoia unei în- 
cheieri saturate, desluşite a acţiunii epice, face ca o serie de variante 
(între care şi cea culeasă de G.Dem. Teodorescu!) să continue şi să 


59 Cf. L.C. Chiţirnia, Folclorişti şi folcloristică românească, Bucureşti, Editura Academiei 
RS.R., 1968, p. 33. 
60 Ibidem. 

încheie povestea neisprăvită a ciobanului, nu numai invidiat şi 
pândit, dar chiar şi ucis în cele din urmă de ortacii săi.61 (Tipică este, 
în această privinţă, varianta profund schimbată şi deteriorată de 
V. Bumbac...) 

Cea mai importantă observaţie legată de lipsa uciderii înfăptu- 
ite a ciobănaşului, în finalul atât de original al baladei, este îndoiala 
ce se poate ridica (dar care a scăpat tuturor cercetătorilor Mioriţei), 
dacă nu cumva chiar acest neobişnuit suspans epic nu îşi are obâr- 
şia — şi explicaţia — în alte raţiuni derivând din natura cu totul ne- 
obişnuită a „conflictului“ propriu acestui străvechi cântec narativ?! 

Nu cumva Miorița nu a fost niciodată povestea unui înverşu- 
nat omor ca atare?! Nu cumva despre un altfel de ucidere era vorba 
în Miorița dintru începuturi?! 

E locul binevenit pentru o primă formulare schiţând şi avan- 
sând, in nuce, esenţa tezei, şi a concluziei, spre care tinde întreaga 
dezvoltare care urmează. 

Cercetarea amănunţită a conspectului variantelor Mioriţei, 
urmărind marea şi necontenita diferenţiere a acestora în cadrul răs- 
pândirii lor geografice, e dovada peremptorie că balada Mioriţei, în 
forma şi în stadiul în care a ajuns a fi pentru întâia oară consemnată 
- istoric — prin varianta Russo-Alecsandri din anii 1846-1850 este, 
de fapt, fructul şi rezultatul suprem al unei îndelungate evoluţii. 
Străvechea poveste cântată în colindul acelui pretins conflict ucigaş 
între păstori, izvorând în forme simple apărute în părţile de sus ale 
Transilvaniei, capătă necontenit, prin propria-i evoluţie narativă 
spontană, alte contururi, schimbate, pe măsură ce se apropie de 
partea de jos a Transilvaniei. În această ipostază, treptat şi firesc 
evoluată faţă de străvechile forme simple din nord, substanţa epică 
a vechiului nucleu narativ din colindele Ardealului era gata pregă- 
tită spre a face, o dată cu trecerea ciscarpatină, saltul schimbării 
definitive, al transformării adânci a vechiului rost şi înţeles al colin- 
dului transilvan în ipostaza baladei propriu-zise din zona ciscarpa- 
tică. (Aceasta corespunde, de fapt, procesului desacralizării treptate 
a textului Mioriţei, asemănător cu atâtea alte situaţii din evoluţia 
documentelor etnografice şi folclorice.) Evoluţia definitivă a colin- 


61 Variantele de acest fel (cel puţin 43 de texte) sunt următoarele: TRANSILVANIA: 
294, (302); OLTENIA: 336, 342, (344), 345, 346, 347, (353), 365, 366, 601; MUNTENIA: 
367, 372, 374, 386, 387, 392, 394, 400, 401, 405, 407; MOLDOVA: 420, 424, 425, 445, 
455, 465, 468, 487, 489, 490, 520, 534, 535, 632; NELOCALIZATE: 654, 676; EX- 
TERNE: 678, 687, 688, 693. 

dului, transformarea sa deplină şi definitivă în balada ciobanilor 
tovarăşi de drum perfizi, lacomi şi invidioşi, gata să-şi ucidă ortacul 
pentru a-i lua turma, s-a produs mai întâi pe căile transhumanţei 
păstoreşti în părţile de sus ale Munteniei şi Olteniei, iar nu în Mol- 
dova - negreşit în Vrancea! —, cum s-a afirmat. În acest îndelungat 
proces, varianta Russo-Alecsandri este cea dintâi şi cea mai deplină 
cristalizare a versiunii moldo-muntene, a baladei propriu-zise. 

Cele enunțate aici deosebesc în mare măsură opinia noastră de 
poziţiile pe care s-au situat odinioară D. Caracostea, O. Densusianu 
şi A. Fochi. E tocmai ceea ce, de fapt, rămâne de demonstrat! 

Să urmărim aşadar mai întâi şi mai amănunţit, pe baza materia- 
lului minuţios şi exhaustiv adunat şi ordonat geografic în mono- 
grafia lui A. Fochi, conspectul răspândirii şi al morfologiei zonale 
în diversele înfăţişări tipologice sub care cântecul Mioriţei a fost 
treptat cules în cursul anilor din întreg cuprinsul ţării. 

Este acum un fapt definitiv demonstrat şi câştigat, pe care-l da- 
torăm cercetărilor de geografie folclorică iniţiate de D. Caracostea 
şi continuate cu desăvârşită sârguinţă de A. Fochi, că în procesul 
circulaţiei orale a Mioriţei trebuie făcută o clară şi certă diferenţiere 
şi delimitare între ipostaza baladă al cărei model clasic e textul lui 
Alecsandri şi a cărei arie de răspândire teritorială este Moldova, 
Muntenia şi Oltenia (deci teritoriul ciscarpatin), şi ipostaza colind, 
cu o formă narativă mai simplă şi, în general, proprie arealului 
Transilvaniei. 

Rămân departe în urmă, cu totul depăşite, părerile şi poziţia 
lipsită de adevărata înţelegere a realităţii cursului evoluţiei, din ce- 
lebra formulare a lui O. Densusianu: „La depărtări mari, şi de loc şi 
de timp, Mioriţa nu putea să nu sufere numeroase schimbări, fie că 
poezia ei a pierdut vigoarea primitivă, fie că a degenerat într-un 
cântec redus la un motiv sărac, cu slabe reminiscenţe de ce cuprin- 
dea mai departe: prin unele părţi, în special în Ardeal, ea se mai 
aude schimbată în colindă, numai în câteva versiuni scăzute şi 
monotone“.52 Ampla documentare a celor 1.000 de texte de care 
dispunem astăzi arată cu prisosinţă nu numai că formele ardelene, 
atestând o prezenţă şi o circulaţie cu mult mai vie sunt cu mult mai 
numeroase în comparaţie cu ale baladei ciscarpatine; departe de a 
fi lipsite de „vigoarea primitivă”, acele „versiuni scăzute şi mono- 
tone“ nu numai că nu reprezintă balada „schimbată în colindă”, ci 


62 A. Fochi, Mioriţa, 1964, p. 157. 

constituie dovada peremptorie că sunt, de fapt, mărturia prețioasă 
şi incontestabilă, perpetuată până în zilele noastre, că povestea cân- 
tată a acelui conflict ciobănesc amenințând, în ascuns, viaţa unuia 
dintre ciobani prin sfatul în taină al celorlalţi, îşi are obârşia în 
străvechi rosturi rituale ale păstoriei, cristalizate şi cântate mai întâi 
în bătrânele colinde ardeleneşti, din care abia ulterior s-a izvodit şi 
s-a dezvoltat — desigur, pe căile transhumanţei — balada moldo- 
munteană. Esenţa evoluţiei, dacă privim comparativ, în ansamblu, 
textele colindului în comparaţie cu cele ale baladei, arată evoluţia 
acestei creaţii, sub efectul continuei desacralizări, cunoscute şi în alte 
cazuri, de la un cântec ritual, la origine, la o... dramă romanţioasă 
oglindind împrejurările păstoritului transhumant, în textele baladei 
ciscarpatine. 

Morfotipologia lui A. Fochi, bine întemeiată pe analiza siste- 
matică a materialului concretizat în mulţimea celor 800 de variante 
cercetate de el, arată că, în timp ce structura motivică specifică colin- 
dului este alcătuită din numai două episoade: cadrul epic iniţial (cu- 
prinzând complotul sau judecata păcurarilor) şi testamentul ciobanu- 
lui, structura specifică a baladei este amplificată, cuprinzând patru 
episoade: cadrul epic inițial, oaia năzdrăvană, testamentul ciobanului, 
maica bătrână. De fapt, nu numai această schemă esenţială limpede 
precizată de A. Fochi e ceea ce diferenţiază colindul ardelenesc de 
balada moldo-munteană, căci ampla şi detaliata „descrierea formu- 
lelor de expresie“ (care în monografia lui A. Fochi precedă stabilirea 
schemei tipologice) arată şi ea adânca deosebire dintre poezia co- 
lindului ardelean în comparaţie cu balada. Asemănarea, ca idee tema- 
tică, apropie şi sintetizează, de fapt, o mare diversitate a expresiei 
verbale, a motivelor şi a episoadelor celor două versiuni, foarte bine 
distincte ale cântecului, în cele două ipostaze — nu numai geogra- 
fic, dar şi istoric diferenţiate — colindul transilvan şi balada moldo- 
munteană. , 

Prestigiul şi larga răspândire a textului lui Alecsandri a lăsat, 
ce e drept, multă vreme în umbră cunoaşterea versiunii colindului 
ardelean. Deşi întâia tipărire a colindului de către At.M. Marienes- 
cu s-a produs încă din 1859, abia după 24 de ani, în 1883, M. Gaster 
este cel dintâi care schiţează legătura dintre colind şi baladă astfel: 
„Sceneria (din Judecata păcurarilor a lui At.M. Marienescu) este 
întocmai aceeaşi ca în Miorița, dar omorul este mai bine motivat în 
Judecata..., unde este o pedeapsă pentru neîngrijirea turmei, decât 

în Mioriţa, unde Moldoveanul este jertfa pizmei Vrânceanului şi 
Ungureanului. Mioara năzdrăvană, care lipseşte în Judecata..., se 
găseşte în colinda care-i precede imediat la Marienescu: Păcurarul şi 
mieluța. lar măicuţa bătrână din Mioriţa se regăseşte cu aceleaşi cu- 
vinte în cântece populare culese din Dobrogea (Burada, p. 113-119), 
cu deosebire numai că sceneria e schimbată“.83 

Să amintim aici şi concluziile lui A. Fochi în definirea tipolo- 
gică a colindului ardelean: 

„a) Caracteristică pentru modul transilvănean al Mioriţei este 
schema, redusă la numai două nuclee tematice: cadrul epic inițial şi 
testamentul ciobanului. Sub raportul întinderii epice, versiunea arde- 
leană este redusă; sub raportul închegării epicului şi rapidităţii sale, 
este desigur mai omogen şi compact structurată. Singura temă slab 
reprezentată în complexul de situaţii epice din debutul baladei este 
transhumanţa, care ca idee este aproape indiferentă mediului tran- 
silvănean; 

b) Tema oii năzdrăvane cu consecvenţele întrebarea ciobanului, 
descoperirea omorului şi reacția ciobanului nu este caracteristică pentru 
Transilvania. Încă M. Gaster semnalase această deosebire tipologică. 
Bogatul material documentar cules între timp confirmă observaţia 
sa. Puținele cazuri când se întâlneşte şi acest episod se explică prin 
influenţa variantei lui Alecsandri sau prin existenţa în Transilvania 
a unor zone unde este practicată balada, şi nu colindul... 

c) Tema maicii bătrâne cu prelungirile sale (portretul ciobanului, 
nunta mioritică şi cadrul nupţial) este de asemenea consecinţa pene- 
traţiei versiunii-baladă în domeniul colindului. Întreg episodul nu 
este caracteristic. Pe baza frecvenţei sale suntem obligaţi să-l scoa- 
tem din discuţie. 

Din cele de mai sus rezultă că versiunea Mioriţei transilvănene 
este cu totul deosebită de versiunea de dincoace de Carpaţi“.54 

Afirmațiile lui A. Fochi sunt, desigur, în cea mai mare parte a 
lor, adevăruri imuabile. Ele cuprind însă şi o însemnată doză de 
eroare şi anume semne de întrebare ce derivă, probabil, din nevoia 
sublinierii pregnante pentru a înfăţişa cât mai tranşant deosebirea 
morfologică dintre cântecul (colindul) ardelenesc şi cel (balada) de 
dincoace de Carpaţi! Chiar dacă influenţa, pătrunderea concretă în 
zona colindului a versiunii baladei ciscarpatine, prin mijlocirea tex- 


63 A. Fochi, Mioriţa, 1964, p. 13%. 
64 jbidem, pp. 218-219. 

tului Alecsandri, nu poate fi negată, ea fiind dovedită prin destule 
cazuri în care culegătorii notează, în cuprinsul Ardealului, unele 
certe răsunete ale textului Alecsandri în forme cvasi-identice sau 
prea puţin schimbate în procesul oralităţii, totuşi textele adeveresc 
(şi avem convingerea!) că aceasta nu e nici singura direcţie a cursu- 
lui lucrurilor, nici exclusiva „influenţă“ a textului Alecsandri asupra 
colindului. Textele atent comparate arată că există destule cazuri de 
variante ale colindului a căror evidentă evoluţie către „schema“ 
amplificată a baladei se produce independent şi în afara influenţei 
textului Alecsandri explicându-se şi adeverind o tendinţă evolutivă 
intimă, firească de lărgire, de sporire negreşit spontană a schemei 
epice a colindului. Aceasta este de cea mai mare importanţă pentru 
a susţine şi a dovedi că, în cele din urmă, însăşi schema, clasică, a 
textului Alecsandri este, de fapt, efectul unui proces îndelungat de 
continuă evoluţie orală, spontană, a modestelor virtualităţi iniţiale 
din schema „redusă“ a versiunii colindului. Cu alte cuvinte, fără a 
contesta fireasca influenţă (mai nouă!) a textului Alecsandri în cazul 
unor texte de colind, mai cu seamă pe măsură ce urmărim evoluţia 
textului colindelor către zonele sudului Ardealului, trebuie deo- 
potrivă şi cu necesitate admis şi faptul că versiunea ce a fost pentru 
întâia oară notată de Alecu Russo la Soveja, în 1846, text ce îşi are 
obârşia în nordul Munteniei, aflat în strânsă legătură evolutivă cu 
textele sud-ardelene, este rezultatul neîndoielnic al dezvoltării trep- 
tate şi spontane a colindului însuşi, care a evoluat nutrindu-se din 
propria-i substanţă, amplificându-se şi rotunjindu-se de la sine în 
trecerea şi în evoluţia sa spontană de la colind la baladă, o dată cu 
trecerea munţilor. Dacă colindul era un cântec străvechi izvorât din 
realităţile etnografice proprii Transilvaniei (mai precis nordului 
Transilvaniei) - cântec cristalizat în cursul vremurilor în ipostaza, 
şi astăzi larg atestată, a colindului, ca formă de gen proprie şi foarte 
caracteristică pentru Transilvania -, pe măsură ce s-a răspândit 
spre sudul Transilvaniei, iar în cele din urmă depăşind perimetrul 
arcului carpatic şi trecând, probabil o dată cu circulaţia păstorilor 
transilvăneni în părţile Munteniei, Olteniei şi ale Moldovei, vechea 
naraţiune cântată despre un anume conflict păstoresc a căpătat 
forma şi s-a adaptat dezvoltându-se şi cristalizându-se treptat sub 
haina doinei şi a cântecului bătrânesc — forme de gen proprii şi în 
plină expansiune în această parte a ţării în tot cursul evului mediu. 
(Situaţia este întru totul asemănătoare cu cea a străvechiului colind 

ardelenesc al zidarilor faţă de balada ciscarpatină a Meşterului Ma- 
nole65!) Aşa se face că povestea atât de concentrată şi ciudată, atât 
de hermetică şi oarecum enigmatică a conflictului ciobănesc din co- 
lindul ardelean -— pe care o vom examina mai îndeaproape în partea 
a doua a lucrării de faţă — se transformă şi se dezvoltă pentru a 
deveni în cele din urmă povestea tristă şi romanţioasă, altfel moti- 
vată, a unei duioase drame iscate neîndoielnic de împrejurările şi 
frământările transhumanţei. Căci este absolut neîndoielnic că Mio- 
rița-baladă, dezvoltându-se din Mioriţa-colind, nu poate fi gândită 
tocmai în afara şi lipsită de multele şi grelele necazuri ivite tot mai 
curent în ultimele veacuri, în cursul lungilor şi primejdioaselor pe- 
rindări pendulatorii ale schimbării păşunatului turmelor în grelele 
lor drumuri între munte şi baltă.66 

Calea cea mai bună pentru a vedea cât de nezdruncinate sunt 
delimitările şi caracterizările lui A. Fochi, ca şi spre a putea urmări 
cursul adevărat al lucrurilor reducând la justele proporţii ideea in- 
fluenţei textului Alecsandri asupra colindului ardelenesc, nu poate 
fi găsită decât în reluarea însăşi cercetării comparative a textelor ca 
atare, privite în procesul răspândirii şi al diferenţierii lor zonale. 

Cel dintâi fapt ce se cuvine relevat aici este însă critica afir- 
maţiei mult exagerate a caracterului strict conservativ, a stabilităţii 
netulburate, oarecum a totalei încremeniri a genului colindelor! Prin 
specificul propriu circulaţiei lor (ele fiind activ rechemate la viaţă 
doar în scurtul prilej al sărbătorilor de iarnă şi în răgazul pregătirii 
acestora), prin natura lor funcţională (fiind cântece de grup), ca şi, 
mai cu seamă, prin convingerea adânc înrădăcinată despre rostul 
anume de urare propiţiatoare pe care colindul îl presupune, este 
firesc ca textul colindelor să rămână cât mai statornic fixat, ca o for- 
mulă cât mai neschimbată (împărtăşind oarecum ceva din înţelesul 
şi natura hieratică a vrăjilor şi a farmecelor!). Aşa s-a format şi s-a 
întărit convingerea curentă că tezaurul colindelor aparţinând cate- 
goriei cântecelor rituale e un capitol cvasi-împietrit, în total contrast, 
în genere, cu marea fluenţă şi larga instabilitate şi variabilitate a ge- 
nurilor neocazionale, de circulaţie cotidiană. Aceasta este, desigur, 
adevărat numai dacă privim lucrurile cu măsura necesară. Realita- 


65 Cf. Meşterul Manole, Bucureşti, Editura Minerva, 1973, pp. 170-264. 


66 Vezi în această privinţă, pe lângă materialele adunate apud O. Densusianu, Vieafa 
păstorească în poesia noastră populară, Bucureşti, 1922, |, pp. 117-127 şi C. Constantines- 
cu-Mirceşti, Păstoritul transhumant şi implicaţiile lui în Transilvania şi Țara Românească 
în secolele XVIII-XIX, Bucureşti, Editura Academiei R.S.R., 1976. 

tea culegerilor dovedeşte, totuşi, o anumită variabilitate, vădită şi 
consistentă chiar şi în cazul colindelor, nefiind întru totul adevărat 
că colindele sunt cântece neschimbate! Pentru a aduce lucrurile la 
adevărul realităţii trebuie mai curând afirmat şi recunoscut doar că 
ele alcătuiesc, în fond, o „serie“ folclorică specifică avându-și — în 
sensul teoriei formaliştilor ruşi — propriul „ritm“ de mişcare şi de 
evoluţie.s7 Chiar dacă procesul variabilităţii este, desigur, în cazul 
lor, mult încetinit, ceea ce face ca unele texte să „conserve“ şi să per- 
petueze unele străvechi turnuri şi expresii arhaice ajunse aproape, 
ba chiar lipsite de înţeles, aceasta nu înseamnă că textele colindelor 
ar constitui un capital şi un capitol folcloric cu desăvârşire imuabil. 
Evoluţia lor în timp, chiar dacă cu mult mai lentă, nu poate fi în nici 
un caz cu desăvârşire negată. Dacă n-ar fi aşa, nu am avea, totuşi, 
„Variante“ ale atâtor teme clasice (cerbul, leul, şoimul etc.). Un fapt 
deopotrivă semnificativ, în acest sens, este şi acela că repertoriul 
colindelor poate prezenta uneori mari deosebiri chiar între localităţi 
învecinate, ba, ceea ce e şi mai ciudat, sunt destule şi cazurile când 
din sânul aceleiaşi localităţi au putut fi culese „variante“ distincte 
ale aceleiaşi „teme“! În textele adunate și aşezate pe zone şi loca- 
lităţi de A. Fochi sunt destule cazuri de 5-6, ba chiar şi mai multe, 
variante deosebite, în același sat, ca în cazul Rodna - judeţul Bis- 
triţa-Năsăud, de unde ne sunt consemnate cel puţin cinci variante, 
deosebite, ale colindului păcurarilorss, iar de la Gârbău - judeţul 
Cluj — 8 variantef?. 

Această paranteză, menită să modereze opinia curentă despre 
marea, nestrămutata statornicie a textului colindelor, ne este folo- 
sitoare în sprijinul ideii că astfel balada Mioriţei s-a putut naşte prin 
chiar evoluţia treptată, şi firească, a vechilor colinde transilvane. 

Trebuie reamintită, reîmprospătată aici observaţia lui A. Fochi 
(după M. Gaster şi D. Caracostea) că ceea ce distinge pregnant 
structura baladei Miorița de colindul transilvan al păcurarilor e că, 
în timp ce colindul e alcătuit din două episoade (cadrul epic inițial, 
cu complotul păstorilor + testamentul ciobanului), structura baladei 
cuprinde patru episoade (cadrul epic inițial; oaia năzdrăvană; testa- 
mentul ciobanului; maica bătrână). 


67 Cf. Tzvetan Todorov, Theorie de Ia literature. Textes des formalistes russes runis, 
prâsentes et traduits par..., Paris, Editions du Seuil, 1965, pp. 37-38, 67, 70, 120-121, 
131, 136, 138, 140. 


6 A. Fochi, Miorifa, 1964, pp. 573-575. 
65 jbidem, pp. 598-602. 

Această delimitare şi distincţie tranșantă a colindului de baladă 
trebuie să fie însă şi ea, mult atenuată şi nuanţată dacă adoptăm o 
privire evolutivă pe care ne-o oferă din plin bogăţia conspectului 
geografiei variantelor cu necontenita, infinitezimala lor modulație 
dinamică de la o variantă la alta. 

În legătură cu inserţia celui de-al doilea episod — episodul oii 
năzdrăvane (specific baladei), A. Fochi afirmă: „Acesta e un mo- 
ment important în structura baladei, ca unul ce determină deose- 
birea tipologică esenţială. În general, în Transilvania acest episod 
este ignorat. Ori de câte ori îl vom întâlni în cuprinsul versiunii-co- 
lind în Transilvania, trebuie să-l socotim de provenienţă livrescă ori 
să-l considerăm ca element de penetraţie a tipului moldovean“.70 

„Proveniența livrescă“, „penetraţia tipului moldovean“, este, 
în opinia lui A. Fochi, sinonimă cu marea, atotputernica influenţă 
(exclusivă!) a textului Alecsandri; realitatea textelor cere, impune 
însă — după opinia noastră — o adâncă nuanţare; ba chiar o altă 
optică de generoasă flexibilitate în această privinţă. 

Parcurgând şirul geografic (zonal) constituit al variantelor din 
monografia lui A. Fochi, începând cu cele din extremul nord-vest şi 
nord, din Ugocea şi Oaş, prima dovadă incontestabilă a pătrunderii 
textului Alecsandri în rândul variantelor notate din nordul Transil- 
vaniei e textul cules la 5 noiembrie 1940, din Sebiş - comuna Şieuţ 
— judeţul Bistriţa-Năsăud, de la Leontina Groza, de 33 ani.7! Faptul 
că de la aceeaşi informatoare culegătorul notează şi o a doua va- 
riantă, de certă provenienţă din filiera orală-locală Pe râtu cu florile72, 
e o dovadă sigură că informatoarea nu se află cu nimic stingherită 
ca, pe lângă vechea formă locală a colindului, să fi reţinut, desigur, 
din experienţa ei şcolărească, şi textul Alecsandri! Nu e deloc lipsit 
de importanţă de a observa, totuşi, că textul Alecsandri apare, în 
redacţia Leontinei Groza, ca orice document intrat şi surprins cu 
deplină sinceritate în circuitul oralităţii active. Deşi destul de fidel 
reprodus în partea sa iniţială (până la dialogul ciobanului cu mioara 
năzdrăvană), el este adânc remaniat în continuare, mult concentrat, 
păstrând din testamentul ciobanului numai mesajul către „măicuţa... 
drăguță”. În acest fel, chiar acest prim document concret al pătrun- 
derii textului Alecsandri printre colindele păcurăreşti în procesul 


70 A. Fochi, Mioriţa, 1964, p. 306. 
71 Ibidem, p. 583. 
72 Ibidem. 

oral aduce dovada că voita subtilitate a „îndreptării“ textului sub 
pana poetului, simțită ca un adaos artificial, este vădit înlăturată 
de omul din popor ca o formulă repetitivă lipsită de sens. Această 
clară distorsionare a textului cărturăresc este proba incontestabilă 
că oralitatea nu asimilează, ci exclude ocolind şi reducând varianta 
„îndreptată“ de Alecsandri, aspirând la simplitatea nealterată a 
bazei sale native, orale; aceasta e totodată proba desăvârşită a justei 
intuiţii cu care D. Caracostea a pus sub semnul întrebării, privind 
ca un aspect propriu „îndreptării“ şi „mlădierii” poetului, pasajul 
respectiv! lată ambele variante ale colindului păcurarilor culese în 
anul 1940 de la Leontina Groza: 


Pe râtu cu florile 

Paşte Mitru oile. 

Când oile le-ntorcea 

Ş-a lui lege i-o făcea: 

O să-l puşte, o să-l taie, 
O să-l facă-n trei fârtaie. 
Dumitru când auzea 

El din grai aşa vorbea: 
— Voi dacă mi-ţi omori, 


Voi acolo să mă-ngroape: 

În strunguţa oilor 

Şi-n jocuţul mieilor. 

Că am două oi bălăi 

M-or plânge vara pe văi, 

Şi am două oi cornute 

M-or plânge vara pe munte, 
Şi am două, ocheşele 

M-or plânge vara cu jele. 


Este varianta tradiţională, locală, care se aşează firesc, destul 
de aproape, dar totuşi deosebindu-se de cele din vecinătatea zonală 
(din preajma oraşului Bistriţa-Năsăud). 

Cel de-al doilea text, notat de la aceeaşi informatoare, este însă 
un cert corp străin, deosebindu-se cu desăvârşire de întreaga încon- 
jurime: 


Pe-un picior de plai, 
Pe-o gură de rai, 


Ca l-apus de soare 
Ca să mi-l omoare 


Iată vin în vale, 

Se coboară-n cale 
Trei turme de miei 
Cu trei ciobănei. 
Unu-i ungurean 

Şi unu-i vrâncean. 
Da cel ungurean 

Şi cu cel vrâncean 
Mult mi se vorbiră, 
Mult se sfătuiră 


Pe cel moldovean 
Că-i mai oltoman 
Şi are oi multe, 
Multe şi cornute 

Și cai învăţaţi 

Şi câini mai bărbaţi. 
- Mioriţă lae, 

Lae, bucălae, 

De trei zile-ncoace 
Gura nu-ţi mai tace, 

larba nu-ţi mai place. 


— Drăguţule bace, 
Dă-ţi oile-ncoace 

La negru zăvoi 

Căci iarba-i de noi 
Şi umbra de voi. 

— Drăguţă mioară, 
Or ieşti bolnăvioară. 


Ca să-i spui drăguță 
Căci m-am însurat 
Pe-un picior de rai, 
C-o fată de crai, 

O fată crăiasă 
Anume mireasă 

Şi la nunta mea 

A picat o stea, 


i de-o fi să mor 
câmp de mohor, 
Tu l-a mea măicuţă 


Soarele şi luna 
Mi-au ţinut cununa. 


E primul document concret al pătrunderii textului Alecsandri 
făcându-şi loc printre vechile variante tradiţionale din Transilva- 
nia. Lipsesc, din nefericire, orice date auxiliare spre a putea şti în ce 
măsură e vorba de o simplă reminiscență, un ecou îndepărtat din 
experienţa şcolară a tinerei informatoare, sau dacă acesta va fi şi 
prins chiar oarecare rădăcini în circuitul oral, înfiltrându-se ca un 
caz — posibil — de acceptare efectivă în oralitate a unui „text“ de 
provenienţă livrescă. Faptul că informatoarea a putut arăta culegă- 
torului şi documentul tradiţional, local, este în orice caz o dovadă 
ce atestă cu certitudine că textul Alecsandri, cu toată aureola pres- 
tigiului său, nu a izbutit încă, în acest caz, să înlocuiască scoțând 
cu totul din circuitul tradiţional-oral vechiul document localnic, faţă 
de care textul de la şcoală şi din carte rămâne o simplă curiozitate, 
dar şi o dovadă că vaga asemănare cu ceea ce constituia textul din 
practica tradiţională a stârnit, oricum, interesul durabil al omului 
din popor. Remarcabile sunt, în orice caz, văditele distorsionări ce 
introduc textul cărturăresc în procesul oralităţii, „libertatea“ cu care 
textul e modificat în procesul asimilării orale (diferenţa de expresie 
verbală — oltoman pentru ciudatul... „ortoman“ (!) aparţinând altui 
orizont de grai local; anume mireasă - şi aceasta, schimbare din ca- 
tegoria etimologiei populare pentru a asimila la nivelul oralităţii 
„dificultatea“ unei formule elevate, care, de altfel, şi aceasta a fost 
pusă de D. Caracostea în rândul probabilelor,îndreptări“ datorate 
intervenţiei lui Alecsandri (O mândră crăiasă / A lumii mireasă)!]. 

Semne — de netăgăduit, dar destul de sporadice - ale influenţei 
textului Alecsandri se află, cercetând mai departe şirul variantelor 
din volumul lui A. Fochi. Fără a fi totuşi prea numeroase în zonele 
nordice ale teritoriului, ele se îndesesc pe măsură ce ne apropiem de 

jumătatea sudică a Ardealului, ceea ce este desigur firesc datorită 
însăşi apropierii progresive de zonele Munteniei şi Olteniei, de unde, 
fiind domeniul propriu baladei, nu e nici o greutate ca apariţia în 
culegeri a textului Alecsandri înfiltrându-se printre textele de colind 
al păcurarilor să fie un lucru destul de obişnuit. Asemănarea uneori 
până la identitate a unor texte întregi, alteori doar parţial, motivic 
cu textul Alecsandri, este uşor de observat, contrastând şi deta- 
şându-se chiar şi la cea mai sumară lectură a variantelor culese din 
toate părţile Transilvaniei. Acest lucru confirmă indubitabil con- 
vingerea lui A. Fochi despre influenţa textului Alecsandri asupra 
colindului. 

Variantele oferă, totuşi, în viziunea noastră, suficiente probe şi 
argumente în sprijinul ideii că nu influenţa textului Alecsandri este 
în această privinţă fenomenul esenţial; esenţial, în condiţiile actuale, 
fiind cu mult mai dificil de observat şi de argumentat, este tocmai 
fenomenul invers, care constă în evoluţia treptată, mai greu de sur- 
prins şi de precizat, a străvechilor texte din Transilvania ale colin- 
dului păcurarilor; acestea schimbându-şi configuraţia structurală 
a celor două episoade constitutive (cadrul epic inițial + testamentul 
ciobanului), pentru a face să apară şi să se dezvolte treptat episodul 
intercalat al oii năzdrăvane, iar în partea finală oferind şi un nucleu, 
de asemenea semnificativ, al motivului mamei, şi îndeosebi al nunţii 
mirifice, adaosuri şi inserţii care, o dată cu trecerea textului peste 
munţi, asigură în cele din urmă preschimbarea deplină a colindului 
ardelenesc al judecății păcurarilor în balada oii năzdrăvane. 

Există, desigur, cazuri insidioase, am zice de influenţă ascunsă 
a textului Alecsandri. Varianta LXVIII TRANS. 56 b, culeasă în anul 
1934 de la bătrâna Ileana Pop, în vârstă de 78 de ani, din Ciceu- 
Corabia - judeţul Bistriţa-Năsăud, spre pildă, este un text care, deşi 
îşi păstrează foarte strânsă legătura sa consubstanţială cu forma 
clasică a colindului păcurarilor, introduce, totuşi, episodul oii, ba 
chiar şi, în final, motivul mamei şi al nunţii alegorice a ciobanului. 
Cum textul este din categoria tipologică a celor din nord, alcătuite 
din versuri de 7-8 silabe (deci cu totul diferit de structura textului 
Alecsandri, alcătuit din versuri de 5-6 silabe) şi cum în expresia sa 
verbală textul diferă profund de textul Alecsandri, la prima vedere 
am putea zice: iată o probă evidentă de colind de tipul clasic, spon- 
tan evoluat către deplina formă a baladei ciscarpatine, cu cele patru 
episoade ale ei: 

Pe picior de munte-n sus, 
Grea turmă de oi s-a dus. 
Da la ele cine d-îmblă ? 
Sint trei lei păcurărei, 
Mândre-s turmele la ei. 

Cel mic oile-abătea, 

Cei doi legea i-o făcea. 

Oile toate păştea, 

Numai oaia 

Nici nu bea nici un mânca, 
Numai sta şi rumega. 
Păcurarul o-ntreba: 

- Ce nu paşti, ce nu mănînci, 
Numai după mine plângi? 
- Cum oi bea, cum oi mânca, 
Cum ţi-a făcut legea ta? 
Spânzura-te-or, anina-te-or, 
Ori capul lua-ţi-l-or. 

El când asta-o auzit 

La cei doi le-o cuvântat: 
Nice nu mă spânzurați 
Nice nu mă aninaţi 


Numai capul mi-l luaţi, 

Şi pe mine mă-ngropaţi 
În țărcuţul mieilor, 

În turişul oilor. 

Pă mine nu puneţi lut 

Ci puneţi şubuţa mea. 
Am un flueraş de-argint 
Şi mi-l puneţi pe mormânt. 
Când vânturile-or sufla, 
Flueraşu-a fluera, 

Oile s-or aduna 

Şi pe mine m-or cânta. 
Când măicuţa m-a căta, 
Nu-i spuneţi că-s îngropat 
Ci-i spuneţi că-s însurat, 
Însurat cu-a lumii crăiasă, 
Cu o frumoasă mireasă. 
Soarele mi-a fost nănaş 

Şi lunuca nănăşuca, 
Luceferii chemători 

Şi stelele druştele 
Toate-au fost la nunta mea.73 


Două elemente ne determină ca, în ciuda aspectului general 
bine încadrat atât în forma clasică a colindului, cât şi în alcătuirea 
evoluată a baladei, să considerăm că în acest caz nu avem, totuşi, 
a face decât cu o certă, oricât de adânc disimulată influenţă a tex- 
tului Alecsandri. 

E mai întâi pasajul atât de semnificativ, insuficient de bine 
asimilat, prin însăşi stângăcia expresiei poetice cârpite şi lipite, 
lăsând foarte străveziu să se întrevadă cunoaşterea, în subsidiar, a 
textului Alecsandri: „Ci-i spuneţi că-s însurat, / Însurat cu-a lumii 
crăiasă, / Cu o frumoasă mireasă...“ 

În al doilea rând, trebuie să observăm că textul precedent 
(LXVII TRANS. 56 a), cules probabil totodată (în 1934), din aceeaşi 
localitate (Ciceu-Corabia), de la informatoarea Sofia Tomiţă, şi ea 
în vârstă de 70 de ani, este forma — am zice — pură, forma de bază 
a textului local (în chip evident simplificată, decantată de influenţa 
livrescă apărută în varianta Ilenii Pop): 


73 A. Fochi, Miorița, 1964, p. 589. 

În vârful muntelui 

Sunt trei păcurărei, 
Mândre-s turmele la ei. 
Cel mai mic oile-abăte, 
Cei doi legea i-o făcă: 
Anina-l-om, spânzura-l-om, 
Ori capul lua-i-l-om? 

- Pă, mine nu m-aninaţi, 
Nice nu mă spânzurați, 
Nici capul nu mi-l luaţi, 
Ci pe mine m-astupaţi 
În turiştea oilor, 


Pe mine nu puneţi lut 

Ghe puneţi în fundul colibghii! 
Am un flueraş de-argint 

Şi mi-l puneţi pe mormânt. 
Când vânturile-or sufla, 
Fluerul ş-a fluera 

Şi oile-or înturna, 

Şi pe mine m-or cânta. 

Oile cele cornute 

M-or cânta suind pe munte, 
Oile cele bălăi 

M-or cânta umblând pe văi.74 


În ţărcuţul mieilor. 


Aproape toate versurile acestei variante se regăsesc întocmai 
în forma amplificată a celeilalte variante. Este dovada certă că ver- 
siunea notată de la Ileana Pop, în textul precedent, este un caz tipic 
de asimilare, aproape fără cusur, a influenţei baladei; un text hibrid 
oscilând exact la jumătatea drumului, lăsându-ne să recunoaştem 
cu uşurinţă şi în egală măsură atât colindul originar, localnic, cât şi 
balada suprapusă. Acesta e astfel, totuşi, un caz de influenţă — fie şi 
insidioasă — a baladei asupra colindului. Desigur că nu pe aseme- 
nea documente se poate întemeia opinia — şi demonstraţia — despre 
evoluţia spontană a colindului păcurarilor în trecerea sa, graduală, 
către forma evoluată, amplificată a baladei ciscarpatine. 

Lăsând la o parte alte cazuri în care evoluţia colindului se face 
în chip evident prin contactul şi prin asimilarea mai mult sau mai 
puţin deplină cu balada ca atare, există totuşi unele, foarte semnifi- 
cative, variante în care spargerea formei colindului se face negreşit 
în chip spontan, fără a ne îngădui să întrezărim în nici un fel con- 
tactul colindului cu balada, respectiv cu textul Alecsandri. Cele mai 
preţioase documente în acest sens sunt, desigur, cele din partea cea 
mai de jos a Transilvaniei, unde în ciuda apropierii teritoriale ce ar 
putea facilita influenţa şi infiltrarea baladei, există texte care denotă, 
totuşi, dezvoltarea absolut independentă a textului colindului în ten- 
dinţa sa spre forma dezvoltată, amplificată, a baladei ciscarpatine. 

Privirea de ansamblu asupra materialului ne oferă însă, încă 
din zonele nordice ale Transilvaniei, posibilitatea sesizării şi a iden- 
tificării celor dintâi, a celor mai simpli şi incipienţi muguri ai acestei 


74 A. Fochi, Mioriţa, 1964, p. 588. 

incontestabile evoluţii; observarea fenomenului priveşte atât apa- 
riţia şi inserţia motivului oii năzdrăvane, cât şi a episodului final 
(cu referire la mama ciobanului, şi la încolţirea motivului nunţii 
alegorice). Să le urmărim separat. 

lată mai întâi unele preţioase dovezi care privesc apariţia, 
înmugurirea spontană a motivului oii năzdrăvane. Deşi în textele 
colindului păcurarilor specifică, tipologic definitorie, e forma nara- 
tivă în care hotărârea păcurarilor este nemijlocit comunicată celui 
ameninţat cu uciderea, există unele texte în care mijeşte, începe să 
încolţească ideea de mediere, a oii năzdrăvane (mioara care, în ba- 
ladă, descoperă stăpânului primejdia ce-l pândeşte). Să urmărim 
cele mai semnificative variante de acest fel. 

Deosebit de interesante sunt în această privinţă două, pe care 
le aflăm printre chiar primele texte din monografia lui A. Fochi. 
Fiind variante din capătul de nord-vest al teritoriului (din Ugocea 
şi Oaş), caracterul de arie laterală, marginală pledează, desigur, 
pentru vechimea şi neîndoielnica originalitate a acestor variante, în 
care apariţia ideii de oaie năzdrăvană avem toate temeiurile de a o 
socoti ca o „invenţie“ izvorând, dincolo de orice influenţă cărtură- 
rească, din însăşi plinătatea originală a procesului oralităţii. Motivul 
oii care grăieşte este adus aici, prin contaminare, din celălalt colind 
localnic, despre păcurarul albit păzindu-şi oile; pe care oile îl roagă, 
îl îmbie să nu le părăsească, să nu strice strânsa lor legătură. 

lată mai întâi textul cules din Bătarci (localitate din vecinătatea 
hotarului nord-vestic al teritoriului românesc), colindul notat în 
1942 de V. Scurtu, de la informatorul Teodor Toma, de 68 de ani: 


Colo-n dealu după deal, 
Este-on munte cu oi multe. 
Şi sînt doi păcurăroi: 
Unu-i mare, unu-i mic. 


Pe mine, dac-oi muri, 

Nu mă-ngroape-n ţântirim, 
Da pe mine mă-ngropaţ 
Înaintea strungilor, 


96 


Cel mai mare pe cel mic 
Tot îl mână să le-ntoarcă, 
Să le-ntoarcă la păşune. 

Pe cân gată de-nturnat, 
Legea lui i s-o gătat: 

Ori din puşcă să-l împuşte, 
Ori din sabie să-l arunce. 

- Ho, ho, ho, frătiuţii mei, 
Din puşcă nu mă-mpuşcaţ, 
Din săbii nu m-aruncaţ! 


În locul găleţilor; 

Cu trâmbiţa-alăturea, 
Flueru după curea 

Şi baltagu-n mâna mea. 
Că pe mine m-or jeli: 
Oile cele seine, 

Alea m-or cânta pe mine 
Că le-am grijit tare bine; 
Oile cele bălăi, 
Coborând vara la văi; 


Berbecuţii cei lânoşi, 
Coborând pe munţi în jos. 
Mioruca cea mai mică 


Nici nu bea, nici nu mănâncă. 


— Cum în lume mi-oi mânca, 
C-am auzit că mi-ţ da. 
Nu mă daţ la cei săraci, 
Că-mi dau fân cu furcuţa 
Şi sare cu lingura. 
Păşunile-s ulițele, 
Adăpele-s tăurile. 

Cei săraci ne chinuiesc, 
Cei bogaţi ne miluiesc. 
Da mă daţ la cei găzdaci 
Că-mi dau fân cu porşoru 


Păşunile-s dealurile, 
Adăpile-izvoarăle! 
Tu loane-Sânt loane, 
Mai iernează-ne o iarnă, 
Că şi noi ţi-om dărui, 
La păştiţă 

Cu jintiţă, 

La sândiorz, 

Un miel frumos; 

La ispas 

Un bulz de caş, 

La sânpetru, 

Lapte hert; 

Toată vara jântiţa, 

Şi iarna Izvagniţa!75 


Şi sare tot cu drobu. 


În această formă, tipică pentru colindul din nordul Transil- 
vaniei, prima parte este textul propriu-zis. De remarcat că versul 
„Ho, ho, ho, frătiuții mei“ este dovada unei evidente alterări. El 
arată că deşi textul vorbeşte numai de ,,...doi păcurăroi: / Unu-i 
mare, unu-mic“, trebuie totuşi socotit că numărul „frătiuţilor” tre- 
buie să fie (ca în majoritatea variantelor), cel puţin trei, dacă nu 
chiar şase-şapte sau opt-nouă (numai aşa se poate justifica respec- 
tivul vocativ plural)! 

Varianta este însă interesantă pentru „contaminarea“ din par- 
tea a doua a textului, unde, într-o vădită lipitură, destul de aseme- 
nea celebrei Mioriţe cunoscute din textul baladei ciscarpatine, şi aici 
Mioruca cea mai mică apare îndurerată, Nici nu bea, nici nu mănâncă, 
ba chiar prinde grai dialogând cu stăpânul, chiar dacă dialogul nu 
este încă menit să descopere păcurarului primejdia ce-l aşteaptă... 
Faptul esenţial rămâne ideea motivică, plină de făgăduinţe evolu- 
tive, a mioarei îndurerate, care prinde grai adresându-se stăpânu- 
lui. Departe, în spaţiul Ardealului, şi de asemenea departe în timp, 
de aici, din acest prim impuls va încolţi, negreşit, ideea motivică de 
a face din „mioruca“ îndurerată buna confidentă a păstorului ame- 
ninţat în taină să fie ucis... 

Aceeaşi „contaminare“, încărcată de făgăduinţe în dezvoltarea 
formei către împlinirea textului baladei, apare şi în textul cules de 


75 A. Fochi, Mioriţa, 1964, p. 555. 

V. Scurtu, în acelaşi an (1942), de la Ion Ignat, de 77 de ani, din 


Gherţa Mică-Oaş: 


Colo-n deal de după deal, 
leste-un munte cu oi multe 
Şi sunt doi păcurăroi, 

Unu mare, unu mnic, — 

Cel mai mare pe cel mnic, 
Tot îl mână să le-ntoarcă. 

Pe cân oile li-o-ntors, 

Gata legea i o scos: 

Tot din puşte să-l mai puşte, 
Din sabd'ie să-l arunce! 

lel atâta s-o rugat: 

- Ho, ho, ho, nu mă-mpuşcaţ, 
Că nu-s hiara ceriului, 

Ci-s vătavu oilor! 

Pe mine de m-ăţ puşca 
Aicea-n loc m-ăţ şi-ngropa, 
Înaintea strungilor, 

În locu găleţilor; 

Fluerul după curea, 

Băuta pe mâna mea, 


Trâmbiţa alăturea! 
Este-o oaie pcistrioaie, 
Oaie din grai is grăie: 
Tu, tu, tu, domnuţu meu, 
Tu pe mine nu mă da, 
Nu mă da, la cel sărac, 
Că-m da fân cu furcuţa 
Şi sare cu lingura 

Şi apa cu vidăra. 

Da mă dă la cel găzdac, 
Că-m dă fân cu porşoru, 
Săriceaua cu drobu, 

Şi apa cu izvoru 

Şi eu-m pot ţine mielu! 
La Păştiţă 

Tot jintiţă. 

La Sângiorz, 

Un miel frumos. 

La Ispas, 

Un bulz de caş.76 


Deşi este iarăşi vorba de o vădită „contaminare“ cu colindul 


păcurarului bătrân şi oile lui, faptul că fenomenul se repetă într-o 
localitate diferită (variantă din Gherţa Mică, după varianta din 
Bătarci), ca şi observarea provenienţei textelor de la informatori 
septuagenari, sunt date care arată, semnificativ, că apariţia mioarei 
grăitoare tinde să devină un element constitutiv într-un anume 
stadiu de evoluţie al colindului păcurarilor învrăjbiţi. Fenomenul 
trebuie să aibă o destul de mare vechime, dacă ţinem seama de 
principiul caracterului conservativ al ariilor laterale... 

Observaţia capătă o întărită consistenţă semnificativă, dacă, 
departe spre sud, dar dintr-o localitate situată în aceeaşi poziţie de 
arie extrem-laterală, vestică, în varianta CLI TRANS. 128, lon Florea 
culege la 25 mai 1955, de la lăutarul Ioan Copil (Oaia), din comuna 
Pilu-Arad (de asemenea localitate aproape de graniţă, de această 
dată pe Crişul Alb), colindul păcurarilor de o factură mult schim- 
bată (pe versuri de şase silabe), şi care, în partea finală, aduce iarăşi, 


76 A. Fochi, Mioriţa, 1964, p. 557. 

în chip atât de ciudat, prezenţa acelei „Oaie presteoaie“ (care nu 
poate fi, totuşi, decât oaia pcistrioaie din îndepărtatul document 
extrem nord-vestic!); numai că de data aceasta oaia vorbitoare, în- 
durerată, întreabă de soarta stăpânului pierdut! Textul, care prezintă 
şi alte, ciudate, diferențieri faţă de colindul din acea zonă (subtipul 
II. 2 b — Pe răzor de vie77), necesitând o revenire şi pentru alte comen- 
tarii asupra lui, este următorul: 


Ieste-on măr mărunt, 'n ţarcul mieilor, 

La frunză rotund La cap ce mi-ţ pune? 
Şi la umbra lui Un sac cu cărbune. 
Cine se umbrea? Fluer fluera, 

Doi-trei păcurari. Oile juca. 

Dintre doi mai mari, Num-o oaie presteoaie 
lei se voroveau Tot plângea şi suspina 
Că pe cel mai mic, Şi din grai grăia: 

Hai, să-l omorâm. - Unde-i cel mai mic? 
lel dân grai grăia: - O rămas napoi 

— Dă mi-ţ omori C-o turmă de oi 

Şi mi-ţ îngropa Şi sunt toate s&ioape, 
'n strunga oilor, Nu le poate-abate.78 


Culegătorul notează la finele textului informaţia, şi ea semni- 
ficativă: „Se cântă şi azi, dar mai rar“. Cum se vede, oaia nu comu- 
nică stăpânului, ca în baladă, sfatul de taină ucigaşă al ortacilor; 
ea se arată însă adânc îndurerată de soarta stăpânului dispărut. Ne 
găsim parcă în plin proces de tatonare, de căutări ivite în răstim- 
puri, dar din care va rezulta, desigur, în cele din urmă, motivul în 
forma lui canonică, cunoscută — ca dialog al oii năzdrăvane, vorbi- 
toare, destăinuind complotul şi prevestindu-şi stăpânul de primej- 
dia amenințătoare... 

Un document de o deosebită semnificaţie evolutivă, pe calea 
apariţiei spontane şi a înfiripării textuale desluşite a motivului oii 
năzdrăvane, găsim în varianta culeasă de T. Papahagi, în anul 1922, 
de la Mărie Cupşinar, în vârstă de 20 de ani, din Botiza - Mara- 
mureş. În textul, clasic, al colindului se iveşte, organic integrată, 
ideea motivică a dialogului dintre cioban şi oaie; ce e drept, încă nu 
apare aici oaia năzdrăvană — ca personaj clar diferențiat, cu rolul său 


77 A. Fochi, Mioriţa, 1964, p. 389. 
76 Ibidem, p. 629. 


„Oracular“; dialogul se încheagă între ciobanul aflat în primejdie şi 
toate oile lui — oarecum corul unanim alcătuit din turma care des- 
tăinuie stăpânului complotul ucigaş! Distanţa de structura evolua- 
tă, propriu-zisă, a baladei este, totuşi, încă foarte mare. Stăpânul 
aflând de la oile sale taina primejdiei, „testamentul“ ce urmează e 
adresat, în continuare, ca în structura tipică colindului, încă direct 
fârtaţilor (oaia nu este încă mesagerul ultimelor dorinţe ale cioba- 
nului)! Textul, aparţinând cu preponderență tradiţiei colindului, 
dovedeşte pregnanţa acestei apartenenţe şi, în continuare, în atât 
de ciudata parte finală a sa în care, deşi se prefigurează, vag con- 
turată, şi cealaltă idee motivică — din finalul baladei — a măicuţii 
bătrâne căutându-şi fiul (Mama naint'e-a eşi / Şi pă voi v-a întreba), 
ideea motivică pentru care e încă nevoie de o îndelungată evoluţie, 
a nunţii alegorice, se iveşte limitată aici la cadrul totuși cosmic al... 
elementelor „templului naturii“ — bocitoare improvizate, alături de 
dragile oi, ale ciobanului mort pe îndepărtate corhane... Nici un 
indiciu al formulării verbale nu sugerează nicidecum vreo cât de 
vagă influenţă a textului Alecsandri. Şi totuşi, acest text prefigu- 
rează contururi destul de certe ale evoluţiei de la vechiul colind 
ardelenesc la marea baladă ciscarpatică. 

Am putea spune că avem a face, în această variantă, cu... 
Alecsandri înainte de Alecsandri! 


Mărgu-ş, mărg oile-n munt'e, 
Tăt cu trei păcurărei, 

Cu oile după ei. 

Cei mai mari-s veri primari; 
Celălalt mai mitit'el, 


Când cu apă o-nturnat 
Oile tăte-o zgerat. 

- Oile, oilor, mele, 

Ce zgeraţ aşa cu Zele? 

- Cum focuţu n-om zgera? 


Acela-i mai streinel. 

Sus la munt'e o sosât, 
Ceia doi s-o vorozit 

Pă cel mnic d'e omorât. 
Pă iel numa l-o mânat 
După apă, -ntre izvoară — 
S-o vorozit să-l omoară; 
După apă, -ntre vălcele — 
Lui legea că i-o făcă-le: 
Ori să-l puşte, ori să-l taie, 
Ori să-l pue-ntre fărtaie; 
Ori să-l taie, ori să-l puşte, 
Ori să-l pue-ntre ţăpuşte. 

Că eşti doi s-o vorozit 

Pă tirie d'e omorât. 

— Păcurari, fărtaţii mriei, 
Voi de că m-eţ omori, 

Pă mire mă astupaţ 

În locuţu strungilor 

În locu găleţilor, 

Şi-n purfeţ lancea la cap, 
Flueraşu la pk'icioare, 
Trâmbgiţuca d'e-a dreapta: 
Vântuţ cald când a sufla 
Lancia s-a legăna, 
Trâmbgiţuca-a prind'e-a dzâce, 


Oile m-or prind'e-a plânge, 
Oile cu lânile, 

Berbecii cu coarfele; 

Tăt în loc de surorele 

M-or Zeli luna şi stele; 

Tăt în loc d'e fraţ d'e-a miiei 
M-or Zeli-mă stâZărei. 

Gios la munt'e-eţ scobori 


Mama naint'e-a eşi 

Şi pă voi v-a întreba: 

- Ş-a nost păcurar a zirie? 

- Şra vost păcurar ar zirie, 
D-a rămas pă tele groape 
Cu oi şute şi cu şk'ioape; 
Ş-o rămas pă cele văi 

Cu oi şk'ioape şi cu mriei.79 


Dar aceasta nu e singura probă semnificativă pentru lunga, 
carieră a evoluţiei spontane a colindului spre baladă, pe care o 
urmărim. Îndreptându-ne tot mai stăruitor atenţia şi către apariţia 
celuilalt motiv propriu baladei, motivul final al mamei, chiar dacă 
ne aflăm încă prea departe de maica bătrână (cu portretul ei şi cel al 
fiului căutat), ceva, un vag mugure din ceea ce va fi măreaţa apo- 
teoză a nunţii-mortului din textul Alecsandri, deşi încă mult dife- 
renţiat prin însăşi expresia verbală se întrezăreşte totuşi, în această 
variantă a colindului păcurarilor, culeasă în 1927, din Târgu-Lăpuş: 


Pe cel picioraş de munte 
Ziuărel de zi 

Ce gumă de om s-aude? 
Nu-i gumă de om bătriîn, 
Că-i de trei păcurărei 

La trei turmuţe de oi. 

Cel mai mic e străinel, 
Mai mândră-i turma la el. 
— Du-te tu, străinule, 

Și-ţi întoarce oile, 

Că până oile li-i întoarce 
Noi a ta lege ţi-om face. 
— Faceţi-mi lege pe scurt 
Şi mă omorâţi curund, 
Dar pe mine mă-ngropaţi 
În strunguţa oilor, 

În tropotu mieilor, 
Coalea lângă ploca stânii, 
Să aud cum latră cânii. 
Fluerul meu cel de fag 
Mi-l puneţi cruce la cap. 


79 A. Fochi, Mioriţa, 1964, p. 565. 
80 Ibidem, p. 570. 


Câte vînturi or sufla 
Fluerul s-o răvăna 

Şi pe mine m-a cânta. 

Oile cele bălăi 

M-or jeli pe cele văi, 

Oile cele seine 

Mult or plânge după mine. 
Şi tu mioară, mioară, 
Umblă prin lume işoară 

Şi ti întâlni c-o oaste grea, 
Ti întâlni cu mama mea. 
De te-a-ntreba că ce fac, 
Spune-i că m-am însurat. 
Te-a-ntreba că după-a cui, 
Spune-i, după-a cucului. 
De-a-ntreba de nănaş mare, 
Spune-i tu că sfântul soare. 
De-a-ntreba de ceteraşi, 
Spune-i, vântul drăgălaş. 
Să fii gazdă veselos 

C-ai ajuns crăciun frumos.80 

Lipseşte elementul, esenţial, al oii năzdrăvane (care va apărea 
pregnant ca al doilea episod al baladei). În schimb, „Fluerul meu cel 
de fag / Mi-l puneţi cruce la cap“ este o clară prefigurare a lui Flue- 
raş de fag...! Apare desluşit termenul mioară (Şi tu, mioară, mioară, 
amintind de Drăguță mioară), căreia ciobanul îi încredinţează partea 
finală a testamentului. (Felul cu grijă ocolit în care mioara va po- 
vesti aluziv nuntirea mortului cuprinde în germen, cu alţi termeni, 
formula din care se va dezvolta marea şi deplina apoteoză alego- 
rică din finalul textului Alecsandri)... 

Atenţia ne-ar putea fi reţinută şi de versurile „Cel mai mic e 
străinel, / Mai mândră-i turma la el“; pentru întâia oară aici îşi face 
loc, abia sesizabil, sentimentul invidiei pentru turma „mândră“ — 
element ce va constitui motivaţia schimbată, în baladă, a complo- 
tului păcurăresc... 

Un document, de asemenea foarte semnificativ pe calea evo- 
luţiei colindului transilvan către forma baladei ciscarpatine este şi 
varianta culeasă de N. Grandea, la 18 ianuarie 1933, din Sânpaul — 
judeţul Mureş. Textul, de cea mai clasică factură a colindului dez- 
voltă, într-un mod foarte sugestiv pentru ceea ce va cuprinde balada, 
de această dată chiar ideea motivică, desluşită, a „nunţii mortului“. 
Ne aflăm din plin în lumea colindului, dar textul ne face totuşi să 
presimţim, foarte desluşit, şi atmosfera textului lui Alecsandri: 


Sus în vârful muntelui Spuneţi că m-am cununat: 


Grea turmă de oi se paşte. 
Da la turmă cine-ş umblă? 
Umblă trei păcurărei, 

Doi mai mari şi-s frăţiori, 
Unu mic şi străinel, 
Străinel ca ş-un inel. 
Micule, străinule, 

Du-te bate turma-ncoace, 


Că noi grea lege ţi-om face: 


Ori puşca, 

Ori sabia. 

- Da voi de mi-ţi omori 
Voi acolo mă-ngropaţi 
În struguţa oilor, 

Sub fundul găleţilor. 
De m-a-ntreba măicuţa, 


81 A. Fochi, Mioriţa, 1964, p. 622. 

Luai fată de-mpărat, 
Sfântu soare 

Nănaş mare 

Şi luna-i 

Nănăşiţa 

Şi stelele 

's fetele, 

Luceferii 

's feciorii, 

Fuşteii, 

Chemătorii. 

Ţucu-vă, celi oi bălăi 
Mândru mi-ţi cânta pe văi; 
Ţucu-vă celi oi seine 
Mândru mi-i cânta pe mine.51 


Trebuie remarcat că în acest caz chiar şi A. Fochi, afirmând atât 
de categoric diferenţa dintre colind şi baladă, şi socotind că apariţia 
în colind a motivului oii năzdrăvane, sau al măicuţii bătrâne, este 
întotdeauna semnul influenţei textului Alecsandri asupra colindului, 
comentează din treacăt varianta colindului din Sânpaul astfel: „În 
cazul variantelor TRANS. 110 şi 111, culese din Iclănzel şi Sânpaul, 
înclinăm să credem că elementele de tip baladă (nunta mioritică şi 
cadrul nupțial) sunt prelungiri ale vechiului tip local de baladă, care 
a dispărut în zona sud-estică a Transilvaniei sub influenţa tipului 
moldovenesc. Aceste elemente sunt prea diferite de varianta tip- 
Alecsandri pentru a ne îngădui să credem într-o influenţă directă a 
textului tipărit“.82 

Concesia „dogmatismului“ în genere foarte tranşant-categorial 
în concepţia lui A. Fochi asupra legăturii, de fapt a lipsei de legătură 
pe care A. Fochi o afirmă, obişnuit, în lucrarea sa pentru a distinge 
cât mai răspicat tipologia colindului de cea a baladei, e foarte simp- 
tomatică în acest caz. Dacă în ce priveşte varianta din Sânpaul, şi 
noi opinăm că „aceste elemente sunt prea diferite de versiunea tip- 
Alecsandri pentru a ne îngădui să credem într-o influenţă directă 
a textului tipărit“, considerăm totuşi că varianta Iclănzel nu pare să 
fi evoluat cu totul în afara influenţei textului Alecsandri: 


Sus în vârful muntelui, Fluieriţa m-a cânta; 


Jos în poala codrului, 

Sunt trei oi, turme de oi 

Şi sunt trei păcurărei. 

Cel mai mic oile-ntorcea, 
Ceilalţi doi legea-i făcea, 
Ori să-l puşte, ori să-l taie. 
— Nu mă puşcaţi, nu mă tăiaţi, 
Numai capul mi-l luaţi 

Și pe mine mă-ngropaţi 

În tuliştea oilor, 

În jocuţul mieilor. 

Pământ pe mine nu puneţi, 
Numai dragă gluga mea, 
Fluieriţa la curea; 

Când vântul va vâjâi, 
Fluieriţa m-a hori, 

Când vântul va trăgăna, 


82 A. Fochi, Mioriţa, 1964, p. 455. 


Câte oi mândre cornute, 
Toate m-or plânge pe munte; 
Câte oi mândre bălăi, 

Toate m-or plânge prin văi; 
Câte oi îs ocheşele, 

Toate m-or plânge cu jele; 
Câte oi mândre seine, 
Toate m-or plânge pe mine. 
Măicuţa când v-auzi 

Și la mine va veni, 

Voi să vă-nduraţi de ea 

Şi să-i spuneţi ei aşa, 

Că eu m-am însurat 

Dup-o fată de-mpărat, 

Şi că la nunta mea 

A căzut o stea. 

Atunci măicuţa va şti 

Şi pe mine m-a găsi 
Şi ea va plânge 
Cu lacrămi de sânge 


Pe fiuţul ei iubit 
Care-n munţi e omorât.53 


Versurile Voi să vă-nduraţi de ea, apoi Şi că la nunta mea / A căzut 
o stea, poate încă Și ea va plânge / Cu lacrămi de sânge ne determină să 
întrezărim aici clare formulări verbale atât de proprii textului Alec- 
sandri. Varianta Iclănzel e totuşi, după opinia noastră, mai curând 
un fenomen epigonic, de „contaminare“ a vechiului colind cu textul 
Alecsandri. Cu varianta din Sânpaul ne aflăm pe cursul mijlociu al 
Mureşului, oarecum în „centrul geometric” al Transilvaniei. As- 
pecte spontan evolutive, manifestând tendinţa dezvoltării formei 
colindului spre cea a baladei identificăm tot mai stăruitor păşind, 
în continuare, spre sudul Transilvaniei, în spaţiul dintre Mureş şi 
Olt; mai întâi în cele două variante culese dintr-o localitate din 


preajma râului Târnava Mare, Boarta - judeţul Sibiu: 


Pe picior de munte 
Merg oile frunte, 

Vreo opt, nouă sute; 
Dar de-or fi mai multe, 
Dar de-or fi o mie 
Dumnezeu le ştie. 

Nouă ciobănei 

Cu vătaful lângă ei. 
Vătaful şi-a adormit, 

Ei oile le-au pornit, 
Ciobanii s-au vorovit 
Că-ndărăt ca să se-ntoarcă, 
Pe vătaful să-l omoare. 
Şi vătaful că-mi avea 

O mioriţă frumoasă. 
Mioara când a auzit 

Şi din turmă s-a ales 

Şi la vătaful că şi-a mers, 
Vătaful din grai grăia: 

- Ce ţi-i, mioriţa mea? 
Ori doar tu te-ai mâniat 
Căce eu nu te-am mânat 


83 A. Fochi, Mioriţa, 1964, p. 621. 
84 Ibidem, p. 701. 

De cu noapte 

'n grâne coapte, 

(De) cu zori 

În lunca cu flori? 

— la, eu nu m-am mâniat 
Da iacă ce-am auzit: 
Ciobanii s-au vorovit 
Că-ndărăt ca să se-ntoarne, 
Pe tine să te omoare. 
Vătaful din grai grăia: 

— Spune-le, mioriţa mea, 
Că dacă m-or omori, 

Să mă-ngroape-n ușa strungei 
S-aud oile mulgând 

Şi laptele ciuruind, 
Mândruţele strungărind. 
Fluiera să nu mi-o uite 
Şi ei la cap să mi-o pue 
Şi când vântul el va bate 
Şi fluieriţa va zice, 

Tu mioriţă vei plânge.8 


şi: 


Pe piciorul cel de munte 
Merg oile toate frunte, 
lar vreo opt ori nouă sute 
Nu ştiu nouă-s ori o mie, 


Nu ştiu, dumnezeu le ştie. 


Cele opt ori nouă sute 
Au vreo nouă ciobănei 
Cu vătaful lângă ei. 
Când seara s-a apropiat 


Căce eu nu te-am mânat 
De (cu) zori 

În lunci cu flori, 

De cu noapte 

'n grâne coapte? 

— Ba eu nu m-am mâniat 
Căce tu nu m-ai mânat 
De (cu) zori 

În lunci cu flori, 


Oile le-au adunat 

Şi ciobanii s-au culcat; 
Când vătafu-a adormit 
Ciobanii că s-au vorbit 
Pe vătaful să-l omoare, 
Până-n răsărit de soare. 
Şi vătaful îmi avea 

O mioriţă frumuşea, 
Care toate le ştia. 
Mioriţa-a auzit 

Ce ciobanii şi-au vorbit, 
Ea îndată c-a plecat 
Vătaful l-a deşteptat, 
Vătaful s-a mâniat 

Că de ce l-a deşteptat, 
Cătră mioriţă-a grăit: 

— Ce ţi-e, mioriţa mea, 
De pe min te-ai mâniat, 


De cu noapte 

'n grâne coapte, 

Da uite ce-am auzit, 

Că ciobanii s-au vorbit 

Că pe tine să te omoare. 
Până-n răsărit de soare. 

- Spune-le, mioriţă, spune, 
Că dacă m-or omori, 

Ei pe mine să mă-ngroape 
Tocma-n uşe la strungă, 
S-aud ciobanii mulgând 
Şi laptele ciuruind 

Şi pe mândra strungărind, 
Fluiera să nu mi-o uite, 
Că vântul când o sufla 
Fluiera o şuiera 

Şi Dumnezeu m-o ierta.85 


Cele două variante din Boarta sunt încă texte preponderent 
alcătuite din versuri de 7-8 silabe (cu excepţia celor şapte versuri 
iniţiale din prima variantă), ele încadrându-se, în genere, în moda- 
litatea vechilor forme originare din nordul Transilvaniei, dar deo- 
sebindu-se oarecum de acestea printr-o simţitoare diluare a „stilu- 
lui“ colindelor şi printr-o tot mai pregnantă atmosferă globală de 
„cântec narativ“, de toate zilele. Oaia năzdrăvană care dezvăluie 
stăpânului primejdia apare în aceste variante ca un element consti- 
tutiv, organic, deplin integrat acestei forme locale. Identificăm aici 
prezenţa bine conturată a noului motiv episodic definitoriu pentru 
structura baladei, fără a sugera în nici un fel că ar putea fi urmarea 


85 A. Fochi, Miorița, 1964, p. 701. 

influenţei textului Alecsandri. Expresia verbală a acestor variante e, 
în genere, cu totul diferită de textul Alecsandri, începând cu versul 
iniţial, oarecum emblematic, propriu formei transilvănene: Pe picior 
de munte. (Cu unele fireşti variaţii: Pe cel picioraș de munte; Pe picior 
de munte-n sus; Pă pchicior pă su cel munte; Pă ş'el pt'işoraş d'e munt'e; 
P-on pk'icior d'e plai d'e munt'e; P-un kicior de munte, acest vers este 
atestat în cel puţin zece variante din partea de sus a Transilvaniei — 
în judeţele Maramureş, Sălaj, Bistriţa-Năsăud, Cluj.55) De aseme- 
nea, ciobanii — „Nouă ciobănei / Cu vătaful lângă ei“ (precum în 
numeroase alte variante de colinde din partea de nord şi de mijloc 
a Transilvaniei). Dispar din aceste texte ideea (şi termenul) de lege, 
motivaţia uciderii apropiindu-se explicit de formula baladei: „Cio- 
banii s-au vorovit“. Apare, foarte semnificativ, stăruitor subliniat, 
termenul mioara / mioriţă („O mioriţă frumoasă“, „O mioriţă frumu- 
şea“). Dialogul dintre cioban şi oaie se desfăşoară în cu totul altă 
formulare decât cea din textul Alecsandri; el cuprinde testamentul 
ciobanului într-o formă încă mai apropiată de textul colindului. 
Trebuie, totuşi, îndeosebi remarcată aici prezenţa, ciudată la 
prima vedere, a versului Mândruțele strungărind! Acest vers nu 
apare, însă deloc întâmplător, ca o simplă efuziune lirică! El atestă 
o realitate etnografică ce deosebeşte radical practica păstorească 
din partea de sud faţă de cea din nordul Transilvaniei. Dacă în nor- 
dul Transilvaniei se practică păstoritul de ceată bărbătească, în partea 
sudică apare păstoritul de familie; accesul la stână al femeilor nu 
numai că nu este oprit, dar „băciţele“ (sau „bacele”) capătă rolul 
preponderent în exercitarea treburilor gospodăreşti ale stânei, şi în- 
deosebi în procesul de prelucrare a laptelui; păstoritul propriu-zis, 
ca activitate de îngrijire, păşunare şi de pază a turmelor rămânând, 
şi aici, în grija bărbaţilor. (Aşa se explică secvenţa de versuri: „S-aud 
oile mulgând / Şi laptele ciuruind / Mândruţele strungărind“...) 
Noul nucleu narativ Oaia năzdrăvană este deplin constituit şi 
situat la locul cuvenit, între cadrul epic inițial şi testamentul ciobanu- 
lui. Celor două texte din Boarta le lipseşte însă orice indiciu referi- 
" tor la al patrulea episod al baladei — Maica bătrână. Deşi defective de 
acest al patrulea episod, textele din Boarta constituie, o certă şi in- 
contestabilă etapă din cursul evoluţiei spontane a colindului arde- 
lean către formula baladei ciscarpatine. Ele ne întăresc convingerea 


86 A. Fochi, Mioriţa, 1964, pp. 570 (XXX), 580 (L), 589 (LXVIII), 590 (LXX), 596 
(LXXOCII), 600 (XC), 607 (CV), 1004 VOCI), 1018 ( L), 1023 (LD), 1024 (LXI). 

că aici, în spaţiul dintre Mureş, Jiul şi Oltul transilvan, ne aflăm în 
zona de trecere firească, progresivă, de la structura mai veche bi- 
episodică, a colindului, către forma baladei care se încheagă şi se 
cristalizează treptat, pe măsură ce ne apropiem de cercetarea texte- 
lor culese din sudul Transilvaniei. Depăşind zona Târnavelor, spre 
sud-vest, o formulă mai concentrată, dar substanţial asenănătoare 
cu a celor două variante din Boarta aflăm, fără îndoială, în cele 
două variante din vestita localitate păstorească sibiană Jina: 


Pi-on picior frumos de munte, 
Mer mioarele to frunte, 

V-o noauăsprezece sute 

Şi v-o nouă ciobănei 

Şi ciobanu iel mai mare 

La cinci sute de mioare. 
Mioara lui trist-a statu. 

— De ce stai tu trist' aşa? 

-— Io tristă cum să nu stau? 
Că mâne la prânzu mare 

Pe tine vin să te omoare. 

- Spune-le să mă omoare, 

Să mă-ngroape-n dosu stânii, 
S-auz noaptea lătrân cânii; 
Bâta să mi-o puie stâlpu 

Şi fluiera-n capu bâtii 

Şi vântu cân a sufla 


şi: 


Pi-un picior de munte 
Merg oile frunte: 

V-o nouăsprăzăce sute 

Şi v-o nouă ciobănaşi 

Şi iar cu vătavu zăce. 
Vătavu mere la stână, 

Cei v-o nouă ciobănaşi 
S-o vorbit să mă d-omoare; 
Vătavu cân o vinitu 

lel din grai aşa-o grăitu: 

- Voi dacă m-iţ omori 
Grupaţi-mă-n dosu stânii, 
S-auz băcile smolindu 
Clopote pe oi sunând 

Şi mioriţa zbierând... 

— Ce ţi-i ţie miorea 

De tu că eşti tristă-aşea? 


Fluiera mi-a fluiera, 
Oile s-or aduna.87 


O doară nu te-am păscut, 

De cu sară, pân săcară, 

De cu noapte-n grâne coapte, 
De cu zori în câmp de flori? 88 


(Foarte sugestiv pentru tatonarea locului potrivit în structura — 
încă şovăielnică! — a celei de a doua variante din Jina, este faptul că 
Oaia năzdrăvană e aici motiv final!... Reapar în această variantă ver- 
surile, tipice colindelor, ca în variantele din Boarta: De cu sară, pân 
săcară...; se confirmă şi referinţa la băciţe: S-auz băcile smolindu'...) 

Similitudinea mai mult decât evidentă ne determină să conside- 
răm că aceste patru variante (Boarta — Jina) alcătuiesc manifestarea 
bine definită a unui subtip local specific pentru subzona respectivă. 


87 A. Fochi, Miorița, 1964, p. 692. 
85 Ibidem. 

Fenomenul este deosebit de semnificativ şi explicit pentru trecerea 
graduală, spontană, de la colindele Transilvaniei la balada ciscar- 
patică. El a scăpat atenţiei lui A. Fochi, preocupat numai de deli- 
mitarea tranşantă între cele două categorii de texte (colind /baladă), 
convins fiind că toate variantele transilvănene care depăşesc struc- 
tura obişnuită (biepisodică) a colindului sunt exclusiv manifestări 
şi urmări ale efectului influenţei textului Alecsandri asupra colin- 
dului: „În Transilvania, tema oii năzdrăvane lipseşte complet (orice 
apariţie întâmplătoare a ei în această provincie trebuie considerată 
de penetraţie livrescă)“ — subliniază A. Fochi.89 

Se cuvine menţionat că punctul nostru de vedere se deosebeşte 
aici fundamental de cele preconizate în monografia lui A. Fochi. 
Lipsa de atenţie acordată formelor de trecere de la colind la baladă 
este un viciu constant al cercetării morfotipologice din acea lucrare. 
Poziţia teoretică şi metodologică a lui A. Fochi se desfăşoară, în 
genere, sub semnul unei radicale separări a colindului de baladă. 
Dogmatismul categorial, modul în care A. Fochi a procedat, justifi- 
cat la vremea sa, ca o etapă istorică necesară, pentru a statornici 
diferenţierea tipologică dintre colind şi baladă, înlăturând definitiv 
părerea lui O. Densusianu care considera colindul ca o formă epi- 
gonică, derivată şi decăzută a baladei, se cere astăzi corespunzător 
revizuit şi nuanţat, dialectic, prin identificarea şi punerea în valoare 
— istorico-genetică - a acestor forme de trecere şi aspecte evolutive 
ale textelor. Textele conţin suficiente dovezi spre a putea urmări, 
nuanţat, procesul transformării lor evolutive. Există forme de tre- 
cere de la colind la baladă, după cum sunt şi forme de manifestare 
— subtilă — a gradualităţii evolutive în sânul fiecărei categorii ca 
atare (dovezi ale evoluţiei colindului /documente sugestive pentru 
evoluţia baladei). Pentru A. Fochi, nu există decât o singură direcţie 
a influenţei şi a trecerii: de la textul Alecsandri, răspândit pe calea 
tiparului, către colindele din Transilvania! 

Din acest punct de vedere, este de-a dreptul surprinzător, con- 
testabil locul pe care variantele din Boarta — Sibiu îl ocupă în morfo- 
tipologia lui A. Fochi. În viziunea sa, în cadrul versiunii-baladă cele 
două variante din Boarta, împreună cu textul cules din Sâmbăta de 
Sus - Făgăraş (astăzi comuna Voila - judeţul Braşov), alcătuiesc o 
ciudată categorie de-sine-stătătoare, formând „un ciclu de balade 
cu regimul metric de 7-8 silabe” faţă de copleşitoarea majoritate a 


89 A. Fochi, Mioriţa, 1964, p. 246 

textelor alcătuite din versuri de 5-6 silabe: „Întreaga versiune [ba- 
lada] are două cicluri care, ca şi la colind, sunt determinate de 
regimul metric. Se deosebeşte astfel un ciclu de balade cu regimul 
metric de 7-8 silabe notate [ şi un ciclu de balade cu regimul metric 
de 5-6 silabe notate cu II. Primul este extrem de puţin reprezentat. 
Apare în Transilvania, în două localităţi, Sâmbăta-Făgăraş şi Boar- 
ta-Mediaş şi reprezintă sau o formaţie locală veche pe cale de dis- 
pariţie, sau, dimpotrivă, o formaţie de dată recentă, sub influenţa 
tipului moldo-muntean“.% 

Pe lângă marea exagerare de a alcătui o categorie de-sine-stătă- 
toare a baladei din numai trei texte, faţă de atât de numeroasele, 
celelalte texte de balade cu versuri de 5-6 silabe, cu totul inexplica- 
bilă, forţată este apropierea pe care A. Fochi o găseşte între cele 
două texte din Boarta şi varianta din Sâmbăta de Sus: 


La stâna bătrână Pe min dă mă d-omori 
Multe oi s-adună. Să mă-ngroape-n târla oilor, 
D-ale cui-s d-este oi? În jocu mieilor. 

La trei frăţiori, mă Să pue flueru-n glugă 

— Tu eş mică miorică, Şi bâta la cap. 

Ce va hi de capu tău Când vântu va trage 
De-atâta zghierat? Oile va porni. 

Io singur m-am săturat, Mare zghier că va zghiera 
Că io-s cu porneala Şi câinii va bate. 

Şi io ţie sare ţ-an dat. - Uni stăpânaşu nost 

— S-a lega de capu tău Parcă pe pământ n-a fostu 
Pe tine să te omoare. Că noi pe unde-am umblat, 
— Dar tu fică Am fost to de lăudat. 

Dalbă oicheşică Dar voi pe uni-aţ umblat...71 


Varianta din Sâmbăta de Sus e, cum se vede, mult mai puţin 
legată, textual, de cele două mărturii din Boarta. (Textele din Jina 
sunt, negreşit, cu mult mai apropiate.) Chiar şi în privinţa „regimu- 
lui metric“, varianta din Sâmbăta de Sus, alcătuită în proporţie de 
o treime din versuri de 5/6 silabe (10 versuri), nu poate forma, 
împreună cu textele din Boarta, atât de inconsistentul „ciclu 1“ al 
baladei, preconizat în tipo:ogia lui A. Fochi. De aceea, e mult mai 
plauzibil să considerăm că toate aceste documente sunt doar dovezi 


9% A. Fochi, Mioriţa, 1964, pp. 390-391. 
91 Ibidem, p. 698. 

palpabile ale îndelungatului şi complexului proces de evoluţie şi de 
tranziţie spontană de la structura biepisodică a colindelor înspre 
treptata constituire a formei deplin cristalizate a baladei. 

Prin cercetarea comparativă a textelor culese din zona terito- 
rială a sudului Transilvaniei (începând cu variantele din Boarta, 
localitate din preajma râului Târnava Mare, şi cele din Jina) putem 
urmări şi reconstitui, în continuare, marea efervescenţă creatoare, 
o dată cu mulţimea oscilaţiilor procesului prin care s-a produs în 
decursul timpului, dar mai poate fi urmărită încă (în evoluţia tex- 
telor) trecerea progresivă, spontană, de la colind la baladă. 

O privire de ansamblu asupra variantelor culese din zona sud- 
transilvană, cuprinsă între Târnava Mare şi Mureşul mijlociu, spre 
nord, şi lanţul Carpatilor meridionali, spre sud, ne înfăţişează ur- 
mătoarele aspecte şi observaţii sintetice: 

1 . Varianta din Cenade, pe Târnava Mare (CCXCI TRANS. 243) 
e ultimul (cel mai de jos) text asemănător celor proprii colindului 
„Clasic“ din nord, unde în conflictul păcurarilor stăruie termenul 
de LEGE („Până merea şi venea-re / Li lui legea i-o făcea-re”). (În 
zona extrem-vestică, termenul se oprește la Şicula, pe Crişul Alb, în 
varianta CLVII TRANS. 136 b: „Ei se legiuiră /-Pe cela mai mic / Ei 
mi-l omorau“; cu o ultimă, răzleaţă, atestare, sub Mureş, în nordul 
Banatului — CCCXXVIII BAN. 4). 

2. Elemente motivice şi formulări verbale în care recunoaştem 
cu uşurinţă că semnele „influenţei“ textului lui Alecsandri devin 
predominante, începând cu variantele CCXCVI TRANS. 250 şi 
CCXCVII TRANS. 251 din zona Braşovului (Peştera, Bran), conti- 
nuând cu cele două variante ale spaţiului dintre Olt şi Târnava Mare 
(CCXCIV TRANS. 246 — Coveş şi CCXCV TRANS. 247 — Rupea), 
apoi cu variantele din preajma marelui cot al Oltului, îndreptân- 
du-se spre sud (236 a, b - Mohu; 237 — Tălmăcel) şi înmulţindu-se 
în zona Haţegului şi a Petroşenilor (218 — Lunca Cernii; 219 — Clo- 
potiva; 220 - Râu de Mori; 222 - Coroeşti; 228 — Vulcan) . 

3. Cinci variante din zona Haţeg sunt texte lipsite de orice indi- 
ciu al influenţei şi al contaminării cu textul Alecsandri: 221 — Bărăşti; 
223 - Uric; 224 — Valea Lupului; 227 - Hobiceni; 229 — Petroşani. 

4. Faţă de cele 18 texte din sudul Transilvaniei, care stau astfel 
sub semnul influenţei incontestabile a baladei de peste munţi, în 
forma ei canonică statornicită prin varianta Alecsandri, şi de cele 
cinci texte rămase cu totul în afara acestei influenţe, există însă alte 
opt texte (adică aproximativ 1/3 din numărul total) care se adaugă 

la cele patru (mai sus analizate: din Boarta şi Jina), variante ce pot 
fi socotite mărturii (supravieţuiri) ale procesului evoluţiei spontane 
de la structura biepisodică a colindului transilvan către formula, 
amplificată, a baladei ciscarpatice. Acestea sunt: 

- Cele cinci variante din Loman şi Purcăreţi — judeţul Alba, 
localizate între Mureş şi Jina; 

— Varianta din Hobiceni, de la izvoarele Jiului; 

- Două variante făgărăşene (din Scorei şi Sâmbăta de Sus, de 
pe Olt). 

Oaia năzdrăvană apare într-o formulare spontană, originală, 
proprie locului, în varianta culeasă în 1935, de Gh. Pavelescu, de la 
Ana Miron în vârstă de 55 de ani, din Loman - TRANS. 234: 


Pe-un picior de munte sus Şi pe noi să ne-mpărțască. 
Merg oile lu Pătruţ, Şi Pătru din grai grăia: 

O sută de niorele — Mioară, mioara mea, 
Nu era-n turmă ca ele, De mine să n-ascultaţi, 

O sută de berbecei După mine să-ncordaţi 
Nu era-n turmă ca ei. Şi de-o hi treabă de-aşa 
Iac-o nioară tuşea Să luaţi fluera mea 

Și în tusă-aşa zâcea: Să mi-o puneţi la perdea 
- Petre, Petre, fraţii tăi Şi să sufle vântu-n ea 

Or vorghit să te omoară Şi să paşteţi lângă ea.92 


Varianta TRANS. 233 b, culeasă de Gh. Pavelescu, în 1935, de 
la Floarea Vlad, în vârstă de 28 de ani, din Purcăreţi, începe (ca şi 
celelalte trei texte din Purcăreţi) cu aceeaşi formulă iniţială (uşor 
variată despre „picior de munte“), amintind neîndoielnic de textele 
din Boarta. Dialogul ciobanului cu Oaia năzdrăvană pomeneşte iarăşi 
de „gura băciţelor”“ trebăluind la stână (ca în textele din Boarta şi 
Jina), dar se amplifică, cuprinzând în partea finală şi alte elemente, 
încă nedezvoltate, dar care se vor dezvolta în baladă: gândul la 
măicuţa, iar în ce priveşte nunta şi îngropăciunea — unele versuri 
parcă insuficient asimilate din Ciobănaș de la miori: 


Pe-un chicior mare de munte Şi cu cinci bicheri cu ei. 


Coboară oile frunte, Un ţ-avea o miorea 
Vreo trii mii şi şasă sute. De să-nţălegea cu ea. 
Braşovean cu moldovan - Mioară, mioara mea, 


92 A. Fochi, Mioriţa, 1964, p. 69%. 

Nu ştiu iarba nu-ţi mai place , 


O iarnă mare se face, 

De guriţa nu-ţi mai tace? 
- lamă mare nu să face 
Da cu ceva am urmat 
D-aşe tare m-am supărat. 
Cân soarele răsărea 

Pe tine te omorea! 

- Mioară, mioara mea, 
Pe mine să mă-ngropaţi 
La mijlocul strungilor 
S-aud jocul mieilor 

Şi gura băciţelor. 


Variantele TRANS. 233 c, d, culese de Gh. Pavelescu, în 1935, 
de la aceeaşi informatoare, bătrâna Ana Iosif, au şi ele o structură 
asemănătoare: aceeaşi formulă iniţială; dialogul ciobanului cu oaia 
cuprinde elemente încă mai consistente privind gândul la măicuţa, 
despre nunta şi înmormântarea la stână, reluând şi de această dată 
„Sunetul clopotelor / Şi gura băciţelor“, ca şi vagi reminiscenţe din 


Ciobănaş de la miori: 


Pi-un chicior mare de munte 


Coboară oile frunte 

Şepte mii şi şase sute 

Şi cu şase ciobănei 

Şi cu trei bicheri cu ei 

Şi Dăian cu Moldovan. 

Ei ş-avea o miorea 

De să-nţălegea cu ea. 

- Mioară, mioara mea, 
De două-trei zile-ncoace 
Ţie iarba nu-ţi mai place 
Nici guriţa nu-ţi mai tace, 
Ori aici ţi s-a urât, 

Ori iarnă grea ai simţit? 

- Aici nu mi s-a urât 

Nici iarnă grea n-am simţit, 
Făr aşa am auzit 


C-a noastră gazdă s-o stâns. 


93 A. Fochi, Mioriţa, 1964, p. 694. 

Floera să mi-o luaţi 

Cu mine să mi-o-ngropaţi. 
Pe mine cin m-o jeli? 
Negura cân a veni. 

Da cununa cin mi-o pune? 
Sfântu soare şi cu luna. 
Mioară, mioara mea, 
Spune tu la tăicuţa 

Că m-am însurat 

Într-o guriţă de plai 
Mi-am luat fată de crai. 
Pe mine cin m-o-ngropat? 
Chiatra când s-o surupat.9% 


— Mioară, mioara mea, 

Cân îi cobori la vale 

Și v-o-ntreba măicuţa 

Că ieu mortu-s ori-s ghiu, 
Ori ce fac de nu mai ghiu, 
Mioară, mioara mea, 

Spune că m-am însurat 

La o guriţă de plai 

Şi-am luat fată de crai. 

Şi când mi-o pus cununa 
Sfântu soare şi cu luna. 

Şi cine ni-a fost nănaşii? 
Brazii şi cu păltinaşii. 

Şi pe-acolo cin m-a cânta? 
Brazii cân or şoera. 

Şi de plâns cine m-a plânge? 
Neguriţa cân o ninge. 

Unde să mă-ngroape pe mine? 


La strunga oilor, 

S-aud jocul mieilor. 
Mormânt să îmi pună bâta 
Şi floera, cojocuţa. 


P-un chicior de munte 
Coboară oile frunte: 

Şapte mii şi şapte sute 

Şi cu trii becheri cu ei 

Şi Dăian şi Moldovan. 

Ei şi-avă o mioră 

De să-nţălege cu 8. 

- Mioară, mioara me, 

De două-trii zile-ncoace 
Ţâie iarba nu-ţi mai place, 
Nici guriţa nu-ţi mai tace: 
Ori aici ţi s-o urât, 

Ori iarnă gre ai simţât. 

— Aici nu mi s-o urât 

Nici iarna gre n-am simţât. 
— Mioară, mioara me, 

Cân îi cobori la vale 

Şi v-o-ntreba măicuţa 

Că eu mortu-s ori îs ghiu, 
Ori ce fac de nu mai ghiu? 
- Mioară, mioara me, 


Mioară, mioara mea, 

Voi să porniţi lângă ea.%4 

[Text cu observaţia: „O murit un cioban 
în Şâplea şi s-or cântat băciţele după el”.] 


Spune-i că m-am însurat 

La o guriţă de plai 

Şi-am luat fată de crai. 

Şi cine mi-a pus cununa? 
Sfântu soare şi cu luna. 

Şi cin mi-a fost nănăşei, 
Brazii şi cu păltinei, 

Şi pe-acolo cin m-or plânge? 
Neguriţa cân o ninge. 

Şi pe-acol cin m-a cânta? 
Brazii când or şuera 

Dar pe min să mă-ngroape? 
În strunguţa oilor, 

S-aud jocul mieilor 

Şi sunetul clopotelor, 

Şi gura băciţelor, 

Şi şuerul brazilor. 

Pe mormânt să-mi puie bâta, 
Fluera şi cojocuţa. 

Mioară, mioara mea, 

Voi să porniţi lângă ea.% 


Ultimul text (TRANS. 233 a), cules de Gh. Pavelescu, din Pur- 


Pe-un picior mare de munte 
Plecară oile frunte, 

Şasă mii şi şasă sute 

Şi cu şasă ciobănei 

Şi cu tri bicheri cu ei. 

Şi Dăian şi Moldovan 


căreţi, şase ani mai târziu, în 1941, de la o fetiță de 11 ani, e şi acesta 
asemănător cu cele de mai sus, cu unele fireşti variaţii: 


Care-avea o miorea 
De putea vorbi cu ea. 
- Mioară, mioara mea, 
Tu de trii zile încoace 
Gura nu-ţi mai tace, 
Ori aici ţi s-a urât, 


94 A. Fochi, Mioriţa, 1964, p. 694. 
95 Ibidem, p. 695. 

Iarnă grea tu mi-ai simţit. Cân ar cobori la ţară 


- Auzit-am auzit, Şi v-o-ntreba măicuţa, 
Cân soarele-a răsărit Măicuţa şi cu Tuţa, 
Căci pe tine te-or omori. Să le spui tot lor aşa: 


- Mioară, mioara mea, 

Să le spui tu lor aşa: 

Căci pi mini să mă-ngroape 
În strunguţa oilor, 

Sau în jocul neilor. 

Şi cruce să-mi puie bâta, 


Căci eu m-am însurat 

Pe-o guriţă de rai 

Şi-am luat fată de crai. 
Nouă cin ni-o pus cununa? 
Sfântu soare şi cu luna. 


Bâta şi cu fluera Nouă ne-o fest nănăşei, 
Să-mi porniţi voi lingă ea. Brazii şi cu păltinei. 
Când s-or trage zorile Şi pe noi cin ne-o cântat? 
Să-mi porniţi voi oile, Brazii când or şuierat.% 


Cele cinci variante culese de către Gh. Pavelescu din Loman şi 
Purcăreţi — judeţul Alba oglindesc stadiul cel mai evoluat din dez- 
voltarea spontană a colindului. Mai mult decât textele din Boarta şi 
Jina, ele se situează într-o certă poziţie hibridă, oscilând între forma 
tradiţional-predominantă, a colindului din nordul Transilvaniei şi 
structura baladei din Oltenia, Muntenia şi Moldova. (Toate aceste 
texte sunt constituite din versuri de 7/8 silabe; ele prefigurează 
însă structura dezvoltată a baladei, cuprinzând şi Oaia năzdrăvană 
şi germenii destul de dezvoltați ai episodului Maica bătrână.) 

Varianta din Hobiceni, TRANS. 227 (la izvoarele Jiului), e şi ea 
o formă de tranziţie, spontană, de la colindul transilvan la balada 
ciscarpatică. Chiar dacă ea nu cuprinde din structura dezvoltată a 
baladei decât Oaia năzdrăvană (finalul textului fiind contaminarea 
cu colindul despre Păcurarul şi marea), foarte semnificativă este aici 
forma stabilă a versului de 5/6 silabe, apropiindu-se tot mai mult 
de baladă: 


Pe picior de munte Nici iarbă nu-mi paşti? 
les oile-n frunte — Cum eu n-oi sta, 

Şi naintea lor Că doi ortaci ai tăi 
Merge Dinu Constantin, Ei se tot vorbesc 

Din zile mai mic, Şi se sgomotesc 

Din trup mai voinic... Cum să te omoare 

— Mică miorică, i să te îngroape 

Ce stai singurică, târla oilor, 

De apă nu-mi bei, În jocul mieilor, 


% A. Fochi, Mioriţa, 1964, p. 693. 

Fluera la cap s-o pună. 

Vântu-o abura, 

Fluiera o ţipa, 

Oile-or pleca 

La stâna bătrână 

Unde iarba creşte, 

În patru se-mpleteşte, 
i s-or adăpa 

Dunărea mare. 

Dunărea zicea 

Că i le-o-nneca; 

Dalb de păcurar 


El se lăuda 

Şi din grai grăia 

Că lui nu-i e frică, 
C-are berbeci docăi 
Cu coarnele-n vânt, 
Cu laţe de-argint, 
Razimă-n pământ 

În coarne-or plemni, 
Oile-or porni 

În vârfurile munţilor, 
În adâncul văilor. 
S-o-nchinăm cu sănătate.97 


În sfârşit, cele două variante făgărăşene: în primul rând textul 
TRANS. 238, din Scorei - judeţul Sibiu, dobândind prin încrucişa- 
rea cu textul Alecsandri schimbarea elementului iniţial; în dialogul 
cu Oaia năzdrăvană reapare încă termenul veri privitor la... gradul 
de rudenie al ciobanilor. Testamentul este adresat însă, ca în colind, 
de-a dreptul celorlalţi ciobani. Mugurele episodului final (Maica 
bătrână) evoluează într-o desfăşurare cu totul originală, închein- 
du-se cu un motiv liric, de bocet sau cântec: 


Pi-un picior de plai, 
Pi-o gură de rai, 

Tri ficiori ciobani. 
Unu-i cu oi multe 
Doi cu mai puţine. 
Unu-o mia avea, 
Miaua tot zbiera. 

- Mioriţă dragă, 
Doară ţi-i de cap 
Cu-atâta zbierat? 

— Stăpâne, stăpâne, 
Ba va hi de-al tău, 
Că doi veri ai tăi 
Au gând să ti-omoare. 
EI la veri spunea, 
Ei nu tăgăduia. 

El din grai grăia: 

- lo dac-oi muri, 


97 A. Fochi, Mioriţa, 1964, p. 927. 
98 Ibidem, p. 698. 


Voi să mă-ngropaţi 
Strunga oilor, 

Jocu mieilor. 

Fluerul la cap. 

Cân vântu-mi va bate, 
Flueru-mi va zice, 
Mieluşăi va plânge. 
Maică-sa-mi venea 
Toată dumineca 

În vrâstre de flori 

La tri ciobănei. 

Şi ea nu-l găsa 

Şi din grai grăia, 

Cu ochii-mi plângea: 
- Creşteţi flori cât gardu 
Să vă vază satu; 
Creşteţi, mi-nfloriţi, 
Nu-mi mai trebuiţi.98 

Varianta TRANS. 240, din Sâmbăta de Sus (evocată şi mai sus, 
în legătură cu tipologia lui A. Fochi), ocupă locul final în această 
înşiruire, fiind şi ea o dezvoltare spontană a colindului către baladă, 
prin adaosul Oii năzdrăvane, prin cele 10-11 versuri de 5/6 silabe, 
dar cu un final indecis, în suspensie: 


La stâna bătrână Pe min dă mă d-omori 
Multe oi s-adună. Să mă-ngroape-n târla oilor 
D-ale cui-s d-este oi? În jocu mieilor. 

La trei frăţiori. mă Să pue flueru-n glugă 

— Tu eş mică miorică, Şi bâta la cap. 

Ce va hi de capu tău Când vântul va trage 
De-atâta zghierat? Oile va porni. 

lo singur m-am săturat, Mare zghier că va zghiera 
Că io-s cu porneala Şi câinii va bate. 

Şi io ţie sare ţ-an dat. - Uni stăpânaşu nost 

- S-a lega de capu tău Parcă pe pământ n-a fostu, 
Pe tine să te omoare, Că noi pe unde-am umblat, 
Pe tine d-ar să te omoare. Am fost to de lăudat. 

— Dar tu hică Dar voi pe uni-aţ umblat...% 
Dalbă oicheşică 


La variantele citate şi analizate până aici ca forme evoluate de 
colind cuprinzând motivul Oi; năzărăvane, trebuie adăugate încă 
următoarele alte opt texte din zonele Lăpuş şi Năsăud, aflate în 
capitolul Anexă-Variante şi fragmente mioritice nestudiate, din 
lucrarea lui A. Fochi: VI, XXII, XXV-XXVII, XXIX, XXXI, XXXIII.100 

În opţiunea noastră tipologică, înlăturând prin toate cele de 
mai sus ideea influenţei exclusive a textului Alecsandri asupra va- 
riantelor din Transilvania, nuanţând şi deplasând în chip adecvat 
accentele de pe aspectul strict categorial (colind /baladă), pentru a 
acorda atenţia cuvenită formelor de trecere, rezultă că zona sudului 
Transilvaniei este spaţiul în care se întâlnesc şi se conjugă tendinţa 
tradiţională, spontan-evolutivă, mai veche, a colindului transilvan 
către forma baladei ciscarpatice şi influenţa efectivă, mai nouă, 
suprapusă, a baladei ca atare, respectiv a „textului Alecsandri”, de- 
plin format şi cristalizat (în forma sa cvadriepisodică şi în expresia 
sa verbală binecunoscută) în partea centrală a zonei subcarpatice 


99 A. Fochi, Mioriţa, 1964, p. 698. 
100 jbidem, pp. 994, 1004, 1005-1006, 1008, 1009, 1010. 

a Munteniei — leagănul de obârşie al „variantei” culese în 1846 de 
A. Russo şi tipărită de Alecsandri în anii 1850-52-66. Cele două 
fenomene (atât evoluţia colindului, cât şi influenţa „textului Alec- 
sandri”) sunt, probabil, direct şi deopotrivă strâns legate îndeosebi 
de pendulările sezoniere ale transhumanţei păstoreşti, în continuă 
creştere în cursul secolelor al XVIII-lea şi al XIX-lea, ca şi de alte 
forme şi prilejuri ale necontenitelor întrepătrunderi şi contacte: 
prin nedei, prin certe schimburi — fugi şi reaşezări — de populaţie de 
o parte şi de alta a munţilor... 

La direcţia unilaterală a „influenţei” textului tipărit (acţionând 
de la baladă spre colind), susţinută de A. Fochi, trebuie negreşit 
adăugat şi procesul infinitezimal al oralităţii neîncetate, acţionând 
de o parte şi de alta a munţilor o dată cu valul pendulant al fluxu- 
lui şi refluxului turmelor, purtând an de an nu numai influenţa bala- 
dei asupra colindului, dar diseminând străvechi şi durabile, mereu 
reîmprospătate, urme ale colindului mult peste pragul munţilor, 
până în zările cele mai îndepărtate ale câmpiei Olteniei, Munteniei 
şi în păşunile podişului Moldovei. 

Dacă nu ar exista decât „influenţa” textului Alecsandri, influen- 
ţa târzie a textului tipărit asupra colindului, susţinută de A. Fochi, 
cum S-ar putea oare explica atât de numeroasele indicii şi elemente, 
proprii colindelor Transilvaniei, care se regăsesc până departe în 
textele baladelor din Oltenia, Muntenia şi Moldova? Larga răspân- 
dire, frecvenţa destul de susţinută în textele baladelor a formulei 
iniţiale, Pe picior de munte; numărul mult sporit al ciobanilor: nu 
numai trei, ci şi nouă ciobani; amintirea îndepărtată a gradului lor de 
rudenie: veri primari, frățiori; denumirea de străin (strin, streinior) 
atribuită ciobanului oropsit, care este încă uneori, ca în colinde, şi 
cel mic... lată, spicuind din textele baladelor, urmele străvechi, dar 
neşterse, ale tuturor acestor clare indicii de îndepărtate rămăşiţe ale 
„influenţei“ colindului, purtată şi adânc împlântată în teritoriul 
baladei: 

L. : 

1. Pe picior de munte (formula iniţială cu variațiile ei în textele): 
8 — Traian şi 11 a, b — Gvardeniţa (Mehedinţi); dar şi „creag de mun- 
te”: 12 - Goanţa (Mehedinţi); Fragmente 4 b - Runcu (Gorj); 14 a,b 
— Orodel şi „gură de munte” în 14 e — Orodel şi Anexă CXIII; sau 
„cioc de munte”: 15 a — Pleniţa; iarăşi „picior de munte”: 17 b — Ca- 
raula, 20 a, b - Galicea Mare (Dolj). 

2. Nouă ciobani (ciobănei, ciobănaşi), în textele: 8 — Traian, 11 a,b 
- Gvardeniţa, 12 — Goanţa (Mehedinţi); 14 a, b, c, e —- Orodel, 15 a,b 
(fraţi), e — Pleniţa, 18 - Vârtop, 20 a - Galicea Mare, 26 — Craiova 
(Dolj); Anexă CXIII. 

3. Veri primari: 11 a, b — Gvardeniţa (Mehedinţi); 14 b, e - Oro- 
del, 15 a — Pleniţa, 26 — Craiova (Dolj); 29 — Horezu (Vâlcea); Anexă 
CXIII (Oltenia). 

4. Străin (strinu, streinior): 14 a, b, c, e — Orodel, 15 a — Pleniţa, 
20 a - Galicea Mare, 26 - Craiova (Dolj); 29 - Horezu (Vâlcea); 
Anexă CXIII (Oltenia). 

5. Mic: 8 — Traian (Mehedinţi). 

II. În textele din MUNTENIA: 

1. Pe picior de munte, în textele: 1 — Cucueţi, Fragmente 2 b — 
Beuca, Fragmente 4 - Mavrodin, 8 - Merenii de Sus, 9 — Bragadiru 
(Teleorman); 7 — Clejani, Anexă XCV, XCVI — Malu, Anexă XCII — 
Giurgiu (Giurgiu); 17 - Beleţi (Argeş); Fragmente 31 c - Mâneci 
Pământeni şi „plăişori de munte” 42 — Mizil dar „picior...” Anexă 
CXIV (Prahova); 46 — Chiojd (Buzău); 60 — Lacu Sărat (Brăila). 

2. Nouă ciobani: 1 - Cucueţi, Fragmente 2 b — Beuca, Fragmente 
4 — Mavrodin, 8 — Merenii de Sus, 9 - Bragadiru (Teleorman); Ane- 
xă XCV - Malu (Giurgiu); 17 - Beleţi (Argeş); 44 — Linia Ciolanului, 
45 — Calvini, 46 — Ghiojd (Buzău). 

3. Veri primari: „prima primari” 1 - Cucueţi, Fragmente 2 b - 
Beuca, 8 — Merenii de Sus, 9 — Bragadiru (Teleorman); Anexă XCV — 
Malu (Giurgiu); Fragmente 31 c - Măneci Pământeni, 42 — Mizil (Pra- 
hova); „preveli mari”: 44 — Linia Ciolanului şi 46 — Chiojd (Buzău). 

4. Străin: 8 — Merenii de Sus (Teleorman); 44 — Linia Ciolanului 
(Buzău). 

III. În textele din MOLDOVA: 

1. Pe picior de munte: MUNT. 50 — Chiojdeni, MUNT. 53 - Că- 
iata, 29 — Găgeşti (Vrancea); 43 a, b — Goeşti (laşi). 

2. Nouă ciobani: 5 c, d, e — Herăstrău, 6 c — Nistoreșşti, 9 b — Văsui, 
23 c - Colacu, 29 — Găgeşti (Vrancea); 40 — Tătăruşi (laşi). 

3. Veri primari: „priveri mari” 1 h, p — Nerej, Fragmente 2 c — 
Spulber, 4 b — Paltin, 5 c, e — Herăstrău, 6 a, e — Nistoreşti, 9 b — 
Văsui; „frate mai mare” 10 d — Hăulişca; 11 f — Păuleşti, 17 d - Văsui, 
18 c, d — Bârseşti, Fragmente 28 - Câmpuri (Vrancea); 40 — Tătăruşi, 
43 a, b — Goeşti (laşi); 45 — Coşeşti (Vaslui). 

4. Străin: 11 f — Păuleşti (Vrancea); 40 — Tătăruşi (laşi); 45 — 
Coşeşti (Vaslui). 

5. Mic: Fragmente 50 — Straja (Suceava). 

IV. În MATERIALE EXTERNE: 

1. P-aia-i craci de munte: EXT. 11 — Râtcova, Pe-acel crac de 
munte: EXT. 12 şi Anexă CXVII — Bârsa-Palanca (TIMOC). 

2. Nouă ciobani: EXT. 4, 7, Anexă CXX — R.S.S. MOLDOVE- 
NEASCĂ; EXT. 11 - Râtcova, EXT. 12, 13, Anexă CXVII — Bârsa- 
Palanca, EXT. 17 — Alexandrovăţ (IIMOC). 

3. Veri primari: EXT. 4, Anexă CXX — R.S.S. MOLDOVENEAS- 
CĂ; frățiori: EXT. 1 — R.S.S. UCRAINEANĂ. 

4. Străin: streinior, EXT. 1 - R.S.S. UCRAINEANĂ; străinu, EXT. 
11 — Râtcova, striinu, EXT. 12, 13, Anexă CXVII — Bârsa-Palanca, 
EXT. 17 — Alexandrovăţ (IIMOC). 

Ce dovedesc toate aceste stăruitoare trimiteri? Ele sunt proba, 
foarte consistentă, că teza „influenţei” exclusive a textului Alecsan- 
dri asupra colindului e contrazisă de realitatea faptelor! Influenţa 
textului Alecsandri este numai un fenomen tardiv, o ultimă etapă din 
îndelungata evoluţie, în oralitate, a străvechiului cântec păstoresc. 

Prin unele elemente, cum sunt cele subliniate, textele de baladă 
din Oltenia, Muntenia şi Moldova păstrează — deşi răzleţ — dovada, 
durabilă până în contemporaneitate, că semnele colindului se află, 
de fapt, puternic înrădăcinate şi adânc întipărite în tradiţia orală a 
cântecului epic din întreg cuprinsul teritoriului românesc, ba chiar 
şi dincolo de hotarele acestuia, spre Timoc şi în părţile răsăritene. 
Ele sunt azi veritabile supravieţuiri, „arheologice“, aparţinând celui 
mai adânc strat narativ al străvechiului colind păstoresc, provenind 
din nordul Transilvaniei şi treptat răspândite spre sud şi răsărit. 
Trecând peste munţi, mai ales în condiţii şi împrejurări negreşit 
proprii transhumanţei şi păstoritului ciscarpatin, din vechile rosturi 
şi structuri ale cântării colindului — răsărit pe solul Transilvaniei — 
au rodit, foarte probabil abia în cursul ultimelor veacuri, şi s-au dez- 
voltat apoi în consens cu însăşi evoluţia cântecului epic din aceste 
părţi ale ţării, mlădiţele acelei vechi naraţiuni, schimbate potrivit 
„stilului” narativ al noilor meleaguri, vechiul colind devenind trep- 
tat „cântec bătrânesc” - povestea cântată despre ciobănaşul ame- 
ninţat să fie ucis de ortaci, dar căruia Oaia năzdrăvană îi descoperă 
primejdia, cântecul dând urmare, într-o largă dezvoltare, gânduri- 
lor... senine ale păstorului despre cele ce urmează a se întâmpla cu 
oiţele-i dragi şi cu arzătoarea aşteptare a Măicuţei bătrâne, plecată 
în căutarea fiului pierdut... 

Transformarea colindului în cântec narativ s-a produs treptat, 
dar din ce în ce mai stăruitor, o dată cu înaintarea spre sud şi, tre- 
când peste munţi, şi-a dobândit în cele din urmă cea mai rotundă şi 
deplină cristalizare a sa în zona subcarpatică a Munteniei (spre care se 
şi îndreptau dintotdeauna cele mai multe şi mai de seamă drumuri 
ale transhumanţei, ca şi ale descălecării întemeietorilor de ţară!). 
Din acest leagăn al cristalizării sale îşi trage obârşia şi întâia „va- 
riantă”, din fericire consemnată în scris în anul 1846, de Al. Russo 
de la muscelenii strămutați în veacul al XVII-lea la Soveja. „Îndrep- 
tată” şi tipărită de Alecsandri, această variantă a continuat să se 
răspândească cu vigoarea unui prestigiu sporit, devenind tot mai 
mult recunoscută drept adevărata, cea mai deplină întruchipare a 
cântecului despre ciobănaşul străin şi credincioasa-i Mioară năzdră- 
vană. Răspândirea şi „influenţa” larg atestată în toate direcţiile spa- 
ţiului românesc după anul 1850 se suprapune, continuând, întărind 
şi statornicind pe calea literii tipărite şi citite procesul răspândirii şi 
al influenţei sale, iniţiată desigur spontan, pe cale pur tradiţională- 
orală, chiar înainte de „apariţia” textului Alecsandri! „Culegerile” 
folclorice, fiind toate acţiuni ulterioare tipăririi textului lui Russo şi 
Alecsandri, nu fac decât să consemneze, de fapt, procesul de feedback, 
alcătuind însuşi „istoricul” revenirii textului scris în vechiul circuit 
al oralităţii, în care nu s-au şters, nici astăzi, toate urmele şi dovezile 
„Vieţii” sale neîntrerupte, din pura oralitate, anterioară apariţiei şi 
adoptării cvasi-unanime a „textului-etalon” ajuns a fi recunoscut şi 
larg generalizat ca expresia standard a cântecului Mioarei. 

O nouă încercare de a ne reîntoarce mai amănunţit pe firul de 
numai un veac şi jumătate al „culegerilor”, pentru a relua şi a recon- 
stitui mai îndeaproape problemele „genezei” şi principalele trepte 
ale evoluţiei înţelesului în cursul devenirii multiseculare a acestui 
cântec până la culegerea lui Russo şi până în zilele noastre, formea- 
ză al doilea obiectiv - şi capitol — al lucrării de faţă. 


Toate cele de mai sus, dar îndeosebi cele ce urmează, arată cât 
adevăr obiectiv se află, realmente, într-o fulgurantă părere, deloc 
răzleaţă, ca aceea a lui G. Ibrăileanu, afirmând că „Mioriţa a răsărit 
cândva, demult, în supremul moment de creaţie poetică a rasei 
daco-romane, în capul unui păstor genial din Carpaţi” H101 | 


101 Cf. G. Ibrăileanu, Spiritul critic în literatura română. Note şi impresii, Bucureşti, 
Minerva, 1984, p. 225. Critica acestei opinii se află în treacăt schiţată şi apud D. Cara- 
costea — O. Bârlea, Problemele tipologiei folclorice, Bucureşti, Minerva, 1971, p. 133. 

Spontaneitatea năvalnică a entuziasmului acestei romantice for- 
mulări impresioniste privitoare la geneza ex abrupto a Mioriţei este 
total contrazisă de cursul firesc şi atât de îndelungat al realităţii fap- 
telor. „Supremul moment”, atât de febril elogiat de criticul ieşean, 
se poate referi mai curând numai la clipa cu adevărat fericită când, 
la 10 martie 1846, din restriştea surghiunului său la Soveja, prea- 
fericitul A. Russo, el cel dintâi, va fi aşternut pe hârtie, descoperind 
atunci cu uimire, printre „cântecele olteneşti” ale tarafului din So- 
veja, Cântecul mieoarei. Opinia lui Ibrăileanu se referă iarăşi, poate, 
şi mai cu seamă, la mult fericitele zile şi nopţi când acea grăbită în- 
semnare a lui Russo, „adusă din munţii Sovejii”, ajungând pe masa 
de lucru a neîntrecutului orfevrier folcloric — amicul Alecsandri, 
versurile acelei prime notații, sumare, au suferit, în curs de două 
decenii (între 1846 şi 1866), şovăitoarele „îndreptări” şi „întocmiri” 
din care a rezultat inegalabilul „text Alecsandri”! 

În acele anume „momente” s-a produs, este adevărat, prin no- 
rocoasa consemnare iniţială şi întâia cristalizare în scris a Mioriţei, 
certa ecloziune istorică a trecerii sale din îndelungata şi neştiuta-i 
anterioară oralitate, în domeniul palpabil al poeziei scrise şi al „lite- 
raturii“ folclorice... 

De altfel, mult mai probabil, ba chiar profund adevărat, este că 
Mioriţa rămâne departe de a fi efectul vreunui anume coup de foudre, 
izbucnind deodată, ca prin minune, din „capul unui păstor genial 
din Carpaţi”. Căci toate — atât de numeroase — faptele (materialele 
ulterior culese) probează că geneza Mioriţei este, mai curând decât 
acel fulgerător „moment suprem” de generaţie spontanee, un neis- 
tovit proces de gestație folclorică; un foarte îndelungat proces meta- 
morfic, cu adânci „rădăcini istorice”, prin care Mioriţa s-a plămădit, 
s-a întruchipat şi s-a cristalizat treptat, în decurs de multe veacuri 
ce preced fericita clipă a primei sale notații; străvechi şi infinitezi- 
mal proces care, într-o formă sau alta, a continuat şi continuă neîn- 
trerupt până în zilele noastre, în tot şirul atât de numeroaselor 
culegeri, din toate părţile zării, în cursul celor peste 140 de ani câţi 
au trecut de la „geniala” descoperire a Mioriţei lui Russo şi de la cti- 
toriceasca-i statornicire în scris datorată marelui Alecsandri. 

După cum se vede, de fapt, genialul păstor din Carpaţi, evocat 
de G. Ibrăileanu, este tot atât de inconsistent şi fantornatic ca şi... 
inegalabilul, dar străveziul, „baciul Udrea din Ceahlău” al lui Alec- 
sandri. 

Adevărul este că abia în ultimele decenii (şi îndeosebi după 
apariţia monumentalei monografii a Mioriţei, din anul 1964) cultura 
românească a desluşit pe deplin viziunea globală, deplin integra- 
toare a Mioriţei, urmărită în atât de feluritele-i întruchipări din toate 
părţile românimii, şi limpede întipuită, din multiplele-i fațete, în 
cele două principale şi bine precizate ipostaze ale ei: colindul păcu- 
rarilor, din Ardeal şi balada „clasică” din teritoriul exterior arcului 
carpatic. [Vechea cercetare, din 1915, a lui D. Caracostea, cu toate 
bunele-i intuiţii şi premise, a rămas, din nefericire, netipărită inte- 
gral până în 19€9, şi în orice caz total necunoscută în ce priveşte 
Mioriţa în Ardeal!02; iar „obiecţiile” sugerate în Vieaţa păstorească... 
a lui O. Densusianu din 1923 s-au dovedit numai parţial întemeiate, 
ba chiar de-a dreptul eronate în privinţa raporturilor istorice — răs- 
turnate în viziunea lui O. Densusianu! — între binecunoscuta baladă 
moldo-valahă şi pe atunci cu totul insuficient cunoscutul colind 
păcurăresc... Însuşi procesul culegerii Mioriţei şi-a atins deplina 
maturitate abia în anii răgazului dintre cele două războaie şi urmă- 
torii.103 În aceste condiţii, este aproape firesc că balada, îndeosebi în 
ipostaza formulei cristalizate în varianta Alecsandri, a continuat să 
atragă până în ultima vreme aproape exclusiva preocupare, atât a 
folcloriştilor, cât şi a celor mai înalte, ca şi a celor mai largi, cercuri 
şi medii cultural-ştiinţifice. 

Vorbind de Mioriţa, oricine este astfel vrând-nevrând purtat cu 
gândul la vestita baladă, şi în primul rând la „textul” eminent şi 
exemplar, de la Alecsandri citire. Puţini, chiar prea puţini sunt încă 
aceia care au ajuns să ştie că acel titlu emblematic acoperă, de fapt, 
nu numai faimoasa şi predilecta baladă a celor trei ciobănei (cu cele 
vreo 343 de variante ale ei), dar şi mai vechiul, larg răspânditul în 
Ardeal colind păcurăresc (cu cele, chiar mai numeroase — 482, iar 
astăzi peste 500 de variante ale lui104). 

Referindu-ne astăzi la Miorița — după cele cunoscute, nu numai 
de la V. Alecsandri, ci şi de la At.M. Marienescu, M. Gaster, D. Ca- 


102 Cf. D. Caracostea, Poezia tradițională română, |, pp. 212-282. 


103 Parcurgând „tabelul variantelor analizate” în monografia lui A. Fochi, din cele 
330 de texte de colinde culese din Transilvania, abia 15 sunt culese înainte de 1920; 
iar din cele 208 texte de baladă culese din Oltenia - Muntenia - Moldova, abia 10 sunt 
culese înainte de 1920! (Cf. A. Fochi, Mioriţa, 1964, pp. 175-185; vezi şi Harta istorică 
a culegerilor Mioriţei, ibidem, p. 478 bis) 


104 Calculul se bizuie pe cifrele ce rezultă din Situaţia actuală a materialului documen- 
tar (cf. A. Fochi, Miorița, 1964, p. 197). 

racostea și A. Fochi —, trebuie ştiut însă, fără înconjur, cu privire la 
marea și minunata-i geneză, că mai înainte a fost colindul! Înainte de 
a se naşte şi de a se ivi — abia în ultimele veacuri — cântecul moldo- 
valah al Mioriţei, cu mult înainte s-a născut, începând din părţile de 
sus ale Transilvaniei (foarte plauzibil începând din zona cuprinsă 
între munţii Rodnei şi cei ai Călimanului) şi răspândindu-se treptat 
spre toate zările pământului românesc „povestea” cântată în stră- 
vechiul colind al păcurarilor — pentru întâia oară notat, „cores” şi 
tipărit în 1859, drept Judecata păcurarilor, de junele jude bănăţean 
At.M. Marienescu. Cel dintâi care a remarcat şi menţionat consub- 
stanţialitatea colindului lui Marienescu cu balada lui Alecsandri a 
fost, abia în 1873, M. Gaster, în celebrul pasaj citat mai sus.105 

Cum toate faptele concură spre cele arătate de A. Fochi, către 
sfârşitul marii sale monografii, ne însuşim întru totul aprecierea în- 
delung chibzuită şi temeinic documentată a lui A. Fochi, cu privire 
la zona de apariţie iniţială a colindului: „Credem că prima versiune 
a Mioriţei s-a născut în zona de nord-est a Transilvaniei, în regiunea 
dintre munţii Rodnei şi munţii Călimanului, unde şi astăzi circulă 
cu destulă intensitate în forma sa cea mai simplă”.19% 

Reluând această idee, într-o formă larg generalizată, în Prefaţa 
broşurii din 1980, A. Fochi nu pregetă stăruind: „,...arhaismul ver- 
siunii transilvănene ne face să credem că Miorița s-a născut, într-o 
formă embrionară, în Transilvania. [...] Versiunea transilvăneană 
este mai arhaică, mai primitivă, mai neevoluată; este mai aproape 
de momentul de geneză a subiectului. [...] În Transilvania, textul 
tinde să pună în lumină substratul etnografic al naraţiunii, dincoace 
de Carpaţi textul urmăreşte adâncirea esenței sale psihologice. [...] 
Textul extra-carpatic presupune un pas artistic în plus peste etno- 
grafie şi reprezintă intrarea lui definitivă în domeniul artei”.107 

După aceste consideraţii ale lui A. Fochi susţinând prioritatea 
istorică a versiunii-colind în comparaţie cu versiunea-baladă (consi- 
deraţii pe care ni le însuşim întru totul), să reamintim şi observaţia 
fundamentală a lui A. Fochi după care: „Caracteristică pentru modul 
transilvănean al Mioriţei este schema redusă la numai două nuclee 
tematice: cadrul epic inițial şi testamentul ciobanului”19; aceasta fiind, 


105 Cf. supra, pp. 85-86. 

19% Cf. A. Fochi, Mioriţa, 1964, p. 539. 
107 dem, 1980, pp. 6-8 passim. 

108 Idem, 1964, p. 218. 

de altfel, şi schema tipului „clasic”, „,...deoarece în linii mari urmea- 
ză tradiţia celui mai vechi text al colindului (varianta contrafăcută 
a lui At.M. Marienescu din 1859) şi pentru că are cea mai largă 
răspândire în zona întregului ciclu”109. 

Pe de altă parte, atât A. Fochi, cât şi D. Caracostea, înaintea lui, 
au subliniat cu toată tăria importanţa esenţială a aşa-numitului 
„testament“. „Acest episod — scrie A. Fochi - ocupă în conştiinţa 
cântăreților şi a publicului un rol special şi o importanţă deosebită. 
Aceasta e adevărata constantă a textului, de acest moment se leagă 
înţelesul său. Nucleul cântecului stă în testamentul ciobanului“.110 

De aceea şi contribuţia ce ne propunem să o aducem la exegeza 
apariţiei şi a evoluţiei istorice şi semantice a Mioriței va stărui în 
cele ce urmează, acordând întreaga atenţie aşa-zisului „testament“. 
Aceasta întrucât avem convingerea că înţelesul acestei articulaţii 
esenţiale a textului (a colindului, dar şi a baladei) este susceptibil de 
o interpretare ce nu a fost întrezărită de cercetările respectabililor 
noştri predecesori, precum şi fiindcă cu totul alta poate mai curând 
a fi adevărata importanţă istorică, în evoluţia Mioriţei, a acestui 
„testament” decât aceea din vechea interpretare a lui D. Caracostea, 
acceptată şi preluată şi de A. Fochi, şi tinzând să devină astfel o în- 
veterată prejudecată! Doar nu noi, ci chiar A. Fochi o spune: „Dacă 
vom înţelege cum trebuie acest moment din desfăşurarea cântecu- 
lui, avem premisele pentru receptarea cântecului întreg” 11 

Dar, pentru a nu zăbovi prea mult în generalităţi şi abstract, să 
ne întoarcem privirea şi să cercetăm cu toată atenţia, mai întâi chiar 
prima parte („cadrul epic iniţial”) din colindul „clasic”. Să vedem 
aşadar însuşi textul colindului, pe care îl cităm, spre exemplificare, 
mai întâi într-una dintre cele mai tipice variante provenind din co- 
lecţia lui I. Pop Reteganul - textul XCVII TRANS. 78 (din Sântejude 
- comuna Ţaga - judeţul Cluj): 


La vârfuţu muntelui Tot îl mână şi-l adună 
Dimineaţa lui Crăciun Ca s-abată oile. 

Sunt vreo trei păcurăraşi. Până oile-abătă, 

Cei mai mari Lui grea lege îi făcă: 

Îs veri primari, O pân puşce să-l împuşce 
Cel mai mic îi strein tare. Ori în sabie să-l arunce. 


109 A. Fochi, Mioriţa, 1964, p. 379. 
110 jdem, 1980, pp. 11-12. 
111 [bidem, p. 12. 

El din grai aşa grăia: Flueraşul m-a cânta; 


- Dragilor fraţi şi fârtaţi, Când a sufla vântu lin 
Pe mine nu mă-mpuşcaţi M-a cânta ca p-un strein; 
Fără capul mi-l luaţi Când a sufla vântu-ncet 
i pă mine mă-ngropaţi M-a cânta ca p-un secret. 
turiştea oilor, Oile cele cornute 
În jocuţul mieilor. Mândru m-or cânta pe munte, 
Pă mine pământ nu puneţi, Oile cele bălăi 
Numai dragă gluga mea Mândru m-or cânta pe văi, 
Şi drag flueraşul meu Oile cele seine 
Puneţi-l la capul meu. Mândru m-or cânta pe mine.112 


Când vântu a trăgăna 


Acest text ne dă posibilitatea de a cerceta colindul într-o formă 
caracteristică dintre cele mai simple, ce se încadrează, în tipologia 
lui Fochi, în ciclul I al colindului (cu versuri de 7/8 silabe). Versu- 
rile 1-12 alcătuiesc „cadrul epic iniţial”; în continuare (versurile 13- 
35) — aşa-numitul „testament”. 

În partea iniţială, se arată în primul vers locul acţiunii: sus la 
munte („La vârfuţu muntelui”); se evocă apoi ceata „personajelor”, 
cu unele anume precizări ce nu pot fi lipsite de o deosebită semni- 
ficaţie, privitoare la înrudirea lor: dintre cei trei păcurăraşi, Cei mai 
mari / Is veri primari, / Cel mai mic îi strein tare. Însăşi această evo- 
care, accentuat opozitivă, a personajelor aduce şi primul impuls su- 
gestiv pentru a schiţa îndată încordarea apăsătoare a acţiunii: „verii 
cei mari” îl muncesc şi îl silesc fără răgaz pe cel „mic şi strein tare” 
să trudească neîncetat la paza oilor („Tot îl mână şi-l adună / ca 
s-abată oile”). „Cadrul epic iniţial” din prima parte a textului se 
încheie cu o menţiune, foarte confuză la prima vedere, dar care 
sporeşte în orice caz înnodarea „conflictului“: „Până oile-abăte, / 
Lui grea lege îi făcă”; adăugând, ca o sumară explicaţie — necesară! — 
dar care ne umple totuşi de o mare nedumerire, căci s-ar părea că 
„greaua lege” pe care cei mari i-o făceau celui mic şi strein tare s-ar 
referi chiar la uciderea lui iminentă: fie să-l împuşte, fie să-l ucidă cu 
sabia! Cele numai 12 versuri sunt de ajuns pentru a contura acţiu- 
nea într-un chip extrem de concentrat, concentrare ce creează parcă 
ipso facto o oarecare... ocultare a înţelesului bine desluşit al acestui 
ciudat cântec din Dimineața lui Crăciun (deci colind de zile mari, 
cum spune refrenul), care ar părea că „povesteşte” o crimă absurdă 
şi întunecată ce se desfăşoară departe de sat, La vârfuțu muntelui... 


112 A. Fochi, Miorița, 1964, p. 604. 

Partea a doua a textului arată, în chip cu totul uimitor, foarte 
puţin din ceea ce s-ar cuveni să fie însăşi descrierea desfăşurării 
„acţiunii” în continuare; ciobănaşul, „cel mic şi strein tare”, se adre- 
sează ortacilor numindu-i totuşi Dragilor frați şi fârtați (aceştia devin 
deci, deodată, fraţi şi fârtaţi pentru oropsitul cel mic şi strein)! Ca şi 
cum ar avea cunoştinţă despre acea „grea lege” a celor mari, el 
cutează să le ceară, fără înconjur, „fârtaţilor” să nu-l împuşte, căci 
preferă, parcă, să fie decapitat (!?), arătându-le, în continuare, oare- 
cum amănunţit, unde şi cum doreşte să fie înmormântat: în ograda 
stânei („În turiştea oilor, / În jocuţul mieilor”); să nu fie înhumat, 
ci numai acoperit cu gluga; el cere apoi să i se pună la cap fluierul, 
stăruind, oarecum exagerat asupra rolului mângâietor al fluierului 
ce va suna necontenit la suflarea vântului. Ciudatul „testament“ al 
ciobănaşului se încheie evocând de asemenea jalea neîncetată a 
oilor, care îl vor „cânta” (în înţelesul local-regional - îl vor boci) 
pretutindeni şi mereu nemângâiate, sus în munte, jos în văi... 

Cum se vede, testamentul anticipează — cu sublinierile senti- 
mentale şi subiective de cuviinţă — descriind... felul „uciderii“, apoi 
dorinţele privitoare la „ritul“ înmormântării! Nu „se povesteşte”, 
de fapt, în trama epică a colindului însăşi păţania uciderii efective a 
celui mic şi strein de către fârtaţii ucigaşi; întreagă această a doua 
parte a textului e mai mult copleşită de un adânc şi puternic lirism 
evocator al celor ce vor urma uciderii şi înmormântării, nefiind 
totuşi vorba de înhumare propriu-zisă („Pă mine pământ nu pu- 
neţi”), ci mai mult despre „cântecul” neostoit al fluierului în bătaia 
necurmată a vântului şi de „bocetul” neîncetat al dragilor oiţe or- 
fane... Ciudată, cel puţin cu totul ciudată această iminentă ucidere 
cruntă a ciobănaşului, mic şi strein tare, de către „fârtaţii” săi, mai 
mari şi legaţi de o strânsă rudenie („Cei mai mari / Îs veri primari”); 
întâmplare tragică neînfăptuită, ci mai mult evocată în cântec şi 
ocolită parcă printr-o afectuoasă descriere, cântată şi repetată de 
colindători la zile mari (Dimineaţa lui Crăciun)!... 

Două prime observaţii ne stau din capul locului în faţă: 

1. Greaua lege pe care o fac verii cei mari apare ca o pornire 
sângeroasă cu totul nemotivată faţă de ortacul cel mic şi străin căci, 
deşi se pomeneşte de LEGE, şi încă grea (!), nu este deloc vorba de 
o pedeapsă bine motivată (ciobănaşul cel mic și strein tare este, dim- 
potrivă, arătat ca deplin supus şi ascultător: „Tot îl mână şi-l adună / 
Ca s-abată oile”, zice cântecul, învederând mai curând a fi vorba de 
o înverşunată silnicie şi caznă de trudnică ucenicie pe care „cel mic” 

o îndură, răbdător şi atât de docil, din partea mai-marilor „fârtaţi“ 
şi „veri primari”). 

2. Deşi despre un anume omor şi îngropare este vorba în cân- 
tec, textul, cunoscând parcă cerinţele principiale ale tragediei, evită 
desfăşurarea ororilor în scenă: nu uciderea efectivă formează în 
continuare obiectul naraţiunii şi al descrierii, ci această ucidere este 
evocată mai curând prin urmările ei, mai important decât însuşi 
gestul atât de dramatic şi, desigur, dureros arătându-se, de fapt, 
oarecum detaliat locul şi modalitatea acelei neobişnuite pseudo-în- 
gropăciuni (fără de mormânt; fluierul — mereu în bătaia vântului — 
înlocuind stâlpul, iar oile îndoliate intonând cuvenitul bocet!...) 

Concluzia? Este şi nu este aceasta o crimă ciobănească, un oare- 
care omor, sângeros şi banal, ci, poate, mai curând o memorabilă 
întâmplare, de zile mari; în orice caz vrednică de a fi evocată şi re- 
rememorată la zilele cele mari ale sfârşitului şi începutului de an, 
când morţii se întorc o dată cu amintirea lor reînviată, arătându-şi, 
aproape palpabilă, prezenţa lor nevătămătoare printre cei din lumea 
satului tradiţional, plină de străvechi şi adânc înrădăcinate datini şi 
eresuri...113 

De altfel însuşi enunţul grăbit şi răspicat, din exordiu, al dis- 
parităţii şi al eterogenităţii personajelor cetei păcurăreşti (mari, veri 
primari / mic, străin), nu sugerează şi prefigurează parcă, implicit, 
declanşarea iminentă a unei situaţii necesare de alteritate sub sem- 
nul a ceea ce numim în etnologie: frăţii, clase de vârste, asociaţii 


Fără a mai stărui aici asupra altor şi altor fireşti întrebări, pe 
care negreşit că un text ca acesta, rod al unei neîndoielnic îndelun- 
gate tradiţii, cu toată sibilinica, enigmatica, aproape oculta lui „nara- 
țiune”, le poate trezi cu mai fiecare vorbă ce şi-ar cere, parcă, tâlcul 
ei, e mai bine să reproducem, în continuare, şi textul următor, cules 
în anul 1939 de E. Comişel şi T. Alexandru, dintr-un sat învecinat — 
Nicula - comuna Fizeşul Gherlii — judeţul Cluj: 


Aude-să, doamne, -aude Şi pe-acela l-o mânat 
Patru păcurari la munte. La fântână, doamne, lină 
Toţi trei era frăţiori Să-i aducă apă bună. 
Numai unu streinel Cât acolo-o zăbăvit, 


113 Cf. şi D. Caracostea, op. cit., , p. 304: „Ciudat simbol de sărbătorească urare acest 
colind sub semnul morţii”! 

Ii legea i o făcut: În jocuţu mieilor. 


Or să-l puşte, or să-l taie, Flueru mi-l puneţ cruce, 

Or să-l puie-n trei fârtaie. Când o bate vântu-ncet 

— Pă mine nu mă-mpuşcaţi, M-a cânta ca pe-un săcret, 
Numa capu mi luaţi Când a bate vântu lin 

Şi pă mine mă-ngropaţi M-a cânta ca p-un străin.114 


În staulu oilor, 


Comentariu: larăşi ca într-o străveche poveste, şi întâmplare, de 
demult şi de departe, mai întâi: aude-să aude... Locul tărăşeniei? 
Iarăşi... la munte. Ceata păcurarilor? Chiar dacă de astă dată patru 
păcurari, este vorba de aceleaşi aspecte de înrudire şi de străinie care 
creează „conflictul” („Toţi trei era frățiori / Numai unu streine”). 
Nu spre a abate oile, ca în textul precedent, ci cu un alt „pretext“, 
de vădită caznă silnică, cei mari îl trimit aici pe micul străinel — 
ucenicul mânător — să aducă apă bună („Şi pe-acela l-o mânat / La 
fântână, doamne, lină / Să-i aducă apă bună...”); dar aceeaşi situa- 
ție narativă stăruie pomenind de LEGE şi de FĂCUT: „Cât acolo-o 
zăbăvit, / Ii legea i o făcut”. Deci iarăşi despre o cruntă şi neabătută 
ucidere pusă la cale este vorba, cu aceleaşi diverse, eventuale mo- 
dalităţi („Or să-l puşte, or să-l taie, / Or să-l puie-n trei fârtaie”); pe 
lângă puşcare ori înverşunata tăiere, se vorbeşte şi de eventuali- 
tatea sfârtecării celui ucis! Dar revenind la „frăţiori”, „străinelul” 
(care ştie [?] de rostul acelei ucideri) „cere” şi alege, în loc să fie 
puşcat: „Numa capu mi luaţi / Şi pă mine mă-ngropaţi...” Unde? 
Aceeaşi, neschimbată dorinţă despre locul „îngropării” şi rostul de 
alean al fluierului stârnit de vântul menit să aline dureroasa întâm- 
plare funebră, căci va sufla mereu ncet..., şi lin, spre a „cânta” (= 
boci!) pe ciobănaşul urgisit şi străin!... 

Cele numai două variante alese aproape la întâmplare din 
marea mulţime a documentelor culese din toate părţile Ardealului 
nordic, îşi află, dacă parcurgem toate celelalte texte, numeroase 
asemănări şi paralelisme, şi deci elemente constante, ca şi atâtea 
deosebiri şi fireşti „variaţii”, ce nu pot fi nicicum urmărite şi inven- 
tariate exhaustiv în comentariul nostru, care nu poate fi decât strict 
selectiv. Ele sunt însă pe deplin sugestive, tipice pentru modalitatea 
„Clasică” a colindului din această parte a Transilvaniei, relativ apro- 
piată de presupusa zonă de obârşie a acestui ciudat, şi străvechi, 
cântec păcurăresc din zilele colindatului. 


114 A. Fochi, Mioriţa, 1964, p. 604. 

S-ar părea, şi s-ar putea zice, din primul moment, că apariţia 
unui cântec ca acesta nu trebuie negreşit să fie atât de îndepărtată, 
şi de înceţoşată, în negura vremurilor de demult, căci nu întot- 
deauna vechimea unei povestiri trebuie să fie, ea însăși, de-o seamă 
cu vârsta, şi vremea, întâmplării povestite! (Nu toate basmele s-au 
născut o dată cu înseşi isprăvile lor, iar atâtea şi câte isprăvi nu sunt 
chiar rodul, lipsit de substanţă reală, al unor poveşti de-a dreptul 
scornite şi închipuite?!) Am putea, deci, pune sub semnul întrebării 
vechimea unui cântec la colindat, ca acesta, dacă n-ar fi, dacă nu s-ar 
aduna, totuşi, prea multe semnele văditei sale îmbătrâniri arătând 
că însuşi textul acesta s-a putut oculta, şi întuneca, numai pe măsura 
trecerii vremii şi a neîncetatei sale perindări şi line lunecări de la un 
veac la altul, colindul nefiind, oricum, dintre genurile cele mai noi 
şi prea uşor supuse procesului continuei şi zilnicei re-adaptări şi 
reîntineriri spre a-şi păstra negreşit înţelesul bine desluşit, ca în 
clipele aurorale ale primelor sale începuturi... 

Dar tocmai aceasta şi numai aceasta poate, trebuie să fie pricina 
văditei violentări care demască, la cea mai fugară privire, încerca- 
rea, nevinovată dar regretabilă, a junelui dar entuziastului „doctor 
în drepturi de la Viana” — l-am numit pe At.M. Marienescu -— care, 
culegând colindul păcurarilor, s-a simţit neapărat dator să îmbu- 
nătăţească cu orice preţ reactualizând, oferindu-ne, în 1859, un text 
„cores”, vizibil, aproape copilăreşte lustruit şi limpezit, spre a-l face 
deplin coerent şi corespunzător logicii sale... juridice, ca acesta: 


Trei păcurari sunt pe munte Soarele săţând de seară, 
Leru-i domnului, Să-l astupe cu mohoare 

Şi vorbesc de zile sânte, Încă-n răsărit de soare! 
Din părinţi sunt păcurari - Păcurari, mă judecaţi 

Şi toţi trei sunt veri primari. Dară capul nu-mi tăiaţi, 
Păcurarul cel mai tânăr Ci, de vreţi, mă săgetaţi 
Toată ziua suflă-n fluier Şi vă rog mă-nmormântaţi 
Şi de turmă se zăuită În strunguţa oilor, 

Şi pier oi în seamă multă. În cel strat al florilor, 
Ceilalţi înțelegea, Şi vă rog a mă-astupa 

Se vorbea, legea-o făcea, Cu cea gugă neagră-a mea 
Pentru ce nu le-a păzit Fluierul de la curea, 

Şi la lupi le-a părăsit. Că cu vântul eu sum frate 
Şi-i dezleagă-o judecată Şi de-a-ncepe trist a bate 
Ca de spadă, sau săgeată, Gughişoara s-a mişca, 

Şi de mâna lor să piară Fluieruţul va cânta. 


129 


- Oi frumoase şi cornute, Cel mai tânăr că murea 
Mândru v-am cântat pe munte, Vânturile îl bătea, 


Berbecei şi mnieluşei, Gughişoara se mişca, 
Blăstămaţi pe soţii mei Fluieruţul îl cânta. 
Că m-au săgetat în stână O-nchinăm spre sănătate!115 


Şi nu ştiu să fiu de vină! 


Textul dezvăluie cu uşurinţă toate cusururile numeroaselor 
intervenţii ale culegătorului. Dintre acestea, cele mai certe şi vădite 
sunt străduinţele de a da textului rigoarea logică necesară atât de 
asprei, nejustificatei condamnări a ciobănaşului celui mic, ajunsă cu 
totul irațional, nesatisfăcător motivată în textul curat, consecvent- 
țărănesc (versurile 5 şi următoarele). Stângăcia. salonardă, ticurile 
de anacronică preţiozitate din retorica discursului testamentar se 
potrivesc ca nuca-n perete, rămânând model de neadecvare stilis- 
tică: ...mă judecaţi, dară... ci de vreţi... şi vă rog!... Dulcegăria care nu 
are ce căuta în textul originar greşeşte cu totul când face ca micul 
păcurar să-şi dorească înmormântarea În cel strat al florilor, care ce 
poate căuta el În strunguja oilor?! De altfel, ciobănaşul e şi, roman- 
tic, frate cu vântul („Că cu vântul eu sum frate / Şi de-a-ncepe trist 
a bate...”). În loc ca oile să-l jelească pe cel mic (ca în textul origi- 
nar), textul „cores“ aminteşte mai curând, ca într-o searbădă idilă 
pastorală, de faptul că ciobănaşul a cântat el oilor (logic!): „- Oi fru- 
moase şi cornute, / Mândru v-am cântat pe munte”! Iar, spre final, 
„Berbecei şi mnieluşei” sunt îndemnați să răzbune inocenţa stăpâ- 
nului nevinovat („Blăstămaţi pe soţii mei / Că m-au săgetat în stână 
/ Şi nu ştiu să fiu de vină!”). Neînţelegând subtilitatea şi virtuțile 
poetice ale suspansului, propriu textului originar — chiar şi în ipo- 
staza colindului! — junele judecător (ca şi profesorul G.Dem Teodo- 
rescu îndreptând la vremea lui textul Şolcanului!) duce acţiunea 
până la capăt: „Cel mai tânăr că murea, / Vânturile îl bătea...”, co- 
lindul transformându-se de-a binelea într-o hibridă şi romantică 
romanţă dulceagă ce se încheie, ca în coadă de peşte, prin cuvenita 
urare din partea colindătorilor! 

Stâlcirea, stricarea textului sub pana licoroasă, plină de bune 
intenţii, a meşterului drege-strică bănăţean, fac din tragismul, peni- 
bil diluat, al textului originar, ca o caricatură bolândă, lipsită de 
vigoare şi de patina vechimii de aramă, cu sunetul ei tocit şi confuz, 


115 jbidem, p. 613; textul a fost revizuit şi corectat de noi după ediţia At.M. Marie- 
nescu, Poezii populare din Transilvania, Bucureşti, Editura Minerva, 1971, pp. 541-542. 

dar, o, cât, cu mult mai impresionant!... Am reţinut şi am analizat 
astfel numai aceste trei texte (între care şi cel dintâi publicat, în 1859, 
de At.M. Marienescu), ele contribuind, negreşit, la suficienta edi- 
ficare principială a cititorului asupra formei „clasice” a colindului 
din Transilvania. Alte documente ca acestea vor fi evocate pe mă- 
sura necesităţii metodologice, menţionate şi apoi repetat subliniate 
de D. Caracostea: „...de a găsi în studiul coexistenţei felurite a 
motivelor în spaţiu un temei pentru a îndestula principala preocu- 
pare ştiinţifică: lămurirea dezvoltării lor în timp”.116 Într-altă parte 
a studiului său monografic despre Mioriţa, D. Caracostea o spune 
şi mai răspicat: „Numai după ce vom avea o reprezentare clară a 
morfologiei şi a geografiei motivelor, putem să descifrăm din co- 
existenţa în spaţiu succesiunea genetică în timp şi din adâncirea 
formelor, semnificaţia lor”117; iar în alt loc conchide, şi mai succint: 
„Răspândirea geografică şi morfologia motivului sunt temeiurile 
necesare pentru istoria lui“118. 

Marea şi amănunţita cercetare monografică a lui A. Fochi ofe- 
rindu-ne de fapt, analiza morfologică minuțioasă şi sinteza tipolo- 
gică în genere foarte convingătoare, exhaustivă, a textelor Mioriţei, 
aceasta tocmai ne îngăduie astăzi ca, trimițând, pentru deplina edi- 
ficare, la cele pe larg arătate de A. Fochil!?, noi să ne îngăduim cu 
o mai mare certitudine şi uşurinţă a ne opri numai la unele anume, 
alte apropieri şi regrupări, comparative, ale morfotipologiei, ca bază 
a studiului istoric al genezei şi al evoluţiei multiseculare a Mioriţei. 

Aşa, spre pildă, dincolo de morfotipologia lui A. Fochi, obser- 
vând aşezarea în teritoriu a diversităţii formelor textuale ale colin- 
dului, după opinia noastră un criteriu supratipologic, cu adevărat 
istoric-determinant în geografia variantelor colindului constă în 
adânca deosebire ce desparte textele din jumătatea nordică a terito- 
riului Transilvaniei în care, în acţiunea grupului de păstori (mari şi 
veri / fraţi), aceştia FAC LEGEA celui mic şi strein; în timp ce, în 
numeroase alte documente, din jumătatea sudică a Transilvaniei, 
formula textuală arată că cei mari SE VOROVESC, SE SFĂTUIESC 
despre cele ce au de gând asupra celui mic. Această tranşantă, pro- 
fundă diferenţiere, geografică și tipologică, e negreşit foarte grăitoare 
pentru însuşi istoricul evoluţiei semantice a textului Miorifei-colind. 


116 D, Caracostea, op. cit., 1, p. 62. 

117 jbidem, p. 298. 

118 jbidem, p. 304. 

119 Cf. A. Fochi, Mioriţa, 1964, pp. 205-401. 

Parcurgând cu toată atenţia cuvenită şirul textelor, aşa cum se 
află ele aşezate geografic-zonal în monografia lui A. Fochi, rezultă 
limpede cum, pe măsură ce se îndepărtează de orizontul lor genetic 
din partea nord-estică a Transilvaniei, textele în care „conflictul” 
păcurăresc se desfăşoară între cei mari — veri /fraţi — şi cel mic şi 
strein, căruia îi fac legea, cedează locul, colindul devenind treptat, 
dar tot mai omogen, cântecul în care grupul păcurăresc „complo- 
tează”, păcurarii se şuşotesc (textual, se vorovesc, se gomonesc, se sfă- 
tuiesc) punând astfel la cale, sub o cu totul altă zodie şi atmosferă 
istorică... uciderea ortacului! 

O primă şi interesantă observaţie: nu este deloc întâmplător, 
desigur, faptul că textele în care păcurarii se vorovesc îşi află cea mai 
mare concentrare, şi densitate, în zona sud-vestică, spre valea Mure- 
şului şi în zona crişană; doar aceasta e tocmai aria teritorială cea 
mai îndepărtată, direct opusă, geografic, locului de vatră al genezei 
Mioriţei (nord-est / sud-vest). Ba încă, nu cumva, poate, tocmai de 
aceea se întâmplă şi faptul că Banatul (colţul extrem sud-vestic al 
teritoriului românesc) apare drept zona cea mai rarefiată, puţin 
propice adoptării şi circulaţiei Miorifei120? (În cazul acesta poate că 
nu întâmplătoare este şi lipsa - instinctuală — de înţelegere cu care 
V. Bumbac a procedat la viforoasa-i remaniere a Mioriţei?!) 

Cu alte cuvinte, vechea „motivaţie” narativă, atât de stranie şi 
de confuză la prima vedere, astăzi, în textele din nordul Transil- 
vaniei (păcurarii cei mari şi „înrudiţi“ fac legea celui mic şi străin), 
se schimbă în jumătatea de jos a Transilvaniei cu o altă „motivaţie“ 
a conflictului, cu mult mai desluşită: fraţii, sau verii, se sfătuiesc (vo- 
rovesc) pe străin să-l omoare! Acesta e, fără îndoială, nu numai efec- 
tul diferenţierii geografice, în spaţiu a textelor, ci, implicit, formează 
dovada înseşi evoluţiei istorice a acestui ciudat, astăzi cu adevărat 
hermetic text narativ! 

Să punem, spre pildă, faţă în faţă câteva texte folosindu-le spre 
o cât mai uşoară desluşire, intuitivă, a acestei certe evoluţii geo- 
grafice, dar care nu poate rămâne în afara înseşi evoluţiei istorice a 
textelor Mioriţei în decursul vremii. 

Iată mai întâi, din zona Mureşului de sus, de o parte şi de alta 
a firului apei, opunându-se aceste două texte: din Gledin — comuna 
Monor, judeţul Bistriţa-Năsăud / Ibăneşti — judeţul Mureş: 


120 Cf. A. Fochi, Mioriţa, 1964, p. 203 - Harta culegerilor mioritice. 

Sus la cel muncel 

Sân nouă turme de oi 

Şi nouă păcurărei, 

Numa unu-i străinel 

Şi pe-acela l-o mânat 

Să bată oile-n jos. 

El oile le-o bătut, 

Lui grea lege i-o făcut: 

Ori să-l puşte, or să-l taie. 
- Ho, ho, ho, nu mă puşcaţ, 
Numa capu mi-l luaţ 
S-acolo mi-l îngropaţ: 

În strunguţa oilor, 

În jocuţu mieilor. 


dar: 


Sus, sus, sus pi lângă munte 
Să pasc trii turme de oi 
Ş-acă sânt trii ciobănei 
Flori dalbe de măr! 

Doi aşa să sfătuie 

Că pe unu să-l omoare: 

Or să-l puşte, or să-l taie, 
Ore capu să i-l ieie. 

Şel mai mic din grai grăie: 
— Pe mine nu mă-mpuşcaţ, 
Numa capu fii-l lua 
S-acolo rii-l îngropaţ 

În strunguţa oilor 


Pe mine păm!' nu puneţ, 
Numai dragă gluga mea 

Şi drag fluieraşu meu 

Ş-ăla mi-l puneţ la cap. 

Şi când vântu-o şuiera, 
Fluieru mi-a trăgăna, 

Oile s-or aduna. 

Câte oi, câte bălăi 

Toate m-or plânge pe văi; 
Câte oi, câte comute 

Toate m-or plânge pe munte; 
Câte mii de ocheşele 

Toate m-or plânge cu jele.121 


Ş-în jocuţu mrieilor! 

Nu puneţ pământ cu iarbă, 
Numa gluga me hai dragă 
Şi fluieru lângă cap! 

Cân vântu a trăgăna 
Fluieru f-a fluiera, 

Oile s-or înturna. 

Câte oi îs bălălaie 

M-or plânje pe la păraie: 
Câte oi îs tunsă-n frunte 
Tăte m-or plânje pe munte; 
Câte oi îs ochişăle 

Tăte m-or plânje cu jăle.122 


Fenomenul se repetă, asemănător şi tot atât de sugestiv. şi în 
zona extrem-vestică, de o parte şi de alta a Crişului Alb, în aceste 
două texte, din Şicula /Moroda - comuna Seleuş — judeţul Arad: 


Pe răzor de vie 
Este-un pom rotundu 
Dunări nostru 
Este-un pom rotund, 


121 Cf. A. Fochi, Mioriţa, 196, p. 713. 
122 Jpidem. 


La frunză-i mărunt, 
La umbră-i rotund. 
La umbriţa lui, 
Cine se umbrea? 

dar: 


Doi-trei păcurari. 

Ei se legiuiră 

Pe cela mai mic 

Ei să mi-l omoare. 

Și cela mai mic 

El din grai grăia: 

- O, dragi, fraţii mei, 
De mă omorâţi 

Voi să mă-ngropaţi. 
La cap ce mi-ţi pune? 
Drag lănciuţul meu, 
Drag fluerul meu. 


Pa răzor gi vie 
Domnului nostru 
Doi, tri păcurari, 
Doi aleşi mai mari. 
Ei să voroveau 

Pa cel mic s-omoare. 
Înge să-l îngroape? 
'n ţarcul mieilor, 
Strunga oilor. [...) 

— Voi mi-ţ omori 
Voi mă şi-ngropaţi. 
La cap ce mi-ţ pune? 


Vântu-o abura, 
Fluer fluera, 

Oile s-or strânge, 

Pe mine m-or plânge 
Cu lacrimi de sânge. 
De mă omorâţi, 

Voi mergeţi acasă, 
Maica v-o-ntreba: 

- Unde-i cel mai mic? 
Voi spuneţi aşa: 

A rămas napoi 

Cu-o stână de oi.123 


Drag cârligu meu; 
Iară la picioare, 

Drag fluerul meu. 
Vântul d-abura, 
Fiuerul zâcea, 

Oile vinea, 

Pa mormânt plângea. 
Mama v-o-ntreba: 

- Unde-i cel mai mic? 
Voi spuneţi aşa: 

A rămas napoi 

C-o turmă ge oi.124 


În sfârşit, deosebit de semnificativ este cazul ciudatei variante 
bănăţene din Fibiş - comuna Maşloc — judeţul Timiş (localitate din 
zona Mureşului de jos), unde ca printr-o adevărată confruntare şi 
şovăinţă cele două formule (grea lege / se voroviră) se juxtapun în 
structura aceluiaşi text (!), manifestând oarecum necesitatea de a 
explica termenul cel vechi, perimat, prin cel nou, care nu a izbutit 
încă să-şi asigure prezenţa exclusivă înlăturându-l pe cel depăşit: 


Sus, sus, sus la munte, 
Neaua-i pân genunche 
ai domnului doamne, 


Jos, jos, jos la vale 
Neaua-i şi mai mare. 
Stau trei păcurari 


123 Cf. A. Fochi, Mioriţa, 1964, p. 632. 
124 Ibidem. 

Cu ciopoare mari, 
Păcurari de munte, 


Toţi trei fraţi de cruce. 


Da cei păcurari, 
Doi sunt veri primari 
Şi-unu-i singurel, 
'n lume streinel. 
Iar cei veri primari 
Ei doi lotri mari, 
Pe el mi-l mâna, 
Oile-nturna. 
Da până mergea, 
Până când venia, 
Ş-oile-ntorcea, 
Grea lege-i făcea. 
CĂ se voroviră 
Şi se sfătuiră, 
Mai de către seară 
Pe el să-l omoare. 
El dac-auzea, 
Din grai că grăia: 
— Omorâţi-mă 
i-ngropaţi-mă 
mijlocul stânii, 
La furca fântânii, 
În strunguţa oilor, 


În jocuţul mieilor. 
Drag gluguliţa mea 
Pe mine-ţi punea, 
Fluerul meu drag 
Mi-l puneţi la cap, 
Înfipt în mormânt 

Cu dopul la vânt. 
Vânt de-o trăgăna, 
Flueru-a cânta, 

Vânt de-o vâjâi, 
Flueru-a hori. 

Când neaua o ninge, 
Fluerul a zice. 

Când o răsuna, 

Olile s-or înturna. 
Oile s-or strânge 

La mormânt ş-or plânge. 
Oi s-or aduna 

Pe min' m-or cânta. 
Oi mândre cornute 
M-or cânta pe munte, 
Oi mândre bălăi 
M-or cânta prin văi, 
Oi mândre moţate 
M-or cânta prin sate.125 


Aceste numai câteva texte sunt suficiente pentru a arăta, foarte 
limpede, tendinţa esenţială a procesului transformării, al evoluţiei 
geografice şi istorice a colindului. Pe măsura îndepărtării de zona 
originară din nord-estul Transilvaniei, din părţile Rodnei şi ale 
Călimanului, pierzându-se tot mai accentuat înţelesul străvechii 
formule despre făcutul legii, variantele înlocuiesc, treptat, vechea 
formulă, devenită atât de confuză, cu o formulare nouă şi explicită 
pe care, cu gândul îndeosebi la formele, tot mai noi, ale baladei, 
cercetătorii au numit-o „complotul” păcurarilor; în cele din urmă, 
în varianta Alecsandri, este clar, ciobanii se vorbesc şi se sfătuiesc să 
ucidă pe unul dintre ei spre a-i lua turma. Dar care poate fi oare 
înţelesul acelei străvechi formule anterioare, iniţiale, din părţile de 
sus ale Transilvaniei, când în textul bătrânelor colinde păcurarii cei 


125 Cf. A. Fochi, Mioriţa, 1964, p. 722. 


135 


mari şi veri sau frați fac legea, legiuiesc pe cel mic şi strein? Schimba- 
rea radicală în cursul evoluţiei istorice a „motivaţiei”126, în textele 
mai noi, este evidentă: intenţia de ucidere, de suprimare a unuia 
dintre ciobani, din pricina invidiei şi a lăcomiei, spre a-i lua turma. 
Nu acelaşi lucru se poate spune însă, nicidecum, când este vorba de 
formele cele mai vechi ale colindului, din nordul Transilvaniei. Să 
ne oprim îndreptându-ne deci cu toată atenţia spre a cerceta întrea- 
ga varietate textuală a acestei formule-cheie. 

Să relevăm în primul rând o simplă însumare statistică: varian- 
tele în care, sub o formă sau alta, apare ideea de LEGE sunt în total 
118; ele reprezintă peste o treime din totalul principalelor texte 
culese din Transilvania (330). 

Ultimele (cele mai de jos) localităţi în care variantele atestă ter- 
menul lege, se situează sub cursul Mureşului (Adrian - judeţul Mu- 
reş; Cenade — judeţul Alba; Fibiş — judeţul Timiş).127 

Reţinem următoarele adjective care, însoţind ca determinant 
atributiv aduc o sugestivă nuanţare a termenului LEGE: „grea lege” 
(în vreo 33 de variante; deci aproape o treime din totalul de 118)t3; 
„mare lege” (în trei variante)!29; „tare lege” (un text)!30. De asemenea, 
o singură dată întâlnim formula „Grele giururi i-a făcut”131, cu înţe- 
lesul, probabil, „grele jurăminte”, „grele juruinţe” (?)... 

În privinţa verbului predicativ care se însoţeşte cu termenul 
LEGE, majoritatea cazurilor o formează sintagma cu verbul a face, 
la imperfect; legea-i făcea (cel puţin 33 de cazuri).152 Verbul a face 


126 Cf. V.I. Propp, Rădăcinile istorice ale basmului fantastic, Bucureşti, Editura Univers, 
1973, p. 13. 

127 A. Fochi, Mioriţa, 1964, pp. 712, 700, 722. (Cf. şi Harta culegerilor, ibidem, p. 203) 
128 Cf. ibidem, variantele: 23.18, 24.18 b, 59.49, 69.57, 75.63 b, 76.63 c, 98.78, 105.84, 
106.85, 107.86, 108.87 a, 109.87, 110.88, 111.89, 113.94, 118.98 a, 119.98 b, 120.99 a, 
121.99 b, 123.101, 125.103, 126.104 a, 139.107, 131.108, 134.111, 135.112, 136.113 a, 
137.113 b, 138.113 c, 139.114, 140.115 a, 311.267, 328 BANAT 4. (La acestea trebuie 
adăugată şi varianta 310.265, în care credem că e o alterare, a informatorului sau a 
culegătorului, în notația: „Da lui rele de-i făce”!) 

129 Variantele: 122.10, 142.116, 290.242. 

130 Varianta 145.119. 

131 Varianta 127.104 b. 


132 Variantele: 8.6 a, 10.6 c, 21.16, 31.28, 34 21 b, 35.32 a, 37.32 c, 38.32 d, 48.38 b, 
50.41, 55.45, 60.50. 65.54 b, 67.56 a, 68.56 b, 70.59, 71.60, 78.65, 92.73 g, 94.75, 95.76 a, 
100.80, 101.81 a, 102.81 b, 103.82, 117.97, 128.105, 129.106, 133.110, 146.120, 247.230, 
288.241 a, 289.241 b, 291.243, 308.263. 

apare însă şi la prezent, o dată: „Facu-i legea să-l omoară“133; la 
viitor, de trei ori: „Până legea ți vom face”134, „Noi a ta lege ți-om 
face”135; de patru ori la perfectul simplu („Legea făcură”)1%; şi de 
şapte ori la perfectul compus: „A lui lege i-o făcut-o”1%7. 

Asocierea atât de ciudată a termenului LEGE cu verbul A FACE 
este astfel predominantă. Întrucât însă accepțiunea actuală (a face 
legea) nu poate fi în nici un caz adecvată contextului, care poate fi 
oare înţelesul, negreşit arhaic, al acestei importante formule? 

Opinia noastră este că sensul formulei trebuie căutat nu în 
direcţia unui aspect juridic, de „aplicarea legii” (a cărei legi? jus 
valachicum138? şi de ce să fie pedepsit cel mic, întotdeauna harnic şi 
supus?); ci, mai curând probabil, în accepțiunea veche a termenului 
LEGE (= datină, obicei, credinţă); deci (cei mari) îi făceau (îi înde- 
plineau) celui mic şi străin datina, obiceiul (păcurăresc). În această 
accepţiune, termenul LEGE apare în formula atât de frecvent utili- 
zată chiar în finalul colindelor: C-aşa-i legea din bătrâni, / Din 
bătrâni, din oameni buni; sau, în textele religioase: legea veche / 
legea nouă — credinţa cea veche (a Vechiului Testament) / cea nouă 
(Noul Testament). Aceasta este o primă posibilitate. 

Contextul (etnografic) ne sugerează însă aici şi o altă accepţiu- 
ne, specifică, cu mult mai probabilă a verbului A FACE, în înţelesul 
de a descânta, a vrăji, a lega; utilizat şi în ipostaza substantivală 
FĂCUTUL - FAPTUL (= vrăjitul, descântatul, legatul; ambele forme, 
făcutul — faptul se află folosite în acelaşi text, apud Tocilescu, ediţia 
Datcu, III, p. 331); termen din care derivă şi opozitivul DESFĂCU- 
TUL - cu înţeles de dezlegare a unor farmece, a unei vrăji, a unei 
„faceri“ sau „făcătură”. (Cu acest vechi înţeles, termenii făcut / des- 
făcut se pierd aproape, fiind destul de greu de remarcat şi de reţinut, 
spre pildă din hăţişul caleidoscopic al motivicii cântecelor lirice, 
unde persistă, mai cu seamă în acest context — erotic —, destul de 


133 Varianta 17.12. 

134 Varianta 29.26. 

135 Variantele: 30.27, 91.73 f. 

136 Variantele: 13.9 a, 14.9 b, 116.96 b, 141.115 b. 

137 Variantele: 65.54 a, 72.61, 77.63 d, 80.67, 99.79, 306.261 a, 307.261 b. 


138 Cf. R. Vulcănescu, Etnologie juridică, Bucureşti, Editura Academiei R.S.R., 1970, 
pp. 89 şi 205 sqq. Nici sugestia lui D. Caracostea de a ne îndrepta spre străvechiul 
înţeles al termenilor elin şi indo-european nomos /nemo nu este de ajuns de plauzibil 
argumentată (cf. Problemele tipologiei folclorice, pp. 139-140). 

stabil: — Desfă, mândro, ce-ai făcut / Şi dă-mi drumul să mă duc! / 
— N-am făcut ca să-ţi desfac, / Ţi-am făcut că mi-ai fost drag/!...135) 

Acesta este, foarte probabil, şi sensul iniţial al expresiei „am 
făcut, am dres” (în textele haiduceşti se arată, pentru invulnerabili- 
tatea haiducului, că „era dres de maică-sa”, iar despre voinicul 
Vâlcan, în varianta G.Dem. Teodorescu, se spune desluşit: „Suflet 
dres şi trup vrăjit”..., „Că e dres şi fermecat”); s-ar putea evoca aici 
şi expresiile „zis şi făcut” şi îndeosebi „ca (un) făcut” (şi „ca prin 
farmec”; ba poate chiar şi „făpt împlinit” — dacă acesta nu e doar un 
decalc savant al formulei fait accompli)! Stăruie în vechiul subtext 
al acestor expresii, lăsându-se abia întrezărită, ideea, astăzi nedes- 
luşită, depăşită şi pierdută a termenului făcut, înţeles ca: vrajă, des- 
cântec, farmec, legământ, juruință. (În colecţia maramureşană a lui 
T. Papahagi, spre exemplu, întâlnim termenii fapt, făcătură, făcând, 
în formulele: S-o tâln'it cu fapt d'in vânt, / Fapt d'in câmp, / Fapt 
pus, / Fapt adus, / Fapt suflat, / Fapt ţipat, / Fapt d'e moroi, / Fapt 
d'e moroaie, / Fapt d'e strigoi, / Fapt d'e strigoaie - p. 131; sau 
Fugi, potcă cu făcătură — p. 130 şi Doca făcân / Pă cinst'e, pă dra- 
gost'e şi pă ibost'e făcân — p. 137.) 

Către acest înţeles, arhaizant, ne călăuzesc negreşit şi varian- 
tele colindului păcurarilor cu formula Lui legea i s-o legat140, care 
adaugă la ideea de „făcut, facere, vrajă” şi nuanţa „legat” (prin 
făcătură, prin puterea unui descântec); Lui pre lege i-a făcuti4], şi 
Lui de lege i-o făcut142 (ca în expresia alternativă „face pe/de scrisă”, 
din colecţia Tocilescu, III, pp. 333, 336-337, 340). Aceste formule 
ajută, desigur, şi la înţelegerea formei verbale a termenului LEGE, 
utilizată în patru texte: Pe cel mic îl legiuia143; Grea lege îi legiuia 144; 
Doi să legiuia, / D-unul d-omora'45; Ei se legiuiră146... 


139 Cf., de pildă, V. Bologa, Poezii poporale din Ardeal, Sibiu, 1936, pp. 66, 152, 170-171, 
264; Folclor din Transilvania, |, București, Editura pentru Literatură, 1962, pp. 124, 233; 
III, 1967, p. 129; T. Papahagi, Graiul şi folklorul Maramureşului, Bucureşti, 1925, p. 40 
nr. CCI; C. Rădulescu-Codin, Literatură populară, |, Bucureşti, Editura Minerva, 1986, 
pp. 312, nr. 40 bis; 355, nr. 226; 364, nr. 267; ş.a. ... 


140 Varianta 149.124. 

141 Varianta 395.260. 

142 Variantele: 53.44 a, 115.96 a. 
143 Varianta 49.40. 

144 Varianta 140.115 a. 

145 Varianta 154.132. 

146 Varianta 157.13 b. 


138 


Se conturează astfel, în sinteză şi perifrază, înţelesul: cei mari 
(verii, fraţii, frătiuții) îndeplineau obiceiul (legea, credința) de „a omori” 
pe cel mic (străin); cu menţiunea explicativă: cei mari făceau o vrajă, 
un descântec pentru „a lega” pe cel mic! 

Dacă la acestea adăugăm şi formulele: Lui moartea că i-o 
făcea1417; Mare moarte i-au făcut145, unde LEGE este vădit sinonim 
cu moarte, şi mai cu seamă menţiunile contextuale: Mâncând came 
de mioară149, sau Mâncând came de mioară / Şi bând apă de iz- 
voară1%, se întregeşte astfel evocarea unui adevărat ritual, în cadrul 
căruia fraţii /verii cei mari nu ucid pur şi simplu, dintr-o pornire 
sadică, sau din dreptul celui mai tare, pe cel mic şi străin, ci îl trimit 
pe acesta „să abată oile”, ori „la fântâna lină / Cu două găleți a 
mână”; în acest timp, ei îl leagă, de fapt, în confrerie printr-o vrajă, 
printr-un descântec (îi fac legea = îi leagă credinţa...). 

Explicaţia şi interpretarea aceasta nu e deloc hazardată. Inter- 
pretarea propusă duce cu necesitate la ideea unui bine determinat, 
clasic scenariu tipic al riturilor de iniţiere: acţiunea se petrece de- 
parte de sat; fraţii (fârtaţii), sau verii cei mari sunt maeştrii ritului; 
ei îl supun la istovitoare, necontenite „încercări” pe micul neofit 
(străinul) care, pentru a fi primit, şi integrat, în obştea păstorească 
a cetaşilor celor mari, trebuie să fie mai întâi ucis (!) — desigur, sim- 
bolic — făcându-l să renască apoi (în-credinţat întru păcurărie), 
„legat” ca părtaş în ceata maturilor, cu toate drepturile şi îndatori- 
rile proprii fraţilor /verilor celor mari (care sunt uneori numiţi şi 
„frătiuţi”). Colindul, în forma sa mai veche, „povesteşte” aşadar 
ritualul de primire şi de integrare a ucenicului-mânător în ceata 
păstorilor celor maturi. De aceea, textele îl arată pe acesta totdea- 
una supus, executând sârguincios poruncile celor mari.151 Deosebit 
de sugestivă e situaţia din acele variante în care, în timp ce novicele 
asudă alergând şi ostenindu-se din greu, fraţii sau verii cei mari ben- 
chetuiesc, parcă, la un ospăț ritual: „ Mâncând carne de mioară / Și 
bând apă de izvoară”... 

Vom aduna, mai departe, din cuprinsul textelor, şi alte sugestii 
care ne îndreaptă cu toată probabilitatea spre o atare interpretare. 


147 Varianta 143.117. 

148 Varianta 303.258. 

149 Variantele: 41.34 b, 44.35. 
150 Variantele: 38.32 d, 44.38 a. 


151 Cu totul rarisime sunt textele în care cel mic refuză să se supună ordinelor (ca în 
variantele: 144.118 şi 273.229). 

Dar sunt şi o seamă de variante care vorbesc de LEGE în con- 
textul verbului a găta (cu înţelesul că vremea noviciatului a trecut, 
că a sosit vremea încredinţării): „Legea lui i s-o gătat“152, sau „Legea 
i s-o digătat153; „Legea lui gata era“1%, sau „Legea lui o fo gata”155; 
şi, la viitor, „Până legea ţi-om găta“156 (poate şi cu înţelesul: legea, 
obiceiul îţi vom pregăti sau îndeplini)! Către acelaşi înţeles, de îm- 
plinire a sorocului conduc, negreşit, şi formulele: „Lui grea lege i-o 
picat“157; „A lui lege i-o îmblat“15; ca şi „Gata legea i o scos”159; 
„„Gata-i legea i i-o dat“16 şi „Dar grea lege i s-o dat”161. 

Este adevărat, ambiguitatea unora ca aceste ultime formule ar 
putea lăsa impresia că termenul LEGE ar trebui să fie gândit, totuşi, 
în accepțiunea sa juridică şi în contextul său semantic propriu men- 
talităţii noastre moderne, astăzi mult mai firesc! Către aceasta îm- 
ping parcă şi acele variante în care se iveşte chiar termenul judecată 
şi verbul a judeca: „Şi lui legea i-o făcea, / I-or făcut o judecată “162; 
„Cei şapte mi-l judeca / Ca să-i facă lui moartea“16; ca şi: „l-o jude- 
cat“1%; „Judecata i-o făcea“165; „Judecata i-or făcut“16; sau cele 
două cazuri în care apare termenul sobor: „Până i-or face sobor“157; 
„Pân-ei or face săbor / ...Pân-ei or fa giudecată“16; şi sfat: „Păcura- 
rii ţin un sfat“169; „Ceia doi sfatul făcea“170... 


152 Variantele: 1.1, 2.2 a, 20.15, 97.77 (vezi şi 148.123: Și lui lege s-a gătit...) 
153 Varianta 3.2 b. 

154 Variantele 5.4 a, 6.4 b, 11.7, 12.8. 
155 Varianta 15.10. 

156 Varianta 79.66. 

157 Varianta 24.18 b. 

158 Varianta 96.76 b. 

159 Varianta 4.3. 

160 Varianta 7.5. 

161 Varianta 23.18. 

162 Varianta 32.39. 

163 Varianta 36.32 b. 

164 Varianta 39.32 e. 

165 Varianta 304.259. 

166 Varianta 132.109. 

167 Varianta 22.17. 

168 Varianta 19.14. 

169 Varianta 23.18 a. 

170 Varianta 58.48. 

Trebuie precizat însă că aceste cazuri în care apar, explicit, ter- 
menii: judecată, sobor, sfat nu sunt, în total, decât 9 variante, ceea ce 
constituie o disparentă minoritate, cu totul neglijabilă dacă le ra- 
portăm la cele 118 cazuri de apariţie în texte a ideii şi a termenului 
LEGE - FACEREA (FĂCUTUL) LEGII. 

De aceea opinăm hotărât pentru interpretarea în sensul accep- 
ţiunii etnografice, arhaice, pe care am dat-o mai sus acestui termen, 
şi acestei formule, caracteristice şi definitorii pentru ipostaza şi în- 
ţelesul textelor din arealul nordului Transilvaniei: „Verii primari / 
fraţii (frătiuţii)” (cei mari) fac legea (ei descântă, în secret, şi astfel, 
prin puterea unui farmec, a unei vrăji, pregătesc legarea credinţei), 
dezvăluind apoi, consecvent (în mai toate variantele) necesitatea şi 
iminenţa de „a ucide” (desigur, simbolic şi simulat, ca în clasicul 
ritual de iniţiere!) pe ucenicul (neofitul), cel „mic” şi „străin“... 

Se cuvine, poate, să menţionăm - ca o firească apariţie a excep- 
ţiilor menite să întărească regula! — că în şirul variantelor proprii 
nordului Transilvaniei se ivesc, de asemenea disparent şi atipic, în 
total numai 6 variante în care se infiltrează înţelesul evoluat (de- 
sacralizat!) sub termenul: s-o vorobit!71, s-a vorovit172, s-o vorozit173, se 
vorbia174, se vorbiră175, Ei o prins a să sfădi / Şi o prins a vorovi!76, la care 
se adaugă şi răzleţul, unicul: Ceia trei se-nțelegeau177. Ideea aceasta 


171 Varianta 41.4 b. 
172 Varianta 43.37 a. 
173 Varianta 21.16. 
174 Varianta 44.35. 
175 Varianta 62.53. 
176 Varianta 25.19. 


177 Varianta 44.38 a. Menţionez că am întreprins o largă cercetare, urmărind minuţios 
atât atestarea, separată, a termenilor LEGE şi A FACE, cât şi, îndeosebi, a formulei 
A FACE LEGEA, în afara colindului păcurarilor, în numeroase colecţii de texte, vechi şi 
noi, de toate genurile, din tot cuprinsul Transilvaniei. M-am încredinţat astfel că mai 
ales în zona Bihor s-ar părea că s-a fixat un sens vădit evoluat, ca în aceste exemple: ... 
- Hoi, paltin, paltinul meu, / Ce te legeni tu eu greu? / - Da zău eu că mă leagăn / 
Că pe mine lege-şi fac / Meşteri de la Țaligrad, / Că la mine mi-or veni / Tri feciori 
cu tri topoare / Jos la vatră să m-oboare... (cf. B. Bart6k, Rumanian Folk Music, II, 
The Hague, Martinus Nijhoff, 1967, p. 434); ...Mă fă, doamne, ce mi-i face, / Fă-mă 
pana leului / Pă casa birăului, / Să mă puie-ntră oblace / Să văd leje cum să face. / 
Leje să face din flori / Să fiu dragă la feciori. (cf. Tr. Mârza, 101 cântece şi melodii de joc 
de pe Crişuri, culese şi transcrise de..., [Oradea,] Casa Creaţiei Populare a jud. Bihor, 
1968, p. 92); Eu de nu aş şti hori, / De dor mare m-aş topi! / Dar cu gura hori îmi 
spun, / Cum cu badea să m-adun! / Cu guriţa hori îmi trag, / Cu inima legi îmi fac / 
Cum bădiţului să-i plac! (cf. 1. Bradu, Alină-te, dor, alină. Culegere de folclor poetic, 
întocmită de... [Oradea], Casa Creaţiei populare a jud. Bihor, 1968, p. 55); Ş-o fost tata 
băutor, / Ş-am rămas eu mult dător. / lo mă sâlesc şi-o plătesc, / Mai tare mă-ndăto- 

de simplă înţelegere tăinuită, cu formula atipică ,„...se vorbiră / Şi se 
sfătuiră“ — urmare a unei evidente evoluţii — constituie însă specifi- 
cul pregnant pentru marea majoritate (aproximativ 2/3) a textelor 
de colind din toată jumătatea sudică a Transilvaniei, de sub cursul 
Mureşului, perpetuându-se apoi în toate variantele baladei. 

Convingerea noastră în interpretarea formulei privind „face- 
rea (făcutul) legii” ca oglindire a unei gestualităţi rituale amintind 
de vrăji şi descântece se întemeiază, de altfel, pe faptul incontesta- 
bil că literatura etnografică abundă în informaţii despre mulţimea 
eresurilor şi a practicilor magice şi rituale păstoreşti, atât de vii 
până în ultimele decenii în universul mentalităţii arhaice a mediu- 
lui păcurăresc, în legătură cu ceata, cu stâna şi turma. Dacă această 
interpretare poate fi, totuşi, contestată ca fiind, de fapt, lipsită de o 
anume atestare, concretă şi explicită, acele atât de numeroase şi re- 
levante concordanţe, care nu pot fi întâmplătoare, între elementele 
textului narativ al colindului „clasic” din nordul Transilvaniei şi 
cele ce cunoaştem (şi îndeosebi după anul 1970) în legătură cu des- 
făşurarea tipică a scenariului riturilor de iniţiere, ne întăresc deplina 
convingere despre veracitatea unei atare ipoteze explicative asupra 
căreia am început să meditez în jurul anului 1974, şi pe care am ex- 
pus-o, succint şi provizoriu, în articolul publicat în 1979 în Revista 
de Etnografie şi Folclor: „Noi observaţii despre Mioriţa-colind”.178 
Sugestiile ivite la citirea (cu o regretabilă întârziere!) a cărţilor lui 
M. Eliade!79, au fost pentru noi revelatoare; la acestea s-au adăugat 
cele sugerate de lucrarea lui V.I. Propp, Rădăcinile istorice ale basmu- 
lui fantastic18 şi întărite prin menţiunile adunate în clasica Creanga 
de aur a lui ]. Frazer despre iniţiere, arătată ca „acest mister central 
al societăţilor primitive”181... 


rez. / lo mai stau și-m' fac dă leje / Dă mine ce s-a aleje... (cf. Tr. Mârza, Folclor muzi- 
cal din Bihor, Bucureşti, Editura Muzicală a Uniunii Compozitorilor, 1974, p. 321); iar 
într-un Glosar citim: „lege - s.f., discuţie, vorbă, plan (în exp. a-şi face de lege = a chib- 
zui)” (cf. [1. Bradu,] Folclor literar din Bihor, Oradea, Centrul de Îndrumare a Creaţiei 
Populare şi a Mișcării Artistice de Masă al jud. Bihor, 1974, p. 568). Cum însă colin- 
dul păcurarilor nu s-a născut în Bihor, ci foarte probabil în nordul Transilvaniei (între 
munţii Rodnei şi ai Călimanului), este mai curând adevărat că expresia bihoreană e 
o formă evolutivă a vechiului înţeles propriu formulei exprimând FACEREA (FĂCU- 
TUL) LEGII, păstrată şi larg răspândită în circulaţie prin textul colindului, decât că ea 
ar fi apărut în străvechiul text al colindului cu acest nou înţeles din graiul bihorean. 
178 Cf. Al.I. Amzulescu, Cântecul nostru bătrânesc, pp. 86-96. 

179 Aceste cărţi au fost deseori citate în studiul de la nota precedentă. 

180 Cf. supra, nota 126. 


151 Cf. James George Frazer, Creanga de aur, Bucureşti, Ed. Minerva, 1980, V, p. 160. 

Poate că cele mai grele şi tulburătoare îndoieli le-am întâmpi- 
nat însă căutând explicaţia potrivită pentru momentul narativ care 
urmează îndată după secvenţa textuală cuprinzând „făcutul legii”. 

După ce păcurarul cel mic şi străin împlineşte porunca celor 
mari (veri primari, fraţi) — el abate oile sau se întoarce aducând gă- 
leţile cu apă de la izvor -, colindul desfăşoară următoarele situaţii 
narative: 

1. Verii (fraţii) îi comunică celui mic, cu toată francheţea şi 
brutalitatea, ciudata lor hotărâre de a-l ucide, lăsându-l numai să-şi 
aleagă el însuşi felul morţii: 


Când la ei că se-ntorcea, 

Ei îl prind a-l întreba: 

— Frate, cum îţi vrei moartea: 
Ori puşcat, ori săgetat, 

Ori căpuţul jos luat?182 


2. Mai numeroase sunt variantele în care novicele, cunoscând 
parcă de la sine mersul lucrurilor, cere el singur împlinirea legii: 


Pân oile le-ntorcea, 

Cei doi legea i-o făcea: 

Ori să-l puşte, ori să-l taie. 
— Ho, ho, ho, nu mă puşcaţi 
Ci pe mine m-astupaţi...183 


3. Există variante în care acţiunea se precipită tot mai mult. 
Parcă obosit şi sătul de atâtea istovitoare încercări şi osteneli, îndată 
ce aude pomenindu-i-se de făcutul legii, străinaşul se grăbeşte să 
ceară el însuşi fârtaţilor împlinirea neîntârziată a sorocului „legii“: 


- Du-te tu, străinule, 

Şi-ţi întoarce oile, 

Că până oile li-i întoarce, 
Noi a ta lege ţi-om face. 

- Faceţi-mi lege pe scurt 
Şi mă omorâţi curund...154 


4. Există, în fine, destule variante în care, ocolind ideea uciderii, 
străinelul se referă oarecum la moartea lui firească: 


182 Cf. A. Fochi, Mioriţa, 1964, p. 573. 
153 jbidem, p. 371. 
184 Ibidem, p. 570. 

Oile le-o înturnat, sau: 


Dar grea lege i s-o dat: 
Ori să-l taie, ori să-l puşte, 
Ori să-l puie-ntre ţăpuşte. 
EI o strigat cătră ei: 

- O, dragi frăţiorii mei, 


De s-a-ntâmpla să mor eu...185 


Oile le-o înturnat, 

Lui grea lege i-o picat: 

Să-l împuşte, ori să-l taie, 

Or să-l pue-n trei fârtaie, 

Să-l taie, or să-l împuşte, 

Or să-l pue-n trei ţăpușşte. 

Da el numai ce-o strigat: 

- Hei, măi frăţiorii mei, 

De s-o-ntâmpla şi-oi muri...186 


Cu toate acestea, textele care vorbesc de uciderea străinelului 
de către fraţii cei mari (cu sau fără dreptul de a-şi alege felul uci- 
derii) formează majoritatea. Textele formulează însă în chip diferit 
această preferinţă, vorbind îndeosebi de luarea, sau tăierea capului: 


Până oile-ntorcea, 

Cei şapte legea-i făcea. 

Când la ei că se-ntorcea, 

Ei îl prind a-l întreba: 

— Frate, cum îţi vrei moartea: 
Ori puşcat, ori săgetat, 

Ori căpuţul jos luat? 

- Nici puşcat, nici săgetat, 
Fără capul jos luat...187 


El oile le-o bătut, 

Lui de lege i-o făcut: 

Ori să-l puşte, ori să-l taie. 
— Pe mine nu mă puşcaţ, 
Fără capul mi-l luaţ...186 


Sau, fiind desluşit vorba de tăierea capului: 


Lui legea i o făcea: 


Ori să-l taie, ori să-l puşte, 
Ori pân săbii să-l arunce. 
- Pe mine nu mă puşcaţi, 
Nici pân săbii nu mă daţi 
Numa capu mi-l tăiaţi...189 


Am emis, destul de prudent, în legătură cu aceasta sugestia că, 
în prima situaţie nu ar trebui exclusă posibilitatea unui caz de eti- 


185 Cf. A. Fochi, Mioriţa, 1964, p. 567. 
186 |bidem. 

187 jbidem, p. 573. 

186 jbidem, p. 582. 

189 jbidem, p. 605. 

mologie populară (lucrul e, desigur, atât de obişnuit în supravie- 
ţuirea vechilor texte folclorice!)1%; mi se pare destul de plauzibilă 
confuzia, urmată de transformarea şi înlocuirea verbului, mai puţin 
frecvent, a la — lare, (cu substantivul lăut), prin verbul, cu mult mai 
frecvent, a lua. L(ău)area capului, asimilată şi înlocuită cu luarea lui, 
a putut uşor evolua, în continuare, spre explicita tăiere a capului! 

Această sugestie ipotetică, formând obiectul ironiei — presu- 
pusă imbatabilă şi argument hotărâtor! — din partea unor preopi- 
nenţi atât de prieteneşte binevoitori191, a constituit oarecum tocmai 
principalul temei pentru combaterea, rizibilă, a întregii mele ipo- 
teze conjecturale privind oglindirea ritului de iniţiere în colindul 
păcurarilor... 

Constatarea absolut obiectivă a faptului că abia 16 texte vor- 
besc de tăiere1%2, în timp ce 44 pomenesc de luarea capului!%, mă 
determină să rezist ironiei şi să consider în continuare, fără şovăire, 
că ipoteza mea nu este deloc hazardată! Corelez aceasta cu acele 
atât de ciudate texte năsăudene în care micul neofit este trimis „La 
fântână-n Țarigrad”, cu două găleți în mână! Cine ar putea crede că 
ucenicul ar fi adăpat turma cu cele două găleți de apă? Nu este oare 
cu atât mai plauzibilă aici ipoteza noastră, presupunând că aceasta 
poate fi mai curând apa neîncepută, pentru ospăţul ritual, sau mai 
degrabă apa lustrală, necesară ritualului de spălare a capului? 

Argumentului — presupus hotărâtor! — că aş fi omis (din neşti- 
re!) faptul că ciobanii nu-şi spălau capul, ci că-şi ungeau doar părul 
cu unt (!), îi opun vrând-nevrând menţiunea, vrednică de reţinut, 
din studiul lui [. Muşlea despre folclorul oşenilor, arătând că înain- 
te de a-şi unge într-adevăr părul, din motive etnografice lesne de 
înţeles, oşenii practicau, totuşi, spălarea cu leşie.194 


190 Cf. Al.I. Amzulescu, op. cit., p. 89. 
191 Cf. O. Bârlea, Folclorul românesc, Bucureşti, Editura Minerva, 1983, II, p. 468. 


192 Cf. variantele: 35.32 b, 37.32 c, 77.63 d, 100.80, 104.83, 119.98 b, 121.99 b, 128.105, 
135.112, 141.115 b, 143.117, 144.118, 146.120, 289.241 b, 290.242, 304.259. 


193 Variantele: 20.15, 35.32 a, 39.32 e, 48.38 b, 53.44 a, 55.45, 59.49, 67.56 a, 6856.b, 
70.59, 71.60, 72.61, 80.67, 96.76 b, 97.77, 98.78, 99.79, 110.88, 113.94, 115.96 a, 116.96b, 
118.98 a, 120.99 a, 122.100, 123.101, 126.104 a, 127.104 b, 129.106, 130.107, 131.108, 
132.109, 133.110, 136.113 a, 137.113 b, 138.113 c, 139.114, 142.116, 145.119, 148.123, 
149.124, 305.260, 308.263, 309.264, 311.267. 

194 Cf. 1. Muşlea, „Cercetări folklorice în Ţara Oaşului”, în Anuarul Arhivei de Folklor, 
] (1932), p. 126. (Vezi şi ispititoarele menţiuni despre „luatul părului”, apud O. Bu- 
hociu, Folclorul de iarnă, ziorile şi poezia păstorească, Bucureşti, Editura Minerva, 1979, 
p. 73). 


145 


Pentru nevoia apei rituale, cităm această variantă din Rodna: 


Ceilalţi trei mi-l mânară 

Cu două găleți a-mână 

Să le-aducă apă lină. 

Până streinul venea, 
Ceilalţi legea-i făcea — 
Mâncând carne de mioară 
Şi bând apă de izvoară — 
Că pe străin să-l omoară.1%5 


Sau varianta din Maieru: 


Pă străin că l-o mânat 

La fântâni la Țarigrad, 

La fântâna cea mai lină 
Cu două găleți a mână.19% 


Mai sugestivă chiar, pare varianta din Leşu: 


Trei ciobani alăturea 

Unu dintr-înşii plângea-le 
Şi i-o dat găleata-n mână, 
L-o mânat a d-apă lină 

Şi şei doi să vorovia 
Mâncând carne de mioară, 
Pe streinu să-l omoare.197 


Sau varianta din „Rebra, Rebrişoara, Rodna şi Ilva Mare”: 


Pe străin ei l-au mânat 

La fântână-n Țarigrad, 

La fântâna cea mai lină 

Cu două găleți în mână. 
Când străinelul venea 

Ceia trei se-nţelegeau, 
Mâncând carne de mioare 
Şi bând apă din izvoare 

Pe străin să mi-l omoare.198 


195 A. Fochi, Mioriţa, 1964, p. 574. 
196 bidem, p. 576. 
197 Ibidem, p. 577. 
198 jbidem, p. 579. 

Dar, revenind la dezghiocarea consecventă a înţelesului articu- 
laţiei narative în care textele se diferenţiază tranşant: 16 texte vor- 
besc de tăierea / 44 evocă „luarea” capului micului străinel, opinia 
noastră este că această anume articulaţie ne oferă, prin marea ei 
variabilitate — şi deci instabilitate! — simptomele celei mai acute 
frământări tectonice, cu ruperi şi răsturnări vizibile de straturi din 
istoria... geologică — şi din evoluţia semantică a străvechiului colind 
păcurăresc!... 

Opinia noastră este că iniţial textele vorbeau numai de „luarea” 
capului. Pe măsură ce practica efectivă a obiceiului şi înţelesul 
desluşit al străvechiului ritual de înfârtăţire păcurărească, păstrat 
în „chihlimbarul“1% colindului, au intrat în decrepitudine, s-au ivit 
semnele confuziei, şi şovăielii, tot mai accentuate între „luarea” (= 
spălarea) şi tăierea capului! Sensul iniţial al întrebării retorice (?)200 
a maeştrilor ritului — fraţii, sau verii cei mari purtându-se cu atâta 
neîndurătoare brutalitate faţă de micul neofit „străinel” — era, pro- 
babil, de a sublinia tocmai, prin răspunsul celui mic, că nu era vorba 
de o ucidere efectivă, ci numai de „luarea” capului, aşa cum apare 
încă bine păstrat în unele texte, ca, spre pildă, în această simplici- 
simă variantă din Năpradea - judeţul Sălaj: 


Trei păcurărei pa munte 
Unu-i mai înstrăinatu 

Şi lui lege i-o făcutu: 

O să-l puşte, o să-l taie. 

- Nu mă puşcaţi, nu mă tăiaţi, 
Numai capul mi-l luaţi...201 


Cum formularea răspunsului constituie, de fapt, începutul 
TESTAMENTULUI micului neofit, rostul negaţiei repetate (nu, nu, 
numai...) era de a sublinia cu atât mai mult (prin spălarea, lustrală, 
a capului) începutul pregătirii purificatoare a înseşi practicii rituale, 
aşa-numitul „testament” având tocmai rostul descrierii efective a 
ritualului respectiv: pregătirea simbolică, apoi unde şi cum să se 
facă simulacrul de „înmormântare“, urmat de resuscitarea simbo- 
lică, aidoma scenariului tipic ritualului de iniţiere de pretutindeni! 


199 D. Caracostea - O. Bârlea, Problemele tipologiei folclorice, pp. 14, 108. 


200 Întrebarea e numai în aparență „retorică“; nu trebuie uitat că întrebarea (trei 
întrebări) constituie un procedeu foarte frecvent în ritualuri! 


201 Cf. A. Fochi, Mioriţa, 1964, p. 594. 

„Luarea” rituală a capului apare încă bine păstrată în unele 


variante ca acestea: 


Colo-n jos de şesurele 
Grea turmă de oi se vede, 
Da la ele cine şede? 

Da vreo opt păcurăraşi; 
Numai unu-i streinel, 

Şi pe-acela mi-l mânară 
Să întoarcă oile; 

Până oile-ntorcea, 


sau: 


Colo-n sus şi mai în sus 
Bună seara moş Crăciun 
Sân vo trei păcurărei, 
Numai unu-i străinel. 

Ei pe-acela l-o mânat 

Să bată oile-n sat. 


şi: 


Colo-n jos pe râturele 
Ce turmă de oi să vede? 
Da la ele cine şede? 

Şăd doi-trei păcurăraş. 
Unu oile mulgă 


Cei şapte lege-i făcea. 

Când la ei că se-ntorcea, 

Ei îl prind a-l întreba: 

— Frate, cum îţi vrei moartea: 
Ori puşcat, ori săgetat, 

Ori căpuţul jos luat? 

= Nici puşcat, nici săgetat, 
Fără capul jos luat...202 


EI oile le-o bătut, 

Lui de lege i-o făcut 

Ori să-l puşte, or să-l taie. 
— Pe mine nu mă puşcaţ, 
Fără capu mi-l luaţ...203 


Ceia doi legea-i făcă; 

Ori să-l puşte, ori să-l taie. 

- Staţi, voi fraţi, nu mă puşcaţi, 
Fără capul mi-l luaţi...204 


Prudenţa necesară în avansarea oricărei ipoteze ne determină 
să ne limităm numai a ne întreba, totuşi: să existe oare vreo — posi- 
bilă, dar pierdută - legătură între ciudata formulare 2 versului de- 
spre „luarea capului” şi expresia curentă în dialectul aromân, în care, 
pentru a sublinia, spre pildă, frumuseţea deosebită a. unei fete, se 
spune: „muşată, să-l'i l'ai caplu” (frumoasă, să-i iei capul)?! (Dacă 
această legătură ar exista cu adevărat, s-ar cuveni ca din vechiul 
înţeles al versului respectiv să excludem ideea sângeroasă de... 
ucidere ca atare, „luarea capului” călăuzindu-ne, poate, şi aici, spre 
înţelesul de frumuseţe (?) — de înfrumusețare (?) — de pregătire 


202 A. Fochi, Mioriţa, 1964, p. 573. 
203 Jbidem, p. 582. 
204 Jpidem. 

„cosmetică”, rituală (?) a micului ucenic păstor, căruia fraţii (verii) 
cei mari sunt gata să-i îndeplinească ritualul de iniţiere!) 

Cu aceste cuvinte (despre „luarea” /tăierea capului) începe, de 
fapt, partea a doua a colindului „clasic” — TESTAMENTUL micului 
străin. 

Consider însă şi astăzi că aşa-numitul „testament“ reprezintă 
dintru început mai mult decât exprimarea, lirică, a ultimelor do- 
rinţe ale unui sărman şi anonim muribund! Testamentul cuprinde 
mai întâi, puternic întipărită textual, latura de evocare descriptivă 
a înseşi gestualităţii rituale ca atare (ca în binecunoscutul colind al 
junilor iordănitori2%5), textul „descriind” înmormântarea simbolică, 
urmată de resuscitarea aluzivă a celui ucis, cuprinsă în cântarea, 
vie, a fluierului-stâlp la cap, însufleţit în răstimpuri de suflarea 
vântului... Mai mult decât această simplă descriere, „testamentul“ 
formează însă, în acelaşi timp - ca un adevărat şi suprem credo — 
clamarea expresiei deplinului şi definitivului ataşament, solemn, al 
micului neofit, care se declară astfel veşnic „legat”, pe viaţă şi pe 
moarte, de stâna şi de oile dragi, şi definitiv rupt şi înstrăinat de aici 
înainte de cei de acasă...; ca în această, foarte sugestivă variantă: 


- Fraţilor, fârtaţilor, Oile cele bălăi 
Pe mine nu mă-mpuşcaţi, Mândru m-or cânta pe văi, 
Numai capul mi-l luaţi Oile cele cornute 

i pe mine mă-ngropaţi Mândru m-or cânta pe munte, 

staurul oilor, Pă muntele cel de piatră 

În jocuţul meilor. Să meargă vestea la tată, 
Pe mine pământ nu puneţi, Pă muntele de uiagă 
Numa dalbă gluga mea, Să meargă vestea la mamă, 
Flueru după curea. Pă muntele cel cu brazi, 
Când vântuţu a sufla, Să meargă vestea la fraţi, 
Fluerul meu mi-a cânta; Pă muntele cel cu flori, 
Când vântuţu-a dudăi, Să meargă vestea la surori.205 


Fluerul meu m-a jeli. 


„Testamentul” este astfel, aşa cum de mult a înţeles şi a arătat 
D. Caracostea, grava şi nestrămutata profesiune de credinţă şi de 
ataşament pe vecie al păstorului, de stâna şi de turma sa, în clipa 
cea mare a hotarului dintre viaţă şi moarte; dar aceasta nu provine, 
în ipoteza noastră, din... valorificarea ad-hoc a acelui presupus 


205 Cf. G.Dem. Teodorescu, Poezii populare române, Bucureşti, Ed. Minerva, 1982, p. 25. 
206 A. Fochi, Mioriţa, 1964, p. 565. 


149 


„text liric”, motiv independent şi prealabil, ce ar constitui, oarecum, 
nucleul genetic, centrul de coacervare şi de acumulare al diverselor 
celorlalte „motive”, din viziunea prea mecanicistă a vechilor exegeţi 
şi comentatori ai Mioriţei (D. Caracostea, O. Densusianu, A. Fochi); 
„tesiamentul” izvorăşte organic, ca moment ritual în desfăşurarea 
scenariului de iniţiere al ciobănaşului moriturus; fiind un element 
propriu, organic, al însuşi ritului, el nu a fost adus şi introdus din 
afară — ca un prefabricat binevenit în structura genetică a Mioriţei! 

Aceasta e una dintre tezele care deosebesc fundamental poziţia 
mea în problema genezei Mioriţei, în comparaţie cu cele preconizate 
iniţial de D. Caracostea şi O. Densusianu şi principial acceptate de 
A. Fochi. 

D. Caracostea considera că: „...într-o fază când nu se făcuse 
încă răzleţirea principalelor ramuri române, circula, în străvechea 
limbă românească, un cântec simplu, care da glas iubirii de îndelet- 
nicirea păstorească prelungită şi dincolo de moarte. [...] Întreve- 
dem astfel tot mai clar acel primum movens (sublinierea sa), factorul 
generator din care a crescut treptat balada noastră, determinându-i 
soarta de-a lungul veacurilor”.207 

O. Densusianu o afirmă şi el astfel: „Partea din Miorița unde 
se vorbeşte de dorinţa ciobanului cum să fie îngropat redă prin 
urmare un element folkloric care a circulat independent, şi deci nu 
represintă ceva cu totul original în baladă. Cu alte cuvinte, trebue 
să admitem că atunci când a fost alcătuită Miorița s-a luat din poe- 
sia păstorească un motiv cunoscut şi a fost adaptat la împrejurările 
care constitue fondul ei”.208 

Seducătoarea ipoteză iniţială a lui D. Caracostea, că la început 
va fi fost numai acel germene, celular, al crâmpeiului liric — cântec 
profund optimist — cuprinzând dragostea şi lauda entuziastă de 
viaţă şi de profesiune, motiv folcloric apărut în zorile plămădirii 
poporului român, încă înainte de separarea romanităţii orientale în 
cele două dialecte nord şi sud-dunărean, de vreme ce cântecul se 
află atestat, marginal, deopotrivă la cele două extremităţi ale aces- 
tei românităţi (în folclorul aromân şi în părţile Bucovinei şi ale 
Basarabiei) — această seducătoare ipoteză născută din entuziasmul 
insuficient temperat, oarecum romantic, al zelului geografiei folclo- 
rice a lui D. Caracostea nu rezistă la cea mai elementară confruntare 
a documentelor! 


207 Cf. D. Caracostea, Poezia tradițională română, |, p. 210. 
208 O. Densusianu, op. cit., II, p. 83. 

Cu oricâtă bunăvoință genetic-comparatistă am privi astăzi 
documentele textuale care au dat aripi acelei ispititoare ipoteze a lui 
D. Caracostea, este imposibil să nu vedem că mult mai mari sunt, 
de fapt, deosebirile (tematice şi ca expresie verbală) decât firavul şi 
inconsistentul fir care ar putea apropia Miorița şi colindul păcurari- 
lor de atare texte adunate de la extremităţile românismului: 


Cântecul cules de T. Papahagi Textul cules de V.D. Moisiu 
de la aromânii din Avdela: din Basarabia 
- Măi, lenache, să nu mergi la oi; Frunză verde orice-ar fi, 
Îţi văzui visul, că ai să mori. Când oi fi eu şi-oi muri, 
— Dacă mor, dacă nu mor, La cap puneţi-mi fluier mare, 
Să-mi ascultați un singur cuvânt: Să răsune noaptea tare, 
La stână să mă îngropaţi; Nopțile şi zilele 
La primăvară când vă veţi întoarce, S-audă copchilele, 
Să treacă oile să mi le prind, Ele mi-au fost mândrele. 
Să le prind şi să le mulg Să-mi săpaţi un mormânţel, 
Şi cu mâna mea să le tund. Frumuşel şi loviţel, 
Fluierul să mi-l aud întruna, În târluţa oilor, 
Când oile se vor aduna, În jocuţu mieilor.210 


Ca să nu fiu, şi după moarte, 
Nici de tovarăşi, nici de oi departe.209 


În lumina, atât de vagă, a unor documente atât de îndepărtate 
ca acestea, ipoteza mea despre substratul etnografic al scenariului 
ritului de iniţiere oglindit în colindul păcurarilor face astfel ca „tes- 
tamentul” celui mic şi strein, aparţinând organic însuşi scenariului 
inițiatic, să aparţină implicit, ab ovo, colindului păcurarilor de unde 
va ajunge şi în Mioriţa, înlăturând ideea factice a dezvoltării sale 
din mugurele acelui presupus motiv liric generator. 

Cu alte cuvinte, aşa-numitul „testamentul” păstorului nu este, 
nu poate fi, doar acel simplu dar minunat altoi, adus din răsadniţa 
marii grădini a folclorului păstoresc şi fericit implantat, într-un mo- 
ment de norocoasă inspiraţie, pe trunchiul portaltoi al unei tulbure 
poveşti oarecare despre neînţelegeri şi rivalități cotidiene între cio- 
bani, străvechiul motiv liric fiind menit să odrăslească, să înfloreas- 
că şi să rodească în acest context una dintre acele esenţiale idei-forţă 
şi imagini mirifice, de neuitat, proslăvind, în pragul morţii micului 


209 O. Densusianu, op. cit., II, p. 80. 
210 Ibidem, p. 83 nota 1. 

cioban, setea-i nestinsă de viaţă şi dragostea-i nepotolită de profe- 
siune, de natură, de oi şi de unelte... „Testamentul“ din colind nu 
este, nu poate fi, doar floarea rară a acelui fericit şi binecuvântat 
transplant; în viziunea mea, ritualistă, el este mai degrabă organic 
apărut drept fireasca articulaţie finală inerentă străvechiului sce- 
nariu de iniţiere profesională în care, după multele şi grelele cazne 
şi suferinţe ale uceniciei, la în-păcurărire ciobănaşul cel mic şi strein 
proclamă în faţa marilor fârtați mărturia solemnă a jurământului său 
de veşnică şi nestrămutată credinţă „legată“ întru păcurărie, nimic 
şi nimeni, nici chiar moartea, nemaiputând de aici înainte să rupă 
grava juruinţă pe viaţă şi pe moarte a acestei totale în-credinţări şi 
in-vestituri de în-fârtăţire păcurărească! 

Mai curând este adevărat că din mugurele sacral şi hieratic al 
străvechiului testament din textul colindului va creşte, prin firească 
desacralizare, marele şi minunatul testament din baladă, mult dez- 
voltat şi împodobit, cu suprema lui cristalizare în „textul Alecsan- 
dri”, unde dragostea de natură, de viaţă şi de profesiune exprimată 
în pragul morţii îşi va afla o fericită continuare şi completare pen- 
tru a cuprinde şi problemele familiei, gândul nunţii neîmplinite şi 
al morţii înainte de vreme împletindu-se adânc cu marea duioşie 
a dragostei materne şi filiale. Căci „testamentul” nu vine de aiurea, 
el este propriu şi inerent colindului; iar studiul atent al colindului 
ne descoperă rădăcinile istorice ale baladei proiectând o lumină reve- 
latoare asupra începuturilor rituale ale... filosofiei baladei! 

De altfel, însăşi ideea cea mare şi minunată, a artificiului „aştep- 
tării frustrate” din finalul structurii narative a marii Mioriţe (unde 
nu ni se povesteşte, de fapt, uciderea efectivă a ciobanului, aceasta 
rămânând, în cele mai bune şi mai autentice variante, învăluită în 
efectul miraculos al acelui nesfârşit suspans epic), îşi trage obârşia 
provenind, efectiv — şi continuând întru totul — din tradiţia morţii 
simbolice, neîmplinite a ritului de iniţiere oglindit în structura nara- 
tivă (defectivă) a colindului...211 

Revenind, aşadar, colindul nu e doar drama banală a unei în- 
tâmplătoare învrăjbiri între păstori; el e mai curând imaginea me- 
morabilă puternic întipărită în oralitate, dar neguroasă, întunecată 
de taina, mereu păstrată şi tot mai ascunsă, a unor străvechi tradiţii 
obişnuielnice, tot mai adânc umbrite sub misterul legământului de 
înfârtăţire al cetei la început de drum păcurăresc. 


211 Cf. supra pp. 79-81. 

În cele din urmă, balada Mioriţei derivă, a apărut şi s-a dezvol- 
tat, prin veacuri şi printr-o treptată evoluţie geografică şi istorică, 
din mai vechiul colindul păcurarilor, în virtutea procesului firesc 
de necontenită desacralizare şi laicizare, care guvernează, în genere, 
perimarea şi abolirea tuturor străvechilor moşteniri hieratice, con- 
sacrate din vremuri imemoriale în străvechi, dar tot mai părăsite şi 
uitate, practici rituale efective... 

Culegerile folclorice din ultimii 140 de ani ne îngăduie să 
pătrundem conjectural, şi să stăpânim documentar, numai ultima 
treaptă, veriga cea mai nouă din lunga înlănţuire a acestei deveniri. 
S-au cules destul de numeroase „variante” ale baladei moldo-va- 
lahe, s-au adunat şi mai numeroase atestări ale colindului (şi unele 
şi altele, în copleşitoarea lor majoritate, ulterioare anilor 1920-1930), 
dar culegerile etnografice au pierdut de mult, şi probabil definitiv, 
firul atestării străvechilor practici tradiţionale, obiceiurile şi gestu- 
rile rituale ce stau la temelia colindului păcurarilor. 

Întreaga schemă genetică a Mioriţei, imaginată şi urmărită con- 
jectural în toate articulațiile ei este, în viziunea mea, următoarea: 

1. A putut exista, provenind din cele mai vechi tradiţii ale păs- 
toritului de ceată bărbătească? din nordul Transilvaniei, o anume 
practică obişnuielnică, rituală-ceremonială, obicei de străveche dăi- 
nuire şi moştenire din vremuri imemoriale — obiceiul de primire, de 
promovare şi de integrare (de în-fârtăţire) în ceata păcurarilor ma- 
turi a micului, a celui de pre urmă mânător-copil venit în ucenicie 
cu dorinţa de a fi cândva primit şi recunoscut în rândul marilor şi 
deplinilor păcurari. (Poate că asemeni cetei ezoterice a căluşarilor, 
precum şi altor cete de sex şi de vârstă, ceata păcurarilor trebuia să 
fiinţeze şi să perpetueze, şi ea, un număr de ani?) Această primă 
treaptă istorică, şi preistorică, se situează la nivelul antropologic al 
rosturilor şi al rămăşiţelor riturilor de iniţiere, descoperite a fi  xis- 
tat şi funcţionat, în medii şi în condiţii vădit ezoterice, cu o largă 
răspândire pretutindeni în lume (ca iniţiere de vârstă, sau iniţiere 
profesională). 

2. Practica respectivă a putut da naştere unui anume cântec- 
comentariu descriptiv, strâns legat de acest obicei (precum cântecele 
miresei şi ale mirelui, din ritualul nunţii), acesta putând fi, de pildă, 
un cântec ritual la sâmbra oilor şi la măsurişul laptelui (?). 


212 Cf. Tr. Herseni, Probleme de sociologie pastorala, Bucureşti, 1941, p. 200. 

3. Pe măsură ce obiceiul respectiv şi-a pierdut rosturile sale ar- 
haice, iar practica însăşi a început să fie părăsită şi dată uitării, acel 
vechi cântec ritual, dezarticulat funcţional şi intrat în desuetudine, 
a pătruns, fiind preluat în tematica obişnuită a cântecelor cetelor de 
feciori, din zilele colindatului (potrivit principiului că genul cel mai 
viu şi actual preia rămăşiţele genurilor şi ale tematicii intrate şi 
ajunse în stadiul perimării şi al destrămării). 

4. Cântecul păcurarilor celor mari şi al micului ucenic-mânător, 
căpătând impulsul unei noi înfloriri şi largi răspândiri, s-a perpe- 
tuat astfel, recondiționat şi asimilat în rândul colindelor, începând 
din părţile nordului Transilvaniei şi răspândindu-se neîncetat spre 
miezul şi spre părţile de jos ale Transilvaniei, pe măsura acestei răs- 
pândiri pierzându-și tot mai mult înţelesul vechilor sale rădăcini 
rituale şi despre făcutul legii. 

5. În sudul Transilvaniei, problema fundamentală adânc răs- 
colitoare a vieţii păstorilor fiind, în ultimele veacuri, problema trans- 
humanţei cu lungile şi grelele peregrinări şi peripeţiile sale ivite pe 
drumuri şi coclauri străine213, aceasta a putut face ca vechea „moti- 
vaţie”, iniţiatică, a „conflictului” din colindul păcurarilor, cu înţele- 
sul ei întunecat şi pierdut, să fie treptat înlocuită cu ecoul, tot mai 
viu, al atâtor memorabile întâmplări adevărate, iscate de rivalități, 
de gelozii şi lăcomii între stăpânii de turme214. O dată cu trecerea 
turmelor peste Carpaţi, străvechiul colindul păcurarilor s-a readap- 
tat şi remaniat transformându-se, sub zodia altui gen, predominant 
în aceste părţi — cântecul epic cel de toate zilele, povestea „uciderii“ 
rituale a micului păcurar ştergându-se şi căpătând conturul narativ, 
realist, al unei întâmplări veridice, din zilele transhumanţei... 

Aceasta, sau ceva aproape similar cu acest „model genetic”, mi 
se pare a fi întreaga poveste a genezei, a naşterii, iar apoi a necon- 
tenitei, multisecularei transformări şi re-generări a Mioriţei, din tre- 
cutul cel mai nebulos până în zilele noastre: 

1. De la drama hieratică şi sacrală, de tradiţie imemorială, a 
con-sacrării, a în-credințării şi în-fârtăţirii ezoterice a micului ciobă- 
naş ucenic-mânător, cu ritualul şi ceremonialul intrării, a] iniţierii 


213 Cf. C. Constantinescu-Mircești, op. cit., Vezi şi opinia lui C. Bucur despre trans- 
humanţă ca fenomen tardiv (propriu secolelor XVIII-XIX), apud C. Bucur, „Civilizaţia 
populară românească. Etape şi concluzii ale unei cercetări interdisciplinare”, în 
Revista de Etnografie şi Folclor, 32 (1987), nr. 4, pp. 357-359. 


214 Cf. notele şi documentele citate apud O. Densusianu, Vieaţa păstorească, I, pp. 118 
s4q. şi IL, pp. 47-50. 

întru păcurărie şi al asimilării celui mic şi strein în ceata şi în obştea 
marilor şi deplinilor păcurari stânaşi — veri primari sau frătiuți; 

2. la cântecul „ritual” (de sâmbră sau la măsuriş?); 

3. apoi la ciudatul „colindul păcurarilor” din zilele Crăciunu- 
lui şi ale Anului Nou, mai întâi în nordul Ardealului, apoi în tot 
Ardealul; 

4. iar de la acesta la povestea cântată despre duşmănoasa uci- 
dere, pe drumurile transhumanţei, a celui mai bun dintre păstori de 
către fârtaţii lacomi şi perfizi, în marea „baladă”, realistă şi duioasă, 
a blândului păstor şi a oiţei sale confidente — cu versiunea ei opti- 
mală în nordul Munteniei, bine „îndreptată şi întocmită”, şi fericit 
cristalizată în textul Alecsandri... 

Am urmărit, şi am dezghiocat, astfe! geneza şi evoluţia stadială 
a Mioriței, ca un îndelungat şi necontenit proces, de la străvechi 
practici şi eresuri, acum cu totul dispărute, la cântecul ritual oglin- 
dină acestea, apoi la dezvoltarea simbolului şi a metaforei în colind 
şi baladă, lucrarea de faţă fiind menită să înfăţişeze procesualitatea 
continuei deveniri şi transformări a Mioriţei — şi ale cărei neistovite 
urmări şi continuitate se pot întrezări şi descifra până în jocul calei- 
doscopic al versiunilor şi al „variantelor“ astăzi culese din tot cu- 
prinsul ţării —, ceea ce ne-ar putea face să intitulăm această lucrare 
şi Dialectica Mioriţei... 

„Asta ieste o poveste de ani putrezi!” — aşa cum, atât de pitoresc 
şi sugestiv îi spunea, în iulie 1925, lui C.S. Nicolăescu-Plopşor 
femeia Anica Ion Stancu Tacoi, din Pleniţa - Dolj, dictându-i cule- 
gătorului o variantă a „Mneoriţei” oltene...215 

Dar neposedând noi, astăzi, din toată filiera acestei atât de în- 
delungate şi ocolite deveniri, decât puţinul cât mai putem discerne 
din variabilitatea „textului” colindului şi al baladei, ne este oare 
îngăduit să bănuim şi să imaginărn conjecturând astfel atât de mult 
peste ceea ce putem cunoaşte şi dovedi cu deplin temei documentar? 

Cu puţini ani în urmă, Tr. Herseni schiţa acest generos îndemn: 
„În domeniul acesta, al reconstituirilor etnografice, nu este nimic 
sigur; dar în ştiinţă contează şi treptele de probabilitate care, când 
sunt foarte mari, au valoare funcţională de adevăr” .216 


215 Cf. A. Fochi, Mioriţa, 1964, p. 739. 
216 Cf. Tr. Herseni, Forme străvechi de cultură populară românească, Cluj-Napoca, Edi- 
tura Dacia, 1977, p. 302. 

O dezlegare tot atât de îmbietoare ne oferă şi O. Bârlea, când 
scrie: „În ştiinţă, adesea prudenţa exagerată este mai păgubitoare 
decât avântarea îndrăzneață pe terenuri nesigure, fiindcă trecerea 
Vremii dă singură la iveală excrescenţele caduce, pe când cea dintâi 
incită numai la sterilitate”.217 

Cu aceste OK-uri, semnate de doi dintre cei mai experimentați, 
eminenţi cercetători de teren ai culturii populare româneşti, putem 
astfel stărui, cu toată convingerea, în domeniul conjecturii şi al ipo- 
tezei propuse, fără riscul deplinei şi ireparabilei căderi în donqui- 
jotism paleontologic! 

De altfel, unele firave, dar preţioase semne de încurajare ne vin, 
spre pildă, din comunicarea lui Gh. Siseşean, Ritualuri de măsuriş 
în comuna Dragu218, în care se face o descriere concretă de obiceiuri 
sălăjene la măsurişul laptelui din ziua de 1 mai 1980: satul se află 
grupat pe „turme” şi stâne; în seara precedentă, înainte de miezul 
nopţii, cetele de flăcăi se adună fiecare la locul ales pentru înnop- 
tarea turmei lor; are loc o petrecere nocturnă, cu ceteraşi, dar fără 
prezenţa femeilor; cercetătorul aminteşte de unele probe de curaj ce 
se practicau odinioară în această noapte: să urce într-un vârf de deal 
de unde să strige, sau să aducă apă dintr-un izvor îndepărtat (subl. n.), 
la care drumul presupunea trecerea prin locuri dificile...; autorul 
însuşi crede că este vorba de manifestări de confrerie păstorească, 
cu probe iniţiatice (probe de curaj nocturn), precum şi cu „masa cu 
carne de miel, care are loc după petrecerea din timpul nopţii”, de 
unde conchide că „nu este exclusă cu totul posibilitatea ca această 
tradiţie să fie un rest al unei «arhaice» mese post-iniţiatice, de con- 
sumare a totemului, cu recunoaşterea socială a trecerii tânărului 
într-o nouă stare: cea de maturitate”.219 

Nimic nu ne îndreptăţeşte, încă, de a face vreo legătură directă 
între cele arătate de Gh. Siseşean în cercetarea sa şi povestea colin- 
dului păcurarilor, dar nici nu se poate cu totul tăgădui că ne aflăm 
undeva, primprejurul atestării, ca prin sită, a celor cuprinse în tex- 
tul colindului, dar care aşteaptă încă — ba poate chiar zadarnic! — 
confirmări exprese provenind din cercetarea de teren... 


217 Cf. O. Bârlea, Efigii, Bucureşti, Editura Cartea Românească, 1987, p. 188. 


218 Cf, Gh. Siseşean, „Ritualuri de măsuriş în comuna Dragu”, în Acta Musei Porolis- 
sensis (Zalău), 5 (1981), pp. 785-789. 


219 Ibidem, p. 787. 

De asemenea, nu trebuie prea uşor trecut cu vederea nici faptul 
că în Descriptio Moldaviae, vorbindu-se de „câţiva zei necunoscuţi” 
la care norodul încă neluminat şi plecat spre eres „se mai închină şi 
acum în poezii şi cântece, la nunţi, la îngropăciuni şi alte întâmplări 
sfinte”, şirul eresurilor enumerate se încheie cu „,...Legătura, Dez- 
legătura, Farmec, Descântec, Vergelat şi alte asemenea”.220 

După cum nu trebuie nicidecum pierdut din vedere că în atât 
de preţioasa contribuţie a lui C. Brăiloiu la exegeza Mioriţei, acesta 
manifestă parcă o fulgerătoare intuiţie atunci când, cercetând tex- 
tul Mioriţei, afirmă: „De nos jours, strophes ambulantes et locutions 
poctiques courantes, tout porte ă croire qu'elles formaient autrefois 
l'6lEment verbal d'un sortilege” 21 

Nici M. Eliade nu este departe de a veni în sprijinul cutezanţei 
mele, atunci când afirmă: „Prezenţa nucleului epic iniţial al Mioriței 
printre cântecele rituale confirmă, pe de o parte, arhaismul ei, iar pe 
de altă parte ne arată că originile sale se găsesc într-un univers reli- 
gios"222; afirmaţie precedată, cu câteva pagini mai sus, de observa- 
ţia următoare: „...balada Mioriţei este ea însăşi rezultatul unui pro- 
ces creator analog care, la o anumită epocă, a efectuat transmutaţia 
unui comportament ritual primar într-o capodoperă poetică, încăr- 
“cată de semnificaţii noi şi purtătoarea unui mesaj mai bogat şi «ele- 
vat»"25. 

Am adunat aceste câteva sugestii de rarisime semnalări prove- 
nind din cercetarea de teren, ca şi unele îndepărtate menţiuni şi 
afirmaţii, răzlețe, socotindu-le utile spre a putea să slujească a 
împlini, în chip indirect, lipsa de fapte şi probe concrete de care este, 
desigur, nevoie în sprijinul tezelor şi al ipotezelor noastre, lipsite 
deocamdată de orice argument pozitiv şi palpabil. Singurele noas- 
tre temeiuri şi argumente reies din ceea ce ne poate oferi cercetarea 
minuțioasă a înseşi textelor, ascultând atât de firavele glasuri şi 
şoapte pe care ele le poartă dinspre cele ce au fost cu adevărat când- 
va, către prezentul copleşit de cârpeală şi confuzie... 

Dar tocmai textele atent cercetate ne aduc, iată, încă un foarte 
însemnat argument în sprijinul celor de mai sus! 


220 220 Tr. Herseni, op. cit., pp. 68-69. 

21 Cf. C. Brăiloiu, op. cit., p. 13. 

222 Cf. M. Eliade, De la Zalmoxis la Genghis-Han, p. 242. 
223 Ibidem, p. 233. 

Am omis cu bună ştiinţă, până aici, orice referinţă sau conside- 
raţii privind acel important mănunchi de 35 de variante ce alcătu- 
iesc, în morfotipologia lui A. Fochi, „tipul fata de maior”, denumit 
şi „tema conflictului erotic”.224 Cele 35 de texte de acest tip şi temă 
sunt cu totul binevenite pentru a spori şi întări, în chip aproape ne- 
sperat, „treapta de probabilitate” a ipotezei noastre conjecturale. 

Iar pentru a porni de la ceea ce ne oferă observaţiile, deosebit 
de preţioase, de geografie folclorică, să cităm mai întâi constatările 
lui A. Fochi, care afirmă: „Din punct de vedere geografic, centrul de 
intensitate circulatorie a acestui tip este (provizoriu) raionul Jibou 
şi, în general, aria sa de răspândire merge de-a lungul Someşului, 
insinuându-se la răsărit până în Bistriţa-Năsăud, în sud până la 
Huedin şi Turda, spre apus până către Carei, iar spre nord până 
înspre Oaş'.225 

Revenind asupra acestei probleme în capitolul „Geneza Mio- 
riței“, A. Fochi consideră încă următoarele: „,...despre zona Jiboului 
se poate afirma aproape cu certitudine că este locul unde pare să se 
fi născut formula de tip Fata de maior. Într-adevăr, toate cercetările 
ne îndreptăţesc opinia. Zona de circulaţie a acestui tip a putut fi 
uşor circumscrisă (vezi harta tipologică). Prelungirile tipului de-a 
lungul Someşului până către Năsăud ori până în părţile Huedi- 
nului arată numai forţa sa de penetraţie. Putem susține deci că în 
interiorul zonei de circulaţie a acestui tip trebuie căutată şi zona 
genezei sale”.226 

Care e, în esenţă, conţinutul narativ al textelor de acest tip? 
Cele mai multe şi mai coerente variante sunt ca o scurtă romanţă cu 
desfăşurare foarte precipitată, povestind ciudata aventură a trei 
păstori care, întâlnind o fată de părinţi avuţi (maior = maier), fie că 
ei îi cer să-şi aleagă, fie că ea îşi alege, spontan, pe unul dintre ei; 
ceilalţi ameninţă să-l ucidă pe acesta cu înverşunare, dacă i-ar 
părăsi; zadarnic oferă el ortacilor, spre a-i îndupleca, uneltele şi 
hainele lui; neîncăpând scăpare, convorbirea se încheie cu „testa- 
mentul” (adesea mai dezvoltat şi mai amănunţit decât cel cunos- 
cut), prin care cel ameninţat arată unde şi cum se vrea înmormân- 
tat, în preajma stânei şi a oilor dragi... 

Să reproducem numai trei dintre cele mai bine închegate texte. 
224 A. Fochi, Miorița, 1964, pp. 384-385 şi 389. 

225 jbidem, p. 385. 
226 bidem, p. 537. 


158 


Trei păcurărei 

Hai corinde 

Trei turme de oi 

La munte suiră. 
Nainte ieşi-ră 

Fată de maior 

Cu brâu gălbior. 
Zis-o cel mai mic: 

— Hai fraţi s-o luăm. 
- Voi d-eţi vi lua-ră 
Noi t-om împuşca-ră. 
- Voi de mi-ţ puşca-ră 


sau: 


Trei păcurari 

Hoi lerui, doamne, 
La o turmă de oi. 
Le mâna la munte, 
La cele mai multe. 
Nainte le iasă 
Mândră şi frumoasă 
Fată de maior, 

Cu guler gălbin. 
Unul cuvânta: 

- Asta oi lua. 


şi: 


Trei păcurărei 

La turmă de oi. 
Pe-acolo trece 

Fată de maior 

Cu galben baior. 
Frumos o-ntreba: 

— Care ţi-i mai drag? 
— Cel mai mititel, 
Că-i mai frumuşel. 
- Noi te-om d-omori. 
— Nu mă d-omorâţi, 
Că eu că voi da 


227 A. Fochi, Mioriţa, 1964, p. 569. 
228 Ibidem, p. 592. 


Voi mi-ţi şi-ngropa 

La stâna de oi, 

La jocuţ de miiiei. 
Lancea mea ce dulce, 
Mfi-o puneţi de cruce, 
Flueru cel drag 

Mrii-l puneţi de steag. 
Oile-s cornute, 

M-or plânge la munte; 
Oile-s bălăi 

M-or plânge pă văi.227 


Cei doi cuvânta: 

- Tu de-o vei lua, 

Noi te-om săgeta 

Şi te-om îngropa 

In staur de oi, 

În jocul de miei, 
Fluierul cel drag 

Ţi l-om pune steag, 
Fluierul cel dulce 

ŢI l-om pune cruce.228 


Boticuţa mea. 

— Nouă nu ne trebe 
Că şi noi avem 
Botă ca şi-a ta. 

Noi te-om d-omori. 
— Nu mă d-omorâţi 
Că eu că voi da 
Sumănașul meu. 

- Nouă nu ne trebă 
Că şi noi avem 
Suman ca şi-a tău. 
Noi te-om d-omori. 

— Nu mă d-omorâţi, Flueraşul meu 


Că şi eu voi da Sălăşelul meu, 
Flueraşul meu. Sumănaşul meu 
— Nouă nu ne trebe Pânza pe obraz, 
Că şi noi avem Boticuţa mea 
Fluer ca şi-a tău. Cruciuliţa mea.229 


— D-omorâţi-mă, 


Deși trama narativă e, cum se vede, mult diferită de aceea din 
colindul păcurarilor, deşi măsura versurilor e cu totul schimbată 
(versuri de 5/6 silabe), nu se poate să nu remarci, vrând-nevrând, 
strânsa legătură care apropie cele două tipuri narative ale colindu- 
lui păstoresc. Faptul că, în prima parte a cântecului, dintre păstori 
este de obicei menţionat tocmai cel mic, cel mai mititel (denumit une- 
ori şi străinel), dar mai cu seamă faptul că întreagă a doua jumătate 
a textului cuprinde, şi se încheie cu „testamentul” acestuia, ame- 
ninţat să fie ucis de ortaci, arată că, deşi atât de diferite îndeosebi 
prin măsura versului, cele două colinde se află, totuşi, într-o strânsă 
legătură de complementaritate tematică şi, în genere, de atmosferă 
narativă. 

S-ar putea spune că aceste două creaţii — una având zona de 
obârşie în părţile Rodnei şi ale Călimanului, cealaltă, centrul de in- 
tensitate circulatorie în zona apuseană — Jibou -— alcătuiesc oarecum 
două alternative tematico-tipologice ale aceleiaşi înjghebări narative, 
proprii nordului Transilvaniei, în care se deapănă parcă, episodic, 
momente diferite ale conflictului celor trei, sau mai mulţi, păstori: 
colindul păcurarilor evocă etapa constituirii şi a consolidării sacrale 
a cetei stânaşilor (păcurarul cel mic şi strein este „legat“ vrăjitoreşte 
şi parcă sub puterea blestemului, în în-fârtăţirea păcurărească, de 
care nici chiar moartea nu-l mai poate despărţi!); colindul fetei de 
maior evocă cu claritate momentul de criză ce ameninţă să rupă 
sacramentala în-credinţare şi juruinţă de în-fârtăţire: ispita fetei este 
mărul discordiei la care unul — de obicei cel mic — jinduieşte lăsân- 
du-se furat de gândul ruperii înfrăţitei juruinţe... 

Este cu desăvârşire limpede că într-un caz e vorba de drama- 
tica, înfricoşătoarea facere a legii, deci de făcut (vrajă, legătuinţă de 
în-fârtăţire întru păcurărie); în cel de-al doilea, se dezvăluie, în tot 
tragismul, eventualitatea nedorită, tot atât de înfricoşătoare a des- 
făcutului (datorat capriciului sau ispitei copleşitoare)! 


229 A. Fochi, Mioriţa, 1964, p. 595. 

Cele două tipuri narative sunt deci ca două feţe ale aceleiaşi 
medalii, create parcă spre a se sprijini şi completa reciproc în dez- 
văluirea sensului, azi, o dată cu trecerea vremii, destul de confuz, 
al colindelor de acest fel. 

Deosebit de sugestive pentru ideea descântecului de desfăcut, în 
cazul colindului fetei de maior, sunt variantele unde enumerarea 
atât de obstinată, ostentativă a uneltelor şi a hainelor pe care cel mic 
le oferă spre a primi dorita dez-legare, reflectă amintind de aproape 
procedura efectivă, proprie practicii ritului de desfăcut, când vrăji- 
toarea atinge şi enumeră, cu tendinţă de cuprindere şi de înşiruire 
exhaustivă, pe cât posibil toate cele implicate în „legat“. (Filmul rea- 
lizat de R. Răutu, cu imprimarea, senzaţională, pe peliculă a „desfă- 
cutului” din Maramureş e nu se poate mai explicit în acest sens!230) 

De asemenea foarte interesante pot fi, din punct de vedere al 
cercetării etnofolclorice, cazurile de schimbare la faţă a însuşi per- 
sonajului principal — care poate fi: fată de păstor231; fata cea străi- 
nă2%2; fata de împărat23%3; sau, şi mai îndepărtata în ceţuri mitologi- 
ce - Sora Soarelui2%... Ori varianta din Brusturi — comuna Greaca — 
judeţul Sălaj, în care apare nemijlocita confruntare şi împletire tex- 
tuală între tipul fata de maior şi vechea menţiune din variantele despre 
făcutul legii: 


P-un picior de munte 
S-aude, s-aude 
Trei păcurărei, 
Trei turme de oi. 
Nainte le ieşea 
Fată de maior 

Cu brâu de fuior. 
Care s-o aleagă? 
Cel mai mititel 
Că-i mai frumuşel 
Şi mai străinel. 
Pân o alegea 

Grea lege-i făcea: 


Pe el să-l omoare. 
Cu grai a grăit: 

- Nu mă omorâţi 
Că eu da, voi da 
Turmulica mea. 

— Nouă nu ne trebe, 
Că şi noi avem 
Turmă ca şi-a ta. 

— De mi-ţi împuşca 
Voi mi-ţi şi-ngropa 
În strunga de oi, 
În d-aleş de miei. 
Câte oi bălăi 


230 Cf. Arhiva Institutului de Cercetări Etnologice şi Dialectologice, Bucureşti. 


231 Variantele: 61.51, 65.52. 


232 Variantele: 162.141, 165.143 b. 


233 Varianta 112.90. 


234 Variantele: 260.219 a, 261. 219 b, 268.224. 


M-or cânta pe văi, Flueraşul drag 


Iar cele cornute Mi li-ţi pune steag, 
M-or cânta pe munte, Bota mea cea luce 
Cele ochişele Mi îţi pune cruce.235 


M-or plânge cu jele. 


Restrângând comentariul nostru la strictul necesar, ne limităm 
a sublinia încă o dată marele şi incontestabilul sprijin pe care tex- 
tele „tipului erotic“ — tipul „fata de maior” — îl aduc în susţinerea 
ipotezei noastre privind semantica colindului mioritic. Cele două 
„tipuri“ sunt, desigur, parcă teorema şi reciproca, sau oarecum cal- 
culul şi proba rezultatului respectiv... Iar referindu-ne la aspectul 
de geografie folclorică, constatând apariţia în zone relativ îndepăr- 
tate, şi opuse, ca arii laterale, a celor două tipuri ale colindului, cu 
încrucişarea şi suprapunerea răspândirii lor teritoriale în procesul 
circulaţiei, aceasta este pentru noi dovada, cu desăvârşire limpede, 
despre existenţa unitară, în tot nordul Transilvaniei, cândva, a stră- 
vechilor credinţe şi practici rituale privitoare la în-fârtăţirea întru 
păcurărie — din care nu va fi lipsit, cu destul de certă probabilitate, 
obiceiul „făcutului legii“ pentru „legarea“ păcurarului celui „mic şi 
străin“ în obştea stânaşilor, în-fârtăţire din care nu încăpea „dezle- 
gare“ şi „desfăcut“; iată negreşit baza sau substratul etnografic din 
care au crescut şi s-au conturat cele două versiuni ale aceluiaşi — 
unui şi nedespărţit — colindul păcurarilor, cu cele două feţe ale sale. 

Trebuie adăugat că eşafodajul conjectural al ipotezei mele nu 
exclude deloc posibilitatea, întrevăzută şi argumentată de O. Bârlea, 
ca Mioriţa să fi dobândit, în cursul secularei sale existenţe, coloritul 
funcţional al unui „colind de doliu“.23% (În monografia lui A. Fochi 
surprindem cel puţin două mărturii desluşite în acest sens.237) Nu 
poate fi nici o îndoială asupra faptului că, în zilele sărbătoreşti ale 
colindatului, cetele fecioreşti trebuind să poarte obştescul mesaj 
omagial şi solia sărbătoreacă encomiastică, de atâtea ori, desigur, şi 
în căminul văduvit de prezenţa, vrednică de elogii, a gazdei-cioban, 
de multe ori de curând plecat dintre cei vii, aceasta putea face ca 
străvechiul cântec despre misterioasa „ucidere“ a micului păstor de 


235 Cf. A. Fochi, Mioriţa, 1964, p. 5%. 


236 Cf. O. Bârlea, „Mioriţa colindă”, în Revista de Etnografie şi Folclor, 12 (1967), nr. 5, 
pp. 339-347; cf. idem, Efigii, pp. 60-61. 


237 Cf. A. Fochi, Mioriţa, 1964, pp. 695 şi 1037-1038. 
PP 

către aprigii lui fârtaţi să capete uneori înţelesul de cântec potrivit 
cadrului festiv-funerar. Concedem, ba chiar susţinem astfel, şi noi, 
cu tot dinadinsul, eventualitatea, firească, a unui atare „funcţiona- 
lism“ accidental. Toate cele arătate mai sus exclud însă posibilitatea 
ca funcţia de colind de doliu să fie însăşi temelia apariţiei şi rostul 
esenţial al perpetuării în timp a colindului păcurarilor, drept colind 
de doliu. Subscriem aşadar la ideea că Miorița a putut deveni — oca- 
zional! — colind de doliu; ne împotrivim însă gândului, unilateral, 
că Mioriţa s-a născut şi a rămas, înainte de orice, un colind de doliu! 

Către aceasta conduce şi exclamaţia plină de nedumerire a lui 
D. Caracostea: „Ciudat simbol de sărbătorească urare acest colind 
sub semnul morţii! El n-ar fi putut circula şi deveni atât de frecvent 
în Ardeal, dacă n-ar exprima această poziţie esenţială: desăvârşita 
alipire la destinul de păstor“.23% (Ceea ce este întru totul adevărat; 
numai că D. Caracostea nu a pus sub semnul întrebării, nu s-a în- 
doit, nicicând, de veridicitatea însăşi a acelei „ciudate“ ucideri, ri- 
tuale, celebrate în colind, arătându-se întotdeauna preocupat numai 
de a comenta explozia „optimistă“ de vitalitate din așa-zisul „tes- 
tament“!) 

„Desăvârşita alipire la destinul de păstor”, în care D. Caracostea 
întrevede „poziţia esenţială“, adică însăşi raţiunea de a fi, Mioriţa 
fiind menită să dea expresie acestui anume crâmpei de viaţă, ridi- 
cat şi transferat prin actul creaţiei la treapta de temă artistică — iată, 
pe drept cuvânt, ceea ce stă, în fondul cel mai adânc al lucrurilor, la 
temelia colindului, iar apoi a baladei. Acesta e, după cum am dorit 
să rezulte, şi din întreg comentariul, şi din întreaga noastră aven- 
tură exegetică, nucleul ideatic esențial, atât în colindul păcurarilor, 
cât şi în cealaltă faţă a acestuia — povestea romanţioasă a fetei de 
maier, iar apoi în deplina dezvoltare şi evoluţie a baladei. lar dacă 
acesta e tocmai rostul „testamentului“ — de a exprima „desăvârşita 
alipire la destinul de păstor“, aceasta ne îndeamnă, ne obligă să con- 
sacrăm, în continuare, încă puţine rânduri pentru a urmări, pe scurt, 
însăşi povestea devenirii, semiotice (!), a „testamentului“, de la co- 
lind la baladă... 

Ca şi în cele arătate în partea întâi a acestei lucrări, cu privire la 
apariţia treptată, încă prin evoluţia spontană a colindului, a „rolului“ 
oii năzdrăvane — care devine, în cele din urmă, semnul distinctiv, 
trăsătura esenţială a deosebirii hotărâtoare între colindul din Tran- 


238 Cf. D. Caracostea, Poezia tradițională română, II, p. 304. 

silvania şi balada din teritoriul extra-carpatic, se cuvine remarcată 
negreşit acum şi evoluţia, de asemenea treptată şi spontană, a „testa- 
mentului“, chiar în afară (mai presus şi înainte) de aşa-zisa „influen- 
ţa textului Alecsandri“ asupra colindului, preconizată şi consecvent 
susţinută — exclusiv! — de A. Fochi! 

Să observăm mai întâi că, de fapt, întreaga morfotipologie, atât 
de minuţios urmărită şi elaborată de A. Fochi s-ar cuveni să fie oare- 
cum recapitulată în următoarea schemă, simplificată şi esenţială: 

1. Există colindul păcurarilor, în forma sa „clasică“, cu două epi- 
soade, cu răspândire începând din partea de nord a Transilvaniei - 
până către apa Mureşului; (pe acelaşi teritoriu se află răspândită şi 
cealaltă formă, alternativă, a colindului păcurarilor — fata de maior); 

2. Se profilează o largă zonă de trecere (între colind şi baladă), 
în partea de jos a Transilvaniei, începând din zona Târnavelor şi a 
bazinului Oltului transilvan, cu o puternică prelungire, peste ţinutul 
Hațegului, către sudul Crişanei şi Banat (în variantele din această 
zonă teritorială se manifestă din ce în ce mai vădita influenţă a bala- 
dei, şi îndeosebi a textului Alecsandri); 

3. Oltenia, Muntenia, Moldova şi Dobrogea (cu prelungire în 
zona Timocului) constituie arealul propriu baladei, cu menţiunea că, 
dincolo de varietatea coloritului diferențiat zonal-regional, trebuie 
remarcat că textele din nordul Munteniei, cu prelungire în zona inte- 
rioară a cotului carpatic, manifestă schema narativă cea mai amplă, 
şi mai apropiată de textul Alecsandri, cu toate cele patru nuclee 
narative: cadrul epic inițial (cu „complotul“ ciobanilor) — oaia năzdră- 
vană — testamentul păstoresc — maica bătrână... 

Am arătat în prima parte a acestui studiu că aşa-numitul textul 
Alecsandri (cu obârşia-i aproape certă în nordul Munteniei) constituie 
ipostaza de supremă cristalizare a acelei continue şi îndelungate de- 
veniri a Mioriţei, dar subliniem iarăşi acum că răsunetul şi recepta- 
rea „textului Alecsandri“ în zona colindului — și îndeosebi influenţa 
sa consecventă în textele din zona de trecere, mai ales în partea vestică, 
a Crişanei şi Banatului — formează numai ultima şi cea mai desluşit 
vizibilă etapă, de feed-back, din istoria seculară a Mioriţei. 

Mioriţa a putut apărea, la vechile sale izvoare ale cântecului ri- 
tual, iniţial, din cele mai vechi şi nebuloase timpuri, de înjghebare 
a obştilor ţărăneşti din nordul Ardealului, cu formele lor locale de 
viaţă pastorală tradiţională, cu pregnantă manifestare în păstoritul 
de ceată bărbătească... 

Povestea în-fârtăţirii păstoreşti şi a fetei de maier, ca formă cris- 
talizată în „genul“ colindului, îşi va fi căpătat deplina maturitate şi 
larga răspândire, treptată, în tot întinsul Transilvaniei, până în seco- 
lele XVI-XVII. Secolul al XVIII-lea şi începutul secolului al XIX-lea, 
aceasta pare a fi abia perioada de prefacere substanţială a colindului 
şi de gestație tot mai desluşită a „baladei“ cu „acţiunea“ şi „conflic- 
tul“ re-adaptate şi treptat cristalizate în sudul Transilvaniei pentru 
a oglindi condiţiile dezvoltării intensive şi ale împrejurărilor de viaţă, 
dramatice, tipice ale păstoritului transhumant. Mugurii baladei, iviţi 
încă în colindele din zona sudului Transilvaniei, s-au dezvoltat şi 
s-au maturizat pe deplin în structura proprie baladei, prin trecerea 
peste Carpaţi a poveştii cântate în colind despre cei trei păstori în- 
vrăjbiţi... În nordul Munteniei, în zona celor mai vechi şi multe dru- 
muri ale transhumanţei a apărut astfel, în forma sa cea mai deplină, 
cântecul ciobănaşului duşmănit de ortaci şi al mioarei sale năzdră- 
vane, căreia îi încredinţează „testamentul“ lui, în cea mai amplă şi 
mai deplină desfăşurare a sa... 

Nimic nu se împotriveşte acestei schiţe de istorie a apariţiei şi 
a devenirii Mioriţei, de la substratul credințelor şi practicilor proprii 
păstoritului de ceată bărbătească din nordul Transilvaniei, până la 
deplina minune a marelui „text Alecsandri“. (Aceasta se apropie 
oarecum, ca repere în timp, şi de vechile ipoteze afirmate de Odo- 
bescu — Hasdeu - Iorga — Densusianu.239) 

Dar ce se poate spune, în contextul acestei largi schiţe istorice, 
anume despre dialectica evoluţiei „testamentului“? Esenţial mi se 
pare în această privinţă de a sublinia următoarele trepte: 

1. În etapa - şi în ipostaza — colindului, testamentul cuprinde 
şi priveşte, iniţial, exclusiv latura pseudo- „funerară“, arătând unde şi 
în ce chip ar dori ciobanul să rămână, ostentativ, „fixat“ pe vecie, în 
preajma stânii şi a oilor dragi... (Acesta este, de fapt, un mod ocolit, 
simbolic şi „poetic“ al păstorului de a-şi mărturisi deplinul şi veşni- 
cul ataşament la viaţa ciobănească, „testamentul“ fiind tocmai însăşi 
profesiunea sa de credinţă, exprimarea pitorească a felului în care 
el se declară astfel „pe viaţă şi pe moarte“ ataşat de ciobănie, de 
stână şi de oi — aceasta e „desăvârşita alipire la destinul păstoresc”, 
cum zice D. Caracostea.) „Testamentul“ arată aşadar, în această ipo- 
stază, locul şi modul cum micul ciobănaş şi-ar dori, şi şi-ar dovedi, 


239 Pentru care cf, A. Fochi, Mioriţa, 1964, pp. 133, 134, 142, 157; cf. și O. Densusianu, 
Vieaţa păstorească, Il, p. 61. 

prezenţa asigurată, perpetuată, cu uneltele îndeletnicirii sale, mereu 
în preajma stânei şi a oilor... 

2. Declaraţia solemnă, implicită, de solid, nedesfăcut ataşament 
faţă de ceată, trezeşte, însă, simultan, prin însăşi natura sa, gândul 
ruperii, al „desăvârşitei dez-lipiri“, am putea spune, a ciobănaşului 
de „trecutul“ său, de familia căreia i-a aparținut până aici, de unde 
se iveşte înainte de toate... gândul la mama sa! Atât de constant, de 
peremptoriu e acest gând, încât, dacă urmărim numai schema tipo- 
logică a colindului, a lui A. Fochi240, constatăm că „tema mamei“ 
apare stăruitor în două rubrici (atât la ciclul cu regim metric de 7/8 
silabe -— tipul 3: „Tema mamei: caracteristic pentru nordul Transil- 
vaniei“, cât şi la ciclul II, cu regim metric al versului de 5/6 silabe — 
tipul 2: „Tema mamei ciobanului“). Dacă privim cu atenţie desfăşu- 
rarea acestei scheme, constatăm că, de fapt, toate cele şase rubrici 
din latura dreaptă a schemei se referă tocmai la marea varietate a 
modului în care, în cele din urmă, textul testamentului evocă figura, 
prezenţa sau amintirea mamei. Aceasta înseamnă că gândul şi ideea 
mamei, apărând destul de stăruitor încă în textele colindului, consti- 
tuie, de fapt, mugurele generos din care se va dezvolta forma mult 
amplificată a testamentului din baladă — cu portretul mamei căută- 
toare şi al fiului ei pierdut; apoi cu descrierea simbolică, aluzivă, de- 
spre marea şi minunata nuntire, mirifică, de pe urmă, a ciobanului 
în vastul templu al naturii: cu soarele şi luna, cu stelele, cu munţii 
şi brazii, cu paltinii şi păsărelele-lăutari... 

Dacă aceasta este, întreagă, „povestea“ testamentului — despre 
care s-au spus atâtea! —, o atenţie şi o menţiune aparte se cuvine 
acordată, semnificativ-genetic, între toate, „subtipului d) năsăudean, 
caracterizat prin episodul venirii mamei la apelul victimei“.241 

Deosebit de semnificativă mi se pare, pentru urmărirea rădăci- 
nilor evoluţiei episodului final al Mioriţei — episodul maicii bătrâne, 
tocmai formula aceasta, specifică variantelor din zona Năsăud; întors 
de la trudnicele-i îndatoriri (aici mai ales de la căratul apei...), când 
micul păcurar află „hotărârea“ ucigaşă a marilor fârtaţi, înainte de 
a-şi începe „testamentul“, el cere ortacilor să-i îngăduie a chema, 
prin svonul trâmbiţei, spre a vesti pe mama de soarta ce i-a fost lui 
hărăzită; mama aleargă şi se află de față la marea ceremonie, plină de 
ambiguitate, a „testamentului“ micului păstor!242 


240 A. Fochi, Mioriţa, 1964, p. 389. 
241 jbidem. 
242 Variantele: 38.32 d, 41.34 b, 44.35, 47.38 a. 

Nu este, oare, aceasta sugestia cea mai transparentă a faptului 
că clipa cea mare a „testamentului“, care este, de fapt, mărturisirea 
deschisă a „desăvârşitei alipiri la destinul de păstor“, momentul de 
afirmare solemnă a crezului păstoresc, e în același timp „declaraţia“ 
solemnă şi nemijlocită a ruperii şi a îndepărtării pentru vecie a celui 
mic, de aici înainte, de familie, de mamă -— ca cel mai semnificativ 
simbol al familiei? „Desăvârşita alipire la destinul de păstor“ pre- 
supune astfel hotărârea şi făţişa rupere şi înstrăinare de familie şi de 
mamă, pentru ca micul „străin“ să fie acum definitiv încorporat ca 
membru, deplin în-fârtăţit, în obştea stânaşilor celor mari — „fraţi“ 
sau „veri primari“! 

Să cităm, spre pildă, acest fragment din varianta Maieru (XLI 
TRANS. 4 b): 


„„.Străinu din grai grăie: Văile s-o turburat, 

— Mai lăsaţi-mă atâtă Pietrile s-o despicat. 

Şi să-mi ieu io trâmbgiţa. Maica lui l-o auzât 

Şi atâta l-o lăsat, Şi la dânsu c-o vinit. 
Trâmbgiţa că ş-o luat El din gură că zice: 

Şi-n trâmbgiţă c-o suflat, — Maică, măiculiţa me, 
Munţi s-o cutremurat, Amu văd că n-oi trăi...243 


(Faptul devine tot atât de explicit în varianta în care ciobanul 
ar dori să-şi ia, în chip asemănător, rămasul bun al definitivei des- 
părţiri nemijlocite de fraţi, când cere: 


.«.Şi el mândru s-o rugat: Să vie şi fraţii mei 
— Numa atâta mă lăsaţi Ca să-mi facă-un sălăşel 
Până-mi tai un brăduşel, Să mă puie mândru-n el...244 


Apare chiar, cu totul răzleţ şi netipic, gândul la tată!245) 

3. Următoarea etapă în dezvoltarea şi cristalizarea viitorului 
episod al maicii bătrâne se află, apoi, în formula proprie zonei Oaş — 
Maramureş, unde ideea mamei se iveşte la gândul că atunci când 
vor sosi acasă ceilalţi păcurari, ei vor fi întâmpinați de mama, care 
îi va întreba de soarta lui...246 


243 Cf. A. Fochi, Mioriţa, 1964, p. 576. 
244 Ibidem, p. 587. 
245 jbidem, p. 558. 


246 Variantele: 6.4 b, 12.8, 14.9 b, 17.12, 19.14, 21.16, 22.17, 25.19 (cf. şi 30.27, 68.56 b, 
133.110, 134.111). 

...Şi-a Zini dzua crucii 

Voi la ţară-s scobori, 
Măicuţa v-a întreba 
Coborăsc şi eu ori ba? 
Numa voi îţi zice aşa 
C-am rămas mai napoi 

Cu cele şchioape de oi, 
C-am rămas cu cele gloabe 
Cu oile cele şchioape 


Am rămas pe cele groape. 
Mămuca m-a agodi 

Cu cina gata pe masă 

Şi cu apa rece-n vasă. 
Cina-n masă s-a răci, 
Apa-n vasă s-a-ncălzi, 

Eu la mama n-oi veni, 
Batăr cât m-a agodi.247 


4. Pasul următor al evoluţiei spontane a testamentului în textele 
colindului e, în cele din urmă, însăşi ideea căsătoriei şi a nunții ară- 
tate ca pricină pentru zăbavnica rămânere a celui mic pe înstrăinate 
coclauri. Într-o formă abia schiţată, aceasta se iveşte mai întâi într-o 
variantă din pragul Maramureşului: 


- H'ei tu, bgiete mfiiorele, 
Spurieţ cătră mama me-le: 


V-a-ntreba mama d'e mire, 
Spurieţ că m-am dus la birie, 


Că numa m-am însurat, 
Şi eu numa mifi-am luat 
Tăt o fată d'e-mpărat, 
Să nu sie cu bănat.248 


Ideea este reluată, mult amplificată - ca un mugure împupit, 
gata de a înflori — într-o remarcabilă formulare originală, în varianta 


din Sânpaul pe Mureş: 


De m-a-ntreba măicuţa, 
Spuneţi că m-am cununat: 
Luai fată de-mpărat, 
Sfântu soare 

Nănaş mare 

Şi luniţa-i nănăşiţa 

Şi stelele-s fetele, 


Luceferii 

's feciorii, 

Fuşteii, 

Chemătorii. 

Ţucu-vă celi oi bălăi, 

Mândru mi-i cânta pe văi; 
Ţucu-vă celi oi seine, 

Mândru mi-i cânta pe mine.249 


Aceste numai două preţioase atestări, atât de răzlețe (una din 
Maramureş, cealaltă din miezul Transilvaniei) sunt dovada palpa- 
bilă şi incontestabilă că până şi ideea nunţii, care formează ultima 


247 Cf. A. Fochi, Mioriţa, 1964, p. 563. 


248 Ibidem, p. 568. 
249 Ibidem, p. 622. 

împlinire a testamentului, în marea şi minunata formă finală, de ma- 
ximă amplitudine, a baladei, îşi are mărturia apariţiei sale, embrio- 
nare, în evoluţia spontană a colindului. Premisele sunt astfel puse 
pentru netăgăduita „influenţă“ a baladei asupra colindului, pentru 
cele cel puţin 28 de cazuri în care variantele colindului erau gata 
pregătite spre a recepta acest vădit, incontestabil semnal de răsunet 
concret, textual al baladei prin mijlocirea textului Alecsandri.250 

Este însă firesc ca, mai întâi, textul cel nou, al „baladei“ — certă 
evocare a unor împrejurări şi întâmplări proprii şi specifice vieţii 
transhumante — să se fi conturat pe deplin abia în teritoriul cis- 
carpatin, cu precădere în Muntenia; de aceea, el va fi suferit, în cursul 
acestui final proces metamorfic, de adâncă re-generare şi de nouă 
cristalizare a sa în forma cea nouă a cântecului narativ, influenţa 
sigură a cântecului bătrânesc şi a doinei. Noi tangenţe şi amestecuri 
provin astfel de această dată din repertoriul şi din motivica proprie 
şi specifică a cântecului bătrânesc. Aşa se face că „testamentul“ se 
amplifică şi se extinde, asimilând din străvechiul cântec bătrânesc 
despre voinicul rănit şi căzut pe străine ţărmuri şi meleaguri, imagi- 
nea măicuţei bătrâne alergând fantomatic în căutarea fiului pierdut: 
de acolo îşi trag obârşia şi minunatele „portrete“ (al maicii căutătoare 
şi al fiului căutat)... Această desluşită înrâurire, venind cu deplină 
certitudine dinspre cântecul bătrânesc către vechea bază textuală a 
colindului, constituie de altfel şi ea o dovadă, vrednică de menţio- 
nat şi de reţinut, că zona de gestație şi de apariţie a baladei Mioriţei 
este cu toată probabilitatea, nu Moldova şi Vrancea, ci zona Munte- 
niei; căci Muntenia este tocmai zona unde se manifestă circulând cu 
cea mai mare şi vie frecvenţă cântecul bătrânesc despre voinicul 
rănit şi maica bătrână!251 În felul acesta, este pentru noi, astăzi, cu 
mult mai clară şi plauzibilă influenţa primită de Mioriţa din partea 
acelei balade — cu principala ei arie de circulaţie în Muntenia; de 
aceea se cuvine să fie părăsită vechea sugestie a lui S.Fl. Marian, 
acceptată şi preluată şi de D. Caracostea, despre presupusa influen- 
ţă, de provenienţă moldoveană, asupra textului Mioriţei a legende- 
lor Maicii Domnului... 


250 Variantele: 57.46 b, 124.102, 133.110, 160.138 b, 161.139, 168.147, 187.157 c, 
217.179 b, 222.183, 231.184 i, 232.184 j, 233.185, 234.186, 260.219 a, 261.219 b, 
262.219 c, 266.222, 270.228 a, 271.228 b, 272.228 c, 284.236 a, 285.236 b, 296.250, 
298.252, 299.253 a, 300.253 b, 301.256, 302.257. 


251 Cf. Al.I. Amzulescu, Balada familială, Bucureşti, Editura Academiei R.S.R., 1983, 
p. 14, tip 5 (23). 

Dar toate acele etape fiind parcurse, iar „textul“ Russo-Alecsan- 
dri ajungând să fie, după 1850, încredinţat tiparului, îndată urmează 
începutul carierei strălucitoare a marelui feed-back al „influenţei“ 
ilustrei versiuni a „textului Alecsandri“ în procesul circulaţiei colin- 
dului din toată partea de jos a Transilvaniei: o puternică undă de 
răsunet, al cărei larg şi adânc impuls se imprimă cu tărie începând 
din zona cotului Carpaţilor şi prelungindu-se cu o nestăvilită, irezis- 
tibilă inerție a circulaţiei generalizate, spre apus, peste zona Haţe- 
gului până în textele de pe Mureş şi Crişul Alb, în care persistă cu 
obstinaţie, printr-o organică asimilare şi consecventă împământenire, 
cel puţin şi mai cu seamă cele trei versuri, neîncetat şi pretutindeni 
atestate, ale motivului bocetului oilor din textul alecsandrin: 


Oile s-or strânge, 
Pe mine m-or plânge 
Cu lacrimi de sânge... 


(În chip ciudat, se remarcă asocierea stăruitoare a acestui 
motiv cu supraviețuirea puternică, cvasi-generalizată în textele din 
Crişana, a unui cert crâmpei de versuri, smuls din cântecele Căluia- 
nului: „Prin pădurea rară / Cu inima amară, / Prin pădurea rasă / 
Cu inima arsă...”) 

Gândul ne poartă aici, irezistibil, către o ultimă privire inte- 
gratoare, temei pentru meditații finale şi consideraţii, comparative 
şi paralele, între cele două ipostaze, geografic şi istoric diferenţiate, 
ale cântecului Mioriţei — cele două versiuni deosebite, ivite şi treptat 
cristalizate, totuşi în strânsă legătură, de o parte şi de alta a Carpa- 
ţilor - colindul păcurarilor / cântecul mioarei: 

Magnifica baladă ciscarpatină, fructul unei atât de îndelungate 
gestaţii transilvane şi supreme ecloziuni mirifice în Muntenia sub- 
carpatică, e minunatul cântec de taină, cântec al tainei celei de pre 
urmă ce se deapănă sub semnul dureroasei convorbiri frăţeşti şi 
confesiuni furişe între păstor şi miraculoasa-i oiţă. După scurta 
parte introductivă, pur narativă, a „punerii în scenă“, iniţiale (26 de 
versuri), cântecul se desfăşoară (în aproape patru cincimi — 97 de 
versuri) sub forma unui tandru dialog dramatic în care, după destăi- 
nuirea plină de fervoare a oiţei, vibrând adânc sub puternica teamă 
a primejdiei ce-i ameninţă stăpânul, partea cea mai întinsă a dialo- 
gului e, totuşi, mărturisirea senină, ca într-un fel de amplu monolog 
hamletian, a blândului păstor bântuit de gândurile celor de pre urmă 

simţiri ale sale, simţiri meditative şi aspirații evocatoare şi aluzive. 
Întreaga baladă e astfel un cântec, totuşi senin, al şoaptei şi al tainei, 
un triumf total al discreţiei, al delicateţei şi al duioşiei netulburate, 
carnal, de primejdia uneltirii pizmaşe, lacome şi criminale. Este tri- 
umful deplinei nobleți, liniştite, a omeniei pure, eliberate de patimi 
şi păcate, asupra laturii dez-umanizate, a lumii morbide, întunecate 
de pormniri pătimaşe şi conspirații ucigaşe. Balada Mioriţei este ast- 
fel, mai presus de orice, cântecul şoptit al tainei, al destăinuirii şi al 
tăinuirii deconspirate, al elogiului şi al biruinţei umanităţii însetate 
de seninătatea cosmică a lumii; om şi natură (cu animale şi cosmos) 
îşi împletesc, între umbră şi lumină, elanuri sublimate sub puterea 
destinului şi a întâmplării fatale încă neînfăptuite, dar veşnic ame- 
ninţătoare. .. 

De altă parte, străvechiul şi mai vechiul colind al Transilvaniei 
de sus, născut din practici cu rosturi şi înţelesuri rituale astăzi de 
mult pierdute, e în cele din urmă un cântec şi el sacral şi misterios, 
plin de mister, al sacralităţii testamentare, dar al mărturisirii făţişe 
şi clamate a dorului de integrare şi de în-fârtăţire în rânduielile 
cetei, cântec aspru, evoluând în perpetuă ambiguitate între întuneric 
şi lumină, în care se afirmă maturizarea şi îmbărbăţirea păstorului 
celui mic şi străin — şi acesta fără teamă de moarte, în preajma îm- 
plinirii neîntârziate a misterului iniţierii! (De remarcat adânca răs- 
turnare şi răstălmăcire în evoluţia înţelesului celor două vocabule, 
esenţiale, de la colind la baladă: Micul devine ortoman! Străinul, în 
colind, e cel din afară, extraneus cetei, dar totuşi un ins din vecini şi 
din semeni, un frăţior sau un verişor încă neintegrat şi asimilat, prin 
absolvirea misteriilor iniţierii, dar aspirând spre depline şi egale 
drepturi în rândul şi în rânduielile cetei; „strinul“ din baladă e, însă, 
transhumantul cel de departe, din alte zări provinciale şi regionale — 
ba încă, în cele din urmă, răspicat şi demonstrativ precizate; străi- 
nătatea în baladă este parcă efectul unui larg şi îndelungat regio- 
nalism, al separaţiei seculare încă neînfrăţite sub semnul deplinei şi 
definitivei unităţi naţionale. Deosebirea şi trecerea de la colind la 
baladă sunt astfel însăşi deosebirea de la străinul de ceată la străinul 
transhumant, prin evoluţia de la un cântec ritual la balada trans- 
humanţei!) În textul atât de concentrat şi abrupt, vădit ezoteric, al 
colindului, se săvârşesc, uşor voalat, îndătinate misterii magice, hie- 
ratice în preajma unei dorite epifanii. Lipseşte încă oiţa cea de taină; 
ea nu îşi are rostul într-o acţiune care se desfăşoară aproape fără 

înconjur: fraţii sau verii cei mari pun la cale sorocitul, şi aşteptatul, 
izbăvitorul botez întru păcurărie al ucenicului „mic şi străin“ de 
ceată. În absenţa acestuia, trimis după multele treburi şi probe ale 
noviciatului, cei mari (maeştrii ritului) săvârşesc mai întâi o crânce- 
nă şi înfricoşătoare liturghie păgână - acea „făcătură“ a legătuinţei 
şi blestemului în-credinţării, ca un straşnic descântec vrăjitoresc, 
misterios, sacral şi ezoteric — rămas mai mult ca o evazivă aluzie, 
nedezvoltată în textul colindului sub formula sacrosanctă, adânc 
încifrată, a „făcutului legii“. Cei mari îi comunică însă îndată celui 
„mic şi străin“, de-a dreptul, fără vreun nechemat mijlocitor, trebuin- 
ţa, necesitatea ca — desigur pentru a deveni şi a fi recunoscut drept 
şi deplin, vrednic mădular în ceată — el să fie mai întâi „ucis“ fără 
teamă, fără cruţare, şi astfel smuls şi definitiv desprins de copilărie 
şi nepriceperile uceniciei lui, dacă se vrea re-generat şi recunoscut 
ca cetaş; aceasta îi oferă neofitului „celui mic“ prilejul, şi datoria, 
şi aceasta mistică şi sacrală, de a mărturisi, la rândul său, deschis 
deplina şi sărbătoreasca-i „alipire la“ destinul ciobănesc. 

Fără pic de teamă de acea binefăcătoare ucidere misterioasă şi 
sacramentală, el se doreşte cât mai neîntârziat supus probei supre- 
me, a celui de pre urmă „joc“ sacru, joc straniu dar sine qua non, al 
ritualului respectiv: el aşteaptă, îşi doreşte neînfricat grabnica puri- 
ficare şi „ucidere“ novicială, dar mai ales simulata în-humare (Si- 
mulacrul de înmormântare) înconjurat cu toate uneltele de care are 
negreşită nevoie a-i sta la îndemână în „noua“ sa stare, când, prin 
neapărata resuscitare sugerată de cântecul fluierului — în care se 
amestecă viersul vântului, dar şi al sufletului său nemuritor —, veşnic 
însetat şi nedespărţit de păstorie şi de turmă, tânărul nou păstor va 
rămâne mereu în preajma şi în frăţietatea cetei şi a turmei, şi aceasta 
mărturisitoare — prin cântecul ei tânguios, prin bocetul miraculos — 
a marii, indestructibilei legături consfinţite prin străvechi şi întune- 
cate credinţe şi eresuri între păstor, ceată şi turmă. Colindul păcura- 
rilor e o litanie poruncitoare cu glas de tunet, o prohodire izbăvitoare 
sărbătoresc evocată de voci puternice, întretăiate ca un amarnic şuier 
de săbii, la ciudatul botez inițiatic al micului păstor, care „moare“ 
ca novice doar spre a renaşte ca deplin păcurar. Oricât de înfricoşă- 
toare, privită şi primită fără înfricoşare de micul păcurar, moartea 
aceasta de taină, „Sus, la verdele de munte“, e doar o treaptă către 
o nouă viaţă şi o nouă stare şi statut păcurăresc. Colindul păcurari- 
lor este o răscruce la care se apropie şi se îngemănează amurgul cu 

zorile săltând voios peste o noapte a „uciderii“ intens trăite în pa- 
ranteza ficţiunii mistice a jocului ritual... 

Prin toate cele de mai sus, povestea, grea şi migăloasă, a apa- 
riţiei şi a neîncetatei deveniri a cântecului Mioriţei capătă, pentru 
mine, o limpezime şi o plauzibilitate pe care nu mi-o mai pot oferi, 
astăzi, vechile conspecte ale morfotipologiei şi genezei din filiera 
D. Caracostea - O. Densusianu, cu suprema lor însumare dialectică 
din monografia lui A. Fochi. 

În ultimii 10-15 ani, în ciuda obstinatei lipse de atenţie şi a 
demonstrativei, văditei treceri sub tăcere întâmpinate din partea lui 
A. Fochi (în ultimele sale sinteze şi contribuţii privitoare la cerce- 
tarea cântecului bătrânesc) — ca şi a opoziţiei declarate din partea 
altor cercetători —, se profilează, totuşi, vrând-nevrând, începu- 
turile semnificative ale unei noi etape în exegeza Mioriţei. 

În studiul meu Noi observaţii cu privire la Mioriţa-colind, tipărit 
în 1979, am schiţat, cu modestie, primele contururi consistente pen- 
tru această orientare înnoitoare, despre ale cărei semne şi premise 
afirmam atunci a simţi că... pluteau în aer! 

Faptul că încă din 1974 au apărut, în chip independent, cele din- 
tâi rânduri sugestive în acest sens, în revista Opinia studențească, din 
centrul universitar laşi — în articolul lui E. Agrigoroaiei, despre care 
nu am luat cunoştinţă decât din volumul său, Ţara neuitatelor conste- 
laţii, din 1981252 —, dar mai cu seamă apariţia la Timişoara, în 1985, 
a preţioasei lucrări a lui N. Boboc, Motivul premioritic în lumea colin- 
delor253, sunt date care dovedesc incontestabil că reluarea proble- 
melor exegezei Mioriței constituie acum o necesitate destul de larg 
resimţită, călăuzindu-se spre noi orientări şi orizonturi interpreta- 
tive234. 

Lucrarea lui N. Boboc, care — nu am înţeles de ce — îşi dă toată 
osteneala de a face totală abstracţie de tezele şi ipotezele mele, din 
1979, care nu-i sunt foarte probabil necunoscute (!), constituie, totuşi, 
o încercare foarte meritorie, înnoitoare, vrednică de toată atenţia 
pentru spiritul generos, pentru lărgimea de vederi şi pentru modul 


252 Cf. E. Agrigoroaiei, Ţara neuitatelor constelații, laşi, Editura Junimea, 1981, p. 168, 
nota 16. 
253 N. Boboc, Motivul premioritic în lumea colindelor, Timişoara, Editura Facla, 1985. 


254 O asemenea necesitate inovatoare se află desluşit exprimată şi în erudita lucrare 
a lui O. Buhociu, op. cit., pp. 357-455. „Am reluat cercetarea ab ovo” - subliniază în 
cele din urmă O. Buhociu (p. 447), dar, în ciuda amăgitoarei perspective compara- 
tiste, rezultatele contribuţiei lui O.B. la cercetarea Mioriţei sunt cu totul minore! 

cu desăvârşire prudent şi concesiv de a emite şi îmbrăţişa noi ipote- 
ze. În cele din urmă, i s-ar putea reproşa acelei lucrări tocmai lipsa 
unor opinii mai tranşante, înfăţişate cu o anume poziţie asumată, 
fie aceasta chiar şi ipotetică şi provizorie. Lucrarea păcătuieşte, după 
părerea mea, înainte de orice prin lipsa unei atitudini mai desluşite 
în privinţa alternativei fundamentale: moarte rituală / moarte ini- 
ţiatică. (Se pare că N. Boboc înclină, totuşi, cu precădere către prima 
posibilitate!) | 

Consider însă o mare exagerare, cu totul lipsită de efectul dorit, 
lunecarea finală, ba chiar deplina naufragiere, fără ieşire, a exegezei 
lui N. Boboc: la ce bun toată citatomania nenumăraților auctores 
greci şi latini, mari şi mici, când istoria Mioriţei e o anume poveste, 
„de ani putrezi”, dar ea nu poate „începe“ decât după apariţia 
poporului şi a limbii române ca atare, acei ani putrezi fiind destul de 
grei şi de numeroşi, chiar dacă s-ar număra fie şi numai în limita 
ultimului mileniu... 

În nici un caz nu putem vorbi, cu toată seriozitatea, de Miorița, 
de la Decebalus per Scorilo şi de la Zalmoxe citire! Să reținem mai 
curând, binevenit, sănătos, îndemnul protoromânesc: 


TORNA, TORNA, FRATRE!... 

PSEUDO-VARIANTE ALE MIORIŢEI* 


În cuprinsul cercetărilor mele, m-am oprit în cursul anilor 
stăruind în câteva rânduri asupra spinoasei probleme a autenti- 
cităţii materialului folcloric. (Cu două decenii în urmă, am conturat 
chiar un succint studiu teoretic pe această temă.1) Departe de a fi 
depăşită, sau oţioasă, preocuparea privitoare la certitudinea, la 
seriozitatea „documentelor“ pe care se întemeiază studiul creaţiei 
populare e nu numai fundamentală, ci şi mereu actuală. Neacor- 
dând atenţia cuvenită şi lăsând să perpetueze unele regretabile 
erori şi concesii în această privinţă, nu facem decât să contribuim, 
vrând-nevrând, la înrădăcinarea unor păgubitoare vicii de apre- 
ciere şi la adâncirea implicită a unor prejudecăţi iluzorii, ale căror 
descoperire şi combatere, în interesul adevărului obiectiv, vor fi din 
ce în ce mai anevoioase, chiar peste putinţă pentru urmaşii noştri. 
(Să nu uităm că perseverarea în greşeală este talpa iadului!) 

Primejdia atât de dăunătoare de a întemeia unele consideraţii 
şi comentarii — dacă nu chiar anume poziţii teoretice — bizuindu-ne 
nesocotit pe precaritatea ascunsă, ba chiar pe falsitatea vădită a 
unor „texte“ acceptate fără spiritul critic (totdeauna necesar în pre- 
ţuirea preliminară a veracităţii, sau a valabilităţii îndoielnice a înseşi 
„izvoarelor”), se aseamănă în cele din urmă întru totul cu lipsa de 
trăinicie a raţionamentului unor false silogisme, când din premise 
eronate nu pot decurge decât false şi amăgitoare concluzii... 


* Reluat din Memoriile Comisiei de Folclor, tom Il (1989), Bucureşti, Editura Aca- 
demiei, 1993, pp. 19-35. 


1 Cf. Al.I. Amzulescu, „Contribuţii la dezbaterea problemei autenticităţii folclorice”, 
în Revista de Etnografie şi Folclor, 18 (1973), nr. 4, pp. 243-253; retipărit în volumul 
Al]. Amzulescu, Repere şi popasuri în cercetarea poeziei populare, Bucureşti, Editura 
Minerva, 1989, pp. 138-150. 

Preocuparea, oarecum obsedantă, care mă menţine neîncetat 
în ultimii ani în preajma hermeneuticii Mioriței, mă determină 
îndeosebi să revin aici asupra atenţiei primordiale şi constante ce se 
cuvine acordată „textelor“ pe care ne sprijinim în formularea cât 
mai prudentă a opiniilor noastre exegetice, dacă nu vrem să clădim 
mereu alte şi alte nestatornice castele de nisip, oricând supuse 
năruirii pe principiul dominoului. Primejdia pândeşte şi ameninţă 
deopotrivă dăunător în domeniul consideraţiilor estetice, ca şi în 
privinţa presupusei dezvăluiri a conţinutului ideatic izvorât din 
„analiza“ documentelor, uneori îndoielnice, utilizate în rătăcitoa- 
rele noastre desfăşurări demonstrative. 

De altfel, tocmai cu privire la Miorița, îndemnul luării-aminte 
la „preocuparea critică, din nevoia de a ţine seama de toate exi- 
genţele materialului studiat“ ne vine desluşit din scrierile bunilor 
noştri înaintaşi: „Evlavia faţă de creaţiunile etnice — observă în 1956 
D. Caracostea - nu implică diminuarea, cum se întâmplă de obicei, 
a simțului critic; dimpotrivă, se cere o ascuţime de judecată şi o 
conştiinţă de informaţie pe care numai ştiinţa în înţelesul ei deplin, 
îl poate asigura”. Şi adaugă: „Numai astfel ne vom garanta împo- 
triva entuziasmului colorat romantic de crainicii etnicismului şi în 
contra vaticinării de pe trepiedul dogmatic al feluritelor mode 
filozofice, mereu în schimbare, şi care continuă să bântuie în inter- 
pretarea folclorului nostru literar. Avem nevoie de o cunoaştere a 
bunurilor noastre tradiţionale, care să îndestuleze deopotrivă pe 
filozof, pe istoric, pe filolog, pe estetician, pe etnolog, oricare ar fi 
şcoala pe care o reprezintă“.2 

Cu patru decenii mai înainte, încă din primele pagini ale stu- 
diului său iniţial, din 1915, despre Mioriţa în Moldova, D. Caracostea 
precizează aceste menţiuni critice şi principii metodologice care-şi 
păstrează neştirbită valabilitatea şi astăzi: „Cauza însă cea mai 
deasă a inexactelor explicări istorice sau a falşelor aprecieri estetice 
stă în împrejurarea că cercetătorii plecau de la texte a căror valoare, 
ca mărturie poporană, nu era stabilă. Se impune deci, la fiecare pas, 
întrebarea: întrucât diferitele variante reproduc exact versiunea po- 
porană. Lămurirea acestei importante probleme de critică de text, 
de care atârnă trăinicia întregei clădiri, se poate face numai în două 
chipuri, care se întregesc reciproc: prin critica internă a elementelor 


2 Cf. D. Caracostea, Poezia tradițională română, Bucureşti, Editura pentru Literatură, 
1989, 1, p. 8. 

alcătuitoare ale fiecărui document în parte şi compararea fie- 
cărei mărturii cu toate celelalte asemănătoare. Pa chipul acesta vom 
putea scoate din discuţie variantele fabricate în întregime şi vom 
putea deosebi, în variantele modificate, ceea ce a auzit culegătorul 
de ceea ce a adăogat publicistul“.3 

În ciuda lucidităţii programatice a acestor atât de sănătoase 
observații şi îndemnuri, din nefericire nici chiar D. Caracostea nu a 
izbutit să menţină neîncetat treaz spiritul şi litera acestor idei 
călăuzitoare, lăsându-se înşelat fără voia sa în unele rare prilejuri 
din migăloasa şi pilduitoarea sa stăruinţă în cercetarea variantelor 
Mioriţei. Cu toate acestea, după atâtea decenii de la enunţarea lor 
de către ilustrul nostru înaintaş şi ctitor al mioriţologiei, urmarea 
unor sfaturi şi îndemnuri principiale ca acestea se cere a fi nestră- 
mutat împlinită, mai cu seamă astăzi, când sârguincioasa şi siste- 
matica adunare exhaustivă laolaltă, în 1964, a întregului tezaur al 
textelor Mioriţei prin străduinţa atât de meritorie a lui Adrian Fochi 
- în veci fie-i numele mereu lăudat! — ne uşurează atât de mult po- 
sibilitatea de a proceda acum, cu minim efort, atât la preconizata 
„critică internă a elementelor alcătuitoare ale fiecărui document în 
parte“, cât şi la „compararea fiecărei mărturii cu toate celelalte ase- 
mănătoare“. 

Ar fi desigur de prisos să rememorăm aici amănunţit întreagă 
povestea dezbaterii iniţial iscate în jurul textelor înseşi clasicei 
colecţii a ilustrului deschizător de drum în editarea poeziei noastre 
orale. E de ajuns să reamintim doar că, după cele dintâi semne de 
întrebare urmate de răspunsul Poetului din lucrarea lui Cratiu- 
nesco (din 1874)5, cercetarea cu adevărat metodică şi obiectivă, din 
1888, a lui M. Schwarzfeldt a fost, din nefericire, mai totdeauna 
profund nedrept şi pătimaş menţionată mai ales drept mereu bla- 
mata şi incriminata dezvăluire pornită de „învierşunatul său critic 
evreu“! În ciuda tuturor motivaţiilor de circumstanţă (îndeosebi 
prin raţiunea prea lesne şi voios încuviinţată a avântului patriotic 


3 D. Caracostea, op. cit., p. 32. 


4 Cf. Adrian Fochi, Miorița. Tipologie, circulaţie, geneză, texte, Bucureşti, Editura 
Academiei, [1964], pp. 555-1074. 


5 Cf. ]. Cratiunesco, Le peuple roumain d'apres ses chants nationaux, Paris, 1874, p. 327. 


6 Cf. M. Schwarzfeld, „Poesiile populare colecţia Alecsandri sau cum trebue culese şi 
publicate cânticele populare”, laşi, 1889. [Extras din revista Contemporanul, VI (1888), 
n-rele 7, 8, 9 şi 11] 


7 Cf. N. Iorga, Istoria literaturii romăneşti, Bucureşti, 1925, |, p. 33. 

nestăvilit şi scuza comportării, pe atunci atât de necesare, ca fiind 
asemănătoare tuturor culegătorilor şi editorilor din epoca începu- 
turilor romantice ale deşteptării folcloristice), s-a trecut, totuşi, cu 
o prea mare uşurinţă peste viciul fundamental, incontestabil, că 
amestecul culegătorului-editor (şi îndeosebi al celor care i-au urmat 
pilda) ajunge oricum să abată, ba chiar să încalce şi să încurce pro- 
fund obiectivitatea — totdeauna necesară — a „documentului“ folclo- 
ric ca expresie cât mai nemijlocită şi genuină a mediului originar; textul 
„îndreptat“, „întocmit“ şi „cores“ fiind, din păcate, totuşi prea ade- 
sea preluat drept creaţie ivită în deplina ingenuitate „din sânul 
maselor”, şi deci acceptat (prin uşurinţa unui tipic sofism ignoratio 
elenchi!) ca „document“ sincer obiectiv şi nemistificat. Consecința 
şubrezeniei unei atare comportări pseudo-ştiinţifice, când e vorba 
de pretinse consideraţii şi comentarii teoretice, clădite pe docu- 
mente mai mult sau mai puţin contestabile, mai cu seamă din vre- 
muri mai noi, nu poate fi însă trecută cu vederea, oricând şi oricine 
ar fi semnatarul respectivelor însăilări, în felul acesta cu adevărat 
pseudo-ştiinţifice. 

Tipic pentru confuzia regretabilă a voitei sale atitudini critice 
lucide şi obiective e cazul faimosului discurs academic de recepţie 
al lui Duiliu Zamfirescu, din 16/29 mai 1909, urmat de pecetluito- 
rul „răspuns“, care nu e nici el lipsit de vădita confuzie „teoretică“, 
nu mai puţin primejdioasă — să o spunem desluşit! — a însăşi autori- 
tăţii mentorului Junimii. Într-adevăr, în cadrul „criticii“ impresio- 
niste, tăios contestatare şi ironice cu privire la Alecsandri şi Miorița 
acestuia, D. Zamfirescu îşi întemeiază demonstraţia sa zgomotoasă 
urmărind continua schimbare la faţă a baladei, trecută din splen- 
doarea impulsului poetic iniţial, călăuzit de amestecul penei lui 
Alecsandri, în necontenita prefacere din „replicile“ lăutăreşti, în 
întregime citate din colecţiile Cătană, G.Dem., Tocilescu şi Vasiliu. 
Fără a pune în prealabil la îndoială spre a cântări veracitatea fiecă- 
reia dintre „replicile“ (adică variantele) evocate în demonstraţia sa, 
D. Zamfirescu acceptă mai întâi cu deplină satisfacţie în desfăşu- 
rarea variantei tipărite (în Luceafărul din 1905) de Gh. Cătană 
„acțiunea completă a baladei (sublinierea autorului), adică lupta piept 
la piept a baciului Moldovean cu Vrânceanul şi Ungureanul, pe cari 
îi birueşte şi-i omoară, dar de cari este el însuş rănit de moarte“.8 


8 Cf. Duiliu Zamfirescu, Poporanismul în literatură. Discurs rostit la 16(29) maiu 1909 
de..., cu răspuns de Titu Maiorescu, Bucureşti, 1909, p. 28. 

Considerând că, în privinţa ciobanului Mioriței, „ceea ce este mai 
interesant în replica Teodorescu e conceptul nesimbolic al morţii şi 
gândul uman al despărțirii de logodnica lui reală“?, D. Zamfirescu 
socoteşte în cele din urmă „Miorița d-lui Alexandru Vasiliu, învăţă- 
tor în Suceava“ drept „această innominabilă variantă“.10 Numai că 
întreaga desfăşurare documentară a noului academician se clatină 
şi nu rezistă timpului după ce vom afla, deplin lămurit prin con- 
tribuţia lui O. Densusianull, că tocmai aşa-zisă „acţiunea completă 
a baladei...“ nu e decât o biată „făcătură“ răstălmăcită, în întregime 
ticluită şi scomită ca „prourmare“ de jocul imaginaţiei viforos 
avântate a poetului bucovinean V. Bumbac, la Viena, în 1865; nici 
apreciata „stilizarea populară a baladei“12 din colecţia lui G.Dem. 
Teodorescu nu stă de fapt nici ea în afara semnului întrebării, abia 
„innominabila variantă“ a lui Al. Vasiliu rămânând mai curând un 
document de sinceritate nedisimulată. 

Să reamintim îndată că aprecierea din răspunsul protocolar al 
lui T. Maiorescu la discursul academic al lui Duiliu Zamfirescu în- 
cuviinţează, de fapt, cu toată autoritatea teoretică, lipsa de rigoare 
a spiritului critic în acceptarea şi mânuirea plină de primejdioasă 
libertate a documentului folcloric, când T. Maiorescu zice, cu cople- 
şitoare îngăduinţă: „Cine nu se ocupă de autenticitatea folkloristă 
cu indicarea exactă a persoanei, a pronunțării, a locului şi a timpu- 
lui, ci se ocupă numai de poezia populară în frumuseţea şi oarecum 
generalitatea ei, va culege, va combina, uneori va completa din 
multele variante forma definitivă, care după a lui simţire îi va părea 
mai conformă cu geniul poetic al poporului“.13 Ciudata generozitate 
a lui T. Maiorescu care, în numele unui estetism abstract ar urmări 
„poezia populară în frumuseţea şi oarecum generalitatea ei“ dez- 
legat de „autenticitatea folkloristă“, îngăduie şi acceptă, încuviin- 
țând aşadar, în chip inexplicabil, totala lipsă de rigoare în respec- 
tarea autenticităţii. Am putea crede că trebuie văzută aici o simplă 
concesie retorică, sau o întâmplătoare lunecare laxă în scutirea de 
principialitate, dacă n-am constata cu uimire adânca şi consecventa 


9 Duiliu Zamfirescu, op. cit., p. 29. 
10 jbidem, p. 32. 


11 Cf. O. Densusianu, Vieaţa păstorească în poesia noastră populară, Bucureşti, 1923, II, 
pp. 123-125. 


12 Cf. D. Zamfirescu, op. cit., p. 26. 
13 Ibidem, p. 49. 

încântare fără rezerve a criticului, mărturisindu-se profund sedus 
(încă de la 17 ani!) de una dintre cele mai searbede şi false „balade“, 
pe de-a întregul alcătuite de Alecsandri şi incluse printre chiar cele 
dintâi (a zecea) în ediţia definitivă a colecţiei sale din 1866: Șoimul 
şi floarea fragului! „Îmi aduc aminte - zice T. Maiorescu — că pe mine 
şi pe câţiva din compatrioţii mei ne încântase la 1857 în Viena (eram 
atunci de 17 ani) mai cu seamă poezia tradusă de Kotzebue: «Sus în 
vârf de brăduleţ / S-a oprit un şoimuleţ, / El se uită drept în soare / 
Tot mişcând din aripioare»“.14 Iar după ce evocă textul în întregime, 
T. Maiorescu continuă: „Şi când — acum 41 de ani - în primul volum 
al Convorbirilor Literare (s.a.) am atras luarea aminte a cetitorilor 
asupra covârşitoarei însemnătăţi a poeziilor populare, publicate 
atunci de Alecsandri, am reprodus anume această poezie, împreu- 
nă cu altele de felul ei...“15 Ba încă, după alte consideraţii istorice, 
estetice şi teoretice, T. Maiorescu revine: „Am cetit adineauri poe- 
zia cu şoimul şi fraga. Este vreo îndoeală despre frumuseţea şi prin 
urmare despre valoarea ei estetică? Şi ce are a face aici chestia ano- 
nimatului? Poezia este şi rămâne anonimă, dar aceasta nu o împie- 
dică de a fi din cele mai frumoase, de a exprima nu numai o simplă 
simţire lirică, ci, cum zice Alecsandri într-o notă (p. 32), «o filozofie 
adîncă»“.16 Dacă aceasta e, în cele din urmă, totuşi regretabila amă- 
gire, confuzia şi strania îngăduinţă, arătată prin acceptarea critică 
cu savoare deliberată din partea marelui critic şi teoretician literar 
care a fost T. Maiorescu, a unui text cu certitudine inventat, dar pus 
pe seama folclorului sub girul lui Alecsandri, nu este de mirare că, 
în decursul vremii, lipsa de discernământ şi arbitrariul voit, ridicat 
la rangul de metodă critică, a făcut şcoală şi a perseverat, cu totul 
păgubitor, în folcloristică până în zilele noastre! „Textele“ folclorice 
au fost de multe ori de-a valma şi fără grijă acceptate şi au circulat 
nestingherite, în libertatea cea mai lipsită de frâu, fiind adesea evo- 
cate ca document probatoriu, comentate şi privite ca temei pentru 
cele mai diverse observaţii şi teoretizări ale expresiei folclorice ca 
atare şi ale ideilor şi idealurilor... Marelui Anonim presupus crea- 
tor din popor... 

Am proceda totuşi nedrept în aprecierea spiritului critic al lui 
D. Zamfirescu, dacă n-am observa că el schiţează, de fapt, o anume 


14 D. Zamfirescu, op. cit., p. 50. 
15 [bidem. 
16 Ibidem, p. 51. 


180 


rezervă în privinţa variantei Bumbac. El consideră mai întâi, din 
treacăt, varianta Bumbac: „A doua replică a Mioriţei, mai completă, 
dar plină de umpluturi nesăbuite“.17 Jar în cursul comentariilor sale 
revine tot mai explicit: „Cu mare părere de rău trebue să constatăm 
seria de trivialităţi cu care e împletită varianta aceasta a baladei, ca 
de exemplu: Oile-o ascultă / Cu durere multă / Şi prin dumbrăvele 
[subl. sa] / Plâng ca vai de ele, / Plângeri de-ntristare, / Şi de supă- 
rare. / lar din lăcrimele / Cresc prin dumbrăvele / Până-n dalbe zori / 
Mii şi mii de flori / Ce le zic bujori“ [versuri subliniate de D.Z.]. Apoi 
adaugă: „Aci stă greutatea cea mare, în desgărdinarea adevărului 
popular, din varul şi boiaua ce a venit pe urmă să batjocorească 
simplitatea liniilor“.18 Am putea spune că, deşi instinctual stârnit 
doar de cerinţele obiective ale simțului său estetic (pronunţându-se 
hotărât împotriva dulcegăriei siropoase a abuzului de diminutive), 
D. Zamfirescu întrevede totuşi în aceste ultime aprecieri privind 
„greutatea cea mare, în desgărdinarea adevărului popular, din va- 
rul şi boiaua ce a venit pe urmă“ tocmai cele desluşit preconizate în 
metodologia critică a lui D. Caracostea, din 1915. Să reamintim: 
„Se impune, deci, la fiecare pas, întrebarea: întrucât diferitele va- 
riante reproduc exact versiunea poporană. Lămurirea acestei pro- 
bleme de critică de text, de care atârnă trăinicia întregei clădiri, se 
poate face numai în două chipuri, care se întregesc reciproc: prin 
critica internă a elementelor alcătuitoare ale fiecărui document în 
parte, şi prin compararea fiecărei mărturii cu toate celelalte asemă- 
nătoare. În chipul acesta vom putea scoate din discuţie variantele 
fabricate în întregime şi vom putea deosebi, în variantele modifi- 
cate, ceea ce a auzit culegătorul, de ceea ce a adăogat publicistul“.19 

Drept şi bine zis — dar anevoie de înfăptuit cu consecvență! 
D. Caracostea este însă şi cel care ne-a lăsat dovada indubitabilă 
despre măiestria spiritului său critic mai întâi în însăşi minuţioasa 
analiză a textului Mioriţei lui Alecsandri.20 Analiza critică pe care el 
a întreprins-o, într-o vreme când nu s-a putut bizui decât pe un 
număr atât de redus de variante, îşi păstrează deplina relevanţă şi 
valabilitate şi astăzi, când cele peste o mie de texte ale Mioriţei culese 
din toate părţile ţării confirmă întru totul perspicacitatea observaţii- 


17 D. Zamfirescu, op. cit., p. 13. 

18 jbidem, p. 28. 

19 Cf. supra, nota 3. 

20 Cf, D. Caracostea, op. cit., |, pp. 32-62. 

lor şi temeinicia concluziilor sale din 1915, desluşind incontestabil, 
o dată pentru totdeauna „ceea ce a auzit culegătorul de ceea ce a 
adăogat publicistul”. 

Un model magistral de analiză critică destul de amănunţită a 
desfăşurat D. Caracostea şi în privinţa ciudăţeniei „fabricatului“ 
variantei citate şi apreciate în comentariul şi consideraţiile din dis- 
cursul academic al lui D. Zamfirescu.21 (Contribuţia ulterioară a lui 
O. Densusianu, din 1923, bizuindu-se pe dovezi suplimentare, adân- 
ceşte şi lămureşte în cele din urmă până la capăt întreagă povestea 
acestei totale, şi absurde [!] mistificări.22) 

D. Caracostea a schiţat de asemenea şi o sumară dar judicioasă 
analiză critică a variantei din colecţia de colinde a lui At.M. Ma- 
rienescu2 — text asupra dificultăţilor căruia m-am îndreptat şi eu, 
în 198924. 

Prilejul se iveşte aici pentru a distinge şi reţine din compararea 
situaţiei acestor trei faimoase texte că, deşi toate trei au suferit ames- 
tecul condeiului culegătorilor, se cuvine să deosebim o gradualitate 
diferențiată a imixtiunii respective, ca şi — îndeosebi - consecinţa 
relevantă a acestui nedorit procedeu privit, şi firesc sancţionat, în 
lumina obiectivă a însuşi procesului oralităţii ca atare. Din acest 
punct de vedere, este o mare, fundamentală deosebire între Mioriţa 
lui Alecsandri şi celelalte două texte pe care le datorăm ingerinţelor 
aberante ale lui V. Bumbac şi At. Marienescu. 

Bucurându-se de avantajul incontestabil al variantei-princeps, 
fapt care a făcut în orice caz să-i asigure primatul versiunii con- 
sfinţite, nu numai prin valoarea intrinsecă originară, ci şi prin pres- 
tigiul literei tipărite şi larg răspândite, versiunea „îndreptată“ de 
mâna meşteră a Poetului de la Mirceşti a păstrat fără nici o îndoială, 
în cea mai mare parte, conţinutul şi forma originalului cules (foarte 
probabil de A. Russo, la Soveja), şi deci încredinţat tiparului cu grija 
de a păstra o cât mai mare asemănare cu documentul oral iniţial 
„fixat” pe hârtie de mâna fericitului culegător (A. Russo). Posibili- 
tatea ne stă cu cea mai mare usurinţă la îndemână astăzi, după 
întrunirea laolaltă în lucrarea lui A. Fochi a tuturor textelor culese, 


21 D. Caracostea, op. cit., |, pp. 218-228. 
22 Cf. supra, nota 11. 
23 Cf. D. Caracostea, op. cit., |, pp. 247-249. 


24 Cf. ALI. Amzulescu, „Mioriţa“. Controverse — restituţii, în volumul Repere şi popasuri 
în cercetarea poeziei populare, Bucureşti, Editura Minerva, 1989, pp. 73-74. 

de a putea constata comparativ, chiar şi la cea mai sumară privire, 
cât de numeroase sunt semnele răsunetului viu şi ale asemănării 
cvasitotale sau parţiale ale variantei Alecsandri, nu numai în textele 
versiunii-baladă moldomuntene, dar şi, în destul de numeroase ca- 
zuri, până şi în materialul, structural deosebit, al colindelor prove- 
nind din toate părţile Transilvaniei. Caracterul endemic, profund 
înrădăcinat al acestei variante e astfel larg confirmat de însuşi pro- 
cesul circulaţiei spontane orale. 

La o cercetare mai amănunţită, vom putea urmări mai întâi 
fireştile, mici „abateri“ şi neînsemnate diferențieri ce apar neconte- 
nit între textul tipărit în colecţia Alecsandri şi diversele consemnări 
prin culegeri ulterioare ale baladei ciscarpatice din procesul circu- 
laţiei orale. 

La o privire şi mai atentă, iese de asemenea la iveală că, dincolo 
de aceste mărunte deosebiri, sunt copleşitoare numeric cazurile în 
care, în ce priveşte structura textului narativ, diverşii „informatori“ 
neglijează de cele mai multe ori, omiţând în genere tocmai partea ce 
constituie intervenţia cea mai vădită a Poetului (identificată prin ana- 
liza critică a lui D. Caracostea), când în textul supus „îndreptării“ 
sale Alecsandri a socotit potrivit ca miraculoasa oiţă să se adreseze 
meşteşugit-nuanţat, transmițând în chip diferit tunmei, iar în cele 
din urmă maicii bătrâne, vestea ocolită a pieirii stăpânului iubit... 
(E vorba de versurile de la „Iar tu de omor / Să nu le spui lor...“, 
până la „lar dacă-i zări...“). După cum destul de semnificativ-con- 
secvent devine şi cazul — iarăşi nu întâmplător! — al atât de nume- 
roaselor texte care neglijează omiţând cu totul chiar şi minunata, 
atât de suprasolicitata apoteoză metaforică finală a nunţii-mortu- 
lui, considerată de unii însuşi miezul, socotit cel mai expresiv şi 
suculent, al minunatei şi neîntrecutei Mioriţe de la Alecsandri citire! 
(Acesta este, foarte probabil, tocmai indiciul că şi în această latură 
a textului amestecul lui: Alecsandri constituie partea cea mai însem- 
nată a măiestritei sale „îndreptări”! Cercetând comparativ, cu aten- 
ţia cuvenită, prezenţa sau lipsa din structura textelor a motivului 
nunta-mortului, se poate vedea că, din 283 de principale texte din 
fruntea capitolului de texte al lucrării lui A. Fochi, 126 cuprind, dar 
157 nu cuprind motivul respectiv. Este de asemenea semnificativ de 
reţinut că, din cele 126 de texte ce posedă motivul nunta-mortului, 
86 atestă formula Alecsandri, iar 40, alte formule). 

Aceste două mari deosebiri, esenţiale, între textul tipărit de 
Alecsandri şi majoritatea variantelor ulterior culese, constituind 
principalele semne de întrebare scoase în evidenţă prin critica de 
text a lui D. Caracostea din 1915, confirmă de fapt însăşi temeinicia 
observaţiilor lui D. Caracostea cu privire la amestecul lui Alecsan- 
dri în „îndreptarea“ celebrei sale variante. 

În ciuda acestui amestec ce poate fi considerat astăzi definitiv 
elucidat (ca şi a celorlalte mărunte intervenţii ale Poetului menţio- 
nate de D. Caracostea şi A. Fochi), nu încape îndoială asupra locu- 
lui eminent şi asupra prevalenţei dominante a textului Alecsandri 
asupra tuturor celorlalte variante, căci după cum însuşi D. Cara- 
costea subliniază: „...această variantă este şi va rămîne în conştiinţa 
naţională echivalentă cu însăşi Mioriţa“25; „se cuvine să plecăm de 
la textul lui Alecsandri pentru că el este acela care a pătruns mai 
adânc în conştiinţa obştească“26. Caracterul profund popular al va- 
riantei Alecsandri este, de fapt, validat şi definitiv atestat de larga 
sa putere de circulaţie, de adânca-i influenţă dobândită în procesul 
firesc al oralităţii spontane. De aceea varianta Alecsandri rămâne 
în afară şi mai presus de orice îndoială asupra autenticităţii ei fun- 
damentale, textul Alecsandri urmând a putea fi oricând utilizat (nu 
fără a ţine totuşi seamă de rezerva sugerată prin minuţioasa critică 
de text realizată de D. Caracostea). 

Nu aceeaşi este însă — nu poate fi nicicum aceeaşi — situaţia 
celorlalte două cazuri: textele provenind de la V. Bumbac şi At.M. 
Marienescu. 

O arată mai întâi, în ampla sa notă din Vieaţa păstorească, Ovid 
Densusianu: „...Manuscrisele în care Ar. Densusianu crezuse că 
s-ar fi păstrat două versiuni interesante ale Mioriţei trebe înlătu- 
rate ca neavând nici o valoare pentru cercetările asupra ei (unul din 
aceste manuscrise, cel din Bănat, scris între 1848-1865, mi-a fost 
posibil să-l controlez pentru că l-am găsit printre hârtiile rămase de 
la tatăl meu - celălalt, din Transilvania, nu ştiu ce a devenit). Aceste 
versiuni sunt simple prefaceri după cea de la Alecsandri, dar prin 
intermediarul aceleia date de V. Bumbac. În ziarul Concordia din 
Budapesta a apărut într-adevăr, în n-rele de la 6 şi 10 iunie 1865, o 
parafrasare a variantei de la Alecsandri, sub titlul: «Mioara (baladă 
populară), partea 1 de Vasile Alecsandri, partea a II-a, a III-a şi IV 


25 Cf. D. Caracostea, op. cit., |, p. 32. 
26 Ibidem, p. 283. 

prourmate de subscrisul pe basa părţei 1 (dedicată Domnului V. 
Alecsandri)» — subscrisul era: V. Bumbac, iar la sfârşit dânsul arăta 
unde şi când scrisese această «prourmare»: la Viena, la 28 mai 1865. 
În versuri la fel cu cele de la Alecsandri i s-a părut lui V. Bumbac că 
poate desvolta balada şi a amplificat-o atunci, nu fără oarecare 
îndemânare câteodată, putând induce în eroare pe unii, cum s-a şi 
întâmplat...“27 Minuţioasa notă analitică a lui O. Densusianu se 
încheie cu concluzia: „Cele trei «variante» din Rev. critică-literară şi 
Luceafărul, cărora li s-a dat oarecare importanţă, trebue prin urmare 
excluse, pentru că sunt numai Miorița... lui Bumbac''.28 

Dând ascultare lui O. Densusianu, nu vom repeta şi perpetua 
deci eroarea lui D. Zamfirescu de a fi folosit „Mioriţa lui Bumbac“ 
ca temei documentar pentru argumentarea teoretică din celebrul 
său discurs academic; sau greşeala criticului M. Dragomirescu 
„Care a publicat varianta din Luceafărul într-unul din foarte răspân- 
ditele lui manuale şcolare pentru învăţământul secundar”.2 

Necesara eliminare din discuţie, îndepărtarea spre a nu putea 
fi utilizat ca document vrednic de ţinut în seamă, este deopotrivă 
valabilă şi în cazul „variantei“ tipărite de At.M. Marienescu. Am- 
bele aceste texte se înscriu şi vor trebui să rămână în istoria folclo- 
risticii ca nişte simple, rătăcitoare „cazuri“ şi curiozităţi. Caracterul 
lor de unicat meteoric, extrema lor singularizare (prin însăşi lipsa 
de atestare în procesul oralităţii şi al culegerilor Miorifei30) le situea- 
ză la antipodul clasicei variante a lui Alecsandri, atât de larg con- 
firmată în circulaţia orală şi în culegerile folclorice din tot cuprinsul 
ţării. De aceea, atât prin valoarea lor estetică şi istorică, cât şi prin 
disparenţa lor din procesul oralităţii spontane, ele pot fi, ele trebuie 
considerate mai curând drept tipice pseudo-variante. Chiar dacă, 
ontologic, nu pot fi înlăturate din „bibliografia“ textelor Mioriţei, eie 
trebuie să rămână cu totul în afara folosirii ca „mărturii“ vrednice 
de ţinut în seamă. În această privinţă, se cuvine reamintit că textul 
Marienescu - deşi vizibil „cores“ pentru a corespunde mentalităţii 


2? O. Densusianu, op. cit., II, pp. 123-124. 
29 Ibidem, p. 125. 
29 Cf. D. Caracostea. op. cit., I, p. 226. 


30 Textul Marienescu se află o singură dată atestat în procesul circulaţiei orale. În 
varianta fragmentară culeasă de Elisabeta Moldoveanu-Nestor în comuna Rohia — 
Maramureș (cf. A. Fochi. op. cit., p. 571); textul lui Bumbac nu apare niciodată, decât 
în situaţiile pentru totdeauna elucidate în nota lui O. Densusianu citată mai sus. 

juridice a judelui bănăţean „doctor în drepturi“ la Viena —, este de 
fapt tocmai cel care a contribuit cel mai mult la consolidarea ideii 
profund greşite că uciderea, altfel greu de înţeles şi justificat, a păs- 
torului „mic“ şi „strein“ din colindele Transilvaniei trebuie motivată 
ca urmare a unei presupuse greşeli şi neglijenţe (!) a celui final- 
mente incriminat în temeiul vreunui anume... jus valachicum. Doar 
textul „cores” de Marienescu este şi a rămas cel mai explicit în pri- 
vinţa „motivaţiei“ uciderii ca în urma unui veritabil delict şi mai cu 
seamă a unei adevărate judecări a păstorului delincvent: „...Păcu- 
rarul cel mai tânăr / Toată ziua suflă-n fluier / Şi de turmă se 
zăuită / Şi pier oi în seamă multă. / Ceilalţi înţelegea, / Se vorbea, 
legea-o făcea, / Pentru ce nu le-a păzit / Şi la lupi le-a părăsit. / Şi-i 
dezleagă-o judecată / Ca de spadă, sau săgeată, / Şi de mâna lor să 
piară...“31 Sunetul fals, cvasi-infantilitatea naivă, impostura fol- 
clorică a acestor versuri, în întregime şi vizibil fabricate de condeiul 
sec şi neîndemânatec, lipsit de har al „culegătorului“, nu lasă nici o 
îndoială că Marienescu depăşeşte aici procedeul tehnic arătat de el 
însuşi la redactarea textelor colecţiei sale (constând în îmbogățirea 
printre rânduri a unei „variante“ de bază cu versuri extrase şi inter- 
calate din alte variante). Artificialitatea intruziunii acestei făcături 
se detaşează şi contrastează vizibil, la cea mai sumară comparaţie 
cu tradiţia propriu-zisă a textelor autentic-folclorice, provenind prin 
culegerea din circuitul oralităţii spontane... 

În cele din urmă, pseudo-variantele, de felul celor ticluite şi 
tipărite de Marienescu şi Bumbac, constituie de fapt artificioase şi 
insidioase texte-capcană menite să abată pe cărări lăturalnice, ero- 
nate, rectitudinea bunei credinţe a consideraţiilor şi a comentariilor 
lipsite de precauţia critică, totdeauna necesară în utilizarea docu- 
mentului folcloric. Aşa se nasc şi se perpetuează, din nefericire, 
erorile primejdioaselor aprecieri cu caracter estetic-stilistic şi istori- 
co-geografic, care tind să se instituie în prejudecăţi îndătinate, pe 
măsura trecerii timpului cu atât mai greu de combătut şi de dez- 
rădăcinat... În acest sens, cui şi la ce poate servi, spre exemplu, pro- 
dusul unui evident act gratuit ca acest „nevinovat“ joc parodic din 
pseudo-varianta apărută în anul 5(1938), nr. 219, p. 2 al publicaţiei 
România de la mare (Constanţa); e, de fapt, cazul extrem al pseudo- 
variantei: „În munţi avani / Stau trei ciobani, / Doi sunt frăţâni / 


31 Cf. Atanasie Marian Marienescu, Poezii populare din Transilvania, Bucureşti, Edi- 
tura Minerva, 1971, p. 541. 

Ciobani hapsâni, / lar altul nu-i / Al locului. / Cu gând hain: / Acel 
străin / Fraţii şi-au zis / — Să fie, ucis! / El i-auzea / Şi le grăia: / — 
De mă omorâţi, / Mamii să-i scriţi, / Că-s dus napoi / Cu alte oi, / 
Iar voi, ca fraţi, / Să mă-ngropaţi / Lângă cea cale, / În verde vale. 
/ La fagul mare, / Sub foi de floare, / Apoi de fag / Drept lângă 
cap, / Ca buni fârtaţi, / Voi să-mi legaţi / Fluerul meu... / Zică 
mereu, / Oile-o strânge / Şi mă vor plânge / În umbră deasă / 
Durere-aleasă, / În umbră rară / Durere-amară“.22 

Cum se vede, textul respectiv nu poate fi decât efectul unui 
exerciţiu literar de inutilă acrobație folclorizantă. Exhibiţia versului 
constant tetrasilabic şi turnura complicată a frazeologiei cu căutate 
ocolişuri şi răsturnări pedante („Cu gând hain: / Acel străin / Fraţii 
şi-au zis / — Să fie, ucis!; Apoi de fag / Drept lângă cap, / Ca buni 
fârtaţi, / Voi să-mi legaţi...”); invenţia unor „formule“ cu totală lipsă 
de asemănare în curata tradiţie orală (munţi avani, ciobani hapsâni, 
sub foi de floare, durere-aleasă...) — sunt profund şocante. Ieşirea 
din canonul folcloric sub semnul doritei originalităţi proprii, carac- 
teristice şi necesare creaţiei individuale, face ca acest text să rămână 
o searbădă pastişă însăilată ca un unicat lipsit de orice aderenţă la 
procesul circulaţiei orale. Aparenta simplitate a „formei“, sugerând 
pretinsa asemănare cu structura versului popular mai mult prin 
căutarea consecventă a scurtimii versului alert, depăşeşte de fapt, 
prin lunecarea accentuată, fluenţa versului folcloric obişnuit (hexa- 
sau octosilabic). Deşi conţinutul narativ rămâne aproape în între- 
gime credincios tradiţiei, această pseudo-variantă este doar efectul 
gratuităţii unui joc pur formal. La ce bun? Pentru a „ridica“ înno- 
bilând printr-o pretinsă originalitate versul originar? Dar tocmai 
această voită originalitate scoate, exclude marginalizând „documen- 
tul“ respectiv din însăşi tradiţia comunitară. „Poezia“ aceasta e un 
tipic hibrid care, nefiind creaţie originală propriu-zisă, nu este nici 
produs folcloric vrednic de luat în seamă. O pre-lucrare? Cui pro- 
dest? Mai precis: o simplă făcătură înjghebată în scris, rămânând cu 
totul în afara oralităţii. 

Şi totuşi, dacă acesta e numai cazul extrem, al pseudo-variantei 
care nu poate înşela decât naivitatea totală a exegezei folclorice, 
există faimoase situaţii memorabile în care produsul pseudo-fol- 
cloric bine pomădat şi lustruit se insinuează, relativ bine ascuns, 
dăinuie stăruitor, furişându-se insidios, câştigând credit în tradiţia 


32 Cf. A. Fochi, op. cit., p. 971. 

bibliografică, rămânând cu atât mai greu de diagnosticat şi catego- 
risit! Acesta e cazul aberant al unor prestigioase pseudo-variante cu 
adevărat exemplare, care merită osteneala acestei tardive, dar răspi- 
catei noastre detaşări critice (mai bine mai tirziu decât niciodată!). 

Este, din păcate, vorba de două texte a căror fermă contestare 
a pretinsei lor apartenenţe la fenomenul oralităţii spontane şi sus- 
piciunea de ilustre fabricate ar putea părea astăzi, mai mult decât o 
trufaşă cutezanţă, un adevărat sacrilegiu! Cu toate acestea, aşa este 
cazul atât de straniei „variante“ pe care, în chip atât de ciudat, 
G.Dem. Teodorescu o arată a fi fost un text, „scris după moş Petrea 
Creţul Șolcan, lăutarul Brăilei, în ziua de 6 august 1883, la Lacul- 
Sărat, şi la 8 mai 1884 în Bucureşti“ [subl. n.]; ca şi al încă mai ciu- 
datei şi originalei variante, atât de insistent arătat a fi fost culeasă — 
şi aceasta în două soroace: la 14 august şi 28 decembrie 1902! — de 
profesorul M. Costăchescu... de la cântăreţul orb Gh. Avasiloaiei, 
fost păcurar, din satul de naştere al culegătorului, Goeşti-laşi. 

Dar să privim lucrurile mai îndeaproape. Mai întâi, datorită 
prestigiului dobândit în istoria folcloristicii româneşti de monu- 
mentala colecţie a lui G.Dem. Teodorescu, din 18853, precum şi 
datorită faimei aproape legendarului lăutar brăilean („omul-arhivă“, 
„norocul nostru cel mare“34), varianta Oaia năzdrăvană a rămas 
vreme de peste un veac prea rareori şi cu totul insuficient supusă 
criticii obiective, continuând a fi socotită până astăzi printre cele 
mai „frumoase“ şi „clasice“ texte ale Mioriţei. 

S-au uitat aproape, trecându-se prea uşor cu vederea menţiu- 
nile critice ale unuia dintre primii recenzenţi ai colecţiei G.Dem. — 
istoricul A.D. Xenopol, care, privind textul lui G.Dem. comparativ 
cu al lui Alecsandri, observa între altele: „Când citim această bala- 
dă în ambele colecţiuni rămânem loviți de deosebirea lor imensă ca 
valoare poetică. Tablourile cele mai încântătoare ale baladei culese 
de d. Alecsandri în care natura toată cu munţii, păsările, păsărelele 
şi stelele, ia parte la moartea iubitului cioban, sunt cu totul şterse în 
aceea culeasă de d. Teodorescu. Din contra, o mulţime de umplu- 
turi fără gust şi fără poezie înăbuşă cele câteva versuri frumoase ce 
mai sunt păstrate în ea“.35 (Nu insistăm asupra polemicii Xenopol / 


33 Cf. G.Dem. Teodorescu, Poezii populare române. Ediţie critică, note, glosar, biblio- 
grafie şi indice de George Antofi. Prefaţă de Ovidiu Papadima, Bucureşti, Editura 
Minerva, 1982, p. 495. 


34 Ibidem, pp. 747 şi XXXIX. 
35 Ibidem, p. 759. 

Ionescu-Gion, al cărei obiect, cu totul depăşit, îl formează mai ales 
contestarea sau acceptarea culegerii folclorului lăutăresc.) 

În cercetarea sa privind „Mioriţa în Muntenia şi Oltenia“, apă- 
rută în Convorbiri Literare, LII (1920), nr. 12, pp. 715-723, D. Caracos- 
tea stăruie într-o analiză mai atentă a variantei G.Dem., lăsându-se, 
din păcate, amăgit de prestigiul colecţiei respective. „O interesantă 
formă din părţile dunărene ale Munteniei de est — îşi începe D. Ca- 
racostea analiza sa —, avem în o altă variantă, mult mai cunoscută, 
Oaia năzdrăvană, culeasă de G.Dem. Teodorescu de la vestitul lău- 
tar Petrea Creţul Şolcanul din Brăila.“ 36 D. Caracostea apreciază „în- 
clinarea către o largă dezvoltare, către amănunte meşteşugite...“37, 
apoi „paralelismul dezvoltat“, „ inclinarea de a rotunji forma “38. În 
continuare, fără a pune nici o clipă la îndoială deplina autenticitate 
a textului, D. Caracostea stăruie menţionând „unele note proprii“3%; 
el constată că varianta G.Dem. „are o parte ultimă, în care nu mai 
este vorba de oi; dar nici de «maica bătrână» nu se vorbeşte, ci — 
amănunt prin care se deosibeşte de toate mărturiile cunoscute nouă 
- ciobanul se gândeşte, în pragul morţii, la mândra lui“40. După alte 
câteva consideraţii pentru a încerca o explicare a acestui final atât 
de original, care „e clar că e alcătuit după modelul motivului «mai- 
ca bătrână»”, D. Caracostea insistă: „Ca să ne explicăm înrâurirea 
acestuia, trebuie să ținem seama de un factor însemnat: cântăreţul. 
De fel din Moldova [menţiune greşită, Şolcanul fiind originar din 
Bistriţa vâlceană!], el cunoştea, de bună seamă, balada cu finalul 
«maica bătrână». E posibil să fi cunoscut chiar varianta Alecsandri. 
[...] Dovadă că ceva din «maica bătrână» îi plutea înainte, avem în 
versurile care zugrăvesc cum va veni aceea care va căuta pe cioban. 
Dar cântăreţul, care ştia că, după partea referitoare la oi, trebuia să 
mai vină ceva şi care ştia ce anume trebuia să vină, e nevoit să ţină 
seama şi de gustul publicului”.41 Încercarea de explicare se compli- 
că în chip ciudat, luând, de fapt, efectul drept cauză: „Modificarea 
dovedeşte că mediul poetic poporan din Muntenia de est era ne- 
prielnic încheierii cu «maica bătrână». [Ne întrebăm zadarnic de 


36 Cf. D. Caracostea, op. cit., 1, p. 103. 
37 Ibidem. 

38 Ibidem, p. 104. 

39 Ibidem. 

40 Ibidem, p. 105. 

41 Jbidem. 

unde, şi de ce?!] Şi D. Caracostea continuă: „Şi astfel între ceea ce 
ştia cântăreţul şi ceea ce putea să guste publicul fiind o deosebire, 
intervine un compromis între aceşti trei factori: element tradiţional, 
public şi cântăreţ, care preschimbă pe «maica bătrână» în «mândra 
fetiță“ 42 

Cum se vede, din toată această complicată încercare de expli- 
caţie, lipseşte o singură — posibilă şi ispititoare - componentă: locul 
şi rolul culegătorului! D. Caracostea nu se îndoieşte nici o clipă că 
cel care putea cu siguranţă să cunoască varianta Alecsandri, şi care 
ar fi dorit o încheiere cu totul originală faţă de textul Alecsandri, nu 
era poate numai lăutarul analfabet, căruia nu avem nici un motiv 
să-i atribuim dorinţa nesăbuită de a se măsura cu Alecsandri şi cu 
celebra sa variantă! 

lar D. Caracostea continuă, sub semnul geografiei folclorice, 
apropiindu-se de încheiere: „În chipul acesta mărturia din colecţia 
G.Dem. Teodorescu ni se înfăţişează ca o variantă de tranziţie, ca 
un interesant document, care ne arată semnele caracteristice ale 
transplantării unui motiv şi, în trecerea de la nord spre sud, nevoia 
de a se adapta unor împrejurări deosebite“.43 

În final, D. Caracostea încheie cu următoarele consideraţii 
estetice întru totul judicioase: „Ca aspect estetic, pe lângă arătata 
înclinare de a împodobi forma, două lucruri sunt de remarcat. Mai 
întâi, e dezvoltarea mai mare a părţii epice, care deosebeşte această 
variantă de altele; caracterul acesta e mai ales vădit prin aceea că, 
după exprimarea dorinţei ultime a ciobanului, cântăreţul 
povesteşte omorul moldoveanului şi chipul cum a fost îngropat. 
Cât priveşte finalul cu «mândra fetiţă», privit în sine, el are ceva din 
sentimentalismul convenţional al unei romanțe. Totuşi cântăreţul 
ştie să scoată, cu mijlocul acesta de un gust îndoielnic, un efect total 
original şi totodată, în conglăsuire cu simţirea fundamentală: prin 
lipsa de interes a iubitei şi datorită contrastului dintre nepăsarea 
mândrei şi dragostea oilor, legătura de reciprocă iubire dintre oi şi 
cioban e pusă într-o vie lumină“.44 

Am acordat pe larg deplina atenţie consideraţiilor lui D. Cara- 
costea, aceasta fiind de fapt, până acum, singura analiză temeinică 
a variantei G.Dem. Teodorescu. 


42 Cf. D. Caracostea, op. cit., |, p. 106. 
43 Ibidem. 
44 Ibidem. 

Trebuie adăugat că O. Densusianu s-a limitat doar la unele 
observaţii critice — care privesc şi varianta Costăchescu —, strecurate 
în treacăt în două note din Vieaţa păstorească.45 

Să menţionăm, în sfârşit, că I. Diaconu este singurul, de fapt, 
după A.D. Xenopol, care, fără a se referi anume la Oaia năzdrăvană, 
rămâne în istoria folcloristicii noastre criticul aspru, neînduplecat. 
faţă de metoda de lucru a lui G.Dem. în culegerea şi publicarea 
colecţiei sale. În volumul I din Ținutul Vrancei, |. Diaconu consideră 
pe G.Dem. Teodorescu printre „culegătorii profund modificatori ai 
versului autentic popular“46; iar în lungile prefețe la volumele II şi 
III — Folclor din Râmnicul-Sărat stăruie pe larg şi cu bună dreptate 
asupra criticii colecţiei G.Dem. Teodorescu. 

Ediţia critică a colecţiei, realizată impecabil de George Antofi, 
în 1982, cu admirabila prefaţă a profesorului O. Papadima, este însă 
astăzi mărturia grăitoare, dezvăluind cu desăvârşită obiectivitate şi 
sobrietate meritele şi neajunsurile lucrării lui G.Dem. Teodorescu. 
Mulțimea şi adâncimea modificărilor neîndoielnice pe care G.Dem. 
le aduce textelor publicate în 1885, constituie proba cea mai limpede 
asupra ... totalei răsturnări în evoluţia concepţiei lui G.Dem. de la 
rigoarea teoretică preconizată în 1877 (în Cercetări asupra proverbelor 
române, şi îndeosebi în scrisoarea lui către Iacob Negruzzi) până la 
modul practic final de realizare şi definitivare textologică a colecţiei 
sale din 1885. 

Rămân departe în urmă, cu totul uitate, aceste consideraţii ale 
lui G.Dem. din 1877, când găsea: „...un păcat neiertat culegătoru- 
lui de literatură poporană, cea mai mică schimbare, cea mai mică 
corecţiune şi întocmire din parte-i“4; sau afirmând: „Textul nu e 
proprietatea noastră“48; şi îndeosebi, adresându-se lui 1. Negruzzi: 
„Când d-l Alecsandri a prefăcut cu totul poeziile populare publi- 
cate, înfrumuseţându-le cu versuri de ale d-sale, îmbogăţindu-le 
limba şi înlocuind vechile cuvinte cu altele tot poporane dar mai 
noi totul e limpede şi frumos însă totul e fals şi schimonosit. Din 
contra lăsate în firea lor cea mai necioplită, toată această literatură 
ne pare obscură şi urâtă nouă celor de azi şi ele trebuiesc explicate 


45 Cf. C. Densusianu, op. cit., Il, pp. 91 şi 9%. 
46 Cf.1. Diaconu, Ținutul Vrancei, Bucureşti, Editura pentru Literatură, 1969, 1, p. 158. 


47 Cf. G.Dem. Teodorescu, Cercetări asupra proverbelor române. (Cum trebuie culese şi 
publicate), Bucureşti, 1877, p. 40. 


48 Ibidem, p. 43. 

şi cu de-amănuntul comentate, cum ziceţi şi d-stră. Să nu ziceţi că 
critic pe Alecsandri numai de plăcerea de a critica. Nimeni mai mult 
ca mine, care mă ocup de aproape de acest fel de studii, n-o să ştie 
a preţui şi calităţile, dar în acelaşi timp nu mă pot opri de a constata 
că, prin schimbările ce a făcut a adus pagubă literaturii, şi mai cu 
seamă filologiei şi istoriei limbii literare; după mine, vă asigur că nu 
mă voi lăsa să cad în aceleaşi greşeli“49. 

Cum se vede mai ales din aceste ultime rânduri, emulaţia, 
dorinţa de a realiza o colecţie care să se măsoare hotărât, întrecând 
în autenticitate, în faimă şi frumuseţe opera lui Alecsandri, consti- 
tuie oarecum o obsesie pentru G.Dem.5 Această trăsătură adâncă 
şi constantă a activităţii lui G.Dem. — care rezultă cu prisosinţă şi 
din conferinţa cu prezentarea lăutarului său brăilean la Ateneu, la 
11 martie 188451 —, trebuie negreşit avută în vedere în chip deosebit 
tocmai când este vorba de textul Mioriţei sale, „scris după“ minuna- 
tul său lăutar! 

Faţă de confuzia pe care o creează din capul locului nota intro- 
ductivă a lui G.Dem. la Oaia năzdrăvană: „Scris după moş Petrea 
Creţul Şolcan, lăutarul Brăilei, în ziua de 6 august 1883, la Lacul- 
Sărat, şi la 8 mai 1884, în Bucureşti“52, pe drept cuvânt George 
Antofi se întreabă şi el: „A cules fragmentar? A cules în întregime? 
A obţinut texte diferite la date diferite?“ 5 În loc de cuvenitele pre- 
cizări, G.Dem. nu uită să arate apăsat: „Balada [, intitulată Miorița 
în colecţiunea d-lui V. Alecsandri pag. 1-3, e o variantă înfrumuse- 
ţată şi completată a acestui cântec“.54 Aceasta lasă să se întrevadă 
destul de desluşit cât de mult năzuia desigur culegătorul în stăruin- 
ţa sa de a afla varianta neînfrumuseţată şi necompletată a Mioriţei... 

În lipsa totală a manuscrisului culegerii, întrebarea va rămâne 
veşnic fără certitudinea răspunsului cuvenit. Dacă strict filologic, 
concret-textual, trebuie să ne oprim mulţumindu-ne cu această veş- 
nică îndoială, metodologia indicată de D. Caracostea (dar de care el 
însuşi nu s-a folosit îndeajuns în acest caz!) ne ajută să dăm curs 
dezvoltând această îndoială iniţială... 


49 Cf. G.Dem. Teodorescu, ediţia Antofi (vezi mai sus nota 33), pp. 773-774. 
50 Jbidem, pp. 769, 773, 841 pass. 


51 Cf. G.Dem. Teodorescu, Petrea Creţul Șolcan, lXutarul Brăilei. Conferinţă ţinută la 
Ateneul Român, duminică 11 martie 1884, 2 ore p.m., București, 1883-1884. 


52 Cf. G.Dem. Teodorescu, ediţia Antofi, p. 495. 
53 Ibidem, p. 766. 
54 Ibidem, p. 495. 

Cercetarea variantei G.Dem. Teodorescu scoate mai întâi cu 
uşurinţă în relief perfecțiunea minuţios căutată, pedantă a unor 
simetrii formale în dezvoltarea motivică a textului. Excesiv echili- 
brate şi saturate, atare simetrii extinse în chip cu totul neobişnuit 
sunt semnul alcătuirii mai curând bine studiate „la rece“, cu con- 
deiul pe hârtie, decât produsul firesc, mai totdeauna relativ şi apro- 
ximativ, al spontaneităţii orale. O anumită acumulare pletorică, 
subtilă, de atribute bine aşezate şi cântărite, se iveşte din chiar pa- 
ralelismul tabloului descriptiv al „situaţiei iniţiale“: „La Picior-de- 
Munte, / Pe dealuri mărunte, / Prin plaiuri tăcute / De vânturi 
bătute, / Urcă şi scoboară / Şi drumul măsoară / Trei turme de oi, 
/ De oi tot ţigăi, / Cu hamici dulăi, / Ş-un mândru cioban, / Tânăr 
moldovean, / Cu trei dorojani, / Feciori de mocani .55 

Cu totul neobişnuită, fascinantă e în continuare prelungirea 
descrierii de natură, prin meşteşugul savant, mai curând al culegă- 
torului (foarte priceput, expert în mânuirea excesiv pedantă, echili- 
brată şi saturată a repetiţiei şi a paralelismului triplicat), decât poate 
fi arta spontană a umilului, oricât de înzestratului cântăreţ spontan: 
„Sub poale de munte, / Pe dealuri mărunte, / Prin crânguri tăcute, 
/ Apa-i răcoroasă, / Frunza e umbroasă / Şi iarba pletoasă; / Apa 
de băut, / Frunza de şezut, / larba-de păscut...“56 

Tendinţa cumulativă, de excesivă încărcare descriptivă a tex- 
tului, cu uşoare inflexiuni de romanţă (pe drept cuvânt sesizate şi 
de D. Caracostea) nu-şi află asemănare, rămânând cu totul în afara 
a tot ce se cunoaşte din compulsarea vechilor până la ultimele co- 
lecţii folclorice. 

drăzneala de a atribui aceste versuri mai curând capacităţii 
şi priceperii condeiului culegătorului savant decât însuşirilor orale 
neobişnuite, ale genialului lăutar brăilean, nu e de natură să micşo- 
reze cu nimic marile merite ale lui Petrea Creţul. Analiza „elemen- 
telor alcătuitoare ale fiecărui document în parte“ (de fapt analiza 
motivică a textului), împletită şi întregită „prin compararea fiecărei 
mărturii cu toate celelalte asemănătoare“ (aşadar comparaţia cu 
toate celelalte texte culese de G.Dem. de la Şolcan, precum şi cu toate 
celelalte variante ale Mioriţei culese de pretutindeni) ne determină, 
ne obligă să punem sub semnul întrebării adevărata paternitate a 
textului respectiv. Căci, să nu uităm, în lipsa altor probe filologice 


55 Cf. G.Dem. Teodorescu, ediţia Antofi, p. 495. 
56 Ibidem, p. 49%. 

incontestabile, aceasta este calea unică a restabilirii adevărului sau, 
cum zice D. Caracostea: „În chipul acesta vom putea scoate din dis- 
cuţie variantele fabricate în întregime şi vom putea deosebi, în va- 
riantele modificate, ceea ce a auzit culegătorul de ceea ce a adăogat 
publicistul“.57 

Numeroase sunt, în continuare, semnele amestecului continuu 
ale ambiţiei nestrămutate a culegătorului de a redacta încărcând şi 
înfrumuseţând copios, punând pe seama cântăreţului o „variantă“ 
mai presus de aceea a lui Alecsandri. Este desigur greu, ba chiar 
peste putinţă de desluşit în detaliu toate intervenţiile culegătorului 
spre a obţine un text „original“ mult dilatat (cu aproape o sută de 
versuri mai mult decât textul Alecsandri). Omogenitatea, consec- 
venţa „tonului“ stilistic decurgând din manierismul vădit care ne 
face să deosebim toate textele epice ale colecţiei lui G.Dem., distin- 
gându-le în genere cu uşurinţă în comparaţie cu tot ceea ce ne oferă 
întreaga literatură a textelor de baladă din tot folclorul românesc, ne 
determină, ne obligă să afirmăm amestecul meşteşugit al lui G.Dem. 
Teodorescu în toate „variantele“ textelor sale epice. Tendinţa spre 
grandios şi solemnitate începând cu dilatarea frazei prin amplifi- 
carea şi stăruința asupra paralelismelor şi repetiţiei în substanţa 
motivică, şi ducând implicit la amploarea omogenizantă a textelor 
(chiar şi atunci când acestea nu sunt culese de la miraculosul său 
lăutar brăilean!), aceasta constituie nota dominantă a colecţiei de- 
curgând negreşit din procesul de prelucrare a textului oral de la care 
a purces „publicistul“ în redactarea pentru tipar a colecţiei sale. 

Nu putem împinge discuţia până la contestarea totală a prove- 
nienţei primare a textului în redacţiunea orală desigur cu mult mai 
puţin împodobită şi „studiată“, obţinută prin insistența celor două 
reluări ale textului „scris după” Petrea Creţul (în august 1883 şi 
iunie 1884). Dar, după întreaga străduinţă de a „întruni“ un text 
unitar cât mai deosebit şi original, însăşi comparaţia structurii nara- 
tive a textului „cu toate celelalte” variante, din înconjurime ba chiar 
din întregul areal folcloric, ne obligă să constatăm că modificarea 
adâncă a finalului, atât de original, cu „mândra fetiţă“ în loc de 
„maica bătrână“58, nu poate fi decât efectul dorinţei obsesive a lui 
G.Dem. de a oferi cu orice preţ o variantă cât mai deosebită de tex- 
tul Alecsandri. Cu alte cuvinte, cum altfel dacă nu datorită cel puţin 


57 Cf. D. Caracostea, op. cit., I, p. 32. 
58 Cf. G.Dem. Teodorescu, ediţia Antofi, p. 497, versul 149 saq. 

sugestiei, şi îndeosebi intervenţiei lui G.Dem., se poate explica fap- 
tul că nici o altă variantă a baladei (până la cea „culeasă“ în 1902 de 
M. Costăchescu, despre care va fi vorba mai departe!) nu cuprinde 
în final motivul „mândrei fetiţe“ în competiţie cu „maica bătrână“? 

Este adevărat că, abia după patruzeci de ani, o variantă din 
Mehedinţi (1926) aduce în text „surioara“59, iar alta din părţile Râm- 
nicului-Sărat (1927) cuprinde, înainte de finalul cu „O babi bătrâni“ 
şi „O fatî frumoasî“60 sau alta din vecinătate arată, imprecis „Vini 
şi e state „61 

rest, varianta G.Dem. nu-şi găseşte o relativă asemănare de- 
cât în deosebit de interesanta variantă, aflată în manuscrisul trimis 
de Gh. Fira la Societatea Compozitorilor Români şi selecționată de 
C. Brăiloiu în fruntea volumului Cântece bătrâneşti din Oltenia, Mun- 
tenia, Moldova şi Bucovina, Bucureşti, 1932, pp. 5-10, fără alte date 
informative decât indicaţia simplă „Gh. Fira, Vâlcea (Ştefăneşti).62 
Relativa asemănare a textului lui Gh. Fira cu cel cules de G.Dem. 
Teodorescu de la Petrea Creţul Şolcan s-ar putea explica prin faptul 
că lăutarul brăilean era şi el originar din Vâlcea! Versiunea vâlcea- 
nă a lui Gh. Fira oferă, în esenţă, parcă varianta G.Dem. decantată, 
într-o formulă mult simplificată, cu un patos stilistic moderat. Deo- 
sebit de semnificativ e în cele din urmă faptul că textul lui Gh. Fira 
apare cu totul lipsit şi de «mândra fetiţă»!... 

După toate cele de mai sus, concluzia cea mai plauzibilă nu 
poate fi decât că textul G.Dem. Teodorescu se cuvine socotit, de 
fapt, preponderent ca o pseudo-variantă, un text suspect de adânci 
ingerinţe, chiar dacă desigur meritoriu în sensul viziunii abstract- 
estetizante formulate în 1909 de T. Maiorescu. 

Acesta nu poate fi însă, nu trebuie socotit ca aparţinând întru 
totul oralităţii spontane, nealambicate; de aceea, spre pildă, modul 
de abordare pe care i-l consacră (încă în 1984!) Gh. Vrabie, în Poetica 
Mioriţei, mi se pare un total rătăcitor donquijotism folcloric! 63 

O faimoasă, şi mai accentuat pseudo-variantă e negreşit şi Cân- 
tecul mioarei, publicat de profesorul ieşean M. Costăchescu, ocupând 


59 Cf. A. Fochi, op. cit., p. 726 (varianta CCCXXXIII, versul 37). 

60 Ibidem, p. 788, versul 54. 

61 jbidem, p. 789, versul 57. 

62 ibidem, pp. 753- 754. 

Lc] Cf. Șe Vrapie: Poetica Mioriţei. Studiu stilistic, Bucureşti, Editura Academiei, 1984, 
pp. 102-109. 

un loc aparte între toate variantele cunoscute ale Mioriţei, text care 
de altfel a stârnit entuziasmul romantic al lui M. Sadoveanu şi care 
a produs fără îndoială o profundă î înrâurire asupra acestuia, atât în 
Orb sărac din Hanul Ancuţei, cât şi în Baltagul. 

Cercetarea textului ieşean, cu cele două redacţiuni ale sale (din 
1922 şi 1930)%, în structura lor internă şi în comparaţie cu totalita- 
tea variantelor culese din tot cuprinsul ţării, ca şi totodată studiul 
atent al notei ample intitulate „Observaţiuni“ pe care culegătorul, 
profesorul M. Costăchescu, o aşează în subsolul versiunii publicate 
în 1930 (în Anuarul Liceului Naţional din lași, pe anul şcolar 1928-29, 
pp. 31-32), ne încredinţează pe deplin că avem a face de fapt cu o 
magnifică mistificare, un adevărat kitsch monumental şi un roman- 
tic decalc provenind dintr-o meşteşugită calchiere şi manipulare a 
oralităţii, bun mai cu seamă pentru cei ce se mărginesc să caute 
numai „poezia populară în frumuseţea şi oarecum generalitatea ei“ 
(după formularea lui T. Maiorescu). Este poate exemplul suprem 
de impostură şi mimare a oralităţii cu condeiul în mână, consacrat 
prin desăvârşita măiestrie a cârpelii, prin deprinderea manierismu- 
lui folcloric într-un amestec savant filologic şi „poetic“. (Nu e nici 
o mirare în aceasta, dacă ţinem seama că profesorul-culegător este 
de fapt tocmai un respectabil filolog, deprins cu temeinica migală a 
cercetării textelor pentru publicarea volumelor sale de vechi docu- 
mente istorice... S-ar părea însă că rigoarea filologică nu ar fi pen- 
tru profesorul ieşean valabilă şi în folcloristică!?). 

Pentru a limita la dimensiuni rezonabile întinderea lucrării de 
faţă, mă văd silit să sugerez numai, aici, celor ce ar dori să aprecieze 
(sau se vor sili să combată) temeinicia afirmațiilor de mai sus că 
documentele pe care m-am bizuit în acest caz în cercetarea mea sunt 
următoarele: 

— Cele două versiuni ale textului „Cântecul mioarei“ publicate 
în: Moldova, III (1922), nr. 8-9, p. 306; şi în Anuarul Liceului Naţional 
din laşi, pe anul școlar 1928-29, laşi, 1930, pp. 28-32 (pentru care cf. şi 
A. Fochi, Miorița. Tipologie, circulaţie, geneză, texte, Bucureşti, Edi- 
tura Academiei, [1964], pp. 904-909 — unde lipsesc însă notele lui 
M. Costăchescu la cel de-al doilea text). 

— Folclor din Moldova. Texte alese din colecţii inedite, 1, Bucu- 
reşti, Editura pentru Literatură, 1969 - Prefaţa (cu datele biobiblio- 
grafice asupra lui M. Costăchescu) şi reluarea (la p. 89) a textului 


64 Cf. A. Fochi, op. cit., pp. 904-909. 

Cântecul mioarei (inclusiv revelatoarele „Observaţiuni“ din ampla 
notă redactată de M. Costăchescu). 

- Minuţioasa analiză (profund donquijotescă!) a textului rea- 
lizată pe aproape douăzeci de pagini de D. Caracostea în Mioriţa în 
Moldova, Muntenia şi Oltenia. Obiecţiile d-lui Densusianu. Totalizări 
(a. D. Caracostea, Poezia tradițională română, Bucureşti, Editura pen- 
tru Literatură, 1969, I, pp. 176-193). 

Câteva consideraţii globale le socotesc totuşi folositoare: 

— Este un lucru cu totul îndoielnic, inexplicabil şi, de fapt, impo- 
sibil ca un cântăreţ atât de genial din 1902, precum... ciobanul orb 
Gh. Avasiloaiei, să fi posedat un repertoriu atât de sărac (M. Costă- 
chescu nu a putut culege de la acesta decât abia încă două balade şi 
alte texte lirice)! Să se fi născut el, oare, mai mult pentru a ne lăsa 
magnifica, incomparabila sa Mioriţă?! 

- Absurdul, imposibilitatea variantei sale ca manifestare ingenuă 
a spontaneităţii orale rezultă şi din faptul că umilul nevăzător e sin- 
gurul cântăreţ din popor care, nu se ştie prin ce minune va fi cunos- 
cut „mândra fetiţă“ din pseudo-varianta romanţioasă a lui G.Dem. 
Teodorescu; ba încă tocmai pe „mândra copiliţă“ o evocă el într-o 
formulare motivică tot mai originală! Mâna pricepută a culegătoru- 
lui e mult mai activă şi „originală“ aici decât orice va fi putut dicta 
culegătorului sărmanul cântăreţ orb... 

- Un aspect cu totul simptomatic pentru abilitatea profesorului 
filolog ieşean în mânuirea şi considerarea variantelor folclorice re- 
zultă, de fapt, şi din preţioasele sale mărturisiri cuprinse în „Obser- 
vaţiuni“ la cea de-a doua versiune a baladei păcurarului orb din 
Goieşti. După ce arată că: „o variantă a acestui cântec, mai necom- 
plectă decât aceasta, am încredinţat-o acum vreo nouă ani învăţă- 
torului V. Moisiu, ca s-o trimeată vreunei publicaţii populare. Ea a 
şi apărut în revista Moldova...“ etc., profesorul M. Costăchescu ob- 
servă în bună cunoştinţă de cauză: „Cântecul ce public mai sus, faţă 
cu celălalt, e mai complet“.65 Dar, foarte ciudat, profesorul filolog 
schiţează parcă în cele din urmă un adevărat proiect pentru un fel 
de versiune definitivă a Mioriţei sale (după ce sărmanul său cântă- 
reţ cioban era demult oale şi ulcele!), când scrie: „Observ iarăşi că 
nici varianta de mai sus nu e completă, ca povestirea faptului, lupta 
între ciobanii de demult, pentru oi, şi stăpânirea locurilor de păşu- 


65 Cf. Folclor din Moldova. Texte alese din colecțiuni inedite, |, Bucureşti, Editura 
pentru Literatură, 1969, p. 89. 

ne, — lipsindu-i unele amănunte, cătră sfârşitul ei, pe care cititorul 
atent le poate observa singur“. Şi încheie: „Asupra importanţei şi 
frumuseţii ei, nu mai insist, socotind-o numai ca cea mai frumoasă 
variantă, găsită până azi “.66 

— Marele şi incontestabilul merit al pseudo-variantei M. Costă- 
chescu rămâne oricum puternica impresie produsă asupra lui Mi- 
hail Sadoveanu care, după cum sugerează însuşi M. Costăchescu, 
se va fi inspirat negreşit de aici pentru Orb sărac din Hanul Ancuţei 
şi, cum presupunem noi, şi pentru Baltagul, care nu pare străin de 
partea finală a textului Costăchescu: „...la dealul bărbat, / la dru- 
mul săpat, / la bradul plecat / el îi îngropat / în ţărnă astupat, / la 
capăt de deal, / la muche de mal, / la valea adâncă, / la poteca 
strâmtă, / de vânt nebătută, / de ochi nevăzută...“67 

În încheiere, se cuvine remarcat că una dintre calităţile inco- 
mensurabile ale Mioriţei lui Alecsandri este însăşi marea emulaţie 
îndemnând de atâtea ori pe culegători să se măsoare cu neîntrecuta 
variantă-princeps a Poetului de la Mirceşti, care-şi are, totuşi asigu- 
rată o largă atestare şi incontestabilă bază de masă în deplina ora- 
litate spontană ulterioară, în timp ce faimoase pseudo-variante, ca 
textul lui G.Dem. Teodorescu cu „mândra fetiţă“ şi M. Costăchescu 
cu „mândra copiliţă“, rămân pentru vecie doar măreţe unicate, 
straşnice fabricate! (De altfel, după cum se ştie, marele Sadoveanu 
s-a silit el însuşi să compună în cele din urmă o proprie Mioriţă a sa68, 
ceea ce rămâne un fapt memorabil privitor la înseşi rădăcinile fol- 
clorice ale istoriei literaturii române...). Cât despre necontenitele 
rătăciri ce decurg din acceptarea prea îngăduitoare a fabricatelor şi 
pseudo-variantelor mioritice, acestea se pot afla din nefericire până 
în ultima vreme chiar şi în unele consideraţii şi comentarii atât de 
temeinice ca acele pe care le datorăm unor prestigioşi şi experimen- 
taţi cercetători precum O. Buhociu (1979), Gh. Vrabie (1984) sau 
N. Brânda (1991). 6 


6 Ibidem, pp. 89-90. 
67 Cf. A. Fochi, op. cit., p. 909. 
65 Ibidem, pp. 145-146. 


69 Cf. Octavian Buhociu. Folclorul de iarnă, ziorile şi poezia păstorească, Bucureşti, 
Editura Minerva, 1979; Gh. Vrabie — cf. supra, nota 63; N. Brânda, Mituri ale antro- 
pocentrismului românesc, |, Miorița, Bucureşti, Editura Cartea Românească. 1991. 

DL. N. BRÂNDA 
FAŢĂ CU MIORIŢOLOGIA* 


„Mioriţologia” — termen maliţios lansat în 1946 de spiritul in- 
cisiv al lui C. Brăiloiu! — s-a îmbogăţit în ultima vreme cu o nouă 
contribuţie, masivă (527 de pagini!), sub semnătura d-lui N. Brânda: 
Mituri ale antropocentrismului românesc 1. Mioriţa, Bucureşti, Editura 
Cartea Românească, 1991. Deşi numele (şi amploarea volumului 
respectiv) constituie o veritabilă surpriză (nostra culpa pentru re- 
gretabila lipsă de informare pe care o mărturisim cu sinceră sfială!), 
totuşi vădita maturitate ştiinţifică şi vioiciunea calamului bine stru- 
nit al autorului ne solicită cu tot dinadinsul, chiar dacă cu oarecare 
întârziere, atenţia cuvenită. 

Din cele două succinte capitole introductive (intitulate: Text ca 
pretext, cu dedicaţia „Părinților“; Umanism şi antropocentrism) aflăm 
date utile despre „istoria” acestei impunătoare lucrări. „Fiecare carte 
îşi are istoria ei” (începe autorul, cu evocarea implicită a celebrei 
formule latine...): de la o iniţială comunicare, din 1975, în sesiunea 
omagială a Muzeului de Artă al RSR, urmată de alte etape prelimi- 
nare, până ce „În toamna anului 1982, cartea era redactată, în 1983, 
luna mai, fiind predată editurii într-un manuscris conţinând 525 de 
pagini”.2 

Motivația lucrării este aceea de adâncă insatisfacţie savantă, de 
unde hotărârea de salvare a situaţiei dureroase a mioriţologiei: 
„Astfel, încercând dimensionarea antropocentrică a unui mit axial 
al civilizaţiei româneşti, respectiv Miorița, ne-am izbit de starea re- 


* Din Revista de Etnografie şi Folclor, 38 (1993), nr. 4, pp. 353-367. 
1 Cf. C. Brăiloiu, Sur une ballade roumaine (La Mioritza), Genăve, [Kundig), 1944, p. 3. 


2 Cf. N. Brânda, Mituri ale antropocentrismului românesc. |. Mioriţa, Bucureşti, Editura 
Cartea Românească, 1991, p. 8. 

lativ precară a exegezei mioritice, ne-am convins că după un secol 
şi aproape jumătate de exegeză, singura şansă de înţelegere a valo- 
rilor conţinute în baladă, a valorificării lor, este reluarea cercetării 
de la început”.3 

Am reţinut menţionând textual atare date introductive, spre a 
limpezi din capul locului de ce din „exegeza mioritică” anterioară, 
citată mai departe în lucrare (şi în bibliografia finală) lipsesc prin- 
tr-o omisiune, altfel inexplicabilă, orice indicii privitoare la unele 
contribuţii, poate nu tocmai neglijabile, cum ar fi cele apărute, spre 
pildă, în anii 1985 şi 1989: 

- N. Boboc, Motivul premioritic în lumea colindelor, Timişoara, 
Editura Facla, 1985, 248 p.; sau 

- ALI. Amzulescu, Mioriţa. Controverse — restituţii, capitol iniţial 
(de 120 p.) din volumul Repere şi popasuri în cercetarea poeziei popu- 
lare, Bucureşti, Editura Minerva, 1989. 

Este, totuşi de presupus că aceste două publicaţii cu greu vor 
fi putut schimba lamentabila „starea relativ precară a exegezei mio- 
ritice”. De aceea se cuvine a ne bucura sincer că „după un secol şi 
aproape jumătate de exegeză, singura şansă de înţelegere a valori- 
lor conţinute în baladă, a valorificării lor, este reluarea cercetării de 
la început”; mai cu seamă când această singură șansă este asigurată, 
slavă cerului, de apariţia benefică pe care, cu toată modestia de cu- 
viinţă, o anunţă exerciţiile preliminare iar, în cele din urmă, exegeza 
providenţială a d-lui N.B., menită să compenseze convingerea sa de- 
spre incriminata lipsă de substanţă şi regretabila pierdere de vreme 
de „un secol şi aproape jumătate de exegeză”... 

Este, desigur, un ciudat mod — revoluţionar? — de a arunca, cu 
pripită deliberare, la coşul încăpător al istoriei acest un secol şi 
aproape jumătate de exegeză, prin demolarea hotărâtă a mioriţolo- 
giei anterioare o dată cu apariţia mesianică a noului mioriţolog, 
profund inovator - dl. N.B., care priveşte oarecum în urmă cu 
răzvrătită mânie... Zicala cu lauda de sine, sau cea cu pomul lău- 
dat... ne determină să parcurgem totuşi în continuare, cu prudenţă, 
tomul epocal al d-lui N. Brânda. 

Cartea este alcătuită din trei părţi: [. Critică şi construcție (pp. 
19-230), unde se desfăşoară (în 18 capitole, cu o titulatură foarte 
incitantă) mai cu seamă latura critică menţionată în titlu — critica 
ascuţită a principalelor vechi exegeze; II. Jertfa creatoare (pp. 231-334), 


3 Cf. N. Brânda, op. cit., p. 8 


200 


cu nouă capitole de evocare a evoluţiei istorico-geografice, la diver- 
se popoare, a străvechiului cult, cu mitologia şi ritualistica „zeilor 
vegetației”, începând din zorile preistoriei umanităţii; şi III. Mioriţa 
(pp. 335-522) cu 20 de capitole în care — cităm textual: „După ce 
prima secţiune a acestei cărţi a încercat să valorifice critic exegezele 
de bază ale Mioriţei, după ce partea a doua a dorit să treacă în 
revistă ontologia divinităţilor aşa cum este ea ilustrată în miturile şi 
riturile acestor divinităţi, această a treia secţiune ar urma, pornind 
de la concluziile celorlalte două, să încerce o nouă restituire seman- 
tică a textului mioritic etc.”4 

Într-o privire globală, lucrarea d-lui N. Brânda, realizată cu 
multă pasiune şi cu o străduinţă vrednice de invidiat, confirmă pe 
deplin părerea pe care mi-o exprimam în 1989 cu aceste cuvinte: „In 
ultimii 10-15 ani, [...] se profilează, totuşi, vrând-nevrând, începu- 
turile semnificative ale unei etape noi în exegeza Mioriţei”.5 

Cum cercetarea temeinică a rezultatelor muncii înaintaşilor 
este firesc a fi platforma de pornire pentru necesitatea resimţită de 
oricine ar dori în viitor „să încerce o nouă restituire semantică a tex- 
tului mioritic”, aşa se face că lucrarea d-lui N. Brânda analizează, în 
prima sa parte, acordând de la caz la caz o atenţie şi o extensiune 
diferențiată unui şir selectiv de cel puţin 28 de contribuţii la studiul 
Mioriţei, de la V. Alecsandri la I. Taloş. În această amplă înlănţuire 
critică se dezvăluie şi interesul preponderent al autorului pentru 
toţi cei care alcătuiesc, în decursul timpului, filiera poziţiei mitolo- 
gizante pentru descoperirea rosturilor tradiţionale şi a înţelesului 
fundamental al Mioriţei. De aceea, mai cu seamă Al. Odobescu, G. 
Coşbuc, Theodor Speranţia, H. Sanielevici şi M. Coman se bucură, 
fiecare în felul său, de privilegiul de a contribui la desluşirea şi con- 
solidarea treptată a opiniei spre care înclină, iar în cele din urmă se 
pronunţă răspicat, cu noi accente şi sporite argumente, autorul, ani- 
mat de convingerea şi intenţia ca în cea de-a treia secţiune a lucrării 
„-.„Să încerce o nouă restituire semantică a textului mioritic” În ce 
priveşte calea de urmat, încă de la p. 21 se afirmă desluşit: „În ana- 
liză, vom oferi un spaţiu prefereriţial mitologizanţilor prezentaţi în 
detaliu”; aceasta deoarece contribuţiile mitologizante ,...anticipează 
nu numai platforma mitologică a propriului nostru demers, ci, în- 
tr-o anumită măsură, şi unele date particulare ale lui”. 


4 Cf. N. Brânda, op. cit., p. 337. 


5 Cf. Al.I. Amzulescu, Repere şi popasuri în cercetarea poeziei populare, Bucureşti, Editu- 
ra Minerva, 1989, p. 109. 

Opţiunea făţişă şi treptat consolidată a d-lui N. Brânda, de a 
urma cu deplină convingere continuând modalitatea filierei inter- 
pretării mitologizante a Mioriței este departe de a ne surprinde, după 
cele de la început subliniate cu privire la spiritul inovator promis... 
Cu adevărat — şi neplăcut! — surprinzătoare este însă osteneala, şi 
verva, cheltuite pe parcursul primei părţi a lucrării, spre a combate 
minimalizând, ba chiar demolând aproape cu totul, unele însemnate 
contribuţii folcloristice cu adevărat clasice în materie de mioriţolo- 
gie, precum cele datorate îndeosebi lui D. Caracostea, O. Densusia- 
nu şi A. Fochi. 

Pentru cine străbate cu adevărat sine ira et studio desfăşurarea 
istorică a procesului mioriţologiei nu se poate să dobândească o altă 
imagine, deplin coerentă, asupra perspectivei evolutive a cercetă- 
rilor acumulate „după un secol şi aproape jumătate de exegeză”, 
decât aceasta: 

1. 1850-1915: Vremea începuturilor (a celor dintâi culegeri de 
texte şi a primelor comentarii şi încercări de explicare studioasă a 
Mioriţei); 

2. 1915-1964: Perioada de maturitate, clasică, a culegerilor şi 
studiilor despre Mioriţa (de la cuceririle geografiei folclorice dato- 
rate lui D. Caracostea şi de la păstorismul obsesiv al lui O. Densu- 
sianu la minuţioasa sinteză pozitivistă a lui A. Fochi); 

3. Începând din anii 1970: Noi orientări şi poziţii critice, etno- 
logice şi antropologice, în mioriţologie. 

Departe de a înţelege şi aprecia cum se cuvine, întâi aportul cu 
adevărat original, adânc inovator, al studiilor atât de pasionate şi 
meticuloase care îl situează pe D. Caracostea la cel mai deplin nivel 
european al vremii sale în privinţa exigenţei cercetărilor contempo- 
rane în materie de folclor şi etnografie, dl. N. Brânda critică stărui- 
tor şi fără rezerve tocmai „geografia motivelor”. Repudiind însuşi 
fundamentul viziunii, pe atunci inovatoare, cu privire la principiul 
analizei variaţiei şi al variantei folclorice în funcţie de geografia zo- 
nală, din care D. Caracostea îşi formează chiar punctul original de 
pornire care devine un bun câştigat al studiilor sale (Miorița în 
Moldova; Mioriţa în Muntenia şi Oltenia etc...), ce aşează în loc dl. 
N. Brânda? O declară tranşant, dar regretabil pseudo-inovator, ba 
chiar cu totul ciudat (şi de fapt retrograd): „Am obiecta de la început 
că Mioriţa nu e realitate geografică, ci una spirituală, că existenţa ei 
spaţializată - dincolo de conţinutul textului — este o problemă de 
colportaj, de care semiologul poate face abstracţie în cea mai mare 

parte”.6 E, cum se vede, proclamarea bătăioasă a ceea ce ar dori, 
probabil, să fie „dimensionarea antropocentrică a unui mit axial al 
civilizaţiei româneşti”, desprins de rădăcinile sale textuale istorico- 
geografice, dat o dată pentru totdeauna, veşnic identic şi egal cu 
sine. În aceste condiţii nu cumva ceea ce dl. N. Brânda incriminează 
lui D. Caracostea i se potriveşte cu atât mai vârtos tocmai d-niei sale: 
„Hotărât lucru, apriorismul metodologic este factorul dizolvant al 
discursului său”?7 Pledând fără rezerve împotriva cercetării moti- 
vice (un alt principiu binecunoscut pe care, pe lângă criteriul geo- 
grafic, D. Caracostea îl aşează cu rigoare la temelia studiilor sale), 
care este poziţia critică a d-lui N. Brânda? Fără zăbavă ne-o spune 
însuşi autorul: „Mioriţa e unitate în sine, egală cu sine, care trăieşte 
într-o organicitate perfectă, iar exudaţia şi exaltarea oricăreia dintre 
componentele ei în detrimentul celorlalte este egală cu distrugerea 
ideii de unitate exemplară a universului abordat”.8 După cum se 
vede, ceea ce aşează revoluţionar dl. N. Brânda în locul viziunii 
pretins metodologic greşite a lui D. Caracostea este un punct de ve- 
dere cu totul lipsit de consistenţă, punând, în numele idealului său 
aşa-zis semantic, imuabilitatea îngheţată nicăieri de găsit, în locul 
principiului incontestabil şi definitiv câştigat în cercetarea folcloris- 
tică Variationstrieb?, principiul varianţei, deci al importanţei cercetă- 
rii meticuloase şi neobosite a „variantei“ — singura realitate concretă 
în folclor. De unde şi această straşnică descoperire: „Mioriţa este în 
întregime un arhetip ce nu-şi schimbă prea mult formula epică, 
fiindcă ea este, sub acest raport, demult expresia unei perfecţiuni: 
ireductibilă, esenţializată, geometrizată”.10 Hotărât lucru, este un 
mod de a vedea cu totul ciudat, prea original (dar vechi încă de la 
'48 — veacul trecut)! De unde, negreşit, şi curajul nesăbuit al d-lui 
N. Brânda de a privi cu o suficienţă uluitoare (aproape de sacrile- 
giu!), repudiind cu nesocotinţă cvasi-infantilă moştenirea nepreţui- 
tă a cercetărilor neobosite, de o viaţă întreagă, ale lui D. Caracostea 
(ba încă poate că „...tocmai din cauza pauperităţii materialului de 
analiză” - după cum zice dl. N. Brândalt), dar cercetări atât de sub- 


6 Cf. N. Brânda, op. cit., p. 62. 

7 Ibidem, p. 73. 

5 Ibidem, p. 59. 

9 Cf. Al.I. Amzulescu. op. cit., p. 127. 
10 Cf. N. Brânda, op. cit., p. 81. 
11 Ibidem, p. 62. 

stanţiale în severitatea, în rigoarea lor raţională, mereu neîmpăcată 
în maieutica lor chinuitoare... E parcă un fel de revoltă în genunchi 
a nepoților răzvrătiți împotriva strămoşilor! 

Concluzia neînduplecată a menţiunilor critice ale d-lui N. Brân- 
da este în consecinţă, următoarea: „Sintetizând, exegeza mioritică 
a lui D. Caracostea e impresionantă prin dimensiunea întreprinde- 
rii, prin eforturile permanente spre epuizarea subiectului, dar, din 
păcate, concluziile sunt de cele mai multe ori false concluzii care — 
şi aici greşeala nu-i aparţine lui Caracostea -— vor funcţiona ca mo- 
dele operaţionale în multe din judecăţile exegezelor ulterioare”.12 

Pentru edificarea cititorului, este suficient să trimitem, prin 
contrast, la cele pe drept cuvânt arătate cu desăvârşită competenţă 
de O. Bârlea, în prefața la ediţia din 1969 a studiilor lui D. Cara- 
costea întrunite în două volume de D. Şandru'3; sau poate că cel 
mai potrivit lucru ar fi să-i cerem neîndurătorului critic semiolog, 
din anul 1991, să reia, cu sporită atenţie, însăşi lectura operei lui 
D. Caracostea privită neapărat în contextul şi în condiţiile stadiului 
cultural-ştiinţific al anilor când D. Caracostea şi-a formulat consi- 
deraţiile sale... 

Se poate, desigur, să nu acceptăm întru totul unele dintre păre- 
rile şi sugestiile la care s-a oprit D. Caracostea (cum este cazul con- 
sideraţiilor cu privire la faimosul text macedo-român în conspectul 
variantelor Mioriţei...), dar nu se poate nicidecum contesta valabili- 
tatea imperturbabilă a principiului cercetării motivice şi al geogra- 
fiei folclorice ca temei esenţial pentru încercarea de a reconstitui, 
în genere, însăşi istoria (şi evoluţia semiotică!) a textelor folclorice, 
şi deci şi ale Mioriţei... Se cuvine să nu dăm niciodată uitării, ca un 
crez esenţial, aceste imperioase necesităţi metodologice menţionate 
şi repetat subliniate de D. Caracostea: „Ideea călăuzitoare va fi, ca 
şi în alte domenii de cercetare, de a găsi în studiul coexistenţei felu- 
rite a motivelor în spaţiu un temei pentru a îndestula principala 
preocupare ştiinţifică: lămurirea dezvoltării lor în timp”.14 Sau, 
cum o spune, şi mai răspicat, în alt loc: „Numai după ce vom avea 
o reprezentare clară a morfologiei şi a geografiei motivelor, putem 
să descifrăm din coexistenţa în spaţiu succesiunea genetică în timp 


12 jdem, p. 82. 


13 Cf. D. Caracostea, Poezia tradiţională română, ediţie critică de D. Şandru, prefaţă de 
Ovidiu Bârlea, 2 volume, Bucureşti, Editura pentru Literatură, 1969. 
14 Ibidem, L, p. 62. 

şi din adâncirea formelor semnificaţia lor”.15 Iar în alt loc conchide 
şi mai succint principial: „Răspândirea geografică şi morfologia 
motivului sunt temeiurile necesare pentru istoria lui”.16 

Reamintim în această privinţă, dacă mai era nevoie, şi aceste 
rânduri autobiografice ale lui D. Caracostea: „Spre deosebire de 
şcoala finlandeză, independent de ea, şi într-o vreme când ea era 
încă în faşă, am introdus în cercetarea epicei noastre poporane punc- 
tul de vedere geografic, dar nu numai pentru a descifra minuţios 
din coexistenţa motivelor succesiunea lor, dar şi pentru a urmări 
valoarea stilistică a diferitelor plăsmuiri. În cercetările publicate de 
la 1914, metoda istorico-geografică era nedespărţită de adâncirea 
estetică. Ne aflam pe o poziţie necesară: azi cercetătorii străini văd 
că numai înfrăţirea metodei istorico-geografice cu morfologia artis- 
tică a motivelor poate duce la lămurirea domeniului ”.17 

Este adevărat că, la vremea sa, bătrânul Caracostea nu pome- 
neşte încă de semantică şi semiotică; dar aceasta va fi abia apanajul 
(furios!) al ultimelor noastre decenii, când puţini au rămas imuni la 
noul... mal du sitcle, de care nu a fost scutit nici dl. N. Brânda, când 
se arată decis „...să încerce o nouă restituire semantică a textului 
mioritic” — cum însuşi d-nia sa menţionează a fi rostul tomului său 
monumental. (Şi aici nu e decât începutul dintr-o serie de volumel6 
în care, probabil, în acelaşi chip se va desfăşura, sub privirea ageră 
a autorului, împletirea semiotică a antropocentrismului cu mito- 
logia spre a realiza — după memorabila formulă a lui L. Blaga — 
„chiromanţia ascunselor fundaluri”...) 

Nu stăruim mai mult asupra felului în care dl. N. Brânda 
priveşte, din păcate, minimalizând opera lui D. Caracostea, nici în 
legătură cu O. Densusianu; dar nu se poate să nu ne oprim, cum se 
cuvine, asupra criticii nimicitoare a d-lui N. Brânda cu referire la 
opera lui Adrian Fochi. 

Pentru cine cunoaşte cât de cât marea monografie a lui A. Fochi, 
vor fi de-a dreptul surprinzătoare mai cu seamă rândurile conclu- 
ziei finale a capitolului pe care antropocentrismul inovator al d-lui 
N. Brânda îl închină contribuţiei lui A. Fochi la cercetarea Mioriţei: 
„Copleşit de tezisme — scrie dl. N. Brânda -, de idei străine ce se 


15 Cf. D. Caracostea, op. cit., 1, p. 298. 
16 Ibidem, p. 304. 

17 Ibidem, p. XIII. 

18 Cf. N. Brânda, op. cit., p. 8. 

impuneau afirmate în cercetare, pornind în întreprinderea sa nu de 
la text, ci de la pretextele exterioare creaţiei Mioriţei, demonstraţia 
a eşuat. Organicist şi fragmentarist în diacronie, ilogic şi nereuşind 
comprehensiunea fenomenului folcloric în realitatea integratoare în 
cazul fixării locului genezei, inoperant şi cantonat într-un istorism 
mărunt în abordarea timpului genezei, acest studiu, altfel extrem de 
laborios şi de întins, cel mai întins care s-a scris despre Mioriţa, este 
un studiu prin care bibliografia mioritică înaintează prea puţin”.!? 
Demolarea este totală, concluzia e de-a dreptul închizitorială — ce 
s-ar mai putea spune decât parcă: opus igni, auctor patibulo dignus!... 
Să fie oare chiar aşa? Poate că singurul lucru adevărat în aceste rân- 
duri este aprecierea despre „„...acest studiu, altfel extrem de laborios 
şi de întins, cel mai întins care s-a scris despre Mioriţa” — nefiind 
depăşit, probabil, decât de lucrarea revelatoare a d-lui N. Brânda. 
În rest, este oare posibil? „„...copleşit de tezisme, de idei străine...”; 
şi mai cu seamă „,...pornind în întreprinderea sa nu de la text...”? 
„...nereuşind comprehensiunea fenomenului folcloric, în realitatea 
integratoare...”! Cine?? Fochi??? Primul (şi singurul) care, până la 
data apariţiei lucrării sale, în 1964, cu incomparabilă migală, cu ca- 
târească tenacitate (fie-mi iertată comparaţia!) s-a străduit şi a reuşit 
să adune şi să aşeze în cadrul uriaşei, fundamentalei sale mono- 
grafii, toate, dar absolut toate, textele Mioriţei culese de pretutindeni 
(chiar şi pe cele ivite după predarea iniţială la tipar a lucrării şi de 
aceea grupate în capitolul „nestudiate”20); iar apoi toate aceste ver- 
siuni şi variante (cu excepţia celor nestudiate), utilizate cu neîntre- 
cută, unică meticulozitate pozitivistă în procesul descrierii analitice 
exhaustive şi detaliate tocmai sub criteriul motivic (horribile dictu!). 
Cum este oare cu putinţă să afirmi — împotriva deplinei evidențe — 
că lucrarea lui Fochi „,...este un studiu prin care bibliografia miori- 
tică înaintează prea puţin”?! 

Există, fireşte, o seamă de scăderi, sau erori, inerente unei atare 
opere care se vrea — şi este — cu adevărat exhaustivă. Toate sunt însă 
aspecte minore, care se cer discutate şi revizuite o dată cu trecerea 
vremii, însă cu toată înţelegerea şi chiar respectul pentru incontes- 
tabilele merite, preponderente, ale lucrării, realizată cu atâtea greutăţi 
şi stavile obositoare în anii „obsedantului deceniu"... 


19 Cf. N. Brânda, op. cit., p. 182. 
20 Cf. Adrian Fochi, Mioriţa. Tipologie, circulaţie, geneză, texte. Cu un studiu intro- 
ductiv de Pavel Apostol, Bucureşti, Editura Academiei, [1964], pp. 991-1056. 

Nu trebuie uitat aceasta - câtuşi de puţin. 

Este firesc, şi suntem cu toţii îndreptăţiţi, ca măcar după ultima 
noastră revoluţie (din 1989), să avem şi să putem exprima în deplină 
libertate propria noastră părere, oricare ar fi ea. Dar ceea ce crede, 
şi afirmă coram populo, campionul antropocentrismului românesc în 
privinţa uriaşei contribuţii a lui A. Fochi la cercetarea şi cunoaşterea 
Mioriţei — lucrare realizată în anii atât de grei ai „luptei de clasă” —, 
este o mare nedreptate, ba chiar o neîngăduită şi sfruntată infamie! 

Ca unul ce m-am aflat în situaţia de a cunoaşte din destul de 
aproape marile greutăţi cu care s-a confruntat pe atunci total ne- 
cunoscutul A. Fochi, mistuit de o profundă, neîntrecută şi aproape 
maladivă (!) pasiune şi pornire spontană pentru această capodope- 
ră a folclorului nostru — Miorița, afirm în deplină cunoştinţă de cauză 
că, după uriaşul volum de muncă asiduă depusă de A. Fochi ca un 
veritabil bos suetus aratro... pentru adunarea de pretutindeni a tex- 
telor şi după realizarea cu pătimaşă migală a studiului, o osteneală 
poate că tot atât de chinuitoare, dacă nu chiar mai mult (!), a trebuit 
să ducă, ani grei, pentru a birui pe atunci insurmontabilele adver- 
sităţi, ba chiar piedici din partea preavigilentelor furci caudine ale 
tuturor vămilor redacţionale-editoriale, cu atât de supărătoarele, 
interminabilele, mereu suspicioasele cerinţe şi pretenţii, tot mai 
ascuţite, de revizii şi schimbări aproape fără drept de apel în pro- 
cesul lecturii şi cenzurii preventive a tuturor textelor care aspirau la 
lumina tiparului în acei ani grei, mai cu seamă în supraexigentul for 
al Editurii Academiei... În cele din urmă a fost o adevărată fericire, 
şi aproape un miracol, că, în genere, după ingerinţele tăioase — la 
propriu! — ale... obsedantului deceniu s-a ivit tocmai atunci şi ne- 
sperata, salvatoarea detentă conjuncturală cu acea dulce... slăbire 
de hăţuri din jurul anului 1964. Dacă aceasta ar fi lipsit, poate că şi 
astăzi marea monografie a lui A. Fochi ar fi zăcut, neştiută, pierdută 
în obscuritatea manuscrisului! Un semn mai mult decât evident — 
despre care nu se pomeneşte niciodată! —, un adevărat stigmat 
dureros al nenumăratelor concesii cerute, şi ingerinţe obligate, din 
umbra arcanelor redacţionale-editoriale (astăzi cu totul greu de în- 
ţeles şi rămase pentru vecie necunoscute, ascunse sub obrocul tăcerii) 
se află puternic şi pe vecie înscris ca o cicatrice neştearsă pe chiar 
frontispiciul lucrării — e tocmai faptul că în cele din urmă lucrarea 
despre Miorița a necunoscutului, în acei ani, A. Fochi, nu putea, nu 
a fost îngăduit să apară fără a purta pentru vecie, ca semnul cel mai 

dureros al amestecului şi imposturii, larga prefaţă instalată, cocoţa- 
tă, înfiptă ca un ghimpe al... vigilenţei şi prudenţei revoluţionare în 
cuprinsul celor 120 de pagini (!) de la începutul marelui tom al 
lucrării lui A. Fochi, care a devenit astfel pentru vecie... grăitoare 
pe două voci! A fost nevoie ca modestul, începătorul, necunoscutul 
cercetător (oricât de pasionat şi matur) care a fost A. Fochi să îndu- 
re, să admită înjosirea salvatoare ca altcineva,... (figură marcantă; 
nu spun cine!) să expună cu un pas înainte aproape aceleaşi lucruri 
pe care le spunea îndată, însă după aceea, Autorul (!) lucrării aduse, 
şi rămase pentru totdeauna la remorca... marii Introduceri priso- 
selnice, de a cărei lumină cine avea nevoie, cui îi trebuia? Sau care 
putea fi o lucrare de-sine-stătătoare! Era însă oarecum birul nece- 
sarmente plătit pentru cutezanţa, pentru tenacitatea lui A. Fochi de 
a putea semna, la vârsta de 44 de ani, o mare, cea mai mare mono- 
grafie (probabil neîndeajuns de revoluţionară!) a Mioriţei, anno Do- 
mini... (Mă simt dator să mărturisesc aici că în acei ani de început 
de carieră, într-o convorbire oarecum prelungită, la un pahar - lucru 
cu totul excepţional în ardoarea benedictină a lipsei sale de răgaz, 
într-o viaţă dăruită cu o pasiune, fără exagerare, totală, aproape ma- 
niacă (!) zăbavei permanente la masa de scris, până în ultima clipă a 
vieţii sale dăruite, total cheltuite pe altarul cercetării folcloristice — 
A. Fochi mi se destăinuia, colegial — fapt ce mi s-a părut un fel de 
nevinovată, nobilă şi mesianică obsesie a lui — că, după ce „scăpase“ 
cu zile din iadul câmpului special de instrucţie militară de la Săra- 
ta, şi după experienţa dureroasă, soră cu moartea, a zilelor amar- 
nice din bătălia de la Odessa (!), Dumnezeu îi rezervase o adevărată, 
sacră misie pe pământ, pentru tot restul vieţii, aceea de a realiza 
neapărat o întreită datorie — de a cerceta monografic baladele: 
Miorița, Meşterul Manole, Soarele şi luna!). 

Dincolo însă de orice efuziune lirică de circumstanţă, încărcată 
de argumente extra-textuale, colaterale, ca acestea, deschizând şi 
parcurgând cu răbdarea, şi obiectivitatea, cuvenite marea lucrare 
monografică tipărită de A. Fochi în 1964, cine se mai poate îndoi de 
aportul contribuţiei efective a lui A. Fochi la sinteza tuturor încer- 
cărilor anterioare de cercetare (culegeri şi studii) asupra Mioriţei, la 
care se adaugă propria sa contribuţie, ducând înainte, peste cele 
anterior cunoscute şi afirmate de alţii, propriile sale opinii, propriile 
sale vederi — soluţii şi ipoteze mai mult sau mai puţin îndreptăţite, 
în orice caz şi în chip firesc şi acestea, ca toate cele omeneşti, supuse 

uzurii şi depăşirii în timp. Nu este drept, nu se cuvine însă să nu 
reținem tot ce era în monografia lui A. Fochi contribuţie de sinteză 
şi incontestabil aport inovator la timpul său. 

Nu trebuie, spre pildă, nici o clipă uitat că la vremea aceea (în 
anul 1964, când nu fusese încă dat publicităţii studiul lui D. Cara- 
costea, Miorița în Ardeal, apărut abia în 1969), nu exista încă nicide- 
cum o imagine clară, deplin cuprinzătoare a Mioriţei în întreaga ei 
multiformă varietate regională, zonală şi subzonală-locală. Chiar 
dacă, după contribuţiile lui D. Caracostea din anul 1915 şi urmă- 
torii, O. Densusianu tipărise, la finele lucrării sale despre Vieața 
păstorească, un mănunchi selecționat de texte (între care şi texte din 
Transilvania), nimeni nu dobândise încă o viziune destul de coe- 
rentă şi bine rotunjită a Mioriţei din toate părţile zării. Consider că 
este un merit deosebit al lucrării lui A. Fochi în primul rând tocmai 
acela de a fi desluşit minuţios, şi consecvent, până la capăt imensul 
păienjeniş textologic, realizând o dată cu înverşunata identificare şi 
întrunire exhaustivă a „izvoarelor”, atât diferenţierea, cât şi împle- 
tirea, amestecul („contaminarea”), imposibil de lămurit fără apli- 
carea consecventă a metodei geografice şi analizei motivice, spre a 
obţine însă şi „comprehensiunea fenomenului folcloric în realitatea 
integratoare” — pentru a utiliza formularea d-lui N. Brânda. 

Este adevărat, trebuie să recunoaştem, că era, în cele din urmă, 
pentru stadiul atins al cercetării până la el de-a dreptul imposibil să 
depăşească anumite limite ale „comprehensiunii”. În 1964, A. Fochi 
nu putea merge decât pe urmele înaintaşilor săi (îndeosebi pe cele 
ale lui D. Caracostea, O. Densusianu şi C. Brăiloiu), realizând sin- 
teza contribuţiilor acestora, ba încă trebuind, desigur, în condiţiile 
apăsătoare ale ideologiei „luptei de clasă”, „să ia atitudine împotri- 
va”... oricăror lunecări mistico-idealiste (cum puteau fi interpretate 
atunci, în genere mai ales tezele filierei mitologizante)! Poate că cea 
mai mare rătăcire (care cere neapărat cuvenita reparaţie!) este modul 
în care A. Fochi a ajuns să... „veştejească moştenirea” cercetărilor 
vrâncene ale tot atât de pasionatului, insaţiabialului, iremediabilu- 
lui mioriţolog I. Diaconu. (Ce este drept că abia „ediţia definitivă”, 
în patru volume, din anii 1969-1989 — cea mai înaltă manifestare a 
pozitivismului folcloric — va face pe deplin cunoscută cu adevărat 
impresionanta, neîntrecuta minuţie cu care I. Diaconu a zăbovit li- 
teralmente o viață întreagă consemnând neobosit, de omni re scibili — 
et quibusdam aliis, despre răspândirea Mioriţei în satele vrâncene. 

Abia în viitor va trebui relevată şi pusă în adevărata sa lumină 
întreaga contribuţie, pătimaşă, adică obsesiv-pasionată - în sensul 
cel mai bun al termenului - din experienţa unică a profesorului 
I. Diaconu la cercetarea Mioriţei, în ciuda tuturor prejudecăţilor şi a 
limitărilor sale fireşti...). 

În rest, toate exagerările şi rătăcirile lui A. Fochi — ca viziune 
teoretică şi formulare textuală — se explică mai ales prin dificultăţile 
opresive, diformante ale condiţiilor ideologice proprii vremii sale 
(anii '50-'60). Cu toate acestea, lipsa de înţelegere, opoziţia hotărâtă 
a opiniei şi aprecierilor d-lui N. Brânda privitoare la valabilitatea 
metodei cercetării motivice şi a geografiei folclorice ctitorită de 
D. Caracostea şi pusă în acţiune cu deplină consecvență de A. Fochi 
- acesta este temeiul greşit al criticii prea aspre, nimicitoare a d-lui 
N. Brânda, după care A. Fochi ar fi „...copleşit de tezisme, de idei 
străine ce se impuneau afirmate în cercetare; organicist şi fragmen- 
tarist în diacronie; cantonat într-un istorism mărunt în abordarea 
timpului genezei...” etc. De aceea îmi îngădui să consider şi astăzi 
că observaţiile şi menţiunile critice privitoare la Miorița lui A. Fochi, 
formulate de mine între anii 1975-1989, se desfăşoară în limite rezo- 
nabile, cu mult mai aproape de relevarea valorii, totuşi eminamente 
pozitive, a operei lui A. Fochi. Căci, orice s-ar spune, lucrarea lui 
A. Fochi, din 1964, rămâne cartea-cărţilor despre Mioriţa. A. Fochi 
nu este desigur infailibil, de nedepăşit, dar pozitivă este atât latura 
analitică, precum şi cea sintetică pentru limpezirea minuțioasă a 
„orfologiei” textelor, inclusiv contribuţia sa la cercetarea efectivă, 
sistematică de teren. Cartea lui A. Fochi realizează mai ales însu- 
marea exhaustivă necesară pentru l'6tat des travaux până la anii săi, 
chiar dacă lucrarea păcătuieşte poate prin „stilul apodictic” — cum 
remarcă dl. N. Brânda —, prin unele excese critice (între care îndeo- 
sebi împotriva lui I. Diaconu), prin pozitivismul său excesiv, prin 
unele concesii la cenzura epocii, dovedind vămile plătite dogma- 
tismului epocii; în rest, A. Fochi binemerită veşnica, întreaga noas- 
tră recunoştinţă pentru osteneala pasiunii sale îndârjite, realizând 
întâia şi, de fapt, singura monografie omnilaterală a unui cântec 
epic din folcloristica noastră. 

Dar să privim mai departe, cu toată binevoitoarea înţelegere, 
fără parti pris, însuşi scopul propus iar, în cele din urmă, în liniile 
sale esenţiale, firul demonstraţiei, al soluţiei interpretative a Miori- 
ței şi al argumentării desfăşurate în lucrarea d-lui N. Brânda. 

Dintre repetatele proprii formulări, risipite cu generozitate în 
tot cuprinsul cărţii oferind exprimarea cu luciditate mai întâi a 
însăşi tezei fundamentale a lucrării sale, ne oprim, spre pildă, la 
această „profesiune de credinţă”. Autorul îşi propune: „Să încercăm 
restituirea unei Mioriţe integrale, ca mit axial al culturii româneşti, 
venind dintr-un timp imemorial, cu o continuitate dependentă de o 
structură socială specifică, o continuitate în devenire nu în primul 
rând morfologică, ci mai ales semantică — aceasta e profesiunea 
noastră de credinţă” 21 Neclar e, totuşi, aici ce trebuie oare înţeles 
prin acea „continuitate dependentă de o structură socială specifică 
(sublinierea noastră)” etc...? 

Poate că mai desluşite sunt următoarele „rânduri” chiar dacă 
oarecum neglijent întinate, din fuga condeiului, de o anume accen- 
tuare în formulare banală, de un prozaism regretabil: „Convin- 
gerea intimă a autorului acestor rânduri e că Mioriţa are la origine 
un mit esenţial, funcţionând în civilizaţia noastră arhaică pe post de 
(sublinierea noastră) entitate vectorială, codificând un sistem de 
credinţe definitoriu pentru acel tip de civilizaţie, un mit care, prin- 
tr-o succesivă alunecare de funcţie a rămas (sau a devenit) textul 
actual, pe care noi îl consemnăm şi-l întelegem de obicei ca operă 
literară subordonată unor criterii exclusiv estetice”.22 Intenţia ce 
rezultă, în orice caz, cu desăvârşită claritate este ca, în cele din urmă, 
cercetând Mioriţa actuală, „să-i restituim semnificaţia originară ”.23 

Se vede bine că în dorinţa, şi în stăruința, de a explica şi înţe- 
lege cum se cuvine, în profunzimile sale, în rădăcinile sale istorice, 
cântecul Mioriţei, dl. N. Brânda a preferat, a îmbrăţişat de fapt cu 
toată convingerea calea mitologică, deschisă iniţial de comentariile 
lui Al. Odobescu, la numai zece ani de la apariţia textului Alecsan- 
dri. De aceea, spre a fi mai convingător, pentru a oferi şi cititorului 
posibilitatea de a înţelege „devenirea semanticii textului”24, dl. 
N. Brânda a zăbovit în a doua parte — mediană -— a lucrării (II. Jertfa 
creatoare?5) trecând pe larg în revistă, în evoluţia sa istorică, mito- 
logia zeilor vegetației, înfăţişând sub diversele lor reluări şi ipostaze 
istorice miturile divinităţilor vegetației (mitul jertfei creatoare a 
divinității asasinate)... 


21 Cf. N. Brânda, op. cit., p. 339. 
22-24 jpidem. 
25 Ibidem, pp. 231-334. 

Este, poate că un bun serviciu documentar, cultural-ştiinţific. 
Această a doua parte a lucrării rămâne ca o prețioasă, şi izbutită, 
recapitulare bine documentată pentru a înţelege, de la origini, ros- 
turile apariţiei şi ale evoluţiei continue a credințelor şi practicilor 
izvorâte din mentalitatea celor mai îndepărtate timpuri ale trecerii 
umanităţii, ale progresului antropologic, de la etapa încă paleolitică 
a vânătoriei şi a culesului roadelor din natură, la civilizaţia fazei 
apariţiei şi a primelor etape ale dezvoltării agriculturii. Este o bine- 
venită, meritorie recapitulare metodică, amănunţită şi mult îm- 
bogăţită ştiinţific-informativ, dezvăluind pe larg înseşi temeiurile 
mai puţin explicite ale tuturor celor care, în procesul dezvoltării 
mioriţologiei, au îmbrăţişat şi au abordat calea explicării Miorifei, 
înainte de orice, pe baza tradiţiei vechilor credinţe de acest fel (de la 
Al. Odobescu la M. Coman). Se arată astfel cum diversele ipostaze 
ale mitului jertfei creatoare a divinității ucise constituie adevărate 
„permanenţe ale culturii umane”26 din cele mai îndepărtate locuri 
şi timpuri. „Ne-am dezvoltat ideile — scrie dl. N. Brânda - apelând 
mereu la întregul material al categoriei invocate, deoarece o inter- 
pretare realizată prin selecţie preferenţială poate numai propune, 
nu şi impune un adevăr. Înainte însă de a vedea ce sunt aceste di- 
vinităţi, ale vegetației, să vedem când, de ce şi din ce s-au născut”.27 

În acest sens merită a fi reținute următoarele consideraţii: „Un 
element cert şi esenţial în reliefarea statutului lor ontologic, e fap- 
tul că, funcţional, nu fac parte din generaţia primară de divinităţi 
şi deci nu participă la cosmogeneză. Cronologic apariţia primelor 
modele poate fi fixată în finalul mezoliticului şi la începutul neo- 
liticului, deci în perioada dezmembrării comunităţilor primitive, a 
înlocuirii vechiului tip de economie a vânătorilor, pescarilor şi cule- 
gătorilor de fructe şi seminţe, cu cel al cultivatorilor şi crescătorilor 
de animale. Aceasta pentru că, aşa cum vom vedea, tocmai apariţia 
economiei agrare şi pastorale e determinantă în constituirea lor”.28 
Se face astfel o atentă trecere în revistă a şirului acestor străvechi 
divinităţi, de la remanenţe totemice la formule tranzitive şi modele 
istorice în credinţele Orientului Apropiat şi Egiptului, apoi ale 
Eladei şi ale altor popoare europene -— traci şi popoare germanice: 
„Osiris şi Isis, Iştar şi Tamuz; Adonis şi Afrodita, Atys şi Cybele, 
26 Cf. N. Brânda, op. cit., p. 232. 

27 Ibidem, p. 233. 
2 jbidem. 

Demeter şi Persefona, Dionysos sau Baldr — după cum arată autorul 
- au ținut topul absolut în conştiinţa plebei [sublinierea noastră], căci 
ei erau zeii omului de rând, ai agricultorului şi păstorului“.29 

Dacă întreagă această parte mediană (a doua) a lucrării e astfel 
deosebit de utilă şi binevenită, ca o recapitulare necesară şi atentă 
a bazelor ideologice ale filierei interpretării mitologizante a Mioriţei 
(după relevarea stăruitoare a înseşi vechilor contribuţii mitologi- 
zante, de la Al. Odobescu la M. Coman), în cele din urmă partea a 
treia a lucrării, de aplicare şi comentariu la Miorița, rămâne însă cu 
totul neconvingătoare, înfăţişându-se mai curând poate ca opţiune 
simpatetică, decât ca realizare demonstrativă, riguros argumentată. 

Modul de interpretare a textului Mioriţei se arată cu desăvâr- 
şită limpezime, spre exemplu în următorul pasaj: „...să nu uităm 
că Mioriţa nu e un mit al divinităţilor vegetației, ci faza folclorică 
a devenirii lui. Am insistat în evoluţia mitului pe procesul de desa- 
cralizare la care acesta a fost supus în drumul de la faza arhaică la 
cea istorică [...] Am arătat de asemenea că degajarea sacrului s-a 
făcut în favoarea psihologicului şi a estetizării, în perspectiva eticii 
profane şi în detrimentul celei sacre iniţiale. Acest procent de este- 
tizare devine dominant în faza folclorică, în detrimentul conţinutu- 
lui mitic, ce-şi păstrează în primul rând formele de expresie şi în al 
doilea, în mai mică măsură, semantemele. Urmărind această dua- 
litate contextualizată în aceeaşi structură, în analiză vom păstra, 
pentru comparaţie, mereu, o ambivalenţă a verosimilităţii textului: 
în orizont estetic şi în orizont mitic”... etc.30 

Se proclamă în felul acesta caracterul implicit, şi continuu, de 
adevărată şaradă, al textului ce urmează a fi supus sistematic unui 
necesar şi permanent clivaj spre a desprinde din această intimă su- 
prapunere şi împletire orizontul mitic ascuns sub orizontul estetic. 
Cu aceasta premizele teoretice şi metodologice fiind desluşit şi atât 
de promiţător enunțate, după cum însuşi autorul o spune: „Aces- 
tea fiind zise, să trecem la analiza pe text a complexului mioritic”.31 

Numai că, în pofida tuturor aşteptărilor, întreagă această a 
treia parte a lucrării constituie o mare şi totală dezamăgire... Pe 
parcursul ultimelor 200 de pagini se pierd, de fapt, cu totul pe dru- 
mul făgăduinţei deşarte bunele intenţii ale autorului: „Intenţia 


29 Cf. N. Brânda, op. cit., p. 231. 


30 Ibidem, p. 341. 
31 jbidem. 

noastră nu doreşte să construiască o Mioriţă unică şi îngheţată în 
rigorile statice ale unei metafizici ideale, nu neagă, ci restituie exis- 
tenţa ei în procesualitate”.32 

Din nefericire în ceea ce priveşte esențialmente metoda de 
interpretare a textului, chiar din primele pagini ale comentariului 
pan-mitizant al autorului, rezultă că neo-mitologismul este foarte 
risipitor când descoperă sensuri ascunse peste tot... Plai — vale — 
picior — Şură35 sunt din capul locului tot atâtea pretexte tipice ale 
unei exuberante confabulări asociative, o revărsare torențială a im- 
presionismului mitologizant, debordant în cascadă. Convingerea 
profund donquijotescă a autorului zburdând pe aripile neomitolo- 
gismului generalizat este în cele din urmă că „metaforele mioritice 
nu sunt, aşa cum am văzut, pure invenţii stilistice, ci simboluri 
arhetipale în travesti estetic”.34 

De aceea totul capătă ciudate, tot mai ciudate sensuri absconse, 
căci gândirea mitizantă e un... cancer imaginativ generalizat, moti- 
vat de... „fantezie asociativă”35 prin mania de a căuta (şi a găsi!) 
peste tot sub-textul mitic chiar şi în cele mai nevinovate expresii 
textuale. Prin abordarea textului cu mania ochelarilor mitologizanţi 
totul capătă valenţe absconse subtextuale... 

Cele mai năstruşnice comentarii rezultă astfel din „metoda de 
depistare, în spatele aparenţelor estetice, a unor valori simbolice 
arhetipale”.36 Câteva exemple edificatoare. După complicațiile „en- 
tităţii feminine” (lar cea mioriţă...)57, vezi cele ce privesc păstorul 
„sacerdot sau zeu al vegetaţiei“38. „«Mândru ciobănel»” exprimă 
plenitudinea fizică a zeului înaintea jertfei, o plenitudine egală 
naturii vegetale în explozie şi, prin sublimare, frumuseţea lui fizi- 
că...”39 lar din fandaxie dai în ipocondrie! Vezi în continuare: „nalt 
şi subţirel”; „tras ca prin inel”...40 Sau: „contribuţia noastră con- 
stând doar în a demonstra esenţa lunară a păstorului mioritic”41; 


32 Cf. N. Brânda, op. cit., p. 337. 
33 Ibidem, pp. 344 saga. 

34 Ibidem, p. 465. 

35 Ibidem, p. 485. 

3% jbidem, p. 450. 

37 Ibidem, pp. 390 sqa. 

38 Jbidem, pp. 450 sqq. 

39-40 jbidem, p. 451. 

41 Ibidem, p. 455. 

„esenţa lunară şi vegetală a păstorului”?2; sau „păstorul mioritic 
este un personaj lunar“43. 

În căutarea obstinată de coincidenţe textuale cu străvechi pa- 
radigme şi situaţii-model ale miturilor, iată, spre pildă: „«O, frate al 
meu, O, stăpâne» i se adresează Isis lui Osiris; mioara îi spune păs- 
torului «stăpâne», iar păstorul ei «surioara mea» — cum soră era Isis 
pentru Osiris. Şi dacă tot am ajuns la supranume, să mai amintim 
că Adonis era supranumit şi Naaman, adică «cel drag», sau spus pe 
româneşte «drăguţule bace»".44 Şi autorul continuă iarăşi şi iarăşi 
astfel, autoîmbătându-se cu apă rece: „Credem că aceste echivalen- 
ţe cu cât sunt mai multe, cu atât ne îndepărtează, chiar şi pe cei 
sceptici, de imperiul incidenţei”.45 

Nu putem rezista ispitei de a savura in extenso încă şi alte des- 
coperiri uluitoare ale comentariului pan-mitologizant, ca aceasta: 
„Să lăsăm însă apelativul mioarei, urmându-i mesajul; «...îţi chiamă 
şi-un câine». Exegeţii trag concluzia că, evident, şi această invitaţie 
a mioarei face parte din măsurile de securitate pe care ea le propu- 
ne păstorului. Aparenţa ne-ar câştiga şi pe noi, căci truismele, cu 
marea lor putere de generalizare, operează ca postulate. Micul 
demon al «de ce-ului» îşi scoate însă corniţele. De ce să-şi cheme 
păstorul un singur câine, o dată ce turma lui are «câini mai bărbaţi» 
deci şi mai mulţi? Ar fi doar o măsură elementară de securitate în 
vederea stăvilirii prezumtivei agresiuni pe care planul profan al 
naraţiunii o anunţă! De ce să renunţe aprioric păstorul la mulţi din 
câinii lui bărbaţi când se licita la roata norocului propria lui viaţă, 
când această viaţă putea fi salvată prin dimensiunea forţelor anga- 
jate împotriva agresiunii? În orizont estetic, întrebarea rămâne fără 
răspuns şi situaţia - absurdă. În ordinea mitică, soluţia propusă de 
Sanielevici, pentru înţelegerea personajului, se confirmă cu unele 
amendamente. E] dă câinelui o semnificaţie psihopompă, echiva- 
lându-l cu egipteanul Anubis, câinele ce o însoţeşte pe Isis în lumea 
de dincolo, pentru a-l găsi pe Osiris mort şi a-l pregăti pentru viaţa 
de apoi, mumificându-l. Relaţia ca tipologie este posibilă, mai puţin 
identificarea lor absolută. Câinele păstorului mioritic nu trebuie să 
fie neapărat Anubis, funcţia psihopompă a acestui animal fiind 


42 Cf. N. Brânda, op. cit., p. 455. 
43 Ibidem, p. 515. 

44 jbidem, p. 408. 

45 Ibidem. 

valorificată în numeroase mitologii, inclusiv în cea autohtonă, de 
unde vom concluziona că mitul originar al Mioriţei nu trebuia să-şi 
importe personajele, preferându-le pe cele altoite pe un fond ver- 
nacular de credinţe” etc. etc.46 Hotărât lucru, când „micul demon al 
«de ce-ului» îşi scoate însă corniţele“... rătăcirea în totală derivă 
în apele mitologiei universale devine copleşitoare ca puterea unui 
drog irezistibil!... 

În aceste condiţii totul e posibil: „Fata de maior este de fapt o 
ipostază a divinității fertilităţii, lunară şi chtoniană. Căsătoria păs- 
torului cu ea înseamnă comuniune prin jertfă, nuntă prin moarte”.47 
De ce nu? Se poate şi aşa prin magia ochelarilor neo-mitologici... 

Sau: „Imaginea mamei pornită în căutarea fiului se suprapune 
fără echivoc peste cea a Marii Zeiţe pornită în căutarea zeului co- 
borât în Infern, în vederea recuperării lui”.45 „Cu brâul de lână”?49 
După un larg comentariu, iată şi fericita concluzie: „În concluzie 
deci, prezenţa brâului de lână ca atribut particular al Maicii Bătrâne 
are o valoare simbolică. Această prezenţă este expresia retardată a 
funcţiei fecundatoare a Marii Mame, alias Maica Bătrână. Drapată 
într-o epică realistă, numai aparent verosimilă, imaginea a trecut 
prin secole sau poate prin milenii, purtând în pliurile esteticului 
semnificaţia originară”.5 lar de aici, alte şi alte consideraţii fantas- 
magorice. Doar „Aceasta este şi ipostaza de torcătoare a Maicii 
Bătrâne. Ea este personajul recuperator, care trebuie să-l salveze pe 
păstor din moarte, din tenebrele Infernului, restituindu-l la echi- 
nocţiu luminii terestre... “51 

Bocetul oilor? Îşi află şi el explicaţia adecvată: „...un alt ele- 
ment ritual care contribuie la renaşterea păstorului-zeu ori sacerdot 
este lamentaţia liturgică după cel mort. Păstorul are conştiinţa 
fermă că un cor universal în care prime soliste vor fi oile se va 
lamenta, după sacrificarea lui. Având rolul de a numi şi invoca, 
lamentaţia face parte din complexul ritual de magie recuperatorie, 
comun tuturor scenariilor zeilor vegetaţiei”.52 


46 Cf. N. Brânda, op. cil., p. 408. 
47 Ibidem, p. 387. 

48 Jbidem, pp. 440-441. 

49 Ibidem, p. 442. 

50 Jbidem, p. 444. 

51 Ibidem, pp. 445-446. 

52 Ibidem, p. 435. 

Urmează mereu alte şi alte inepuizabile minuni ale interpretării 
neo-mitologizante: „Tăierea capului e forma eufemizată a ablaţiu- 
nii falusului“”...!53 Tipică, cvasihomerică, este echilibristica funam- 
bulescă a comentariului pentru a explica sărmana „Femeia din 
Breb” — o simplă soluţie, prin clasică contaminare de text, necesară 
finalului veselnic al cântecului bătrânesc; aceasta nu încape însă în 
imaginaţia înflăcărată a celui care călăreşte haotic pe caii neomito- 
logismului dezlănţuit: „Femeia din Breb este deci femeia prolifi- 
cităţii ucise ce se dăruie prolificităţii recuperate, anulând moartea 
prin turpitudinea ei”... etc. etc.54 

Noua gândire mitizantă este, fără nici o îndoială, un cancer 
generalizat imaginativ (al imaginarului), care substituie într-un 
donquijotism permanent, şi fără ieşire, orice TEXT cu un pretins 
SUBtext, tinzând către un pan-mitologism logoreic... 

Autorul o spune şi el într-un acces de tardivă luciditate: „Desi- 
gur, întreaga mitologie e o tehnică a reversibilităţii”.55 Totul capătă 
rol şi semnificaţie simbolică, dacă o cauţi cu orice preţ. În acest sens, 
foarte instructivă e, în ultimele pagini ale cărţii, lectura cu totul 
aberantă a Mioriţei sub semnul parafrazei imaginarului lui Durand, 
în capitolul Mithos. Epos. Ethnos — parcă anume scris în chip de con- 
cluzie, spre a ne lecui de excesele maladive ale beţiei neo-mitolo- 
gizante.56 Finis coronat opus. Cartea d-lui N. Brânda despre Mioriţa 
este astfel o copleşitoare demonstraţie a eşecului total în încercarea 
de revigorare a interpretării Mioriţei, cu forţe noi, reîntorcându-ne 
în vechiul făgaş al mitologismului. Prin masivitatea tentaţiei, ea este 
în acelaşi timp şi un sever avertisment că o veche fantomă ucigaşă 
bântuie, de fapt, în domeniul folclorului şi al etnografiei — neo- sau 
pan-mitologismul. (Asemenea probe neîndoielnice ejusdem farinae 
se află în unele ciudate încercări recente de lectură mitologizantă a 
baladei Toma Alimoş...57) 

În cele din urmă, nu putem exclude, ba chiar trebuie să admi- 
tem că străvechile răsunete ale mentalităţii care a zămislit odinioară 


53 Cf. N. Brânda, op. cit., p. 423. 
54 Ibidem, pp. 503-504. 

55 Ibidem, p. 513. 

56 Ibidem, pp. 505-522. 


57 Cf. S. Ispas, „O nouă interpretare a unui text de cântec povestitor”, în Revista de 
Etnografie şi Folclor, 31(1986), nr. 1, pp. 21-31; nr. 2, pp. 113-119. Vezi şi 1. Oprişan, 
„Penumbre ale unei balade. Toma Alimoş”, ibidem, 32 (1987), nr. 2, pp. 123-140. 

zeii vegetației au putut înrâuri, de foarte departe, din cele mai pro- 
funde reminiscenţe mitologice ivirea cântecului popular al Mioriţei. 
Faptul e de netăgăduit pentru rădăcinile istorice ale Lăzărelului şi 
Caloianului, după cum s-a sugerat destul de plauzibil.58 Dar filiaţia, 
descendența atât de forţat explicită a păstorului Mioriţei din drama 
mitologică a Eroului vegetaţional mi se pare totuşi o eretică abera- 
ţie lipsită de substanţă, imposibil de a fi demonstrată nu numai în 
limite raţionale, ci chiar şi ca pitorească sugestie intuitivă, necum ca 
admisibil şi convingător comentariu textual tale-quale. Prin com- 
paraţie, mi se pare cu mult mai verosimilă, şi utilă, demonstraţia 
mai puţin peremptorie cuprinsă în lucrarea lui N. Boboc, Motivul 
premioritic în lumea colindelor.59 Călătoria d-lui N. Brânda pe apele 
vechilor încercări de interpretare mitologizantă a textului Mioriţei 
rămâne o dureroasă aventură eşuată, un total eşec şi o probă de 
felul cum nu se poate citi şi înţelege Miorița, cu gândul rătăcitor 
întors pe cărările demult bătute ale lecturii mitologizante.60 


58 Cf. N. Rădulescu, „Lazăr - o versiune românească a eroului vegetaţional”, ibidem, 
11 (1966), nr. 4, pp. 319-339. 


59 Cf. N. Boboc, Motivul premioritic în lumea colindelor, Timişoara, Editura Facla, 1985. 


60 Ideile de mai sus (pp. 214 sqq.), cu privire la rătăcirile neo-mitologizante în 
comentarea înţelesului şi rosturilor Mioriței, se adeveresc pe deplin şi în substanţa 
lucrării, apărută trei ani mai târziu (după N. Brânda): N. Itu, Poemele sacre «Mioriţa» 
şi «Meşterul Manole», Braşov, Editura „Orientul Latin”, 1994. (Menţionez că, într-un 
context diferit şi cu alte referințe, descopăr cu satisfacţie ideea şi termenul neo-nito- 
logism evocat anterior, în excelenta lucrare de orientare teoretică și metodologică a 
prof. N. Constantinescu, Lectura textului folcloric, Bucureşti, Editura Minerva, 1986, 
pp. 186. sqq.) 

ITINERAR RETROSPECTIV 
PE MARGINEA 
MITULUI MIORIŢEI VRÂNCENE...* 


Cercetarea pasionantă, oarecum obsesivă, a problemelor pe 
care le ridică, în chip firesc, studiul capodoperei incontestabile a 
folclorului românesc — Miorița — m-a determinat să revin de cel 
puţin patru-cinci ori în cursul ultimelor două decenii, în încercarea, 
minuțioasă, de a găsi unele noi modalităţi explicative, cât mai plau- 
zibile, cu privire la istoria şi înţelesul Mioriţei.1 Mi-am format şi am 
formulat astfel, tot mai deplin, convingerea că morfotipologia, ge- 
neza, circulaţia... acestei creaţii specifice, predominante, a folcloru- 
lui nostru păstoresc necesită o continuă şi atentă re-examinare spre 
folosul dobândirii adevărului obiectiv. Căci aflarea rostului apariţiei 
şi evoluţiei Mioriţei a rămas mereu sub înrâurirea unor confuzii şi 
prejudecăţi adânc intrate în rutină! De fapt, „descoperirea“ Mioriţei 
sub zodia epocii romantismului, a redeşteptării şi a efervescenţei 
patriotismului generaţiei de la '48 a făcut să fluture, din capul locu- 
lui, o anumită aură învăluitoare de mister inerent şi entuziasm 
subiectiv care au întărit, cu nestăvilită consecvență până în zilele 
noastre, o anumită exagerare a înseşi opiniei fundamentale despre 
Mioriţa — socotită cu prisosință drept expresia cea mai grăitoare, şi 
esenţială, a etosului naţional, a spiritului popular românesc! De 
aceea consider că o primă şi constantă preocupare a cercetării ră- 
mâne, înainte de orice, datoria risipirii ereziei şi a inerţiei prejude- 
căţilor tradiţionale care planează încă asupra Mioriţei2, în căutarea 
obstinată a justelor raţiuni şi proporţii ale „fenomenului mioritic”... 


* Din Revista de Etnografie şi Folclor, 40 (1995), nr. 5-6, pp. 499-528. 

1 Cf. paginile precedente. 

2 Cf. şi A. Fochi, Miorija. Tipologie, circulaţie, geneză, texte, Bucureşti, Editura Aca- 
demiei, [1964], p. 123. 

Platformă şi călăuză de pornire a tuturor demersurilor mele pe 
această cale mi-a fost, de fiecare dată, cu aceeaşi nestrămutată şi 
pioasă recunoştinţă, marea şi incomparabila monografie - omnila- 
terală - a colegului şi prietenului Adrian Fochi, cercetătorul exemplar 
care, cu o strădanie vrednică de invidiat, luptând anevoios împo- 
triva întunecimii şi a tuturor adversităţilor epocii, a izbutit să ducă 
la bun sfârşit în anul 1964, înălţând prin lucrarea sa pilduitoare un 
adevărat monument de sinteză erudită, pe deplin corespunzător 
faimei şi importanţei Mioriţei în istoria culturii româneşti. În ciuda 
unor inevitabile lunecări excesive ce constituie în mod vădit preţul 
concesiv plătit dogmatismului ambianţei şi atmosferei de epocă..., 
în cea mai largă şi substanţială parte a ei marea monografie a lui 
A. Fochi îşi păstrează, precumpănitor, valoarea ei imperisabilă ca 
temeinică operă exhaustivă care a reuşit să întrunească pentru întâia 
oară laolaltă, cu certă acribie filologică, întreg corpusul patrimoniu- 
lui textologic — incomparabil! - al variantelor Mioriţei culese până la 
vremea sa, oferind, în partea de studiu critic, reconsiderarea — mai 
mult sau mai puţin obiectivă — a opiniilor exprimate în cursul vre- 
mii, dar mai cu seamă neîntrecuta analiză parcimonioasă, infinitezi- 
mală a hăţişului variantelor, o dată cu aportul unor păreri inovatoare 
(firesc supuse limitelor orizontului epocii) asupra morfotipologiei, 
circulaţiei şi genezei Mioriței. 

Uriaşa monografie a Mioriţei elaborată de A. Fochi constituie, 
de fapt, încoronarea filierei interpretative trasate de contribuţiile 
studioase anterioare, ale lui D. Caracostea, O. Densusianu şi C. Brăiloiu, 
din prima jumătate a veacului nostru, de ale căror opinii A. Fochi 
se dovedeşte profund ataşat, îndepărtându-se relativ prea puţin 
spre a aduce, cu circumspectă prudenţă, propriile sale adaosuri în- 
noitoare. Demersul său teoretic e astfel mai cu seamă armonizarea 
consecventă a poziţiilor (magistrale) exprimate de marii săi înain- 
taşi, în anii 1915 — 1922 /23 — 1946...3 

De la D. Caracostea, A. Fochi a preluat şi a dezvoltat, împingând 
până la limita posibilului, descrierea extrem de minuțioasă, compa- 
rativă, a morfotipologiei regionale, ca şi meticuloasa analiză moti- 
vic-estetică temeinic adâncită, zonal, o dată cu sporul considerabil 


3 Cf. D. Caracostea, Poezia tradițională română, Bucureşti, Editura pentru Literatură, 
1969, I, pp. 3-309; O. Densusianu, Vieaja păstorească în poesia noastră populară, 
Bucureşti, Editura „Casa Şcoalelor“, 1923, II, pp. 37-103; C. Brăiloiu, Sur une ballade 
roumaine (La Mioritza), Genăve, Kundig, 1946. 

al numărului variantelor (faţă de cele abia câteva zeci cunoscute şi 
cercetate cu remarcabilă perspicacitate de D. Caracostea, la vremea 
sa). Prin aceasta, discipol devotat al profesorului său, A. Fochi a 
aplicat cu deplină consecvență şi a dus până la capăt, ca nimeni altul, 
ideea, şi metodologia, geografiei folclorice ca bază pentru orice con- 
siderente morfologice şi istorice. A. Fochi şi-a însuşit totodată, cu de- 
plină convingere, teza — originală - a lui D. Caracostea despre ex- 
presia supremă a optimismului funciar-pastoral ce se cuvine căutat 
- împotriva opiniei curente — în miezul esenţial al Mioriţei — înţe- 
leasă mai curând ca afirmare figurată poetico-patetică a dragostei 
neţărmurite a păstorului, adânc legat de îndeletnicirea sa! Opinia lui 
D. Caracostea subliniază că secvenţa esenţială a Mioriţei, „Testamen- 
tul ciobanului“, izvorând din impulsul unui străvechi cântec liric 
(anterior separării ramurii armâne, sud-dunărene, de trunchiul ro- 
mânimii nord-dunărene!...), exprimă, de fapt, dragostea fierbinte a 
păstorului de munca sa, strâns împletită până în ceasul din urmă cu 
cadrul feeric, maiestuos, de evocare metaforic-alegorică a supremei 
sale dragoste de natură (meşteşugit sporită şi înfrumuseţată de pana 
lui Alecsandri!)..., o dată cu grija, atavică, de cuviincioasa rânduială 
a îngropăciunii păstorului, pe veci înconjurat de uneltele sale, şi 
o dată cu mărturisirea neţărmuritei dragoste, în viaţă ca şi dincolo 
de mormânt, a ciobanului de turma şi câinii credincioşi. 

(Concepţia lui D. Caracostea despre acel primum movens — sâm- 
burele esenţial al Mioriţei — se află în totală opoziţie, răsturnând 
interpretarea curentă — de la V. Alecsandri şi ]. Michelet citire! — 
eronat-defetistă, privind mentalitatea fatalistă şi comportamentul 
abulic — socotit tipic românesc (!?) — oglindit în liniştea, contemplativ 
şi reţinut-visătoare a păstorului... răspunzând cu nobilă şi imper- 
turbabilă demnitate umană amenințării pizmaşe a fârtaţilor perfizi, 
lacomi şi ucigaşi...). Pe drept cuvânt D. Caracostea s-a străduit, şi a 
reuşit, să demonstreze convingător că măreaţa apoteoză din alego- 
ria finală a nunţii... (care a stârnit entuziasmul unanim al cititorilor 
şi comentatorilor Mioriței) datorează o bună parte din splendoarea sa 
incontestabilă amestecului, mai fericit ca oricând, al penei romantice 
a Poetului-editor... 

De la O. Densusianu a preluat A. Fochi convingerea, accentuat- 
istorizantă, că esenţa conflictului păstoresc din Mioriţa ar fi oglindi- 
rea împrejurărilor reale, de atâtea ori înfierbântate şi însângerate de 
pornirile duşmănoase ale confraţilor drumeți, în cursul pendulărilor 

anuale ale „transhumanţei“; cântecul lirico-narativ al Mioriţei con- 
stituind cu tot dinadinsul expresia tipică, figurată — dar răsunetul 
concret — al unui autentic episod dramatic din peripeţiile seculare 
ale perindării şi încrucişării turmelor ciobăneşti, cu toată probabili- 
tatea mai ales pe meleaguri sud-moldovene. .. 

A. Fochi se dovedeşte, în fine, profund convins, preluând ideea 
ispititoare, a lui C. Brăiloiu (şi H.H. Stahl), că Mioriţa va fi izvorât, 
în fondul ei adânc, din străvechile credinţe tradiţionale şi practici 
efective, destul de larg răspândite, privind „nunta mortului“ (a tână- 
rului „nelumit“...) cu întreg cortegiul atâtor precauţii rituale fune- 
rare, menite să înlăture teama ancestrală de „întoarcerea“ agresivă 
a morţilor (mai cu seamă tineri răposaţi) ca primejdioşi strigoi (!), 
dacă nu s-au împlinit, cu toată cuviinţa, rânduielile îngropăciunii — 
febrilele pregătiri grijulii de „împăcare“ şi pentru a uşura „marea 
călătorie“ a „dalbului de pribeag” prin lumea de dincolo... (De 
aceea A. Fochi dezvoltă într-un întreg capitol, îmbogăţind, cu multă 
stăruinţă şi sporită documentare etnofolclorică, analiza sugestiilor 
şi informaţiilor despre mort-mariage din filiera |. Muşlea — C. Brăi- 
loiu — H.H. Stahl...) 

Pe de altă parte, necunoscând studiul lui D. Caracostea despre 
Mioriţa în Ardeal, — căci această contribuţie a lui D. Caracostea la 
cercetarea Mioriţei a apărut abia postum, în ediţia din 1969 a operei 
lui D. Caracostea îngrijită de D. Şandrus4 —, este meritul deosebit al 
lui A. Fochi de a fi acordat atenţia cuvenită, întregind substanţial 
cunoaşterea Mioriţei ardelene. (Remarcabil rămâne aportul unor in- 
vestigaţii proprii, prin chestionare şi strânse legături ale lui A. Fochi 
cu câţiva zeloşi culegători şi corespondenţi localnici din părţile Bi- 
horului.5). În felul acesta, studiul Mioriţei în Ardeal este în întregime 
contribuţia originală a lui A. Fochi. Depăşind în deplină indepen- 
denţă şi confirmând o seamă din întrezăririle lui D. Caracostea cu 
privire la Mioriţa transilvană, A. Fochi argumentează convingător 
ipoteza proprie şi originală despre apariţia pretimpurie a colindu- 
lui ardelean „al păcurarilor“, ca primă ipostază - de fapt, Mioriţa 
ardeleană fără Oaia năzdrăvană!... —, avându-şi leagănul genetic 
în zona folclorică dintre munţii Rodnei şi cei ai Călimanului.€ A. Fochi 


4 Cf. D. Caracostea, op. cit., pp. 212-282. 


5 Cf. A. Fochi, op. cit., pp. 193, 438 saq., 484, nota 1; (cf. şi pp. 424-425, despre cerce- 
tările sale de teren în Vrancea). 


6 Ibidem, pp. 539. 

mărturiseşte totodată convingerea sa că miezul, şi impulsul istoric 
fundamental, al colindului ar oglindi judecata şi pedeapsa vreunei 
greşeli profesionale a păcurarului mic şi străin, în temeiul unor oare- 
care — astăzi obscure — prevederi şi practici consuetudinare derivând 
din aşa-zisul jus valachicum!...7 

Dar cea mai de seamă contribuţie a lui A. Fochi (pe lângă 
ipoteza în întregime originală a situării locului genezei colindului 
păcurarilor în zona Rodna-Căliman), constă în insistența cu care 
subliniază că marele salt inovator în evoluţia dezvoltării motivice 
a colindului transilvan al păcurarilor este adaosul infixului motivic 
Oaia năzdrăvană — articulaţia hotărâtoarei conturări a baladei cis-carpa- 
tice... [Într-adevăr, colindul ardelean cuprinde, în forma sa „clasică“, 
numai două „nuclee tematice“: „Cadrul epic iniţial“ şi „Judecata pă- 
curarilor“ (inclusiv „testamentul ciobanului”); naraţiunea evoluată 
spre împlinirea baladei moldo-valahe, se compune din patru nuclee 
tematice: Cadrul epic inițial — Oaia năzdrăvană — Testamentul păstoresc 
- Maica bătrână8)] 

În perspectiva evoluţiei folcloristicii româneşti (privind lucru- 
rile cu luciditatea necesară şi păstrând cuvenitele proporţii), apa- 
riţia lucrării lui A. Fochi, în 1964, are semnificaţia deosebită a unui 
memorabil reper istoric. Marea monografie realizată de A. Fochi 
constituie mai întâi sinteza experienţei unui veac încheiat de la pu- 
blicarea versiunii „clasice“ a textului — fundamental — al Mioriței hui 
Alecsandri (în ediţia definitivă a Poesiilor populare ale românilor din 
1866). Lucrarea respectivă este, în acelaşi timp, proba exemplară a 
unui moment remarcabil al maturității filologiei noastre folcloristice, 
reunind într-un volum masiv însumarea exhaustivă a laturii texto- 
logice (operaţia migăloasă de adunare a tuturor „variantelor“ Miori- 
ței, aproximativ o mie de texte haotic risipite în curs de peste un 
veac în extrem de diverse publicaţii — volume şi periodice —, ca şi în 
„arhive“ manuscrise...); la care se adaugă şi efortul propriilor, chiar 
dacă nu prea extinse, cercetări de teren ale lui A. Fochi, dar şi mai 
cu seamă analiza descriptivă-comparatistă, foarte minuțioasă, a aces- 
tei neasemuit de bogate baze documentare pentru sinteza morfo- 
tipologică, însoţită de latura corespunzătoare a comentariului critic 
(trecerea în revistă analitică a şirului opiniilor — şi acestea de o mare 
diversitate — exprimate în cursul anilor de cercetătorii înaintaşi, cu 


7 Gf. A. Fochi, op. cit., pp. 531-532. 
5 Ibidem, pp. 222. 

adaosul contribuţiei propriilor aprecieri şi păreri, cât mai temeinic 
argumentate despre tipologia, circulaţia şi, în cele din urmă, „gene- 
za“ Mioriţei...). În felul acesta, monografia lui A. Fochi este cu ade- 
vărat un moment de vârf, dar și de răscruce al folcloristicii noastre, 
cuprinzând sinteza deplină a experienţei unui veac de străduinţe în 
cercetarea (culegerea şi studiul) faimoasei capodopere a creaţiei 
noastre tradiţionale! 

Cum însă niciodată lucrurile nu-şi încetează mersul lor nestă- 
vilit, unele încercări de a spori şi nuanţa cu noi puncte de vedere 
cercetarea Mioriţei s-au ivit curând după 1964, în alte câteva valoroa- 
se lucrări precum cele semnate de: O. Bârlea (1967), Lorenzo Renzi 
(1969), Mircea Eliade (1970), Mihai Pop (1970), Radu Niculescu 
(1973); se cuvin reamintite aici şi cele două contribuţii necunoscute 
ale lui D. Caracostea, apărute postum (în anii 1969 şi 1971)10. S-ar 
putea spune pe drept cuvânt că aceste lucrări deschideau, de fapt, 
o etapă nouă, stimulând interesul pentru a re-lua, fără răgaz, cerce- 
tarea Mioriţei. (Ele aduceau dovada peremptorie că menţiunea voit- 
incisivă a lui C. Brăiloiu despre existenţa unei „mioriţologii în toată 
regula“ — une vtritable Mioritza-forschungi! — în ciuda caracterului ei 
persiflant, era afirmarea programatică a unui domeniu distinct şi 
consistent, mereu actual, al folcloristicii româneşti...) 

În acest context, privind retrospectiv cursul propriilor mele lu- 
crări, mă găseam încheind, către anul 1975, preocuparea constantă 
(iniţiată încă în 1950) de a continua (şi perfecționa) culegerea pe 
teren, transcrierea cât mai fidelă a baladelor înregistrate pe benzi de 
magnetofon, precum şi alcătuirea, finală, a unei sinteze tipologice 
mult îmbunătăţite şi îmbogăţite, a genului cântecului epic (în cadrul 
Colecţiei Naţionale de Folclor) — faţă de ediţia de Balade populare româ- 
neşti (3 vol., Editura pentru Literatură, 1964). Aşa se face că, paralel 
cu grija pregătirii pentru tipar a volumelor Cântecul epic eroic (Edi- 
tura Academiei, 1981) şi Balada familială (Editura Academiei, 1983), 


9 Cf. O. Bârlea, „Mioriţa colindă“, Revista de Etnografie şi Folclor, 12 (1967), nr. 5, PP: 
339-347; L. Renzi, Canti narrativi tradizionali romeni, Firenze, L.S. Olschki, 1969, pp. 
97-129; M. Eliade, De Zalmoxis ă Gengis- Khan, Paris, Payot, 1970, pp. 218-246; M. Pop, 
„La struttura della ballata rumena Mioriţa”, Llomo e cultura, 3 (1970), nr. 56, pp. 67- 
75; R. Niculescu, „Ovid Densusianu şi actualitatea exegezei Mioriţei“, Revista de 
Etnografie şi Folclor, 18 (1973), nr. 6, pp. 431453. 

10 Cf. D. Caracostea, op. cit., pp. 212-282; D. Caracostea — O. Bârlea, Problemele tipolo- 
giei folclorice, Bucureşti, Editura Minerva, 1971, passim. 


11 Cf. C. Brăiloiu, op. cit., p. 3. 

studiind abia atunci mai îndeaproape marea monografie a lui A. Fo- 
chi şi cunoscând ultimele contribuţii incitante privitoare la Mioriţa, 
mi-am propus, ca o nouă direcţie principală a activităţii mele, să mă 
îndrept cu tot dinadinsul, în dorinţa şi hotărârea de a aborda cu 
precădere cercetarea Mioriţei, în continuare de la stadiul atins în 
sinteza monografică a lui A. Fochi şi în lumina ultimelor contribuţii 
pe această temă. 

Un impuls irezistibil către această decizie programatică l-am 
căpătat de altfel şi prin unele foarte ispititoare sugestii dobândite, 
concomitent, din cunoaşterea, întârziată — dar pentru mine profund 
călăuzitoare — a câtorva lucrări fundamentale din domeniul etnolo- 
giei, care mi-au atras în chip deosebit, la începutul deceniului şapte, 
luarea-aminte asupra marii, excepţionalei importanţe a riturilor de 
inițiere — fenomen cu o atât de largă şi îndelungată răspândire în 
zorile evoluţiei culturale a umanităţii de pretutindeni! (Principalele 
informaţii incitante şi consistente în acest sens, le-am căpătat mai 
ales din „descoperirea“ şi putinţa de a aborda, abia după anul 1970, 
lucrările îndeosebi revelatoare ale lui M. Eliade12 — aflate atât de 
multă vreme sub obrocul cenzurii ideologice! — dar şi din re-luarea, 
cu sporită atenţie, a lucrării lui V.I. Propp, Rădăcinile istorice ale bas- 
mului fantastic! şi a celebrei, veritabilei enciclopedii etnologice a lui 
]. Frazer, Creanga de aur...14). 

Temeiul concret pentru prima mea intervenţie în dezbaterea 
problemelor Mioriţei, l-am aflat îndată cercetând amănunţit consi- 
deraţiile capitolului Morfologia tematică a Mioriţei din monografia 
lui A. Fochi (îndeosebi pp. 212-216), precum şi capitolul Tipologia 
Mioriţei (pp. 393-394). Am realizat astfel, în 1975, studiul Observaţii 
istorico-filologice despre Mioriţa lui Alecsandri (elaborat în preajma 
împlinirii a 125 de ani de când Alecsandri a trimis spre publicare 
întâia oară — în revista Bucovina — celebrul text al Mioriţei, arătat — în 
scrisoarea introductivă, către Alecu Hurmuzachi — a fi fost cules de 
A. Russo, în zilele surghiunului său în Vrancea, la mânăstirea Soveja, 
în iarna anului 1846...). 


12 Cf. M. Eliade, Initiation, rites, sociztes secrătes, Paris, Gallimard, 1959; idem, Nais- 
sances mystiques. Essai sur quelques types d'initiations, Paris, Galiimard, 1959; idem, Le 
Sacre et le Profane, Paris, Gallimard, 1965; idem, De Zalmoxis ă Gengis-Khan, Paris, 
Payot, 1970. 


BV. Propp, Rădăcinile istorice ale basmului fantastic, Bucureşti, Editura Univers, 1973. 
14 James George Frazer, Creanga de aur, Bucureşti, Editura Minerva, 1980, 1-V. 

Studiind monografia Mioriţei, atenţia mi-a fost reţinută de une- 
le observaţii şi constatări, oarecum ciudate, ba chiar surprinzătoare 
ale lui A. Fochi, şi îndeosebi de menţiunea, repetat strecurată printre 
rânduri, că forma variantelor Mioriței din Moldova se îndepărtează 
vădit de schema binecunoscută, proprie textului Alecsandri, în timp 
ce variantele din Muntenia se menţin în genere mai aproape de tex- 
tul Alecsandri. Referindu-se la „tipul Alecsandri“, A. Fochi sub- 
liniază că acesta „pare însă a constitui o predilecție specială pentru 
Muntenia de nord, unde, după cum dovedeşte harta tipologică, are 
un veritabil centru de intensitate circulatorie (p. 393) — iar mai de- 
parte: „Muntenia a optat în foarte mare măsură pentru tipul Alec- 
sandri“ (p. 394.). 

Aceste atât de neaşteptate menţiuni ale lui A. Fochi nu m-au 
făcut, totuşi, să accept cu uşurinţă sugestia lui, că „situaţia specială 
a Munteniei se poate explica prin influenţa versiunii tipărite a lui 
Alecsandri“ (p. 221). Mi se părea cu totul inexplicabil de ce colecţia 
lui Alecsandri va fi avut o asemenea specială, accentuată înrâurire 
în Muntenia?! 

În cele din urmă, meditând cu sporită stăruință asupra consta- 
tărilor lui A. Fochi, am ajuns ca, printr-o asociere spontană, să încerc 
(cu toată precauţia necesară!) o argumentare... conjecturală, con- 
siderând — în lipsa probei filologice concrete — că explicaţia, cu mult 
mai firească, a acestor observaţii trebuie găsită, mai degrabă, în fap- 
tul că... schimnica Sovejă din nordul Vrancei, locul supliciului tene- 
bros spre aspră învăţătură de minte, al „amicului“ Russo, din grea 
poruncă domnească... era, de fapt, o aşezare răzleaţă, de venetici 
musceleni proveniţi cu certitudine din satele Rucăr şi Dragoslave, şi 
strămutați în nordul Vrancei începând din secolul al XVII-lea! Fap- 
tul că Mioriţa lui Russo şi Alecsandri ar putea fi astfel mai curând 
de obârşie musceleană decât vrânceană propriu-zisă, îmi apărea în- 
tărit de constatarea — semnificativă! -- că toate cele 14-15 variante ale 
Mioriţei culese din Muscel (între care una din Rucăr) se aseamănă 
în chip izbitor cu „tipul Alecsandri“. 

Am cercetat atunci cu mare şi migăloasă atenţie filele originale 
ale minunatului manuscris 311 al Bibliotecii Academiei Române 
(provenind din hârtiile păstrate şi transmise posterităţii de V. Alec- 
sandri de la A. Russo), comparând manuscrisul cu ediţia - clasică, 
dar nu lipsită de vicii filologice... — a Scrierilor lui Russo, realizată 
de P.V. Haneş, în anul 1908. Afirmația, surprinzătoare, că Mioriţa 
lui Alecsandri, culeasă de A. Russo din Soveja, poate fi mai degrabă 

de sorginte musceleană decât vrânceană (!), cuteza a pune astfel în 
cumpănă însuşi... mitul, atât de adânc înrădăcinat, şi larg acceptat, 
despre leagănul neaoş-vrâncean al Mioriței! Din nefericire, studiul 
meu, tipărit în 1975, a trecut, totuşi neobservat... 

Continuând cu pasionată stăruinţă cercetarea lui A. Fochi (atât 
analiza şi compararea minuțioasă a corpusului textelor, cât şi comen- 
tariul şi menţiunile lui A. Fochi), m-am apropiat apoi cu deosebit 
interes, stârnit mai ales de mulţimea, precumpănitoare, a textelor 
colindului ardelean. Cu fiecare nouă reluare, noi semne de între- 
bare asupra vechimii, rostului şi înţelesului acestui atât de uimitor, 
atât de enigmatic colind, ajungeau să se adune adâncindu-se tot mai 
insistent. Reţinusem şi cunoşteam în amănunţime rezultatele mun- 
cii temeinice a exegezei lui A. Fochi, precum şi ultimele consideraţii 
şi sugestii din lucrările ulterioare anului 1964. Faţă de toate aceste 
date, o posibilă altă, cu mult mai plauzibilă, pătrundere a înţelesului 
colindului transilvan, am dobândit-o însă, ca printr-o irezistibilă 
iluminare, intuind surprinzătorul paralelism ce sugera o izbitoare, 
prea ispititoare asemănare prin marea concordanţă a schemei nara- 
tive a textului colindului — atât ca personaje, cât şi ca acţiune şi 
„atmosferă“ oarecum ezoterică — în strânsă corelare şi suprapunere 
cu desfăşurarea unui tipic scenariu al ritului de iniţiere! Impulsul 
revelator mi-a apărut, total spontan, într-o târzie noapte, în cursul 
lecturii lucrării atât de captivante, magistrale, a lui V.I. Propp, Rădă- 
cinile istorice ale basmului fantastic... Neîndoielnică rămâne şi astăzi 
pentru mine ideea esenţială că sub marea, copleşitoarea diversitate 
a desfăşurării variantelor textului ardelean al Colindului păcurari- 
lor se ascunde amintirea parcă înceţoşată, oarecum tabuistică, a... 
ritualului de primire (de integrare şi asimilare în ceată) — botezul de 
îm-păcurărire (!) al ucenicului păstor..., de aceea mereu arătat, şi 
subliniat, a fi mic şi străin, faţă de conclavul, oarecum misterios, plin 
de gravitate oraculară, al... verilor maturi — maeştri oficianţi, înspăi- 
mântători, şi înverşunaţi deținători ai secretelor ritului... De aceea, 
în loc de obișnuita revărsare de luminoasă bucurie festivă, proprie 
colindelor, textul atât de apăsător înnourat şi dramatic încordat al 
colindului păcurăresc povesteşte evocând mai întâi grelele şi obosi- 
toarele cazne ale... ucenicului (mic şi străin). Acestea nu pot fi decât 
sumbrele şi dureroasele preliminarii expiatorii ale ritului, îndată 
urmate de crunta, de inexorabila hotărâre, ex abrupto, a conclavului 
ezoteric al verilor celor mari, pomenind fără înconjur de „uciderea“ 

neîntârziată a ucenicului... Colindul arată mai departe, uimitoarea 
supunere totală, fără pic de cârtire, a mânătorului cel mic şi străin. În 
loc de a se cutremura, şovăielnic, în faţa primejdiei ineluctabile, în 
loc să încerce a-i îmbuna şi îndupleca pe verii cei mari cuprinşi de 
aprigă, hieratică înverşunare, micul ucenic, neofitul cel firav şi ne- 
ajutorat (încă străin de ceată!) exclamă parcă, izbucnind voios, în ciu- 
datul său „testament“ — care exprimă, de fapt, cu toată limpezimea, 
însuşi... crezul şi jurământul său de totală supunere şi credinţă, 
cerând cu hotărâre îndeplinirea cât mai neîntârziat a... supliciului 
„uciderii“ rituale! Aşa-zisul, „testament“ exprimă astfel mai degrabă 
aspra şi neabătuta supuşenie, ca şi mult dorita adeziune a zelosului 
neofit, în clipa cea mare a botezului împăcurăririi. Testamentul 
micului păstor cuprinde, de altfel (lucru obişnuit şi în alte cazuri, 
precum cel al junilor iordănitori, când în textul colindelor se evocă 
nemijlocit însăşi gestualitatea rituală...), deci aşa-zisul testament 
descrie, de fapt, uciderea simbolică şi simulată, simulacrul de ucidere 
şi îngropăciune a micului păstor in spe. În clipa cea mare, sărbăto- 
rească, a iniţierii ca atare a învăţăcelului neofit în tainele deplinei 
sale maturizări întru îndeletnicire, el enumeră parcă anume, ca 
printr-un exerciţiu oarecum sacramental — ceea ce este însăşi proba 
desăvârşirii sale! —- enunţând şi pomenind în chip mai mult sau mai 
puţin asemănător de la o variantă la alta, înşiruirea parcă demon- 
strativ-didactică a uneltelor îndeletnicirii...; acestea trebuind să fie 
anume aşezate în preajma şi la îndemâna sa, în clipa de supremă 
taină a primirii în ceată... Spre a fi deplin asimilat, şi integrat, în 
rândul verilor celor mari, ucenicul mic şi străin trebuie aşadar supus 
probei înfricoşătoare a uciderii simulate şi a simulacrului de în- 
mormântare... El trebuie să absolve, cu bărbăţie, mărturia deplinei 
maturizări, căci ucenicul „moare“ ca neofit, spre a se naşte deplin 
integrat în rândul fârtaţilor cetaşi... În cele din urmă, svonul, abia 
şoptit, al fluierului (nu întâmplător cerut a fi aşezat de obicei la cap; 
„cu hudele“ în suflarea vântului!) constituie semnul, simbolic şi 
metaforic, al deplinei epifanii, al doritei resuscitări, al mult râvnitei 
şi aşteptatei re-învieri, simbolice, a micului iniţiat. Prin ciudatul, 
prea grăbitul şi neînfricatul „testament“, ucenicul sârguincios, neo- 
fitul cel urgisit şi mult încercat, se vrea şi se declară astfel statornic 
legat şi juruit, de aici înainte, pe viaţă şi pe moarte, mereu în preajma 
şi în tovărăşia sfântă şi nedespărţită a turmei şi a câinilor credincioşi, 
şi în deplina frăţietate consfinţită şi dobândită a cetei păcurăreşti! 

Spre buna edificare a cititorului, să reamintim, spre pildă, fie şi 
numai această variantă încărcată de tragic lirism sărbătoresc, a Co- 
lindului păcurarilor spicuit din colecţia lui |. Pop Reteganul: 


La vârfuţu muntelui 


Dimineaţa lui Crăciun: rf.. 


Sunt vreo trei păcurăraşi. 
Cei mai mari 

Îs veri primari, 

Cel mai mic îi strein tare. 
Tot îl mână şi-l adună 

Ca s-abată oile. 

Până oile-abăte, 

Lui grea lege îi făcă: 

O pân puşce să-l împuşce 
Ori în sabie să-l arunce. 
EI din grai aşa grăia: 

- Dragilor fraţi şi fârtaţi, 
Pe mine nu mă-împuşcaţi 
Fără capul mi-l luaţi 


În jocuţul mieilor. 

Pă mine pământ nu puneţi, 
Numai dragă gluga mea 

Şi drag flueraşul meu 
Puneţi-l la capul meu. 
Când vântu a trăgăna 
Flueraşul m-a cânta; 

Când a sufla vântu lin 

M-a cânta ca p-un strein; 
Când a sufla vântu-ncet 
M-a cânta ca p-un secret. 
Oile cele cornute 

Mândru m-or cânta pe munte, 
Oile cele bălăi 

Mândru m-or cânta pe văi, 


Oile cele seine 


pi pă mine mă-ngropaţi 
Mândru m-or cânta pe mine.15 


turiştea oilor, 


Deşi m-am străduit atunci (spre finele deceniului şapte) să adun, 
corelând cât mai grabnic, şi cât mai concentrat, toate argumentele 
conjecturale câte puteau reieşi întemeindu-mă exclusiv pe comen- 
tariul interpretării textuale în lumina datelor despre fenomenul, în 
genere şi cu străşnicie ascuns, al ritualului de iniţiere, dovezi con- 
crete, palpabile, despre atestarea efectivă a acestui presupus ritual, 
probabil de mult dispărut şi uitat, continuă să lipsească — probabil 
pentru totdeauna! — din literatura problemei păstoritului... În ciuda 
surprinzătoarei plauzibilităţi (în deplină concordanţă cu repetatele 
sugestii descoperite în lucrările lui M. Eliade), şi această ipoteză, 
încredinţată tiparului în 1979, rămâne exclusiv conjecturală, lipsită 
de proba etnografică, limitându-se exclusiv la hermeneutica textelor 
prin ispititoarea suprapunere comparativă a textului cu desfăşurarea 
şi înţelesul rolului şi rostului ritualului de iniţiere... De aceea lucra- 
rea mea a stârnit de această dată o îndârjită adversitate, mai întâi 
în replica ocolitoare, dar cusută cu aţă albă a cercetătorului clujean 
I. Taloş. Argumentarea unei cu totul diferite, vădit absurde (!) inter- 
pretări, potrivite ca nuca-n perete cu înţelesul textelor colindului, 


15 Cf. A. Fochi, op. cit., p. 604. 

dar marcată de o iritare abia ascunsă faţă de lucrarea mea, nu se do- 
vedeşte în cele din urmă cu nimic mai deplin şi incontestabil înte- 
meiată, ba dimpotrivă! Nu pot trece sub tăcere nici opoziţia, evazivă 
deşi cu mult mai tăioasă, moţească, a unei neînduplecate încruntări 
fulgerătoare de sprânceană, cu alură seniorială... Dispreţul suve- 
ran al lui O. Bârlea, din 1983, este cu atât mai „apodictic de la înălţi- 
mea pretinsei autorităţi“ — cum pe nedrept, profund iritat, O. Bârlea 
se referă la Observațiile mele, încât până şi numele meu este lăsat să 
rămână enigmatic, tabuistic ascuns cu afurisenie sub epitetul sarcas- 
tic al cufundării mele în apele totalului anonimat („câţiva notorii“)!... 
Rămâne, desigur, ca posteritatea să cântărească lucrurile pe îndelete, 
în deplină obiectivitate. Spre a fi, totuşi, mai desluşit: ideea, pentru 
mine deplin adevărată, profund revelatoare, a dezlegării înţelesului 
Colindului păcurarilor privit prin prisma unui tipic rit de iniţiere, 
am conturat-o succint în articolul concentrat în numai zece pagini — 
„Noi observaţii despre Miorița-colind“, publicat în Revista de Etno- 
grafie şi Folclor, 24 (1979), nr. 1 pp. 53-61 (reluat aidoma în volumul, 
mai uşor de găsit — Cântecul nostru bătrânesc, Bucureşti, Editura Mi- 
nerva, 1986). Replicile contestatare se află în Steaua, a. XXXII, de- 
cembrie 1981, nr. 12/415, pp. 38-40, şi în Anuarul de Folclor, II (1981), 
pp. 95-134 şi II1/IV (1983), pp. 15-35 (|. Taloş); şi în O. Bârlea, Folclo- 
rul românesc, Bucureşti, Editura Minerva, 1983, II, p. 468. 

În cele din urmă nu-mi rămâne, se pare, decât să mă mângâi cu 
gândul că cele mai numeroase şi îmbietoare dovezi de sprijin pentru 
înjghebarea demonstraţiei mele, pur conjecturale, le-am cules mai cu 
seamă din informaţiile şi comentariile cărţilor lui M. Eliade; nu tre- 
buie însă de loc uitat că atâtea uluitoare descoperiri, de o incompa- 
rabilă importanţă s-au înfăptuit, totuşi, pornind din atare impulsuri 
intuitive şi... poteci ipotetice! Păstrând proporţiile, însăşi Teoria 
Relativității, ori descoperirea unei planete (iniţial numai pe bază de 
calcul teoretic; fără testări de laborator sau observator), ba chiar 
întreaga fundamentare a noii viziuni cosmogonice (mergând până 
la „descrierea“ amănunţită a stadialităţii primelor secunde de după 
Marea Explozie Iniţială, de la originile universului...), ca şi existen- 
ţa şi comportarea antimateriei sau calculul pulsaţiei subparticulelor 
microinfinitezimale (!), se bizuie de fapt, şi ele, iniţial, pe coerenţa 
ipotezei conjecturale şi îndrăzneţ calcul şi comentariu pur teoretic!16 


16 Vezi, spre pildă, Stephen W. Hawking, Scurtă istorie a timpului, Bucureşti, Editura 
Humanitas, 1994. 

Cu directă referire totuşi la domeniul etnologiei, să reamintim, 
spre pildă, acest ispititor îndemn, care pledează cu hotărâre pentru 
metoda reconstituirii unor scenarii iniţiatice ca un „demers perfect 
valabil“, când marele etnolog V.I. Propp scrie parcă anume: ,,...Se 
poate întâmpla astfel ca, punând semnul egalităţii între motiv şi rit, 
folcloristul să descopere că motivul se trage dintr-un rit cu înţeles 
înnoit, ceea ce îl va obliga să explice și ritul. În aceeaşi ordine de 
idei, este posibil ca fundamentul iniţial al ritului să fie uneori atât 
de obscur, încât ritul amintit să impună o studiere separată. Dar o 
asemenea cercetare nu mai cade în sarcina folcloristului, ci în cea a 
etnografului. Stabilind o corelare între basm şi rit, folcloristul are în 
unele cazuri dreptul de a renunţa să mai studieze ritul, întrucât 
ajunge astfel prea departe“.17 

Pe de altă parte, în ampla sa cercetare de paleoetnologie româ- 
nească, Forme străvechi de cultură populară românească, Traian Herseni 
schiţează şi el acest generos îndemn: „În domeniul acesta, al recon- 
stituirilor etnografice, nu este nimic sigur; dar în ştiinţă contează şi 
treptele de probabilitate care, când sunt foarte mari, au valoare func- 
țională de adevăr“.15 

Dar oare O. Bârlea nu este în cele din urmă, el însuşi, acelaşi 
care, la antipodul dispreţului ucigător de mai sus, proclamă des- 
luşit urbi et orbi următorul îndemn, fără oprelişte: „În ştiinţă, adesea, 
prudenţa exagerată este mai păgubitoare decât avântarea îndrăznea- 
ţă pe terenuri nesigure, fiindcă trecerea vremii dă singură la iveală 
excrescenţele caduce, pe când cea dintâi incită numai la sterilitate“.19 

În acest caz, singura motivaţie a adversităţii atât de îndârjite 
nu poate fi decât distincţia, prea peremptoriu şi subiectiv gândită 
(în spiritul patriotismului — latinist — local!): Quod licet lovi... 

De aceea, chiar dacă dovada atestării concrete în literatura etno- 
grafică a incriminatului — presupus — ritual de iniţiere a micului pă- 
curar încă lipseşte — ba chiar şi pentru totdeauna -, textele varian- 
telor colindului ardelenesc, metodic grupate zonal, ca într-un mirific 
ierbar, în marea monografie a regretatului A. Fochi, stau pentru tot- 
deauna drept mărturie îndestulătoare, dacă cercetarea comparativă 
a morfotipologiei închegate din minuţioasa lor investigare va fi 


17 Cf. V.. Propp, op. cit., p. 15. 


18 Cf. Tr. Herseni, Forme străvechi de cultură populară, Cluj-Napoca, Editura Dacia, 
1977, p. 302. 


19 Cf. O. Bârlea, Efigii, Bucureşti, Editura Cartea Românească, 1987, p. 188. 

condusă şi se va desfăşura cu desăvârşită stăruinţă şi consecvență 
metodică spre a dis-cerne — cu toată probabilitatea şi veridicitatea — 
întreaga bogăţie a informaţiei, de care nici o altă creaţie a folclorului 
nostru nu se bucură printr-o atât de colosală, proprie bază informa- 
tivă textuală... 

Oricum, în ciuda totalei adversităţi întâmpinate din partea pre- 
opinenţilor ardeleni, continuând să nutresc, neabătut, convingerea 
intimă că prin „Noi observaţii despre Mioriţa-colind“ am izbutit să 
împing cu un încurajator pas înainte dezbaterea... mioriţologică, am 
resimţit curând nevoia irezistibilă a unei desfăşurări integratoare, 
pentru o proprie viziune globală şi coerentă asupra problemelor 
Mioriţei. Cercetarea Mioriţei-colind se cerea negreşit continuată şi 
întregită cu toate consecinţele reconsiderării studiului textelor şi al 
comentariilor privind şi Mioriţa ciscarpatică. Oricât de deosebite şi 
specifice, problemele colindului se cuvin, în cele din urmă, cercetate 
în perspectiva largă a întregii evoluţii istorice, a răspândirii şi a înțe- 
lesului acestei creaţii fundamentale a culturii noastre orale. De aceea 
în anii 1986-87 am re-luat, sârguincios, cu intenţia realizării unei — 
necesare —,„proprii sinteze“ finale, cercetarea comparativă morfoti- 
pologică (a întregului patrimoniu al variantelor de pretutindeni), ca 
baza cea mai sigură faţă de care se cuvine a cântări întreg eşafo- 
dajul vechilor idei şi comentarii, de la Alecsandri şi Russo, până în 
ultima vreme... 

Înainte de a da curs acestei recapitulări finale a obsesivei mele 
aventuri de două decenii, vâslind cu deliberare pe apele mirifice, 
dar uneori învolburate, ale mioriţologiei..., nu pot ocoli aici ispita 
unui gând năvalnic făcându-mă să zăbovesc încă o clipă pentru o 
lunecare, oarecum mistică (!), în evocarea însuşi prilejului parcă 
anume înconjurat de mister privind „momentul“ istoric revelator, 
al „descoperirii“ celebrului nostru poem pastoral! Nu mi se pare 
deloc exagerat să consider în cele din urmă cu toată tăria că fericita 
întâie întâlnire a prea discretului, şi enigmaticului, Alecu Russo cu 
Mioriţa capătă parcă, ea însăşi, în istoria folcloristicii şi a literaturii 
române, proporţia şi semnificaţia unui veritabil misteriu inițiatic... 

În timp ce faimoasa „notă“ a „veselului Alecsandri“ la balada 
Dolca2, era negreşit destinată să umple de uimire posteritatea prin 
evocarea voit patetică, exagerat romantică (dar vădit-închipuită, chiar 
cusută cu aţă albă!) a memorabilului, imaginarului apus de soare 


20 Cf. V. Alecsandri, Poesii populare ale românilor, Bucureşti, 1866, p. 57. 


232 


urmat de o sublimă noapte întreagă petrecută în extaz, la pala focu- 
lui în tovărăşia miraculosului — imposibilului! — baciul Udrea din 
Ceahlău..., care i-ar fi cântat Poetului Mioriţa, ba încă pomenindu-i 
şi de numeroase alte balade, ştiute de tatăl său, cu Traian și Aurelian, 
ceea ce rămâne pe veci o înscenare străveziu copleşită de artificiu şi 
nevinovată mistificare (în spirit osianic!)... — nu mă pot opri să măr- 
turisesc subliniind, dimpotrivă, incomparabilul efect senzaţional, 
vibrând de un realism narativ cu adevărat copleşitor, pe care l-am în- 
cercat parcurgând cu nespusă încântare acel excepţional document 
literar deosebit de captivant, care este manuscrisul jurnalului memo- 
rial ivit din frenezia celor 37 nopţi şi zile întunecate ale peripeţiilor 
surghiunului lui Alecu Russo — bunul amic al lui Alecsandri —, zvâr- 
lit de furia suspicioasă a Domnului Mihalache Sturdza în adâncul 
neguros al codrilor Vrancei, în aspră prigoană, la mânăstirea Soveja 
(între 26 februarie — 5 aprilie 1846) sub privegherea straşnic porun- 
cită prin ucazul domnesc stareţului Acati... Era parcă necesară, pre- 
destinată această uluitoare, şi chinuitoare, rătăcire (cvasi-dantescă!) 
în una selva oscura..., a sobrului şi lucidului A. Russo, în silit urcuş 
spre codrii pustii din capătul cel mai de sus al munţilor Vrancei, ca 
spre un îndepărtat tărâm şi singuratic capăt de lume, pentru a do- 
bândi în cele din urmă, în clipa cea binecuvântată, darul revelator, 
neaşteptat — Marele Cântec împărătesc al tradiţiei noastre anonime! 
Per aspera ad sidera... Dar parcă spre a pecetlui pe veci misterul adânc 
al acestei ciudate epifanii (şi anevoioase experienţe iniţiatice!... nel 
mezzo del camin di nostra vita), discretul şi extrem de modestul scriitor 
paşoptist care a fost A. Russo, cavalerul cel fără de prihană, deşi a 
notat cu osârdie, în amănunţime, povestea acestei ciudate aventuri 
pline de folos, el a îngropat, totuşi, sub veșnică tăcere (ca printr-un 
înfricoşător tabu!) tocmai clipa cea mare a revelatoarei sale întâlniri 
sărbătoreşti cu Miorița, despre care abia în alte prilejuri ale scrie- 
rilor sale notează entuziast: „Lăutarul, vrând să mă aducă în estas, 
începe balada Meoriţei“...21; sau când altă dată, înălțându-se 
solemn spre piedestalul paroxistic al clasicismului antic exclamă cu 
patetism plin de febrilă încântare în rostire solemnă: „De vom des- 
chide pre Virgil şi pre Ovid, ne vom găsi, pot zice, acasă la noi [...] 
Pe lângă aceşti doi creatori de poezie antică s-au adăogit un al treile 
poet, păstoriul câmpiilor şi al munţilor noştri, care au produs cea 
mai frumoasă epopee păstorească din lume: Mioriţa. Însuşi Virgil şi 


21 Cf. A. Russo, Scrieri publicate de P.V. Haneş, Bucureşti, 1908, p. 193. 

Ovid s-ar fi mândrit cu drept cuvânt, dacă ar fi compus această 
minune poetică“.2 

Iar bunul său prieten - Poetul Unirii, al suavelor Mărgăritărele 
şi al Pastelurilor moldave, (chiar dacă ambiguu şi evaziv, după dis- 
pariţia pretimpurie, în 1859, a lui Russo), a precizat totuşi desluşit 
şi din capul locului, în scrisoarea către Alecu Hurmuzaki, căruia 
îi trimitea spre întâia publicare în foaia Bucovina: „Această baladă 
mi-au fost adusă din munții Sovejii de D. A. Russo, care o descoperi, 
împreună cu multe altele, în vremea cât au fost exilat pe nedreptate la 
mănăstirea Sovejii '...23 S-ar putea spune că, parcă sub semnul predes- 
tinării, însăşi drama dureroasă şi anonimă a grelei şi înverşunatei 
duşmănii păstoreşti din Mioriţa, e totuşi deplin compensată, istoric, 
de... căldura marii prietenii fraterne căreia i-a fost hărăzită taina 
exemplară a înfrăţitei împărtăşanii iniţiatice dintru început a cân- 
tecului Oiţei Năzdrăvane, „adus“ din sumbrul calvar al patimilor 
sovejane de blândul şi seraficul A. Russo, şi încredinţat spre a fi 
mereu poleit, pe îndelete, cu toată bucuria şi strădania voioasei ilu- 
minări hieratice, de Marele său prieten Poetul Naţional şi Popular 
(astfel probozit prin profeția iubitei sale Steluţe...). 

Astfel, din chinul patimilor exilului sovejan şi din bucuria aces- 
tei frăţeşti împărtăşanii s-a întrupat, pentru vecie, revelaţia Marelui 
„juvaer“ naţional; căci — după memorabila observare a lui M. Sado- 
veanu că „Miorița rămâne singură între mii de cântece, ca un pisc 
pleşuv între muncele“...24 — tot el o spune, apăsat, lăudând fără re- 
zerve ctitoriceasca strădanie a îndelungatelor îndreptări şi întocmiri, 
că i-a fost dat lui Alecsandri să caute şi să găsească distilând „la- 
mura ei din variantele tufoase şi imperfecte, până ce a statornicit-o 
în forma-i pură de juvaer“...25 

Sensul acestei irezistibile — poate nepotrivite, dacă nu chiar 
supărătoare! — paranteze (mai curând patetic-liricoide, decât lucid 
şi sever obiectiv-ştiinţifice, cum s-ar cuveni...), trebuie înţeles, păs- 
trând proporţiile, ca o expresie nemijlocită a propriei, şi profundei 
mele trăiri revelatoare, zăbovind entuziast în preajma Mioriţei sub 
obsesia fervoarei hermeneutice ce m-a cuprins cu toată dăruirea în 
cursul ultimelor două decenii — spre finele apropiatei împliniri a unei 


2 Cf. A. Russo, Scrieri, ed. cit., p. 187. 

23 Cf. A. Fochi, op. cit., p. 124. 

24 Cf. M. Sadoveanu, „Cântec bătrânesc“, Carpaţii, Sibiu, 12 (1944), nr. 4, p. 91. 
25 Ibidem. 

bune jumătăţi de veac petrecute cu sârg în slujba cercetării pasionate 
a corpusului cântecului bătrânesc... 

Privind lucrurile cu deplină luciditate şi temperanţă, în per- 
spectiva larg cuprinzătoare a istoriei culegerii şi a studiului Mioriței: 

Mai întâi, secolul al XIX-lea ne-a adus, în preajma anului 1850, 
senzaţionala şi misterioasa „descoperire“ a Mioriţei, de către Russo 
şi Alecsandri, prin scoaterea ei din adânca şi totala oralitate şi din 
anonimatul de până atunci. Anul 1866 consfinţeşte forma oarecum 
canonică, devenită clasică, a baladei — faimosul „textul Alecsandri“ 
din ediţia definitivă a colecţiei Poesii populare ale românilor. (De aici 
înainte urmează... calea imperială — minunatul, neîncetatul feed-back 
al reîntoarcerii Mioriţei, împodobită în odăjdii împărăteşti, în cir- 
cuitul oralităţii, dar şi al literaturii naţionale!...). Lui Alecsandri 
(îndată urmat de ]. Michelet) i se datorează şi cel dintâi comentariu, 
succint, care a influenţat din capul locului, hotărâtor, felul de a apre- 
cia frumuseţea (desigur sporită sub pana Poetului!) şi de a călăuzi 
înţelesul acestei creaţii de seamă a poporului român... Cu mult mai 
puţin strălucitoare, dar de o covârşitoare importanţă istorică este şi 
descoperirea neîntârziată a ipostazei transilvane a Mioriţei-colind, 
prin,,varianta“ Judecata păcurarilor din colecţia lui At.M. Marienes- 
cu (1859). Începând din 1860, Al. Odobescu deschide de fapt calea 
studiilor asupra baladei. Secolul al XIX-lea se încheie sub semnul 
furtunoasei dezbateri iscate în jurul „autenticităţii“ variantei Miori- 
ței „îndreptată“ de Alecsandri, dar şi al menţiunii, rămasă totuşi în 
obscuritate, a lui M. Gaster care în 1873 schiţează cea dintâi compa- 
raţie, sumară, între balada lui Alecsandri şi colindul lui Marienescu. 

Abia secolul al XX-lea este însă etapa atât de numeroaselor 
culegeri din tot cuprinsul ţării (şi îndeosebi după primul război 
mondial). Mai presus de creşterea exponențială a şirului diverselor 
comentarii şi aprecieri, în genere entuziaste (cu apogeul în jurul 
anului 1940), secolul XX este însă şi vremea studiilor din ce în ce 
mai aprofundate, începând cu străduinţele iniţiate de D. Caracostea 
în 1915 (şi continuate de acesta, cu intermitențe, până în anii 1960); 
urmate de contribuţiile lui O. Densusianu (din jurul anului 1920), 
L. Blaga (1936) şi C. Brăiloiu (1946). Monografia monumentală a lui 
A. Fochi, din 1964, constituie încununarea sintetică, enciclopedică, 
a „mioriţologiei“ primei jumătăţi a secolului XX. Noile contribuţii 
studioase (începând cu cea a lui O. Bârlea, din 1967) continuă dez- 
baterile, cu tendinţe în genere inovatoare, în rândul cărora se înscriu 

şi propriile mele osteneli din ultimul pătrar al veacului (începând 
din 1975). 

În această largă perspectivă a celor 150 de ani de „mioriţolo- 
gie“, se cuvine situată şi principala mea contribuţie realizată în anii 
1986/87, şi apărută în 1989: Miorița. Controverse — restituții, în volu- 
mul Repere şi popasuri în cercetarea poeziei populare, Bucureşti, Editura 
Minerva, 1989, pp. 6-120. 

Privind acum cu cea mai lucidă apreciere autocritică, nu mă 
sfiesc să afirm că această formă de sinteză finală a studiului Mioriţei 
constituie, pentru mine, cea mai substanţială dintre toate strădaniile 
mele studioase de aproape cinci decenii, în cercetarea predilectă a 
cântecului nostru bătrânesc. Numai că, tipărită în climatul, atât de 
nepotrivit — ba chiar cu totul vitreg, şi ostil, pentru activitatea cultu- 
ral-stiinţifică, din marea învălmăşeală răscolitoare a anului 1989 — 
lucrarea mea a rămas de fapt lipsită, nu doar de răsunetul cuvenit, 
ci chiar de a fi cunoscută măcar spre a pătrunde în dezbaterea 
cercurilor de specialitate...26 

În Postfaţa lucrării, prietenul Iordan Datcu - harnicul şi gene- 
rosul redactor al Editurii Minerva, căruia îi exprim şi aici întreaga 
mea recunoştinţă — remarcă pe drept cuvânt „ţinuta polemică“ a 
studiului meu. Mărturisesc însă că nu aceasta a fost, cu tot dinadin- 
sul, intenţia mea; aceasta e numai consecinţa faptului că, în dorinţa 
de a exprima şi aduce prin lucrarea mea destul de numeroase opinii 
şi poziţii înnoitoare, a trebuit să mă refer — critic — la o seamă de idei, 
esenţiale, din contribuţiile mioriţologiei anterioare. Aşa se face, că, 
spre pildă, deşi nu am încetat niciodată să subliniez marile merite, 
proprii monumentalei sinteze a lui A. Fochi, mi-am îngăduit să mă 
situez, totuşi, pe poziţii simţitor nuanţate, dacă nu chiar cu totul 
altele, ori de câte ori am socotit necesar. Programatic non-confor- 
mist, mi-am îngăduit — cu tot respectul cuvenit — să mă îndepărtez 
de asemenea, în destule cazuri, argumentând critic împotriva unor 
opinii exprimate de D. Caracostea, O. Densusianu, C. Brăiloiu, 
O. Bârlea... Am procedat totdeauna astfel, numai din convingerea 
că, în chip firesc, trecerea timpului oferă deseori posibilitatea unei 
perspective schimbate, ba chiar cu totul opuse (!) în aprecierea unor 
fenomene şi fapte, pentru care s-au găsit odinioară soluţii şi idei 


26 Cu excepţia unei succinte semnalări într-o notă radiofonică datorată profesorului 
dr. A. Olteanu, în cadrul ciclului de emisiuni „Mioriţa — revistă de etnografie şi fol- 
clor“, patronat de G. Antofi, şi a unei alte radio-emisiuni a lui Gruia Stoia... 

corespunzător posibilităţilor unui anumit stadiu al cunoştinţelor 
vremii. De aceea, considerând cu toată convingerea că adevărul e 
totdeauna relativ şi mereu perfectibil (...chiar şi în cazul propriilor 
mele idei!), am cutezat să mă îndepărtez adeseori de prestigioşii 
înaintaşi, după principiul Amicus Plato, sed magis amica Veritas... 
(În definitiv, — păstrând proporţiile — oare toate calculele, şi 
observaţiile astronomiei, nu s-au bizuit ele, în întregime, vreme de 
aproape două milenii (!) pe concepţia ptolemeică şi artistotelică — cu 
totul eronată! — asupra... mişcării şi relaţiilor sistemului planetar, 
ba chiar a întregului sistem sideral, pentru ca abia după N. Copernic 
şi G. Galilei, în ultimele patru-cinci sute de ani, să se „descopere“ şi să 
devină monedă curentă în cercetările astronomice şi cosmice, noua 
şi adevărata structură, — cu totul răsturnată! — a sistemului solar şi 


Deoarece, în genere, patosul febril al unei complexe demon- 
straţii, cu toate articulațiile sale, nu se poate lăsa cu uşurinţă supus 
unei naive... repovestiri, mă voi mărgini să relev aici, doar selectiv, 
şirul ideilor esenţiale din lucrarea mea de sinteză, Mioriţa. Contro- 
verse — restituţii. Îmi îngădui deci a menţiona în cele ce urmează 
numai principalele puncte, şi îndeosebi cele în care am socotit nece- 
sar să inovez şi să argumentez diferit, despărţindu-mă şi depărtân- 
du-mă mai mult sau mai puţin tranșant de opiniile înaintaşilor... 

Am socotit astfel binevenit să încerc mai întâi a reduce la justele 
proporţii aprecierile cu totul exagerate, din 1980, ale lui A. Fochi 
privind valoarea contribuţiei lui C. Brăiloiu la înţelegerea Mioriţei... 

M-am referit apoi pe larg la locul şi rolul variantei Alecsandri 
în cadrul conspectului morfotipologic al Mioriţei. Datorăm, desigur, 
lui A. Fochi punerea în lumină, cu deplină limpezime, a deosebirii 
tipologice fundamentale între colindul transilvan (alcătuit din două 
nuclee tematice: Cadrul epic inițial şi Testamentul ciobanului) şi sche- 
ma evoluată a baladei ciscarpatice (cu patru nucleie tematice: Cadrul 
epic inițial; Oaia năzdrăvană; Testamentul ciobanului; Maica bătrână). 
Excesiv preocupat de a stabili şi descrie această reală dihotomie, 
A. Fochi greşeşte însă socotind că numai circulaţia textului Alecsan- 
dri, pe calea tiparului, poate fi explicaţia cazurilor când se ivesc, 
totuşi, unele variante ale colindului ardelean în care apare Oaia năz- 
drăvană. 

Reluând cu toată atenţia cercetarea comparativă a textelor din 
întreg cuprinsul Transilvaniei, am putut urmări destul de desluşit 

felul în care apariţia şi integrarea motivului Oii năzdrăvane în struc- 
tura narativă a Colindului păcurarilor se produc mai curând treptat, 
ca un fenomen spontan evolutiv, dezvăluind o seamă de forme de 
trecere (spontană) de la colind la baladă. Analiza distribuţiei terito- 
riale a variantelor arată că motivul Oii năzdrăvane s-a ivit mai întâi 
(prin evidentă „contaminare“ tematică) în textele din nord-vestul 
extrem al Transilvaniei, sub influenţa — încă uşor de delimitat — a 
binecunoscutului colind în care mioara vorbitoare, dialogând cu 
păcurarul albit de ani, cere cu duioşie stăpânului să nu-şi înstrăi- 
neze oile... Numărul relativ mare al textelor culese din Trasilvania 
îngăduie să distingem în continuare cu claritate felul cum această 
idee motivică, a convorbirii oiţei năzdrăvane cu stăpânul ei se inte- 
grează, devenind treptat organică, în structura Colindului păcurarilor 
pe măsură ce ne apropiem de sudul Transilvaniei. În cele din urmă, 
textele din zona sud-vestică a Ardealului (din Hunedoara - Sibiu — 
Alba) marchează tot mai limpede modul cum se transformă, insta- 
lându-se şi integrându-se ca element organic în structura colindului, 
motivul oii care... descoperă stăpânului complotul fârtaţilor de drum 
lacomi şi invidioşi; ceea ce este cu totul firesc cunoscând că sudul 
Transilvaniei este efectiv zona teritorială în care și fenomenul trans- 
humanţei păstoreşti este un fapt istoric din ce în ce tot mai viu şi 
concret atestat în ultimele veacuri...27 Aici este astfel însăşi zona de 
zămislire a textului „baladei“ în care, pierzându-se cu totul rostul 
vechiului colind despre integrarea iniţiatică a ucenicului mic şi străin 
în ceata păcurarilor, textul vorbeşte din ce în ce tot mai desluşit de- 
spre invidia şi rivalitatea economică drept motivaţie a complotului 
uciderii, în cursul peripeţiilor transhumanţei, a unuia dintre cetaşi 
(„...Cel mai ortoman / Ş-are oi mai multe / Mândre şi comute...“!). 
Desfăşurarea geografică a textelor este cum nu se poate mai suges- 
tivă despre modul în care, în zona sud-transilvană se împlineşte 
evoluţia, şi trecerea, de la mai vechiul Colindul păcurarilor, din partea 
nordică şi centrală a Transilvaniei, către balada propriu-zisă, a Oii 
năzdrăvane, din Oltenia — Muntenia - Moldova. 

Deosebit de grăitor este faptul că textele din jumătatea de sus 
a Ardealului vorbind despre misterioasa, ezoterica facerea (făcutul) 
legii (botezul îm-păcurăririi ucenicului mic şi străin!) se opresc cu 
desăvârşită claritate în preajma Mureşului! Această revelatoare ob- 
servaţie mi-a dat deplin temei pentru a cerceta şi dezvălui un cu totul 


27 Cf. Al.I. Amzulescu, Repere şi popasuri..., p. 119, nota 213. 

diferit înţeles, arhaic, al ciudatei formule privind „Facerea (făcutul) 
legii“, decât în vechea interpretare şi comentarea acestei formule 
textuale prin... jus valachicum (!?), ideea de judecată şi pedeapsă, 
acceptată de cercetătorii înaintaşi (inclusiv de A. Fochi), în ciuda 
evidentei contradicții textuale: ucenicul mic şi străin este, totuşi, în 
genere, ascultător şi supus!... Cu mult mai plauzibil, el este, în tex- 
tele din nordul Transilvaniei, încă neofitul ce se pregăteşte, amarnic 
chinuit, pentru marele act (ezoteric!) al... uciderii simulate, al simu- 
lacrului de înmormântare şi al simbolicei resuscitări, trebuind să 
moară ca ucenic neofit, spre a renaşte deplin asimilat şi integrat în 
ceata verilor celor mari: — redutabilii, neîndurătorii maeştri ai ritului 
„Clasic“ de iniţiere... Ipoteza judecății şi a pedepsei micului şi străi- 
nului prin aplicarea lui jus valachicum (de altfel vădit inculcată, arti- 
ficios, textului în varianta „coresă“ de judele Marienescu...) se află 
în totală contradicţie cu textul celorlalte variante, autentice, ale co- 
lindului. Am zăbovit deci cercetând şi comentând stăruitor spre a 
pune în lumină adevăratul înţeles, înceţoşat, al formulei arhaice: 
legea-i făcea, caracteristică textelor colindului ardelean al păcurarilor 
din jumătatea nordică a Transilvaniei, ca spre pildă în această tipică 
variantă din Rodna-Năsăud: 


Colo-n jos de şesurele Numai unu-i streinel 
Grea turmă de oi se vede, Şi pe-acela mi-l mânară 
Da' la ele cine şede? Să întoamnă oile; 

Da' vreo opt păcurăraşi; Până oile-ntorcea, 


Cei mai mari îs veri primari, Cei şapte lege-i făcen...28 


Am comentat de asemenea, cu sporite, noi argumente, spre 
luminarea formulei textuale privind... l(ă)uarea capului: 


„„Când la ei că se-ntorcea, Ori puşcat, ori săgetat, 
Ei îl prind a-l întreba: Ori căpuțul jos luat? 
- Frate, cum îţi vrei moartea: - Nici puşcat, nici săgetat, 


Fără capul jos luat!.,.29 


În sfârşit, reconstituind şi acordând aşa-zisului „testament“ în- 
ţelesul, originar, pierdut, al descrierii însăşi gestualităţii rituale a... 
uciderii simbolice şi a simulacrului de înmormântare şi resuscitare 


28 Cf. A. Fochi, op. cit., p. 573. 
29 lbidem, p. 565. 

a micului ucenic-păstor (descriere alcătuind un procedeu obişnuit 
şi în alte texte de colinde), am ajuns să contest revizuind însăşi 
vechea soluţie explicativă — fundamental mecanicistă! — a genezei 
Mioriţei susţinută de D. Caracostea, prin... adaptarea, şi integrarea, 
în contextul Mioriței a germenului (extraneu!) al acelui presupus 
primum movens — nucleul liric, iniţial, al unui străvechi cântec păs- 
toresc conţinând expresia afirmării dragostei păstorului pentru în- 
deletnicirea sa, cântec pre-existent momentului istoric al despărțirii 
ramurii dialectale armâne de trunchiul nord-dunărean... Sau poate, 
mai bine zis: Noua mea interpretare a „testamentului“ ca descriere 
inerentă a unui moment ritual, explică, mai plauzibil şi firesc, geneza 
„motivului“ poetic respectiv ca derivând nemijlocit din însăşi evo- 
carea descriptivă a momentului ritual, propriu scenariului unui rit 
de iniţiere; ceea ce înlătură, făcând superfluă, ipoteza lui D. Cara- 
costea privind... preluarea şi adaptarea în contextul colindului a 
unui nucleu (pre-existent) de cântec liric; interpretarea mea consi- 
derând „motivul“ poetic respectiv ca propriu şi inerent colindului, 
aparţinând organic rostului şi conţinutului ritual al acestui veritabil 
credo — expresie testamentară a ataşamentului definitiv al neofitului 
mic şi străin, în clipa cea mare a botezului integrării şi asimilării 
acestuia în rândul cetei păcurăreşti a „fârtaţilor“ (sau marilor veri 
primari), „maeştri“ ai ritului inițiatic de împăcurărire a micului (şi 
străin) ucenic mânător... 

De aceea am stăruit spre a da astfel o nouă, cu mult mai plau- 
zibilă explicare aşa-zisului „Testamentul ciobanului“: 


Fraţilor, fârtaţilor, Pe mine pământ nu puneţi, 
Pe mine nu mă-mpuşcaţi, Numa dalbă gluga mea, 
Numai capu mi-l luați Flueru după curea. 

Şi pe mine mă-ngropați Când vântuţu a sufla, 

În staurul oilor, - Flueru meu mi-a cânta...30 
În jocuţul mieilor. 


De altfel noua mea „teorie“ explicând astfel geneza colindului 
drept expresia poetică-narativă tradiţională a practicii unui rit de 
iniţiere a micului ucenic-păcurar, la integrarea şi asimilarea aces- 
tuia în ceata păcurărească... oferă o explicaţie coerentă, şi adecvată, 
şi pentru cele 35 de texte alcătuind „versiunea“ Fata de maior... din- 


30 Cf. A. Fochi, op. cit., p. 565. 

tr-un destul de larg areal al colindului ardelean [oglindind, foarte 
probabil, ideea nedoritei, înfricoşătoarei des-faceri (imposibilul des- 
făcut!) al legământului consfințit la intrarea în ceată...] 

Toate cele de mai sus se aşează, organic şi firesc, la temelia ideii 
transformării treptate a colindului în partea sudică a Transilvaniei, 
spre constituirea evolutivă în acest fel, a „baladei“ Oii năzdrăvane, în 
cele din urmă deplin cristalizată şi bine împământenită, devenind 
(pe căile transhumanţei) proprie teritoriului ciscarpatic (în care, nu 
întâmplător, apar încă destule ciudate urme privind... păcurarul mic 
şi străin şi verii sau frații cei mari din mai vechiul colind transilvan, 
urme pe care le-am identificat şi relevat cu precizie filologică!31). 

Întreaga „demonstraţie“ înlătură ideea cu totul eronată a lui 
O. Densusianu, care considera greşit colindul ca o formă degradată, 
decăzută a baladei ciscarpatice, afirmând: „La depărtări mari, şi de 
loc şi de timp, Miorița nu se putea să nu sufere numeroase schim- 
bări, fie că poesia ei a pierdut vigoarea primitivă, fie că a degenerat 
într-un cântec redus la un motiv sărac, cu slabe reminiscenţe de ce 
cuprindea mai înainte: prin unele părţi, în special în Ardeal, ea se 
mai aude, schimbată în colindă, numai în câteva versiuni scăzute şi 
monotone'“.32 Cum se vede, în optica sa, O. Densusianu oferă, în chip 
eronat, o imagine total răsturnată a adevăratului curs istoric-evolutiv 
al Mioriţei, aşezând, cronologic greşit, balada înaintea colindului... 

Următoarele câteva alte consideraţii globale sunt menite să re- 
leve încă unele importante consecinţe ce derivă din încercarea mea 
de explicare, profund schimbată, a Mioriţei. Mai întâi este vorba de 
faptul, esenţial, că din desfăşurarea narativă a textului baladei lip- 
seşte (în cele mai bune variante) însăşi scena uciderii şi a îngropă- 
ciunii ca atare a ciobanului; ceea ce constituie tocmai „secretul“ 
farmecului non-narativităţii (şi al suspansului) acestei balade lirico- 
narative (căci naraţiunea, şi acţiunea, propriu-zisă se încheie, de 
fapt, la începutul dialogului între cioban şi oaia năzdrăvană...; tot 
ceea ce urmează, desfăşurându-se sub semnul eventualităţii, al 
posibilului — şi al aşteptării frustrate —, iar nu al narării (banale!) a 
faptului împlinit!). Atitudinea atât de... nobilă şi detaşată, profun- 
zimea dimensiunii umane a atitudinii ciobanului care, ameninţat 
de primejdie, îşi înfrânge şi îşi biruie, cu totală stăpânire de sine, 
frica sau impulsul brutalităţii (fireşti!) de a răspunde la violenţă cu 


31 Cf. Al.I. Amzulescu, Repere şi popasuri..., pp. 62-65. 
32 Cf. O. Densusianu, op. cit., p. 103. 


241 


aceeaşi violenţă îşi are, de fapt, obârşia - şi explicarea plauzibilă! — 
prin dezvoltarea, în baladă, ca o consecinţă a situaţiei inițiale, încă 
din textul colindului ardelean, în care rostul „amenințării“ ne-mij- 
locite a micului păstor (străin!) derivă din însăşi condiţia scenariului 
tipic al ritualului de iniţiere: micul cioban (neofitul mult hărțuit!) 
întâmpină cu totală deliberare, şi bucurie (festivă!), iminenta ucide- 
re simulată şi simulacrul de îngropăciune din care trebuie să rezulte 
însăşi izbăvitoarea lui resuscitare, închipuita reînviere şi deci apro- 
piata, mult-dorita lui asimilare, şi integrare, în rândul fârtaţilor cetaşi 
(fraţii, sau verii, cei mari)... Fireasca treptată „ocultare“ a sensului 
străvechiului ritual, magistral urmărită şi explicată de M. Eliade 
pentru diverse alte situaţii şi conjuncturi istoric-culturale, funcţio- 
nează desigur şi în cazul acestui ritual de iniţiere, profesional! Simp- 
tomatic, profund semnificativ este cazul acelor variante ale Mioriţei 
(începând cu cea, cu multă probabilitate... măsluită de G.Dem. Teo- 
dorescu!) în care textul, cu totul abătut de la izvorul său originar, 
desfăşoară explicit povestea... uciderii şi a îngropăciunii efective a 
ciobanului: 


...Vorba nu sfârşea, turmele să-i ia. 
dorojani venea lar de-l omora, 
şi se repezea, ei mi-l îngropa 
şi mi-l răpunea la brâu de perdea...33 


La cea mai simplă comparaţie, se vede deosebit de limpede 
marea superioritate calitativă a textului Alecsandri; căci Marele 
Poet a intuit, cu deosebită sensibilitate, soluţia magistrală, cu mult 
mai subtilă, a suspansului narativ... (Ba poate, încă, el a contribuit 
— dacă nu chiar substanţial! —, prin posibilele sale „îndreptări“, la 
deosebita şi subtila frumuseţe a „testamentului“, atât de... gustat şi 
supralicitat de fervenţii săi comentatori!) 

Un alt aspect, de o mare importanţă, îl constituie încercarea 
mea stăruitoare de a susţine că deplina evoluţie spre transformarea 
colindului transilvan în balada ciscarpatică s-a produs, cu cea mai 
mare probabilitate, şi cu precădere, în zona subcarpatică meridiona- 
lă, iar nu cu necesitate în părţile Moldovei de jos, aşa cum a socotit 
mai cu seamă O. Densusianu (sub puternica influenţă a lui Alec- 
sandri), de la care prestigioși precursori îşi trage seva convingerii 


33 G.Dem. Teodorescu, Poesii populare române, Bucureşti, 1885, pp. 436-437. 

copleşitoare harnicul şi intransigentul I. Diaconu — campionul mitu- 
lui vrâncean al genezei Mioriţei! Cercetarea raportului istoric între 
colind şi baladă infirmă opinia lui O. Densusianu (despre care a 
fost vorba în cele de mai sus). În acelaşi sens se cuvine, negreşit, 
revizuit şi... mitul Mioriței vrâncene! Împotriva vetrei de baştină 
vrânceană a Mioriţei pledează preponderența, istoric atestată, a celor 
mai multe, şi mai însemnate, direcţii de desfăşurare a căilor trans- 
humanţei păstorilor ardeleni, mulţimea şi importanţa deplasărilor 
lor sezoniere pe căile de dus şi întors ale turmelor precumpănind 
prin cursul „drumurilor oii“ din Muntenia şi Oltenia spre câmpia 
Dunării şi păşunile Dobrogei... (De altfel, din această anume parte 
de ţară, din zona subcarpatică a Muscelului, îşi are obârşia însăşi 
varianta fundamentală a Mioriţei — textul Alecsandri, provenit din 
întâia culegere a Mioriţei de către Russo de la rucărenii şi drago- 
slăvenii transplantaţi — începând din secolul al XVII-lea la Soveja, 
în extremitatea nordică a zonei vrâncene...) 

Se cuvine subliniată, în cele din urmă, deplina coerență şi con- 
secvență a demonstraţiei din lucrarea mea, care constituie astfel 
„teoria“ larg cuprinzătoare a istoriei şi a evoluţiei semantice a Mio- 
riței, „de la substratul credințelor şi practicilor proprii păstoritului 
de ceată bărbătească din nordul Transilvaniei, până la deplina minune 
a textului Alecsandri“.%4 Socotind că textul meu e prea puţin, dacă 
nu chiar total necunoscut, îmi îngădui să citez mai bine, reluând în 
această sinteză finală următoarele consideraţii rezumative: 

„Întreaga schemă genetică a Mioriţei, imaginată şi urmărită 
conjectural în toate articulațiile ei este, în viziunea mea, următoarea: 

1. A putut exista, provenind din cele mai vechi tradiţii ale păs- 
toritului de ceată bărbătească din nordul Transilvaniei, o anume 
practică obişnuielnică, rituală-ceremonială, obicei de străveche dăi- 
nuire şi moştenire din vremuri imemoriale — obiceiul de primire, de 
promovare şi de integrare (de în-fârtăţire) în ceata păcurarilor ma- 
turi a micului, a celui de pre urmă mânător-copil venit în ucenicie 
cu dorinţa de a fi cândva primit şi recunoscut în rândul marilor şi 
deplinilor păcurari. (Poate că asemeni cetei ezoterice a căluşarilor, 
precum şi altor cete de sex şi de vârstă, ceata păcurarilor trebuia să 
fiinţeze şi să perpetueze, şi ea, un număr de ani?) Această primă 
treaptă istorică, şi preistorică, se situează la nivelul antropologic al 


34 Al.I. Amzulescu, Repere şi popasuri..., pp. 102-103. 


243 


rosturilor şi al rămăşiţelor riturilor de iniţiere, descoperite a fi exis- 
tat şi funcţionat, în medii şi în condiţii vădit ezoterice, cu o largă 
răspândire pretutindeni în lume (ca iniţiere de vârstă, sau iniţiere 
profesională). 

2. Practica respectivă a putut da naştere unui anume cântec- 
comentariu descriptiv, strâns legat de acest obicei (precum cântecele 
miresei şi ale mirelui, din ritualul nunţii), acesta putând fi, de pildă, 
un cântec ritual la sâmbra oilor şi la măsurişul laptelui (?). 

3. Pe măsură ce obiceiul respectiv şi-a pierdut rosturile sale ar- 
haice, iar practica însăşi a început să fie părăsită şi dată uitării, acel 
vechi cântec ritual, dezarticulat funcţional şi intrat în desuetudine, 
a pătruns, fiind preluat în tematica obişnuită a cântecelor cetelor de 
feciori, din zilele colindatului (potrivit principiului că genul cel mai 
viu şi actual preia rămăşiţele genurilor şi ale tematicii intrate şi 
ajunse în stadiul perimării şi al destrămării). 

4. Cântecul păcurarilor celor mari şi al micului ucenic-mânător, 
căpătând impulsul unei noi înfloriri şi largi răspândiri, s-a perpe- 
tuat astfel, recondiționat şi asimilat în rândul colindelor, începând 
din părţile nordului Transilvaniei şi răspândindu-se neîncetat spre 
miezul şi spre părţile de jos ale Transilvaniei, pe măsura acestei răs- 
pândiri pierzându-şi tot mai mult înţelesul vechilor sale rădăcini 
rituale şi despre făcutul legii. 

5. În sudul Transilvaniei, problema fundamentală adânc răs- 
colitoare a vieţii păstorilor fiind, în ultimele veacuri, problema trans- 
humanţei cu lungile şi grelele peregrinări şi peripeţiile sale ivite pe 
drumuri şi coclauri străine, aceasta a putut face ca vechea «motiva- 
ţie», iniţiatică, a «conflictului» din colindul păcurarilor, cu înţelesul 
ei întunecat şi pierdut, să fie treptat înlocuită cu ecoul, tot mai viu, 
al atâtor memorabile întâmplări adevărate, iscate de rivalități, de 
gelozii şi lăcomii între stăpânii de turme. O dată cu trecerea tur- 
melor peste Carpaţi, străvechiul colindul păcurarilor s-a readaptat 
şi remaniat transformându-se, sub zodia altui gen, predominant în 
aceste părţi — cântecul epic cel de toate zilele, povestea «uciderii» 
rituale a micului păcurar ştergându-se şi căpătând conturul narativ, 
realist, al unei întâmplări veridice, din zilele transhumanţei... 

Aceasta, sau ceva aproape similar cu acest «model genetic», mi 
se pare a fi întreaga poveste a genezei, a naşterii, iar apoi a necon- 
tenitei, multisecularei transformări şi re-generări a Mioriţei, din tre- 
cutul cel mai nebulos până în zilele noastre: 

1. De la drama hieratică şi sacrală, de tradiţie imemorială, a 
con-sacrării, a în-credinţării şi în-fârtăţirii ezoterice a micului ciobă- 
naş ucenic-mânător, cu ritualul şi ceremonialul intrării, al iniţierii 
întru păcurărie şi al asimilării celui mic şi strein în ceata şi în obştea 
marilor şi deplinilor păcurari stânaşi — veri primari sau frătiuţi; 

2. la cântecul «ritual» (de sâmbră sau la măsuriş?); 

3. apoi la ciudatul «colindul păcurarilor» din zilele Crăciunu- 
lui şi ale Anului Nou, mai întâi în nordul Ardealului, apoi în tot 
Ardealui; 

4. iar de la acesta la povestea cântată despre duşmănoasa uci- 
dere, pe drumurile transhumanţei, a celui mai bun dintre păstori de 
către fârtaţii lacomi şi perfizi, în marea «baladă», realistă şi duioasă, 
a blândului păstor şi a oiţei sale confidente - cu versiunea ei opti- 
mală în nordul Munteniei, bine «îndreptată şi întocmită», şi fericit 
cristalizată în textul Alecsandri... 

Am urmărit, şi am dezghiocat, astfel geneza şi evoluţia stadială 
a Mioriţei, ca un îndelungat şi necontenit proces, de la străvechi 
practici şi eresuri, acum cu totul dispărute, la cântecul ritual oglin- 
dind acestea, apoi la dezvoltarea simbolului şi a metaforei în colind 
şi baladă, lucrarea de faţă fiind menită să înfăţişeze procesualitatea 
continuei deveniri şi transformări a Mioriţei — şi ale cărei neistovite 
urmări şi continuitate se pot întrezări şi descifra până în jocul calei- 
doscopic al versiunilor şi al «variantelor» astăzi culese din tot cu- 
prinsul ţării —, ceea ce ne-ar putea face să intitulăm această lucrare 
şi Dialectica Mioriţei...“35 

Rezultă astfel cu deplină limpezime diferenţa şi distanţarea 
mea („ţinuta polemică“!), nu numai faţă de filiera D. Caracostea - 
O. Densusianu - C. Brăiloiu — A. Fochi, dar şi de vechea filieră a 
interpretării... „mitologizante“ (total respinse „ideologic“ şi tratate 
cu dispreţ apodictic de A. Fochi — mai cu seamă privitor la Th. Spe- 
ranţia şi H Sanielevici3). În legătură cu părerile lui Th. Speranţia şi 
H. Sanielevici (a căror relativă încercare de reabilitare s-a ivit în 
unele publicaţii din anii 198537 şi 199338), îmi îngădui să subliniez 
că interpretarea mea (depărtându-se cu totul de explicaţia cabirică, 


35 Cf. ALI. Amzulescu, Repere şi popasuri..., pp. 92-94. 
36 Cf. A. Fochi, op. cit., pp. 143-144, 149-150, 243... 
37 Cf. N. Boboc, Motivul premioritic în lumea colindelor, Timişoara, Editura Facla, 1985. 


38 Cf. N. Brânda, Mituri ale antropocentrismului românesc. |. Mioriţa, Bucureşti, Editura 
Cartea Românească, 1991. 

dar şi de legătura cu... soliile sângeroase din cultul lui Zalmoxe!), 
se păstrează, cu mult mai raţional, în spiritul exclusiv folcloric şi 
etnografic al unei tradiţii cu adevărat şi eminamente populare, ţără- 
neşti — tradiţia proprie păstoritului de ceată bărbătească; departe de 
natura şi conţinutul, totuşi aulic şi aristocratic, al cultului lui Zal- 
moxis... Căci Mioriţa este, înainte de orice, cântec popular, simplu 
cântec păstoresc! În seculara sa evoluţie, el a suferit procesul firesc 
al continuei desacralizări, prin trecerea, şi dezvoltarea treptată de 
la colind la baladă... Aş relua, în final, și aceste rânduri din care 
rezultă deschiderea şi supleţea, îmblânzind şi atenuând aparentul 
exclusivism al soluţiei mele interpretative: 

„Trebuie adăugat că eşafodajul conjectural al ipotezei mele nu 
exclude deloc posibilitatea, întrevăzută şi argumentată de O. Bârlea, 
ca Miorița să fi dobândit, în cursul secularei sale existenţe, coloritul 
funcţional al unui «colind de doliu». (În monografia lui A. Fochi 
surprindem cel puţin două mărturii desluşite în acest sens.) Nu 
poate fi nici o îndoială asupra faptului că, în zilele sărbătoreşti ale 
colindatului, cetele fecioreşti trebuind să poarte obştescul mesaj 
omagial şi solia sărbătorească encomiastică, de atâtea ori, desigur, şi 
în căminul văduvit de prezenţa, vrednică de elogii, a gazdei-cioban, 
de multe ori de curând plecat dintre cei vii, aceasta putea face ca 
străvechiul cântec despre misterioasa «ucidere» a micului păstor de 
către aprigii lui fârtaţi să capete uneori înţelesul de cântec potrivit 
cadrului festiv-funerar. Concedem, ba chiar susţinem astfel, şi noi, 
cu tot dinadinsul, eventualitatea, firească, a unui atare «funcţiona- 
lism» accidental. Toate cele arătate mai sus exclud însă posibilitatea 
ca funcţia de colind de doliu să fie însăşi temelia apariţiei şi rostul 
esenţial al perpetuării în timp a colindului păcurarilor, drept colind 
de doliu. Subscriem aşadar la ideea că Miorița a putut deveni — oca- 
zional! — colind de doliu; ne împotrivim însă gândului, unilateral, 
că Mioriţa s-a născut şi a rămas, înainte de orice, un colind de doliu! 

Către aceasta conduce şi exclamaţia plină de nedumerire a lui 
D. Caracostea: «Ciudat simbol de sărbătorească urare acest colind 
sub semnul morţii! El n-ar fi putut circula şi deveni atât de frecvent 
în Ardeal, dacă n-ar exprima această poziţie esenţială: desăvârşita 
alipire la destinul de păstor». (Ceea ce e întru totul adevărat; numai 
că D. Caracostea nu a pus sub semnul întrebării, nu s-a îndoit, nici- 
când, de veridicitatea însăşi a „ciudatei“ ucideri, rituale, celebrate 
în colind, arătându-se întotdeauna preocupat numai de a comenta 
explozia «optimistă» de vitalitate din aşa-zisul «testament»!) 

«Desăvârşita alipire la destinul de păstor», în care D. Caracostea 
întrevede «poziţia esenţială», adică însăşi raţiunea de a fi, Mioriţa 
fiind menită să dea expresie acestui anume crâmpei de viaţă, ridi- 
cat şi transferat prin actul creaţiei la treapta de temă artistică — iată, 
pe drept cuvânt, ceea ce stă, în fondul cel mai adânc al lucrurilor, la 
temelia colindului, iar apoi a baladei. Acesta e, după cum am dorit 
să rezulte, şi din întreg comentariul, şi din întreaga noastră aven- 
tură exegetică, nucleul ideatic esențial, atât în colindul păcurarilor, 
cât şi în cealaltă faţă a acestuia — povestea romanţioasă a fetei de 
maier, iar apoi în deplina dezvoltare şi evoluţie a baladei.“3% 

Este, cred, util a fi reproduse aici şi aceste consideraţii de pri- 
vire sintetică asupra răspândirii geografice, ca şi asupra evoluţiei 
istorice a cîntecului Mioriţei în multiseculara sa devenire: 

„Să observăm mai întâi că, de fapt, întreaga morfotipologie, atât 
de minuțios urmărită şi elaborată de A. Fochi s-ar cuveni să fie oare- 
cum recapitulată în următoarea schemă, simplificată şi esenţială: 

1. Există colindul păcurarilor, în forma sa «clasică», cu două epi- 
soade, cu răspândire începând din partea de nord a Transilvaniei 
până către apa Mureşului; (pe acelaşi teritoriu se află răspândită şi 
cealaltă formă, alternativă, a colindului păcurarilor — fata de maior); 

2. Se profilează o largă zonă de trecere (între colind şi baladă), 
în partea de jos a Transilvaniei, începând din zona Târnavelor şi a 
bazinului Oltului transilvan, cu o puternică prelungire, peste ţinutul 
Hațegului, către sudul Crişanei şi Banat (în variantele din această 
zonă teritorială se manifestă din ce în ce mai vădita influenţă a bala- 
dei, şi îndeosebi a textului Alecsandri); 

3. Oltenia, Muntenia, Moldova şi Dobrogea (cu prelungire în 
zona Timocului) constituie arealul propriu baladei, cu menţiunea că, 
dincolo de varietatea coloritului diferențiat zonal-regional, trebuie 
remarcat că textele din nordul Munteniei, cu prelungire în zona inte- 
rioară a cotului carpatic, manifestă schema narativă cea mai amplă, 
şi mai apropiată de textul Alecsandri, cu toate cele patru nuclee 
narative: cadrul epic inițial (cu «complotul» ciobanilor) — oaia năzdră- 
vană — testamentul păstoresc — maica bătrână... 

Am arătat în prima parte a acestui studiu că aşa-numitul textul 
Alecsandri (cu obârşia-i aproape certă în nordul Munteniei) constituie 
ipostaza de supremă cristalizare a acelei continue şi îndelungate de- 
veniri a Mioriţei, dar subliniem iarăşi acum că răsunetul şi recepta- 


39 Cf. AL. Amzulescu, Repere și popasuri..., pp. 100-101. 

rea «textului Alecsandri» în zona colindului — şi îndeosebi influenţa 
sa consecventă în textele din zona de trecere, mai ales în partea vestică, 
a Crişanei şi Banatului — formează numai ultima şi cea mai desluşit 
vizibilă etapă, de feed-back, din istoria seculară a Mioriţei. 

Mioriţa a putut apărea, la vechile sale izvoare ale cântecului ri- 
tual, iniţial, din cele mai vechi şi nebuloase timpuri, de înjghebare 
a obştilor ţărăneşti din nordul Ardealului, cu formele lor locale de 
viaţă pastorală tradiţională, cu pregnantă manifestare în păstoritul 
de ceată bărbătească... 

Povestea în-fârtăţirii păstoreşti şi a fetei de maier, ca formă cris- 
talizată în «genul» colindului, îşi va fi căpătat deplina maturitate şi 
larga răspândire, treptată, în tot întinsul Transilvaniei, până în seco- 
lele XVI-XVII. Secolul al XVIII-lea şi începutul secolului al XIX-lea, 
aceasta pare a fi abia perioada de prefacere substanţială a colindului 
şi de gestație tot mai desluşită a «baladei» cu «acţiunea» şi «conflic- 
tul» re-adaptate şi treptat cristalizate în sudul Transilvaniei pentru 
a oglindi condiţiile dezvoltării intensive şi ale împrejurărilor de viaţă, 
dramatice, tipice ale păstoritului transhumant. Mugurii baladei, iviţi 
încă în colindele din zona sudului Transilvaniei, s-au dezvoltat şi 
s-au maturizat pe deplin în structura proprie baladei, prin trecerea 
peste Carpaţi a poveştii cântate în colind despre cei trei păstori în- 
vrăjbiţi... În nordul Munteniei, în zona celor mai vechi şi multe dru- 
muri ale transhumanţei a apărut astfel, în forma sa cea mai deplină, 
cântecul ciobănaşului duşmănit de ortaci și al mioarei sale năzdră- 
vane, căreia îi încredinţează «testamentul» lui, în cea mai amplă şi 
mai deplină desfăşurare a sa...“40 

Aceste lungi citate şi trimiteri sunt menite mai mult a stârni 
curiozitatea şi dorinţa cititorului de a căuta şi cunoaşte, nemijlocit, 
întreg textul lucrării mele apărute în anul 1989. Căci aceasta consti- 
tuie deplina cristalizare şi formularea finală a „teoriei“ mele asupra 
Mioriţei, în cea mai mare, şi esenţială, parte a ei desfăşurată, malgre 
moi, sub semnul „ţinutei polemice”, subliniate de Iordan Datcu... 

De altfel, acelaşi lucru s-ar putea spune şi privitor la „ţinuta“ 
celorlalte două studii ale mele, apărute în vremea din urmă: Pseudo- 
variante ale Mioriţei şi Dl. N. Brânda față cu miorițologia... Nu mai 
insist asupra acestora spre a ajunge astfel cât mai curând la ultima 
parte a acestui atât de larg excurs, după cum am menţionat în titlul 
lucrării de faţă:... Mitul Mioriţei vrâncene. Prilejul ni-l oferă analiza 


39 Cf. Al.I. Amzulescu, Repere şi popasuri..., pp. 101-102. 

şi discutarea, cât mai concentrată, a apariţiei, în acelaşi an fatidic — 
1989, a volumelor III-IV din noua ediţie, definitivă (şi postumă!) a 
lucrării de o excepţională importanţă: I. Diaconu, Ținutul Vrancei. 
Etnografie - Folclor - Dialectologie. MIORIŢA. Ediţie îngrijită şi 
studiu introductiv de Paula Diaconu Bălan, Bucureşti, Editura 
Minerva, volumele III şi IV (1989), 492 + 463 pagini. Faptul în sine, 
că aceste două volume aduc un spor considerabil, 402 noi variante 
ale Mioriţei (!), justifică şi reclamă întreaga atenţie cuvenită, făcând 
întru totul necesară discuţia... mitului Mioriței vrâncene! 

Dar pentru a privi lucrurile mai de aproape, să reamintim mai 
întâi că profesorul focşănean I. Diaconu (născut în 1903, în satul 
Spineşti — Vrancea; decedat în anul 1984, la Iaşi — unde se strămu- 
tase în ultimii ani ai vieţii, împreună cu fiica sa) se numără printre 
cei mai devotați şi entuziaşti discipoli ai lui O. Densusianu. Nutrind 
încă din anii studiilor liceale un excepţional interes şi o ferventă 
pasiune pentru cunoaşterea şi cercetarea regiunii sale de baştină — 
Ţara Vrancei —, |. Diaconu a dobândit în anii studenţiei (1923-1926) 
o adevărată venerație şi un cult, deseori mărturisit, pentru profe- 
sorul O. Densusianu — maestrul îndrumării şi al formaţiei sale ca 
eminent cercetător dialectolog şi etnofolciorist. După ce, încă stu- 
dent, a publicat în 1926 (în Grai şi suflet — revista Institutului de Filo- 
logie şi Folclor de pe lângă seminarul lui O. Densusianu) două texte 
ale baladei Miorița culese din Vrancea, I. Diaconu, de aproape 
călăuzit şi stimulat de profesorul său, a întreprins - cu o pasiune 
copleşitoare, (care l-a însufieţit până în uitimele clipe ale vieţii...) — 
o vastă şi minuțioasă, adevărată... campanie furibundă, de cerce- 
tare etnofolclorică şi dialectologică, fără răgaz, a satelor vrâncene 
mereu în căutarea Mioriţei, vreme de aproape şase decenii! În felul 
acesta, profesorul I. Diaconu a cules consecvent, cu începere din anii 
studenţiei, adunând necontenit şi în mod predilect (în notație de 
o mare acribie filologică — după metoda lui O. Densusianu) „texte“ 
poetice ale cântecului Mioriţei, totdeauna însoţite — după metoda şi 
exemplul Maestrului său, — de o amplă documentaţie auxiliară şi 
ilustrativă de „texte-convorbiri“ (după modelul vechii publicaţii, 
din anii 1906-1908, a lui O. Densusianu, Graiul nostru, şi al lucrării 
Graiul din Ţara Hațegului, Bucureşti, 1915). Rodul cercetării atât de 
pasionate, şi neostoite, a folclorului şi dialectologiei satelor vrâncene 
s-a întruchipat în lucrarea lui I. Diaconu, Ținutul Vrancei. Etnografie 
— Folclor — Dialectologie, Bucureşti, 1930, volum tipărit, în remarca- 

bile condiţii grafice, sub directa îngrijire şi cu propria cheltuială a pro- 
fesorului O. Densusianu, drept una dintre publicaţiile-model ale 
Institutului de Filologie şi Folclor de pe lângă catedra Maestrului. 

În lucrarea — de o mare relevanţă în bibliografia Mioriţei — 
Ținutul Vrancei, |. Diaconu publică astfel, în 1930, 91 de variante (!) 
vrâncene ale Mioriţei (material în întregime retipărit, la locul potri- 
vit, în marea monografie a lui A. Fochi). Se cuvine subliniat că 
apariţia celor aproape o sută de texte ale Mioriţei (!), culese cu o atât 
de încordată obstinare, şi riguroasă metodă, în preajma anului 1930, 
dintr-o zonă relativ restrânsă şi bine delimitată geografic şi istoric, 
era menită să probeze, cu prisosinţă şi incontestabil, că vechea va- 
tră de ţară a ocolului satelor şi cătunelor vrâncene, cu vechi tradiţii 
păstoreşti, va fi fost cu adevărat leagănul de baştină al Mioriţei! 
Numărul oricum impunător, şi neobişnuit, de texte locale depăşea 
cu prisosinţă toate cercetările şi mărturiile de teren adunate din ori- 
care altă zonă a ţării... Rezultatele cercetării lui [. Diaconu, însufle- 
ţite de un fierbinte şi incomparabil patriotism local, aduceau astfel 
proba consistentă în slujba şi spre întărirea convingerii că... vechea 
şi mândra Ţară a Vrancei, vestită pentru păstoritul ei (încă din 
Descriptio Moldaviae...) va fi fost negreşit locul cel mai plauzibil, şi 
potrivit, pentru confluenţa turmelor transhumante, şi deci pentru 
însăşi iscarea aprigului conflict al ciobanilor (de diversă provenienţă 
regională), din care s-a izvodit cândva cântarea Mioriţei — ceea ce 
trebuia să contribuie, ipso facto, la deplina confirmare şi consolidare 
a tezei exprimate, dar insuficient precizate, în 1923, de O. Densu- 
sianu, că... în părţile Moldovei de jos s-a ivit mai întâi, şi de acolo 
s-a răspândit apoi cântecul Mioriţei!...41 Patronată de autoritatea 
ştiinţifică şi girul moral şi material al lui O. Densusianu, lucrarea lui 
I. Diaconu dobândea, implicit, un incontestabil şi binemeritat loc de 
cinste în bibliografia culegerilor Mioriţei. Se crea astfel baza docu- 
mentar-ştiinţifică pentru a proclama însuşi mitul genezei vrâncene 
a Mioriţei! 

Dar atât nu era de ajuns, ci doar un început. Reluând şi con- 
tinuând şi după aceea, fără odihnă, o viață întreagă... cercetările de 
teren pentru culegerea Mioriţei din aproape toate satele şi cătunele 
vrâncene, |. Diaconu a pregătit, neîncetat, cu o strădanie şi pasiune 
literalmente fără egal, o re-editare în formă definitivă a operei sale 
monografice, programată să cuprindă în cele din urmă şase volume! 


41 Cf. O. Densusianu, op. cit., pp. 63-64, 102. 

În anul 1969, au apărut aşadar primele două volume, care reproduc 
(cu revizuirile şi îmbunătățirile fireşti) vechea ediţie princeps Ți- 
nutul Vrancei, din 1930. Volumul întâi cuprinde cele 91 de texte ale 
Mioriţei (pp. 315-458); precedate de o extrem de întinsă şi stufoasă 
introducere, în două părţi: Criterii asupra monografiei etnografice, fol- 
klorice şi dialectale, pp. 11-227 ; şi Vrancea etno-istorică, sociologică, 
folklorică şi dialectală (1930-1968), de fapt introducerea ediţiei prin- 
ceps refăcută şi îmbogăţită, cu subtitlul „(Disociaţii bibliografice)“, 
pp. 228-308. Volumul al doilea - 458 p. - cuprinde diverse alte texte 
de: balade, doine, „bos'iti“, „strigături“; urmate, în final, de Note şi 
comentarii, Indicele temelor lirice şi Indice de sate...). 

Extrem de bogata, complicata şi fastidioasa parte introductivă 
a volumului întâi, însoţită în partea finală a celor două volume de 
276 (!) Note bibliografice critice... constituia astfel o re-editare mult 
adăogită a vechii ediţii (din 1930), dar limitându-se la reproducerea 
fidelă a „textelor“ poetice (inclusiv „textele-convorbiri”) din ediţia 
princeps. Cele două volume din 1969 anunțau însă proporţiile cu 
totul neobişnuite şi impunătoare ale noii ediţii, definitive, a mono- 
grafiei vrâncene. 

Abia după două decenii, în anul revoluţionar 1989, au apărut 
volumele III şi IV, cuprinzând de această dată un material în între- 
gime inedit — 402 (!) noi variante ale Mioriţei, însoţite de un extrem de 
bogat material de „texte-convorbiri“ (după metoda lui O. Densusia- 
nu), inclusiv numeroase note de subsol, dar îndeosebi (în partea 
finală a fiecărui volum) cu o uriaşă revărsare de „Note critice“: 
1-140, în volumul III, pp. 343-492 ; 141-249, în volumul IV, pp. 285- 
463. Importanţa cu totul deosebită pe care autorul o acordă des- 
făşurării Notelor critice, se vede mai cu seamă din ampla, colosala 
Notă critică 182, întinsă pe aproape o sută de pagini (IV, pp. 310- 
408) (!); cu menţiunea că textul acestei note apare, de fapt... pre- 
scurtat prin străduinţa rezonabilă, vrednică de subliniat, a extrem 
de meticuloasei şi deplin competentei „îngrijitoare“ a ediţiei, Paula 
Diaconu Bălan - fiica animată de o adâncă venerație pentru tatăl 
său, colaboratoare până în ultimele clipe cu eminentul său părinte, 
în pregătirea acestei monumentale monografii a ținutului Vrancei! 
Fiind vorba, cum se vede, de o ediţie postumă, după cum rezultă din 
chiar titulatura celor două volume, Introducerea semnată de Paula 
Diaconu Bălan (vol. III, pp. V-XXIX) dovedeşte cu prisosinţă de- 
săvârşita şi surprinzătoarea contribuţie a autoarei, care izbuteşte să 

ofere, cu deplină luciditate, un studiu perfect echilibrat între fireasca 
ferventă admiraţie pentru memoria eminentului său părinte, acum 
dispărut, şi ireproşabila obiectivitate filologică, desigur necesară 
„îngrijitoarei“ ediţiei. Am putea spune că fiica „îngrijitoare“ a celor 
două volume se dovedeşte într-adevăr vrednică şi plină de venera- 
ţie urmaşă a ilustrului său părinte, procedând cu o meticulozitate şi 
pasiune vrânceană ce egalează întru totul pe a tatălui-autor... 

În felul acesta, cele două volume (III şi IV), din anul 1989 (în 
continuarea primelor două volume, apărute cu două decenii mai 
înainte, în 1969!) — cu întreaga lor structură (extrem de laborioasă şi 
complicată!) constituie o cu totul remarcabilă, neobişnuită, operă fol- 
cloristică, etnografică şi dialectologică, de fapt o uriaşă monografie 
zonală care, după cele 91 de variante ale Mioriţei din prima ediţie 
(1930) adaugă un atât de impresionant spor, copleşitor, de încă 402 
variante (!); ceea ce devine un fapt cu totul semnificativ, ba chiar 
unic, adeverind încă o dată... ingenioasa invenţie verbală din 1946 
a lui C. Brăiloiu, care denumeşte ironizând „mioriţologia“ drept o 
operă şi o preocupare caracteristică, de imensă, intarisabilă pasiune 
şi fierbinte devotament închinat cu totală dăruire culegerii şi stu- 
diului Mioriţei!... 

Numai că, apărute, ca şi lucrarea mea, în condiţiile specifice 
anului 1989, cele două volume - III şi IV — ale monografiei Ținutul 
Vrancei au rămas, şi ele, lipsite de relevanţa şi răsunetul cuvenit... 
După un răgaz de cinci ani, este însă timpul ca această memorabilă 
contribuţie la evoluţia mioriţologiei să-şi găsească justele proporţii 
şi locul potrivit acum în... Itinerarul meu retrospectiv! 

Mai întâi, cu deplina sfială şi cu întreg respectul datorat merno- 
riei Autorului, socotesc din capul locului necesară o clară disociere 
între: 

a) Marea şi incontestabila valoare obiectivă a operei neobositu- 
lui şi inegalabilului cercetător de teren: 402 texte ale Mioriţei, la care 
se adaugă atât de bogatele „texte-convorbiri“ încărcate de sevă „in- 
formativă“ plină de autenticitate; un adevărat Tezaur unic de con- 
semnări minuţioase ale întregii ambianţe etnografice şi folclorice în 
care |. Diaconu a „descoperit“ consemnând stadiul cu desăvârşire 
concret al vieţii păstoreşti localnice, pe al cărei solid fundal se aşează, 
în deplina lor funcționalitate, „textele“ Mioriţei vrâncene; 

b) Enorma avalanşă, de multe ori copleșitoare şi de atâtea ori... 
discutabilă, a capitolului final de Note critice, în care se desfăşoară 
de fapt latura eminamente subiectivă, a comentării şi interpretării 

materialului cules, mereu sub impulsul unui arzător patriotism 
local, al unui stăruitor impuls tezist pro domo... 

Cele două volume (III şi IV) ale ediţiei definitive, postume, din 
monografia Ţinutul Vrancei reclamă astfel întreaga atenţie care se 
cuvine închinată „izvorului“ şi documentului etnofolcloric pro- 
priu-zis (textelor poetice şi textelor-convorbiri); dar şi necesara 
reconsiderare şi cuvenitele rezerve şi precauţii privitoare la păien- 
jenişul celor 249 „Note critice“, întocmite cu atâta vrednică migală 
de aprigul folclorist vrâncean. 

Pentru a aprecia cum se cuvine locul incontestabil fruntaş al lui 
I. Diaconu în evoluţia mioriţologiei, să reținem aşadar, mai întâi, 
uriaşul efort depus în cercetarea de teren: începând cu harmnica por- 
nire din vremea generoasei tinereţi, din care a rezultat ediţia prin- 
ceps a Ținutului Vrancei, patronată de O. Densusianu, cu cele 91 de 
variante ale ei, din anul 1930. 

Spicuind din diversele proprii mărturisiri diseminate în Notele 
critice, reținem că autorul însuşi vorbeşte de „44 de ani de anchetă 
personală în Vrancea (1923-1970)“42; sau, precizând mai bine, se 
vede că, după anii studenţiei (1923-1926), |. Diaconu şi-a continuat, 
reluând cu perseverenţă cercetările de teren în anii: 1948, '57, '63, 
'66-'69, '7043. Rezultă că îndelungata cercetare de teren s-a încheiat 
în anul 1970. (Merită a se reţine şi curioasa, excepţionala precizare: 
„..-totalul subiecţilor chestionaţi de noi în toată viaţa sunt din 1916- 
1970 în număr de 12.668"...44) — ceea ce, trebuie să recunoaştem, 
nu este deloc puţin lucru! 

ce priveşte munca de elaborare şi redactare a celor două vo- 
lume (III, IV), reținem din mărturiile d-nei Paula Diaconu Bălan: 
„În septembrie 1984, autorul a considerat încheiat lucrul pentru 
volumele acestea ale monografiei“4; şi: „Ultima selecţie a textelor 
am realizat-o sub supravegherea autorului (din septembrie până la 
8 noiembrie) 198446. 

Dar care sunt, în cele din urmă, rezultatele obiective şi aportul 
efectiv al acestei imense, unice strădanii? 


42 Cf. 1. Diaconu, Ţinutul Vrancei. Etnografie - Folclor - Dialectologie, III. Mioriţa, 
Bucureşti, Editura Minerva, 1989, p. 462. 


43 Jdem, IV, p. 327. 
44 1dem, II, p. 455. 
45 Ibidem, p. V. 
46 jbidem, p- VI. 

Cele 402 variante vrâncene ale Mioriţei, culese între anii 1948- 
1970, constituie o prețioasă şi deplină dovadă concretă despre sta- 
diul atins în răspândirea şi evoluţia textului Mioriței-baladă într-o 
zonă cu viaţă tradiţională eminamente pastorală. Aceste noi texte 
ale Mioriţei surprinse în circuitul oral vrâncean oferă în primul rând 
o amplă documentare despre trăsăturile specific tradiţionale-orale 
ale baladei din această zonă folclorică, în care Miorița se dovedeşte 
a fi o prezenţă cu adevărat larg atestată. Spicuind din textele atât de 
numeroaselor variante culese de I. Diaconu, putem găsi şi delimita 
cu claritate elementele motivice proprii şi specifice formei pe care 
Mioriţa a căpătat-o prin circulaţia spontană neîntreruptă, în am- 
bianţa păstorească a plaiurilor şi a ciobănimii vrâncene. (De altfel, 
minuţioasa analiză motivică, „descrierea formulelor de expresie“ 
realizată de A. Fochi pe baza celor 91 de texte din ediţia princeps a 
Ţinutului Vrancei este într-adevăr larg şi deplin confirmată de „noile“ 
variante...). Parcurgând cu atenţie noile texte, privite comparativ 
cu „morfologia tematică” din toate celelalte părţi ale ţării, caracteris- 
ticile formei tradiţionale-locale ale Mioriţei sunt următoarele: 

1. Predominantă apare tendinţa (în genere proprie Mioriţei din 
Moldova) de a începe cântecul direct cu dialogul dintre Păstor şi 
Oaia năzdrăvană (fără „Cadrul epic iniţial“, al descrierii turmelor 
transhumante şi al enumerării ciobanilor însoțitori)... 

2. O primă formulă specifică locală constă în întrebarea Cioba- 
nului care cere Oiţei sale credincioase să-i spună dacă purtarea ei 
ciudată este cumva un semn ameninţător (Ori di capu tău, / Ori di 
capu n'eu)... 

3. Caracteristică şi foarte frecventă pentru forma locală a dia- 
logului iniţial este şi întreita întrebare a Ciobanului dacă pricina 
supărării Oiţei este Iarba (sau pojar) di pi câmp, / Apa din uluc, / Saria 
dim butuc; (adăugând uneori reproşul: Apa-n'i brăgăieşti, / larba-n'i 
feşteleşti...). 

4. Ciobanul cere Oiţei să transmită fârtaţilor ştirea despre... 
Găliata cu bani (Căldari cu parali) ascunsă în stână: Cî într-asti vatri / 
I-o niagri găliatî / Cu galbini încărcati / Pustiia s-o bati... ; sau despre 
moştenirea de Boi buni ninjiugaţ, / Bani ninumăraj (nischimbaţ)... 

5. El îşi exprimă adesea dorinţa de a i se pune Buşiumel (Buşiu- 
maş) la cap; sau fluieraş În striaşâna (chiotoarea) stânii... 

6. Specific locală este apoi formula narativă: [i câ n'i-ș căta / În 
vatra focului, / Ii câ-n săpa / Şi ii câ-n găsa/ Di-o niagri găliati / Di gal- 
bini surpati, / Pustiia s-o bati... 

7. Caracteristică apare, spre final, şi întrebarea: Șini ț-o fost 
soacra? / Sapa şi lopata (covata)... 

Trebuie înţeles însă că aceste anume formule motivice se află 
de fapt risipite (iar nu ca o structură integrală şi constantă), ci 
intrând şi ivindu-se aleatoriu în alcătuirea formei narative specific- 
vrâncene... Ele devin aşadar caracteristice, prin frecventa lor apari- 
ție, diseminată de la o variantă concretă la alta... 

În cuprinsul „Notelor critice“, I. Diaconu se dovedeşte şi el 
temeinic preocupat de a distinge în materialul cules variantele cu 
trăsături caracteristic locale („texte cu fond local“ sau „texte cu fond 
păstoresc“ şi „texte autentic păstoreşti“417), în opoziţie cu variantele 
în care descoperă „efectul Alecsandri”! (Pentru caracterizarea şi 
evoluţia Mioriţei vrâncene se cuvine să privim constatările lui |. Dia- 
conu în comparaţie cu vechile distincţii statistice ale lui A. Fochi 
între textul local / textul mixt / textul Alecsandri45). Aprecierea glo- 
bală a lui I. Diaconu nu este cu nimic surprinzătoare în cele din 
urmă: „...cursul textului literar a fost mereu în creştere, pe când cel 
cu fond local s-a micşorat“.19 (Pentru excepţionala scrupulozitate a 
cercetătorului de teren, reținem şi menţiunea — desigur, cu totul 
exagerată: „Bineînţeles concluzia rămâne relativă, fiindcă ancheta 
totală nu am putut-o realiza în ţinutul întreg: opt cătune au rămas 
neanchetate“...150) 

Din toate cele de mai sus rezultă însă cu desăvârşită claritate că 
atât A. Fochi, cât şi I. Diaconu afirmă cu necesitate certa diferențiere 
dintre textele vrâncene cu fond local şi textul Alecsandri. Aceasta con- 
stituie implicit dovada că textul Alecsandri, cules în 1846 de A. Russo 
din Soveja, dovedindu-se atât de diferit de forma specifică a Mioriţei 
vrâncene, va fi fost negreşit un material alogen, fiind cu toată pro- 
babilitatea mai curând de origină musceleană, explicabilă prin pro- 
venienţa culegerii de la rucărenii şi dragoslăvenii transplantaţi în 
capătul de sus al Vrancei! 

Iar dacă aşa stau cu adevărat lucrurile, zadarnică rămâne straş- 
nica încrâncenare intransigentă a lui |. Diaconu din cuprinsul mega- 
„Notei critice“ 182, în paginile referitoare la lucrarea mea: Observaţii 
istorico-filologice despre „Mioriţa“ lui Alecsandri, din 1975. Spicuim 


47 Cf. 1. Diaconu, op. cit., IV, pp. 400-404. 
48 Cf. A. Fochi, op. cit., pp. 392-393. 

49 Cf. 1. Diaconu, op. cit., IV, p. 402. 

50 Jbidem. 

deci următoarele: „Al.I. Amzulescu a scris despre Mioriţa în 1975 o 
ignominie [...] Niciodată nu s-a scris despre Mioriţa mai contrar 
realităţii etnografice şi folclorice ca în 1975!“ În continuare, I. Dia- 
conu detestă hotărât „chinuita argumentare“ [...] „o utopie desă- 
vârşită! Se vede bine că, după regionalismul ardelenesc din 1964, 
a urmat — numai la un deceniu! — regionalismul mai agresiv mun- 
tenesc împotriva Vrancei etnografice. Fiindcă, în 1975, Amzulescu 
a răpit «ținutului Vrancei» şi paternitatea parţială declarată numai 
concesiv în 1964 de A. Fochi. [...] Se vede, prin contrast categoric, 
cum în 1975 teoria generală a baladei s-a răsturnat. [...] Cu arguţia 
model Amzulescu oare cum se poate exclude Vrancea ca zonă for- 
mativă primară a baladei. [...] Este absurd să se admită asemenea 
fantasmagorie teoretică! [...] Nu au împrumutat de la alohtonii, săr- 
mani şi bejănăriţi, nici o „Mioriţă“ musceleană, ci le-au comunicat ei 
acelora „N'ioara“ lor străbună; [...] În consecinţă vom respinge ra- 
dical poziţia complet eronată a lui Al.I. Amzulescu. [...] ...părerea 
lui Al.I. Amzulescu (cea din 1975) va rămâne teorie moartă “!51 etc. 

Dârz şi neînduplecat campion al propriului mit despre... naşte- 
rea Mioriţei în Vrancea, Il. Diaconu, înflăcărat şi orbit de ardoarea 
patriotismului său local, răstălmăceşte însă „utopia desăvârşită“ din 
„Chinuita mea argumentare“: modesta mea cutezanţă s-a limitat, 
în 1975, la convingerea şi argumentarea că textul cules de A. Russo 
din Soveja, fiind atât de diferit de trăsăturile caracteristice ale variantelor 
vrâncene, este cu toată probabilitatea de provenienţă musceleană. 
Această observaţie s-a ivit nu din „regionalismul mai agresiv mun- 
tenesc împotriva Vrancei etnografice“, ci doar din motivaţia absolut 
obiectivă sugerată de trăsăturile caracteristice ale variantelor vrâncene. 
Aceste trăsături, descoperite încă de A. Fochi în textele din ediţia 
1930 a Ținutului Vrancei, se verifică pe deplin şi în noile variante 
culese până în 1970 şi publicate în 1989 de [. Diaconu. Nicăieri însă 
eu nu am afirmat că vrâncenii au preluat Miorița de la veneticii 
musceleni din Soveja; convins fiind numai de faptul că variantele 
vrâncene dovedind elemente motivice şi structurale diferite de tex- 
tul Alecsandri, acesta e cu toată probabilitatea provenit prin cule- 
gerea lui A. Russo de la muscelenii din Soveja... 

Deosebit de interesant e faptul că sporul considerabil al varian- 
telor din ediţia 1989 (402 variante), față de ediţia 1930 (91 variante), 
constituie implicit o copleşitoare adâncire şi în cercetarea de teren 


51 Cf. 1. Diaconu, op. cit., IV, pp. 346-348. 

a Mioriţei din Soveja. Dacă ediţia princeps consemna o singură va- 
riantă din Rucăreni-Sovejas?, ediţia 1989 aduce 31 de texte culese în 
1967: 13 din Dragosloveni şi 18 din Rucăreni53. Cele 31 de texte 
conţin dovada cu desăvârşire palpabilă despre modul în care băştinaşii 
vrânceni „nu au împrumutat de la alohtonii sărmani şi bejănăriţi nici 
o «Mioriţă» musceleană; ci le-au comunicat ei acelora «N'ioara» lor 
străbună!“...54 Cercetarea concret-filologică arată cu toată limpe- 
zimea că textul sovejan, esențialmente asemănător cu textul Alecsandri, 
denotă numai următoarele abia câteva „contaminări“ cu trăsăturile 
neaoş-vrâncene specificate mai sus sub numerele: 155, 256, 357, 558. 
Dintre acestea, cea mai însemnată (prin frecvenţă) este tendinţa de 
a începe textul, ex abrupto, cu dialogul dintre Cioban şi Oaia năz- 
drăvană (în 13 variante5?). În schimb, profund semnificativă apare, 
în două cazuris0, contaminarea finală a textului Mioriței cu motivul 
Ciobănaş de la miori (atât de frecvent, şi specific, în folclorul mus- 
celean)! Argumentul filologic dovedeşte astfel incontestabil că... 
„arguţia model Amzulescu“ e departe de a fi „fantasmagorie teo- 
retică“... condamnată a „rămâne teorie moartă“... ; ba dimpotrivă! 
Este aici locul cuvenit pentru a arăta că, la rădăcina atât de aprinsei 
împotriviri a lui |. Diaconu faţă de lucrarea mea din 1975 se află, 
de fapt, nestrămutata, dar profund greşita sa credinţă în... mitul 
genezei Mioriţei în Vrancea! Întreaga activitate a lui I. Diaconu s-a 
desfăşurat sub tăria înflăcăratului său patriotism local. Izvorul ini- 
ţial al convingerii rătăcitoare trebuie căutat mai întâi în puternica 
sugestie creată de însuşi Alecsandri, care dintru început a conside- 
rat balada Mioriţa drept... un episod de transhumanță. Nu trebuie 
uitat că, publicând pentru întâia oară Mioriţa în februarie 1850, în 
Bucovina, Alecsandri scria următorul comentariu cu referire la pri- 
mele versuri: „Strofa aceasta ne arată un tablou viu de emigraţiile 
(pribegirile) turmelor ce se coboară în fiecare an din vârfurile 
Carpaţilor şi trec prin Moldova de se duc să ierneze peste Dunăre. 


52 Cf. 1. Diaconu, op. cit., |, p. 416. 

53 dem, IV, pp. 63-106. 

54 Ibidem, p. 348. 

55 Ibidem, pp. 63, 71, 71, 72, 73, 75, 91, 92, 93, 95, 101, 102, 103. 
56 Jbidem, pp. 78, 82, 85, 92, 93, 104. 

57 Ibidem, pp. 77, 92, 93, 104. 

58 lbidem, pp. 71, 76, 78, 82. 

59 Cf. supra, nota 55. 

60 Cf. 1. Diaconu, op. cit., IV, pp. 70, 97. 

Sute de mii de oi mânate de Mocani îmbrăcaţi cu sarice albe ies din 
gurile munţilor, îndată ce frigul toamnei soseşte prevestind iarna, 
şi merg să găsească păşuni în câmpiile ţărei turceşti sub poalele Bal- 
canilor. Unele vin de la Vrancea, altele de pe coastele Ceahlăului, 
altele de pe văile Bistriţei şi a Moldovei, iar cele mai multe de peste 
Carpaţi, din Transilvania. Deosebitele turme se adună la un loc şi 
înformează caravane numeroase ce se coboară încet spre Dunăre, 
unind sbieratul lor jalnic cu lătratul cânilor de pază, cu sunetul 
tilincilor aninate de gâtul măgarilor şi cu şuieratul pătrunzător al 
Mocanilor călăuzi“.s1 

Nu încape nici o îndoială că din sugestia lui Alecsandri descin- 
de convingerea lui O. Densusianu privind geneza Mioriţei, formu- 
lată astfel: „Originea ei poate fi localisată pe liniile de transhumanță 
din Ardeal spre Moldova. Luându-şi naştere acolo, ea a putut pă- 
trunde şi în Muntenia, iar, de altă parte, în Bucovina şi Maramureş 
unde, aşa cum apare azi, ne face impresia de transmisiuni îndepăr- 
tate, de prelungiri vagi din centrul ei de formaţiune, din zona unde 
a circulat mai mult“.62 

Nu este greu de înţeles că aceste consideraţii ale lui O. Densu- 
sianu, apărute în 1923, au stârnit o extrem de puternică impresie în 
sufletul tânărului student vrâncean din anii 1923-1926... 

În încheierea studiului său despre Miorița, O. Densusianu o 
spune iarăşi: „Geograficeşte, naşterea baladei o putem fixa pe liniile 
de transhumanță care legau Transilvania de Moldova. [...] Din 
aceste părţi balada a radiat mai departe, spre centrul şi vestul Tran- 
silvaniei, spre Maramureş, Bucovina, cum şi nordul Moldovei şi 
Muntenia. Răspinderea, ca şi genesa ei, pare să ne ducă tot spre 
drumurile de transhumanţă”.6 

Din viul răsunet al părerilor lui O. Densusianu s-a închegat de- 
sigur convingerea deplină a lui 1. Diaconu că numai Vrancea, zonă 
prin excelenţă păstorească, putea fi cu adevărat leagănul binecu- 
vântat al genezei Mioriţei. Este ideea călăuzitoare care l-a însufleţit 
apoi pe parcursul întregii sale vieţi. Cele peste 500 de variante 
culese din cercetarea a peste 12.000 (!) de vrânceni trebuiau să fie 
dovada cea mai deplină că în ocolul satelor vrâncene se afla negreşit 
locul de obârşie al Mioriţei. 


61 Cf. O. Densusianu, op. cit., p. 56. 
52 Ibidem, p. 63. 
65 Ibidem, p. 102. 

Faţă de totala încredințare cu care a păşit, adânc eronat, pe ur- 
mele lui Densusianu şi Alecsandri, zadarnice rămân pentru I. Dia- 
conu menţiunile, formulate cu deplină perspicacitate, încă din 1915, 
de către D. Caracostea. Minuţioasa analiză a variantelor l-a făcut 
pe D. Caracostea să o spună răspicat şi cu deplină obiectivitate: 
„„„.introducerea vrânceanului ne apare ca o modificare a editoru- 
lui“&; „...suntem deci îndreptăţiţi să scoatem din discuţia baladei 
pe ciobanul vrâncean şi totodată toate încheierile pe care cercetă- 
torii le-au întemeiat pe menţionarea Vrancei“65; „...nu este sigur că 
deosebirea ciobanilor după ţinuturi exista în balada primitivă. [...] 
în orice caz e sigur că vrânceanul a fost introdus ca o modificare 
făcută de Alecsandri. Toate teoriile clădite pe amintirea Vrancei în 
baladă trebuie să fie, deci, înlăturate“66. 

După cum, tot atât de perspicace, D. Caracostea afirmă că 
„...Variantele putnene aparţin unui alt tip decât acela reprezentat 
de varianta Alecsandri$”; şi „,...varianta Alecsandri nu reproduce 
tipul din Moldova de sud“68. 

Aşadar cele pe larg şi din nou expuse în prima parte a acestei 
lucrări arată că, în ciuda părerilor lui O. Densusianu şi a efortului, 
atât de conştiincios şi tenace, al lui |. Diaconu, depus pentru a 
culege cu atâta sârguinţă Mioriţa din toate satele şi cătunele Vrancei 
(chiar dacă... opt cătune au rămas neanchetate!), începuturile cân- 
tecului Mioriţei se cuvin căutate în colindul ardelenesc A! păcurarilor; 
bogata circulaţie şi prezenţă a Mioriţei în viaţa păstorilor vrânceni 
este o mare şi deplină realitate, dar ideea că Mioriţa s-a născut în 
Vrancea nu este decât un mit la a cărui deplină conturare şi conso- 
lidare a contribuit în cel mai înalt grad visul profund donquijotesc 
al lui I. Diaconu... 

Căci, cu oricâtă bunăvoință, nu ne putem întoarce astăzi cu nici 
un chip la părerea lui Densusianu: „Deci nu plecând de la colinde 
— cum s-au gândit unii — s-ar putea explica balada, ci invers: altfel 
nu s-ar putea explica întunecările, incoherenţele şi lipsa de vieaţă în 
general ce caracterizează variantele de colindă ale Mioriţei“.69 

Quod erat demonstrandum! 


64 Cf. D. Caracostea, Poezia tradițională română, |, p. 41. 
65 Jbidem. 

66 [bidem, p. 60. 

67 jbidem, p. 74. 

68 jhidem, p. 95. 

69 Cf. O. Densusianu, op. cit., p. 58. 

TREI PĂSĂRI LEBEDE ALBE* 


Înainte de a cerceta, de astă dată un vechi, azi aproape cu totul 
dispărut, cântec bătrânesc — Trei păsări lebede albe — socot folositor, 
ba chiar necesar, să evoc mai întâi un aspect practic, metodologic. 


* 


Pentru o bună înţelegere şi corespunzătoare primire, atare 
creaţii folclorice provenind desigur dintr-un trecut îndepărtat tre- 
buie negreşit privite şi cercetate altfel decât cum suntem obişnuiţi 
când avem în faţă un volum oarecare de poezii... ori aşa-zicând de 
„texte poetice“ şi versuri ale unor cântece! „Cititorul fin de poezie“ 
- preconizat de George Călinescu în consideraţiile sale despre Arta 
literară în folclor — dacă se vrea a fi cu adevărat un spirit elevat şi 
pătrunzător, este dator să nu uite nici o clipă că, mai cu seamă în 
cazul unor creaţii folclorice din alte vremuri, cântece de odinioară 
(iar uneori vechi chiar de mai multe veacuri; de aceea şi numite a fi 
cântece bătrâneşti...), acestea îşi au în mod firesc rosturile lor deo- 
sebite şi propriile lor însuşiri, între care frumosul ca atare e numai 
una dintre laturi, şi nu întotdeauna cea esenţială! Vechile cântece, 
de odinioară, având în orice caz nu numai scopul de a desfăta ochiul 
şi de a înălța duhul ascultătorului şi privitorului în sferele subtile 
ale vorbelor bine căutate, ale sunetelor şi stihurilor bine strunite şi 
potrivite expresiei artistice, în chip cât mai original şi neobişnuit... 
Căci aşa-zisa poezie populară — creată şi păstrată în cadrul fluid, în 
limitele şi cu mijloacele oralităţii, îşi are negreşit propriile sale norme 
de apariţie şi perpetuare. lar dacă perpetuarea în procesul spontan 
al „circulaţiei orale” ajunge să biruie şi să împingă supraviețuirea 


* Text difuzat în serialul radioemisiunii „Mioriţa“ — 2000. 

sa prin veacuri şi peste veacuri, aceasta e tocmai dovada cea mai 
grăitoare a tăriei propriilor rosturi şi însuşiri, atât în sfera frumosu- 
lui, cât şi în aceea a... folosului (îmbinând în felul său, cum de altfel 
preconiza bătrânul Horaţiu încă de acum două mii de ani, acel bun 
amestec de utile — dulci: Omne tulit punctum, qui miscuit utile dulci: 
lectorem delectando pariterque monendo (adică: Şi-a împlinit întreaga-i 
desăvârşire cel care a îmbinat utilul cu plăcutul: desfătându-l pe 
cititor, dar şi deopotrivă învăţându-l); poezia populară avându-şi 
adesea, dincolo de gratuitate și rosturi implicite de a vehicula şi 
păstra anume învăţăminte trase din prilejul unor exemplare întâm- 
plări şi trăiri, spre a sluji şi altora, de aproape şi de departe, în timp 
şi spaţiu! De aceea, pentru a înţelege şi gusta pe deplin spre pildă 
cântecul bătrânesc, este desigur nevoie de împlinirea unei anume 
osteneli de bunăvoință... (De altfel, nu este deloc prezumţios şi 
riscat afirmând acestea; căci în chip cu totul asemănător, nici marea 
poezie „clasică“ şi de valoare universală a altor timpuri nu poate fi 
deplin gustată şi asimilată fără anume precauţii şi silinţe spre des- 
luşiri aperceptive.) Nu numai poezia antichităţii, dar şi a Evului 
Mediu, şi a Renaşterii, se abordează şi se pătrunde mai întâi şi mai 
cu seamă prin ceea ce se cheamă comentariu şi explicare de texte; 
pentru a putea „gusta“, înţelege şi preţui cum se cuvine, spre pildă, 
Divina Commedia (creată acum şapte sute de ani!), se desfăşoară şi 
se practică, prin bună tradiţie seculară, minuţioase cursuri şi lecţii 
explicative de... Lectura Dantis; ceea ce este fireşte şi deopotrivă 
necesar şi pentru Iliada şi Odiseea; ca şi pentru Eseurile lui Montaigne, 
pentru Don Quijote, pentru Ronsard, Corneille, Racine, Shakespeare; 
ba chiar şi pentru bătrânul Asaki şi veselul nostru Alecsandri... 

Socotesc de aceea prea binevenit să rechem îndată aici câteva 
rânduri deosebit de instructive şi autorizate, din chiar începutul 
consideraţiilor lui N. Iorga, din anul 1909, la Vălenii-de-Munte, de- 
spre Balada populară romănească. Originea şi ciclurile ei. Eminentul şi 
incomparabilul nostru om de cultură arată cât se poate de limpede 
cele două puncte de vedere din care se poate privi şi cerceta, în genere, 
poezia populară: „Poezia populară - zicea N. Iorga — se poate trata 
din punctul de vedere estetic, admirându-i-se frumuseţea sau 
osebindu-se însuşirile care alcătuiesc caracterele acestei frumuseți. 
Dacă e vorba numai de apreciare, fireşte că, fiind chestie de gust, 
unei aprecieri lăudătoare i se poate opune alta în stare să cuprindă 
critica cea mai aspră ori chiar cea mai pătimaşă. 

Poate fi însă vorba şi altfel de poezia populară. Iubirea pentru 
dânsa o poţi face să fie simțită la fiecare frază, dar nu pentru a o 
proclama, scrii sau vorbeşti. Din acestălalt punct de vedere, şi el 
foarte legitim, ai înainte de toate dorinţa de a ști, printr-o cercetare 
metodică, al cării scop e aflarea unui adevăr, relativ sau netăgăduit, 
pe care apoi să-l înfăţişezi într-o dezvoltare logică, care sunt ros- 
turile, categoriile, lipsurile poeziei populare, în ce împrejurări s-a 
alcătuit fiecare din ele şi întru cât ea oglindeşte aceste împrejurări. 
Pe urmă, neapărat, se poate studia fiecare din aceste categorii din 
punctul de vedere al ritmului, al rimei, al epitetelor ş.a.m.d.“...1 


* 


Vom urmări astfel, pe cât posibil din ambele puncte de vedere, 
vorbirea făgăduită despre vechiul şi aproape uitatul cântec bătrâ- 
nesc Trei păsări lebede albe, referindu-ne încă şi la altele asemenea, 
poate, în continuare, de joi până mai apoi! 

Cântecul Trei păsări lebede albe este prea puţin cunoscut. A fost, 
de fapt, un cântec oropsit..., fiind sistematic ocolit, oarecum exco- 
municat şi trecut sub regretabilă tăcere timp de o jumătate de veac, 
datorită vigilentei cenzuri ideologice! Întrucât nu putea fi cu totul 
înlăturat din bibliografia şi tipologia narativă tradiţională, el a 
rămas cu grijă refuzat şi exclus din antologii, mai cu seamă în 
anii... obsedantului deceniu; fiind, prin tematica sa aşa-zis mistică, 
religioasă, socotit depăşit, purtător de mentalitate reacționară, 
superstițioasă, şi deci bun de dat uitării; potrivit mai curând drept 
pildă explicit negativă din cântecele şi din timpul ruginit al trecutu- 
lui, neputând sta alături de lauda îngăduită marilor valori tematice, 
reconsiderate, ale Eposului eroic şi ale Baladei familiale... 

A sosit abia acum nesperata „plinirea vremii“, spre a putea fi 
scos de sub obroc; deoarece el are, totuşi, propria sa valoare artistică 
semnificativă, dar mai cu seamă o anumită importanţă istoric-cul- 
turală, vrednică de a fi măcar succint relevată... 

În volumul Cântece bătrâneşti, din 1974, şi în volumul întâi din 
„Colecţia Naţională de Folclor“ — Cântecul epic eroic (1981), l-am 
inclus (trecut oarecum prin contrabandă ideologică!) drept tipul 
narativ 18, sub titlul — cenuşiu şi irelevant — Trei lebede, cu următo- 
rul rezumat (evaziv) al conţinutului povestitor: „Pe trei turnuri de 


1 Cf. N. lorga, Istoria literaturii romaneşti, |, Bucureşti, 1925, p. 25. 

biserică sau cetate, au poposit din zbor trei lebede albe. Trei vână- 
tori se pregătesc să le săgeteze, dar păsările prind grai şi le spun că 
ele nu sunt lebede, ci trei zile (sfinte!) ale săptămânii. Dacă le vor 
ucide, timpul se va scurta şi pârjol se va abate pe pământ. În unele 
variante, spăimântaţi de ameninţare, vânătorii îşi caută de drum; în 
altele, nesocotind cele auzite şi încordându-şi arcurile, ei sunt pre- 
făcuţi în stană de piatră“? 

Rezumatul oferă elementele esenţiale spre a putea fi uşor de 
identificat în culegeri şi este urmat de bibliografia variantelor, ca în 
toate celelalte cazuri ale tipologiei subiectelor vechilor noastre cân- 
tece tradiţionale. Bibliografia arată drept cea mai veche atestare tipă- 
rită varianta publicată în colecţia lui G.Dern. Teodorescu, din 1885, 
urmată de alte răzlețe culegeri (în publicaţii şi în Arhiva Naţională 
a Institutului de Folclor), până în anul 1962; de unde rezultă, în ce 
priveşte aria de răspândire, că este un cântec care a circulat aproape 
numai în satele din preajma Dunării şi în zona Timocului (fiind 
totuşi cules de G. Fira şi din Zlătărei- Vâlcea, lângă Drăgăşani, şi pu- 
blicat de C. Brăiloiu sub titlul Pârcălabul şi lebedele, în 1932). Personal, 
l-am cules şi eu stăruitor, începând din 1950, în zece ocazii. 

Aşa-zisele „date informative” notate în culegeri arată că era un 
cântec potrivit mai ales cu prilejul hramurilor, la sărindare şi sfeş- 
tanii de case şi fântâni, dar uneori cerut şi la cumetrii, şi la masa- 
mare a nunţii, constituind preferința şi cerința femeilor vârstnice şi 
a bătrânilor meseni ascultători. (Eu însumi, cu prilejul culegerii de 
la lăutarii din comuna Malu-Ilfov, în noiembrie 1962, nimerind pe 
neaşteptate la masa de duminică-ziua a unei nunţi - moment al 
banchetului nupţial la care participă în chip obişnuit mai cu seamă 
vârstnici, care iau parte mai puţin la masa principală de duminică- 
noaptea -, am găsit taraful lui Stelea Mustaţă cântând în cortul 
nunţii, într-o atmosferă de sobră şi senină ascultare, vădit solemnă 
şi evlavioasă, tocmai acest cântec!) 

Cercetând comparativ conţinutul variantelor cunoscute, mai 
întâi trebuie remarcat că, în chip foarte ciudat, folcloristul vâlcean 
preotul T. Bălăşel — culegător începând din jurul anului 1890 - a 
inclus, fără vreo precizare anume acest cântec în broşurile sale de 
Versuri populare române, din 1919, în rândul colindelor! Deşi singu- 
lar, acesta e un indiciu preţios pentru a admite, după o atentă şi 


2 Cf. Al. Amzulescu, Cântecul epic eroic. Tipologie şi corpus de texte poetice, 
Bucureşti, Editura Academiei, 1981, p. 76. 

amănunţită analiză, că acest cântec bătrânesc provine cu adevărat 
din lumea colindelor. De la o variantă la alta, cântecul celor trei 
lebede albe cuprinde unele motive narative, proprii şi întru totul 
tipice şi clasice pentru repertoriul colindului (precum motivul de 
coloratură milenaristă şi oracular-apocaliptică despre capul vea- 
cului...; ca şi cel despre trimisul spre a măsura cerul cu cumpătul şi 
pământul cu umbletul...3). Acest cântec bătrânesc derivând negreşit 
dintr-un mai vechi colind, a evoluat desigur în procesul — cunoscut 
şi în alte cazuri — de desacralizare şi reînnoită funcţionalitate a unui 
text narativ, cum de altfel este chiar şi cazul bătrânei Mioriţe şi al 
Meşterului Manole... (Există şi alte sugestive indicii în acest sens: 
Păsări năzdrăvane şi fatidice, prinzând glas, Lebedele îi opresc pe 
voinicii vânători gata să le săgeteze, dezvăluindu-şi adevărata lor 
natură, mirifică şi oraculară... — ca şi Cerbul tretior, Ciuta prooroacă, 
Dulful mării şi altele...) Cântecul respiră astfel încă în chip vădit o 
atmosferă de eres arhaic, puternic colorată sacral de ceea ce Mircea 
Eliade a definit drept „creştinismul țărănesc“ al folclorului românesc 
şi al domeniului balcanic!4 

În cele din urmă, consider relevant în privinţa genezei sale un 
aspect istoric-cultural, deosebit de plauzibil şi ispititor: De ce oare, 
în majoritatea variantelor, târgul şi mănăstirea — mult-lăudată! - pe 
ale cărei turnuri strălucitoare poposesc, cu mesajul lor duhovni- 
cesc-propovăduitor, cele trei Lebede - de fapt metamorfoză a celor 
trei Zile sfinte din săptămână — se arată, parcă ostentativ, a fi tocmai 
o biserică din oraşul bulgar Târnovo?! Stăruinţa ciudată a acestui 
element (pitoresc?) în majoritatea variantelor mi se pare de natură a 
sugera un preţios răsunet istoric, astăzi înceţoşat, care, prin atentă 
cercetare, poate constitui un argument că acest cântec — iniţial vechi 
colind religios — şi-ar putea găsi explicarea probabilă a provenienţei 
sale de la sfârșitul secolului al XIV-lea (în vremea domniei lui Mircea 
cel Bătrân), când, după două veacuri de prestigioasă înflorire, în 
cadrul ţaratului româno-bulgar al fraţilor Asăneşti, în 1393 vestitul 
Tâmovo pravoslavnic şi Patriarhia sa au căzut sub irezistibila 
cotropire otomană! Sunt însă cunoscute strânsele legături prin co- 
respondenţă între faimosul patriarh şi cărturar Eftimie al Târnovii şi 


3 Cf. Monica Brătulescu, Colinda românească, Bucureşti, Editura Minerva, 1981, pp. 277 
şi 178. 


4 Cf, M. Eliade, De la Zalmoxis la Genghis-Han, Bucureşti, Editura Ştiinţifică şi Enci- 
clopedică, 1980, p. 246. 

cuvioşii săi contemporani Mitropolitul Antim şi călugărul Nicodim, 
din Ţara Românească... Excelenta Istoria bisericii ortodoxe române, 
a părintelui Mircea Păcurariu, arată între altele, citez spicuind: „La 
Târnovo -— cel mai puternic centru bisericesc din acest timp în re- 
giunile balcano-dunărene - s-a înfiinţat o şcoală teologică în care 
învățau tineri români, bulgari şi sârbi [...] Patriarhul Eftimie a creat 
un curent cultural-religios care s-a răspândit şi la popoarele din jur. 
[...] ...în urma cotropirii [...] Mulţi călugări, preoţi şi cărturari sud- 
dunăreni au trecut în Ţara Românească şi Moldova, unde şi-au con- 
tinuat activitatea cărturărească“.5 

În aceste anume împrejurări s-ar putea explica apariţia ciudat- 
stăruitoare a înfloritorului Târnovo de odinioară în cântecul celor 
trei Lebede — cu vădit conţinut esenţial religios, de îndemn duhov- 
nicesc la cuvioşie, smerenie, post şi rugăciune de veghe neadormită 
- cântecul amintind în chip parcă ostentativ-nostalgic şi evocator 
de strălucirea locaşurilor ecleziastice din Târnovo; lucru, de ce dacă 
nu, explicabil tocmai prin ambianța dramatică a evenimentelor is- 
torice din jurul anului 1400, cu: căderea ţaratului Târnovo sub urgia 
otomană, în 1393 - urmând apoi Vidinul, 1396 — şi lupta de la 
Rovine, 1394 — şi nefericita „cruciadă“ Nicopole, 1396...? Cântecul 
celor trei Lebede / trei Zile sfinte din săptămână, iniţial probabil 
colind (prin structura narativă şi motivica sa cu totul proprie colin- 
delor), cu atmosferă specific şi esenţial ecleziastică, apărut în con- 
textul istoric cultural-religios din jurul anului 1400 (poate ca o creaţie 
izvodită din chiar rândurile cuvioşilor slujitori şi cărturari biseri- 
ceşti ai acelor vremi întunecate!), a evoluat prin procesul secular de 
desacralizare şi asimilare ulterioară în rândul cântecului laic bătrâ- 
nesc — lucru foarte probabil, în chip asemănător şi în cazul cântecului 
(tip 19) despre Sfânta Vineri — aceasta alergând şi ea, plină de înfo- 
care cruciată şi de îndemn canonic, dar şi în cel mai curat spirit fol- 
cloric, la... masa sfinţilor cuprinși de prea pământeană desfătare (!), 
spre a cere vrednică trezie şi ajutor de osândă şi crâncenă osârdie 
spre urgie punitivă împotriva rătăcirii şi a nelegiuirilor pământene, 
şi îndeosebi ale procletei şi iconoclastei cotropiri turceşti... 

Să amintim doar exordiul cântecului Trei lebede, din varianta 
G.Dem. Teodorescu, p. 492: 


5 Cf. Pr.prof.dr. Mircea Păcurariu, Istoria bisericii ortodoxe române, Bucureşti, Editura 
Institutului biblic..., 1991, pp. 209-210 passim (vezi şi pp. 269 şi 436-437). 

Foaie verde de năut, 

De când maica m-a făcut 
Târg frumos că n-am văzut, 
Târg frumos ca-n Târnova, 
Vestit până-n Cladova; 

Că e Târnova cetate 

Cu trei turnuri ferecate 

Şi cu trei cruci de argint, 
Cum n-am văzut de când sânt. 
Pe cruciţe cine-mi şade? 
Ședu-mi trei lebede albe, 
Albe-n pene şi frumoase, 
La privire cuvioase, 

Cu capul de diamant 

Şi cu ochiul de smarand, 
lar cu unghiile late 

Şi pe cruci cam încleştate... 


...Şi tabloul deosebit de sugestiv al cruntei cotropiri otomane, 
din excelenta variantă culeasă de I[. Mihăilescu în 1938, din Seaca- 
Olt, şi publicată în antologia lui 1. Nijloveanu, din 1989: 


... Trei lebede ce făcea? 

Se sălta şi îrni zbura 

Şi cu nori s-amesteca, 

La Dumnezeu se ducea 

Şi la masă îl găsea 

Cu toţi sfinţii-alăturea, 

Cu Arhanghel Mihail 

Şi cu sfântu Moş Crăciun 
Care era mai bătrân. 

Trei lebede că zicea: 

— Bei, Doamne, te veseleşti 
Şi de noi nici nu gândeşti 
Cum turcii ne canunesc. 
Scobori, Doamne, pe pământ, 
Vezi păgânii ce-au făcut? 
Biserici dumnezeeşti 

Le-a făcut grajduri turceşti, 
Iar icoane d-ale mari 
Care-mi şade prin altari, 
Le-a făcut iesle de cai; 

Iar icoane d-ale mici 
Care-mi şade pe la uşi, 
Găurit, le-a găurit, 
Scăunele le-a făcut, 
Păgâni pe ele-au şezut 
Şi pe Maica Precesta 
Mi-a făcut-o o tejghea 
Şi toacă tutun pe ea. 
Tot românu cu doi junci, 
La păgâni e pogonici; 
Ce român e mai beşliu, 
La păgâni - ierghelegiu; 
Orice femeie frumoasă, 
La păgân bucătăreasă! 
Dumnezeu când auzea, 
De-o ciumă le trimetea. 
Unde sânt tufele dese, 
Morminte de jupănese!6 


Un amănunt, poate că semnificativ pentru încadrarea apariţiei 
„acestui cântec cu iz ecleziastic, probabil iniţial ca un colind religios 
iizvodit în mediul şi mentalitatea evlavioasă a prozelitismului mo- 
„nastic, în ambianța istorică a anilor 1400, mi se pare chiar şi faptul 
că, în această variantă olteană, tinerii vânători-arcaşi, care amenință 
cu regretabilă nesocotinţă cinegetică sfintele păsări cereşti, sunt ară- 
taţi a fi... „Trei coconi de domn pribeag“; cum vor fi fost într-adevăr 
cei aruncaţi în pribegie de pedeapsa cerească prin urgia cotropirii 
păgâne... 

Să fie aceasta o pură născocire poetică? Poate că şi nesocotirea 
uşuratecă a celor sfinte va fi abătut pedeapsa cerească a pribegiei 
asupra înfloritoarei Tâmovo pravoslavnică de odinioară! 


6 Cf. Folclor din Oltenia şi Muntenia, XI, Bucureşti, Editura Minerva, 1989, pp. 29-30. 

COMENTARII PE URMELE 
UNUI VECHI CÂNTEC BĂTRÂNESC: 
TREI CRAI* 


Colecţia „Texte din literatura poporană română”, a lui G. Ale- 
xici, din 1899, remarcabilă prin fidelitatea cu care culegătorul, ex- 
celent filolog, s-a străduit să noteze şi o seamă de cântece bătrâneşti 
din Banat, Crişana şi Maramureş, cuprinde printre alte rarităţi unica 
variantă tipărită în volum până în anii din urmă a unui atare cântec, 
astăzi dispărut din circulaţia folclorică, intitulat Trei crai, cules de la 
Biţa (Iacob) Luca, din Straja — Banatul sârbesc.! Atmosfera fabuloasă 
sub semnul căreia se desfăşoară acţiunea narativă, în ciuda unor 
vagi, deşi stăruitoare, aluzii istorico-geografice, onomastice şi topo- 
nimice, m-a determinat să consider acest cântec, cu evident conţi- 
nut eroic, ca un tip de subiect epic pe care l-am clasificat sub nr. 24 
- cătegoria „Fantastice” din Indice tematic şi bibliografic, în ediţia 
Balade populare româneşti, din 1964. Rezumând acest tip de subiect, 
scriam: „La masă domnească, domnul Sâla Miai şi Mezăr-crai cer să 
li se aducă dovezi ale bătăliei turcilor cu frâncii. Rând pe rând, craiul 
nemţesc, muscănesc şi cel unguresc încearcă să îndeplinească porun- 
ca. Numai craiul unguresc, cu ajutorul calului năzdrăvan, izbuteşte 
să urce pe «Munţii de Criş» şi apoi să zboare la «Mica Corlată», de 
unde aduce «mână de frânc, cap de haiduc, sânge de paş şi cap de 
arambaş»”.2 

Lectura textului, alcătuit în versuri de şase silabe, ne pune fără 
îndoială în faţa unui străvechi cântec bătrânesc, a cărui autenticitate 


* Studiu publicat în Revista de Etnografie şi Folclor, 27 (1982), nr. |, pp. 31-59. 

| Cf. Dr. G. Alexici, Texte din literatura poporană română, adunate de... Tomul 1, Poesia 
tradițională, Budapesta, Ed. autorului, 1899, pp. 56-60 (vezi şi Notiţe, ibidem, pp. 275 
şi 280). 

2 Cf. Al. Amzulescu, Balade populare româneşti, Bucureşti, Editura pentru Literatură, 
1964, 1, p. 122. 

nu poate fi pusă la îndoială. Acţiunea se dezvoltă în vecinătatea 
vădită a basmului. Schema tipică: „întreceri” — „proba curajului — 
probele puterii”, în care voinicul biruie cu ajutorul calului năzdră- 
van, rezultă cu uşurinţă, la cea mai sumară privire. 

Ca de obicei, numai ultima din cele trei încercări este încunu- 


nată de succes. 
lată începutul: 


La masa diă piatră 
Mulţ boieri s-o strâns, 
Boieri di-ai divanului. 
Dar anumă cară-m iestiă? 
Iestiă Domn Sâla Miai 
Şi cu Mezăr crai. 

lăi că să vorbăsc 

Şi să sfătuiăsc 

Cară s-o d-afla 

Şi s-adiăvăra, 

Ca să mi să ducă 

Pă valiă diă jos 

Şi pă munţ diă Criş 
La „Mica Corlată”, 


Facă-ş otii roată 
Vadă lumia toată. 
Batiă mi să, batiă 
Tătari cu muscani 
Paş cu arambaş, 
Iar turşii cu frânş, 
Iăl să mi să ducă, 
Iăl să mi-ş aducă 
O mâna diă frânc, 
Un cap diă aiduc 
Şi sânjă diă paş 
Cap diă arambaş. 
Cară s-o d-afla 

Şi s-adievăra? 


Şi încercarea neizbutită a primului voinic: 


Craiu şăl niămţăsc 
Murgu-ncăliăca 

Şi iăl că pliăca 

Pă valiă diă jos, 

Pă munţi diă Criş. 

Şi din stâncă-n stâncă, 
Din piatră în piatră 
Pân la jumătatiă. 
Năpoi să-ntorşa, 

Iăl că să duşa 


La masa diă piatră, 
Capu ş-apliăca 

Şi iăl povăstia: 

- Domnu Mezăr crai 
Domn Sâla Miai, 

Că io că mi-am fost 

Pă valiă diă jos, 

Pă munţi diă Criş 

Şi din piatră-n piatră, 
Murgu nu-şi mai poatiă! 


După a doua încercare („Craiu muscăniăsc”), abia cel de-al 


treilea: 
Cară iar s-aflară? 
Craiu d-unguriăsc 


Murgu-ncăliăca, 

Iăl că mi-ş pliăca 
Pă valiă diă jos, 
Pă munţi diă Criş. 


Il că mi-ş umbla 

Tăt din piatră-n piatră 
Şi din stâncă-n stâncă 
Pân la jumătatiă 
Murgu tăt mai poatiă, 
Murgu că-m grăia: 

- Stăpâniă, jupâniă, 
Bagă mâna-n pozânari, 
Scoati-o cârpă diă mătasă 
Otii tăi ca să ţi-i lăj, 
Că io că mai zbor 

La «Mica Corlată», 
Batiă mi să, batiă 
Turşii şi cu frânşii, 
Tătari cu muscani, 
Paş cu arambaş! 
Craiu d-unguriăsc 
Cum iăl că-ş vădieră, 
Iăl să răpăzeră, 

Fuga că mi-ş dară, 

Iăl că mi-ş luvară 

O mână diă frânc, 

Un cap diă aiduc 

Şi sânjă diă paş, 

Cap diă arambaş. 

Iar iăl că-m pliăca 

Pă valiă diă jos, 


Pă munţi diă Criş. 
Murgu că zbura, 

Şi iăl să duşa 

La masa diă piatră, 
Iăl că mi-ş grăia: 

- Domn Sâla Miai, 
Domnu Mezăr crai, 
Că io că mi-am fost 
La «Mica Corlată», 
Făcui otii roată, 
Văzui lumia toată. 
lo m-am răpăzât, 
Fuga că mi-am dat, 
Io că mi am luvat 
O mână diă frânc, 
Un cap diă aiduc 
Şi sânjă diă paş, 
Cap diă arambaş. 
Io că mi-am adus, 
Fală mi-am făcut! 
Domnu Mezăr crai, 
Domn Sâla Miai 
Cum aşa-m vădia, 
Sus mi-l rădica, 
Domn mară-l punia. 
Ţara judiăca, 

D-in birt să băga. 


Corespunzător canoanelor proprii cântecului bătrânesc clasic, 
textul se încheie cu o scurtă formulă finală: „Craiu d-unguriăsc, / 
Iăl că mi-ş luva, / Luva băutură, / La lumă plătieră.” 

Atmosfera de aproape asemănătoare cu a basmului fantastic 
impunându-se cu pregnanţă, nu poate ascunde cu desăvârşire legă- 
tura, oricât de imprecisă, a acestui cântec eroic cu unele rămăşiţe de 
aluzii în care stăruie amintirea înceţoşată a unor vremuri veridice, 
când se luptau „turcii cu frâncii”; de la atare încăierări înverşunate, 
voinicii cântecului (ciudaţii crai: nemţesc — muscănesc — unguresc) 
trebuie să aducă dovada cerută a vitejiei lor: „O mână de frânc, / 
Un cap de haiduc / Şi sânge de paş, / Cap de arambaş...” Ameste- 
cul anacronic al timpului şi locului înfruntărilor între turci şi frânci: 
„Şi pă munţ diă Criş”, cu vremuri mai noi, când este vorba de mus- 

cali şi de „crai muscănesc”, este desigur deconcertant. Aceasta poate 
fi — dacă mai era nevoie — încă o manifestare incontestabilă a carac- 
terului fundamental şi general-istoric al cântecului epic, pe care, 
după alţii, l-am subliniat cu prisosinţă şi îl susţin cu tărie şi eu.3 Se 
întrevede aici modul cum — mai cu seamă în cântecele mai vechi — 
istoria concretă se estompează şi se generalizează, de fapt păstrând 
doar tulburi şi inconsistente contingenţe de detaliu cu evenimente 
punctuale ale istoriei explicite, ca atare. Cântecul oglindeşte astfel, 
în genere, „în felul său” şi cu mijloacele sale, istoria, ştergând con- 
tururile distincte, după cum observă N. Iorga: „În acel chip în care 
poporul ţine minte faptele mari ce s-au întâmplat şi eroii ce le-au 
săvârşit, făcând din toate luptele, din toate suferinţele o singură 
amintire, şi din toţi eroii anume tipuri [sublinierea autorului] de 
oameni ce au fost, câteva figuri represintative afară de care plutesc 
asupra uitării doar nume, care se întrebuinţează după voia cântăre- 
ţului, sau după cum se întâmplă”.4 Cine aşadar, dacă nu doar craii 
obişnuiţi ai poveştilor, ar putea fi „Domn Sâla Miai / Şi cu Mezăr 
crai”, care îndeamnă voinicii să se avânte „Pă valiă diă jos / Şi pă 
munţ diă Criş”, spre a se învălmăşi cu folos în lupta dintre turci şi 
frânci, între „Tătari cu muscani”? Isprăvile sunt oricum de dome- 
niul basmului, chiar dacă, aidoma zugrăvirii veridice a unui anume 
turnir cavaleresc, voinicii se încumetă şi se întrec cu dârzenie, iar 
pe cel care, în cele din urmă, aduce sub baldachinul crăiesc trofeul 
competiţiei „Sus mi-l rădica, / Domn mariă-l punia”... 

Cu toate acestea, ca şi în alte cazuri, sub vălul mirobolant al 
cântecului persistă negreşit indicii istorice încă destul de sugestive, 
deşi atât de puţin conturate. Chiar dacă, precum în genere, în cele 
din urmă rostul esenţial al cântecului nu poate fi acela de a celebra 
desluşit nume şi isprăvi concrete, nu se poate tăgădui stăruința în 
cântec a unor elemente care devin simptome utile, cel puţin pentru 
posibila cronologizare a variantelor. Cantitatea şi calitatea infor- 
maţiei istorice se poate şi trebuie a fi în aceste cazuri atent cântărită 
spre a putea trage din țesătura poeziei unele înţelesuri folositoare, 
mai cu seamă pentru unele posibile determinări aproximative de 
cronologie a apariţiei şi a evoluţiei unor cântece şi a variantelor lor. 


3 Cf. ALI. Amzulescu, Balade populare româneşti, Introducere, pp. 5-100. Vezi și idem, 
„Cântecul nostru bătrânesc”, în Revista de Folclor, 5 (1960), nr. 1-2, pp. 24-55 şi Istoria 
literaturii române, |, Bucureşti, Editura Academiei R.P.R., 1964, pp. 102-119. 

4 Cf. N. Iorga, Istoria literaturii romăneşti în veacul al XIX-lea — de la 1821 înainte, Văle- 
nii-de-Munte, 1909, p. 163. 

Am încercat recent un lucru ca acesta într-o reluare vădit intenţio- 
nată a dezbaterii binecunoscutei controverse Caracostea /Caraman, 
din anii '30, din perspectiva considerării unor variante doljene mai 
noi ale Cântecului Gerului, variante ce nu au format obiectul atenţiei 
eminenţilor noştri înaintaşi.5 Întrucât recitind mersul demonstraţiei 
mele, nu mă văd mulţumit de felul în care am izbutit să aştern cu 
deplină claritate pe hârtie poziţia mea în problema cercetării Cânte- 
cului Gerului, mă simt dator să revin. Cazul cântecului Trei crai îmi 
serveşte tocmai ca un nou prilej potrivit spre a arăta, nădăjduiesc 
mai bine, felul în care se cuvine a privi, teoretic şi concret metodo- 
logic, aşa-zisa „problemă a istoricităţii” cântecului bătrânesc. 

Ceea ce nu mă satisface în recenta mea lucrare este că, în ciuda 
deplinei obiectivităţi cu care mi-am propus să privesc cele două po- 
ziţii contradictorii Caracostea /Caraman, folosind variantele recent 
publicate ca un test asupra căruia am încercat să aplic nepărtinitor 
cele două modalităţi şi poziţii de interpretare (P. Caraman - poziţia 
istorizantă / D. Caracostea - poziţia mitologizantă), s-ar părea că 
mă ataşez în cele din urmă oarecum pe deplin poziţiei lui D. Cara- 
costea, socotind-o mai firească şi plauzibilă decât aceea a lui Petru 
Caraman. Dar nu aceasta a fost cel puţin buna mea intenţie. Dacă 
subscriu încă fără rezerve la modul în care am întreprins analiza 
noilor variante privite prin prisma celor două poziţii, doresc să pre- 
cizez că am înclinat şi m-am declarat cu precădere ataşat de poziţia 
lui D. Caracostea numai în convingerea că cercetarea de analiză 
poetică amănunţită a variantelor şi a felului cum grăiesc ele se cu- 
vine să fie şi rămâne de fapt preocuparea de căpătâi a folcloristului. 
Relevarea structurii de adâncime, relativ stabile, a tipului de su- 
biect narativ şi a particularităţilor mereu fluctuante ale variantelor 
cântecului sub impulsul procesului circulaţiei în timp şi spaţiu — 
aceasta socotesc şi acum că e treaba cercetătorului folclorist. 

De aici nu decurge însă, cum s-ar putea crede, negarea abso- 
lută, totală a posibilei — şi de altfel necesarei — conexări a cântecului 
cu realitatea şi istoria, poziţie pentru care a militat cu strălucire şi 
supleţe, deşi cu oarecare aparent excesivă şi minuțioasă ostentaţie, 
P. Caraman. Ba dimpotrivă, cu toate că nu am relevat-o poate înde- 
ajuns, mărginindu-mă parcă doar să rețin în studiul meu numeroa- 
sele citate conţinând ideile, foarte pozitive, teoretic şi practic utile, 
ale concepţiei pro-istorizante a lui Caraman, m-am străduit tocmai 





5 Cf. Al.I. Amzulescu, „Marcu şi Gerul. Epilog doljean la o faimoasă controversă”, în 
Revista de Etnografie şi Folclor, 24 (1979), nr. 2, pp. 153-175. 

ca, purtându-mă cu mijloacele mele modeste oarecum pe urmele lui 
P. Caraman, să arăt felul cum aspectele inovatoare ale variantelor 
cercetate decurg desigur din procesul de continuă re-elaborare a 
textului poetic, din nevoia de neîntreruptă reconsiderare spontană 
şi de neîncetată adaptare a străvechiului cântec bătrânesc la viaţa re- 
centă şi efectiv trăită de insul din popor. Am şi accentuat de altfel 
că poziţia precumpănitor estetizantă şi mitologizantă a lui D. Cara- 
costea, stăruind cu obstinare spre a regăsi aproape exclusiv în cântec 
„experienţa intens trăită a mentalităţii primitive”, se cere negreşit 
împletită şi nuanţat întregită în spiritul unor sugestii mai vechi ale 
lui O. Densusianu, când, în 1909, arăta „anume că cineva nu trăieşte 
numai din ce moşteneşte, ci şi din ce adaogă pe fiecare zi în sufletul 
lui şi că aceasta e mai ales partea ce merită să fie explicată” 6 

Poziţia mea în problema caracterului general-istoric şi a reflec- 
tării realităţii concrete în unele cântece epice din vremuri mai noi 
(ca în cântecele anului 1907, sau în cântecul lui lon ă! Mare, creat 
după anul 1832) se află în cercetările mele anterioare, în care m-am 
referit nu numai la atare cântece relativ recente, ci şi la modalitatea 
reflectării realităţii istorice în cântecul lui Radu Calomfirescu, în cân- 
tecele novăceşti, ba, este adevărat că mai puţin stăruitor şi numai 
din treacăt, şi în baladele haiduceşti Miu haiducul şi Mihu copilul.? 
Este neîndoielnic că legături evidente cu realitatea istorică se găsesc 
şi în alte cântece, precum Cântecul lui Aga Bălăceanu, al lui Constantin 
Brâncoveanu, al lui Prişcoveanu ş.a. M-am opus încercării hazardate 
a lui Anton Balotă de a găsi în aşa-zisul Cântecul lui Ştefan cel Mare 
descoperit de B.P. Hasdeu în Gramatika teska, a lui Jan Blahoslaw, 
o „baladă istorică” a luptelor lui Ştefan cel Mare pentru cucerirea 
Chiliei10, dar nu m-am opus încercării sale de a întrezări în Balada 
lui Vartici semnele unei anume realităţi istorice.11 


6 Cf. Ovid Densusianu, Folklorul — cum trebuie înțeles, Bucureşti, 1937 (ediţia II), p. 12. 

7 Cf. Al.l. Amzulescu, „Răscoala țăranilor din 1907, oglindită în cântecul popular”, 
în Revista de Folclor, 2 (1957), nr. 1-2, pp. 125-148; „Noi observaţii despre implicaţiile 
folclorice ale evenimentelor anului 1907”, în Revista de Etnografie şi Folclor, 22 (1977), 
nr. 2, p. 133-156; „lon Al Mare — Balada clăcaşului răzvrătit”, în Revista de Folclor, 8 
(1963), nr. 34, pp. 11-60. 

8 jdem, Balade populare românești, |, pp. 39-51. 

9 dem, Cântecul nostru bătrânesc, |. cit., p. 48. 
10 jdem, Balade populare româneşti, |, pp. 60-67. 
11 Cf. A. Balotă, „Funcțiunea socială a cântecului bătrânesc. Balada lui Vartici”, în 
Revista de Folclor, 3 (1958), nr. 2, pp. 101-112. (Vezi și idem, „Geneza şi evoluţia 
baladei lui Radu Calomfirescu”, în Limbă și literatură, 12 (1966), pp. 419-438.) 

Convingerea mea nestrămutată rămâne însă că datoria primor- 
dială a cercetătorului folclorist este de a urma mai degrabă pilda lui 
D. Caracostea, cercetând cu precădere — dar nu şi exclusiv! - struc- 
tura artistică a cântecelor bătrâneşti. De aceea m-am şi oprit de a 
alcătui, în clasificarea pe care am propus-o pentru aceste cântece, 
o categorie de aşa-zise „balade istorice”. 

Problema cantităţii şi a calităţii informaţiei istorice din conţi- 
nutul cântecelor epice a fost mai bine lămurită, teoretic şi metodo- 
logic, în excelentul studiu concentrat al profesorului Mihai Pop: 
„Caracterul istoric al epicii populare”, în Revista de Etnografie şi 
Folclor, 9 (1964), nr. |, pp. 5-15, şi dezvoltată după aceea, cu bogate 
exemplificări, în lucrarea Folclor literar românesc. 

În cele din urmă, folosind spre pildă un caz din domeniul li- 
teraturii, este evident că munca istoricului şi a criticului literar în 
studiul romanului Moromeţii se cuvine să se ocupe de relevarea 
particularităţilor, a calităţilor şi cusururilor artistice ale romanului 
ca atare. Cercetarea vieţii concrete a protagonistului real al roma- 
nului — ţăranul Ilie Moromete — poate fi, să zicem, treaba istoricului 
social-economic. De altfel, aceasta ar fi, chiar şi aşa, oricum insufi- 
cient de relevantă, fiind vorba de cazul unui singur ţăran mijlocaş 
din Siliştea-Gumeşti — Teleorman, interesul atenţiei noastre pre- 
ponderente cuvenindu-se să se îndrepte totuşi către chipul original, 
propriu romancierului Marin Preda, de a-şi trage din realitatea vie 
selectarea şi sublinierea trăsăturilor expresive ale personajului său 
re-creat cu mijloacele artei narative şi îmbogăţit — ba poate uneori 
şi „corectat” — cu adaosul susţinut şi filtrul ficţiunii artistice... 

După aceste menţiuni necesare, revenind la cântecul bătrânesc 
Trei crai, cercetarea ulterioară a altor publicaţii şi periodice mi-a 
dovedit că răzleţul cântec bătrânesc din colecţia lui G. Alexici, care 
îmi părea în 1964 a fi un unicat, nu este lipsit de variante, confir- 
mând astfel intuiţia mea iniţială, care m-a îndemnat să fac din acest 
cântec singular un tip narativ de-sine-stătător. 

Cu câţiva ani înainte de G. Alexici, Gr.G. Tocilescu a publicat, 
în 1894, în Revista pentru istorie, archeologie şi filologie, textul intitulat 
„Mihai Viteazul”, împreună cu alte şase „Balade poporane auzite 
în mănăstirea Hurezului (Vâlcea) de la Oprea Drăgan Lăutarul”.13 


12 Cf. M. Pop - P. Ruxăndoiu, Folclor literar românesc, Bucureşti, Editura Didactică și 
Pedagogică, 1976, pp. 278-318. 


13 Cf. Revista pentru istorie, archeologie şi filologie, vol. VII, fasc. Il (1894), pp. 417-427 
(Mihai Viteazul, la pp. 426-427). 

Cu o dezvoltare mai amplă, în stilul caracteristic lăutarilor, 
adeseori şi astăzi maeştri interpreţi ai cântecelor bătrâneşti din Mun- 
tenia şi Oltenia, textul, deşi intitulat de această dată Mihai Viteazul, 
este negreşit o variantă a cântecului bănăţean Trei crai. În atmosfera 
şi aici asemănătoare basmului fantastic, dar cu amestecul vădit al 
unor versuri şi „formule călătoare” provenind din colindele voini- 
ceşti, cântecul vâlcean aduce schimbări adânci în onomastica per- 
sonajelor, evocând desluşit, îndeosebi în partea finală, amintirea 
transparentă a marelui voievod. Stilul este, ca şi în cazul variantei 
bănăţene, cu desăvârşire autentic. O dată cu parcă silita aluzie 
istorică, cu mult mai explicită, schema narativă a celor trei voinici 
chemaţi în întrecere se limitează la doi: „Copilul Opriş / Din ţara 
de sus” (în prima încercare) şi „Domnul Berendei, / Mai mare-ntre 
ei”, cel care şi izbuteşte. În locul celei de-a treia încercări, cântecul 
acordă în partea finală un rol mai dezvoltat, dar cu atât mai ciudat, 
voitei aluzii istorice la prezenţa în cântec a viteazului voievod. Cu 
această schimbare, schema narativă tripartită a cântecului, deşi vi- 
zibil ştirbită, păstrează totuşi uşor recognoscibil scheletul tipologic 
esenţial al acestui cântec narativ. O dată cu înmulţirea numărului 
versurilor, sporeşte însă apariţia sugestivă a detaliului pitoresc de 
epocă în descrierea eroilor şi a faptelor lor. 

La început, în loc de „Domn Sâla Miai” din cântecul bănăţean, 
este numit „Sila de Mihai, / Cinstitul de crai”, care, înainte de a 
ajunge la masa turnirului, unde se aşează singur, fără „Mezăr crai”, 
umblă pribegind mai întâi prin acelaşi „munte la Criş” sau „munte 
de criş”, înfăţişat aici parcă şi mai fabulos şi lipsit de consistenţă 
geografică, completat prin atributul „De Criş, de Măcriş”. 

lată începutul cântecului: 


Pe munte la Criş, 
P-un verde brădiş, 
Mărunt aluniş, 

El că-mi pribegea 
Sila de Mihai, 
Cinstitul de crai, 
Cu puţină oaste, 

Cu cinci mii de saşi, 
Tot saşi de cei graşi, 
Puţină dar bună; 

El a pribegit 

Şi el scobora 

Pe munte de criş, 
De Criş, de Măcriş, 


Prin verde brădiş, 
Mărunt aluniş 

Şi ei poposea 

La paltin galben, 

La fântână lină, 
Mulţi voinici s-adună, 
E-o masă de peatră, 
În pământ vindecată, 
Cu aur suflată, 

În patru colţurele 
Sânt patru pietricele, 
Pietre nestemate, 

De sus sunt lăsate, 
Plătesc lumea toată. 


Sporeşte, cum se vede, numărul stereotipiilor redundante, 
comune sau foarte apropiate cu formule din alte cântece bătrâneşti 
(„P-un verde brădiş, / Mărunt aluniş” — versuri care ne duc, spre 
pildă, cu gândul la începutul oarecum asemănător al baladei Meş- 
terul Manole); apar răzlețe ecouri de versuri mai proprii colindelor 
(„La paltin galben, / La fântână lină”). Atmosfera preponderent 
asemănătoare basmului, ca şi în varianta bănăţeană, se colorează 
astfel aici îndeosebi cu elemente din lumea colindului voinicesc. 
Dar aluzia istorică devine totodată şi ea parcă mai bogată şi insis- 
tentă. Trabanţii mercenari saşi stăruie fantomatic în preajma cinsti- 
tului crai „Sila de Mihai”, chiar dacă acesta vrea să fie, sau nu, 
însuşi Mihai-vodă. Felul neobişnuit de a pomeni aici numele lui 
Mihai Viteazul se cuvine în orice caz a fi din capul locului pus 
parcă sub semnul îndoielii. Ar putea fi desigur vorba de Puternicul 
de Mihai. Ţinând însă seama de această ciudată enunţare a numelui 
Sila de Mihai, şi mai ales de tovărăşia oastei străine, nu e oare aici 
poate o mai curând probabilă aluzie la destul de bine cunoscutul 
oştean şi sfetnic, cu rol de frunte în răsunătoarele lupte antiotomane 
din veacul precedent, ale marelui lancu de Hunedoara (al cărui şi 
cumnat era de altfel), viteazul distins îndeosebi în lupta nefericită 
a lancului, cea de-a doua dureroasă înfrângere a oştilor creştine pe 
câmpia de la Cosovo (în 1448), mai norocos apărător după aceea al 
cetăţii Belgradului, în ultima bătălie câştigată de Iancu de Hune- 
doara (în 1456), împotriva însuşi semeţului Mahomed II, proaspăt 
cuceritor al Bizanțului, acelaşi Mihai Szilâgyi care pare a fi deţinut 
şi funcţia de voievod al Ardealului, mai târziu, în anii 1460-1461, 
după moartea viteazului Iancu răpus de ciumă sub zidurile Bel- 
gradului despresurat?!14 Nimic nu ne impiedică, dimpotrivă, totul 
pledează mai curând spre a socoti că are loc în această variantă 
asimilarea (prin asemănare) a numelui, mai vechi dar mai puţin 
cunoscut, Mihai Szilăgyi cu Mihai Vodă Viteazul, procedeu bine- 
cunoscut şi în alte cântece, în care un nume proeminent ascunde 
în umbră nume mai vechi, punând pe seama unui erou mai recent 
fapte anterioare, sau viceversa. 

În ciuda îndoielii legitime şi a comentariilor şi sugestiilor noas- 
tre oarecum sofisticate, în mintea cântăreţului popular (şi poate 
mai cu seamă în aceea a culegătorului, istoricului şi arheologului 
Gr.G. Tocilescu, de altfel aici foarte riguros în notarea cântecului, 


14 Cf. Camil Mureşan, lancu de Hunedoara, Bucureşti, Editura Ştiinţifică, 1968, p. 229. 

fără vreun amestec vizibil din partea sa), în mintea cântăreţului 
lăutar flutură totuşi, mai mult sau mai puţin desluşit, amintirea lui 
Mihai Viteazul, aşa cum vădit se precizează în cele din urmă, abia 
în partea finală a cântecului, unde „Sila de Mihai” alternează, ne- 
aşteptat dar răspicat, cu „Mihai Viteazul” („- Sila de Mihai / Slujba 
ce mi-ai dat / Pă mas-o trântesc. / Dar Mihai Viteazul...”). 

Se cuvine în orice caz menţionată desăvârşita autenticitate a 
textului, care nu ridică de fapt nici un fel de întrebare. Culegătorul 
păstrează în textul notat chiar şi versuri nerimate, care, deşi ar părea 
că se pierd răzleţite în text, îşi au locul binevenit în rândul celorlalte. 
Nu avem, dar, nici un temei spre a ne îndoi de desăvârşita probitate 
a culegătorului, care a auzit limpede şi a notat în partea de început 
a cântecului Sila de Mihai, aşa cum a notat fără amestec, neomiţând 
nici versurile chevilles („Cu puţină oaste” sau „Puţină dar bună”, 
care ar fi putut lipsi) şi versurile succesive lipsite de rimă („Puţină 
dar bună; / El a pribegit / Şi el scobora”) — dar nelăsate afară şi 
neîndreptate... 

Am putea comenta încă frumuseţea firească, lipsită de artificii, 
a acestui exordiu. De remarcat, spre pildă, savanta distribuire a ver- 
belor înlănţuite de fapt prin rimă la distanţă („EI că-mi pribegea... / 
Şi el scobora... / Şi ei poposea...”), asigurând un bine închegat nexus 
narativ cu ingenioase deschideri intermitente de aşteptare frustrată 
(cu binecunoscut efect artistic), prin intercalarea între aceste verbe, 
care se detaşează din context tocmai prin lipsa lor de rimă alăturată 
şi dând între timp curs unor destul de bogate şi colorate descrieri 
care alternează astfel bine echilibrat cu depănarea firului narativ... 
Autenticitatea textului este deci desăvârşită, atât în ce priveşte no- 
tarea numelor proprii (onomastice şi toponimice), cât şi, în genere, 
în reproducerea fără nici un amestec vizibil a versurilor ca atare, 
chiar dacă istoricul Gr.G. Tocilescu nu-şi dă osteneala unei notații 
filologice foarte amănunțite (încărcată de semne diacritice), ca aceea 
a lui G. Alexici! 

Ciudată rămâne totuşi notația versurilor „Pe munte de criş, / 
De Criş, de Măcriş”. Dacă nu este o greşeală de tipar în primul vers, 
când cuvântul criş nu e scris cu majusculă (ca în rândul următor, 
unde nu doar Criş, ci chiar şi Măcriş apar ca nume proprii!), aceasta 
poate arăta totala descumpănire a simțului istorico-geografic pozitiv 
al culegătorului, care notează mai departe, mai firesc, în cuprinsul 
textului: „Pe munte de Criş, / De Criş, de măcriş”, iar apoi constant 

cu majusculă: „D-asupra pă Criş... / Pă munte de Criş... / D-asu- 
pra pe Criş”. Oscilaţia în notarea sinceră a lui pă /pe, dă /de oglin- 
deşte desigur, sub condeiul atent al culegătorului, fluctuaţia însuşi 
a fonetismului propriu graiului subcarpatic. Chiar şi faptul că tex- 
tul păstrează neschimbat primul vers „Pe munte la Criş”, fără ca 
Tocilescu să fi schimbat acest vers asimilându-l cu celelalte cinci 
reveniri, când lăutarul zice în tot restul textului „Pe(ă) munte de 
Criş” (de trei ori) şi „D-asupra pă(e) Criş” (de două ori), constituie 
în aceste cazuri dovada deplinei onestităţi şi a preciziei — totuşi filo- 
logice — a arheologului-folclorist... Culegătorul crede astfel cu tărie, 
mai mult poate decât informatorul său, desigur neşcolit, că nu 
despre cine-ştie-ce munte fabulos este vorba în acest cântec al lui 
Mihai Viteazul, ci de muntele la Criş, sau muntele de Criș. Să fie 
oare totuşi aici folosită această neobişnuită denumire cu prepoziţie 
(faţă de aceea mai firească, munţii Crişului sau, mai bine-zis, ai 
Crişurilor) numai întâmplător, sau numai din necesitatea rimei cu 
brădiş — aluniş — măcriş? În toponimia românească, există totuşi şi 
atare denumiri cu prepoziţie (Curtea de Argeş, Cetatea de Baltă). 

Depănând deocamdată firul cântecului, după ce ajunge la fru- 
moasa masă de piatră a turnirului cavaleresc, masă care se încarcă 
apoi oarecum de la sine, iarăşi întocmai ca-n poveşti: 


Sila de Mihai, Eu cât am umblat 
Cinstitul de crai, Aşa n-am găsit 

La mas-ajungea Da; nici n-am văzut 
Şi se mulțumea, Aşa frumuseţe! 

Şi el poruncea: Masa se-ncărca, 

- Voi voinicilor, La masă şedea, 

Şi voi crailor, Bea şi-mi ospăta, 
Să şedem la masă Cu vin închina. 


Că e prea fumoasă, 


Ca şi în varianta bănăţeană, Cinstitul de crai, printre frumoasele 
versuri stereotipe şi călătoare din alte texte (cu mult mai numeroase 
însă aici decât în varianta bănăţeană, iar în continuare amestecân- 
du-se printre binecunoscute formule de cântec bătrânesc şi unele 
tot mai pregnante formule din colinde), Cinstitul de crai se adre- 
sează apoi însoţitorilor săi cerându-le în esenţă aceleaşi probe de 
voinicie din lupta turcilor cu frâncii, ba iarăşi chiar şi a aceloraşi 
anacronici tătari şi muscali... Informaţia istorico-geografică sporeşte 

şi ea prin evocarea în cântec a încă două cursuri de apă, Galeş şi 
Mureş. Mai multe detalii pitoreşti apar în acelaşi timp, vorbind ve- 
ridic parcă de vremea cruciadelor, pomenite şi în colinde, amintind 


Cum ei că să bat 
Turcii şi cu frâncii, 
Frâncii pă uscat 

Şi turcii pă mare, 
Tot prin galioane. 


Versurile asemănătoare cu cele din țesătura colindelor se în- 
mulţesc: 


Tot din piatră-n piatră, 

Vedea-o-aşi crăpată, 

Şi din stâncă-n stâncă, 

Vedea-o-ași plesnită... 
şi: 

Unde iarba-mi creşte, 

În patru se-mpleteşte, 

În vârf găităneşte... 


Neschimbată rămâne aceeaşi răsplată a biruitorului în turnir: 


Domnia să-i dau, 
Sila şi măria 
Şi dalba domnia... 


(Pasajul e foarte grăitor şi spre a înţelege că în mintea cântăre- 
ţului — ca şi a culegătorului — Sila reprezintă, într-adevăr, în sensul 
arhaic al termenului „puterea” care apare şi în denumirea, în acest 
caz corect grafiată, Sila de Mihai, şi nu Silade Mihai, cum am încer- 
cat să sugerez, astfel până acum fără succes, în comentariul nostru 
de mai sus!) 

Dar iată întreg episodul ca atare: 


Dar când fu despre beţie, Şi voi cutezati, 
Despre dalba veselie, Voi să vă suiţi 
Mihai se scula Pe munte de Criș, 
Şi aşa-mi grăia: De criş, de măcriş, 
- Voi, băieţii mei, P-un verde brădiş, 
Care vă aflaţi Mărunt aluniş, 

Tot din piatră-n piatră, Sama să luaţi 


Vedea-o-aşi crăpată, Cum ei că să bat 

Şi din stâncă-n stâncă, Turcii şi cu frâncii, 
Vedea-o-aşi plesnită. Frâncii pă uscat 

Şi să vă suiţi Şi turcii pă mare, 
D-asupra pă Criş, Tot prin galioane. 
La poiana verde, Şi voi să-mi aduceţi 
Unde nu se vede, O mână de frânc 
Unde iarba-mi creşte, Şi-un ceapraz de turc, 
În patru se-mpleteşte, Mână de tătar, 

În vârf găităneşte, Picior de muscal, 
Şi voi să vă uitaţi Domnia să-i dau, 
Pă Galeş în jos, Sila şi măria 

Pă Mureş în sus, Şi dalba domnia! 


În continuare, cine sunt însă voinicii care se încumetă în încer- 
care? În locul anacronicilor „Craiul şăl niemțăsc — Craiu muscăniăsc 
- Craiu d-unguriăsc”, din varianta bănăţeană a lui G. Alexici, apar 
doar doi pretendenți care ne îndeamnă cu gândul spre alte melea- 
guri: „Copilul Opriş / Din ţara de sus”, apoi „Domnul Berendei / 
Mai mare-ntre ei”. Au fost cu totul daţi uitării cei... „Cinci mii de 
saşi, / Tot saşi de cei graşi”, oastea mercenară care însoțea la în- 
ceputul cântecului pe Cinstitul de crai! Dintre cele două încercări, 
întâia e cea nefericită în conformitate cu structura narativă a cân- 
tecului. Viteazul „Copilul Opriş / Din ţara de sus” - care ne duce 
parcă cu gândul spre Moldova — se poartă şi el ca toţi voinicii din 
basme ajunşi la muntele de glajă. Zadarnic el întoarce iscusit pot- 
coavele calului cu colții înainte spre a-i spori la urcuş. Nu numai 
muntele de cleştar al basmelor îi stă însă în faţă, ci îl întâmpină aici 
şi „Haotul de vânt, / Vântul cel turbat, / Câinele spurcat...” Întoc- 
mai ca la asediul cetăților veacului când apare urgia tunurilor care 
au împroşcat făcând să cadă şi zidurile Bizanțului, primejdii de 
moarte pândesc pe voinicul avântat în escaladă, căci „Vântul cum 
bătea, / Pietre dărâma / Cât mănăstirea...” O dată cu adaosul unei 
noi adversităţi clasice provenind din domeniul basmului fantastic 
(Vântul cel turbat), răsună parcă aici de sub vălul atmosferei de 
basm o rămăşiţă de amintire trăită aievea de luptătorii porniţi să 
cucerească cu orice preţ înălţimea vrăjmaşă a zidului ostil al cetă- 
ţilor vremurilor, începând cu veacul al XV-lea. 

Iată şi acest episod: 


El că s-a găsit 

Copilul Opriş 

Din ţara de sus, 

La negru mergea 

Şi-l despotcovea, 
Potcoave-ntorcea, 

Cu colţi înainte 

Ca el să se prinză 

Tot din piatră-n piatră 
Vedea-o-aşi crăpată, 
Şi din stâncă-n stâncă, 
Vedea-o-şi plesnită, 
El că se suia 

Din verde brădiş, 
Mărunt aluniş, 

Crişul jumătate; 


Şi el c-auzea 
Haotul de vânt, 
Vântul cel turbat, 
Câinele spurcat, 
El dac-auzea, 

El se spăiriânta 

Şi descălica, 

Sub stâncă să da 
Până vânt trecea; 
Vântul cum bătea, 
Pietre dărâma 

Cât mănăstirea; 

Şi el se-ngrozea, 
Îndărăt se-ntorcea 
Cu slujba nefăcută, 
Cu faţa necinstită. 


Negru nu-i mai poate, 


În arhitectonica extrem de fin echilibrată a acestei variante, li- 
mitată totuşi doar la două încercări, ceea ce se pierde în micşorarea 
numărului obişnuit al celor trei încercări se compensează printr-o 
dezvoltare corespunzătoare a celei de-a doua isprăvi. „Domnul Be- 
rendei” îşi pregăteşte şi el calul, potcovindu-l potrivit pentru urcuş, 
dar, după ce se ascunde pitit din faţa Vântului turbat, nu se înspăi- 
mântă, ci, o dată cu trecerea vântului, reîncalecă „litvu”, urcă tăpşa- 
nul şi îşi regăseşte calmul tipic voinicului Făt-Frumos ajuns la grea 
cumpănă în preajma izbânzii. Aţipind (vădit element de suspans!), 
se trezeşte îndată din visul salvator, săgetează corbul de la care ia 
trofeul cerut de crai şi se întoarce victorios. Economia de spaţiu ne 
determină să renunţăm, cu regret, la citarea acestui amplu episod, 
care alcătuieşte el singur aproape cât un bun cântec de-sine-stătă- 
tor. Ne limităm a sublinia doar că stereotipiile de tot felul, proprii 
în egală măsură cântecului bătrânesc, basmului şi colindelor, îşi fac 
aici simțită din belșug prezenţa, în cel mai avântat stil propriu cân- 
tecului epic-eroic. Consubstanţialitatea intimă a cântecului cu bas- 
mul şi colindul nu este în detrimentul diluării stilului cântecului 
bătrânesc, ci dimpotrivă, ca într-o subtilă sinteză de coacervare a 
genurilor folclorice, aceasta face ca textul cântecului să fie desigur 
cu atât mai accesibil şi să stârnească interesul crescând al ascultă- 

torului, cu cât el poate regăsi (şi decoda!) în cântec cât mai felurite, 
dar bine împletite şi asimilate, sugestii de situaţii epice şi de formu- 
lări expresive bine cunoscute, convergând din atât de diverse surse 
de gen. 

Ciudat rămâne însă, o dată cu „Copilul Opriş / Din ţara de sus” 
şi acest „Domnul Berendei / Mai mare-ntre ei“ — cei doi protagonişti 
care se substituie crailor de felurite neamuri din varianta bănăţea- 
nă! Atmosfera susţinut fabuloasă ne împiedică să întrezărim deo- 
camdată orice alte grăitoare contingenţe istorice utile unei posibile 
cronologizări a cântecului, în afara aceloraşi vagi, dar repetate men- 
ţiuni despre luptele cruciate („Frâncii pă uscat / Şi turcii pă mare, 
/ Tot prin galioane...”), ca şi mai greu detectabila amintire, tot mai 
tulbure, despre asediul cetăților bătute de vuietul ucigaş al tunuri- 
lor, pe care o sugerează parcă adversitatea Vântului turbat („Pietre 
dărâma / Cât mănăstirea...”). Care poate fi însă locul şi înţelesul cu 
atât mai ciudatului „munte de Criş” în mijlocul acestor stranii 
bătălii?! 

În episodul final ce urmează, confuzul onomastic Sila de Mihai, 
din partea iniţială a cântecului, se limpezeşte pe deplin, transfor- 
mându-se în Mihai Viteazul. Neclar rămâne însă de ce voievodul, 
deşi nu pare mulţumit de izbânda voinicului Berendei, îl răsplăteşte 
totuşi cu cununa victoriei ? Vagi presimţiri funeste despre sfârşitu-i 
apropiat se adună, căci voievodul declară voinicilor: „Că eu nu am 
mult / Şi-acum să vedeţi / Că intru-n pământ...“ El întâmpină apoi 
despuiat de armele sale „O puţină oaste” care se apropie. Oastea-l 
reaşează la masă, pentru ca în cele din urmă să-l ucidă: „Şi ei se 
ducea / În ţara ungurească, / Să se pomenească”. Aluzia istorică la 
episodul tristei dispariţii prin trădare a marelui voievod este astfel 
cu desăvârşire transparentă, în ciuda confuziei de detalii, alcătuind 
parcă un fel de versiune populară, legendară, a pieirii lui Mihai, 
ucis mişeleşte în cortul său din câmpia Turzii. 

Iată dar şi acest episod final, reluând aici textul cântecului îm- 
preună cu finalul episodului precedent: 


Odoară scotea Dar Mihai Viteazul 
Pă masă le trântea Dacă le vedea 

Şi el că-mi grăia: El că-ncremenea 

- Silo de Mihai, Şi rău îi părea. 
Slujba ce mi-ai dat Şi el se scula, 

Pă mas-o trântesc! Nici mult nu trecea 

Şi-l încorona, 

Crai că mi-l făcea, 
Mozica punea 

Şi el că grăia: 

- Voi, voinicilor, 

Voi, livinţilor, 

Voi sunteţi livinţi 

Şi fără părinţi, 

Să mă pomeniţi, 

Că eu nu am mult 
Şi-acumn să vedeţi 

Că intru-n pământ! 
Ochii-şi arunca, 

Cam despre soare-răsare, 
Mâna c-o punea la frunte 
Şi el că-mi vedea 


O puţină oaste, 

Da' el ce făcea? 

Arme lepăda, 

Nainte le ieşea, 

Şi mi-i saluta. 

Craii ce făcea? 

Binişor că mi-l prindea, 
Îndărăt că mi-l întorcea, 
La masă şedea, 

Bea şi-mi ospăta, 

De niminea nu gândea. 
La paltin galben, 
Acolo-l belea 

Şi ei se ducea 

În ţara ungurească, 

Să se pomenească. 


Cu toată subliniata şovăială între onomasticul Sila de Mihai, din 
partea iniţială, şi desluşitul Mihai Viteazul din partea finală, este în 
cele din urmă neîndolelnic că, sub atmosfera fabuloasă, tipică stilu- 
lui cântecelor eroice, şi în ciuda văditului anacronism al amintirii 
întârziate despre luptele turcilor cu frâncii — proprie mai curând 
vremurilor cu mult anterioare celui de-al XVII-lea veac —, cântecul 
se străduieşte să păstreze negreşit în această frumoasă variantă, în 
partea iniţială şi în finalul ei, amintirea marelui voievod, chiar dacă 
în cea mai mare parte a sa dezvoltă, cu mijloacele basmului şi ale 
colindului, acelaşi fantastic turnir al voinicilor cărora li se cere să 
urce „Pe munte la Criş” dacă doresc să obţină drept răsplată a vite- 
jiei lor „Sila şi măria / Şi dalba domnia”. Aluzia istorică rămâne 
oricum copleşită de fabulos, atenţia constantă a cântăreţului în- 
dreptându-se spre împlinirea schemei clasice a întrecerilor cerute 
ca probe ale voiniciei. Nici „Copilul Opriş / Din ţara de sus”, nici 
„Domnul Berendei / Mai mare-ntre ei” nu ne spun încă nimic mai 
mult în privinţa aluziei istorice, lăsând ca pentru încercarea de 
posibilă cronologizare a cântecului să ne mulţumim cu situarea, cu 
totul aproximativă a cântecului, în tot cazul după vremea secolelor 
XIV-XV, din care se păstrează amintirea luptelor cruciate dintre 
turci şi frânci, şi vremea sfârşitului celui de-al XVI-lea veac, cu piei- 
rea lui Mihai-vodă, în 1601. Aceasta ne determină să considerăm că, 
în forma în care ne-a parvenit, această variantă este în orice caz 

ulterioară acestei date. Privit în ansamblu şi în comparaţie cu va- 
rianta bănăţeană, cântecul vâlcean este parcă rezultatul reelaborării 
şi al adaptării unui cântec mai vechi (cu vădite elemente şi aluzii 
istorice din secolul al XV-lea) la împrejurările vremurilor lui Mihai 
Viteazul din cel de-al XVI-lea veac. 

Cum însă desăvârşirea sau neajunsurile alcătuirii artistice a 
textului şi nu atât de fluctuantele elemente şi rămăşiţe de aluzii 
istorice mai mult sau mai puţin explicite sunt ceea ce se cuvine să 
ne atragă precumpănitoarea luare-aminte, după toate menţiunile 
de mai sus în privinţa subtilei sinteze a cântecului, obţinută prin 
bogata preluare a unor numeroase elemente: procedee şi elemente 
de construcţie din basm, versuri şi formule bine cristalizate din co- 
lind, să privim acum mai îndeaproape echilibrul de ansamblu şi 
lipsurile structurii arhitectonice ale acestei variante. 

În partea sa centrală, textul păstrează, din structura bine rotun- 
jită a variantei bănăţene, episodul introductiv (masa turnirului şi 
proclamarea întrecerii); apoi, din cele trei episoade, ale celor trei 
încercări, apar aici numai două, a doua larg dezvoltată (prin adao- 
sul unei noi adversităţi, pe lângă aceea a muntelui de cleştar din 
basme — Vântul cel turbat; apoi somnul şi visul viteazului, urmat de 
obţinerea probelor cerute, prin săgetarea corbului). Dezvoltarea 
prin atare adaosuri a celei de-a doua încercări în întrecere com- 
plineşte oarecum şi echilibrează satisfăcător lipsa celui de-al treilea 
protagonist. Prin aceasta schema fundamentală a compoziţiei, pre- 
luată din arsenalul basmului fantastic, este totuși realizată. Echili- 
brul compoziţiei tripartite ştirbite este asigurat prin compensarea 
implicită pe care o aduce bogăţia de evenimente epice ale celei de-a 
doua încercări. 

Textul variantei este însă vizibil amplificat printr-un episod 
iniţial care precede aşezarea la „masa de piatră” a turnirului - pri- 
begia Cinstitului de crai. Acest protagonist e denumit încă destul 
de asemănător cu cel din versiunea bănăţeană (în Sila de Mihai 
recunoaştem încă pe bănăţeanul Domn Sâla Miai). Se adaugă însă 
oastea, deşi pur decorativă, a celor „cinci mii de saşi”. (Acest pro- 
tagonist este astfel totuşi negreşit altul decât bănăţeanul Domn Sâla 
Miai, patron al mesei turnirului, însoţit doar de Mezăr-crai). Episo- 
dul iniţial, inovator, îşi găseşte însă dezlegarea în partea finală a 
cântecului, şi aceasta apărând ca un adaos vizibil, unde numele 
Cinstitului de crai se transformă cu totul în Mihai Viteazul şi se 

dezvoltă povestea neaşteptată a pieirii lui. De altfel, episodul iniţial 
şi această coda ar putea fi foarte bine citite legat şi de-sine-stătător, 
căci între acest nou început şi acest nou final turnirul întrecerii ca- 
valereşti se află intercalat ca o adevărată pană. Proba lecturii legate 
a episodului iniţial cu cel final e chiar asigurată printr-un vers de 
legătură („Şi el se scula”), care se regăseşte aidoma, deşi la mare 
distanţă, în cele două episoade, astfel: „Dar când fu despre beţie, / 
Despre dalba veselie, / Mihai se scula... // Şi el se scula, / Nici 
mult nu trecea / Şi-l încorona...” 

O a doua dovadă a acestei evidente adaptări şi dezvoltări a ve- 
chiului cântec unitar despre Trei crai la povestea lui Mihai Viteazul 
constă în sudura de fapt insuficient realizată a codei, după momen- 
tul întoarcerii voinicului biruitor la masa turnirului (episodul final 
al cântecului bănăţean). Există acolo o vizibilă neclaritate, care nu-şi 
poate găsi o altă explicaţie decât prin încercarea, parcă neîndeajuns 
de izbutită, a contaminării celor două cântece: cântecul lui Domn 
Sâla Miai şi cântecul lui Mihai Viteazul. lată pasajul incriminat: 


La masă mergea Pă mas-o trântesc! 
Odoară scotea, Dar Mihai Viteazul 
Pă masă le trântea Dacă le vedea 

Şi el că-mi grăia: El că-ncremenea 
— Silo de Mihai, Şi rău îi părea, 
Slujba ce mi-ai dat Şi el se scula... 


E aici mai întâi şovăiala onomastică între Sila de Mihai / Mihai 
Viteazul. Apoi, aproape inexplicabil rămâne de ce patronul turni- 
rului, cel care ceruse probele vitejiei şi iscase astfel întrecerea voini- 
cilor, se arată nemulţumit în faţa probelor cerute: „Dacă le vedea, / 
El încremenea / Şi rău îi părea...”!? (S-ar putea totuşi ca uimirea şi 
mâhnirea voievodului să se datoreze faptului că, de vreme ce a apă- 
rut voinicul în stare să se avânte cu succes în luptele antiotomane, 
voievodul îşi simte sfârşitul apropiat. Căci s-a ivit pe lume cel care 
îi poate lua locul!) 

Critica de text şi analiza comparativă a celor două variante, cea 
bănăţeană şi cea vâlceană, ne îndreptăţesc astfel să putem conchide 
că varianta vâlceană este neîndoielnic o versiune autentică, dar 
evoluată a cântecului bănăţean Trei crai, contaminat cu un cântec al 
lui Mihai Viteazul. Nu pot exista decât două soluţii: sau existenţa a 
două cântece de-sine-stătătoare, unul mai vechi, cu o mare stabili- 

tate şi coerenţă, cântecul lui Domn Sâla Miai şi al celor trei crai; 
altul în chip vizibil mai nou, al lui Mihai Viteazul, a căror contami- 
nare s-a produs prin includerea vechiului cântec, ca într-o paranteză, 
prin adaosul unui episod iniţial şi al unei coda - părţi integrante 
dar despicate ale celui de-al doilea cântec. A doua ipoteză: vechiul 
cântec Trei crai a suferit el singur, în decursul timpului, un proces 
de re-elaborare, spre a fi adaptat la realităţi proprii vremurilor mai 
noi, vremea Viteazului voievod. Şi într-un caz şi în celălalt, conta- 
minarea şi asimilarea au fost sugerate de relativa similitudine a 
onomasticului Domn Sâla Miai (Sila de Mihai) cu Mihai Viteazul. 
Convingerea noastră este că într-un caz era vorba de Mihai Szilă- 
gyi, în celălalt de Mihai Viteazul, dar onomasticul Szilâgyi, transfor- 
mat prin etimologie populară în Sila de a oferit prilejul de a apropia 
şi asocia înţelesul de Sila (putere, puternic) cu ideea de Viteaz, cea 
de-a doua parte, prin care cele două nume se suprapun de la sine 
întocmai (Mihai), formând puntea iniţială şi sigură de legătură 
pentru această astfel firească şi explicabilă contaminare, etimologie 
populară şi asimilare a celor două entităţi istorice distincte. 

Ce se va putea spune însă despre muntele de Criş şi despre evo- 
luţia de la Trei crai la „Copilul Opriş / Din ţara de sus” şi „Domnul 
Berendei / Mai mare-ntre ei”, aceasta va rezulta din analiza, în con- 
tinuare, a celorlalte variante. 

În Revista critică-literară, anul IV, nr. 10, din octombrie 1896, 
pp. 295-299, s-a publicat textul intitulat „Muntele de Criş”, cu speci- 
ficarea: „Colecţiunea Nic. Densusianu. Răspunsurile la Cestionariul 
istoric”. Republicând acest text în volumul Vechi cântece şi tradiții po- 
pulare româneşti. Texte poetice din răspunsurile la „Chestionarul istoric” 
(1893-1897), Bucureşti, Editura Minerva, 1975, pp. 115-117, I. Opri- 
şan, adăugând la „Note şi variante” unele preţioase detalii infor- 
mative, arată că textul a fost cules de învățătorul G. Teodorescu de 
la Marin Stoica Ursu, de 50 de ani, care-l ştia de la tatăl său, Stoica 
Ursu, de 90 de ani, din comuna Măneşti, plaiui şi judeţul Dâmbo- 
viţa, la 1 martie 1896.15 Este o variantă dâmboviţeană, culeasă ast- 
fel aproape simultan cu textul lui G. Alexici, Trei crai, din Banatul 
sârbesc, tipărit în 1899, şi cu cel tipărit de Gr.G. Tocilescu în 1894. 

În chip firesc, acest text este mai apropiat de varianta vâlceană, 
a lui Gr.G. Tocilescu, de care se diferenţiază îndeosebi prin totala 
lipsă a părţilor de început şi de sfârşit cu referire la Mihai Viteazul. 


15 Cf. Nic. Densusianu, Vechi cântece şi tradiţii populare româneşti, Bucureşti, Editura 
Minerva, 1975, pp. 242-243. 

Asemănându-se deci cu partea centrală a variantei vâlcene, 
textul se desfăşoară sub aceeaşi atmosferă fabuloasă proprie stilu- 
lui cântecelor eroice voiniceşti. În structura şi aici bipartită a mie- 
zului naraţiunii, ca şi în varianta vâlceană, cei doi protagonişti care 
se încumetă în întrecere sunt „Domnul Berendei / Mare peste ei” şi 
„Domnul Opriş / Din ţara de sus”, de data aceasta cel de-al doilea 
fiind însă biruitor. În desfăşurarea foarte asemănătoare a textului 
cu cel din varianta vâlceană, cei doi voinici întâmpină şi aici nu 
numai adversitatea „muntelui de Criş”, ci şi Vântul turbat din calea 
căruia trebuie să se ascundă. Apar din nou, pe lângă versuri stereo- 
tipe proprii textelor de cântece bătrâneşti, frumoasele formule cris- 
talizate aidoma celor din colinde: 


Unde se bat turcii, 
Turcii şi cu frâncii: 
Se bat în galioane, 
Mult se bat cu jale; 
Se bat cu nisip, 
Mult se bat urât... 


cu neobişnuita completare: 


Şi turcoaicele 
Bat cu furcile... 


şi 
Tot din stâncă-n stâncă, 
Tot din piatră-n piatră, 
Livru tot mai poate. 

şi: 


- Paşti, livrule, paşti, 
Paşti iarbă de mare, 
De-ţi fă coama mare; 
Paşti iarbă de luncă, 
De-ţi fă coada lungă; 
Paşti iarbă de dos, 
De te fă frumos! 
Căci aici că-i zice 
Unde iarba creşte, 
Creşte, se-mpleteşte 
Tot găităneşte... 

Lipsesc cu totul din această variantă aluziile anacronice la 
muscali, din cele două variante de mai sus. Latura de atmosferă 
istorică, cu caracter totuşi nedefinit, păstrează exclusiv referinţa la 
înverşunatele bătălii dintre turci şi frânci. La începutul cântecului 
însă, după descrierea mesei turnirului, 


La masă că-mi şade: Silea de Mihai 

Trei domni ungureşti, Şi cu-a lui crăiasă, 
Trei moldoveneşti. Dalbă-mpărăteasă, 
Altul că mai şade Cu geana sumeasă, 
Domnul Zatman crai, Cu sprinceana trasă. 


Aluzia istorică este parcă aici mai detaliată şi stăruitoare. Dacă 
prezenţa „crăiesei”, aproape firească la masa turnirului, trebuie 
totuşi privită ca o stereotipie cunoscută şi în alte portrete feminine 
din textele de cântece bătrâneşti, enigmatici rămân, printre cei „Trei 
domni ungureşti, / Trei moldoveneşti, / Domnul Zatman crai, / 
Silea de Mihai”. Interesant de notat aici este că, preocupat cum era 
de a descoperi pretutindeni istorie adevărată în memoria tradiţio- 
nală a maselor, N. Densusianu s-a silit să gloseze onomasticul Zat- 
man crai. Citez după I. Oprişan: „Din partea redacţiei, balada este 
însoţită de următoarea explicaţie privitoare la personajul Zatman 
crai: «Poate Jigman, din Cronice, adică Sigismund Batori, principele 
Transilvaniei, contemporanul lui Mihai»".16 Aceasta poate fi ade- 
vărat, dar tot atât de veridică ar putea fi socotită şi evocarea în cân- 
tec, sub acest nume popular, a lui Sigismund de Luxemburg (1386- 
1437), craiul unguresc încoronat de papă ca împărat, în mai 1433, 
personaj activ, participant mai vechi la luptele antiotomane, firesc 
înconjurat, la vremea sa, de atât de numeroşi cavaleri apuseni 
(frânci), care au bântuit pe meleagurile dunărene, spre exemplu, în 
marea bătălie pierdută de la Nicopole (din 25 septembrie 1396), 
dacă despre lupte ale turcilor cu frâncii se pomeneşte constant în 
conţinutul baladei. Dacă aceasta ar putea fi o amintire mai veche şi 
mai plauzibilă decât cea despre Bâthory, în schimb, dacă despre 
domni ungureşti este vorba, Silea de Mihai cine ar putea fi, de astă 
dată cu mai multă certitudine, altul decât viteazul Mihai Szilâgyi, 
cumnatul şi apropiat tovarăş neclintit de luptă, cu rcl proeminent 
destul de cunoscut în epopeea antiotomană a lui lancu Huniadi? 


16 Cf. Nic. Densusianu, op. cit., p. 243. 

Dar ce rost ar putea avea şi această evocare (prezentă şi în celelalte 
două variante analizate mai sus), dacă preţul făgăduit al biruinţei 
în turnirul fabulos „Pe muntele de Criş”, în care se încumetă „Dom- 
nul Berendei / Mare peste ei” şi „Domnul Opriş / Din ţara de sus“ 


este ca, pe cel biruitor: 


Pe el să-l dăruiască 
Cu târgul Iaşului 
Şi cu al Moldovei 
Şi cu al Craiovei?! 


În prima încercare de a urca „Pe muntele de Criş”, Domnul 


Berendei 


De vale tulea, 
Îndărăt se-ntorcea, 
Cu faţa ofilită, 
Slujba nefăcută. 


În schimb, în această variantă, 


Domnul Opriş 

Din ţara de sus... 
Crişu că-l tulea, 

Cu faţa rumenită, 

Cu slujba făcută. 

El se prezenta 

La cea masă de piatră, 
În Pământ vindicată, 
Cu argint săpată, 

Cu aur suflată. 

Pe el că-l vedea 

Trei domni ungureşti, 
Doi moldoveneşti, 
Silea de Mihai 
Domnul Zatman crai 


Şi cu-a lui crăiasă, 
Dalbă-mpărăteasă, 

Cu sprinceana trasă, 

Cu geana sumeasă. 

Pe el că-l dăruia 

Cu târgul Iaşului, 

Cu al Moldovei 

Şi cu al Craiovei, 

Cu grija domnească, 
Boieri, să se pomenească 
P-aici, pe la dumneavoastră, 
Şi, boieri, s-or pomeni 
Cât soare pe cer va fi. 
V-am făcut cântec deplin, 
Să ziceţi amin! 


Cum se vede, aluzia istorică rămâne cu totul copleşită de clişeu 
şi de fabulos, în cel mai deplin stil al cântecului bătrânesc clasic de 
ascultare. Nu istoria concretă, ci lauda isprăvilor voiniceşti ce exaltă 
simţul eroic al ascultătorului — acesta este înţelesul fundamental 

adânc al cântecului şi explicaţia supravieţuirii lui până în pragul 
veacului nostru. Caracterul general-istoric al cântecului este cople- 
şit de atmosfera fabuloasă a naraţiunii, care amestecă rămăşiţe de 
nume ale unor personaje istorice cu fapte din domeniul ficţiunii, 
substratul istoric trebuind să rămână doar ca un fundal şi o culoare 
de epocă, în care se mişcă mai curând eroi de baladă decât perso- 
naje ale istoriei concrete. Interesul statornic al cercetătorului se 
cuvine așadar să se îndrepte precumpănitor către analiza structurii 
artistice şi a înţelesului profund etic-eroic al cântecului, acesta fiind 
în genere menit „,...să educe, să dezvolte şi să menţină spiritul eroic 
în acel sens deosebit în care el a fost înţeles în societatea patriarhală 
care a creat această poezie”.!7 

În sfârşit, datorăm lui C. Rădulescu-Codin un deosebit de pre- 
ţios mănunchi de trei variante, culese între anii 1896 şi 1913 din 
Dâmboviţa şi zona învecinată a Muscelului. Aceste trei variante se 
află în manuscrisul pregătit spre publicare în anul 1913, dar care nu 
a ajuns a fi tipărit, găsindu-se astăzi achiziţionat în colecţia de manu- 
scrise din Arhiva Institutului de Cercetări Etnologice şi Dialectolo- 
gice. Cele trei texte au fost publicate în Anexa studiului lui Dan 
Simonescu despre C. Rădulescu-Codin, din Revista de Folclor, a. Il 
(1957) nr. 4, pp. 91-12]. 

Intitulată Domn Ştefan Opriș, prima dintre aceste variante (deşi 
Dan Simonescu nu precizează acest lucru) a fost publicată de har- 
nicul folclorist muscelean în revista Vremea nouă (Tulcea), a. II 
(1911) nr. 4, pp. 15-17, cu menţiunea finală: „Auzită de la lăutarul 
Ilie Ursu, din Măneşti (Dâmboviţa)” şi însoţită de această notă: 
„Această baladă, necunoscută în alte colecţii, are pe lângă interesul 
estetic şi filologic, foarte mult interes istoric”. 

Este de remarcat că C. Rădulescu-Codin a cules acest text din 
aceeaşi localitate de unde provine şi varianta publicată de N. Den- 
susianu, informatorul Ilie Ursu fiind desigur rudă apropiată cu 
Marin Stoica Ursu, de la care învățătorul G. Teodorescu a cules tex- 
tul din răspunsul său la „Cestionariul istoric” al lui N. Densusianu. 

Asemănarea între aceste două variante dâmboviţene este astfel 
pe deplin explicabilă. 

Şi în textul cules de C. Rădulescu-Codin, 


17 Cf. Max Braun, Realitatea istorică în poezia epică populară sud-slavă, a. Balade populare 
româneşti, |, p. 10. 

La masă că-mi şade: Unde se bat turcii, 


Trei domni ungureşti, Turcii şi cu frâncii, 
Trei moldoveneşti, Se bat în galioane, 
lar în capul mesei, Mult să bat cu jale; 
Domnul Zecman, crai, Se bat cu nisip, 
Silade Mihai, Mult se bat urât! 
Cu a lui crăiasă, Şi turcoaicele 
Dalbă-mpărăteasă, Bat cu furcile! 

Cu sprinceana trasă, Şi când s-o urca, 
Cu geana sumeasă. D-acolo să ia 

Sfatu că-l făcea O cealmea de turc 
Şi se domăia: Şi-o mână de frânc, 
Cine s-o găsi Şi-o foaie de tisă 

Şi s-o dovedi Tot pentru credinţă, 
Ca să urce Crişul, Vedea-o-aş aprinsă! 


Cele două onomastice notate de culegător Domnul Zecman crai 
/ Silade Mihai sunt aici mai aproape de ipoteza sugerată de noi: 
împăratul Sigismund de Luxemburg / viteazul Mihai Szilâgyi, cu 
observaţia că aceste două personaje istorice, aprigi comandanţi de 
oşti cruciate, au trăit şi au luptat la interval de o generaţie, ceea ce 
se înscrie ca un firesc anacronism, atât de obişnuit în cântecele bă- 
trâneşti. Cei doi cavaleri care se angajează „Ca să urce Crişul” sunt, 
şi în această variantă, „Domnul Berendei / Mare peste ei” şi „Domn 
Ştefan Opriş / Din ţara de sus”, al doilea fiind cel care izbuteşte, ca 
şi în varianta Densusianu. Frumoasele versuri din colindele voini- 
ceşti stăruie din plin şi în această variantă. 

lată, pentru desăvârşita realizare artistică a cântecului, cele două 
episoade centrale ale întrecerii: 


Măre, se găsea Pân la un loc merge, 
Domnu Berendei, D-un vânt mare începe, 
Mai mare peste ei: Tot un vânt turbat 
Litvu potcovea De-l da peste cap. 
Potcoave de fier, Jos descăleca, 

Cuie de oţel, Până vântu-nceta, 
Nu rabdă la Muscel. Iar încăleca, 

Pe Criş că urca, De vale tulea, 

Crişul jumătate, La masă venea 

Tot din stană-n stană Slujba nefăcută, 

Şi din piatră-n piatră, Faţa ofilită. 


Litvu nu mai poate. 

Dar se mai găsea 

Şi se dovedea 

Domn Ştefan Opriş 
Din ţara de sus. 
Litvu-şi potcovea 
Potcoave de oţel, 
Rabdă la Muscel, 
Crişu că urca 

Şi mereu mergea 

Tot din stană-n stană 
Şi din piatră-n piatră, 
Litvu tot mai poate. 
În deal că urca, 

Jos descăleca, 
Litvu-mpiedeca, 

Din gură zicea: 

— Paşti, litvule, paşti, 
Paşti să mi te-ngraşi, 
Paşti iarbă de luncă 
De-ţi fă coama lungă, 
Paşti iarbă de mare, 
Fă-ţi copita tare, 
Paşti iarbă de dos 
De te fă frumos, 


Că aicea-mi este 
Unde iarba creşte, 
Creşte, se-mpleteşte 
Tot găităneşte! 
Opriş ce făcea? 

El se repezea 

Şi el c-apuca 

O cealmea de turc 
Şi-o mână de frânc, 
Şi-o foaie de tisă 
Tot pentru credinţă, 
Vedea-o-aş aprinsă! 
În sân le băga, 

La litvu venea 

Şi încăleca, 

De vale tulea, 

La masă venea 

Cu slujba făcută, 
Faţa rumenită. 

Pe masă trântea 

O cealmea de turc 
Şi-o mână de frânc, 
Şi-o foaie de tisă, 
Tot pentru credinţă. 


Cântecul se încheie cu bucuria cu care „domnii ungureşti” răs- 
plătesc pe viteazul biruitor în turnir, care aduce la masă trofeele 
cerute. Este de remarcat că, deși este vorba la început de trei domni 
ungureşti („Domnul Zecman crai, / Silade Mihai / Cu a lui crăia- 
să...”), în acest final crăiasa e cu totul dată uitării, iar numele oare- 
cum mai desluşite ale celor doi patroni ai tumirului se contopesc 
parcă într-unul singur: 


Domnu Zecman crai 
Silade Mihai, 

Bine că-i părea; 

El că le primea 


Şi mi-l dăruia 
Cu târgul Iaşului 
Şi cu al Moldovii! 


Confuzia istoric-anacronică a cântecului apare aici cu atât mai 
evidentă... 

Cea de-a doua variantă din manuscrisul lui C. Rădulescu-Co- 
din, culeasă de la lăutarul Marin Colţatu de 102 ani, din satul Geme- 
nea, localitate la hotarul dintre Dâmboviţa şi Muscel, este, datorită 
desigur vârstei matusalemice a informatorului, un text mai puţin 


coerent. lată şi acest text: 


Pe munte de Criş, 
Prin dalbu pietriş, 

Ei că se-ntâlnea, 
Domnu Berindei 

Şi cu Simon crai, 

Şi ei să-ntindea 

La masă de tisă, 

De boieri coprinsă. 
Domnu Berindei 

Din gură-m' grăia: 

- Poţi, litvule, poţi 

Şi la bătrâneţe 

Ca la tinereţe? 

- Poci, stăpâne, poci, 
Poci la bătrâneţe 

Mai bine ca la tinereţe; 
Că la tinereţe 

Mi-era carnea ca roua 
Şi pielea ca hârtia, 
Dar la bătrâneţe 
Mi-e carnea ca vânju! 
Ei când să-ntâlnea, 
Frumos să cinstea 

Şi ei să vorbea: 

— Noi ca să mergem 
Pe munte dă Criş, 
Prin cel aluniş, 

Cu Ştefan Opriş; 


Şi noi să găsim 

O cealmea de turc 

Şi-o mână de frânc! 

Şi ei să ducea 

Şi să tot urca, 

Tot nu izbutea. 

Domn Ştefan Opriş, 

Pân verde brădiş, 

El să tot ducea, 

Pe munţi să urca. 

Turcu mi-l găsea, 
Cealmeaua i-o lua; 
Frâncu mi-l găsea, 
Frumos mi-l tăia, 

Mâna că i-o lua, 
La-mpăratu le ducea, 
Împăratu ce-i zicea? 

- Bine-ai făcut d-ai venit, 
Parcă eu ţ-am poruncit. 
Hai la masă să mâncăm, 
Să mâncăm şi să glumim, 
Şi-amândoi să ne cinstim! 
Şi când el grăia, 

Măre, -l dăruia 

Tot cu ţări domneşti 

Şi moldoveneşti, 

Bine că-i părea, 

Vestea să ducea! 


Mai concentrat şi oarecum trunchiat, acest text este lipsit de 
formulele clasice provenind din colind, dar mai bogat în formule 
stereotipe proprii exclusiv cântecului bătrânesc ca atare. 

ce priveşte personajele, lipseşte cu totul din această variantă 
Silade Mihai; în schimb, Simon crai este limpede denumit, în final, 


18 În textul original, un rând de puncte de suspensie. 

„Împăratu” (parcă cu atât mai plauzibil — împăratul Sigismund de 
Luxemburg!). Cei doi protagonişti care se avântă „Pe munte dă 
Criş” sunt aceiaşi Domnu Berindei şi Domn Ştefan Opriş, nume lipsite 
de altă determinare, cu menţiunea că Ştefan Opriş este aici cel vic- 
torios. Preţul biruinţei rămâne însă ţara Moldovei: „Măre-l dăruia / 
Tot cu ţări domneşti / Şi moldoveneşti...” 

Ultima variantă, culeasă de C. Rădulescu-Codin de la lăutarul 
muscelean G. Zavragiu, din Vultureşti, este intitulată La $oiman 
Opriș. Numitul lăutar, poreclit Şchiopu, a fost informatorul de la 
care C. Rădulescu-Codin a cules un deosebit de bogat repertoriu de 
cântece bătrânești. Textul prezintă, pe lângă o remarcabilă coerenţă, 
şi unele particularităţi care-l disting din grupa variantelor sub- 
carpatice, îndeosebi prin restabilirea structurii tripartite a întrecerii, 
ca în varianta lui G. Alexici. Atmosfera fabuloasă a textului, în care 
se împuţinează formulele provenind din colind, este mai adânc 
ancorată în stilul formular propriu cântecului bătrânesc. Varianta 
este totodată remarcabilă prin pierderea unor aluzii istorico-geo- 
grafice, dar prin adăugarea altora, tot atât de preţioase. 

Textul începe cu o formulă tipică, în cel mai desăvârşit stil al 
cântecelor bătrâneşti, amintind, spre pildă, de Toma Alimoş, ori de 
baladele Şarpelui şi a Scorpiei: „Verde, verde trei granate, / De- 
parte, vere, departe, / Nu prea-aşa foarte departe”. Versurile care 
urmează, alcătuind şi ele o formulă, cu mult mai puţin uzitată, ca- 
pătă parcă totuşi aici un înţeles sporit pentru localizarea geografică, 
din nedefinitul fabulos, în Transilvania, spre care ne-au îndreptat 
de fapt atenţia, deşi mai puţin explicit, toate celelalte variante: „La 
colţ de cetate, / Unde Mureş bate, / Bate şi răzbate / De străină- 
tate...” Străinătate, înstrăinarea se poate referi aici, în mintea cân- 
tăreţului din jurul anului 1913, desigur la însăşi ţara Ardealului, 
despre a cărei dorită realipire la patria-mumă se vorbea foarte mult 
în acei ani, dar aceasta se potriveşte în acelaşi timp tot atât de bine 
şi cu stăruitoarea aluzie din majoritatea variantelor, în care preţul 
biruinţei în turnirul antiotoman este constant arătat a fi, din răspla- 
ta domnilor ungureşti, patroni ai turnirului, „Târgul Iaşului / Şi cu 
al Moldovii, / Ţări domneşti / Şi moldoveneşti”, dintre cavalerii 
avântându-se „Pe munţii de Criş”, cel puţin despre Domn Ştefan 
Opriş arătându-se, de fiecare dată când acest nume apare însoţit de 
un determinativ, că este „Din ţara de sus” — apelativ obişnuit odi- 
nioară, cum se ştie, pentru partea nordică a Moldovei. 

Mai departe, masa turnirului: „Frumoasă masă mi-e-ntinsă, / 
Pă margini mi-este de tisă. / Dar la masă cine şade? / Trei crai de 
la răsărit”. Şi acest răsărit este desigur un element constitutiv stabil 
versului formular din folclorul obiceiurilor. El nu pare a fi totuşi, în 
acest context, lipsit de implicaţia originii răsăritene, din Moldova, a 
vitejilor angajaţi în întrecere pentru a obţine preţul dorit - domnia 
Moldovei. (Lucrul este cu mult mai limpede cu acest înţeles, în 
partea centrală a textului.) 

Confuzia, şi în orice caz lipsa de interes statomic în cântec pen- 
tru cronologia şi geografia concretă, apare în continuare în denumi- 
rea personajelor: „Silade Mihai / Şi cu Ghilom-crai / Şi cu Berendei 
/ Mai mare peste ei”. Dacă nelipsitul Berendei este denumit cu ace- 
laşi constant determinativ „Mai mare peste ei” (cu înţelesul probabil 
de mai vârstnic, dar cerut, desigur, şi de rimă), cu totul enigmatic 
este aici, după apariţia de asemenea stăruitoare a lui Silade Mihai, 
acel Ghilom-crai. În atmosfera generală a cântecului, cunoscut acum 
în toate variantele sale, sunetul ispititor „frâncesc” al acestui nume, 
cu desăvârşire neobişnuit, ne sugerează parcă, pe lângă amintirea 
tulbure despre Mihai Szilăgyi, şi aceea probabilă despre vreun ne- 
cunoscut cavaler frânc, ascuns sub zarea istoriei, craiul ori poate doar 
condotierul Guillaume! El poate fi însă tot atât de bine şi o posibilă 
alterare onomastică populară a unui crai maghiar — Gyula... 

Scopul bine desluşit al acestei adunări, de cronologie istorică 
atât de imprecisă, este totuşi destul de bine precizat: „Ei vinurli bea 
/ Şi se sfătuia / Domn ca să ridice”. Domn al turnirului, domn al 
Moldovei? S-ar părea că şi una şi alta. Oricum, Ştefan Opriş nemai- 
fiind pomenit în această variantă, cei trei crai care se avântă în 
întrecere sunt aici Silade Mihai, Ghilom-crai, iar în cele din urmă 
Berendei, care nu lipseşte din nici una dintre variantele subcarpati- 
ce. Confuzia şi relativa indiferenţă pentru numele ca atare ale celor 
trei crai dovedeşte iarăşi că interesul fundamental al cântecului nu 
stă în precizia şi certitudinea istorică, ci exclusiv în urmărirea des- 
făşurării schemei tripartite a întrecerii, din care totdeauna ultimul 
este cel care rămâne victorios. 

Mai departe, în această variantă, Berendei este cel care provoa- 
că întrecerea: 


Berendei zicea: Şi prin munţi cărunţi, 
— Care ăţi răzbi La Munte-de-Criş, 

Pe Jaleş în sus, La Şoiman Opriş, 
Printre brazi mărunți Şi care-o răzbi 

Şi mi-o nemeri Şi-o foaie de tisă, 


Odor să-mi aducă Să aibă credinţă 
O cealmea de turc Şi-atuncea e om, 
Şi-o mână de frânc, Să-l ridicăm domn! 


Fabulosul Munte de Criş reapare şi el constant drept loc al între- 
cerii (ca în toate variantele); se pomeneşte însă şi de Jaleş, ca în va- 
rianta vâlceană. O inovaţie proprie acestei singure variante este 
însă asimilarea numelui Opriş cu un fabulos stăpân, sau duh, al 
Muntelui de Criş (La Șoiman Opriş). Amintirea bătăliilor cruciate 
este în orice caz şi ea o constantă a tuturor variantelor. 

Cel dintâi care porneşte în expediţia istorico-fantastică este în 
această variantă viteazul Silade-Mihai: 


La faur mergea, Pe Jaleş o lua, 
Calul potcovea Mergea cât mergea, 
Cu potcoave de argint Jaleş se mărea, 

Ca să ţie la fugit, Cu spume venea, 
Cu cuili de oţel, Şi se speria, 

Doar d-o răzbi el. Îndărăt se-ntorcea. 


Nici al doilea cavaler nu poate izbuti: 


După Silade-Mihai, Pe Jaleş o lua 

Pleca Ghilom-crai. Şi mergea, mergea, 
La faur mergea, Jaleş se mărea, 
Calu-l potcovea, Cu spume venea, 
Potcoave de-argint Vânturle bătea 

Să ţie la nisip, Şi se speria, 

Cuie de-aurel, Napoi se-ntorcea. 


Doar d-o răzbi el. 


De remarcat în această variantă apariţia discretă, dar gradată, 
în crescendo, a adversităţii vântului, pe lângă ostilitatea funciară a 
muntelui de glajă. 

Al treilea voinic şi cel care biruie este în această variantă Beren- 
dei. Acţiunea se complică pentru a spori, o dată cu dramatismul, şi 
preţul biruinţei. Competitorul angajează un dialog, mai interesant 
însă îndeosebi pentru precizările cu conţinut istoric desluşit pe care 
Berendei le face în faţa fabulosului adversar, stăpânul Muntelui de 
Criş: 


297 


După Ghilom crai 
Pleca Berendei, 
Mare peste ei. 

Doar că să-nălţa 

Şi calu mi-l lua 

Şi şi-ncălica. 

Doar cruce-şi făcea, 
Nici nu-l potcovea, 
Pe Jaleş o lua. 

Şi mergea, mergea 

Şi de ce mergea 

Ape micşora, 

Vânt nu mai bătea. 
Şi de ce mergea, 

Tot se domolea 

Prin ăi brazi mărunți 
Şi prin munţi cărunţi. 
Şoiman îl vedea, 

Din deal îi striga: 

— Doamne Berendei, 
Or eşti cu oştirile 

Ca să pornesc vânturile 
Să sfărâme oștile? 


- Doamne, Şoimane Opriş, 


Nu sunt cu oştirile 

Ca să porneşti vânturile 
Să-mi fărâme oştile. 
Suntem crai din răsărit 
Şi spre Mureş am venit. 
Acolo ne-am aşezat 

La colţ de cetate, 


Unde Mureş bate, 
Bate, se răzbate 

De străinătate. 

Noi ne-am sfătuit 
Că streini suntem, 
Domni să ridicăm 
Ca să ne-aşezăm: 
Silade-Mihai 

Şi cu Ghilom-crai, 
Şi cu Berendei, 
Mare peste ei. 

Şi ne-am sfătuit 
Domn să ridicăm 
Ca să ne-aşezăm. 
Eu i-am întrebat 
Ca să n-am păcat: 
— Care voi răzbiţi 
Ca să nemeriţi 

Pe Jaleş în sus, 

Tot prin brazi mărunți 
Şi prin munţi cărunţi, 
La Munte-de-Criş, 
La Şoiman Opriş, 
Şi care-o răzbi 

Şi mi-o nemeri 

Ca odor s-aducă 

O cealmea de turc 
Şi-o mână de frânc, 
Şi-o foaie de tisă, 
Să aibă credinţă! 


Vrednică să ne reţină atenţia este în acest episod detalierea 
istorico-geografică, chiar dacă încă destul de confuză, despre pro- 
venienţa lui Berendei şi ţelurile care-l animă. Pasajul este deosebit 
de sugestiv pentru ideea pe care o exprimă, conţinând o aluzie cu 
totul transparentă la situaţia de străin în Ardeal, „crai din răsărit”, 
vădit pretendent, după câte se pare, la domnia Moldovei: 


De străinătate! 
Noi ne-am sfătuit 


Suntem crai din răsărit 
Şi spre Mureş am venit. 


Acolo ne-am aşezat 
La colţ de cetate, 
Unde Mureş bate, 
Bate, se răzbate 


Că streini suntem, 
Domni să ridicăm, 
Ca să ne-aşezărm... 


Pasajul ridică un firesc semn de întrebare asupra veridicităţii 
istorice a conţinutului narativ al cântecului, desigur preponderent 
fabulos, căci atmosfera eroico-fantastică proprie tuturor variantelor 
rămâne oricum copleşitoare. 

În continuare, varianta se încheie în aceeaşi atmosferă pseudo- 
istorică, precumpănitor fabuloasă. Biruitorul Berendei dobândeşte, 
o dată cu trofeul turnirului, şi răsplata mult dorită pentru ieşirea sa 


din starea de înstrăinare în care se află: 


- Vino, Berendei, 
Tu eşti peste ei. 
Că eu i-am văzut, 
Credinţă n-a avut. 
Vino, Berendei, 
Că ţi-oi da ce cei, 
Tu eşti peste ei! 

Îi da ce cerea, 

Şi se mulțumea, 

Şi lui se-nchina: 

— Şi bagă-le-n sân, 
Nu mai eşti străin! 
La ei când mergea, 


Odor le-arăta, 

Ei îngenunchia, 

La el se-nchina: 

— Mulţumim de om, 
Tu să ne fii domn; 
Nu-ţi face puterea 

Pă cum ţi-e plăcerea, 
Că toţi s-a căznit 

Şi tot n-a răzbit. 

Asta e după credinţă, 
Ca cheia de la lădiţă... 
Face la cetate 
Târguri peste toate. 


În încheierea slalomului nostru vertiginos printre atât de nume- 
roasele asemănări şi diferențieri ale celor numai şase variante care 
alcătuiesc totalul atestărilor acestui vechi cântec bătrânesc, se 
cuvine precizat mai întâi că, după aceste numai câteva texte, culese 
toate în jurul anului 1900, cântecul pare a fi dispărut cu totul din 
circulaţia folclorică vie. Insistenţa noastră de a-l regăsi, întrebând 
totdeauna de acest tip de subiect narativ pe informatorii cu care am 
conlucrat în numeroasele noastre culegeri de cântece bătrâneşti din 
anii 1950-1970 — inclusiv din zona Muscel — Dâmboviţa —, a rămas 
lipsită măcar de vreo cât de vagă atestare fragmentară. 

În cazul acesta, trebuind să ne limităm doar la atât cât ne pot 
oferi cele numai şase variante ale cântecului, se cuvine să tragem 
dintr-însele toate concluziile ce se pot întemeia pe aceste atât de 
puţine texte. 

După ce socotim că am stăruit îndeajuns asupra analizei com- 
parative de detaliu a variantelor, arătând caracterul bine definit al 
acestui cântec bătrânesc ca un cântec eroic voinicesc tipic, cu atât de 
multe implicaţii stilistice şi structurale cu domeniul basmului şi al 


299 


colindului, şi după ce am extras din analiza amănunţită a textelor 
aproape tot ce se putea spune despre structura arhitectonică şi 
despre latura sa artistică, cercetare pe care o socotim ca principala 
îndatorire a folcloristului, numeroasele sugestii cu conţinut istori- 
co-geografic pe care le oferă variantele ne îndeamnă în chip aproape 
firesc să nu ne limităm numai la consideraţiile stilistico-structurale, 
ci să încercăm în cele din urmă şi o ipotetică, dar foarte ispititoare 
cronologizare a acestui cântec. 

Conţinutul preponderent fabulos al cântecului este, în acest 
sens, mai mult decât în alte prilejuri, presărat cu numeroase rămăşiţe 
de aluzii istorice destul de transparente, care ne oferă posibilitatea 
unei aproximative determinări a timpului şi împrejurărilor oglindi- 
te, probabil, în acest deosebit de valoros şi interesant relict folcloric. 

Stabilit rămâne desigur că ceea ce a putut condiţiona supravie- 
ţuirea acestui cântec eroic până în veacul nostru a fost conţinutul 
său artistic corespunzător tuturor normelor cântecului eroic clasic. 
Aluzia istorico-geografică a rămas întotdeauna pe al doilea plan, 
afară poate de momentul iniţial al apariţiei cântecului, când cei care 
l-au creat şi au continuat să-l asculte regăseau negreşit, cel puţin în 
primii ani după înjghebarea cântecului, sub vălul ficţiunii şi al fa- 
bulosului, semnele încă vii ale unor anume eroi, fapte şi întâmplări 
de la care cântecul a pornit să-şi dezvolte conţinutul fabulativ. 

Stăruitoare apare în primul rând în cântec, pe un plan de largă 
generalitate, amintirea vitezelor încleştări dintre oştile creştine şi 
cele turceşti, aidoma împrejurărilor istorice efectiv ivite începând 
de la sfârşitul celui de-al XIV-lea veac, şi mult sporite în cursul se- 
colului al XV-lea. Vremea în care se învălmăşeau oştile frâncilor din 
tot apusul Europei sub flamura luptelor antiotomane este încă des- 
tul de viu evocată în cântec, deşi tot atât de generalizată cum apare 
şi în textele colindelor noastre voiniceşti. Dacă amintirea numelui 
regelui şi mai apoi împăratului Sigismund de Luxemburg (1386- 
1437), care s-ar putea ascunde sub onomasticul popular Zatman-crai 
— Zecman-crai — Simon-crai este destul de tulbure spre a putea fi 
socotită ca o certitudine, numele lui Domn Sâla Mizai şi mai ales Sila 
de Mihai — Silade Mihai se lasă cu desăvârşire limpede întrezărit ca 
fiind cel al viteazului tovarăş de arme și de nădejdi cruciate, nelipsit 
din bătăliile lui Iancu de Hunedoara (1407?-1456) — Mihai Szilâgyi. 
Nici acest singur onomastic mai desluşit nu poate spune desigur 
prin sine însuşi prea mult, dar corelat cu alte elemente el începe să 

capete o oarecare consistenţă, spre a se putea în cele din urmă afir- 
ma cu mai multă certitudine că, chiar şi în cazul când peste el se 
suprapune în cântec, în chip firesc, şi figura târzie a puternicului 
Mihai din varianta vâlceană, aceasta nu poate fi decât efectul unei 
ulterioare re-elaborări şi adaptări a textului. Ceea ce se situează 
însă în imediată proximitate istorică faţă de Mihai Szilâgyi, după ce 
în cântec este destul de desluşit vorba de Transilvania şi Moldova, 
este numele, deşi atât de obscur şi lipsit de ecou, al lui „...Berendei, 
/ Mare peste ei”, dacă nu chiar şi al şi mai enigmaticului „Copilul 
Opriș - Domn! Ştefan Opriş / Din ţara de sus”. 
ntr-adevăr, istoria atestă cu certitudine prezenţa în Transilva- 
nia — este drept că doar abia în preajma anului 1467 — a unui pre- 
tendent la domnia Moldovei, un anume Berendei, pe care craiul 
Matei Corvinul îl aducea cu sine în lupta sa lipsită de glorie de la 
Baia, spre a-l înscăuna în locul marelui Ştefan. Într-o notă din 
monografia clasică a lui I. Ursu despre Ştefan cel Mare, se arată că: 
„În scrisoarea nobililor poloni cătră regele Ungariei (Hurm., II, 88) 
se afirmă că regele Matiaş a întreprins expediţia după instigaţia lui 
Berendei: ad instigationem Berenden”. Şi nota continuă: „De aseme- 
nea Dlugosz afirmă acelaşi lucru: Mathias... qui Berenden ex Polonia 
discessionem facientem susceperat, et restituere illum in principatum 
Vallachiae spoponderat“. |. Ursu continuă de asemenea: „Cine e acest 
Berendei nu putem şti. Dacă Dlugosz n-ar remarca în mod clar că 
e altă persoană decât Petru Aron, s-ar putea bănui că «Berenden» 
n-ar fi decât o poreclă dată lui Petru Aron. Dlugosz însă accentuea- 
ză că erau trei pretendenți la tronul Moldovei, care afirmau că sunt 
descendenţi ai lui Alexandru cel Bun: Ştefan, Petru şi Berendei 
(tribus de Voievodatu Valachiae, Stephano, Petro et Berenden annis ali- 
quot contendentibus... neglectis aliis duobus, Petro et Berenden)”. |. Ursu 
încheie nota sa: „În 1436 găsim un stolnic cu numele Berendei, con- 
silier al lui Iliaş (Uricariul, XVIII, 518). Să fi avut acesta sânge dom- 
nesc şi să fie acelaşi cu pretendentul arătat de izvoarele polone?"19 
Este tot ce am putut afla mai amănunţit arătat în istorie în le- 
gătură cu acest obscur Berendei. Dar în timpul bătăliei de la Baia, 
când apare atât de fantomatic de sub perdeaua istoriei pretenden- 
tul Berendei, Ștefan se afla înscăunat în Moldova cu zece ani mai 
înainte. Corelarea strânsă şi: constantă în cântec a numelui lui 
Berendei cu al lui Mihai Szilâgyi, oşteanul lui Iancu de Hunedoara, 


19 Cf. 1. Ursu, Ștefan cel Mare, Bucureşti, 1925, p. 48, nota 3. 

tatăl craiului Mateiaş, ne îndeamnă să privim mai atent spre câţiva 
ani mai înainte. 

Într-adevăr, cu toată ciudăţenia faptului, istoria nu ştie nimic 
sigur despre naşterea şi vremea copilăriei marelui Ştefan. Mono- 
grafia lui 1. Ursu începe astfel: „Din nefericire, nu cunoaştem nici 
un document care să ne dea ştiri cu privire la tinereţea marelui nos- 
tru Domn. Nu ştim nici anul, nici împrejurările în care s-a născut. 
Tatăl său, Bogdan, a ocupat tronul Moldovei timp de doi ani (oct. 
1449 — 16 oct. 145), iar mama sa e numită de el însuşi Maria. Tinere- 
ţea nu i-a fost ferită de suferinţi, ceea ce deducem din faptul că tatăl 
său Bogdan şi-a petrecut o bună parte din viaţă în pribegie. Copi- 
lăria şi toţi anii tinereţii, afară de cei doi ani cât a domnit tatăl său, 
i-a petrecut în pribegie... "20 

Se ştie însă cu certitudine că întâia atestare cunoscută despre 
marele Ștefan este aceea din tratatul de alianţă şi jurământ de cre- 
dinţă dintre Bogdan II şi prietenul Iancu Corvin, pe atunci guver- 
nator al Ungariei, tratat încheiat la 11 februarie şi reînnoit la 5 iulie 
1450, în care „...la sfârşitul actului, acolo unde se înşiră martorii, 
găsim îndată după domn «credinţa iubitului meu fiu, Ștefan voie- 
vod»“21. Se ştie, de asemenea, cu certitudine, că Bogdan [II (tatăl lui 
Ştefan) s-a înscăunat în Moldova cu sprijinul lui Iancu de Hunedoa- 
ra. Tratatul din februarie şi iulie 1450 arată limpede că legăturile 
între Bogdan şi lancu erau atât de puternice, încât Bogdan denu- 
meşte consecvent pe Iancu „iubitul nostru părinte” şi se arată atât 
de devotat lui lancu, încât consideră că „ţara domniei mele şi ţara 
domniei sale să fie ca una singură”.2 

Dar Bogdan II a fost surprins şi ucis de adversarul lui, Petru 
Aron, în noaptea de 16 octombrie 1451, pe când se afla petrecând la 
o nuntă în Reuşeni. Istoria nu ştie însă ce se va fi întâmplat după 
aceea cu tânărul Ştefan, cunoscându-se doar că el soseşte în Mol- 
dova, în aprilie 1457, cu sprijinul vărului său, Vlad Ţepeş, şi el abia 
instalat în scaunul Munteniei, în iulie 1456. 

Dacă documentele nu ştiu aproape nimic despre marele Ştefan 
până în primăvara anului 1457, cunoscute fiind bunele relaţii din- 
tre tatăl său Bogdan şi lancu de Hunedoara, putem accepta ipoteza 


20 Ibidem, pp. 7-8. 


21 Cf. Constantin C. Giurescu — Dinu C. Giurescu, Istoria românilor, Bucureşti, Editura 
Ştiinţifică şi Enciclopedică, 1976, p. 138. 


22 [bidem; vezi şi C. Mureşan, op. cit., p. 173. 

argumentată de N. Grigoraş (însuşită şi de I. Cupşa)? că tânărul 
Ştefan se va fi refugiat aproape cert, după moartea tatălui său, în 
preajma şi sub ocrotirea lui lancu. Abia după pieirea Iancului, 
răpus de ciumă sub zidurile Belgradului, la 11 august 1456, Ştefan 
va fi plecat să-şi caute azilul şi sprijinul necesar la vărul său, Vlad 
Ţepeş, în Muntenia. 

Acceptând şi ipoteza lui M. Costăchescu24, că Ștefan s-a născut 
în anul 1433 (iar după O. Gorka, în 1434)25, rezultă aşadar că Ştefan 
a zăbovit pribeag în ţara Iancului în anii 1451-1456, pe când se afla 
în vârstă de 18-23 de ani. 

Ceea ce cântecul păstrează în amintirea tradiţională a maselor, 
despre întrecerea între „Berendei, / Mai mare-ntre ei” şi „Domn' 
Ştefan Opriş (Copilul Opriş) / Din Ţara de sus”, în faţa lui Mihai 
Szilâgyi, cumnatul lui Iancu, începe să capete astfel o oarecare con- 
sistenţă de veridicitate istorică. Cei doi viteji cavaleri din răsărit se 
avântă sub ochii lui M. Szilâgyi, „pe munţii de Criş”, învălmăşin- 
du-se în luptele dintre frânci şi turci, iar preţul biruinţei în fantas- 
ticul lor turnir este Ţara Moldovei! De aceea poate cântecul grăieşte 
încă destul de străveziu: 


- Suntem crai din răsărit De străinătate. 

Şi spre Mureş am venit. Noi ne-am sfătuit 
Acolo ne-am aşezat Că streini suntem, 
La colţ de cetate, Domni să ridicăm 
Unde Mureş bate, Ca să ne-aşezăm... 


Bate, se răzbate 


Dacă ipoteza noastră, sprijinită pe rămăşiţele de conţinut isto- 
ric din cântec, poate fi adevărată, deosebit de interesantă devine nu 
atât atestarea lui „Berendei, / Mai mare-ntre ei” (în înţelesul pro- 
babil de mai vârstnic), ci mai cu seamă ciudata atestare populară 
necunoscută a marelui Ştefan ca „Domn Ştefan Opriş / Din Ţara de 
sus”. Se ştie, în legătură cu aceasta, că naşterea lui Ștefan în Borzeşti 
(deci în Ţara de Jos) este în orice caz îndoielnică. În prima notă de 
subsol din monografia lui I. Ursu, citim: „Legenda naşterii sale la 


23 Cf. N. Grigoraş, „Începuturile domniei lui Ştefan cel Mare (1457-1459), în Studii 
şi cercetări ştiinţifice. Istorie, laşi, 8 (1957), fasc. |, pp. 44-45. (Vezi şi 1. Cupşa, Ştefan cel 
Mare, Bucureşti, 1974, primele pagini.) 


24 lbidem, pp. 40-41. 
25 Ibidem, p. Al. 

Borzeşti (judeţul Bacău) nu este confirmată de documente. Din 
inscripţia de la biserica din Borzeşti nu se poate trage concluzia că 
şi-ar avea originea în Borzeşti, deoarece fraza din inscripţie: «Pen- 
tru pomenirea sfânt-răposaţilor moşilor săi şi părinţilor săi» (Iorga, 
Inscripții, |, 26) nu este decât o formulă stereotipă, care se găseşte şi 
în inscripţia de la biserica Sf. Nicolae din Iaşi, pusă tot de Ştefan: 
«Pentru sufletele adormiţilor moşilor şi părinţilor şi fraţilor noştri» 
(Iorga, 1. cit., II, 135). Această formulă, din care nu se poate trage 
nici o concluzie, se găseşte într-o mulţime de documente. Ea nu e 
decât un clişeu, care se repetă în cele mai multe documente care 
cuprind danii făcute bisericilor sau mănăstirilor... etc.”26 

În continuarea ipotezei noastre, din ce în ce mai ispititoare, 
nimic nu ne opreşte să presupunem că, în atmosfera cavalerească 
a Ungariei şi a Transilvaniei acelor vremuri de mijloc de-al XV-lea 
veac, era foarte posibil să se practice realmente manifestări de 
paradă oşteană asemănătoare turnirurilor, bine atestate în lumea 
curților şi a cavalerilor apuseni. (Se ştie cert că Iancu de Hunedoara 
a fost în tinereţea sa în Italia, zăbovind chiar doi ani — 1432-1433 — 
în Milano.7 La curtea şi sub bandierele principelui Filippo Visconti 
şi ale condotierului Francesco Sforza, turnirurile se practicau în orice 
caz în mod cert.) Nu cunoaştem dovezi exprese despre practicarea 
unor asemenea forme de încleştare cavalerească spectaculară în 
mediul curților Ungariei, dar este de presupus că acestea nu au lip- 
sit, o dată cu prezenţa atât de numeroşilor mercenari şi ostaşi apu- 
seni, care s-au perindat necontenit sub flamurile ungureşti în seco- 
lele XIV şi XV. In acest caz, s-ar putea ca ideea de a alcătui cântecul 
lui Berendei şi al lui Ştefan pe schema unui turnir să fi izvorât din 
însăşi realitatea istorică imediată. Aceasta nu poate fi însă decât o 
ipoteză cu totul romantică. Mai curând probabil este că, în alcătui- 
rea sa, cântecul s-a putut clădi pornind de la o schemă proprie, în 
orice caz, basmului tradiţional. 

Cum ideea unui turnir real sau posibil s-ar părea că trebuie 
înlăturată, un alt element de sprijin al posibilităţii acroşării istorico- 
geografice a cântecului este prezenţa, constantă în text, a Muntelui 
de Criş. Punând mai întâi sub semnul îndoielii numele propriu 
toponimic Muntele de Criş, am avut curiozitatea să mă întreb dacă 
marele Dicţionar al Academiei nu cumva conţine indicii despre 


26 Cf. 1. Ursu, op. cit., p. 7 nota 1. 
27 Cf. C. Mureşan, op. cit., pp. 47-49. 

termenul criş, ca substantiv comun sau adjectiv. Dicţionarul atestă 
într-adevăr termenul glosat ca: bogat, fericit, favorizat, plin de 
noroc, vrednic de invidiat numai în expresiile crişu (sau crişa) eu!, 
crişu (sau crişa) el (ea) sau crişu lui (sau ei) pentru Moldova (cu 
citate din Alecsandri, N. Gane etc.). Este de asemenea atestat şi cu 
înţelesul de mare, voinic, robust, puternic şi crişa — fată bătrână, cu 
derivatul crişan(ă) — holtei tomnatic. În sfârşit, termenul e atestat 
prin mărturia lui C. Rădulescu-Codin şi cu înţelesul de murdărie, 
tină, jeg. lată aşadar un întreg complex de semnificaţii tradiţionale, 
proprii graiului popular, care ne pot împinge să contestăm înţele- 
sul de nume propriu al Muntelui de Criş, aşa cum l-au notat toţi 
culegătorii, socotind deci că în cântec ar putea fi mai curând vorba 
- în înţelesul aici fabulos — de muntele bogat, fericit, plin de noroc, 
vrednic de invidiat (dar acest înţeles e atestat doar pentru Moldova!); 
sau poate mai curând: munte mare, poate chiar şi uriaş; dar mai cu 
seamă muntele de tină (şi deci de aceea lunecos?; sau munte unde 
s-au grămădit rămăşiţele bătăliilor?) în temeiul însăşi mărturiei da- 
torate lui C. Rădulescu-Codin, culegătorul a trei variante, dar care 
a notat şi el totuşi Criş, cu majusculă, ca un toponimic... 

Ipoteza aceasta, strict filologică, nu este neveridică, de vreme 
ce în orice caz Muntele de Criş din cântec, pe care l-am socotit tot 
timpul până aici aidoma muntelui de cleştar din basme, este ori- 
cum şi în acelaşi timp vrednic de invidiat, bogat în odoare şi fericit 
(sau nefericit!); uriaş şi greu de suit; poate chiar şi simplu muntele 
tinos şi deci lunecos, astfel plauzibil pentru zona graiului atestat de 
însuşi culegătorul ultimelor trei variante (cu toate că înţelesul acesta 
complex nu e atestat şi pentru Banat, de unde provine varianta lui 
G. Alexici). Dar dacă culegătorii, inclusiv C. Rădulescu-Codin, au 
notat cu toţii termenul ca un toponimic, nume propriu, putem 
avansa o a doua ipoteză, pe care o şi preferăm, preconizând şi aici 
un fenomen, de altfel foarte obişnuit în folclor, de evoluţie seman- 
tică prin etimologie populară a unui nume propriu. 

Reluând dar firul împrejurărilor istorice, se ştie că o acţiune 
victorioasă antiotomană a oştilor lui Iancu şi Mihai Szilâgyi, între 
dureroasa înfrângere din 1448 în bătălia de la Kossovopolje şi răsu- 
nătoarea şi ultima mare încleştare biruitoare între Iancu împreună 
cu Mihai Szilâgyi şi sultanul Mahomed, sub zidurile Belgradului, 
în 1456, a fost fulgerătoarea contra-ofensivă împotriva incursiunii 
sultanului, care, după cucerirea Bizanțului, rupea armistițiul pe trei 
ani, încheiat în anul 145], de unde şi zdrobitoarea înfrângere a oşti- 

lor turceşti la cetatea Kruăevac, în toamna anului 1454.28 Întrucât 
prezenţa lui Ştefan în această perioadă, în preajma Iancului şi a lui 
Mihai Szilâgyi este deplin plauzibilă, după cum plauzibilă poate fi 
şi prezenţa simultană în Ungaria sau Ardeal şi a fantomaticului 
Berendei, atestat istoric în 1436 şi 1467, este posibil ca aluzia con- 
stantă în cântec la Muntele de Criş, spre care se avântă cei doi crai 
din răsărit pretendenți la domnia Moldovei, să fie datorată even- 
tualei lor participări efective în bătălia din zona muntoasă a cetăţii 
Kruşevăţului, toponim asimilat prin etimologie populară drept 
Muntele de Criş. lar dacă Berendei este totdeauna arătat în cântec 
a fi „mai mare-ntre ei”, aceasta se poate datora vârstei mai înaintate 
a acestuia faţă de „copilul Opriş”, cum este denumit Ştefan într-una 
dintre variante şi Domn Ştefan Opriş, în majoritatea acestora. 

Chiar dacă ipoteza noastră apare lipsită de dovezi pozitive, 
dacă „Ştefan Opriş / Din ţara de sus” nu a participat cu adevărat, 
împreună cu Berendei, la încleştarea antiotomană de la Krusevăţ, 
nu este deloc exclus ca, măcar sub formă fictivă, creatorul cântecu- 
lui să fi avut în acel timp în minte tocmai proaspăta bătălie victo- 
rioasă antiotomană de la Kruşevăţ din care, prin etimologie popu- 
lară, s-a născut fabulosul Munte de Criş, ca loc al competiţiei din 
turnirul fantastic al celor doi pretendenți la domnia Moldovei. 

Este aici locul potrivit pentru a schiţa o ispititoare ipoteză şi în 
privinţa sugestiei ce s-ar putea ascunde sub ciudata cerinţă care 
animă avântul în întrecerea pretendenţilor la domnia Moldovei. 

Sub o formă sau alta, în toate variantele cântecului, patronii 
turnirului le cer acestora, drept probă a bărbăţiei lor cavalereşti, 
dovezi ale curajului şi îndemânării lor de a dobândi şi aduce la 
masa turnirului „O cealmea de turc, / O mână de frânc, / Cap de 
arambaş” etc.... 

La întrebarea, legitimă: de ce tocmai atare probe, un răspuns 
plauzibil ar părea să vină din domeniul cunoaşterii istoriei heral- 
dicii. Nu trebuie uitat că, în unele dintre cele mai vechi repertorii şi 
albume armoriale, germane, maghiare şi altele, începând din seco- 
lul al XV-lea, stema principatelor româneşti cuprinde de fapt un 
scut cu trei, alteori numai două, capete tăiate de negri mauri cu tur- 
bane sau plete ce spânzură în vânt!2% Să fie oare, în cazul acesta, o 


28 Cf. C. Mureşan, op. cit., pp. 183-184. 


29 Cf. D. Cernovodeanu, Știința şi arta heraldică în România, Bucureşti, Editura Ştiinţi- 
fică şi Enciclopedică, 1977, pp. 125-128; vezi planşele cu reproduceri, pp. 213 şi 255. 

simplă întâmplare faptul că ceea ce li se cere pretendenţilor spre a fi 
înscăunaţi în domnia Moldovei sunt tocmai atare „odoare”, aidoma 


După toate cele de mai sus, este astfel destul de plauzibil a 
putea considera că apariţia cântecului lui Berendei şi al lui Ştefan 
Opriş ar putea fi situată în timp ca o referinţă la împrejurările anilor 
1451 - pribegia lui Ştefan în ţara Iancului şi a lui Mihai Szilâgyi; 
bătălia de la Kruşevăţ din 1454; până la lupta de la Baia, din 1467, 
după care Berendei nu şi-a mai putut nădăjdui împlinit visul scau- 
nului Moldovei cu sprijin unguresc, dispărând cu totul de pe scena 
istoriei scrise. 

Dar cine va fi creat cântecul? Dacă ţinem seama de cazul altor 
cântece de partidă domnească-boierească (precum, spre pildă, Cân- 
tecul lui Radu Calomfirescu, ori al lui Aga Bălăceanu), e foarte probabil 
ca acela care a înjghebat mai întâi cântecul să fi fost vreun cântăreţ 
de tabără sau din suita unuia dintre cei doi pretendenți la tronul 
Moldovei, Ştefan sau Berendei — mai curând a lui Berendei, atestat 
în toate variantele subcarpatice şi arătat ca victorios în cel puţin 
două dintre ele. Era în orice caz încetățenit în practica timpului ca 
în preajma domnilor purtători de arme şi a luptelor acestora să 
existe şi atare cântăreţi. Dacă atestări româneşti anume lipsesc în 
acest sens, se cuvine amintit aici acest foarte sugestiv pasaj referitor 
la anturajul craiului Mateiaş, din scrierile lui Mihail Kogălniceanu, 
în legătură cu vremea bătăliei de la Baia: „Oastea se îndreptă spre 
pasurile Ghimeş şi Oituz. Ea era tare de patruzeci mii oameni şi 
povăţuită, sub poroncile rigăi, de generalii Mihail Orşâg, Niclas 
Ciupor, loan Pongraţ, Ştefan Bâthori, Niclas Bânfi, loan Giskra, lov 
de Gara, Ladislav de Kanisa, Ludovic de Marot şi loan de Daroţ. 
loan Cechinghe, episcop de Finf-Kirhen (Cinci biserici), poet cunos- 
cut subt numele de Janus Panonus, întovărăşi expediţia, nu ca să 
războiască, dar, cum zice el însuşi, în poemul făcut cu acel prilej, ca 
să cânte isprăvile eroilor Ungariei”.% În notă, Mihail Kogălniceanu 
aduce chiar un crâmpei din poemul în limba latină, al lui Panonus, 
care în traducere românească sună astfel: „Fruntaşi războinici, pe 
mine, care urmez oastea regească, mă rog să nu mă socotiți zadar- 
nic cuprins de neputincioasă frică, pentru că eu niciodată nu alerg 


30 Cf. M. Kogălniceanu, „Ştefan cel Mare în târgul Băiei”, în Almanah pentru învățătură 
şi petrecere, laşi, 1845 (apud M. Kogălniceanu, Tainele inimei, Scrieri alese, Bucureşti, 
Minerva, 1975, pp. 236-237). 


307 


înarmat împotriva inamicului, nici nu urc înaltele metereze, ci, spec- 
tator nevinovat, mă minunez doar de pericolele altora — de aceasta 
nu mă tem. Grija de voi, credeţi, îmi porunceşte. Negreşit, vitejilor, 
de la voi se aşteaptă o glorie îndelungată, care produce răni uşoare 
și, poate, și doliu onorabil. Dacă vreo fatalitate l-ar răpi şi pe poe- 
tul luptător — în cazul în care acesta ar lupta — cine va mai cânta 
moartea voastră, solemnele voastre ceremonii de înmormântare?!31 

Cântecul lui Janus Panonus nu are, desigur, nici o legătură 
directă cu folclorul românesc. L-am citat, după M. Kogălniceanu, 
doar spre a susţine presupunerea că era în spiritul vremii ca, în 
jurul iluştrilor purtători de arme, la mijlocul veacului al XV-lea, să 
existe nemijlocit şi tot atât de vrednici cântăreţi ai faptelor acestora. 
Atari cântăreţi şi alăutari iscusiţi au putut exista şi în preajma vitea- 
zului Copil Opriş, ca şi a adversarului său, mai vârstnicul Berendei, 
din ţara Moldovei... (Un document contemporan, din 2 octombrie 
1454, atestă de altfel prezenţa, la curtea lui Petru Aron - cel ucis de 
Ştefan! — a lui Gheorghe Sârbul, „cântăreţ” [peveţ].32) 

Cronologizarea cu destulă probabilitate a cântecului ca o crea- 
ţie folclorică românească din jurul anilor 1451 — 1454 — 1467 ne dă 
astfel posibilitatea de a întrezări în cântecul bătrânesc Trei crai (cu 
toate celelalte denumiri ale sale) una dintre cele mai vechi creaţii, 
un cântec bătrânesc eroic a cărui apariţie în timp poate fi determi- 
nată cu o destul de strânsă aproximaţie. În acest caz, el este oricum 
mai vechi cu o generaţie, dacă nu chiar cu o jumătate de veac, faţă 
de vremea apariţiei Cântecului Gerului, preconizată de P. Caraman 
(după campania turcească din jurul anului 1500). 

După cum am subliniat însă cu prisosinţă în cele de mai sus, 
nu identificarea, oricum îndoielnică, a personajelor istorice şi a fap- 
telor veridice ale acestora este preocuparea noastră precumpăni- 
toare. Sprijinul pe elementele istorico-geografice din cântec corelate 
cu istoria vie, ne este util numai în măsura în care acestea pot spune 
ceva despre cronologizarea aproximativă a unor cântece atât de 
vechi ca acesta. În rest, cu mult mai pozitivă şi necesară este con- 
siderarea textului ca atare şi analiza comparativă a variantelor spre 
a urmări mai cu seamă constituţia sa stilistico-structurală, înțelesul 
adânc, general-istoric şi fundamental etic şi eroic generalizat al cân- 


31 Ibidem, p. 237, nota |. 
32 Cf. M. Costăchescu, Documente moldovenești înainte de Ştefan cel Mare, laşi, 1932, II, 
pP. 280 nota 11 și pp. 513-514. 

tecului. Evocăm pe larg, spre a sprijini astfel poziţia noastră, partea 
finală din articolul teoretic şi metodologic al profesorului Mihai Pop, 
la care ne-am referit din treacăt în cele de mai sus: „Se cere apoi o 
analiză a structurii cântecului pentru a stabili sensul, valoarea reală 
a fiecărui element al lui, pentru a determina temele şi subiectele de 
largă circulaţie împrumutate, motivele călătoare, şabloanele, locurile 
comune. Abia ceea ce rămâne după trecerea materialului printr-o 
astfel de analiză sistematică poate fi luat în considerare şi confrun- 
tat cu datele istoriei. Dar acest efort are rost numai atunci când cân- 
tecul ne poate într-adevăr oferi, peste sursele istorice, date docu- 
mentare importante pentru lămurirea unor evenimente din trecut. 
Altfel rezultatele nu sunt pe măsura efortului. Ce importanţă are de 
pildă să cercetăm dacă lencea Sibiencea, eroul aventurii galante din 
balada larg răspândită în folclorul european - cu care se încheia 
oarecum în epica noastră ciclul tematic al căutării soţiei — este sau 
nu lancu Corvin, când cântecul nu contribuie cu nimic la întregirea 
portretului acestuia şi nici la lămurirea evenimentelor din vremea 
lui. Din perspective folcloristice, astfel de identificări istorice sunt 
totuşi importante pentru a stabili limita cea mai îndepărtată în timp 
a variantelor unui subiect. Ele pot servi în felul acesta la stabilirea 
cronologiei cântecului epic. Această limită nu trebuie să coincidă 
însă implicit cu apariţia cântecului, fiindcă de multe ori un cântec 
epic nu se naşte prin oglindirea imediată a evenimentului relatat, ci 
prin prelucrarea ulterioară a unei amintiri istorice. Realităţile care 
duc la apariţia unui cântec epic sunt complexe şi identificarea lor în 
literatura orală nu se poate face cu aceeaşi usurinţă ca şi în literatu- 
ra scrisă ”.33 

Faţă de cele preconizate în articolul profesorului Mihai Pop, 
cercetarea noastră aduce unele sugestii pentru o plauzibilă situare 
în timp a apariţiei cântecului Trei crai. Pe de altă parte, astfel situat 
în timp, cântecul ar putea atesta un nume popular necunoscut al 
marelui Ştefan (Opriş!), ar părea să situeze naşterea acestuia în Ţara 
de sus şi ne-ar spune, prin tradiţie orală, ceva despre tinereţea mare- 
lui Ştefan, total necunoscută de istorie... 

O ultimă sugestie pe care o poate aduce analiza detaliată a tex- 
tului poetic este în privinţa ciudatei formule: „Şi turcoaicele / Bat 
cu furcile!”3 Pentru atmosfera de mijloc de secol al XV-lea, din care 


33 Cf. M. Pop, „Caracterul istoric al epicii populare”, în Revista de Etnografie şi Folclor, 
9 (1964), nr. 1, pp. 12-13. 
34 Cf. Nic. Densusianu, op. cit., p. 115 şi Revista de Folclor, 2 (1957), nr. 4, p. 113. 

nu pot ajunge până la noi decât rare crâmpeie de realitate istorică 
aievea trăită, reproducem aici un pasaj din cronica lui Jean de 
Wavrin despre expediţia galioanelor burgunde pe Dunăre în sus, în 
anul 1445. De pe ţărmul dunărean, domnul Vlad Dracul se află în 
strânsă legătură, sfătuindu-se şi conlucrând de aproape cu expe- 
diţia cruciată burgundă, cerând cu tărie corăbierilor frânci să-l ajute 
spre a redobândi, în cele din urmă, din stăpânirea turcească, cetatea 
Giurgiului, despre care spune burgunzilor că tatăl lui, Mircea cel 
Bătrân, a clădit-o cheltuind pentru fiecare piatră un bulgăre de 
sare... Stăruinţa voievodului pentru recucerirea cetăţii Giurgiului 
este arătată în acest pasaj din relatarea, aproape zilnică şi atât de 
amănunţită, a cronicarului frânc: „Atunci Domnul Ţării Româneşti 
a dat pinteni calului; şi a alergat la cardinal, căruia i-a povestit lucrul 
în acelaşi chip cum îl povestise domnului Regnault de Comfide, 
mai spunând pe deasupra cardinalului: Dacă îmi pot redobândi 
întreagă cetatea mea, pe care tatăl meu a pus să o ridice, atunci chiar 
şi femeile din țara Românească, cu furcile lor de tors, vor fi în stare să 
recucerească Grecia!” [sublinierea noastră ]35 

Pasajul mi se pare relevant pentru ideea că, în anul 1445, pare 
a fi fost cunoscută, ba poate chiar curentă, o formulare foarte puţin 
îndepărtată de ceea ce se păstrează încă în baladă cu referire la rolul 
de aprige amazoane al femeilor în vremea încleştărilor între turci şi 
frânci în ostroavele dunărene. (Altfel, s-ar cuveni să credem prea 
uşor că Draculea, cel dintâi mânuitor român al bombardelor acelor 
vremuri, va fi fost un spirit atât de spontan şi mucalit, inventând 
într-o clipită, dinaintea companionilor săi frânci, observaţia sa mă- 
gulitoare despre lăudabila vitejie feminină...) 

În sfârşit, în ce priveşte evoluţia variantelor în cei peste cinci 
sute de ani câţi au trecut de la vremea probabilă a apariţiei cânte- 
cului turnirului fantastic, dar şi plauzibil istoric, al eroilor moldoveni 
sub patronajul lui Mihai Szilâgyi, am putea spune, revenind că, în 
timp ce variantele din zona Dâmboviţa - Muscel au făcut să ne par- 
vină o formă a cântecului încă strâns ancorată în atmosfera istorică 
de origine, din secolul al XV-lea, varianta vâlceană constituie ne- 
greşit o re-elaborare a textului la începutul secolului al XVII-lea, cu 


35 Cf. Călători străini despre țările române, |. volum îngrijit de Maria Holban, Bucureşti, 
Editura Ştiinţifică, 1968, p. 109 (vezi şi Jean de Wavrin, La campagne des croises sur le 
Danube (1445), extrait des Anciennes Chroniques d'Angleterre, nouvelle 6dition par 
N. Iorga, Paris, ]. Gamber, 1927, p. 76). 

adaptarea acestuia la epoca lui Mihai Viteazul. Varianta bănăţeană 
însă ar putea să fie sau reflexul unei forme primare, anterioare poate 
chiar vremii secolului al XV-lea, ca un cântec pur fabulos din veci- 
nătatea basmului, provenind din străbuni, din care abia s-a născut 
prin adaptare ulterioară la condiţiile veacului al XV-lea forma, să 
zicem clasică, a textului din Dâmboviţa — Muscel, care vorbeşte de- 
spre vremea lui Berendei şi a lui Ştefan Opriş, cu toate fireştile ana- 
cronisme ale amestecului aluziilor tardive despre „crai muscăniesc” 
etc.; sau, ceea ce este mai probabil, o formă tardivă cu desăvârşire 
evoluată spre generalizare şi totala estompare în fabulos a istoriei 
concrete, cântecul ajungând să plutească din plin în lumea basmu- 
lui, în care abia mai subzistă, dintre vechile personaje, doar Domn 
Sâla Miai, iar din aluzia geografică, doar fantasticul munte de glajă, 
ori de tină, muntele de Criş, desprins de orice contingenţă istorico- 
geografică. 

Cercetarea variantelor străvechiului cântec bătrânesc Trei crai 
a prilejuit astfel un amplu exerciţiu de analiză stilistico-structurală 
a unor variante, puţine, dar de o mare diversitate, analiza compara- 
tivă amănunţită a textelor încheindu-se cu unele posibile sugestii 
referitoare la plauzibila cronologizare aproximativă a apariţiei şi a 
evoluţiei în timp a acestui cântec între anii 1451 şi 1900. 


E E, E, i 


După două decenii de la elaborarea şi publicarea iniţială a aces- 
tui studiu, un impuls irezistibil (cu prudenţă ocolit şi abandonat 
atunci, dar căruia îndrăznesc să-i dau totuşi curs acum, la publica- 
rea finală a acestei lucrări...) este întrebarea (obsedantă!?), curajos- 
ipotetică, pe care - conjectural — ca modest amator, îmi îngădui să 
o sugerez cercetătorilor specialişti — istorici ai epocii lui Ştefan cel 
Mare: Nu cumva atât de ciudatul (romanticul?) nume al celebrei 
Mame a lui Ştefan cel Mare, „Doamna Oltea” (?) ar putea fi rezulta- 
tul unei erori de interpretare paleografică a unui eventual „Oprea”?! 
Aceasta ar putea explica ciudatul onomastic-folcloric Ştefan OPRIŞ 
(= fiul Oprii?). În cântecul bătrânesc stăruie cu certitudine — ce e 
drept, în cu totul alt context — existenţa unor personaje care „se re- 
cunosc” drept fata, respectiv fiul „popii Oprii / Din Ţara Moldo- 
vii”; ceea ce arată că onomasticul Oprea / genetiv Oprii este în orice 
caz un apelativ oricum mai firesc decât... răzleţul, cu totul insolitul 

apelativ feminin Oltea — cu rezonanţă, fireşte, ispititor-patriotică (?), 
dar de o veridicitate totuşi îndoielnică... 

Aşadar, este de văzut (şi poate de revizuit?) dacă nu cumva 
dârza şi intransigenta „Mama lui Ştefan” ar putea fi, şi ea, doar... 
„fiica Oprii”; iar celebrul său fiu, de aceea, poate Ştefan Opriș / Din 
Ţara de Sus?... lar atunci Bogdan II — tatăl lui Ştefan cel Mare -— a 
fost ucis cu certitudine în noaptea de toamnă, 16 octombrie 1451, pe 
când se afla... la o nuntă, în Reuşeni (în Ţara de Sus; probabil locul de 
obârşie al familiei şi al neamurilor lui Bogdan sau ale „Doamnei 
Oltea” (?) şi, deci, ale micului, copilul „Ştefan Opriş / Din Ţara de 
Sus” — cum „zice” cântecul bătrânesc??) 

Să fiu eu, oare, doar un atât de îndărătnic, cusurgiu şi neastâm- 
părat... ispititor de atâtea ipoteze conjecturale riscante??!!) 

Dacă însă adevărul ar fi de partea mea, acesta ar putea fi un 
prilej în care cântecul tradiţional-oral păstrează totuşi ceea ce au 
omis şi au uitat vechile Anale şi Cronici... 

Altfel, rămâne inexplicabil cum cântecul păstrează deslușit nu- 
mele obscurului Berendei (în mod cert atestat de cronici drept adver- 
sarul pe care Matei Corvin îl aducea cu sine în nefericita-i aventură 
în bătălia de la Baia...); iar pe Eroul biruitor în competiţie îl botează 
(de ce oare?) Ştefan (Copilul) OPRIŞ / Din Țara de Sus... (adică fiul 
Oprii, şi nu al Oltii)!36 


Scripsi et salvavi animam meam! 


36 Reamintesc că 1. Ursu menţionează, cu privire la filiația Marelui Ştefan, doar că 
„---mama sa e numită de el însuşi Maria...“ (Cf. supra, nota 20). 

ECOUL UNUI MOTIV DE BALADĂ 
ÎN CRONICA 
ANONIMULUI BRÂNCOVENESC* 


Între consideraţiile lui Alecu Russo despre valoarea şi rosturile 
baladei populare se află şi această memorabilă formulare: „Cântice- 
le bătrâneşti adeveresc cronicele”.1 În spiritul unei atare menţiuni 
principiale, s-au ivit în evoluţia cercetărilor folcloristice româneşti 
repetate stăruinţe studioase căutând să releve în conţinutul narativ 
al baladelor unele răsunete de nume, de împrejurări şi fapte istori- 
ce. Faimoasă e astfel lucrarea de „Cronologizare“ a lui P. Caraman, 
care a analizat cu o remarcabilă acuitate paralelismul izbitor între 
Cântecul Gerului şi numeroase texte cronicăreşti referitoare la dezas- 
trul nefericitei campanii turceşti a lui Malcoci-paşa din iarna anului 
14982 Studiul lui P. Caraman a oferit lui D. Caracostea prilejul 
desfăşurării polemice a demonstraţiei sale — deopotrivă ispititoare — 
principial şi hotărât antiistorizante!? În cercetările mele am încercat 
să găsesc calea de mijloc, căutând împăcarea între afirmarea sau 
negarea peremptorie a istoricităţii.+ Desigur oţioasă, dar nu lipsită 
de temei, rămâne, oricum, străduinţa de a urmări, măcar uneori, 
veracitatea observaţiei romantice a lui A. Russo. Dacă nu totdea- 
una, cel puţin pe alocuri şi câteodată „cânticele bătrâneşti adeveresc 
cronicele“. Este totuşi prea puţin important ca atare câtă istorie con- 
cretă putem obţine prin distilarea, oricât de anevoioasă şi meşte- 
şugită, a cântecelor bătrâneşti. Căci rostul esenţial al cântecului 
bătrânesc nu este acela anume de a... adeveri cronicile. Istoria ca 


* Din Revista de Etnografie şi Folclor, 37 (1992), nr. 1, pp. 31-33. 
1 Cf. A. Russo, Scrieri publicate de P.V. Haneş, Bucureşti, 1908, p. 188. 


2 Cf. P. Caraman, Studii de folclor, |, Bucureşti, Editura Minerva, 1987, pp. 35-158. 


3 Cf. D. Caracostea, Poezia tradițională română, II, Bucureşti, Editura pentru Literatură, 
1969, pp. 74-178. 


4 Cf. Al.L. Amzulescu, Cântecul nostru bătrânesc, Bucureşti, Ed. Minerva, 1986, passim. 

atare se cuvine căutată, cu adevărat şi exclusiv, în cronici; numai în 
chip specific (cu mijloacele imaginii artistice) „oglindirea“ istoriei — şi 
deci şi a cronicilor — răzbate (mai curând ca aluzie şi sugestie) în 
limitele modalităţii narative a cântecului epic, bătrânesc. 

Prilejul se iveşte însă pentru a urmări, de această dată, nu felul 
şi măsura în care cântecul bătrânesc „adevereşte“ cronica, ci tocmai 
calea inversă: aflăm, din întâmplare, într-o fugară şi spontană arun- 
cătură de condei cronicăresc din veacul al XVIII-lea, o foarte plau- 
zibilă referinţă la o anume baladă, din care necunoscutul cronicar 
desprinde şi reţine, aproape neîndoielnic, expresia pitorească potri- 
vită cu o anume întâmplare şi prilej istoric. 

În volumul întâi al tratatului de Istoria literaturii române, apărut 
în anul 1964 sub oblăduirea Academiei Române, citim următoarele 
rânduri cu privire la Anonimul Brâncovenesc: „Între cronicile mun- 
tene de la începutul secolului al XVIII-lea, Anonimul Brâncovenesc, 
denumit aşa pentru că povesteşte domnia lui Brâncoveanu (cu o 
continuare până la 1717) în chip favorabil şi cu adulaţie, reprezintă 
şi el o poziţie politică specială legată de desfăşurarea luptei din 
interiorul oligarhiei boiereşti“.5 Analizând conţinutul şi relevând 
calităţile literar-artistice ale acestui text cronicăresc, autorii capi- 
tolului respectiv menţionează: „Anonimul Brâncovenesc constituie o 
cronică de ţară, cu orizont mărginit, dar cu o viziune pătrunzătoare 
şi plastică a evenimentelor din sfera ei restrânsă. [...] Este vorba, 
bineînţeles, de viaţa societăţii boiereşti din jurul curţii domneşti“.6 

acest sens, aflăm mai departe următorul pasaj, în care este 
citat textul cronicarului astfel: „Cornea banul a fugit ca un laş: 
«Ci au încălecat pe cal şi au luat crângul în cap. Dumnezeu ştie câte 
rascuri |vreascuri] l-or fi lovit peste ochi, până au ieşit cu puțintel 
suflet»? (sublinierea noastră]. Comentariul continuă: „Chiar când 
vrea să polemizeze, să-şi bată joc de adversari, cronicarul foloseşte, 
ca în acest caz al lui Cornea Brăiloiul, amănunte plastice, îşi închi- 
puie adică pe boierul fricos, fugind călare noaptea prin pădure, 
lovit peste faţă de crengile copacilor“.8 

Mai curând decât presupusa originalitate polemică şi imagi- 
nativă a Anonimului Brâncovenesc, pasajul respectiv evocă însă o 


5 Cf. Istoria literaturii române, 1, Bucureşti, Editura Academiei, 1964, p. 575. 
6 Ibidem, p. 580. 

7 Ibidem, p. 581. 

8 Ibidem. 

surprinzătoare asemănare - ce nu poate fi întâmplătoare! — cu fina- 
lul binecunoscutei balade populare, cu largă răspândire în Oltenia 
şi Muntenia, Miu haiducul. Haiducul mucalit şi curajos, travestit în 
cioban, îl ispiteşte şi înşeală pe „voievodul uşuratec“ (formularea 
aparţine lui D. Caracostea?), purtându-l cu năstruşnică dibăcie pe 
vodă până la sălaşul ascunzişului său din adâncul codrului. Ajuns 
la cuibul de la fagul său, haiducul îl umileşte şi ruşinează pe vodă, 
judecându-l cu asprime crescândă pentru lăudăroşenia şi nesoco- 
tinţa planului său, la banchetul din ajun, când propusese boierilor 
săi cheflii ca împreună să prindă şi să-l ucidă pe haiduc prin vicle- 
şugul unei pretinse vânători domneşti! Spre a-i administra un mare 
leac de frică și neştearsă ţinere de minte, în cele din urmă Miu 
porunceşte cetaşilor săi haiduci să-l dea în tărbacă, dar să-l facă pe 
vodă „scăpat pe sub săbii“, lăsându-l să alerge, copleşit de ruşine, 
într-o goană disperată prin hăţişul codrului... Pasajul respectiv din 
cântecul lui Miu haiducul, colorat de un suculent sarcasm hiperbolic 
— cuprinzând negreşit o izbitoare asemănare cu textul Anonimului 
Brâncovenesc —, sună, spre pildă, astfel în finalul variantei lăutarului 
oltean Mihai Constantin (din Desa - Dolj; culegere din 22 februarie 
1951): 


...Drumu lu' Ştefan că-i da, 
Când ieşa la drum bătut 
C-un car de crumpeni la gât, 
Dar p'în crâng ce-oa fi mai rupt 
Numai dracu l-a ştiut! 

Dale Miu că striga: 

— Dale, doamne Ştefan-vodă, 
Na-z' barda de fă-ţ' colnic! 

- Las' că fug-io ca pe câmp! 
Haiduceşte, vere, -n pace, 
Domnia n-are ce-z' face!10 


„Amănuntele plastice“ relatând fuga ruşinoasă a banului Cornea 
Brăiloiu când „au luat crângul în cap“, cum zice cronicarul, sunt un 
incontestabil răsunet textual nemijlocit al motivului baladesc 
(devenit loc comun de referinţă!) prin similitudinea intenţionalităţii 
sarcastice şi a efectului stilistic caricatural, din formula versificată: 


9 Cf. D. Caracostea, op. cit., Il, p. 77. 
10 Cf. Al.I. Amzulescu, Cântecul epic eroic, Bucureşti, Editura Academiei, 1981, p. 514. 

Când ieşa la drum bătut 

C-un car de crumpeni la gât, 
Dar p'in crâng ce-oa fi mai rupt 
Numai dracu l-a ştiut! 


şi decalcul străveziu din parafraza liberă a cronicarului, când aces- 
ta exclamă: „...au luat crângul în cap. Dumnezeu ştie câte rascuri 
l-or fi lovit peste ochi, până au ieşit cu puţintel suflet!“ 

De data aceasta cronica adevereşte balada. Pasajul Anonimului 
Brâncovenesc, din primele decenii ale secolului al XVIII-lea, mi se 
pare deosebit de sugestiv pentru a atesta probabilitatea intensei 
puteri de circulaţie în acel timp a cântecului lui Miu haiducul — cân- 
tec a cărui apariţie o consider şi astăzi foarte plauzibil legată, şi 
inspirată, de tulburătoarele şi memorabilele evenimente ale vremii 
răscoalei seimenilor de la mijlocul veacului precedenti, sub dom- 
nia lui Matei Basarab şi a lui Constantin Şerban Cârnul... 


11 Cf. idem, Cântecul nostru bătrânesc, pp. 30-32. 

MIU HAIDUCUL* 


Cântecul bătrânesc Miu sau Mihu haiducul (şi Al Miului), cu- 
noscut şi răspândit numai în jumătatea de sud a ţării, îndeosebi în 
Muntenia şi Oltenia, este o creaţie specifică „spiritului valah”: cân- 
tec vesel şi de o mare originalitate în ansamblul genului respectiv. 
În „Catalogul” tematic al eposului românesc, l-am clasat sub nr. 88, 
în vecinătatea şi îndată după Mihu copilul, cu care are negreşit mai 
mult decât simpla tangenţă onomastică; în timp ce Mihu copilul, 
bine cunoscut încă din clasica variantă a colecţiei Alecsandri, apar- 
ţine oarecum eposului solemn şi tipic eroic, cântecul Miului e lauda 
mucalită a haiducului neînfricat, isteţ şi năzdrăvan, măsurându-se 
de-a dreptul cu Măria Sa vodă, a cărui trufie lăudăroasă cade în- 
frântă de viclenia haiducului, în chip ridicol şi ilariant... 

Pe drept cuvânt, D. Caracostea, acordând atenţia cuvenită 
acestui tip de subiect, l-a cercetat în două rânduri: în polemica sa cu 
Eugen Lovinescu din 1915, subliniind şi punând în lumină parti- 
cularitatea stilisticii cântecului tradiţional; apoi, în anii '30-'40, con- 
siderând că balada „voevodului uşuratec” era exemplul cel mai 
potrivit pentru neistoricitatea cântecului bătrânesc. 

D. Caracostea are desigur dreptate: cântecul bătrânesc nu este 
menit să evoce şi să exalte un anumit prototip istoric concret. Sen- 
sul substanţial al eposului constă în larga generalizare şi puterea 
evocatoare a personajului artistic, în deplina libertate a invenţiei şi 
a creaţiei. 

Posibilitatea de a plasa, totuşi, într-un context istoric ambianța 
epocii specifice din care s-a ivit conţinutul adânc al cântecului 
Miului mă determină să susţin şi astăzi că atât Mihu copilul, cât şi 


* Din revista Datini, Bucureşti, 1995, nr. 1-2, p. 3%. 

Miu haiducul s-au ivit, cu toată probabilitatea, în împrejurările învăl- 
măşelii turbulente a răscoalei seimenilor, care a întunecat furtunos 
ultimele zile ale domniei bătrânului Matei Basarab, şi apoi ale ac- 
ţiunii hotărâte de lichidare a seimenilor răsculați, după înverşunata 
bătălie de la Şoplea, încununată de marele banchet domnesc de la 
Gherghița, din vremea lui Constantin Șerban Cârnul, bucuros de 
izbândă, prăznuind copios laolaltă cu craiul Rakoczi şi domnul 
Gheorghe Ştefan al Moldovei... Această ipoteză am sugerat-o cu 
deplină convingere în cercetarea mea de sinteză asupra cântecului 
bătrânesc!; după cum, un veritabil răsunet nemijlocit al acestui cân- 
tec l-am identificat, semnificativ, într-un pasaj foarte sugestiv din 
Cronica Anonimului Brâncovenesc, unde Banul Cornea Brăiloi se pier- 
de cu fuga prin hăţişul codrului întocmai ca... voievodul uşuratec 
din cântarea Miului.2 


1 Cf. ALI. Amzulescu, Cântecul nostru bătrânesc, Bucureşti, Editura Minerva, 1986, 
pp. 30-32. 


2 idem, „Ecoul unui motiv de baladă în Cronica Anoniniilui Brâncovenesc”, Revista de 
Etnografie şi Folclor, 37 (1992), nr. 1, pp. 31-33. 

O AMINTIRE: 
CÂNTECUL BĂTRÂNESC 
ŞIRET PÂRCĂLABUL* 


Între cântecele eposului nostru eroic se află şi cel al viteazului 
Şiret pârcălabul, creaţie cu valoare simbolică evocând, cu mijloacele 
expresive ale cântecului tradiţional, împotrivirea voinicească faţă 
de valul cotropirilor tătare. Este un cântec dispărut din circulaţia 
orală; păstrat abia în cinci-şase variante, întâmplător culese între 
anii 1890 şi 1900 din satele dunărene Covei şi Catane, din judeţul 
Dolj, şi din Budeşti — Ilfov; ultima variantă cunoscută fiind culeasă 
de prof. Mihai Pop împreună cu mine, în 1951, de la bătrânul Stoian 
Ciovică din Galicea Mare - Dolj. Nici una dintre variante nu este 
înregistrată muzical, toate fiind doar „texte” poetice culese sub dic- 
tare. Este deci un cântec pierdut! Şiret pârcălabul a fost cândva un 
cântec din zona dunăreană a Olteniei şi Munteniei, printre puţinele 
în care dăinuie, ca prin ceaţă, amintirea luptelor cu tătarii. 

Ca în genere în eposul nostru eroic, nu este vorba de confrun- 
tări în bătălii cu mari desfăşurări de oşti. Cântecul nostru bătrânesc, 
esențialmente sătesc, şi țărănesc, nu păstrează imaginea războinică a 
marilor învolburări istorice voievodale, evocând mai curând mici 
încleştări pilduitoare, prilejuri de eroism individual în răfuieli răz- 
leţe de ceată anonimă... (De altfel, nici cântecul de curte, de pildă 
cel al lui Roland — vestita Chanson de Roland a eposului medieval 
francez - nu se referă la marile bătălii ale lui Carol cel Mare, ci elo- 
giază doar un episod tragic şi pitoresc din lupta de ariergardă a 
bravului Roland). În părţile valahe, Şiret pârcălabul e şi el un viteaz 
răzleţ, din epopeea luptelor româneşti cu năvălitorul păgân! Origi- 
nală, deosebit de sugestivă e mai întâi evocarea pitorească a aşeză- 
rilor noastre, pitite pe vremuri în margine şi sub streaşină de codru 


* Din revista Datini, 1994, nr. 7-8, p. 28. 

protector: 
Colea măre, colea vere, 
Unde tufele-m' răreşte 
Şi satele să-ndesăşte... 


Tihna vieţii patriarhale a eroului e tulburată de apropierea 
cetelor tătăreşti, stârnite şi trimise — se pare — de sultanul aliat, cu 
aspră poruncă de pedepsire a satelor nesupuse la birul împărătesc: 


Şapte sate neprădate, 

Nici cu bani la zărăfie, 
Nici dajdie la domnie, 
Nici clacă la-mpărăţie! 


Unică este evocarea năvălirii cetelor tătăreşti: din depărtare, 
pârcălabul zăreşte furişându-se pe coclauri mulţimea păgânilor, 
cum zice cântecul: 


Şi tătarii că-i vedea, 
Vin pe drumuri ghiuldumuri, 
Pe vâlcele şireaguri 


sau, în altă variantă: 


Când departe să uita, 
Cam departe di la vale, 
Încotro soare răsare, 
Pin cel verde răchitiş, 
Cum vin tătarii pitiş... 


În continuare, remarcabilă este, după câte se pare, lupta hiper- 
bolică a viteazului dintr-o... gospodărie cu ocol întărit, folosind 
parcă vechea arbaletă, mai cu spor în lansarea săgeţilor: 


Şi la poartă s-aşeza 

Cu puştile de săgeți; 
Avea săgeata cât lopata, 
Arcu cât cobilița; 

Punea săgeți câte două, 
Dobora tătari tot nouă! 

Pentru minimalizarea contrastantă, cotropitorul 


...Avea săgeata cât undreaua, 
Şi arcu ca lingura... 


Lupta plină de ardoare este tipic evocată prin puterea suges- 
tivă a clişeului oral: 


Veni soarele la prânz, 

Îi fu bruşala cu râs; 

Veni soarele-n amiaz, 

Nu mai știa de năcaz; 
Când fu soarele-n chindie, 
Dobori optzăci de mie... 


În cele din urmă, încleştarea eroică se desfăşoară totuşi cu 
mijloace inegale, copleşitoare: 


Cura tătarii ca ploaia, 

Şi păgânii ca bura; 

Care peste zid sărea, 
Care porţi că-mi dobora, 
Pe Şiretiţa-o lega 

De ostreţi coşului, 

În bătaia fumului... 


În partea finală a cântecului, fiul pârcălabului erou, Ciochină 
„bun de mână“, este cel care, cu ajutorul calului său năzdrăvan, îi 
alungă pe tătari şi-şi îngroapă creştineşte tatăl căzut în învălmăşeală. 

Aşadar, un cântec de demult; un vechi cântec ruginit şi pierdut 
în negura anilor — Cântecul lui Şiret pârcălabul păstrează, cu mijloa- 
cele patetismului eposului eroic, amintirea înceţoşată a unor vremuri 
de neuitat, vremuri pilduitoare, de vitejească încordare în apărarea 
pământului strămoşesc. Figura semeaţă a vajnicului pârcălab este 
aceea a unui personaj legendar — simbol poetic ieşit din anonimat, 
dar rămas ascuns sub zarea evocatoare a trecutului istoric. Şiret pâr- 
călabul şi fiul său Ciochină sunt o familie emblematică, ocrotitoare 
de plai; căci Şiret pârcălabul este negreşit, şi el, un... bătrân Novac 
al Câmpiei dunărene! 

KIRA-KIRALINA 


Balada populară, intitulată după numele personajului princi- 
pal: Kira-Kiralina sau Chera-Cheralina, ori numai Chira, sau Chera, 
este unul dintre cele mai frumoase şi odinioară binecunoscute cân- 
tece bătrâneşti, dar din ce în ce mai greu de găsit astăzi în circuitul 
viu al oralităţii. Excelând mai ales prin profilul puternic contrastant 
al personajelor, dar şi prin pitorescul descriptiv şi dramatismul 
foarte concentrat şi captivant al acţiunii, acest cântec s-a plămădit, 
fără îndoială, în mediul specific şi în împrejurările cândva proprii 
şi tipice porturilor Dunării de Jos, cântecul evocând de fapt vechea 
şi cosmopolita „schila Brăilii”. Este un cântec oglindind fapte şi 
întâmplări plauzibile mai cu seamă poate pentru vremea veacului 
al XVIII-lea, când, în contextul social-politic şi economic al raialelor 
turceşti statornicite în unele dintre cele mai însemnate târguri şi 
porturi ale Dunării — precum Turnu-Măgurele, Giurgiu şi Silistra —, 
s-au ivit prilejuri istorice potrivite pentru contacte permanente, 
devenite desigur fireşti, între corăbierii şi neguţătorii levantini, care 
necontenit soseau şi plecau din schelele Dunării, şi populaţia local- 
nică, dintotdeauna preponderent românească. Prin acţiunea sa, prin 
coloritul specific atmosferei de epocă, geneza cântecului Chiralinei 
s-a produs cu toată probabilitatea în ambianța zonei brăilene. Este 
un cântec de raia, care s-a zămislit şi s-a fixat probabil la începutu- 
rile sale, în tradiţia orală, în lumea cântăreților de târg şi crâşmă ce 
vor fi mişunat prin vechile şi sordidele dughene şi cămări ale por- 
tului şi ale pieţei localnice din acele timpuri... Atât de proaspătă, 
de viu colorată şi de pregnantă este evocarea în cântec a schelei cos- 
mopolite şi a oamenilor ei, încât G. Călinescu, în faimoasele sale 
consideraţii intitulate Arta literară în folclor, pe drept cuvânt se 
exprimă astfel tocmai în legătură cu acest cântec: „Chira Chiralina 

este în latura pasională o sângeroasă nuvelă italiană. Fraţii ei omoa- 
ră pe seducător şi, bănuind, se vede, şi pe fată de trădare, o ung cu 
păcură şi-i dau foc”.1 Dar el adaugă îndată: „Nu răpirea unei fete 
este carnea epică în Chira Chiralina, ci Brăila cu Dunărea, plină de 
caice, bolozane, sandale, galioane, cu traficanţi strânşi la crâşmă, cu 
amestecul de naţii: cazaci, ruşi, turci, români, bulgari, «arapi», ana- 
tolieni. Documentele istorice nu ne dau o imagine mai proaspătă 
decât aceste balade, de un adevăr izbitor”. 

Prin evocarea pitorească a cadrului, a atmosferei şi a culorii lo- 
cale şi de epocă, ce formează fundalul scenei epice respective, cân- 
tecul Chirei-Chiralinei este, de fapt, un pasionant şi puternic episod, 
în acelaşi timp lirico-narativ, dar şi viguros eroic, de scurtă poveste, 
verosimilă, a negustorului levantin care ademeneşie în corabia sa, 
plină de mărfuri ispititoare, pe frumoasa dunăreană, pe care fraţii 
acesteia o eliberează în cele din urmă vitejeşte, ucigând pe ademe- 
nitor. Accentuând caracterul senzaţional al acţiunii cântate, pe drept 
cuvânt G. Călinescu observă: „Frajii Chirei operează în porturile 
Dunării, fiind nişte pirați fluviali”. 

Cântecul popular exaltă vitejia fraţilor brăileni, care-și eliberea- 
ză sora din mrejele răpitorului nadol. Principalele două personaje, 
adânc contrastante, ale acestei puternice drame romanţioase, zămis- 
lite de necunoscuţii şi umilii, dar iscusiţii creatori şi purtători de 
odinioară ai cântecului bătrânesc, sunt: mai întâi graţioasa, serafica 


„..Kira-Kiralină, 

Rază de lumină, 
Rumenă copilă, 
Floare de grădină, 
Ruptă din zambilă..., 


apoi, straniul, înfricoşătorul şi ilariantul neguţător păgân de peste 
ţări şi mări, atât de aspru caricaturizat şi ridiculizat în cântec, ca un 
personaj diabolic, monstruos, descins parcă din lumea fantasmago- 
rică şi hiperbolică, a zmeului din basme: 


...Harapul buzat, 
Negru şi ciudat, 
De şale-aplecat; 
Cu lutul pe cap 
Ca solzii de crap; 


1 Cf. Istoria literaturii române, |, Bucureşti, Editura Academiei, 1964, p. 219. 


323 


Cu mustăţi de rac, 
Naiba-mpieliţat! 

Cu lutul pe bucă, 

Ca solzii de ştiucă, 
Fugi, că te mănâncă! 
C-un picior de lemn, 
C-o mână de fier; 

Cu mâna zgârcită, 

Cu gura scobită; 

Cu dinţi albi, sticloşi, 
Mărunţi şi lucioşi, 
Când el îmi strănută, 
Câinii-i întărâtă; 

lar el când tuşeşte, 
Pământ prăbuşeşte; 
Când îl vezi pe dânsul, 
Nu poţi să-ţi ii râsul!... 


Lăcomiei insidioase şi perfide a monstrului levantin se opun 
straşnicii şi neînduplecaţii frăţiori ai Chirei, alergând vijelios spre 
pedepsirea răpitorului şi eliberarea surioarei amenințate de robia 
haremului: 


„.„„Frăţiorii ei, 

Şerpii Dunării, 

Hoţii Brăilii, 

Ficiori de rumân, 
Duşmani de păgân: 
Din şi Costandin, 

Cel cu mintea-ntreagă 
Şi cu barba neagră, 
Trupul de ispravă... 


Prin pitorescul contrastant şi dramatismul său încordat, bala- 
da Kirei este astfel unul dintre cele mai izbutite cântece narative de 
odinioară din zestrea de cântece bătrâneşti ale „ciclului dunărean”. 
Miezul esenţial al cântecului tradițional, distilat şi înălţat la valoare 
de simbol al combustiei pasionale, a fost aşezat de scriitorul brăilean 
Panait Istrati — fără nici o legătură concretă cu trama proprie a 
baladei folclorice — la temelia celebrului său roman omonim, Kira 
Kiralina, una dintre cele mai izbutite creaţii din domeniul prozei 
narative ale perioadei interbelice... 

Adânc încrustat în zvonul oralităţii, răsună în amintire exordiul 


vechiului cântec: 


Verde ca măslina, 
Din jos de Brăila, 
Din sus de Sulina, 
Acolea la schilă, 
Unde-i apa lină, 
Lină şi blajină, 
Că-acolo s-adună... 
“Carcă-mi-se-ncarcă 
Şi mi se descarcă 
Două-trei sandale, 
Patru galioane, 

Iar ce mi-i încarcă 
Şi ce mi-ţi descarcă? 
Fir şi ibrişin, 

Postav de cel bun, 
Blană de samur... 
Marfă femeiască, 
Sculuri de mătasă, 
Că e mai bănoasă 
Dar mai migăloasă! 
Şiruri sclipitoare 

De mărgăritare, 
Topuri de bumbac 
De opt sute-n cap, 
Damaschin de-ăl bun, 
Teancuri de tutun, 
Tutun alagea, 

De-ă] de bea paşa!... 

UN EXCEPŢIONAL 
RAPSOD TIMOCEAN: 
N.GH. VAITIŞ* 


Între românii sud-dunăreni, timocenii — cei din zona teritorială 
Valea Timocului şi împrejurimi, probabil câteva sute de mii - sunt 
o populaţie compactă şi chiar preponderentă în mai toate localită- 
țile din nord-estul Serbiei şi nord-vestul Bulgariei; vorbitori de limbă 
curat românească (al căror grai, după vecinătate, e în chip firesc 
mult asemănător cu cel din Oltenia în partea aşezărilor dinspre 
Vidin, şi tot mai asemănător Banatului în partea apuseană), sunt tot 
mai adânc asimilați şi treptat pierduţi în masa majoritară a sârbilor, 
spre Valea Moravei. Spre sud, graiul românesc moştenit din moşi- 
strămoşi răsună desluşit până în preajma munţilor Artani (Râtani). 
În toată această zonă ce îmbracă axa teritorială a râului Timoc şi a 
prelungirii lanţului carpatic, sunt aşezări statornice, neaoş româ- 
neşti, alcătuind numeroase sate şi târguri; poate (cum localnicilor le 
place să creadă şi s-o spună deseori, cu vădită mândrie!) avându-şi 
vechi rădăcini istorice (mai curând bănuite!) în strămutările trans- 
danubiene ale... Daciei aureliene, dar negreşit şi mai curând for- 
mate de noi rânduri de oameni, mereu re-împrospătate în cursul 
veacurilor de unda necontenită a viiturii nenumăraţilor transfugi 
rumâni din Mica Valahie şi Banat - cu năzuinţă de salvare prin 
oploşire aici din vremuri de bejenie, când Dunărea nu constituia un 
hotar prea straşnic păzit; căci trecerea cu „fuga” în paşalâcul turcesc 
era nădejdea limanului uşurării şi al scăpării de sub greutăţile 
asupririlor prea împovărătoare ale birurilor şi din strânsoarea pod- 
vezilor, havalelilor şi beilicurilor stăpâneşti de tot felul, prin veacuri 
de grea cumpănă, când lăcomia şi spolierea domnească şi boiereas- 


* Din Memoriile Comisiei de Folclor, VI (1992), Bucureşti, Editura Academiei Române, 
1995, pp. 7-39. 

că creştea uneori peste măsură; de unde şi teama prigoanei (pentru 
unele nevoinice sau vrednice încumetări de împotrivire; ca şi pen- 
tru unele nelegiuiri!) îi făcea pe atâţia dintre locuitorii nord-dună- 
reni să ia calea dureroasei pribegii, să-şi „piardă urma” în părţile 
paşalâcului turcesc; căci supuşenia otomană însemna slobozenia 
doritei scăpări din chingi asupritoare, izbăvirea din multele ane- 
voințe şi lăcomii ale birurilor şi atâtor cerinţe, crescânde, ale feuda- 
lităţii creştine din vatra lor de baştină. (Vremea „legământului” lui 
Mihai Viteazul, spre pildă, se ştie că nu a fost deloc prilej de fericire 
pentru țărănimea valahă; ca şi miria şi grelele biruri brâncoveneşti 
şi fanariote de mai târziu...) Stă mărturie a nădejdii de izbăvire în 
pribegie cântecul destul de bine cunoscut în folclorul românesc, 
încă de la Anton Pann şi V. Alecsandri, al birnicului fugar din cislă, 
„luând drumul Giurgiului”..., pe care „fraţii” săteni ori glasul iubi- 
tei îl îmbie, cercând să-l înduplece a se întoarce din pribegie spre a 
nu îngreuna porţia crescută (prin compensare) a birului comunitar, 
sporind „năpasta” celor rămaşi de vatră să ducă greul: 


Am un frate (sau ibomnic) trandafir, 
Duşmanii l-au pus la bir! 

EI, de frica birului 

Luă drumul Giurgiului... 

Când la calea jumătate, 

Îl prinse dorul de spate: 
“Ntoarce-te-ndărăt, măi frate, 

De-ţi dă birul jumătate; 

Jumătate l-oi da eu, 

C-aşa vrea şi Dumnezeu!...] 


În chipul acesta, mai probabil, timocenii s-au dezrădăcinat 
treptat de matca nord-dunăreană, s-au prăsit şi durează laolaltă 
prin veacuri peste ape, alături de trunchiul de baştină românesc din 
Oltenia şi Banat, sălăşluind în înfloritoare şi temeinice aşezări de 
sate şi târguri roite în preajma apei Timocului, la vărsarea căruia în 
Dunăre (aflându-se într-un vădit triconfiniu), după cum spun local- 
nicii..., se aud şi se întrec în cântare cocoşii din trei ţări! Apropierile 
şi legăturile frăţeşti, neuitate, la nevoie au durat, perpetuându-se 
Chiar şi peste Dunăre, socotită în cântecul bătrânesc un simplu pâr- 


1 Cf. ALI. Amzulescu, „Cântecul birnicului fugar în tradiţia orală a liricii muscelene”, 
în Revista de Etnografie şi Folclor, 11 (1966), nr. 1, pp. 55-60. 

leaz, atât de lesne escamotabil când, de pildă, „bătrânul Novac / 
Sărea Dunărea-n ciomag!...“ De altfel, locuitorii satelor de margine 
din lunca Dunării au păstrat dintotdeauna cu cei de peste ape des- 
tul de strânse legături de cunoştinţă şi prieteşug (ba chiar şi unele 
certe legături de familie, încuscrindu-se şi însurându-se între ei 
încă până în preajma primului război mondial), căci la nevoie tre- 
ceau cu mireasa în alai de nuntă, cu sania, peste gheaţa fluviului!? 
Se poate spune că, în genere, până la Războiul pentru Independenţă 
din 1877, ba chiar până către 1916, Dunărea nu a fost deloc un hotar 
greu de trecut. Din unele cântece bătrâneşti şi haiduceşti (Tanislav, 
Badiu, Baba Sârba...) rezultă destul de desluşit că au existat uneori 
şi legături de ceată băltăreaţă, hălăduind în grele isprăvi şi descin- 
deri haiduceşti şi hoţeşti, ca şi pentru crunte răfuieli şi răzbunări 
peste luciul apelor Dunării... 

În ciuda apropierii şi a unor atare strânse legături, pe măsura 
afirmării şi a întăririi stăpânirii bulgăreşti şi sârbeşti, soarta româ- 
nilor timoceni s-a înăsprit continuu; aceştia, bucurându-se de o re- 
lativă libertate etnică şi culturală în timpul paşalâcului turcesc şi în 
vremea protectoratului rusesc (după anul 1830), începând din anii 
1877-78 au fost tot mai stânjeniţi şi lipsiţi de şcoală şi mângâiere bi- 
sericească în limba română, fiind supuşi unui proces tot mai apăsă- 
tor de persecuție şi asimilare, nerecunoscuţi ca minoritate naţională 
chiar şi — ba chiar mai cu seamă! — în ultimele decenii, ale epocii 
comuniste, şi îndeosebi în Bulgaria, rămânând poate cei mai năpăs- 
tuiţi dintre români! De aceea, pe lângă limba română, surprinzător 
de curată, ca mijloc de comunicare neoficial, pe plan local, neştear- 
sa tradiţie culturală folclorică moştenită şi transmisă din bătrâni, 
tot atât de curată şi specific românească — credinţele şi obiceiurile, 
portul, cântecul şi jocul tradiţional —, aşadar limba şi folclorul le-au 
fost pilonii de reazem ai păstrării conştiinţei perseverente de neam 


2 Deţin aceste informaţii din mărturia și povestirile mamei mele, care a copilărit în 
satul dunărean Nedeia - Dolj, în preajma anului 1900. Chiar şi în copilăria mea, 
aflându-mă în vizită la Nedeia, la neamuri, şi mergând la scăldat în Dunăre, până 
prin anii 1940, am avut uneori prilejul să văd cum localnicii, aplecându-se şi strigând 
peste luciul apei, încercau să lege dialog glumeţ cu cei ce se găseau pe ţărmul bulgă- 
resc, întrebându-i din ce neam sunt şi cerând să afle ori să transmită veşti unor rude 
şi prieteni de peste Dunăre... Îmi amintesc de asemenea că rude din „Coduslui” ve- 
neau încă, până în anii '40, la neamuri din satul meu, pe Jiu, la peste 15 km depărtare 
de Dunăre; iar în fiecare primăvară cete de grădinari, bulgari sau sârbi, munceau 
sezonier până toamna târziu, arendând locuri de grădinărit în satul meu, sau prin 
vecini, pe malul Jiului... 

românesc şi obârşie latină... Între timp şi mai presus de toate, cân- 
tecele (vechile cântece bătrâneşti şi „frângurelele”, sau „drăgoste- 
lele” lirice) au fost cele care, circulând şi transmiţându-se din 
aproape în aproape, din om în om, din sat în sat şi de la o generaţie 
la alta, au fost principala făclie de lumină întremătoare a românilor 
timoceni în întunecimea copleşitoarei înconjurimi slave bulgaro- 
sârbeşti. Târziu şi foarte anevoie, abia către sfârşitul secolului tre- 
cut, s-au ivit primele semne, cu totul răzlețe, de culegere şi tipărire 
a folclorului timocean.? Pe lângă unele creaţii vădit localnice, oglin- 
dind întâmplări, eroi şi fapte, gânduri şi moravuri proprii tradiţiei 
şi împrejurărilor vieţii sud-dunărene, un însemnat bagaj, preponde- 
rent, al tradiţiei orale din satele şi târgurile timocene îl constituie 
elemente de largă circulaţie şi de veche provenienţă sau influenţă 
nord-dunăreană, tipuri „clasice” de cântece narative cunoscute din 
folclorul vecin, al Olteniei şi Banatului, precum şi o bună parte din 
zestrea motivicii lirice de largă circulaţie în folclorul tuturor provin- 
ciilor şi vetrelor folclorice de baştină românească nord-dunăreană, 
cu unele semne de adaptare şi localizare, atât de fireşti în procesul 
circulaţiei orale. Cercetând astăzi folclorul cunoscut din publicaţii, 
este surprinzător şi îmbucurător să constaţi marea şi deplina uni- 
tate a folclorului tradiţional cis- şi transdanubian de toate genurile 
şi speciile. Un adevărat fluid, puternic şi sănătos, al specificului 
românesc circulă fără oprelişti peste pragul dunărean, în folclorul 
dacoromân, ca şi în satele timocene din vatra Daciei aureliene. 
Această strânsă unitate a folclorului românesc de o parte şi de 
cealaltă a Dunării se explică, negreşit, prin necontenita osmoză a 
pendulării spontane, mai mult sau mai puţin numeroasă, a valu- 
rilor populaţiei locale, mărginaşe, în căutarea unui trai şi a unor 
condiţii de viaţă preferabile în funcţie de capricioasa schimbare a 
vânturilor istoriei... În primele veacuri ale apariţiei turcilor, ale 
înaintării cotropitoare şi a înscăunării stăpânirii lor prin transfor- 
marea în paşalâc a ținuturilor sud-dunărene, o seamă de creştini, 
sârbi şi bulgari, şi-au părăsit (în secolele XIV-XV) pământurile lor 
căutând scăpare în părţile româneşti din nordul Dunării. (Aşa este 


3 Cf. o trecere în revistă a culegerilor şi publicaţiilor anterioare, în volumul Cristea 
Sandu Timoc, Cântece bătrâneşti şi doine. Cuvânt înainte de Tudor Arghezi, București, 
Editura pentru Literatură, [1967], pp. 22 şi 25-26. (Pe lângă cele menţionate acolo, se 
cuvine reamintită şi contribuţia, remarcabilă, a lui Emanoil Bucuţa, Românii dintre 
Vidin şi Timoc, cu un adaos de documente, folklor, fotografii, hărţi, de..., Bucureşti, 
Cartea Românească, [1923).) 

cazul, tipic şi foarte semnificativ, al mărturiei nemijlocite din cronica 
lui Jean de Wavrin despre aventura expediției galioanelor cruciate 
burgunde urcând pe Dunăre în sus până la Turnu-Măgurele, către 
toamna anului 1445. Era curând după dezastrul bătăliei de la Varna 
(1444). Cronicarul burgund descrie amănunţit cum, la rugămintea 
voievodului Vlad Dracul, vreme de trei zile şi trei nopţi corăbiile 
burgunde au ajutat la trecerea în Ţara Românească prin vadul Rus- 
ciucului a peste 12.000 de oameni, populaţie bulgărească („lesdis 
Volgaires crestiens”), „bărbaţi, femei şi copii cu vitele şi tot calaba- 
lâcul lor”: „Si mist-on trois jours et trois nuitz ă les passer. Car ilz 
estoient bien XIIme personnes: hommes, femmes et enfants sans les 
bagues et bestail”; cronicarul occidental adăugând şi menţiunea, 
pitorească şi savuroasă, „ca ţiganii”: „si disoient ceulz quy les 
veyrent que c'estoient telz genz comme sont Egiptiens"...!1 După 
stabilizarea stăpânirii turceşti, cu transformarea deplină a Bulgariei 
şi a Serbiei în paşalâc, pe măsura înăspririi condiţiilor de viaţă în 
Ţara Românească, îndeosebi după domnia lui Mihai Viteazul şi 
progresiv după aceasta până în secolul al XVIII-lea, ba încă şi în al 
XIX-lea, numeroşi români au căutat la rândul lor scăparea şi uşu- 
rarea de biruri şi angarale prin „fuga” peste Dunăre, în paşalâcul 
turcesc! Să reamintim numai două, foarte grăitoare, mărturii din 
două hrisoave domneşti ale secolului XVII: în 6 februarie 1629, lo 
Alexandru Voievod, acordând mărinimoasă socotinţă de iertare şi 
cercând să-i înduplece a se întoarce din veche pribegie, „...dă în 
ştire [...] voo tuturora megiiaşilor den sat den Şovărlov carii aţi fost 
rumăni ai sfintii mănăstiri Topolnița ce este hram sti. Haranghel 
Mihail şi acum v-aţi răsipit pren ţeara turcească şi pren ţeara ungu- 
rească [...] Derept aceaia Domniia mea am socotit păntru acea sfăn- 
tă mănăstire ca să nu stea pustie, deci v-am ertat Domnie mea ca să 
fiţi în pace de bir şi de bou, şi de cal, şi de oae seacă, şi de oae de 
sulgiu, şi de miiare, şi de ciară, şi de toate dăjdile şi măncăturile 
căte sânt preste an în ţeara Domnii meale. Derept aceaia în vreame 
ce veţi vedea această carte a Domnii meale, iar voi să căutaţi să vă 
veniţi la sileştea voastră, toţi, să vă apucaţi de hrană şi de loc, să fiţi 
pre lăngă sfănta mănăstire, să nu fie fără de oameni, iar de cătră 
Domnie mea veţi avea pace de toate cum scrie mai sus...” Ba încă 
poruncind harnicilor săi strângători de biruri, Măria sa adresează 


4 Jean de Wavrin, La campagne des croises sur le Danube (1445) (extrait des Anciennes 
Chroniques d'Angleterre), nouvelle &dition par N. Iorga, Paris, ]. Gambert, 1927, p. 80. 

straşnică poruncă: „Derept aceaia şi voi toate slugile Domnii meale 
care veţi îmbla întru acest judeţ de aceaste slujbe, voi să căutaţi 
foarte să vă feriţi de acest sat şi în pace să lăsaţi de căte sănt scrise 
mai sus, pentru că acest sat au fost fugit încă den zilele lui Mihail 
Voivod...”! lar într-un hrisov din 1635 august 29, bunul Matei 
Basarab se adresează astfel, înşirând o destul de lungă listă de sate 
mânăstireşti ce şi-au luat lumea în cap fugind în ţara turcească „de 
bogate nevoi” (!): „lo Matei Basarab Voevod şi Domn... la voi sate- 
lor ale sfintii mânăstiri Tismeana, carii aţi fost fugiţi în ţara turcească 
de bogate nevoi ce aţi avut, anume Jidoştiţa, i Bucina, i Precrestiia, 
i Clinoveţul, i Bresniţa, i Şusiţa, i Erhoviţa şi alte sate toate ale mă- 
năstirii...5 

Fuga şi strămutările relativ recente ale ţăranilor olteni şi bănă- 
ţeni în părţile Timocului explică în chip firesc marea asemănare şi 
unitate a limbii şi a creaţiilor folclorice, a cântecelor epice şi lirice, 
de o parte şi de alta a Dunării, folclorul timocean -— ca arie margi- 
nală, mai conservativă, în conformitate cu principiile geografiei 
lingvistice şi folclorice — dovedindu-se păstrătoarea unui stadiu ne- 
greşit mai vechi al limbii, al poeziei orale şi al muzicii tradiţionale 
româneşti în zona Timocului. 

În ce priveşte publicaţiile, cele mai substanţiale şi bogate date 
informative despre oameni şi locuri, precum şi materiale folclorice 
culese de la românii timoceni le aflăm abia în cele două excelente 
volume publicate de inimosul şi atât de harnicul in-sider Cristea 
Sandu Timoc$, totdeauna animat de un fierbinte şi luminat patrio- 
tism local, înflăcărat luptător neobosit pentru dreptatea cauzei 
etnoculturale a românilor săi timoceni: Poezii populare de la românii 
din valea Timocului culese de..., cu o introducere de N. Cartojan, 
Craiova, Scrisul Românesc, [1943], 352 p. şi Cântece bătrâneşti şi doine. 
Cuvânt înainte de Tudor Arghezi, Bucureşti, Editura pentru Litera- 
tură, [1967], 509 p. 

Primul volum, apărut acum o jumătate de veac, este aproape 
în întregime alcătuit din repertoriul, cu adevărat impresionant, al 
textelor de cântece epice culese (probabil sub dictare) în anii 1937- 
1939, de la remarcabilul zicător-ţăran Sâma Prunaru (52 ani), consă- 
tean al folcloristului, din Zlocutea, raionul Negotin (Serbia). 


5 Cf. Em. Bucuţa, op. cit., pp. 17-18. 
6 Pentru care, cf. lordan Datcu, S.C. Stroescu, Dicţionarul folcloriştilor, Bucureşti, Edi- 
tura Ştiinţifică şi Enciclopedică, 1979, pp. 386-387. 

Cel de-al doilea volum, cu mult mai temeinic întocmit, 
cuprinde 155 de texte epice şi 383 lirico-narative — „frângurele” — 
arătând în final (Indice de informatori) lista cu vârsta, anul culegerii 
şi localitatea de origine a tuturor celor 105 inşi de la care autorul 
a cules folclor timocean între anii 1937 şi 1963. 

După materialul, foarte preţios, publicat de G. Giuglea şi 
G. Vâlsan în colecţia De la românii din Serbia (1913), volum realizat 
în urma unei excursii cu studenţii în sudul Porţilor-de-Fier, cule- 
gerile lui Cristea Sandu Timoc oferă, incontestabil, rezultatele unei 
cercetări cu mult mai adânci şi cuprinzătoare. (Toate textele de 
cântece epice din aceste colecţii au fost incluse de mine, cu întreaga 
atenţie cuvenită, în sinteza tipologică din cele două volume ale 
Colecţiei Naţionale de Folclor — Cântecul epic eroic; Balada familială —, 
tipărite în anii 1981 şi 1983 la Editura Academiei.) 

Neobositul şi entuziastul cercetător al folclorului timocean 
Cristea Sandu Timoc este însă şi cel prin mijlocirea căruia mi s-a 
oferit prilejul fericit de a cunoaşte un deosebit de valoros deţinător, 
cu totul remarcabil, de cântece bătrâneşti timocene, ţăranul-lăutar 
Nicola Gh. VAITIŞ (62 de ani) din comuna Vârf, raionul Vidin 
(Timocul bulgăresc), de la care am realizat, în curs de o săptămână, 
13-18 mai 1967, o amplă şi prețioasă culegere în studioul institutu- 
lui de Etnografie şi Folclor din Bucureşti. 

Arătându-se din capul locului ca un bătrânel deosebit de vioi, 
cu o fire foarte deschisă şi comunicativă (povestindu-ne mai întâi 
cum venise în capitală, cu sprijinul d-lui Cristea Sandu Timoc, pen- 
tru un control oftalmologic...) şi înțelegând cu uşurinţă importanţa 
cultural-ştiinţifică, şi patriotică, a „culegerii” integrale a reperto- 
riului său pentru Arhiva Naţională de Folclor, N.Gh. Vaitiş a rămas 
câteva zile întregi disponibil, cu un efort considerabil, pentru a con- 
lucra cu noi. Cercetarea, întreprinsă după toate normele şi cerinţele 
metodologiei lui C. Brăiloiu — cu îmbunătățirile şi adaosul progre- 
siv al experienţei din anii Institutului de Folclor -, s-a încheiat în 
cele din urmă cu o recoltă foarte consistentă: 26 de benzi mari de 
magnetofon cuprinzând 28 de cântece bătrâneşti (înregistrate inte- 
gral, vocal-instrumental) + 26 de melodii de joc, o doină, un cântec 
din repertoriul nunţii, un cântec la înmormântare, un cântec ritual 
de secetă (Paparuda), un cântec propriu-zis”; cântecele bătrâneşti ele 


7 Cf. A.LE.F., mg. 3205-3230. 

singure totalizează 16 ore şi 5 minute de înregistrare! Cantitativ, 
dar îndeosebi calitativ, materialul astfel înregistrat îl situează pe 
numitul lăutar timocean printre cei mai de seamă interpreţi ai cân- 
tecului bătrânesc cu repertoriul în întregime cules în marea Arhivă 
naţională a Institutului din Bucureşti (alături de Mihai Constantin 
[Lache Găzarul] din Desa — Dolj, al cărui repertoriu l-am înregistrat 
integral, şi experimental, în două rânduri — februarie 1951, februarie 
1961; şi Marin Dorcea din Ciuperceni — Teleorman, cu care a con- 
lucrat, în 1962, O. Bârlea). Materialul înregistrat de la N.Gh. Vaitiş 
este însoţit de un volum corespunzător de „informaţii” — o amplă 
„fişă de informator”, minuţios întocmită de Ghizela Suliţeanu; nu- 
meroase şi diverse date informative şi de „observare directă”, notate 
în timpul culegerii; glosar explicativ (cu propriile explicaţii ale cân- 
tăreţului) pentru unii termeni şi expresii (arhaisme, grai local)...8 
Valoarea intrinsecă, arhivistică dar şi artistică şi specifică, a mate- 
rialului timocean face ca însăşi operaţia de culegere şi tezaurizare 
să constituie un capital deosebit de preţios, a cărui importanţă 
documentar-ştiinţifică este în continuă creştere o dată cu trecerea 
timpului... Abia după un sfert de veac s-a ivit şi prilejul fericit ca 
materialul înregistrat să fie integral şi minuţios transcris, şi astfel 
valorificat (împreună cu întregul context de date auxiliar-informa- 
tive), prin contractul de cercetare încheiat la începutul anului 1993, 
cu deplina solicitudine şi generoasa înţelegere a lui Victor Parhon, 
directorul Centrului Naţional al Creaţiei Populare din Bucureşti, 
căruia îi aduc şi pe această cale cuvenitele mulţumiri pentru pu- 
tinţa de a transforma astfel „materialul” arhivistic respectiv într-o 
lucrare finită, consecventă, a cercetării începute prin culegerea din 
mai 1967... 

Pentru deplina şi cât mai directa edificare a cititorului, iată 
reprodusă in extenso, după documentul original din Arhiva Institu- 
tului de Etnografie şi Folclor, ampla Fişă de informator a lăutarului, 
redactată prin transcrierea chestionarului înregistrat mai întâi pe 
bandă de magnetofon de Ghizela Suliţeanu. Materialul, de la sine 
îndeajuns grăitor, va fi, în continuare, cernut şi subliniat prin unele 
cuvenite observaţii şi menţiuni. 

Dar iată mai întâi însuşi documentul: 


S Ibidem, material informativ: i. 12667 — Fişa de informator; i. 26757 - Glosar; i. 26758 
- Chestionar baladă; i. 26756 — Fişa de repertoriu; i. 30443 — Fişa instrument (vioara). 

„FIŞĂ DE INFORMATOR nr. 12667, redactată (transcriere de 
pe bandă de mg.) de Ghizela Suliţeanu, 17. V. 1967 — Nicolaie Gh. 
VAITIŞ. 

Sânt născut în anii 1905. Mai am un frate la 56 de ani. Născut 
sânt în VÂRF (Timoc — Bulgaria). Tata to' din Vârf; şi mama, îi chema 
Gheorghe şi Stanca. Mie îmi zâce Nicâla — Nicolaie Gh. Vaitiş. 

Comuna Vârf are păn! la 500 de căşi. leste mestecaţi, şi rumâni 
şi bulgari. Românii sânt mai mulţi. Bulgarii sânt veniţi, băgaţi în casă 
prin căsătorie. Şi comunele din jur, tot de rumâni sânt. 

Tata nu iera muzicant, iera țăran muncitor; mie aşa mi-a fos' 
drag să fiu muzicant! Am iubit mult muzica. De la 18 ani. 

Până la 18 ani nu am cântat, numai din gură, aşa; fără vioară, 
fără nimic. 

Am învăţat să cânt cu vioara di la un lăutar bătrân; din Vârf; şi 
mai iera unii lăutari bătrâni şi prin alte sate. Avem p'in Gânzova 
iară lăutari buni; p'in Bregova, lăutari iar buni; şi di colo, di colo io 
am prins ş-am învăţat, cu vremea, ce mi-a plăcut. 

În Vârf a fost, când ieram io mic, patru lăutari, ba trii lăutari; 
cu mine s-a făcut patru. Trei familii. Cântau toţi din vioară şi din 
gură. Mai avea şi tobă cu iei; însă fără tobă n-a fost. Aşa am apucat 
să să cânte: vioara cu toba; şi aşa ie ş-acuma. Toată echipa de muzică 
are şi tobă. Echipa de muzică ie făcută să să ducă pi la vesălii, să să 
ducă pi la botează, pi la nunţi. 

Chiar ieu cânt la înmormântări; cânt şi cântece din gură la 
înmormântări. leu le-am făcut, speciale. Altu nu mai cânta. Numai 
ieu am făcut cântece de mormântări. Di la nimeni nu le-am luat, 
le-am făcut ieu, aşa. Di pe om, dî pe viaţa lui. Cân! oi cânta, n-ai să 
poţi să ţii de plâns! Le spunem „cântece la înmormântare”. 

Cânt şi cu fluieru, ştiu niţel; şi cu cavalu. Când ieram mai mic 
am învăţat. Aveam un bunic al meu, cânta cu fluieru tare frumos; 
şi ieu mă luam după iel şi cân' vedeam că iel lăsa fluieru, îl luam şi 
ieu. Aa! Aveam atuncea 9-10 ani! leu singur am învăţat. Dibuiam 
unde să pun degetele ca să sune cum trebuie. Jocuri am învăţat 
întâi, ş-apoi multe. Şi cu cavalu am cântat de pi la 12 ani. Câţiva ani, 
că dup-aia am luat vioara. La tobă nu ştiu să bat. 

Ţambal n-avem la noi. Nici cu cobza nu s-a cântat pi la noi. 
Niciodată! Clarinet, da, sigur. S-a cântat. Şi când ieram mic, încă 
mai mult să cânta din clarinet ca acu'. Ba nu. Poci spune că acu' să 
cântă mai mult. Aia care cântă cu clarinetu nu cântă şi cu vocea. 

Echipa mea ie dă patru lăutari: ieu cu vioara şi cu vocea, un 
altul cu vioara care mă secondează, unu cu toba şi unu cu clarinetu. 

Cu vioara am învăţat să cânt di la un om din Gânzova, îl chema 
Milan. Nu iera sârb, iera român. Îl chema Milan a lu” Costandin a 
lu' Fâna. Cu gura nu prea cânta; cu vioara mai mult. lera şi el şef de 
echipă. Avea atunci vro 40 dă ani. Îmi arăta aşa, cu degetele. Unde 
să pui colea: - Uite-aşa, uite-aşa. Îmi spunea şi cum să numeşte 
coarda: mi-la-re-sol. Bătrânii, şi iel, zicea la coarde altfel: subțâre- 
mişăloc-arâbac-sârmă. Şi-m' arăta bătrânu: — Să pui deget pă subţire, 
pe mişăloc, pe arâbac, pe sârmă, aşa...! 

La început n-am putut cânta jocuri. Cântam ceva rar. Întâi m-a 
învăţat acomp (= acompaniamentul). Acomp m-a învăţat întâi la 
jocuri şi p-ormă la cântece. Sân' multe feluri dă acomp. Tot jocu are 
acompu lui. Unu să acompaniază mai des, altu mai rar. Avem: des, 
rar şi mişăloc. 

Am făcut şcoală. Știu carte. Uite-te: atuncea, în vremea aia, nu 
se învăţa atâta de mult ca acuma. Am făcut până în clasa patra. Nu 
iera şcoală românească, iera bulgărească. Am învăţat în limba bul- 
gară. Ă 

Pi la 25 de ani am ştiut de-acu' să cânt bine. Atunci am fost stă- 
pân pe meserie. Ştiam şi cântece cu vocea. Cântecele le-am învăţat 
to' di la lăutarii bătrâni. Unde auzam un cântec, imediat îl prin- 
deam. O dată dacă-l auzam, îl învăţam. Aşa tare le prindeam! Întâi 
şi-ntâi luam melodia şi mai în urmă mă uitam la vorbe. Şi pe urmă, 
cu vorbele prindeam mai tare melodia. Rar le-am scris vorbele. Mai 
multe le-am prins din cap. Ştiu să scriu şi româneşte. lo am învăţat 
singur. Aveam cărţi cu cântece. Și ceteam şi-nvăţam. 

La noi femeile nu ştie să scrie şi să cetească româneşte. leu ştiu! 
Nici acuma nu-i şcoală românească. Noi vorbim bine însă româneşte; 
şi copiii noştri, însă când vor să vorbească ca intelighenţia vorbesc 
bulgăreşte, că aşa învaţă la şcoală... 

Până la 25 de ani am cântat cu bătrânu Milan, ş-apăi după aia 
ieram ieu primu, că mi-am făcut singur echipă. Mergeam p'in sate, 
în tăte părţâle. Am loat toate satele la rând: Vârfu, Bregova, Bâghiu, 
Racoviţa, Radovan... pin toate satele am colindat. De exemplu, 
dacă întrebi în satele ălea, toată lumea mă ştie, până şi copiii mici. 
Cânt şi la bulgari. Turci nu sânt pi la noi. Ştiu şi cântecele bulgăreşti. 
Le-am învăţat tot aşa, de pe la lăutari. Da' mai multe ştiu românești 
decât bulgăreşti. Pi la noi p'in Timoc, sigur sânt şi lăutari bulgari. 

lei cântă to' ca noi. Din vioară, clarinet, ţigulcă, tobă... Păi ţigulca 
ie vioară. Aşa i să spune pă bulgăreşte. Şi la vioara mea, to' ţigulcă 
îi spun. La altu fel dă vioară să zice gădulcă; aia să ţine şi altu fel. 
Bulgarii cântă şi cu gădulca. Românii nu. Şi noi zâcem ţigulcă la 
vioară. Când ieram ieu mic, sigur,s-a cântat şi pe la nunţi cu fluieru. 
lera vro doi oameni în sat, de venea special la nunţi să cânte cu 
fluieru. Cu cimpoiu nu s-a cântat pi la noi. leu n-am apucat. N-am 
auzit nici pe bătrâni pomenind de cimpoi. La nuntă n-am cunoscut 
să să cânte numa! cu fluieru sau cu cavalu. lei cânta cu flueru mai 
puţin, pe lângă lăutar. 

Am auzit de la ăi bătrâni că mai nainte au venit lăutari pi la 
nunţi aici în ţară, da” pe vremea mea n-am apucat. Nu ştiu. Da' am 
auzit pe alţi lăutari cu care mă găsam pi la nunţi şi spunea iei. 

leu m-am căsătorit în anu' 1924. Soţia ie din altu sat, tot din 
Timoc, din Răchitniţa. Am o singură fată. le căsătorită. Ginerele nu 
ie muzicant, ie tehnician. 

Cântecele mele? Cui să le las? La toată lumea; care le-a ascultat 
şi le-a auzit, ăia le-a luat. A venit, aşa, mulţi să scrie cântece di la 
mine. Dintre lăutari. Mai tineri. La noi în sat nu ie nici un lăutar mai 
tânăr ca mine. Tineretu n-a mai învăţat. Da' p'in alte sate, da. Da' 
nu sânt mulţi. Acuma la noi în sat am rămas numai cu echipa mea. 
Toţi ştie cânta cu gura. Tânăr nu ie nici unu. Clarinetistu nu cântă 
cu vocea. Numai cel cu toba, şi fratele care cântă cu vioara. leu cânt 
din gură, şi iei după mine, uşor. To' din gură, da' mai încet. le bine, 
ca să nu obosăsc ieu. Mi-e dă ajutor. Pi la noi, acu' p'in toate satele, 
tânăr de vro 25 de ani care să ştie cântece vechi nu mai ieste. Aşa, 
ca mine, să le cânte, nu mai sânt. Copiii nu prea au mai apucat calea 
asta. Nici p'in alte sate. Cu meseria dă lăutar nu poţi acu' să trăieşti 
numa' din ia. Să duce şi la coasă, şi la câmp... Şi pă vremea mea. 
Lăutaru cânta duminica, la sărbători, şi în rest mergea la lucru la 
câmp. lera plătit şi înainte în bani. Şi acu” la fel. Numa” cân' ieşti 
tomnit la horă la sat, atuncea îţi plăteşte în bucate. Da, sigur. leşti 
plătit pă tot anul. Numa” atuncea să plăteşte în bucate. 

Avem colectivă în sat. Când cânt la echipă, îmi plăteşte la ceas 
câte cinci leva. Și la repetiţii, la fel. Şi duminica la horă, la fel. Să face, 
sigur, joc. Vin în costum de oraş. Sigur, dansează şi dansuri moder- 
ne, şi româneşti şi bulgăreşti. To' felu de dansuri. Duminica la horă 
să începe cu hore uşoare de-ale noastre, din bătrâni: Sârba, Coconija, 
Şiru. Pă urmă mai cer şi d-ăstea de amestecătură, cum sânt acuma, 

mai amestecate cu bulgarii. Îi zice: Daico, Eleno mome, sânt vro trei- 
patru. Astea bulgăreşti să cântă şi la radio. Noi, amestecăturile astea, 
de la radio le învăţăm. Mai la urmă cântăm şi dansuri moderne: 
Tango aşa [ex. muzical]; şi ieste şi valsuri. Poate să fie trei-patru me- 
lodii, cinci. Sânt multe valsuri. Se joacă, sigur. Şi Malagamba, numa' 
că la noi îi zâce Vladcek [inf. râde]. Şi Gali-gali [râde]! Sigur că şi ieu 
le ştiu. Mai pe la sfârşit să joacă astea. Hora să încheie la urmă cu 
Șiru. le un pic iute, şi ostenesc de să umple de apă (asudă) şi p-ormă 
plec' acasă. 

Pe la noi n-am văzut să viie lăutari din ţară [România]. Nici 
n-am auzit. Poate-o fi fost din vreme, da” ieu n-am văzut. Lăutari 
ţigani avem, da' turci n-avem pi la noi. lei cântă alte cântece, nu 
d-astea lungi ca ale mele. lei cântă iar din vioară, acordeon, clarinet, 
cântă bine. Cântă şi cu gura. Numai d-ăle bulgăreşti. lei sânt bulgari. 
Mai sânt câte unii care cântă şi româneşte. Mai puţin. Şi iei sânt mu- 
zicanţi, da” lucră şi altceva: fierărie, la câmp... Nu prea sânt renumiţi. 
Când ieram ieu mic, iera un muzicant ţigan care cânta tare frumos 
româneşte. lera bătrân şi-l chema Mărincea. Iera din Coşava. 

Fata mea nu cântă cântecele mele. Cântă şi ia altele. Sânt femei 
pi la noi care ştiu cântece bătrâneşti ca ale mele. Le-au prins de la 
noi. Da' şi astea sânt dintre femeile bătrâne. Lăutari tineri care să 
ştie cântece vechi nu prea sânt! 

Radio avem toţi în comună. Toată casa are radio. Asta-i moda! 

Păi miie, sigur, mi să cer cântecele bătrâneşti. Ştie lumea că le 
ştiu. Nuntaşii le cer. Şi bătrâni, şi ăia pe la vreo 30 de ani. lei mai 
cunosc cântecele mele, dar mai tinerii nu. Cei mai tineri, de vro 25 
de ani, ştiu să cânte din frumuşeţile ăstea de pi la radio. Ascultă 
mult radio Bucureşti, şi o iubeşte mult pe Maria Lătărețu... 

Să fac şi acum şezători la noi. Sigur, vine şi lăutaru să cânte. Şi 
la 9 septembrie [Sfânta Maria], şi la 1 Mai facem vesălie. Pi la noi nu 
ştiu treaba să meargă lăutaru la Sfântu Ion, la cei pe care îi cheamă 
Ion, să le cânte. Nu cunosc. Nici la nuntă nu să cântă nici un cântec 
dimineaţa, când să scoală mirii. Din vremuri iera obiceiu să se 
adune nuntaşii din casă-n casă cu lăutarii. Acu' să scrie invităţii! La 
Anu Nou, la noi nu să colindă. Numa! tineretu cu nevestele s-adună 
într-o casă şi petrec. Când ieram ieu mic, s-aduna lumea la răscruci 
şi petrecea. Venea lăutari şi umbla cu tanțu [dansul] prin sat. Şi um- 
blam din casă în casă, la tot omu care voia să ne primească. Nu cân- 
tam colinde; do'r petreceam. Păi nu să mai face, de când s-a ridicat 

tineretu nou. Ai mici, tinereţurile ăştia, acuş. Nu mai vor să facă aşa. 
Le place dansu Gali-gali!... 

Nu la toate cântecele „stricăm” corzile (scordatură]. este numa” 
vro câteva. La Crăişoru, la Corbea, la Zdrelea, la mai multe. Dresura 
asta am apucat-o di la ăi bătrâni. le mai frumos aşa. Mai dulce cân- 
tândf,... de-aia... Sigur. Putem să cântăm şi ca cavalu. Do'r atingem 
uşor corzile. La doină cânt aşa, ca la caval. le o doină specială. Să 
cântă numai la instrument, nu şi cu vocea. 

Să joacă la noi şi Brâu. Mai mult pe la nunţi. Acompu la Brâu 
ie... uite că nu mi-aduc aminte. Să mai joacă şi Rustem. le vechi tare. 
[Inf. nu cunoaşte nici un fel de denumire a sunetelor muzicale.) 

Toate cântecele bătrâneşti să pierd. Chiar tineri de sânt, care 
mai învăţa de la lăutari p'in alte sate, apăi ăştia tot mai învaţă. Nu 
mai au interes pentru cele vechi. Per ieu, per şi cântecele! Nu să mai 
învaţă cântecele de sat. Să învaţă di pi la radio, di pi la oraş. Să cântă 
mult cu acordeonu. Copiii mai mult. Şi cu vocea. Ce-a mai prins de 
la mine, câte puţin... mai pe scurt, că să grăbesc... Tineretu, acu' la 
noi, toţi sânt pi la şcoli şi prin meserii şi au slujbe. Numai care n-a 
învăţat bine a mers la sapă, da” mai toată tinereţea nu mai lucră la 
câmp. Tăţi sânt la învăţătură. Sânt ingineri, agronomi, tehnici... 
Satu nostru ie un sat frumos şi înstărit. Şi casele sânt făcute ca 
lumea, moderne. Pământu ie tare bun... 

Din toate cântecele mele, ie do'r Iovan bogatu care îl cântă şi 
bulgarii, da” pe bulgăreşte, nu pe româneşte. leu nu pot să-l cânt pe 
bulgăreşte. Lăutarii sânt ăi care duc cântecele de la români la bulgari, 
da' ieu nu ştiu! Cântecu Voichiţa îl ştiu, da' numa” pe româneşte...” 


Dincolo de povestea unei vieţi, ampla relatare autobiografică 
apare desigur plină de interes îndeosebi în latura — esenţială — a 
implicaţiilor şi a relevanţei informaţiei etnofolclorice timocene pro- 
venind de la un in-sider. 

Trecut de anii deplinei maturităţi şi ajuns în pragul bătrâneţii, 
N.Gh. Vaitiş este un lăutar încă în plină vigoare, stăpân pe o me- 
morie bine desluşită, depănându-şi cu neştirbită punctualitate şi 
coerenţă noianul amintirilor despre viaţa şi activitatea sa. 

Mai întâi satul său (situat chiar la vărsarea Timocului în Dună- 
re) este o aşezare bine întemeiată („500 de căşi”), cu populaţie pre- 
dominant românească; şi cu menţiunea, interesantă: „Bulgarii sânt 
veniţi, băgaţi în casă prin căsătorie”. (Aceasta presupune negreşit 

un viu proces de amestec, etnic şi cultural, chiar dacă, probabil, 
tradiţia majoritar-românească e încă vie, dar oricum pândită şi ame- 
ninţată de perspectiva asimilării, treptate, în condiţiile oficialităţii, 
şi îndeosebi ale şcolarităţii exclusiv bulgare, chiar dacă încă „şi 
comunele din jur, tot de rumâni sânt”.)? 

N.Gh. Vaitiş este un tipic țăran-lăutar, nefiind odrăslit dintr-o 
familie cu tradiţie pur lăutărească. El a îmbrăţişat lăutăria din pro- 
prie şi irezistibilă înclinare artistică, abia de la 18 ani, ca pe un meş- 
teşug artizanal, păstrându-şi totuşi calitatea cotidiană de truditor 
agricol. Rămâne în orice caz insuficient lămurit în ce măsură lăută- 
ria e pentru el îndeletnicirea principală sau auxiliară; ca o „meserie” 
(mai dulce şi bănoasă!) de duminică şi sărbători, cu probabilă pre- 
dominanţă în sezonul rece. Oricum, el e un lăutar aşa-zicând făcut, 
iar nu născut, îmbrăţişând din proprie convingere şi iniţiativă, abia 
de la 18 ani — deci cam târziu faţă de tradiţia obişnuită în mediile 
pur lăutăreşti! — şi deprinzând deliberat această îndeletnicire, în 
care de altfel ajunge a fi deplin recunoscut şi agreat de consăteni, ca 
atare, de la 25 de ani. „Profesionalismul“ său este, astfel, totuşi in- 
discutabil, mai ales ţinând seama de „capacitatea” şi competenţa 
sa, ca repertoriu şi stil îndelung şi bine exercitat, după aceea, o viaţă 
întreagă. În definitiv, mai cu seamă în ultima vreme, orice lăutar 
poate fi şi ţăran-muncitor, sau chiar şi altceva în viaţa de fiecare zi; 
dar nu orice ţăran poate fi şi lăutar, dacă nu a îmbrăţişat, ucenicind 
pe îndelete, spre a deprinde (cel puţin de mulţi ani, dacă nu chiar 
din copilărie, şi nu numai ca autodidact!), „meseria” de cântăreţ, 
vocal, dar mai ales instrumental! Căci ţărănia se moşteneşte şi se 
practică oarecum de la sine, în timp ce lăutăria presupune, aproape 
obligatoriu, dacă nu tradiţia nemijlocită a mediului familial, cel puţin 
un „maestru“ căutat pentru îndrumarea iniţială şi primele „exer- 
ciţii” de şcolarizare intuitivă şi de ieşire (de sub tutelă!) în public, în 
umbra şi sub oblăduirea unui „dascăl”. „...mi-a fos” drag să fiu 
muzicant! Am iubit mult muzica” — explică N.Gh. Vaitiș... „Am 
învăţat să cânt cu vioara di la un lăutar bătrân din Vârf...” Mărturi- 
sirea autobiografică precizează mai departe că „maestrul” nu a fost, 
totuşi, un prea bătrân lăutar, ci „un om din Gânzova, îl chema Mi- 
lan”; cu menţiunea „Nu iera sârb, iera român. Îl chema Milan a lu' 
Costandin a lu' Fâna. Cu gura nu prea cânta; cu vioara mai mult. 
lera şi el şef de echipă. Avea atunci vro 40 dă ani”. Esenţială rămâne 


9 Cf. Em. Bucuţa, op. cit., hărţile din finalul lucrării. 

apoi însăşi relatarea procesului practic de instruire: „Îmi arăta aşa, 
cu degetele. Unde să pui colea: — Uite-aşa, uite-aşa. Îmi spunea şi 
cum să numeşte coarda...”. Interesante sunt, în continuare, şi 
vrednice de reţinut relatările de terminologie şi „tehnică“ lăutărească 
(despre corzi, „acomp”, scordatură...), precum şi despre alcătuirea 
tarafurilor localnice, ca şi despre diferenţierea tarafului de lăutari- 
ţigani. Ucenicia a durat 7 ani! „Pi la 25 de ani am ştiut de-acu' să 
cânt bine. Atunci am fost stăpân pe meserie. Ştiam şi cântece cu 
vocea...” Lăutarul arată cum, de fapt, selectiv şi de peste tot: ,...şi 
di colo, di colo io am prins ş-am învăţat, cu vremea, ce mi-a plăcut”. 
Interesante sunt şi informaţiile despre instrumentele muzicale: 
fluier, caval, tobă, clarinet, şi despre lipsa de cimpoi, țambal şi cobză 
în tradiţia locală; dar şi despre ţigulca şi gădulca bulgară... 

De un deosebit interes apare modul oral de deprindere a cânte- 
celor: „Cântecele le-am învăţat to' di la lăutarii bătrâni. Unde auzam 
un cântec, imediat îl prindeam. O dată dacă-l auzam, îl învăţam. 
Aşa tare le prindeam! Întâi şi-ntâi luam melodia şi mai în urmă mă 
uitam la vorbe. Şi pe urmă, cu vorbele prindeam mai tare melodia”; 
de unde rezultă importanţa relaţiei structural-funcţionale text/me- 
lodie, dar îndeosebi modalitatea procesului transmiterii şi circulaţiei 
folclorice orale, în care se ivesc însă şi primele semne ale citirii şi 
scrierii: „Rar le-am scris vorbele. Mai multe le-am prins din cap. Ştiu 
să scriu şi româneşte. lo am învăţat singur. Aveam cărţi cu cântece. 
Şi citeam şi-nvăţam”. 

Un fapt semnificativ, demn de reţinut, ni-l oferă şi relatarea sa, 
din treacăt, despre aspectul „creator” al unor proprii însăilări ad-hoc 
de cântece originale. N.Gh. Vaitiş a „creat” şi el, în zona sa timo- 
ceană, cel puţin un cântec „de mormântare”; probabil vreun „jur- 
nal-oral” de felul celor atât de obişnuite şi în practica lăutarilor din 
Oltenia şi Muntenia — texte panegirice cu melodii adaptate, menite 
să stoarcă lacrimi prin evocarea înduioşătoare a cursului vieţii şi a 
împrejurărilor (mai cu seamă senzaţionale) ale mortului respectiv! 
Unele dintre aceste „creaţii” ocazionale, mai izbutite, ajung să de- 
păşească funcţionalitatea efemeră a „momentului“ funerar care le-a 
prilejuit, lăutarul fiind solicitat să repete încă multă vreme povestea 
izvodită, ca un fapt senzaţional şi memorabil pe plan local. Preluat 
şi de alţi interpreţi, cântecul ajunge să capete o oarecare trăinicie 
prin tenta generalizatoare, ca fapt tipic sau de interes senzaţional, 
rămânând încă mulţi ani în repertoriul viu, foarte solicitat şi apre- 

ciat pe o arie chiar relativ şi treptat extinsă (vezi cazul „baladei“ 
doljene Ion ăl Mare, al celei argeşene Focul de la Costeşti, sau cântecul 
teleormănean Nidelea din Măldăieni)... Atare cântece obişnuite de- 
spre eroi, isprăvi, întâmplări şi accidente senzaţionale sunt compa- 
rabile, îndeplinind un rol oarecum asemănător cu textele de verșuri, 
creaţii ocazionale ale diecilor bisericeşti la înmormântările din 
părţile Transilvaniei... (Este o regretabilă lipsă că, la înregistarea 
repertoriului lui N.Gh. Vaitiş, din graba plecării, am omis să im- 
primăm pe bandă tocmai cântecul respectiv!) 

Pline de interes sunt apoi şi relatările lăutarului timocean cu 
privire la aspectul coregrafic şi al melodiilor de joc...; ca şi informa- 
iile despre impactul şi rolul covârşitor al emisiunilor radio în zona 
Timocului. 

În sfârşit, vrednice de reţinut sunt menţiunile lui N.Gh. Vaitiş 
privitoare la circulaţia contemporană şi perspectiva involuţiei cân- 
tecului bătrânesc în Timoc. „Păi miie, sigur, mi să cer cântecele 
bătrâneşti. Ştie lumea că le ştiu. Nuntaşii le cer. Şi bătrâni, şi ăia pe 
la vreo 30 de ani. lei mai cunosc cântecele mele, dar mai tinerii nu.” 
Asemănător cu situaţia din ţară, şi în zona Timocului „Cei mai 
tineri, de vro 25 de ani, ştiu să cânte din frumuşeţile ăstea de pi la 
radio...”; cu alte cuvinte, sunt interesaţi mai curând de repertoriul 
actual. („Ascultă mult radio Bucureşti”; cu sublinierea preferinţei — 
aproape fireşti — pentru repertoriul Mariei Lătărețu, purtătoare prin 
excelenţă a repertoriului şi stilului cântecului oltenesc, cel mai acce- 
sibil şi, desigur, apropiat tradiţiei folclorice a sufletului timocean...) 
De fapt, rândurile de mai sus reiau confirmând cele evaziv spuse 
mai înainte: „Cântecele mele? Cui să le las? La toată lumea; care le-a 
ascultat şi le-a auzit, ăia le-a luat. A venit, aşa, mulți să scrie cântece 
di la mine. Dintre lăutari...” Şi totuşi, ca şi în ţară, „Lăutari tineri 
care să ştie cântece vechi nu prea sânt!” 

În cele din urmă, observaţia cea mai pregnantă rămâne astfel 
formulată: „Toate cântecele bătrâneşti să pierd. Chiar tineri de sânt, 
care mai învăţa de la lăutari p'in alte sate, apăi ăştia tot mai învaţă. 
Nu mai au interes pentru cele vechi”. De unde şi perspectiva dureroa- 
să, foarte veridică: „Per ieu, per şi cântecele! Nu să mai învaţă cân- 
tecele de sat. Să învaţă di pi la radio, di pi la oraş. Să cântă mult cu 
acordeonu. Copiii mai mult. Şi cu vocea. Ce-a mai prins de la mine, 
câte puţin... mai pe scurt, că să grăbesc...” Cum se vede, situaţia este 
întru totul asemănătoare cu cea din ţară; ca odinioară venerabilul 

Barbu Lăutarul, şi bătrânul lăutar timocean deplânge nostalgic 
„soarta” cântecului bătrânesc, tot mai ameninţată de evoluţia... 
noului spirit al vremii, surprinsă în formularea sugestivă, întru 
totul veridică; îndeosebi rolul influenţei copleşitoare a mass-mediei 
e indiscutabil; iar „stilul” oarecum alert, al grăbitei şi sporitei pri- 
meniri şi perindări a cântecelor o dată cu vădita accelerare a însuşi 
ritmului vieţii zilelor noastre e prins în formularea: „,...mai pe scurt, 
că să grăbesc...!” 

Ampla „fişă de informator” a ţăranului-lăutar N.Gh. Vaitiş e 
astfel un document foarte complex, oferind o bogată şi utilă sursă 
informativă, atât în ce priveşte aspectul nemijlocit autobiografic, 
cât şi pentru cunoaşterea concretă a mediului folcloric localnic şi a 
stadiului evolutiv al zonei timocene, inclusiv unele menţiuni vred- 
nice de reţinut în privinţa cântecului bătrânesc în părţile Timocului. 

În continuare, se cuvine a reproduce de asemenea in extenso, şi 
chestionarul cu privire specială la cântecele bătrâneşti, întocmit de 
mine: 

„Inf. 26758 — Chestionar baladă - Nicola Gh. Vaitiş (62 de ani) 
din Vârf — raionul Timoc (Bulgaria); 18.05.1967. 

Terminologie: Ăştea să zâce «cântece bătrâneşti». Nu să zâce la 
noi baladă, aici aud şi prin cărţi am văzut că li să zâce aşa! 

Taxâm?: Înaintea cântecului, aşa, să face o introducţie. Aia este 
TAXIM. Aşa i-am auzât pe-ai bătrâni, ş-am făcu” şi io. Oaminii bea, 
mănâncă lumea. Cân' pornes' să cânt din gură nu mai mănâncă, 
atuncea stau ş-ascultă. N-auz' muscă! Adică auz' musca cân' zbâr- 
năie... cu atenţie mare ascultă. Ca să mai 'odinesc din gură, mai fac 
din lăută... 

Riturnelă; vivart?: Nu s-a auzât, nu! 

Închinare?: Fârşirea cântecului, nu să lumeşte nimic! 

Ocazii: La nuntă, cân' s-a aşezat de-a vinit du p'in sat, d'i la 
dooşpe-n colo. Şi la botează, la vesălii, la icramuri, la slobozitu fân- 
tânilor... La toate praznicile, cân' să face petrecere... 

Obligat, ritual?: Cântecu naşului nu ie la noi! 

Astăzi?: Să cântă, să cântă, să cântă!! Aştea nu să pierd nici- 
odată. Omu să pierde, da” astea nu să pierd! La fel să cântă şi astăzi, 
la bătrâni... 

Cine cere?: Oamini care sânt mai în vârste. Tinerii nu ştie ce să 
ceară. Sânt interesanţ; şi iei, de-ascultă... Altă dată zice: «Pe care 
vrei dumneata!» 

Femeile?: Ascultă şi iele cu bărbaţii. Sânt altili de cere: pe Veta; 
pe Dănuţă... Cer şi iele. Pe Veta le place mult... 
Text-melodie: Fieşcare cântec ie cu glasu lui şi cu vorbili lui. 


Parlato (= versuri recitate)?: Nu, nu, nu ie la noi! 

Transmitere: Di la unu pân' la altu. Dacă vreau să-nvăţ un cân- 
tec, mă duc şi mi-l povesteşte, din poieziie. Dacă io sân! tare de cap, 
l-am loat! Pe-altu-l iei şi-l scrii... Şi dupe cartiie, ca lecţiia. Nu prea 
dupe carte, mai mult aşa, din ascultat! 

Creaţie?: Am făcut pentru o fomeie moartă la autobuz. leste fo 
trii ani. Îl cântam la lume, la nunţ'. Mi-l cere. A vinit iei şi mi-a spus 
(= întâmplarea). lo am pus di la mine şi l-am făcut. Mi-a plătit. Să 
cântă ş-acu': Nevastă din Răchiniţă, Neda... (Melodia?) Di la mine, di 
pi la altele. Iei di la cântecu ăsta, adunătură, di la ăla. Însă are o ţâră 
schimbare... 

Țăranii?: Cântă, cântă! Ştiu, însă nu cum le putem noi. Fără 
istrument!... 

Preferinţe?: leu ţân la Iovan bogatu, şi la Vidu. Aşa mi-e drag mie! 
Vorbe frumoase, interesante! Şi la lume le place. Unu una, altu alta... 

«Voinic»?: «Viteaz» îi zâcem. (Haiducii?) Şi iei sânt! Aia n-au 
frică! (Hoţ?) Care fură, nu ie haiduc! Şi «hoţoman» să zâce, înşelător! 

Veridic?: leste tot adăvărat! Poate să mai fie ceva pus di la lău- 
tari, să-mpodobească. S-a făcut, dupe fapte, şi cânticele... poate să 
mai împodobească ceva, însă ie adăvărat! (Cu zânele?): Tot adăvă- 
rat! Atunci a fost, din bătrâneaţă... Bunicu meu mi-a spus, atunci, 
în vreme. S-a dus cu caru la Dii şi cân' vine acasă, să suie doo 
insă-n car. În capu satului s-a dat jos — «Noi sântem ciumili! Ne 
ducem la cutare!...» Dimineaţa găsăşte pe ăia morţ'...” 

După informaţiile, foarte variate, cu conţinut autobiografic, dar 
şi cu ample referinţe de interes concret etnofolcloric privitoare la 
zona timoceană din Fişa de informator, întocmită de Ghizela Suliţea- 
nu, răspunsurile lui N.Gh. Vaitiş din Chestionarul special privitor la 
problema baladei, alcătuit de mine, îngustează şi adâncesc progre- 
siv privirea, ca într-un transfocator, călăuzindu-ne de fapt, de aici 
înainte, întreaga atenţie asupra înseşi analizei tezaurului de cântec 
epic din zestrea folclorică a lăutarului timocean din Vârf, raionul 
Vidin. Răspunsurile notate cuprind preţioase date concrete referi- 
toare la terminologia locală, la structura specifică a cântecului bătrâ- 
nesc, la „circulaţia” şi „creaţia” locală a eposului, precum şi unele 

elemente care denotă stadiul „mentalităţii” şi deci al modului con- 
cret în care sunt receptate şi înţelese unele aspecte de conţinut şi 
conceptualitate, specifice domeniului, constituind oarecum aura 
învăluitoare care însoţeşte şi explică însăşi funcţionalitatea şi moti- 
vaţia rostului perpetuării, până în zilele noastre, a cântecului bătrâ- 
nesc — oricum cântec al altor timpuri, împrejurări şi moravuri — şi 
supraviețuirea, oarecum ciudată, a oralităţii, până în contempora- 
neitate... Unele dintre întrebări îl „silesc” aşa-zicând pe lăutarul 
timocean să „se explice” şi să ne dezvăluie astfel, cu propriile sale 
posibilităţi de exprimare, orizontul său „conceptual”, încercând să 
desprindă din bagajul său folcloric, cu luciditate şi rezonanţă „cri- 
tică”, motivaţia, trăsăturile şi aspectele proprii şi specifice stadiului 
de supravieţuire cultural-artistică a cântecului bătrânesc, ca remar- 
cabil purtător şi zicător de epos. (În această privinţă, este regretabil 
— mea culpa! — că studiile noastre precedente nu au explorat tot- 
deauna destul de adânc, şi consecvent, neglijând şi lăsând să zacă 
în bună măsură, rămânând literă îngropată în Arhiva Naţională a 
Institutului de Etnografie şi Folclor, numeroasele documente simi- 
lare cuprinzând atât de valoroase date informative, relatări şi măr- 
turisiri din fişele biografice, şi îndeosebi din diversele chestionare 
sistematic întocmite în cursul anilor în spiritul „metodei Brăiloiu”: 
chestionarea pe probleme şi genuri, fişe de fonogramă, unele notații 
spontane de „observare directă” şi atâtea altele adunate în fondul 
denumit „informaţii” al AIEF...) 

Să desprindem aşadar, de această dată principial-demonstra- 
tiv, toate informaţiile esenţiale ce rezultă, sistematic, din naivitatea 
împletită cu luciditatea răspunsurilor lui N.Gh. Vaitiş la chestiona- 
rul nostru, programatic, despre baladă, din 18.05.1967. 

Mai întâi, în terminologia tradiţională locală, „genul” respectiv 
este încă ferm denumit cântec bătrânesc. (Lăutarul subliniază chiar: 
„Nu să zâce la noi baladă, aici aud şi prin cărţi am văzut că li să 
zâce aşa!”) Aşadar, cel puţin în satul Vârf din zona Timocului, şi în- 
deosebi în cazul lăutarului nostru, termenul tradiţional e nu numai 
preponderent, ci de-a dreptul exclusiv uzual (deşi termenul cărtu- 
răresc nu-i e total necunoscut). Acest simplu fapt e o dovadă impli- 
cită, semnificativă, a însuşi caracterului vădit conservativ al zonei 
timocene ca arie folclorică marginală şi oricum izolată, relativ 
închisă (faţă de circuitul curent, şi cu o mai largă deschidere, al fol- 
clorului din domeniul nord-dunărean; unde termenul cărturăresc 
de baladă, introdus de scriitorii europenizanţi ai generaţiei de la 

1848, a ajuns să fie, totuşi, astăzi, destul de bine cunoscut şi folosit, 
uneori cu deplină dezinvoltură în mediul lăutăresc şi citadin, ba 
chiar şi în rândurile ţărănimii...). 

În continuare, câteva elemente de structură specifică a genului: 
aşa-numitul „taxâm” (= preludiu instrumental, termen de prove- 
nienţă sud-orientală, „înaintea cântecului, aşa, ...o introducţie”...) 
se cheamă în Timoc TAXIM! Lăutarul timocean „explică” destul de 
limpede, şi colorat, funcţia predictivă a acestei „introducţii”: ca 
semnal, oarecum convenţional, spre atenţionarea şi sensibilizarea 
publicului ascultător pentru cele ce urmează; lăutarul relatează 
evocând foarte sugestiv comportamentul tradiţional al mesenilor, 
ba chiar atmosfera oarecum solemnă, de ambianţă potrivită „mo- 
mentului” ascultării unui cântec bătrânesc, pentru care „taximul” e 
un fel de exordiu pregătitor şi de intrare în „atmosfera” de relativă 
încordare, de tensiune narativă proprie eposului. Atenţia e desigur 
necesară spre a urmări cu folos „firul” naraţiunii, ascultătorul lăsân- 
du-se aievea antrenat de mirajul „poveştii” cântate şi meşteşugit 
rotunjite de menestrel... Aceasta depinde desigur în cea mai mare 
măsură de însăşi personalitatea cântăreţului, de talentul nativ şi de 
însuşirea rnăiestriei stilului specific tradiţional de depănare a cân- 
tecului bătrânesc. Păstrând proporţiile, explicaţiile lăutarului evocă 
parcă aidoma atmosfera de atenţie încordată cu care... curtenii 
cartaginezi din preajria Didonei se pregătesc să asculte povestea 
dureroasă a troianului pater Aeneas: Conticuere omnes intentique ora 
tenebaut. ..10 Să reamintim pitoreasca explicaţie descriptivă din chiar 
cuvintele lăutarului: „Înaintea cântecului, aşa, să face o introducţie. 
Aia este TAXIM. Aşa i-am auzât pe-ai bătrâni, ş-am făcu' şi io. 
Oaminii bea, mănâncă lumea. Cân' pornes' să cânt din gură nu mai 
mănâncă, atuncea stau ş-ascultă. N-auz” muscă! Adică auz” musca 
cân' zbîrnăie... cu atenție mare ascultă“. (Şi, referindu-se la cadrul 
obişnuit de cântare a «posului: punctat, în continuare, de interludii 
instrumentale, pentru odihnirea glasului, dar și ca moment de răgaz, 
util cântăreţului pentru recapitularea mentală a „acţiunii” şi pregă- 
tirea spre cepănarea următorului moment narativ; iar ascultătoru- 
lui, pentru fixarea recapitulativă a celor de până aici şi sporirea 
interesului, „aşteptarea” însetată pentru ascultare a motivului na- 
rativ următor... Sau, mai simplu, zice lăutarul: „Ca să mai 'odinesc 
dir gură, mai fac dir lăută...”) 





10 Cf. Vergiliu, Eneida, II, 1. 

Chestionarul precizează apoi absenţa, în zona timoceană, a unor 
termeni specific lăutăreşti, precum: riturnelă, vivart, utilizaţi pe 
alocuri în zona nord-danubiană pentru interludiile instrumentale. 
(„Nu s-a auzât, nu!”); după cum nu se cunoaşte nici vreo anume 
denumire pentru finalul cântecului - „închinarea” („Fârşirea cân- 
tecului nu să lumeşte nimic!”). Toate cele de mai sus denotă astfel 
relativa sărăcie a terminologiei locale faţă de aceea a cântecului 
bătrânesc „clasic” din Oltenia şi Muntenia. 

În continuare, se precizează (se enumeră) prilejurile fireşti în 
care apare obişnuit cântarea eposului („La toate praznicile, cân' să 
face petrecere...” — ceea ce denotă prezenţa încă destul de largă, şi 
deci vitalitatea îndeajuns de viguroasă şi persistentă a cântecului 
bătrânesc la timoceni: „La nuntă, cân' s-a aşezat de-a vinit du p'in 
sat, d'i la dooşpe-n colo. Şi la botează, la vesălii, la icramuri, la 
slobozitu fântânilor...”). Aceasta dovedeşte, implicit, posibilitatea 
de a culege încă din zonă, până în zilele noastre, „variante” bine 
păstrate, de felul celor notate în culegerile anterioare (până în anii 
'30)... Faptul explică, de asemenea, însăşi calitatea remarcabilă a 
variantelor înregistrate de la N.Gh. Vaitiş, bogăţia repertoriului, 
expresivitatea şi calitatea tipică a stilului său tradiţional; extensiunea 
neobişnuită a unora dintre variantele sale derivă, desigur, tocmai 
din deprinderea de a performa încă destul de frecvent atare cântece 
în mediul şi la atâtea prilejuri obişnuite de cântare... 

De altfel, insistând asupra aspectului frecvenței actuale (Astăzi?), 
răspunsul lăutarului este peremptoriu şi stăruitor: „Să cântă, să 
cântă, să cântă!! Aştea nu să pierd niciodată. Omu să pierde, da' 
astea nu să pierd! La fel să cântă şi astăzi, la bătrâni”... Izbucnirea 
sa oarecum năvalnică denotă desigur mai mult deprinderea, pro- 
pria plăcere şi obişnuinţa sa de a intona deseori cântece bătrâneşti. 
Cât despre perenitatea eposului, atât de apodictic subliniată în acest 
răspuns, se cuvine să păstrăm cuvenita rezervă, reamintindu-ne, 
comparativ, cele oarecum mai plauzibil afirmate în Fişa de informator! 
(...Interesul vizibil scăzut al tinerei generaţii — cântăreţi şi ascultă- 
tori — pentru cântecul bătrânesc: „Pi la noi, acu' p'in toate zatele, 
tânăr de vro 25 de ani care să ştie cântece vechi ru mai ieste. Aşa, 
ca mine, să le cânte, nu mai sânt. Copiii nu prea au mai apucat calea 
asta. Nici p“in alte sate. [...] Lăutari tineri care să ştie cântece vechi 
nu prea sânt! [...] Păi miie, sigur, mi să cer cântecele bătrâneşti. Ştie 
lumea că le ştiu. Nuntaşii le cer. Şi bătrâni, şi ăia pe la vreo 30 de ani. 

lei mai cunosc cântecele mele, dar mai tinerii nu. (...] Toate cânte- 
cele bătrâneşti să pierd. [...] Nu mai au interes pentru cele vechi. 
Per ieu, per şi cântecele mele!” etc.) 
continuare, stăruind încă asupra problemei „circulaţiei“, 
chestionarul pivotează asupra comportamentului (activ /pasiv) al 
grupului de ascultători: cine are iniţiativa — meseanul, sau cântecul 
bătrânesc apare din propriu impuls lăutăresc? Aşadar, Cine cere?: 
„Oamini care sânt mai în vârste”. (În chip firesc, şi în zona timo- 
ceană cântecul bătrânesc e mai ales apanajul vârstnicilor.) Dar cum 
se comportă tinerii? „Tinerii nu ştie ce să ceară. Sânt interesanţ; şi 
iei, de-ascultă.” (Comportamentul lor înclină vădit spre pasivitate!) 
Cât despre iniţiativa lăutarului, „Altă dată zice: «Pe care vrei dum- 
neata!»”. Chestionarul insistă şi în ce priveşte rolul femeilor-ascul- 
tătoare: „Ascultă şi iele cu bărbaţii. Sânt altili de cere: pe Veta; pe 
Dănuţă... Cer şi iele. Pe Veta le place mult...” (este vorba, fireşte, de 
subiecte narative în care „rolul” personajelor feminine apar2 pre- 
ponderent). Interesul ascultătoarelor-femei se îndreaptă, aşa cum 
se vede, mai ales spre repertoriul tematicii „familiale“: „păţania” 
eroinei-feminine trezeşte interesul pentru tragerea de învăţăminte, 
învederând rolul catartic şi preponderent-moralizator al cântecelor 
din repertoriul „baladei familiale” ca exemplu etic, modelator al 
moravurilor... (Informaţia se cuvine corelată cu cea din Fişa de 
informator, unde lăutarul menţiona: „Sânt femei pi la noi care ştiu 
cântece bătrâneşti ca ale mele. Le-au prins de la noi”...) 
Chestionarul se referă apoi la problema legăturii (strânse sau 
laxe) între text şi melodie. Răspunsul lui N.Gh. Vaitiş arată fără 
zăbavă că în repertoriul său „Fieşcare cântec ie cu glasu lui şi cu vor- 
bili lui”. S-ar părea deci că melosul local e încă bogat şi bine indi- 
vidualizat. Se ştie că în folclorul nord-dunărean unul dintre semnele 
specifice ale dezagregării eposului este, între altele, tocmai procesul 
de sărăcire a laturii melodice; e cunoscută tendinţa de „ciclizare” 
tematică a repertoriului muzical, când, spre pildă, mai multe balade 
din „ciclul dunărean” sau din subiectele novăceşti se cântă, pe plan 
local sau zonal, pe aceeaşi melodie. Vitalitatea repertoriului muzical 
al cântecului bătrânesc în „concepţia” lui N.Gh. Vaitiş răzbate în 
exclamarea semnificativă: „Atunci ala ie lăutar, care cântă 2-3 cân- 
De asemenea, referitor la „stilul” muzical al baladei timocene, 
şi cu referire la problema legăturii text-melodie, întrebat asupra 
existenţei pasajelor sau momentelor de recitativ-parlato, N.Gh. Vai- 

tiş precizează tranşant: „Nu, nu, nu ie la noi!” Cu toate acestea, pe 
parcursul operaţiunii de transcriere a repertoriului înregistrat de la 
N.Gh. Vaitiş se ivesc, totuşi, sponte sua, unele rarisime „momente“ 
de lunecare în exprimare parlato; rolul de subliniere expresivă a 
momentului narativ prin contrastul sonor cu contextul preponde- 
rent desfăşurat în recitativ melodic e bine cunoscut din cercetarea 
specificului stilisticii oralităţii...11 

Intenţionând a sonda mai adânc în arcanele problemei „circu- 
laţiei”, chestionarul stăruie asupra mecanismului procesului de 
transmitere a cântecului bătrânesc. Răspunsul lui N.Gh. Vaitiş este 
deplin edificator: preluarea se face mai ales în chip oral şi nemijlocit; 
se începe cu „învăţarea” textului, în această privinţă apărând, une- 
ori, şi calea memorării prin scris-citit cu menţiunea că modalitatea 
preluării orale formează totuşi regula („Di la unu pân' la altu. Dacă 
vreau să-nvăţ un cântec, mă duc şi mi-l povesteşte, din poieziie. 
Dacă io sân! tare de cap (!), l-am loat! Pe-altu-l iei şi-l scrii... Şi dupe 
cartiie, ca lecţiia. Nu prea dupe carte, mai mult aşa, din ascultat!”). 

Tatonând problema „creaţiei”, a apariţiei accidentale şi a înjghe- 
bării de noi cântece epice, în răspunsul său la chestionar N.Gh. Vaitiş 
relatează desluşit împrejurările cazului concret în care a ticluit o 
însăilare de jurnal oral. „Creaţia“ ocazională respectivă s-a bucurat 
- cum se întâmplă şi aiurea — de o bună primire, supraviețuind mo- 
mentului funerar, trezind în continuare interesul ascultătorilor, deci 
reiterarea în diverse noi prilejuri. „Textul” era o relatare combinând 
„documentarea“ asupra faptului concret, devenit subiect narativ (!), 
cu elemente de inventivitate (pentru încadrarea şi asimilarea textu- 
lui prin elemente de recuzită — clişee motivice, versuri „călătoare” 
şi alte procedee narative din stilul specific tradiţional...), „întâmpla- 
rea” transpusă în versuri devenind astfel text narativ, iar melodia 
adecvată izvodindu-se prin spicuirea şi combinarea... inovatoare 
de elemente şi crâmpeie motivice desprinse din cântece cunoscute... 
(„Am făcut [cântec] pentru o fomeie moartă la autobuz. leste fo trii 
ani. Îl cântam la lume, la nunț'. Mi-l cere. A vinit iei şi mi-a spus. lo 
am pus di la mine şi l-am făcut. Mi-a plătit. Să cântă ş-acu': Nevastă 
din Răchiniță, Neda... [Melodia?] Di la mine, di pi la altele. Iei di la 
cântecu ăsta, adunătură, di la ăla. Însă are o ţâră schimbare...”). 


11 Cf. ALL. Amzulescu, Cântecul nostru bătrânesc, Bucureşti, Editura Minerva, 1986, 
pp. 255-288 passim; Adrian Vicol, „Recitativul parlato în cântecele epice româneşti“, 
în Revista de Etnografie şi Folclor, 21 (1976), nr. 1, pp. 21-37. 

O întrebare — necesară — şi răspunsul corespunzător al lăutaru- 
lui se referă destul de expeditiv, dar cu generoasă îngăduinţă critică, 
la modul în care ţăranii-„amatori” se încumetă uneori să abordeze 
şi ei cântecul epic („Cântă, cântă. Ştiu, însă nu cum putem noi. Fără 
istrument!”). Răspunsul accentuează pe drept cuvânt contribuţia 
pe care latura instrumentală o aduce, de fapt, la rotunjirea stilistică 
a cântecului bătrânesc. Lăutarul subliniază astfel, implicit, că rolul 
istoric, şi estetic, al cântăreţului profesionist este, desigur, determinant 
în exercitarea, în apariţia, înflorirea şi perpetuarea celei mai bune 
tradiții a eposului... 

Solicitându-i-se exprimarea unor „preferinţe“ repertoriale, 
răspunsul lăutarului dezvăluie o problemă de „gust“ estetic, de va- 
riabilitate a înclinaţiei cu arătarea motivaţiei aleatorice, din raţiuni 
temperamentale şi de mentalitate („leu ţân la Iovan bogatu, şi la Vidu. 
Aşa mi-e drag mie! Vorbe frumoase, interesante! Şi la lume le place. 
Unu una, altu alta...”). Preferinţa exprimată pentru anume subiecte 
va trebui să ne atragă atenţia corespunzătoare pentru aprecierea 
calităţii artistice a înregistrării variantelor respective. (Şi într-adevăr, 
Iovan bogatu şi Vidu țăreanu constituie, calitativ, adevărate momente 
de vârf ale patosului narativ propriu lăutarului N.Gh. Vaitiş. Am- 
ploarea naraţiunii cântate, inflexiunile vocii cu accente emotive va- 
riabile în funcţie de evoluţia tramei narative dovedesc participarea 
vie a cântăreţului la însăşi desfăşurarea naraţiunii, prin anume sub- 
linieri expresive de admiraţie, adversitate sau compasiune faţă de 
erou sau celelalte personaje implicate în contextul cântecului epic...) 

Mai departe, câteva precizări conceptuale binevenite şi utile 
privind unii termeni specifici domeniului eposului cântat: voinic, 
haiduc, hoț, hoțoman... 

Finalul chestionarului insistă spre dezvăluirea autoanalitică 
prin mărturia ad-hoc a stadiului mentalităţii în cazul concret al inter- 
pretului. N.Gh. Vaitiş explică şi se explică. Credibilitatea pe care el 
o acordă textului narativ este nestrămutată, chiar dacă lăutarul ad- 
mite — şi înţelege! — posibilitatea, şi chiar necesitatea, imixtiunii 
imaginaţiei: „este tot adăvărat! Poate să mai fie ceva pus di la lăutari, 
să-mpodobească. S-a făcut, dupe fapte, şi cânticele... Poate să mai 
împodobească ceva, însă ie adăvărat!” Imixtiunea imaginarului în rea- 
litatea faptică e, mai departe, mult atenuată, încrederea în realismul 
„faptului narat” devenit text narativ e demonstrativ ilustrată de o... 
ciudată păţanie - tipică domeniului oralităţii! — în care relatarea face 

casă bună cu fantezia, veracitatea şi credibilitatea naraţiei rămânând 
neştirbite. Întrebat ce crede, exempli gratia... despre zâne, lăutarul 
irumpe exploziv-afirmativ, căutând o vagă motivaţie prin transfera- 
rea realului în „trecut“. Dimensiunea acestui „trecut” e însă foarte 
relativă, căci N.Gh. Vaitiş se grăbeşte să relateze fără înconjur, suc- 
cint, o „păţanie” ce nu poate fi tăgăduită de vreme ce e o întâmplare 
ivită chiar bunicului său... („[Cu zânele?] Tot adăvărat! Atunci a 
fost, din bătrâneaţă... Bunicu meu mi-a spus, atunci, în vreme. S-a 
dus cu caru la Dii şi cân' vine acasă, să suie doo insă-n car. În capu 
satului s-a dat jos — «Noi sântem ciumili! Ne ducem la cutare!...» 
Dimineaţa găsăşte pe ăia morţ'”!”) 

Fervoarea exerciţiului maieutic cu notația obiectivă a răspun- 
sului, sistematic călăuzit de „chestionarul” specializat — una dintre 
satisfacţiile cele mai subtile ale cercetării folclorice! — asigură, în con- 
tinuare, de pildă cadrul aperceptiv pentru desfăşurarea esenței actu- 
lui critic-folcloristic: cercetarea concentrată a repertoriului şi stilului, 
constituind țelul final spre împlinirea portretului monografic al 
cântăreţului epic. După cele liber şi prozaic „spuse“ de lăutar, să 
vedem ce ne poate spune până la capăt privirea analitică şi sintetică 
a însuşi „materialului” artistic al cântecelor, când, după culegerea 
de acum un sfert de veac, operaţia de transcriere a înfăptuit trans- 
punerea minuțioasă a „oralităţii” în text scris! 


REPERTORIU: În cele şase zile (13-18 mai 1967) cât lăutarul 
timocean a putut zăbovi în Bucureşti, s-au înregistrat în studioul 
Institutului de Etnografie şi Folclor 28 de cântece bătrâneşti integral 
cântate, totalizând 16 ore, 5' şi 30”. (Îndreptându-ne din capul locu- 
lui atenţia asupra acestui gen de cântec, nu a rămas tir-p pentru a 
înregistra decât cu totul din treacăt, într-un sondaj foarte superfi- 
cial, încă: 26 de melodii de jocuri timocene, o doină, un cântec din 
repertoriul nunţii, un cântec instrumental din repertoriul funebru, 
o paparudă şi un cântec propriu-zis). Am intenţionat, de fapt, cule- 
gerea exhaustivă a repertoriului epic (epuizarea repertoriului fiind, 
metodologic, una dintre cerinţele principale ale unei cercetări temei- 
nice)...12 Cu toate acestea, Fişa de repertoriu (î. 26756), după enume- 
rarea pieselor înregistrate, notează (pag. 2): „rest de cules, cel puţin 
9 piese” (arătându-se titlurile respective), cu menţiunea finală: „De 


12 Cf. O. Bârlea, Metoda de culegere a folclorului, Bucureşti, Editura pentru Literatură, 
1969, pp. 27, 29, 74-78. 

reluat, în octombrie, problema repertoriului”, dorinţă ce a rămas, 
din nefericire, pentru totdeauna în suspensie... Situaţia aceasta se 
încadrează în... riscurile proprii oricărei cercetări folcloristice, oricât 
de temeinică şi minuțioasă! (Există mai totdeauna impedimente şi 
motivații care, împotrivindu-se principiului exhaustivităţii, fac ca 
„opera orală” ce poate fi supusă în cele din urmă studiului propriu-zis 
să se limiteze, rezonabil, la ceea ce a fost efectiv cules, o parte oare- 
care din repertoriu rămânând pentru totdeauna pierdută în para- 
disul ideal al cerinţelor riguros metodologice şi al bunelor intenţii. 
Se adevereşte astfel şi aici că de multe ori... nu e cum vrea omul, ci 
e cum dă Domnul; sau chiar Tra îl dire ed il fare, c'e di mezzo il mare!) 

Cele 28 de cântece bătrâneşti culese constituie, oricum, cel puţin 
2/3 din repertoriul lui N.Gh. Vaitiş, ceea ce asigură negreşit o bază 
substanţială, totuşi cvasi-exhaustivă, pentru considerarea „critică”, 
monografică, a operei orale a lăutarului timocean (material îndes- 
tulător atât pentru profilul monografic al cântăreţului, cât şi pentru 
o seamă de consideraţii destul de bine întemeiate privind, în genere, 
eposul timocean). 

Deşi aspectul cantitativ e un criteriu mai puţin esenţial, în acest 
caz sunt, totuşi, relevante încă următoarele observaţii: 

Mai întâi, comparativ cu repertoriul înregistrat în Arhiva 
Institutului de Etnografie şi Folclor al altor lăutari, prin cele 28 de 
cântece bătrâneşti efectiv culese de la N.Gh. Vaitiş (mg. 3205-3230), 
acesta se situează cu certitudine în rândul celor mai de seamă lăutari 
cunoscuţi; îndată după Marin Dorcea, ţăran-lăutar originar din Ciu- 
perceni - Teleorman, de la care regretatul O. Bârlea a izbutit să cu- 
leagă, între î7 şi 20 iulie 1962, 51 de piese (mg. 2190-2220); şi Lache 
Găzaru, lăutar din Desa - Dolj, de la care am cules, experimental, în 
zilele de 11-17 februarie 1961, 41 de piese (mg. 1801-1820) (după o 
primă încercare, mai puţin izbutită, cu zece ani înainte — cea dintâi 
culegere integrală de cântece bătrâneşti pe bandă de magnetofon în 
cadrul AIEF, mg. 14-25, din 22 februarie 1951!). Dacă ţinem seama 
şi de cele încă 9 piese rămase a fi imprimate în toamnă, lăutarul 
timocean ar însuma chiar 37 de piese. 

Se cuvine însă îndată subliniat că N.Gh. Vaitiş trebuie consi- 
derat neîntrecut de nici un alt purtător cunoscut de cântec bătrânesc 
prin extensiunea cu totul neobişnuită a variantelor sale. Într-adevăr, 
în cursul numeroaselor noastre cercetări de teren, am avut deseori 
prilejul ca, pentru a sublinia, admirativ, valoarea deosebită a unora 

dintre maeştrii lăutari de odinioară, să ni se spună — în chip desigur 
exagerat! — despre cutare bătrân cântăreţ că acesta putea ţine masa 
mare de nuntă o noapte întreagă, până în zori, cu un singur cântec! 
Îndelungata noastră experienţă practică dovedeşte însă că, ţinând 
seama de toate înregistrările realizate în cursul vremii (şi îndeosebi 
după anul 1951, de când utilizarea magnetofonului a făcut posibilă 
imprimarea integral cântată a repertoriului celor mai valoroşi deţină- 
tori ai cântecului epic), abia în rarisime cazuri s-au ivit cântece bă- 
trâneşti cu o extensiune maximă în jur de 30-40 de minute; majori- 
tatea celor mai bune variante înregistrate se limitează, totuşi, în jur 
de 10-15 minute. De aceea putem menţiona, fără a exagera, ca o 
însuşire excepţională a lăutarului timocean N.Gh. Vaitiş, faptul că 
majoritatea variantelor sale de cântece bătrâneşti se desfăşoară în 
jur de 30”; ba încă, patru variante se apropie de o oră, iar unul din- 
tre cântece se extinde la 62“, după cum urmează: Mizâlcuţa (51'30"); 
Stoian bulibaşa (53'); Rădoinea (55'10"), Arghiu crăişoru (56'45'"); lovan 
bogatu (62')... Aceasta e din capul locului şi prin sine însăşi dovada 
că N.Gh. Vaitiş este, fără îndoială, un cântăreţ cu adevărat excep- 
ţional, un veritabil şi neîntrecut rapsod. Extensiunea neobişnuită a 
variantelor sale se explică înainte de toate prin exercitarea constan- 
tă, cu deosebită măiestrie, a însuşi patosului tipic narativ, tendinţa 
semnificativă, organic-structurală, a „textului” epic fiind compati- 
bilă, conjugându-se spontan şi oarecum derivând în chip firesc din 
utilizarea hiperbolei, atât ca expresie poetică propriu-zisă, cât şi ca 
o însuşire de căpătâi a „formei” cântecului narativ, în care nu con- 
centrarea (apanajul liricii), ci tocmai extensiunea, pletoi:că, până la 
saţietate, printr-o seamă de mijloace şi procedee specifice, o anume 
exaltare febrilă, exacerbarea metodică şi programatică se arată drept 
caracteristici proprii şi definitorii, necesare tocmai în slujba şi sub 
semnul nevoii funciare de îngroşare a conţinutului narativ... Am- 
ploarea şi amplificarea formează astfel trăsătura fundamentală, cea 
mai frapantă, a mai tuturor variantelor de cântece bătrâneşti înre- 
gistrate prin efortul exemplar al lăutarului timocean în cele numai 
şase zile cât a putut rămâne în Bucureşti, cântând fără răgaz la... 
microfonul frigid (!) al studioului IEF — rupt şi atât de departe de 
căldura firesc stimulatoare din mediul nativ al ascultătorilor săi de 
acasă... 

O explicaţie tot atât de plauzibilă, istorico-geografică, pentru 
această extensiune sistematică a „formei” cântecelor bătrâneşti 

culese de la N.Gh. Vaitiş ar putea consta în stadiul prin definiție con- 
servativ al zonei etnofolclorice timocene, ca arie laterală, marginală, 
a folclorului românesc. S-ar putea spune că, în folclorul zonei timo- 
cene, cântecul bătrânesc s-a păstrat parcă aievea neschimbat, men- 
ţinându-se în chip firesc, stilistic, oarecum mai aproape de însăşi 
puritatea izvorului socio-cultural, al obârşiei şi al statutului său de 
cântec vechi, cântec al vremurilor de odinioară... Atât din expresia 
sa stilistică poetico-muzicală, din stângăcia unei anume imperfec- 
ţiuni şi insuficiențe evolutive a graiului, cât şi din coerenţa arhaică 
a întregii ambianţe şi atmosfere umane şi istorico-culturale revo- 
lute se degajă şi stăruie constant în cântecul bătrânesc timocean un 
anume farmec narativ frust şi vetust, adânc saturat de o inefabilă 
candoare şi naivitate aurorală de început de lume..., semn implicit 
parcă al unei anume pofte şi sete nesăţioase, specifică spiritului 
arhaic al oralităţii unui mediu patriarhal, gata oricând de a asculta 
şi a reasculta, pe îndelete şi neobosit, ori de câte ori se iveşte prilejul, 
ceea ce zice (şi iarăşi zice) a nu ştiu câta oară cântecul bătrânesc — 
mesager atât de binecunoscut al unei lumi de mult ştiute, şi oglindă 
vie a „gustului“ şi mentalităţii încă pe deplin arhaic-ţărăneşti... 

Dincolo de acest elan oarecum romantic-evocator (!), strict 
obiectiv privind lucrurile, distribuţia tematico-tipologică a reperto- 
riului cântecelor lui N.Gh. Vaitiş se desfăşoară astfel (prin referire 
la înserierea tipologică propusă în forma finală din volumele „Co- 
lecţiei Naţionale de Folclor” — Cântecul epic eroic, Editura Academiei, 
1981, şi Balada familială, Editura Academiei, 1983): 


EPOS EROIC 

E 7 Antofică (mg. 3223 b + 3224 a) 29' 30” 
E 13 Mizâlcuţa (mg. 3219 b + 3220 a) 51' 30” 
E 20 Arghiu crăişoru (mg. 3209 c + 3210) 56' 45" 
E 29.1] Novac (mg. 3207 b + 3208 a) 35 

E 37 Doiecin bolnavu (mg. 3228) 39157 
E41 Stănislav (mg. 3218 b + 3219 a) 46 

E 63 Stoian bulibașa (mg. 3224 b + 3225 a) 53 

E 64 Vidu țăreanu (mg. 3221 c + 3222 a) 29' 40” 
E 65 Rădoiță (mg. 3225 b + 3226 a) 28' 30” 
E 93 Pătru Făt-Frumos (mg. 3229 c + 3230 a) 25" 45” 
E 99 Călin, sărdar Călin (mg. 3227 a) 34' 30” 
E 172 Stan din Bărăgan (mg. 3223 a) 31“ 10” 
E 177 Zdrelea (mg. 3216 b + 3217 a) 49' 40” 

BALADA FAMILIALĂ 


F6 Voichița (mg. 3222 b) 
F 13 Bela Petcana (mg. 3220 b + 3221 a) 
F 14 Rădoinea (mg. 3211 b + 3212) 
(E 141) Sărăcelu (mg. 3205 a) 
(E 142) Ovreoaica (mg. 3209 b) 
(E 143) Iovan lovancea (mg. 3214) 
(FE 144) Raiul (mg. 3206 a) 
(F 145) Sfântu Pătru (mg. 3206 b + 3207 a) 
F 43 Iovan bogatu (mg. 3215 + 3216 a) 
F 76 Dediu Vistieriu (mg. 3208 b + 3209 a) 
F 93.1 lenciu (mg. 3230 b) 
F 147 Dinu, om sărac (mg. 3211 a) 
F 153 Stoican (mg. 3229 a) 
F 155 Dănuţă (mg. 3226 b) 
F 167 Ursătorile (mg. 3217 b + 3218 a) 
i A 
Eposul eroic 
E 68 Stoian Stângă 
E 69 Pătru di la Izvor 
E 85 Corbea 
E 88 Miu haiducul 
Bălada ismailial 
F 133 Moştean bătrân 
F 135 Pătru din Rabova 
F 148 Tudor Zăvălaş 
Veta 
Călin din Bucovăţ 


Rezultă astfel că repertoriul cântecului bătrânesc practicat de 
N.Gh. Vaitiş, totalizând 16 h 5'30", cuprinde 13 titluri din categoria 
eposului eroic (cu 8 h 30'15”' timp de desfăşurare) şi 15 titluri din ba- 
lada familială (cu o durată de desfăşurare de 7 h 35'15"). 


30 
30' 40” 
55' 10” 
24 
19 30” 
24 
23' 30” 
37' 30” 
62' 
30' 30” 
22 
29 10” 
24' 30” 
17' 45” 
25 


În privirea de ansamblu, distribuţia tipologiei repertoriului 


manifestă o uşoară preponderență a tematicii familiale (13 Eroice / 
15 Familiale), dar prin durata desfăşurării apare o compensare, răs- 


turnând acest raport: E 8h 30' /F7h 35"). 

De remarcat că proporţia tipologică se păstrează oarecum con- 
stant şi în cazul tematicii rămase neînregistrată: 4 E / 5F... 
considerarea globală a duratei, explicaţia raportului E 13 — 
piese cu durata 8 h 30” / F 15 - piese cu durata de 7 h 35' rezultă și 
din faptul că în repertoriul categoriei Eroice se află cel puţin 5 titluri 
cu o durată de desfăşurare de peste 40” (între Familiale apar numai 
2 titluri cu o lungă extensiune, respectiv 55' şi 62')... Toate aceste 
„cifre” constituie semne dobândind o anume relevanţă în ceea ce 
am putea numi... naratometrie — direcţie originală a cercetării româ- 
neşti sub aspectul narativității cântecului bătrânesc, inaugurată în 
capitolul XI al lucrării regretatului Adrian Fochi, Cântecul epic tradi- 
țional al românilor, Bucureşti, Editura Ştiinţifică şi Enciclopedică, 
1985, pp. 385-409, lucru care a trecut până acum cu totul neobservat! 

De altfel, cele de mai sus constituie, implicit, noi elemente, con- 
crete şi palpabile, care trebuie corelate şi privite în conspectul con- 
sideraţiilor principiale explicative despre extensiune (amploarea, 
amplificarea - înţelese prin prisma patosului narativ şi a rolului 
caracteristic şi definitoriu al hiperbolei) în creaţia şi persistenţa epo- 
sului tradiţional-oral în folclorul timocean, parcă mai aproape de 
atmosfera şi spiritul arhaic al izvorului său... 

O atenţie aparte trebuie în continuare acordată cercetării rapor- 
tului între tematica de largă circulaţie (tipuri narative provenind din 
repertoriul nord-dunărean, atestate şi în zona timoceană prin ana- 
liza repertoriului lui N.Gh. Vaitiş) şi existenţa unor tipuri locale pro- 
prii (cu circulaţie exclusivă) în folclorul zonei timocene. 

În această privinţă, aproape toate cele 13 tipuri din categoria 
eposului eroic (cu o singură excepţie) sunt cântece bătrâneşti atestate 
în folclorul nord-dunărean, cu următoarele menţiuni: 

- Numai tipul E 20 Arghiu crăişoru (creaţie remarcabilă de genul 
unui basm versificat) aparţine exclusiv repertoriului timocean; 

- Tipurile E 63 Stoian bulibaşa şi E 64 Vidu țăreanu, creaţii pro- 
prii şi specifice zonei sud-dunărene, au pătruns, sporadic atestate, 
şi în nordul Dunării; 

— Apare pentru întâia dată atestat şi în sudul Dunării tipul 99 
Călin, sărdar Călin (= balada olteană a clăcaşului răzvrătit, mai 
cunoscută sub titlul Ion ă! Mare), provenind dintr-un „jurnal oral” 
creat în anul 1832, în zona Poiana Mare / Pleniţa — Dolj):2. 


13 Cf. Al.l. Amzulescu, lon d! Mare, Balada clăcaşului răzvrătit, în volumul Cântecul 
nostru bătrânesc, pp. 166-227. 

Între cele 15 tipuri din Balada familială: 

- Numai 5 sunt piese „clasice“, cunoscute şi în nordul Dunării 
(F 6 Voichița; F 76 Dediu Vistieriul; F. 93 1 Ienciu; F 153 Stoican şi F 155 
Dănuţă); 

— Sunt creaţii cu circulaţie exclusivă în zona Timocului, tipurile: 
F 13 Bela Petcana; F 14 Rădoinea; F 43 Iovan bogatu; F 147 Dinu, om 
sărac; F 167 Ursătorile; şi Raiul (cu o singură atestare anterioară, în 
primul volum al lui Cristea Sandu Timoc, apărut la Craiova, în 1943; 
piesă exclusă însă din tipologia noastră — 1983), la care se adaugă, 
pentru întâia oară atestate în repertoriul lui N.Gh. Vaitiş: Sărăcelu; 
Ovreoaica; lovan lovancea şi Sfântu Pătru — piese care trebuie acum 
incluse în tipologia Baladei familiale, sub sigla 1415... 

Înainte de a ne referi la conţinutul narativ, cu unele necesare 
menţiuni comparative privitoare la variantele de circulaţie genera- 
lă (cunoscute şi în nordul Dunării) şi cu sublinierea unor aspecte de 
creaţie, cu relevarea unor rarităţi şi a unor — posibile — influenţe din 
folclorul bulgar, se cuvine să cercetăm, sub aspectul „circulaţiei“ 
orale a folclorului, problema izvoarelor concrete din care provin cele 
28 de tipuri ce intră în alcătuirea repertoriului de cântec bătrânesc 
al lăutarului timocean. Să urmărim, aşadar, grupând într-o privire 
sintetică, preţioasele date informative notate prin chestionarea stă- 
ruitoare (şi obositoare!) a lăutarului pe parcursul culegerii, în fişele 
de fonograme alcătuite în cazul fiecăruia din cântecele bătrâneşti în- 
registrate... (Aceste notații urmează a fi integral reproduse ca atare 
la sfârşitul fiecăruia dintre textele cântecelor bătrâneşti transcrise 
de pe banda de magnetofon.) 

(Răsfoind astăzi (după 26 de ani!) şi coroborân1 cu atenţia 
cuvenită şirul fișelor de fonogramă -— lăsând la o parte orice falsă 
modestie! — încercăm un sentiment de adâncă satisfacţie a lucrului 
cândva bine întocmit! Icoana zilelor de strădanie petrecute cu peste 
un sfert de veac în urmă alături de lăutarul timocean, în studioul 
Institutului de Etnografie şi Folclor, reînvie cu acuitate. Din fugara 
notație minuțioasă a răspunsurilor obţinute înainte sau îndată după 
încheierea înregistrării fiecărui cântec, pătrundem parcă aievea, 
abia acum, în însuși miezul circuitului viu al oralităţii satelor trans- 
dunărene... Răscolind păinjenişul apei curgătoare a amintirilor de 
o viaţă întreagă, de mult risipite în timp, în care lăutarul este silit de 
întrebările noastre să privească, treptat, parcă plutind ca prin vis, 
el smulge, himeric, din învălmăşeala faptelor şi întâmplărilor vieţii, 

mărturia vie, concretă, a nor clipe de neuitat! Astfel, treptat, revenind 
din neant, se încheagă destul de limpede colorată urma neştearsă a 
traiectoriei individuale pâlpâind luminos, ca prin farmec desprinsă 
din adâncirea — altfel insondabilă — a şuvoiului oralităţii folclorice, 
reconstituind implicit crâmpeie grăitoare din însăşi proza vieţii fol- 
clorice cotidiene a românilor din Timoc...] 

Spicuind, aşadar, şi adunând metodic laolaltă frânturi des- 
prinse din răspunsurile privind proveniența fiecăruia din cântecele 
înregistrate, se conturează, sintetic, mai întâi următoarele: ,,...le din 
vreme, din bătrâneţe, di p'in lume... Am fos” la cinşpe ani. leream 
merecliu (= avea înclinaţie). Unde auzam cântec, îl loam. Aveam 
drag!” (mg. 3205 a, Sărăcelu); „Di când am porni” să cân' cu vioara. 
Cântec din bătrâneţe” (mg. 3206 a, Raiul); „To' di la bătrâni, dom- 
nule, din bătrâneţe!” (mg. 3206 b, Sfântu Pătru); „lar din bătrâneţe; 
di la bătrâni” (mg. 3207 b, Novac); „To' din bătrâneţe, di la lăutari 
bătrâni. De când am loat lăuta să-nvăţ” (mg. 3209 c, Arghiu crăi- 
şoru); „Tot din bătrâneţe. Tot di la ăi bătrâni. Din lăutari bătrâni” 
(mg. 3214, Iovan lovancea); „lar di la bătrâni, am fos” la freo 30 de 
ani. Din lăutari” (mg. 3216 b, Zdrelea); „Di la bătrâni, gogeamite (!) di 
când am loat vioara...” (mg. 3218 b, Stănislav); „lar di la lăutari bă- 
trâni. Am fost la 25 de ani când l-am învăţat” (mg. 3219 b, Mizâl- 
cuța); „lar di la lăutari bătrâni. Di când am loat vioara” (mg. 3221 c, 
Vidu țăreanu)... Sunt tot atâtea mărturisiri mereu repetate, ca prin 
vis, fluturând ca un fum uşor străveziu, aburind din nălucirea ace- 
luiaşi gând rotit asupră-şi, într-o stereotipie halucinantă; bătrânul 
lăutar privind nostalgic — şi totuşi foarte sugestiv — prin pâcla unor 
tulburi amintiri, vechi de 40-45 de ani, fără contur desluşit... Toate 
vorbesc de vremea anilor 1925-30, când dintr-un impuls irezistibil 
a pornit („merecliu!”) pe calea lăutăriei... 

De la un cântec la altul, se ivesc însă, printre rândurile notaţiei 
spontane, unele stăruinţe tot mai lămurite, descoperind de fapt, 
câteva izvoare concrete, legate de palpabile aduceri-aminte: un unchi 
mai vârstnic...; cel puţin cinci nume de lăutari de odinioară...; o... 
„babă bătrână”!... Printre atâtea mărturii smulse din arcanele purei 
oralităţi, îşi fac loc timid şi primele semne, răzlețe, ale unui început 
de sprijin în tăria condeiului de ajutor pentru fixarea în minte a 
viersului scris...; „Di la un unchi al meu, om bătrân. leram la 25 de 
ani” (mg. 3208 b, Dediu Vistieriu); „To' din bătrâneţe, di la un unchi 
al meu, cânta frumos din gură, avea 75 de ani cân!' l-am învăţat ieu. 

Nu iera lăutar. leram cam la 20 de ani” (mg. 3211 a, Dinu, om sărac); 
„Un unchieş la noi, bătrân, din neamu meu iera, nu iera lăutar, da“ 
cânta cum ie lăutaru, moş Ghiorghie. De copil l-am învăţat, pănă n-a 
loa vioara. Cântam la petreceri, între neamuri...” (mg. 3217 b, 
Ursătorile); „lar di la unchi-meu, moş Ghiorghie, n-a foz' lăutar. Să 
fi avut ieu 20 de ani” (mg. 3222 b, Voichița); „Di la un unchi al meu, 
unchiaş bătrân. Nu lăutar! leream copil, încă nu loasăm lăuta” (mg. 
3229 a, Pătru Făt-Frumos). 

Să fie oare „unchieşul”... „nu lăutar”, „moş Ghiorghie”, rube- 
denia de la care lăutarul nostru ar fi deprins cele cinci cântece 
bătrâneşti de mai sus, „Văitiş Ghiţă Colă, 55 de ani, 1939, Vârf —- mn. 
Vidin” - cel ce apare astfel însemnat sub nr. 102 din Indice de infor- 
matori din finele volumului al doilea de folclor timocean tipărit de 
Cristea Sandu Timoc, Cântece bătrâneşti şi doine, Cuvânt înainte de 
Tudor Arghezi, Bucureşti, Editura pentru Literatură, [1967], p. 506? 
Răspunsul nu poate fi, totuşi, decât negativ! Informatorul lui Cris- 
tea Sandu, născut probabil în 1884, nu putea avea 75 de ani când 
Nicolae Gh. Vaitiş (născut în 1905) începea să înveţe lăutăria la 20- 
25 de ani (şi deci în 1925-30)! De altfel, dintre cele cinci texte cu care 
Ghiţă Colă Văitiş figurează în colecţia respectivă (nr. 57. Rădonia, 
p. 100; 61. Cuconu Pătraşcu, p. 117; 82. Radu şi tătarii, p. 184; 93. 
Busuioc haiducul, p. 220; 108. Stănuţă din Craina, p. 265), numai 
Rădoinea apare şi în repertoriul lăutarului nostru; cu menţiunea că, 
la cea mai sumară comparaţie, cele două variante sunt texte foarte 
îndepărtate; în timp ce varianta din volumul lui Cristea Sandu e un 
text de o formă cu totul schematică, trunchiată, cu o acţiu:.> mult mai 
simplă, varianta transcrisă de noi după cântecul înregistrat de la 
N.Gh. Vaitiş (mg. 3211 b) e un text amplu, cu o acţiune foarte com- 
plexă, mult dezvoltată, având un conţinut cu totul diferit, cântecul 
înregistrat de noi în 1967, de la N.Gh. Vaitiş, având o valoare artis- 
tică net superioară... (Este vorba de un subiect narativ specific timo- 
cean — F 14 —, necunoscut în circulaţia folclorului nord-dunărean.) 

În cele din urmă, din depănarea şi însăilarea acestor crâmpeie 
de amintiri fugare, ale mărturisirilor lui N.Gh. Vaitiş, prinde să se 
închege în faţa noastră, reieşind din cele 28 de fişe de fonogramă 
întocmite la culegerea cântecelor, însăşi povestea alcătuirii treptate 
a repertoriului său de cântec bătrânesc, începând cu primii săi paşi 
pe calea mult îndrăgitei lăutării... 

Să urmărim şi „filiera“ lăutărească: „Di la lăutari bătrâni, moș 
Mărinică din Negovaniţ. leream la 25 de ani” (mg. 3211, Rădoinea — de 
unde rezultă şi explicaţia pentru deosebirea atât de mare dintre cele 
două variante textuale ale acestui cântec curat timocean, despre 
care a fost vorba mai sus!...); la culegerea cântecului lovan bogatu — 
provenind, foarte probabil, dintr-un „jurnal oral”, cu ciudata evo- 
care a unor crunte descinderi de ceată hoţomană — oarecum mafio- 
tă! — pornită în umbra nopţii pe aventuroase peripeții şi senzaţio- 
nale întâmplări, pline de un răsunător interes prin referirea la „eroi“ 
înfricoşători şi isprăvi sângeroase din partea locului... - notăm: 
„Da, adăvărat! Mi-a spus Mărinică di la Negovanif, iel l-a făcut. Înainte 
de războiu ălălalt. Piste tot să cântă la noi. Tot la nunţ”, la vesălii, 
botează... Ăsta e mai socotit că ălelalte, le ştie oaminii, le ştie lumea!” 
(mg. 3215, Iovan bogatu; de unde şi explicaţia excepționalei extensiuni, 
de 62' (!), a acestui cântec, de altfel, de o valoare artistică cu totul 
mediocră, cântecul fiind mai curând de un deosebit interes docu- 
mentar pentru creaţia unor subiecte de cântece narative pur senza- 
ţionale, ivit din întâmplări reale (?), cu evident, şi durabil, interes 
localnic!...); „„...lar di la ăi bătrâni, moş Mărinică din Negovaniţ. La 
25 de ani, cân' mă-ntâlnii cu iel la slobozirea bisericii. M-a pupat, 
că-i plăcea cum cânt ieu din gură şi mi-a dat cântecu ăsta. L-am ascul- 
tat şi deodată l-am învăţat, ieream tânăr...” (mg. 3223 a, Stan din 
Bărăgan; de unde rezultă, implicit, şi „gustul” evident preferenţial 
al acestei „surse” lăutăreşti, Mărinică din Negovaniţ, îndrăgind, 
cum se vede, tematica hoţomană!!); apoi, la început uşor şovăielnic: 
„Nu ştiu de unde, di la ăi bătrâni, di la moş Mărinică din Negova- 
niţ. L-am auzit cântând la nuntă, la noi în sat. Încă nu ştiam bine cu 
vioara...” (mg. 3223 b, Antofică-a lu' Vioară); şi: „Aşa am pomenit-o, 
aşa să cântă. lar di la moş Mărinică din Negovaniţ. M-am dus spe- 
cial la iel să-l învăţ. Mi l-a spus ca poiezia şi io l-am ascultat şi l-am luat“ 
(mg. 3228, Doiecin bolnavu). 

Dar pe lângă „moş Mărinică” -— izvor preponderent —, se ivesc 
încă şi alte surse, oarecum sporadice, alcătuind filiera lăutărească 
a repertoriului lui N.Gh. Vaitiş...: „lar di la lăutari bătrâni. Am fost 
la 25 de ani când l-am învăţat. Di la Naidin lăutaru” (mg. 3219 b, 
Mizâlcuţa); „...di la unu Naidin a lu' Pârnaie, lăutar din sat di la noi. 
Din tinereţe” (mg. 3225 b, Rădoiță); „lar din lăutari bătrâni, di la 
Naidin. De când am loat vioara să cânt” (mg. 3229 a, Stoican). Este 
deci vorba de un lăutar consătean. 

În sfârşit, iată şi alte surse lăutăreşti cu totul răzlețe: „lar di la 
bătrâni, di la unu din Bălei, Colă al Zbârcii, lăutari bătrân” (mg. 3224 
b, Stoian bulibaşa); şi: „le loat di la un gânzovean, lăutar şi iel. De 
mult, poate aveam treizăj de ani” (mg. 3230 b, lenciu); „lar di la 
bătrâni, am fos” la freo 30 de ani. Din lăutari, di la unu Pătruţă al 
babii lovanii din Gânzova” (mg. 3216 b, Zdrelea). 

Ultimul lăutar numit apare drept o foarte interesantă sursă, 
vrednică de reţinut, aducând întâia atestare că balada olteană Ion Ăl 
Mare, creată în anul 1832 în zona Poiana Mare / Pleniţa, a circulat 
cu certitudine şi peste Dunăre, în folclorul românilor timoceni: „lerea un 
ţigan, Costea țâganu, lăutar din Racoviţă. Neamu lui ie de-aici din 
Rumânia. Pe-ahăla l-am auzit, când am pornit să-nvăţ cu lăuta” 
(mg. 3227 a, Călin, sărdar Călin; o foarte bună variantă, bine păstrată, 
a cântecului oltean...). 

După epuizarea surselor lăutăreşti, iată însă şi o interesantă 
informaţie despre un cântec, desigur mai potrivit pentru repertoriul 
preferat de femei: „Ăsta l-am auzit di la o babă bătrână cân' m-am 
dus să cânt la o nuntă în Deleina. A pornit ea să-l cânte sara şi l-am 
loat şi eu” (mg. 3226 b, Dănuţă). 

În sfârşit, iată şi două referiri, foarte preţioase, constituind 
mărturii certe despre unele - posibile — interferenţe cu repertoriul 
de cântec epic al bulgarilor, şi — ceea ce devine tot atât de interesant, 
arătând pe lângă modul concret în care se produce transferul unui 
cântec de la un popor la altul — mărturisirea momentului unei mo- 
deste contribuţii creatoare, o dată cu o primă tentativă de depăşire a 
oralităţii, când lăutarul foloseşte, de fapt, cartea și scrisul: „le din 
cartiie, l-am găsât într-o cartiie bulgărească şi l-am făcut ieu pe româ- 
neşte. În poieziie a fost. Cam pi la 25 de ani a fost. Di la mine l-a 
auzit, îl cântă şi alţii. Melodia ieu i-am pus, di la mine, io am ).icut-o, aşa. 
N-o ştie toţ'” (mg. 3209 b, Ovreoaica — într-adevăr un cântec cu totul 
inedit, asemănător unui basm senzaţional, neatestat în culegerile 
anterioare!). 

Şi: „Ăsta, di la unu Ghiorghie Puncev din Ciungurus, bulgar. ÎI 
cânta bulgăreşte. Aveam 30 de ani. L-am scris bulgăreşte şi la urmă 
l-am loat şi l-am făcut rumâneşte. lar pe hârtie l-am pus. Piste doo săptă- 
mâni. L-am loat, l-am învăţat. Melodia di la mine. Nu ie di la alt cântec. 
O cântă şi alţii. Să cântă, să cântă. Todeauna să cântă” (mg. 3220 b, Bela 
Petcana — este iarăşi vorba de un subiect asemănător unui basm 
senzaţional; text atestat anterior, inclus în tipologia noastră, F13). 

Mărturia lăutarului ne prilejuieşte schiţarea unui experiment, căci 
fişa de fonogramă se încheie cu această menţiune: „Obs.: La înce- 
put, taxim 6. Vezi şi fişa următoare. Este probabil impresia subiec- 
tivă a informatorului. El a auzit, poate, şi o versiune bulgară a cân- 
tecului. 1 se pare însă că el a... transpus cântecul...” 

Faptul că lăutarul începe înregistrarea cu un taxâm atât de pre- 
lung — 6' (!) — denotă că a simţit nevoia unui timp prelungit de 
gândire pentru recapitularea mentală a textului înainte de a începe 
cântecul vocal... De altfel, nevoia simțită a experimentului nostru se 
vede şi din faptul că, îndată după încheierea cântecului, am solici- 
tat lăutarului o nouă înregistrare, la care aflăm următoarele menţiuni 
în fişa de fgr. 3221 b: „Bela Petcana — melodia bulgărească; experi- 
ment. Obs.: E, de fapt, aceeaşi melodie cu precedenta, dar informa- 
torul are impresia că e vorba de cântece diferite! 0'35"...” 

Mărturisiri sugestive despre unele elanuri „creative” aflăm şi 
în fişa baladei Sărăcelu, unde lăutarul menţionează încă şi alte pre- 
ţioase elemente privind problema circulaţiei, relaţia lăutar / ascul- 
tători: „le din vreme, din bătrâneţe, di p'in lume. Încă l-am făcut ieu 
mai frumos. Sânt multe frumuşețuri care le-am făcut ieu. Toată vorba să 
să lovească [...] Să cântă la fiecare nuntă. L-a loat şi alţi di la mine. 
Când s-aude un cântec frumos!... leu l-am ascultat şi l-am loat. Unde nu 
mi-a plăcut, l-am aranjat ieu măi frumos. [Nu poate preciza.] Ultima 
dată l-am zis la botează, să fie fro trei săptămâni. Dacă place la 
lume, şi mie îm! place. Dacă nu, ce fac cu iel? Ne zgorneşte de la 
nuntă! Zbâmăie musca! La noi aşa să cântă. Numai din picioare”. 
(Ultima precizare, ciudată, privind ținuta lăutarului în timpul cântării, 
constituie răspunsul informatorului la întrebarea noastră expresă 
dacă în zona timoceană se practică un anume comportament pro- 
tocolar țărănesc, în relaţia lăutar / ţăran ascultător... Am notat în 
februarie 1961, din mărturia lăutarului Mihai Constantin, originar 
din Desa — lângă Calafat, o interesantă relatare care atestă o anume 
preţuire, protocolară, dovedind, de fapt, stima ascultătorului în faţa 
unui reputat cântăreţ, respectul datorat mai cu seamă pentru vârsta 
înaintată a lăutarului moşneag... Referindu-se, admirativ, la alţi 
lăutari, mai vârstnici, din trecut, Mihai Constantin a folosit în chip 
repetat, în timpul chestionării, formula: „Era lăutar mare! Punea 
picioru pe scaun înaintea naşului!” Cerând explicaţia cuvenită, mi s-a 
răspuns că, uneori, în semn de preţuire deosebită, lăutarul bătrân 
putea fi chemat mai aproape, în faţa naşului aşezat, împreună cu 

mirii, la locul de cinste — „capul” sau „mijlocul” mesei mari la os- 
păţul de nuntă. Naşul cerea atunci să se aducă lăutarului un scaun, 
iar lăutarului îi era îngăduit să cânte stând cu piciorul pe scaun, 
putându-şi rezema cotul mâinii stângi — cu vioara sau cobza - pe 
genunchiul piciorului... Mărturia lăutarului N.Gh. Vaitiş arată că 
acest comportament protocolar nu s-a practicat în zona timoceană.) 

O dată cu informaţiile de mai sus, explorarea fişelor de fono- 
gramă furnizează încă şi alte aspecte, ca, spre pildă, cu privire la 
prilejurile de cântare a cântecului bătrânesc. Spicuim şi în legătură 
cu aceasta următoarele: Cântecul cu conţinut apocrif, Raiul, „Să 
cântă cân' să face pomeni. Sloboade apa la Dunăre. Te duci cu lău- 
tarii cântân' până la Dunăre. Pe urmă venim acasă; cân' să pune 
masa, de să dă la cineva de pomană, atuncea să cântă Raiu. Merge 
şi la nuntă, îl cere fomeile, iele sân' mai interesante de-aşa! Plâng. 
leu îm” fac treaba mea, iele îş' fac pe-a lor...” (mg. 3206 a, Raiul). 

O mare diversitate de date, privind, în genere, „biologia” cân- 
tecului, se află risipite în răspunsurile referitoare la un cântec sau 
altul. Din însumarea lor sintetică se încheagă, tot mai deplin, tabloul 
viu, specific desfăşurării vieţii orale a cântecului bătrânesc timocean: 
prilejuri de cântare, frecvenţa unui anume cântec, cine cere cântecul / 
iniţiativa lăutarului, menţiuni despre gust, mentalitate, credinţa în 
veracitatea naraţiunii, ultima ocazie la care lăutarul a cântat cântecul 
respectiv... după cum urmează: „...Merge cântecu ăsta! Îl mânăm 
în toate părţâle. Care are voinţă, cere şi pi la nunţ'. Şi tineri, care are 
plăcere!” (mg. 3206 a, Raiul); „...la or'ce nuntă, merge-nto'dauna! 
Poate ieste 5-6 ani de cân' nu l-am cântat. Am altele şi nu le-ajung 
pe toate!...” (mg. 3206 b, Sfântu Pătru); „Ăsta-nto'dauna să cântă. 
Ăsta ie un cântec vitez, îl cere lunea imidiat! Mereu să cântă. De cân” 
am porni' să cânt cu gura!” (mg. 3207 b, Novac); „Să cântă, să cântă! 
Cân' ne ducem la nunţ' mi-l cere lumea. Cântecele ăştea nu să pierd 
la noi!” (mg. 3208 b, Dediu Vistieriu); „Să cântă, să cere, da' cum nu, 
domnule?! leste fro doi ani de cân' nu l-am cântat. Oamenii ascultă 
cu dorinţă!” (mg. 3209 c, Arghiu crăişoru); „Să cântă, dom'le, să cân- 
tă! La nunţ”, la botează...” (mg. 3211 a, Dinu, om sărac); „Să cântă. 
Toate părţâle, la botează, pi la nunţ...” (mg. 3211 b, Rădoinea); „Mer- 
ge, merge, dom'le, ş-acuma. În toate părţâle, la nunţ', la botează, la 
vesălii, în toate părţile. Poate să fie o lună de cân' nu l-am cântat” 
(mg. 3214, Iovan lovancea); „Fro doo luni, trii, di cân' nu l-am cân- 
tat” (mg. 3215, lovan bogatu); „Să cere ş-acuma tot la fel ca ălelalte. 

Exact! Da. Dacă n-ar fi, nu s-ar povesti!” (mg. 3216 b, Zărelea); „este 
frun an de când nu l-am zâs. Nu-i vine rându! Merge, merge, să 
cunoaşte, să cere, la fel ca ălelalte” (mg. 3217 b, Ursătorile); „Să cântă 
pi la nunţ”, la botează, la vesălii, la sărindare...” (mg. 3218 b, 
Stănislav); „Să cântă tot la fel ca ălelalte” (mg. 3219 b, Mizâlcuţa); „Î 
cântă la noi peste tot. Să cere, să cere. Cântecu să fie după fapte! Îsti- 
na (= adevărat, întocmai) trebuie să fie! (mg. 3221 c, Vidu țăreanu); 
„Merge, merge, dom'le. Tot la fel. La nunţ', pi la vesălii, la botează, 
la petrecere, la sărindare, la praznice cân' s-adună lumea. Poa' să 
fie mai mul! di-un an de cân' nu l-am zâs. Nu i-a venit rându. Pe 
cum să brodeşte lumea...” (mg. 3222 b, Voichiţa); „Merge, iad 
merge.. . Ăştia care sân' mai în vârste.. . Ăştea mai tineri cere.. 
(mg. 3223 a, Stan din Bărăgan); „Merge, merge, merge... Să cere... 
Cam de mult nu l-am zâs (2-3 ani). Am cântece multe, şi nu le vine 
rându. Mie toate cântecele-m' place. Care-l cere omu. Pe plăcerea 
omului. Aia fac!” (mg. 3223 b, Antofică-a lu' Vioară); „Să cântă, da. Î 
cântăm des, mi-l cere oaminii...” (mg. 3224 b, Stoian bulibaşa); „Să 
cântă mai rar, da' să cântă!” (mg. 3225 b, Rădoiță); „Să cântă. Să cere, 
care-l ştie. Să-nvaţă din om în om. Să cântă iar pe la vesălii. Dacă ie 
trist, da'-l cere!” (mg. 3226 b, Dănuţă); „este frun an şi mai bine de 
cân' nu l-am zâs. Îl cere. Însă să cere ăsta mai mult, ieste interesant! 
Le place, le place: de ciocoi, cum i-a năcăjât. L-e drag)...” (mg. 3227 
a, Călin, sărdar Călin); „Să cere, ie cunoscut. Bulgarii, nu ştiu ieu, 
poate da, la toate vesăliile” (mg. 3229 a, Stoican); „Să cântă, să cântă, 
să cântă la vesălii, la nunţ'”, la botează” (mg. 3229 c, Pătru Făt- 
Frumos); „Să cântă, să cântă, să cântă! Să râd, îj dau cu ghioldu...” 
(mg. 3230 b, lenciu). Toate cele de mai sus sunt mărturii clare despre 
viabilitatea încă puternică a cântecului bătrânesc pe plaiurile timo- 
cene, cu motivaţia, după câte se pare precumpănitoare, a plăcerii 
pricinuite şi căutate mai ales de aspectul senzaţional-nuvelistic, şi 
pentru desfăşurarea cât mai încărcată de peripeții a subiectului na- 
rativ... Gustul încă viu pentru povestit şi ascultat se dovedeşte încă 
puternic activ în mediul folcloric timocean. 

Pe lângă răspunsurile notate ca atare, se află în fişele de fono- 
gramă numeroase şi sugestive observaţii spontane ale culegătorului, 
ca spre pildă cele privind latura muzicală, legătura între text / me- 
lodie, „taximul”, „scordatura” necesară înainte de a începe un anu- 
mit cântec, probleme de „stil”. Iată, spre pildă, „obs.” la mg. 3205 a, 
Sărăcelu: „Lăutarul explică: — S-o dreg, s-o aranjez (vioara) = scor- 
datură (imprimat); la început face «introducţie», «taxim»! (Foarte 

lung) Numai ăsta taxim merge (din cauza scordaturii, mai are şi 
altele, pentru alte tonalități iniţiale)”. 

- „Obs.: Cântând instrumental, se leagănă ostentativ din umeri, 
în ritmul melodiei” (mg. 3208 b, Dediu Vistieriu); 

— „Obs.: Nu mai făcem taxim, o lom de-a dreptu. (Totuşi face, 
la cererea mea, ca la «masa mare».) S-a făcut o scurtă oprire între 
taxim şi cântec (la 1'30” aprox.)” (mg. 3211 b, Rădoinea); 

— „Obs.: La început, taxim — 6'10”'; (zice:) — Vedeţ' că la mine 
orişice cântec tot cu melodia lui! Schimbă ritmul, încetinește, accele- 
rează cu înţeles la pasajele unde e vorba de dragostea fetei pentru 
erou. Idem, la scena finală, a pedepsei” — de unde se vede că lău- 
tarul cântă cu intensă participare afectivă la desfăşurarea acţiunii... 
(mg. 3218 b, Stănislav); 

— „Milodia nu măi merge la altu, ie numai a lui!” (mg. 3221 c, 
Vidu țăreanu); 

— „Obs.: Face mai întâi o repetiție în gând, şuierând încet (cca 2')” 
(mg. 3227 a, Călin, sărdar Călin); aceasta se întâmplă şi în timpul 
cântării lui Stoican, când lăutarul se opreşte, zicând: 

— „Obs.: Stăi să stăm puţân (repetă în gând şuierând uşor)” (mg. 
3229 a, Stoican); în sfârşit, 

— „Obs.: Tuşeşte la minutul 20; e foarte obosit!” — ceea ce nu e de 
mirare după atâta efort de a cânta... (mg. 3229 c, Pătru Făt-Frumos). 

Notarea insistentă a duratei „taximului” poate explica uneori 
efortul necesar pe care lăutarul îl face pentru recapitularea mentală 
a textului narativ înainte de a începe cântarea... (cf. taxim 6' la 
începutul cântecului mg. 3211 a, Dinu, om sărac; ca şi la mg. 3218 b, 
Stănislav, menţionat mai sus). 

Toate aceste extrase, sistematic şi minuţios spicuite din cuprin- 
sul fişelor de fonogramă, contribuie în cele din urmă la pătrunderea 
pe cât posibil mai adâncă, spre desluşirea cât mai explicită a însuşi 
procesului oralității folclorice în cazul tradiţiei cântecului bătrânesc 
la românii timoceni. „Textele“ culese şi transcrise se bucură astfel 
de o foarte bogată notație informativă complementară, în străduinţa 
de a reconstitui temeinic şi de a cunoaşte întreaga ambianţă în care 
cântecul se mișcă, purtat şi readus la viaţă de personalitatea speci- 
fică a rapsodului zicător. Metodologia cercetării concrete, cu aportul 
stăruitor al laturii extrinseci, contextuale, este menită să sprijine şi să 
aducă seva vieții în completarea cercetării intrinseci a „textului” cân- 
tat tradițional-oral... 

În concluzia cercetării repertoriului, capacitatea, competenţa 
artistică excepţională a lăutarului N.Gh. Vaitiş este comparabilă 
numai cu a celuilalt mare rapsod timocean, Sâma Prunaru, de la care 
Cristea Sandu Timoc a cules, cu mijloacele şi posibilităţile vremii 
lui, 24 de texte cuprinse în prima sa colecţie, din 1943, şi 29 de texte 
în volumul din 1967. Transcrierea atentă după textul integral cântat 
şi aportul informaţiei documentare minuţios culese pentru fiecare 
cântec înregistrat constituie însă negreşit un simţitor pas înainte şi 
spre adâncirea cunoaşterii cât mai depline a tradiţiei cântecului 
bătrânesc timocean. 


Studiul monografic asupra lăutarului timocean N.Gh. Vaitiş 
ar rămâne însă lipsit de o importantă latură a cercetării dacă, după 
toate cele de mai sus, nu am adăuga şi unele consideraţii privitoare 
la stil. Este, desigur, partea cea mai anevoioasă a cercetării, nefiind 
vorba de o analiză concretă a fiecăreia dintre „variantele” înregistrate, 
ci — ceea ce este mult mai dificil — de a alcătui, de fapt, din mulţimea 
observaţiilor de detaliu asupra repertoriului, conţinutului şi formei 
„variantelor“, oarecum profilul sintetic al artei lui N.Gh. Vaitiş, re- 
liefând măiestria modului său de a cânta, felul în care rapsodul ti- 
mocean ajunge să articuleze desfăşurarea „variantelor” sale, atât în 
generalitatea schemei subiectelor, cât şi în particularitatea chipului 
său propriu de a se comporta ca vrednic zicător tradiţional localnic 
de cântec bătrânesc. 

Repetată şi în alte prilejuri, nu trebuie uitată parcă îndeosebi 
aici sublinierea expresă a unora dintre consideraţiile lui C. Brăiloiu 
(încă din primii ani ai activităţii sale), care se cuvine să ne călău- 
zească în întreg procesul culegerii şi al studiului cântecului bătrâ- 
nesc: „...afară de prea puţine genuri (oraţii, descântece), nu există 
ceea ce s-a numit «poezie populară». Există numai «cântec popu- 
lar», poezie cântată, îmbinare de sunet şi cuvânt. Versurile populare 
sunt cântate sau cel puţin legate de muzică (strigături), ba cele lirice 
neccazionale sunt numai pretext pentru cântec. Culegerea versuri- 
lor fără melodii este deci o operaţie lipsită de interes ştiinţific”14; 
după ce, în aceeaşi lucrare, încă din anul 1929, Despre folklorul mu- 
zical în cercetarea monografică, C. Brăiloiu accentuează şi principiul 
fundamental al artei orale, referindu-se la „,...condiţiile artei popu- 


14 Cf. C. Brăiloiu, Despre folklorul muzical în cercetarea monografică, în C. Brăiloiu, Opere, 
IV, Bucureşti, Editura Muzicală, 1979, p. 89. 

lare, în care producerea şi reproducerea se confundă într-o largă 
măsură şi în care execuţia este totodată interpretare şi creaţiune”15. 

Vom proceda aşadar în spiritul acestor menţiuni de teorie şi 
metodă, cu convingerea deplină că Brăiloiu exprima de asemenea 
(încă din 1928) un alt adevăr propriu folcloristicii, când afirma că 
„cercetările folklorice propăşesc numai bizuite pe scrieri mono- 
grafice cât mai amănunțite şi cu un obiectiv cât mai restrâns".16 

O primă observaţie, în deplină obiectivitate, se referă la faptul 
că toate cele 28 de cântece bătrâneşti înregistrate de la N.Gh. Vaitiş 
sunt „variante” bine rotunjite; expunerea schematică a subiectului 
ori tendinţa de trunchiere sau de „contaminare” nu se întrezăresc 
în nici unul din cântecele sale. Dimpotrivă, poate că trăsătura cea 
mai caracteristică a artei lăutarului timocean - veritabil rapsod — 
este oarecum însăşi marea, inepuizabila sa plăcere, sinceră şi vădită, 
de „a povesti” cântând... Niciodată în variantele sale nu se vede... 
graba ori tendinţa de a concentra naraţiunea; stăruința asupra ele- 
mentelor descriptive (când este nevoie de „portretul” eroului sau 
de evocarea cadrului, a locului şi împrejurărilor „acţiunii”), ca şi 
plinătatea „dialogului“ (cu reluarea întrebării în formularea răs- 
punsului...) precum şi, în genere, motivele tipice naraţiunii (cunos- 
cute din alte „variante”) nu apar niciodată prescurtate sau ciuntite, 
spre a ajunge cât mai degrabă la final! Aceasta conferă farmecul de- 
plinei naturaleţi rurale, prospețimea captivantă a cântecului narativ 
timocean al lui N.Gh. Vaitiş; este ca şi cum cântăreţul ar zice, parcă, 
de fiecare dată, un cântec nemaiauzit...; de aici decurge, implicit, şi 
amploarea remarcabilă a majorităţii „variantelor” sale (pe care am 
subliniat-o şi comentat-o în consideraţiile privind repe:toriul...). 
Această trăsătură dominantă se conjugă pe deplin cu ceea ce aş 
numi simplitatea patriarhală a zicătorului tradiţional timocean, care 
presupune o mare sinceritate, puritatea neîntinată a naivităţii celei 
mai autentice, proprie oralităţii ţărăneşti, încă neerodată sau viciată 
de... schimbarea ritmului de viaţă, cu atât mai vădit accelerat, cu cât 
ne apropiem de „spiritul” modern, al zilelor noastre. Cântecele 
bătrâneşti ale lui N.Gh. Vaitiş se desfăşoară parcă încă în ambianța 
ancestrală nealterată a vremilor de altădată (când în genere întreaga 


15 Cf. C. Brăiloiu, op. cit., p. 84. 


16 Cf. Raportul d-lui Const. Brăiloiu; datat 13.6.1928, apud G. Fira, Nunta în Vâlcea, cu 
raport-prefaţă de Constantin Brăiloiu, București, Cultura Naţională, 1928, p. 1 (volum 
din seria Academia Română, Din viața poporului român, XXXVII). 

„informaţie” circula negreşit mai greu, iar „ascultătorul” manifesta, 
el însuşi mereu însetat, plăcerea reluării pe îndelete, cu fiecare nou 
prilej, fără nici o grabă, a firului „povestirii” cântate). 

Am putea spune că, manifestând, în genere, stilul au ralenti al 
trecutului, N.Gh. Vaitiş posedă tăria „geniului narativ” de odinioa- 
ră — aceasta fiind „lumea ce gândea în basme şi vorbea în poezii” ..., 
cum zice Eminescu! 

Înregistrările fixate pe banda magnetică stau oricând mărturie 
pentru inefabilul a ceea ce înseamnă înfocatul patos narativ, mai 
ales când zicătorul „retrăieşte” uneori fierbinte, cu tot dinadinsul, 
cu întreaga sinceritate şi simplitate nativă povestea sa cântată - ca 
spre pildă în cazul atât de dureroasei patimi, neobişnuite, a eroului în 
cântecul greu blestematului Stoican (mg. 3229 a)... Dar înflăcărarea 
rapsodică a cântecului narativ răzbate mai mult sau mai puţin vizibil 
în depănarea oricăreia dintre naraţiunile cântate ale înregistrărilor 
sale! Am putea de asemenea spune că în toate cântecele lăutarului 
timocean regăsim adânc implantat fiorul tragic, fiecare dintre cân- 
tecele sale — dar îndeosebi baladele „familiale” — purtând în miezul 
lor tâlcul străveziu a ceea ce Aristotel a definit, în capitolul XIII al 
Poeticii sale drept „catharsis”. Dacă în fondul şi atmosfera cânte- 
celor grupate în rândul temelor eposului eroic predomină elementul 
vitejesc, al Luptei îndârjite a Eroului împotriva „Duşmanului” spre 
a obţine Victoria finală prin Lupta înverşunată sau Aventura eroică 
(aşa cum aceste elemente le-am definit în studiul Modelul funcțional 
al eposului eroic!7), în categoria baladelor familiale predomină aspec- 
tul caracteristic al poveştii senzaţionale. Aceeaşi mare simplitate şi 
sinceră naivitate îmbracă înţelesul desluşit al „lecţiei” catarsice, 
ascultătorul cântecului trebuind să „înveţe”, din spaima şi mila 
stârnite de patimile pricinuite de „greşeală” sau de răutatea eroului 
tragic, curățirea şi paza de suferinţele purtării asemănătoare... Lă- 
comia pedepsită o dată cu biruinţa modestiei şi cuminţeniei (Sără- 
celu); regăsirea fraţilor înstrăinaţi din copilărie (Ovreoaica); pedeap- 
sa pismei şi a geloziei înverşunate (Sfântu Pătru) sunt tot atâtea vicii 
şi greşeli omeneşti ce îşi află pedeapsa sau răscumpărarea cuvenită. 
(Povestea capătă uneori şi aspectul legendar, întâmplarea fiind, de 
pildă, prilejul sau cauza întemeierii mânăstirii Hrestagora — în cân- 
tecul Sfântu Pătru...) 


17 Cf. ALI. Amzulescu, Cântecul nostru bătrânesc, pp. 289-310. 

O categorie aparte, se pare foarte gustată în repertoriul timo- 
cean, o formează cântecele despre isprăvile crunte ale „taifei” de 
haiduci... puşi pe răzbunări sângeroase ale unor suflete înrăite de 
vechi suferinţe îndurate cândva... Ceata numeroasă adunată din 
multe sate şi legată prin aspru jurământ pătrunde pe înserate pe 
ulițele idilice şi în casele stăpânilor de odinioară; este vorba mai 
curând de crânceni şi neînfricaţi hoţomani, porniţi pe nemiloasă 
răzbunare, răspândind pretutindeni frica şi urgia (Iovan bogatu). 
(Remarcabilă este amploarea variantei timocene a isprăvilor lui... 
Zdrelea, Mărunţelu şi Cimpoieru, hoţomani valahi abia pomeniţi în 
sarbede şi sărace variante din Muntenia şi Oltenia! S-ar putea vorbi 
în acest caz de un anumit patos narativ specific, de substanţă şi 
atmosferă suburbană, cu senzaţionale travestiri prădalnice istorisite 
cu umor hoţesc...) 

Cu mult mai preţioase şi interesante - cuprinzând un fond na- 
rativ de mentalitate şi atmosferă arhaice — sunt „descinderile” în iad 
şi rai, o adevărată micro-Divină comedie cu pedepse sau cu ispăşirea 
păcatelor trecute în revistă, de esenţă pitorească şi naivitate pur 
ţărănească! (Chiar dacă începutul manifestă o certă „influenţă” a 
textelor cântecelor de stea, pomenind de „jalea lui Adam”, în cea 
mai mare şi esenţială parte a sa varianta cântării Raiului denotă un 
limpede fond arhaic de pitorească atmosferă apocrifă.) 

Arta cântăreţului narator apare de fiecare dată, ca în toate cele 
de mai sus, deplin statornicită şi maturizată prin îndelungat exer- 
ciţiu oral. Farmecul rapsodului se păstrează neştirbit, făcându-se 
mereu simţit prin însăşi ardoarea sincerităţii şi prospeţimii cânte- 
cului, chiar dacă acesta e a nu ştiu câta oară reluat... (bu încă, de 
astă dată, într-un mediu cu totul neobişnuit, în atmosfera glacială, 
„Străină” şi solitară a... „studioului”, lipsit de frenezia antrenantă 
a ascultătorilor timoceni de acasă!). 

Cântecele încep, cele mai multe, cu „taximul” — o „introducţie”, 
atât de frumos explicată şi comentată de însuşi lăutarul în cele de 
mai sus; melodie instrumentală de influenţă probabil turcească, a 
cărei execuţie se întinde în unele cazuri până la 6' (Stănislav); în care 
se disting, ciudat amestecate, crâmpeie de doină, ba chiar şi unele 
motive de cântec sau melodie de joc... (vezi, spre exemplu, iarăşi 
Stănislav, dar şi Dinu, om sărac). În acest timp, rapsodul recapitu- 
lează, probabil, cu gândul firul „acţiunii”, pregătindu-se pentru a 
începe desfăşurarea cântecului vocal. Acesta începe cel mai adesea 
cu o „formulă” simplă, foarte asemănătoare cu a poveştilor în proză, 

ca spre pildă în acest initium al cântecului (neatestat până acum în 
vechile culegeri) Sărăcelu: 


Când oi zâce iezân'eli, Pe nimin'ea nu-mi av'ea, 
Colea-n val'e-n făgeţăli lel de-acasă că pleca, 
S-au afla di-un băieţăli Argat că mi să băga, 
Sărăcel de mitiuteli, Trii ani d'e zil'e-argăţa, 
Ta-su, mă-sa i-a muriti, Şi stăpânu mi-l zgornea 
De mic sărac a uiditi. Şi nimica nu-i plătea... 


De mic săra' rămân'ea, 


Asemănarea cu începutul obişnuit al „poveştilor” e izbitoare! 
Formula e uneori concentrată în câteva versuri: 


Verd'e şi-o lălea, 

Dinu ce făcea? 

Om sărac ieria, 

Traista şi-o-ncrojna, 

De-acasă pleca, 

Nevasta-şi lăsa, 

Grea că rămânea... (Dinu, om sărac) 


Am citat aceste exordii pentru a sugera marea influenţă, incon- 
testabilă, a basmului. Există, totuşi, şi formule tipice eposului cân- 


tat, ca spre pildă: 


Când oi zâce trii masline, 
S-ascultaz”, boieri, la mine 
Să vă spun o istorie, 
Când oi zâce sâsâneli 

Să vă cânt un cânteceli, 
Când oi zâce peliniţă, 

Să vi-l cânt pe Rădoiță!... 


lată şi un caz de amestec al formulei basmului cu cea proprie 


cântecului: 


Când oi zâce trii masline, 

I-ascultaz”, nene, la mine 

Să vă spun o istoriie! 

Când oi zâce sâsâneli, 

Um băia” d'e-al tinerel: 

Ce mi s-a-ntâmplat cu ielî?... (Jenciu) 

Spre a defini rama iniţială /finală a cântecului, iată şi formula 
finală, oarecum clasică, deosebit de amplă, proprie celui mai curat 
vechi stil tradiţional: 


„„„.Mi-l ducea d'e-l îngropa Povestind întodeuna 

La loviştea creştin'ească C-oi fi lăsa” şi-eu fruna; 
Pentru să să pomen'ească Că popa cu cartiia 

L-astă cinstită d'e masă, Lasă şi iel câte una, 

La boieri ca dumneavoastră! Dară neica cu gura?!... 

Noi nu-l măi ştim d'e-atâta, Spusu-v-am cântec bătrâni, 
Da' care l-o şti măi bine Spusu-v-am cântec d'eplini 
Să mă-nveţă şi pe mine, Şi măi am fro doo-n sâni, 
Mâine să vi-l cân' măi bine, D'e-oţ' avea suflet'e bun'e 

Să trăim cu drag pe lume Şi p'e-a ălea vi le-oi spune!...” 
Şi să nu avem ruşin'e (Novac) 


Autenticitate desăvârşită, în cel mai „clasic” stil al cântecului 
bătrânesc! Nu lipsesc nici cazuri de încheiere simplă, expeditivă: 


Domnu piste ia sufla, 

Stei de piatră mi-o făcea 

Şi-acolo că rămânea, 

Doamne, d'e să pomen'ea!... (Sfântu Pătru) 


sau, şi mai aproape de tipicul basmului: 


..."Mpărat îl făcea 
Şi-acolo uidea 
De să pomenea... (Arghiu crăişoru) 


sau: 


„.„În lume pleca, 

Fată că găsa 

Şi mi-l însura, 

Nuntă că-i făcea, 

Blaga stăpânea 

Şi-acolo “mânea 

D'e să pomenea... (Dinu, om sărac) 


ori o formulă cu poantă mai concentrată: 
„„„Să căia ce mi-a făcuti 
Pe ast pustiu de pământi, 
Aici a pângărit satu, 
Da' la iad vede pe dracu!... (Raiul) 

Alteori apare şi formula „clasică“: 


„„„Mă plătii cu cântecu 

Ca lupu cu urletu, 

Lupu când îmbătrâneşte 

Dă piel'ea şi să plăteşte, 

Ia măi das” cu băutura 

Să-i măi udă moşiu gura!... (Antofică) 


Dintre formulele mediane, foarte frecvent apar: Avea, Doamne, 
ce vedea! („Când la vale să uita, / Avea, Doamne, ce vedea...” — 
Sărăcelu); sau, în schema versului de şase silabe: „Cân' să zăuita, / 
avea ce vedea...” (Arghiu crăişoru). Formula se iveşte, rarisim, cu ver- 
bul schimbat: „Sta puţân'el şi-asculta, / Avea, Doamne, ce-auza!” 
(Zdrelea) 

O mare frecvenţă dovedeşte şi formula Ba ici, măre, ba colea: 
„După loviţă să loa, / Ba ici, măre, ba colea...” (Novac); sau în cazul 
versului de şase silabe: „Să-şi cate zâna / Ba iji, ba colea...” (Arghiu) 

A treia formulă foarte frecventă este specifică pentru cântecul 
timocean: 


Num-atâta că vorbea... (Sărăcelu) 


Toate sunt stereotipii care susţin firul acţiunii, menite să dina- 
mizeze cursul desfăşurării naraţiunii. 

Dintre cele mai remarcabile versiuni ale unor formule foarte 
cunoscute, pentru anume „momente narative”, merită a fi relevate: 
portretul caricatural al Harapului (Doiecin); sau înverşunarea lovi- 
turii fatale: 


Mâneca de răsucea, 

Pe loc paloşu trăgea, 

O dată să opint'ea, 

În Cadriia-l răpeza, 

Îi loa mâna şi spata 

Şi iebânca de sub şea, 

Zău, dete ca un voinici, 
Răzmă palosu-n pământi, 
Rupsă brazdă ca d'e plugi, 
Ce n-am văzu' de cân' sânti 
Aşea brazdă de cuţâti!... (Novac), 


sau încordarea înverşunată a bătăliei în tot cursul zilei: 

Iel p'in turşi că mi-abătea, 

Tăie Vidu păn' la prânzi, 

Ce tăiere tot cu plâns; 

n Da' tăie pănă-n nam'iaz, 

Ce tăiere cu năcaz; 

n Da' tăie păn' la chindie, 

Ce tăiere cu mânie; 

Tăie Vidu şapte miie 

Da” Galbin nu să mai ştie!... (Vidu țăreanu) 


sau goana în urmărirea duşmanului: 


Afar' din oraş ieşa, 

Pintini Şargului pun'ea, 
Câmpului să d'elungea, 
Nouă 'uotară sărea (Novac) 


Merită a fi îndeosebi relevate câteva versiuni oarecum originale 


(în orice caz greu de găsit!) ale unor anume motivz, precum o deo- 
sebit de sugestivă descriere a năvălirii turceşti: 


Cân!” la vale să uita, 

Avea, Doamne, ce vedea: 

Venea oştire turcească, 

Au, câtă frunză şi iarbă, 

Venea oştire de turc 

Câtă frunză pe pământi, 

Cu trei turci ieria măi multi! (Vidu) 


sau proba puterilor calului voinicesc: 

Afar” din oraş ieşa, 

Într-un câmp când ajungea 
O porumbişte vedea, 

Foaie verde, foaie grasă 
D'e-o sută de rânduleaţă... 
Doiecin dacă vedea, 

Iote calu şi-ncerca 

Să vadă, poate ceva? 

Iote calu-şi răpeza, 

Piste porumbiş sărea 

De moţuri nu s-ajungea, 
Porumbiştea o sărea!... (Doiecin) 


Cu totul remarcabil, prin ardoarea narativă neobişnuită, este 
portretul întemniţatului (altul decât portretul clasic al lui Corbea): 


Zacu-m, măre, zacu-m, vere, 
Zace Pătru Făt-Frumosi, 

Zace la voivoda-n grosi, 

Zace Pătru Făt-Frumosi, 

Zace-n gros cu capu-n jiosî... 
Zace Pătru Frunte-Lată 

Ce haiduci ţara toată 

Şi Craiova jumătate, 
Bucureştiu-a treia parte... 

Zace Pătru la-nchisoare 

Cu alcale la picioare, 

Cu grimn'e la mâinişoare, 

Mă mir, Doamne, cum nu moare, 
Cum nu moare, cum nu moare 
Nevăzu' de sfântu Soare, 

Cu 'angiru pe spinare... 

Pe-o gratiie d'e nuiele, 

| s-a scurs carnea p'in iele!... 

La fereast'a cu zambrele 

Privia afară cu jele... (Pătru Făt-Frumos) 


Toate cele de mai sus sunt dovezi incontestabile de cea mai 
pură, şi nobilă, tradiţie a cântecului bătrânesc. Rapsodul timocean 
este negreşit un mare maestru, stăpân desăvârşit pe moştenirea 
izvorului celui mai pur filon stilistic al tradiţiei genului... 

În ce priveşte legătura text-melodie, am reţinut şi comentat la 
locul potrivit răspunsul lăutarului la chestionar. Stadiul, de încă 
plină vigoare a genului, rezultă cu destulă limpezime din răspunsul 
hotărât al rapsodului timocean: „Fieşcare cântec ie cu glasu lui şi cu 
vorbili lui. Atunci ala ie lăutar, care cântă 2-3 cântece cu o melo- 
die?!”18 Într-adevăr, în timpul „taximului”, lăutarul recapitulează 
desigur în pregătire şi melodia o dată cu firul textului. (Înainte de 
a începe cântecul Călin, sărdar Călin — şi la Stoican —, lăutarul şuieră 
uşor spre a-şi reaminti şi fixa melodia respectivă!) 

Numeroase sunt semnele strânsei legături a textului cu melo- 
dia. Mai întâi, lăutarul execută neîncetat melodia și instrumental, 
în tot timpul cântării. (Aceasta se datorează, probabil, şi faptului că 


18 Cf. Arhiva Institutului de Etnografie şi Folclor, i. 26758. 

se vede silit să cânte fără însoțitori...) Fluxul cântării vocale este în 
orice caz neîntrerupt; rare interludii instrumentale se ivesc în chip 
evident, numai când uneori cântăreţul simte nevoia de a-şi odihni 
glasul sau acolo unde trebuie să-şi limpezească în continuare firul 
narativ (am numărat astfel, în totul, abia vreo 14 cazuri când apar 
scurte interludii instrumentale, lăutarul repetând de cel mult 2-3 ori, 
instrumental, strofa melodică...). Sincretismul devine şi mai com- 
plex în cazul cântecului Dediu Vistieriu, la care lăutarul se leagănă 
expresiv din umeri în tot timpul execuţiei cântării... De asemenea, 
specific stilului este absenţa aproape totală a recitativului parlato. 
Abia o singură dată (în desfăşurarea cântecului Dinu, om sărac), lău- 
tarul intonează parlato un singur cuvânt în pasajul: „Nu bea, nu 
priveşt'e, / Număi ce vorbește; / Vorba ce-o vorbeşte / Un galbin 
plăteşte...” (Intenţia de a sublinia astfel, prin însuși contrastul sonor 
ce apare, incidental, în cursul recitativului melodic, prin intonarea 
parlato a termenului „vorbeşte” (!), mi se pare evidentă, ca un efect 
voit de aşteptare frustrată! Este vorba de un artificiu stilistic, evident 
căutat, obţinând efectul dorit...) | 

O menţiune aparte se cere pentru a remarca în chip special 
două fenomene: mai întâi, în ce priveşte legătura text-melodie, izbi- 
toare este frecvenţa cu care apare, în numeroase cazuri, tendinţa 
(nevoia) de împlinire forțată a măsurii versului catalectic (de 7 sau 
5 silabe) prin dobândirea celei de-a 8-a (sau a 6-a) silabe, ciudat pre- 
luată din începutul versului următor! Se preiau, alipindu-se fina- 
lului versului precedent, nu numai cuvinte monosilabe, ci, uneori, 
chiar silaba iniţială, „abuziv” desprinsă din cuvântul cu care începe 
versul următor. Lăutarul cântă, ostentativ: „Care ieste m'uma ta, Pe / 
tine cine te-a făcut?“ (Ovreoaica); dar şi: „Botez că făcea, Co- / pilu-l 
boteza...“ (Arghiu crăişor) 

Efectul stilistic al acestui ciudat procedeu formal - oarecum 
mecanic! — de compensare metrică a versului cântat contribuie parcă 
la relativa accelerare a desfăşurării conţinutului acţiunii şi, implicit, 
la sporul benefic al efectului de „aşteptare frustrată”... 

După cum neobişnuit apare şi fenomenul adaosului protetic 
ostentativ al lui a, reluat din finalul versului precedent: „Bărbatu- 
său că murea, / a N'evasta grea rămânea, / a Păn' la anu să năştea, 
/ a Doi copilaşi că făcea...” (Rădoinea, cf. şi lovan bogatu). Efectul 
stilistic este parcă al unei sublinieri exagerate, oarecum brutale, a 
conţinutului pasajului respectiv, care e astfel oarecum vădit detaşat 
subliniat din context... 

În ce priveşte ceea ce Brăiloiu a denumit cândva „paraziţii poe- 
tici” (1)19, adică adaosul, protetic sau final, al unor interjecţii, voca- 
tive sau chiar simple vocale ori consoane (of, măi, Leano, i, î, u...), 
se cuvine semnalat că în cântecele lăutarului timocean apare uneori 
şi silaba au (cu înţelesul interjecţiei vai!): „au-Dumitre cu muica...” 
(Ovreoaica); „Să n'eca cu broştile / au Prin toat'e bălţâle...” (Stă- 
nislav); „lote Stănislav cădea, / Au, cu burta pe pământ...” (ibidem); 
„Şi mi se ducea / Au la Ion Belea...” (Jovan bogatu). (Cum se vede, 
silaba parazitară e uneori introdusă constituind chiar parte organi- 
că, completând măsura versului...) În acest sens, neobişnuită este, 
se pare specifică zonei timocene, şi completarea hipermetră re-re 
(re-re Şi pe gânduri mi să lua — Stoian bulibaşa, unde frecvent apare, 
ostentativ şi constant). 

Un caz ciudat, dar care e de un efect interesant, de domeniul 
stilistic: în cântecul Doiecin, după ce toate pregătirile pentru plecare 
în aventura eroică sunt încheiate, o dată cu plecarea eroului de 
acasă lăutarul schimbă melodia. Este desigur încă unul dintre pro- 
cedeele sublinierii conţinutului prin contrast (de data aceasta sub 
aspectul melodic!). 

În încheiere, se cuvine menţionat că rapsodul timocean este, 
negreşit, un cântăreţ de excepţie, păstrător remarcabil al unei etape 
mai vechi, când cântecul narativ era încă în floare, în deplinătatea 
calităţilor sale funcţionale şi estetice... El este, astfel, un „tip” de 
zicător cu adevărat reprezentativ pentru folclorul timocean şi o 
probă vie de ce putea fi odinioară valoarea artistică a eposului, nu 
numai în zona Timocului, ci în genere privind istoricul evoluţiei 
genului în întregul nostru areal folcloric. (Rarisime, cu totul neîn- 
semnate, apar în textele sale cântate unele ingerinţe superficiale, 
oarecum rebarbative, ale vieţii moderne: „tiligrama” — Mizâlcuța; 
„tilifonul” — Zărelea!) N.Gh. Vaitiş este un veritabil rapsod, maestru 
zicător al cântecului bătrânesc de odinioară, în întreagă valoarea şi 
splendoarea lui istoric-culturală... 


19 Cf. C. Brăiloiu, Opere, IV, p. 81. 

BALADA POPULARĂ 
ROMÂNEASCĂ* 


În urma contactului direct şi a ideilor dobândite în şcolile 
apusului, sub semnul entuziasmului redeşteptării naţionale şi sub 
înrâurirea curentului democratic general-european, scriitorii gene- 
raţiei de la '48, îndeosebi A. Russo şi V. Alecsandri, au „descoperit” 
valoarea artistică şi reprezentativă a creaţiei anonime, tradiţional- 
orale a poporului. Aceasta putea sluji ca un preţios argument şi 
îndemn în desfăşurarea ideologiei şi a acţiunii lor generoase. 

În anii 1852/53, V. Alecsandri a tipărit la Iaşi cele două broşuri 
sub titlul — convenţional şi cosmopolit! — Balade populare, păstrând 
totuşi, în paranteză pe coperta interioară şi denumirea consacrată 
de tradiţia orală: „Cântice bătrâneşti”.1 

Scoţând ostentativ în faţă titlul Balade, aceasta e tocmai dovada 
dorinţei arzătoare şi fără înconjur, de voită... integrare europeană 
a creaţiei autohtone, Poetul-culegător sugerând implicit asemănarea, 
ba chiar asimilarea ispititoare a creaţiei poetice a poporului român 
cu unul dintre genurile de veche obârşie medievală ajuns în plină 
vogă a spiritului epocii romantismului occidental! Suh impulsul 
acestui început prestigios, sintagma „baladă populară” — care nu are 
nimic a face cu înţelesul etimologic apusean de... cântec dansant 
(ballata; canzone a ballo) — a căpătat de-a lungul vremii deplină pu- 
tere de circulaţie; noua denumire fiind adânc împământenită în 
rândul generaţiilor de culegători de folclor, ca şi prin larga şi neîn- 
grădita utilizare, în istoria şi critica literară, lăsând tot mai copleşit 
în umbră termenul originar, neaoş-tradițional cântec bătrânesc! Nu 


* Din Revista de Etnografie şi Folclor, 41 (1996), nr. 5-6, pp. 363-380. 


1 Cf. Balade populare (Cântice bătrâneşti), adunate şi îndreptate de V. Alecsandri, Par- 
tea I, laşi, Tipografia Buciumului Român, 1852; [...Partea a Il-a..., 1853). 

este deci de mirare dacă astfel, prin intermediul cărţii (iar în cele 
din urmă chiar şi al cărţii didactice), denumirea de baladă a prins, 
cu timpul, trainice rădăcini până şi în rândul cântăreţilor-ţărani şi 
lăutari, la oraş ca şi în sate. 

Cântecul bătrânesc (balada) e aşadar cântecul tradiţional, moş- 
tenit din vechime; în genere cântec narativ şi de ascultare; pe care 
interpretul-purtător (ţăran sau lăutar) îl desfăşoară, mai puţin pen- 
tru sine, ci anume spre a fi ascultat de un auditoriu la ceas de răgaz; 
căpătând în cursul vremii o funcţionalitate specifică drept cântec 
potrivit mai ales la masa-mare a ospăţului de nuntă, la vesele cume- 
trii ori alte prilejuri tihnite şi pe îndelete...2 

Ediţia iniţială a broşurilor ieşene din 1852/53 a dobândit fără 
întârziere un larg şi răsunător ecou, în ţară ba chiar şi peste hotare, 
prin grăbita traducere — selectivă — în franceză (1855), engleză (1856) 
şi germană (1857).3 O neîntrecută faimă şi vii comentarii a stârnit, 
mai presus de toate, Mioriţa, atât de izbutit „îndreptată” şi socotită 
capodopera genului, aşezată de Poetul „naţional şi popular”4 în 
fruntea colecţiei... 

Colecţia lui Alecsandri a trezit în chip firesc o mare emulaţie a 
culegătorilor din toate zările pământului românesc, aşa cum se arată 
în primul rând în mărturia plină de însufleţire a judelui bănăţean 
Atanasie Marienescu, cel care, îndată după modelul lui Alecsandri, 


2 Rezultă, implicit, deosebirea funcţională, şi structurală, care desparte tranşant 
genul prin excelență narativ al cântecului bătrânesc de caracterul uneori narativ şi liri- 
co-narativ al colindelor (cântece de urare și felicitare..., în care „naraţiunea” e numai 
pretext figurativ, metaforic, slujind scopului precumpănitor encomiastic...), modali- 
tatea pseudo-narativă, de fapt lirico-narativă, aflându-se de asemenea utilizată şi în 
cântecele de nuntă şi în cele din ritualul funebru, un firav nucleu pseudo-narativ putând 
apărea uneori chiar şi în cântecul liric „propriu-zis” (de dragoste, de cătănie etc.). 
Diferenţierea categorială e totuşi limpede: „narativitatea” e aspectul propriu şi esenţial 
în funcționalitatea şi structura cântecului bătrânesc. (Aceasta nu exclude, totuși, o 
anumită tentă lirico-narativă adecvată şi speciei „balada familială”!) Insistenţa în 
această privinţă devine oţioasă şi scolastică. De aceea am preferat expedierea 
discuţiei în această notă... 


3 Ballades et chants populaires de la Roumanie (Principautes danubiennes), recueillis et 
traduits par V. Alecsandri, avec une introduction par A. Ubicini, Paris, 1855; H. Stan- 
ley, Rouman Anthology or selection of Rouman poetry, being a collection of the national 
ballad of Moldavia and Wallachia, Hertford, 1856; Rumănische Volkspoesie. Gesam- 
melt und geordnet von B. Alexandri, deutsch von W.v. Kotzebue, Berlin, 1857. 

4 Astfel a fost denumit, cu perspicace şi măgulitoare premoniţie, încă din anul 1842, 
Poetul de la Mirceşti, cu o formulă vizionară bine inspirată, a iubitei sale „Steluţe”! 


(Cf. G.C. Nicolescu, Viaţa lui Vasile Alecsandri, București, Editura pentru Literatură, 
1965, p. 267.) 

publică în 1859 întâia broşură transilvană de Balade (şi volumul de 
Colinde), iar în 1867 a doua recoltă de Balade „culese şi corese”.5 

Nenumărat, în continuă creştere este, după atare începuturi, 
şirul celor ce s-au învrednicit a culege şi publica, după modelul lui 
Alecsandri şi Marienescu, cântece bătrâneşti din cuprinsul tuturor 
provinciilor româneşti. Tipărite în colecţii distincte, intitulate 
Balade populare, mai rareori Cântece bătrâneşti, dar de cele mai.multe 
ori grupate în capitole aparte, sau fie şi amestecate printre alte 
genuri în mai toate culegerile de folclor apărute în cursul celor 
aproape o sută cincizeci de ani câţi au trecut de la măreaţa pildă a 
lui Alecsandri — interesul neobosit pentru culegerea şi studiul bala- 
dei situează cântecul bătrânesc printre cele mai susţinute şi rodnice 
preocupări ale folcloristicii româneşti. 

Ediţia definitivă Poesii populare ale românilor adunate şi întocmite 
de Vasile Alecsandri (Bucureşti, 1866) cuprinde în primele 219 
pagini capitolul Balade — Cântice bătrâneşti, cu 55 de piese. Între aces- 
tea, 17(1)€, şi deci aproape o treime sunt însă creaţii proprii şi în 
întregime ticluite (ossianic!) în spiritul „notei” iniţiale la Dragoș, 
unde Poetul arată el însuşi: „Această baladă, deşi compusă de mine 
în stilul cânticelor bătrâneşti, am găsit de cuviinţă a o coprinde în 
colecţia poesii poporale, fiindcă ea aminteşte una din legendele cele 
mai interesante a Moldovii”.7 Amestecul condeiului culegătorului, 
de altfel nelipsit în mai toate textele publicate de Alecsandri, e, totuşi, 
mărturisit prin menţiunea expresă, atât în subtitlul broşurilor din 
1852/53: „Balade [...] adunate şi îndreptate”, cât şi în ediţia definitivă, 
din 1866: „...adunate şi întocmite”! Procedeul, chiar dacă larg prac- 
ticat în Europa, în perioada romantică de ctitorie a cercetărilor şi 
culegerilor, a stârnit însă un firesc val de observaţii critic” şi aprinse 
controverse, după anii 1880. Problema „autenticităţii” vechilor 
colecţii, tipărite sau manuscrise, rămâne astfel în genere de atunci 
şi pentru totdeauna una din problemele spinoase ale folcloristicii... 
Şirul vechilor colecţii de balade cuprinde, totuşi, numeroase con- 
tribuţii inegalabile de „variante” adunate fără amestecul regretabil 


5 Cf. Atanasie Marian Marienescu, Poezii populare din Transilvania. Ediţie îngrijită de 
Eugen Blăjan. Prefaţă de Ovidiu Bârlea, București, Editura Minerva, 1971, p. 249. 

6 Numerele: Il — Năluca; X — Șoimul şi floarea fragului; XII — Ciuma; XV — Stejarul şi cor- 
nul; XVI — Călătorul; XVIII — Mândra din Muncel; XIX — Românii de pe malurile Dunărei; 
XX - Muieruşca din Braşău; XXVII — Sârb-sărac; XXXV - Corbac; XLII — Dragoş; XLIII 
— Movila lui Burcel; XLIV — Ştefan- Vodă şi şoimul; XLV — Cânticele lui Ştefan cel Mare; 
LIII - Cânticul lui Mihai Viteazul; LIV — Visul lui Tudor Vladimirescu; LV — Hora şi Cloșca. 
7 Cf. ediţia 1866, p. 166. 

al culegătorilor, şi deci mai mult sau mai puţin metodic şi sistema- 
tic, aducând din toate regiunile şi zonele folclorice ale ţării preţioase 
rarităţi, astăzi din ce în ce mai greu, ba chiar imposibil, de găsit şi 
cules. În ciuda incontestabilei tendinţe de involuţie a cântecului 
„bătrânesc” (gen care a atins fără îndoială maxima sa înflorire în 
secolele al XVIII-lea şi al XIX-lea), străluciți interpreţi de balade au 
putut fi, totuşi, încă descoperiţi şi cercetaţi, chiar şi în zilele noastre! 

Comentariile şi studiile cu privire la cântecul bătrânesc au 
apărut şi ele, iniţial în scrierile lui Russo şi Alecsandri, dobândind 
treptat temeinicia şi consistenţa necesară. (Preţioase date şi men- 
ţiuni se află în prefeţele şi adnotările pe care deseori le datorăm în- 
seşi străduinţelor meritorii ale culegătorilor şi autorilor de colecţii.) 
Al. Odobescu şi B.P. Hasdeu deschid seria celor dintâi încercări 
aprofundate de consideraţii critice şi istoric-comparative privitoare 
la textul baladelor. 

În ultimele decenii ale secolului trecut, interesul stârnit în mod 
firesc mai ales de capodoperele genului (Mioriţa şi Meşterul Manole) 
polarizează în jurul acestora studiile lui Al. Odobescu şi Lazăr Şăi- 
neanu?. B.P. Hasdeu, spirit enciclopedic cu larg orizont compara- 
tist, se apleacă cu erudiţia şi strădania-i neîntrecută spre cercetarea 
pasionată a baladei Cucul şi turturica!0, consacrând numeroase şi 
ingenioase referinţe la cântece bătrâneşti, şi în monumentalul său 
Etymologicum Magnum Romaniae, 1887-1898, ca şi în diverse articole 
publicate în periodice... 

O dată cu secolul XX, după o seamă de contribuţii minore, 
care-şi au rostul şi locul lor, mai puţin răsunător, în evoluţia inte- 
resului pentru cercetarea cântecului bătrânesci!, N. Iorga este cel 
dintâi care realizează un studiu vrednic de reţinut, de fapt o scân- 
teietoare prelegere în cel de-al doilea an al cursurilor Universităţii 
de vară de la Vălenii-de-Munte (1909), sub titlul Balada populară 
romănească. Originea şi ciclurile ei!2. (După progresul dobândit în 


8 Cf. Al. Odobescu, „Răsunete ale Pindului în Carpaţi”, în Album macedo-român, 
Bucureşti, 1880. 


9 Lazăr Şăineanu, Legenda Meşterului Manole la grecii moderni, în Studii folklorice. 
Cercetări în domeniul literaturei populare, Bucureşti, 1896. 
10 Cf. B.P. Hasdeu, Cuvente den betrani, Il, Bucureşti, 1879. 
11 Se cuvin menţionate: Virgil Oniţiu, „Straturi în poezia noastră poporană”, Vatra, 
1 (1894), pp. 98-167 passim; G. Coşbuc, „Elementele literaturii poporale”, Noua revistă 
română, 1 (1900), nr. 4, pp. 159-168 şi îndeosebi „Baladele populare”, Albina, 7 (1903), 
pp. 10-11, 35-36. 


12 Cf, N. Iorga, Istoria literaturii romănești, |, ediţia a II-a, Bucureşti, 1925, pp. 25-47. 


379 


ultimele decenii în evoluţia studiilor despre epos, lucrarea marelui 
istoric nu poate rezista întru totul dintelui neiertător al timpului!) 

Un moment semnificativ este şi memorabila expunere, în 
plenul forului academic — faimosul discurs de recepţie la Academia 
Română intitulat Poporanismul în literatură, pronunţat la 16/29 mai 
1909 de Duiliu Zamfirescu, urmat de răspunsul protocolar al lui 
Titu Maiorescu... D. Zamfirescu stăruie, zăbovind caustic, demon- 
strativ-polemic, asupra unei aprige analize critice ad-hoc (totuşi su- 
perficială şi eronată) a variantelor Mioriţei! Discursurile lui N. Iorga 
şi D. Zamfirescu prefaţează anunțând oarecum simbolic, în 1909, 
locul şi rolul pe care îl capătă, în genere, cântecul bătrânesc, şi 
îndeosebi culegerea şi studiul Mioriței ca problemă fundamentală 
a folcloristicii (ba chiar şi a culturii şi filozofiei româneşti), în urmă- 
toarele decenii ale veacului! 

Profesorii O. Densusianu, iar în mod cu totul special D. Cara- 
costea, prin lucrările lor şi prin activitatea deosebit de sârguincioasă 
a discipolilor lor, au exercitat o covârşitoare contribuţie la dez- 
voltarea culegerii sistematice şi studiul de adâncime al cântecului 
bătrânesc în întreg cursul veacului. (P. Caraman la Iaşi, |. Muşlea la 
Cluj şi, într-o oarecare măsură, la Craiova, C. Nicolăescu-Plopşor — 

împreună cu ucenicii lor, au contribuit de asemenea la progresul 
culegerii şi studiului baladei populare, în celelalte centre universi- 
tare...). Cel mai însemnat promotor şi luminat animator în cerce- 
tarea cântecului bătrânesc este, însă, D. Caracostea (1879-1964), 
care dovedeşte o preocupare consecventă în această privinţă în tot 
cursul vieţii şi cu toate vicisitudinile vremii... Temeinic format în 
spiritul cunoscutei rigurozităţi şi al consistenţei ştiinţei universale 
germane (la Institutul de Romanistică al lui W. Meier-Liibke, din 
Viena, începând din 1909), şi reîntors în ţară (sub presiunea eveni- 
mentelor primului război mondial), D. Caracostea îşi începe cu 
vigoare activitatea folcloristică prin două memorabile articole: „Un 
examen de conştiinţă literară în 1915“13 şi „Mioriţa în Moldova” 
(fragment din Istoria şi estetica epicei poporane române)!4 — prima parte 
a studiului său fundamental, cu desăvârşire inovator, despre Mioriţa. 


13 Cf. Drum drept, X (1915), nr. 40, pp. 636-643; nr. 41, pp. 653-660; nr. 42, pp. 667-673; 
nr. 44, pp. 699-707; nr. 46, pp. 731-734; nr. 48-52, pp. 763-771; XI (1916), nr. 2, pp. 
22-27; nr. 4, pp. 51-55; nr. 5, pp. 68-76; nr. 10, pp. 147-154; nr. 11, pp. 164-165; nr. 21, 
pp. 315-320. 

14 Cf. D. Caracostea, Poezia tradițională română, |, Bucureşti, Editura pentru Literatură, 
1969, pp. 29-67. 

Contribuţia lui D. Caracostea la cercetarea baladei populare se 
află concentrată în cele o mie de pagini ale ediţiei postume: D. Cara- 
costea, Poezia tradițională română. Balada poporană şi doina. Ediţie 
critică de D. Şandru. Prefaţă de O. Bârlea, Bucureşti, Editura pentru 
Literatură, 1969 (şi în volumul D. Caracostea — O. Bârlea, Problemele 
tipologiei folclorice, Bucureşti, Editura Minerva, 1971). Spirit extrem 
de meticulos şi auto-exigent, necontenit preocupat de documenta- 
rea exhaustivă, cu stăruitoare priviri asupra metodologiei cercetării, 
D. Caracostea abordează în chip original punctul de vedere estetic 
în studiul textului folcloric. „Variantele” amănunţit comparate, în 
conspectul structurii morfotipologice şi al relevării minuţioase a 
inovației şi originalității expresiei lingvistice; căutând ca din 
răspândirea geografică să descopere evoluţia istorică a textului oral 
(metoda „istorico-geografică”)...; cu intenţia permanentă de a afla 
de fiecare dată „nucleul expresiv” originar, izvorâtor din universul 
mental al credințelor şi obiceiurilor omului simplu, din popor... — 
aceasta formează neobosita stăruinţă a lui D. Caracostea pentru ca 
din sincronia (geografică) a variantelor să descopere (din însăşi 
natura şi esenţa proprie textului folcloric) diacronia (istorică); de la 
formele „nucleare“ ale expresiei verbale până la marile împliniri ale 
capodoperei folclorice... Revelatoare sunt în acest sens cele trei pri- 
lejuri polemice-demonstrative: în articolul iniţial, din 1915, (faţă de 
opinia lui E. Lovinescu)15; în 1924 (în articolul „Mioriţa în Moldova, 
Muntenia şi Oltenia. Obiecţiile d-lui Densusianu. Totalizări)16; în 
1933 (în cursul universitar; în opoziţie cu opinia istorizantă a lui 
P. Caraman asupra baladei Gerul)1?. 

Fundamentală este orientarea, adânc originală şi inovatoare, 
a lui D. Caracostea, în cercetarea estetică a „variantelor” (depăşind 
punctul de vedere strict filologic şi preponderent comparatist al lui 
Hasdeu); problema „expresivităţii”, specifică analizei textului fol- 
cloric, rămânând obiectul principal al studiilor şi comentariilor sale, 
totdeauna cu ample referiri la bibliografia internaţională (Expresivi- 
tatea limbii române fiind de altfel titlul operei capitale a vieţii sale!). 
Opoziția hotărâtă şi totală faţă de ideea „istoricităţii” (a reflectării 
căutate cu orice preţ a evenimentelor, împrejurărilor şi personajelor 


15 Cf. D. Caracostea, Poezia tradiţională română, 1, pp. IX-XI, 16; Il, pp. 78-90. 
16 Ibidem, |, pp. 167-194. 
17 Ibidem, |, pp. 156-178. 


381 


istorice, concrete, în creaţia textului folcloric); convingerea nestră- 
mutată că geneza operei folclorice se cuvine mai degrabă aflată în 
universul credințelor arhaice, adânc înrădăcinate şi al comporta- 
mentului, în mentalitatea populară tradiţională şi în dezvoltarea 
formei artistice pornind de la „nucleul expresiv” al virtualităţilor 
intrinseci ale limbii; de unde şi dorinţa de a alcătui în cele din urmă 
o tipologie enciclopedic integrată, în care să poată fi urmărită gra- 
dual întruchiparea şi evoluţia formelor de al nucleul „liric” expresiv 
al limbii şi al creaţiei folclorice până la realizările supreme, ale crea- 
ţiei „culte”... — aceasta este, în sinteză esenţială, teoria şi metodolo- 
gia cercetării sale folclorice, cu specială şi precumpănitoare atenţie 
îndreptată spre cântecul bătrânesc (iar în ultimii ani ai vieţii şi spre 
studiul doinei). 

„Dincolo de contribuţia sa — excepţională — cu caracter teoretic 
şi metodologic (diseminată în cuprinsul întregii sale opere, între 
anii 1915-1959), D. Caracostea s-a îndreptat cu o atenţie aparte spre 
studiul capodoperelor cântecului bătrânesc: Mioriţa şi Meşterul Ma- 
nole. (Studiului monografic asupra Mioriţei i-a consacrat trei sute de 
pagini, adică aproape o treime din totalul scrierilor sale folcloris- 
tice. Treptat publicată în răstimp de o jumătate de veac, între 1915- 
1969, este lucrarea fundamentală care, după propria sa mărturisire, 
l-a „călăuzit din adâncuri” în cursul întregii sale vieţi.) Comentarii 
preţioase a realizat de asemenea în cercetarea minuțioasă a balade- 
lor: Lenore, Gerul, Miu haiducul; precum şi valoroase referinţe, chiar 
dacă mai puţin amănunțite, despre Dobrişan, „Ciobănaş fecior de 
crai”, Vintilă-Vodă, Oancea... Neîntrecute, magistrale rămân între 
toate, consideraţiile lui D. Caracostea asupra valorii artistice a 
baladei Meşterul Manole — versiunea românească a străvechii şi larg 
răspânditei teme narative „jertfa zidirii”... 

În ce priveşte confruntarea de opinii în abordarea studiului 
baladelor româneşti, se cuvine subliniată opoziţia consecventă (în 
studiul demonstrativ-polemic împotriva cercetării lui P. Caraman 
asupra baladei Marcoș-paşa şi Gerul; D. Caracostea folosind în argu- 
mentarea sa şi comentarii despre Miu haiducul; după ce, şi în cerce- 
tarea monografică asupra Mioriţei, D. Caracostea se opune părerii lui 
O. Densusianu care considera că geneza Mioriței trebuie înţeleasă 
ca oglindire a unui episod real din întâmplările transhumanţei păs- 
toreşti...). Cercetarea despre Lenore. O problemă de literatură com- 
parată şi folclor (1929) este menită să demonstreze, de fapt, inconsis- 

tenţa tezei lui N. lorga despre influenţa occidentală asupra baladei 
populare româneşti (din epica medievală franceză, prin mijlocirea 
eposului sârbo-croat; opinie schiţată de N. Iorga încă din conferinţa 
de la Vălenii-de-Munte, din 1909; reluată cu mai multă stăruinţă în 
comunicarea la şedinţa solemnă a Academiei, din 1919, cu prilejul 
vizitei lui Louis Barthou la Bucureşti; reiterată şi în conferinţa ros- 
tită la Bruxelles, în 1936...) D. Caracostea precizează: „Ceea ce ne 
interesează aici este problema originei cântecului bătrânesc: este el 
mai vechi sau mai nou ca eposul medieval'”...18 

Se cuvine menţionat că prin contribuţia sa neobosită privind 
relevanţa problemei variantelor, D. Caracostea se situează, crono- 
logic (încă din 1915), independent, dar în simultaneitate cu preo- 
cuparea minuțioasă care l-a călăuzit în chip asemănător, pe B6la 
Bart6k, în latura muzicologică (Variationstrieb...); D. Caracostea 
anticipând în folcloristica românească contribuţia metodologică a 
lui C. Brăiloiu, cel care a făcut (după 1930) din culegerea variantelor 
şi din studiul variaţiei urmărit în filigran, în transcrierea muzicală 
„sinoptică”, temelia muncii folcloristice şi a studiului creaţiei tra- 
diţionale-orale... Memorabilă este, de asemenea, preocuparea lui 
D. Caracostea de a găsi (în 1948) o soluţie în problema sistematiză- 
rii cântecului bătrânesc, considerând aceasta „cea mai grea dintre 
probleme”19 (a cărei stringenţă era afirmată încă din anul 1909 de 
N. Iorga, în conferinţa „Balada populară. Originea şi ciclurile ei”20...). 
În această privinţă, D. Caracostea a întocmit, în 1948, propria sa 
Esquisse d'une typologie de la ballade populaire roumaine (propunând 
gruparea pe „tipuri” şi clasificarea pe criteriul personajelor — de la 
relaţiile familiale, apoi profesionale şi sociale; cu o grupă finală — 
„noumenale”.21 De altfel, Tipologia creației folclorice este şi titlul 
ultimei sale lucrări, din 1959, rămasă neîncheiată, dar continuată şi 
publicată postum de O. Bârlea.) În sfârşit, un merit deosebit al lui 
D. Caracostea este, în genere, dragostea şi interesul pentru cântecul 
bătrânesc sădit în rodnica activitate a discipolilor care i-au urmat 
cu o hărnicie şi pasiune asemănătoare pilda de vrednic şi luminat 
înainte-mergător... 


18 Cf. D. Caracostea, Poezia tradiţională română, |, p. 316. 
19 Ibidem, p. 28 

20 Cf. N. Iorga, op. cit., pp. 34-35. 

21 Cf. D. Caracostea, op. cit., II, pp. 380-387. 

Între contemporani22, trebuie reţinută mai întâi contribuţia lui 
O. Densusianu la cercetarea Mioriței (chiar dacă O. Densusianu — 
în prefața faimoasei antologii Flori alese din cântecele poporului, din 
1920 -, ca şi N. Iorga - în finalul lucrării Balada populară româ- 
nească..., din 1909 — consideră că valoarea artistică şi originalitatea 
liricii noastre populare se află mai presus decât calităţile cântecului 
narativ tradiţional!) O. Densusianu consacră studiului Mioriţei 
aproape o sută de pagini din volumul al doilea al lucrării Vieaţa păs- 
torească în poesia noastră populară (1923); iar în „Apendicele” din 
finalul aceluiaşi volum adună pentru întâia oară laolaltă o selecţie 
de patruzeci de variante ale Mioriţei... Profesorul O. Densusianu 
este totodată cel care i-a insuflat filologului focşănean I. Diaconu — 
ucenicul său în anii '20 — străduinţa uriaşei cercetări şi culegeri, cu 
o pasiune fără egal, a Mioriţei din Vrancea: cinci sute de variante 
culese în anii 1923-1970, prin cercetarea a peste 12.000 (!) de ţărani 
şi lăutari din toate localităţile Vrancei; rămânându-i doar opt cătune 
necercetate!23 

Printre cercetătorii baladei populare în perioada diritre cele 
două războaie mondiale (şi în continuare după aceea), un loc emi- 
nent ocupă savantul ieşean P. Caraman, din ale cărui deosebit de 
valoroase lucrări se cuvin reţinute studiile: Contribuţie la cronologi- 
zarea şi geneza baladei populare la români (1932/33); Consideraţii critice 
asupra genezei şi răspândirii baladei Meşterului Manole în Balcani (1934); 
şi studiile de folclor comparat, din perioada finală a activităţii sale, 
mai puţin cunoscute, privitoare la baladele: Letinul bogat (1974), 
Soarele şi luna (1977/78) şi Mioriţa (1983).24 

Din generaţiile mai vechi ale ucenicilor lui D. Caracostea, sunt 
de reţinut contribuţile lui Gh. Vrabie: Balada populară ro. înă (1966), 
sinteză meritorie de largă întindere, presărată cu unele sugestii ori- 
ginale; şi Poetica „Mioriţei” (1984), lucrare criticabilă pentru lipsa de 
preocupare în privinţa autenticităţii variantelor supuse analizei... 


22 Trecând peste unele contribuţii minore, precum: Th.D. Speranţia, Mioriţa şi căluşa- 
rii — urme de la daci (1915); D. Marmeliuc, Figuri istorice în cântecul poporal al românilor 
(1915); P. Cancel, Originea poeziei populare (1922); A. Sanielevici, „Mioriţa” sau pati- 
mile unui Zalmoxis (1931). 

23 Cf. ALI. Amzulescu, „Itinerar retrospectiv pe marginea mitului Mioriţei +în- 
cene”, în Revista de Etnografie şi Folclor, 40 (1995), nr. 5-5, 4 p. 220 544. [Hamnici cule- 
gători de balade, dintre ucenicii lui Densusianu, sur: şi i. Fapahagi (Miaramiureş, 
Bihor), M. Gregorian (Banat şi Oltenia), A. Istrătescu-Tzurez (Argeş)...]. 

24 Cf. Iordan Datcu, P. Caraman şi cântecele noastre bătrâneşi: (<tudiu introducbv la 
ediţia P. Caraman, Studii de folclor, Bucureşti, Editura Minerva, 1987, |, pp. 5-25). 

Mihai Pop se înscrie cu două contribuţii de seamă privitoare ia ca- 
podoperele genului: Nouvelles variantes roumaines du chant du Maitre 
Manole (1963) şi La struttura della ballata rumena „Mioriţa” (1970); 
precum şi cercetarea baladei „Copilul Roman” — Un theme akritique 
dans la posie Epique roumaine (1971); dar şi observaţii proprii despre 
Caracterul istoric al epicii populare (1964) şi în capitolul Cântecul epic 
din cursul universitar Folclor literar românesc (1976). 

Cele mai consistente şi numeroase contribuţii ale „şcolii” lui 
D. Caracostea sunt însă studiile şi cercetările de teren ale „genera- 
ţiei” formate la Universitatea Bucureşti în jurul anului 1940, ale 
cărei realizări s-au cristalizat sub semnul activităţii — foarte pro- 
ductive — desfăşurate în Institutul de Etnografie şi Folclor „C. Brăi- 
loiu” şi Institutul de Studii Sud-Est Europene, după anul 1950, de 
Ovidiu Bârlea - Adrian Fochi — Al.I. Amzulescu.25 

O. Bârlea (1917-1989), cercetător enciclopedic şi temeinic echili- 
brat al folclorului românesc (cu egală distribuţie a atenţiei îndrep- 
tată spre folclorul poetic, dar şi spre domeniul prozei populare şi al 
obiceiurilor tradiţionale; ba chiar şi al muzicii şi dansurilor popu- 
lare...); cu realizări substanţiale atât în cercetarea de teren a folclo- 
rului viu, cât şi în cunoaşterea şi valorificarea critică a culegerilor şi 
studiilor folcloriştilor înaintaşi; a cărui activitate constituie prin 
excelenţă o verigă şi o veritabilă punte de legătură între generaţia 
O. Densusianu - D. Caracostea -— C. Brăiloiu şi folcloristica din a 
doua jumătate a secolului XX...; vrednic şi tipic urmaş al tradiţiei... 
benedictine şi al pasiunii ardente a marilor studioşi, fără răgaz şi 
intransigenţi, din Şcoala Ardeleană (mai cu seamă Şincai şi Cipa- 
riu)...; O. Bârlea, truditor solitar făurindu-şi cu aspră tenacitate şi 
incomparabilă dârzenie, din folcloristică un adevărat apostolat şi o 
neobosită asceză pentru clădirea operei sale exemplare..., — a acor- 
dat încă din cea mai fragedă junie atenţia cuvenită cercetării de 
teren şi studierii cântecului narativ. Numărându-se printre cei mai 
tineri şi ultimii participanţi la activitatea echipelor studenţeşti ale 
Şcolii sociologice a lui D. Gusti, după ce a demonstrat o maturitate 
pretimpurie cristalizând prima sa cercetare de teren în studiul 
despre... „conservatorul de prispă” al lăutarilor din Rociu - Argeş 


25 La care se adaugă şi activitatea foarte susținută desfăşurată la Slatina, mai apoi la 
Craiova, de I. Nijloveanu, de asemenea fost student al lui D. Caracostea, culegător 
care a publicat în anii 1970-80 câteva valoroase volume de cântece (texte transcrise 
după înregistrări pe bandă de magnetofon, cu melodii notate sumar de M. Brânaru). 

şi în lucrarea Procesul de creaţie al baladei populare române (cu referire 
la „jurnalul-oral” „Cântecul Focului de la Costeşti”; publicat în 
Revista Fundațiilor Regale, 8/1941, pp. 558-598, şi îndată remarcat 
elogios de D. Caracostea), O. Bârlea a ucenicit o clipă şi pe lângă 
C. Brăiloiu în cercetarea de teren, aproape necunoscută, a acestuia 
pe urmele Mioriţei în Transnistria26, rămânând pentru totdeauna 
profund marcat de experienţa şi entuziasmul nemărginit al acestei 
revelatoare conlucrări cu marele etnomuzicolog! 

Îndată după înfiinţarea Institutului de Folclor din Bucureşti 
(după trista experienţă a prizonieratului în gulagul sovietic), racolat 
de M. Pop şi H. Brauner şi însărcinat cu întemeierea şi dezvoltarea 
sectorului de literatură populară, a întocmit în 1950 întâia sa „lucra- 
re” în noul context instituţional — cercetarea (rămasă nepublicată) 
asupra baladei lui Radu Anghel (haiduc vestit în vremea lui Cuza, 
pe plaiurile dintre Târgovişte şi Câmpulung). În anii '50, curând 
după dotarea Institutului (în 1951) cu mijloace tehnice pentru 
înregistrarea folclorului pe bandă de magnetofon, a iniţiat reluarea 
experimentală a unor culegeri ale lui C. Brăiloiu din anii 1930-1940 
de la unii lăutari din Muntenia cu un bogat repertoriu de cântece 
bătrâneşti (Mitică Burcea; Fircă Păun...); colaborând apoi cu ALI. 
Amzulescu la cercetarea de teren din zona Corabia (în anul 1957), 
pe urmele vechii culegeri de cântece bătrâneşti a lui N. Păsculescu 
(anterioară primului război mondial). A realizat în 1962 o excep- 
ţională culegere-model de cântece bătrâneşti de la lăutarul-ţăran 
Marin Dorcea-Modeleanu, din Ciuperceni — Teleorman (cântăreţul 
cu cel mai bogat repertoriu individual înregistrat pe bandă de mag- 
netofon în colecţiile Institutului de Folclor: 45 de cântece bătrâneşti!). 
Este autorul unei interesante ipoteze (discutabile) aspra originii 
Mioriţei — colind de doliu?7 şi al unui remarcabil comentariu (de 
valoare comparabilă cu cel al lui D. Caracostea) asupra baladei 
Meşterul Manole. În volumul al doilea al lucrării Folclorul românesc 
(1983) a realizat neîndoielnic cea mai substanţială şi originală privire 
de sinteză asupra cântecului bătrânesc2%... 


26 Materialele culese în anii celui de-ale doilea război din Transnistria, ca şi culegerile 
din Basarabia, au rămas cu grijă ascunse în „fondul secret” al colecţiilor Institutului 
de Folclor din Bucureşti... 


27 Cf. O. Bârlea, „Mioriţa colindă”, în Revista de Etnografie şi Folclor, 12 (1967), nr. 5, pp. 
339-347. Vezi şi idem, Efigii, Bucureşti, Editura Cartea Românească, 1987, pp. 60-61. 


28 Cf. Limbă şi literatură, 3 (1973), pp. 547-556. 
29 Cf. O. Bârlea, Folclorul românesc, Bucureşti, Editura Minerva, 1983, Il, pp. 61-167. 

Amestec cu totul neobişnuit de pasiune şi luciditate, călăuzit, 
în tot ce a întreprins, de rigoarea unei excelente formaţii filologice 
şi năzuind neabătut către desăvârşită erudiție şi absolută exhaus- 
tivitate, Adrian Fochi (1920-1985) este incontestabil cercetătorul 
prin excelenţă, care, dăruit cu o uriaşă putere de muncă şi neîngă- 
duindu-şi, cu programatică ardoare, nici o clipă de răgaz sau umană 
disipaţie, a trudit cu vrednică emulaţie şi deliberată îndărătnicie la 
clădirea sistematică a unei opere literalmente fără egal în folcloris- 
tica românească actuală! Preocuparea lui adânc studioasă, îndreptată 
cu excesivă tenacitate spre domeniul cântecului narativ formează 
parcă în chip obsesiv o a doua natură şi aproape o mistică aspirație 
a sa... A. Fochi este astfel un „caz” strălucit de nobilă ambiţie — în 
cel mai bun înţeles al termenului -, de neobosită autodisciplină şi 
inepuizabilă autoexigenţă cheltuite cu nesaţ spre ostentativă monu- 
mentalitate umanistă, cu dorinţa (nemărturisită, dar vădită) de a se 
aşeza, voit şi programatic, pe urmele şi în vecinătatea unor „modele“ 
mult râvnite, precum Hasdeu şi D. Caracostea... Lucrând cu febrilă 
meticulozitate şi stăruind cu înverşunare sub semnul unui poziti- 
vism copleşitor (cu tendinţă metodic reiterată spre cuantificare şi 
comparatism statistic...), principala trăsătură distinctivă a operei 
sale constă în reîntoarcerea predilectă spre sagacitatea — oarecum 
depăşită şi anacronică - a folclorului „comparat“ din veacul trecut! 
Opera sa - din nefericire pretimpuriu încheiată — impune, oricum, 
prin largă amplitudine şi rodnică productivitate. Apropierea şi 
asemănarea cu Hasdeu şi Caracostea nu este deloc exagerată, nici 
hazardată! Ca şi aceşti mari precursori, A. Fochi realizează studiile 
sale fără marea risipă de timp, de energie şi disconfortul inerent 
propriilor cercetări de teren, compensând, totuşi, experienţa modică 
a propriului contact nemijlocit cu specificul oralităţii urmărit pe viu 
în contextul său natural, prin susţinut efort studios, prin desăvârșit 
exerciţiu filologic şi bună intuiţie, înfruptându-se copios din oste- 
nelile altora, dar mărturisind totdeauna cuviincioasa şi deplina sa 
gratitudine... Prin alt ciudat paralelism, asemenea lui D. Caracos- 
tea, A. Fochi a întocmit monumentala monografie a Mioriţei în chip 
de-a dreptul surprinzător, chiar în primii ani ai carierei sale, izbu- 
tind (în condiţiile neobişnuit de grele ale cenzurii şi ale imixtiunilor 
editoriale de tot felul...) să publice această monografie, cu adevărat 
exemplară, chiar în anul dispariţiei lui D. Caracostea - în 1964! 

Sintetizând succint: A. Fochi realizează apoi în curs de numai 
două decenii (1965-1985) cel puţin încă 13 meticuloase micromono- 
grafii ale unor diverse, dar preţioase „tipuri” narative: Doicin (1965), 
Uncheşeii şi Meşterul Manole — variante extrabalcanice (1966), Sora 
otrăvitoare (1968), Nevasta vândută (1970), Arborii îmbrățişați (1972), 
Milea (1974/75), Cântarea zmeilor (1978), Malmaritata (1980), Iorgovan 
(1982); ocupându-se şi de câteva „jurnale-orale”: Trenul de la Balota 
(1982), Brâncoveanu (1983), Oroveanu (1985); dar acordând o impor- 
tanţă şi o extensiune aparte cercetării tipului Femeia lui Putiphar 
(Vartici), „cercetare comparativă de folclor şi literatură” (1982)... 
Între timp, în cursul ultimilor zece ani de activitate, realizează două 
ample cercetări de sinteză comparativă: Coordonate sud-est europene 
ale baladei populare (1975), apoi Paralele folclorice. Coordonatele culturii 
carpatice (1984), privind eposul românesc în context sud-est euro- 
pean; apoi, în comparaţie cu celelalte vecinătăţi. În anul 1980, pu- 
blică sub titlul (nu tocmai adecvat!) Estetica oralității — poate cea mai 
interesantă cercetare a sa, privind mecanismul generativ al textului 
narativ românesc. Întemeiată pe o excepțională informaţie bibliogra- 
fică ă la page, această lucrare constă într-o minuțioasă şi revelatoare 
aplicare la domeniul eposului românesc a teoriei lui Milman Parry 
şi A.B. Lord (despre caracterul esenţial „formular” al oralităţii epo- 
sului homeric, cu urmare în cercetarea sistematică a eposului viu, 
sârbo-croat...). Din nefericire, ultima lucrare, enunțată în subtitlu 
drept „încercare de sinteză” („întocmită la finele carierei noastre 
ştiinţifice” — după cum repetat menţionează însuşi autorul30...), 
Cântecul epic tradițional al românilor (1985) rămâne adânc umbrit 
(parcă de graba unui funest presentiment!), neizbutind să se ridice 
la înălţimea deplin corespunzătoare intenţiei (prin supărătoare 
excese declarative şi stângace sublinieri retorice de exaltare a exce- 
lenţei creaţiei orale româneşti; este de altfel şi lucrarea sa cea mai 
defectuos apărută, cu numeroase greşeli de tipar!). 

Cu toate acestea, negreşit şi cu deosebire harnic urmaş al lui 
Hasdeu şi Caracostea, prin sârguinţa şi productivitatea cu adevărat 
pilduitoare a operei lui, A. Fochi a izbutit să clădească o monu- 
mentală construcţie, laborios şi minuţios alcătuită, cu exemplară 
pasiune şi neasemuită vrednicie, închinată cu totală dăruire stu- 
diului eposului românesc... 


30 Cf. Adrian Fochi, Cântecul epic tradițional al românilor, Bucureşti, Editura Ştiinţifică 
şi Enciclopedică, 1985, pp. 10, 458. 

ALI. Amzulescu (născut în 1921) este cel de-al treilea zelos cer- 
cetător predilect al cântecului bătrânesc, din generaţia celor formaţi 
în jurul anului 1940 în „şcoala” lui D. Caracostea, desfăşurându-şi 
activitatea, cu multă iniţiativă şi statomică pasiune, în cadrul 
Institutului de Folclor din Bucureşti (între anii 1950-1983)... Într-o 
primă etapă de lucru, vreme de un deceniu şi jumătate (1950-64) 
preocupat de cunoaşterea temeinică a vechilor culegeri de balade 
(din publicaţii, ca şi din materialele inedite ale „arhivei Brăiloiu”), 
dar trecând neîntârziat la proprii investigaţii de teren pentru noi 
culegeri (cu posibilităţi sporite de „înregistrare“ a baladelor, pe 
bandă de magnetofon, începând din 1951), s-a izbit din capul locu- 
lui de nevoia imperioasă a întocmirii unui fişier sistematic al cân- 
tecului epic. Se contura astfel, treptat, prin aceasta răspunsul cuve- 
nit la ceea ce, încă din 1909, cu genialitatea-i clarvăzătoare, N. lorga 
sugera, preconizând că „...anume tipuri se pot alege din comoara 
neorânduită şi de valoare inegală. [...] Aceste tipuri trebuiesc sta- 
tornicite pentru a ne putea îndrepta în sfârşit prin haosul de fru- 
museţă şi trivialitate, de autenticitate şi cârpeală care ni stă înainte. 
Numai după ele se mai poate încerca o clasare, o gradaţie şi se poate 
face în adevăr ceva care să samene cu o restituire”.31 

Întrucât însă, fără o bibliografie corespunzătoare şi lipsit de 
ajutoare, nu ar fi putut aborda pieptiş şi întreg... oceanul (inco- 
mensurabil!) al publicaţiilor periodice şi regionale, Al.I. Amzulescu 
limitându-se în chip necesar şi raţional, întâi la materialul — oricum 
mai cert explorabil — apărut, în curs de un veac încheiat, în volume 
şi broşuri, şi pe măsura experienţei tot mai consistent dobândite 
prin contactul cu fenomenul viu al cântecului bătrânesc (o dată cu 
bogate observaţii directe şi „informaţii” concrete) de la ţărani şi mai 
ales de la meşteri lăutari..., către anul 1960 primele roade dobân- 
dite i se arătau, palpabil concentrate, în câteva certe şi promițătoare 
realizări, precum studiile: „Ion ăl Mare, Balada clăcaşului răzvră- 
tit” (studiu alcătuit încă din aprilie-mai 1950; publicat în Revista de 
Folclor abia în 1963!); „Răscoala ţăranilor din 1907, oglindită în fol- 
clor” (ibidem, 1957); şi mai cu seamă „Cântecul nostru bătrânesc” 
(ibidem, 1960). După cele două antologii cuprinzând variante sârguin- 
cios selecţionate din culegerile Institutului: Vechi cântece de viteji 
(1956) şi Voinicii (1956), în anul 1964 publica, în remarcabile condiţii 
grafice, o lucrare temeinică: Balade populare româneşti (3 volume) — 


31 Cf. supra, nota 20. 

cuprinzătoare sinteză ştiinţifică a vechilor texte de cântece bătrâneşti, 
apărute în trecut în volume şi broşuri; cu un amplu studiu intro- 
ductiv (100 de pagini) abordând într-o viziune înnoitoare proble- 
mele fundamentale ale genului; şi un Indice tematic şi bibliografic — 
întâia înjghebare concretă a unei tipologii şi clasificări generale a cân- 
tecului bătrânesc — 352 tipuri (rezumate şi „izvoare”) conturate pe 
baza unei bibliografii de peste 150 volume şi broşuri (din care nu 
lipsea nici una dintre vechile publicaţii importante); această parte 
teoretică şi metodologică fiind urmată de o sistematică selecţie de 
texte (câte o variantă-model pentru fiecare din tipurile stabilite în 
Indice)... Era, fără îndoială, o lucrare de sinteză şi deschizătoare de 
drum, în cel mai deplin înţeles al cuvântului, în munca de explorare 
metodică şi valorificare ştiinţifică a „izvoarelor” cântecului bătrâ- 
nesc... (De aceea se cuvine a considera că, în genere, anul 1964 — la 
exact cinci decenii de la debutul lui D. Caracostea! — constituie ne- 
greşit un prag şi un reper istoric vrednic de reţinut în evoluţia cer- 
cetării baladei româneşti: e anul dispariţiei lui D. Caracostea; dar şi 
anul apariţiei marii monografii a Mioriţei, a lui A. Fochi...) Un fapt 
cu deosebire semnificativ este şi apariţia în 1964 a volumului întâi 
din tratatul de Istoria literaturii române alcătuit sub egida Academiei 
Române; în care — desigur, nu întâmplător, ci consfinţind un punct 
de vedere inovator convenit prin deplin consens cu Mihai Pop, res- 
ponsabilul părţii de folclor a volumului — genul „cântecului epic” 
se află expus, divizat, prin două subspecii, înfăţişate în mod distinct: 
Eposul eroic (Al.I. Amzulescu) şi Balada nuvelistică (I.C. Chiţimia, 
Gh. Vrabie). 

A doua etapă în activitatea lui Al.I. Amzulescu -— în curs de 
două decenii (1964-1983) —, este vremea deplinei sale maturităţi. În 
acest timp, a continuat cu asiduitate şirul laborioaselor cercetări de 
teren, cu numeroase imprimări de variante integral cântate; totdea- 
una însoţite de amănunțite şi tot mai sistematice biografii ale inter- 
preţilor; de observaţii directe şi „informaţii” concrete privind „biolo- 
gia” genului: despre legătura între text şi muzică, despre procesul 
„Circulaţiei” orale şi mărturii exprese dezvăluind „gustul”, mentali- 
tatea şi, în genere, universul estetic şi istoric-cultural al insider-ilor, 
ţărani şi lăutari (cântăreţi şi ascultători)...; dar şi stăruind, paralel şi 
alternativ cu aceasta, în munca, tot atât de obositoare şi migăloasă, 
de „transcriere” de pe banda de magnetofon a textelor culese, urmă- 
rind într-un fel propriu şi minuțios, marcarea consecventă a împletirii 
versului cu cântarea... Pe această bază s-a alcătuit într-un răstimp 

de zece ani lucrarea cu caracter antologic-ştiinţific Cântece bătrâneşti 
(1974); s-au întocmit şi tipărit mai ales: Cântecul epic eroic (1981) şi 
Balada familială (1983) — în care tipologia se află simţitor îmbogăţită 
cu referinţe, și la textele din publicaţii periodice, precum şi la 
numeroasele variante adunate în Arhiva Naţională a Institutului de 
Folclor, până la anul 1970; aceste două volume fiind astfel şi primele 
tomuri ale „Colecţiei Naţionale de Folclor“.32 

Au apărut în acest interval de timp, între altele, studiile de sin- 
teză şi deplină originalitate Balada populară în Muscel (în volumul 
colectiv Studii de folclor şi literatură — 1967) şi Stilistica oralității cân- 
tecelor epice româneşti (1970); iar, în consonanţă cu semiologia, struc- 
turalismul, teoria comunicaţiei şi cea a modelelor: Modelul funcțional 
al eposului eroic românesc şi Modelul actanțial... (1971); apoi Structura 
baladei familiale (1974) — cercetări de profundă şi esenţială schiţare a 
structurii specifice şi pentru definirea cu claritate a categoriilor cân- 
tecului narativ tradiţional, alcătuind baza teoretică pentru argu- 
mentarea (și pe temeiuri formale) a divizării necesare a „baladelor” 
în subspecii ale cântecului nostru bătrânesc (Cântecul epic eroic / 
Balada familială)... Prin aceasta, tipologia subiectelor se completa 
în chip firesc, şi progresiv, cu tipologia formelor artistice proprii cân- 
tecului narativ tradiţional. Spre sfârşitul acestei etape, două studii 
micromonografice oglindesc probabil treapta cea mai înaltă a ori- 
ginalităţii şi a priceperii dobândite în exerciţiul analizei critic-com- 
parative şi în meşteşugul comentariului multilateral privind conţi- 
nutul şi forma variantelor unor tipuri de excepţional interes, din 
categoria celor mai arhaice creaţii ale eposului eroic românesc: Marcu 
şi Gerul. Epilog doljean la o faimoasă controversă (1979); şi îndeosebi 
Comentarii pe urmele unui vechi cântec bătrânesc: Trei crai (1982). 

O menţiune aparte se cuvine subliniată cu privire la noua 
orientare, iniţiată în aceşti ani, a unei încercări de perspectivă cu 
totul inovatoare, reluând cu multă stăruinţă studiul Mioriței pentru 
o explicare consecventă a istoriei şi înţelesului acesteia, sub semnul 
sugestiilor ivite mai ales din ultimele investigaţii şi contribuţii ale 
lui Mircea Eliade despre străvechile rosturi istoric-culturale ale „ri- 
tualului de iniţiere”! S-au publicat astfel studiile: Observaţii istorico- 
filologice despre Mioriţa lui Alecsandri (1975) şi Noi observaţii despre 
Mioriţa-colind (1979). (Aceste prime contribuţii, începând din sorocul 


32 Forma finală a tipologiei cuprinde: Cântecul epic eroic — 211 tipuri / Balada familia- 
Id — 173. (Vezi și Al.I. Amzulescu, „Colecţia naţională de folcior”, în Revista de 
Etnografie şi Folclor, 39 (1994), nr. 1-2, pp. 15-27.) 

împlinirii a 125 de ani de la întâia publicare a variantei Alecsandri, 
vor continua cu alte patru studii realizate până în 1995.) 

A treia etapă (finală) a activităţii lui Al.]. Amzulescu, se desfă- 
şoară cu aceeaşi intensitate după anul 1983. S-au tipărit în acest 
timp: volumele Cântecul nostru bătrânesc (1986) şi Repere şi popasuri 
în cercetarea poeziei populare (1989) şi studiile: Ecoul unui motiv de ba- 
ladă în Cronica Anonimului brâncovenesc (1992); şi Lin excepțional 
rapsod timocean — N.Gh. Vaitiş (1995) — micromonografie-model pen- 
tru stadiul atins în metoda de cercetare a baladei populare (lucrare 
realizată după transcrierea minuțioasă a bogatului repertoriu, de 28 
de cântece bătrâneşti, ale acestui eminent purtător al tradiţiei genului, 
din aria laterală, trans-dunăreană...) În această ultimă perioadă, 
apar încă patru studii (împlinind un interval de două decenii — 
1975-1995) în continuarea temeinicei preocupări a lui Al.I. Amzu- 
lescu de... „Mioriţologie”: Mioriţa. Controverse — restituții (primele 
120 de pagini în volumul Repere..., 1989); Pseudovariante ale Miori- 
ţei; şi DI. N. Brânda față cu Mioriţologia... (1993); Itinerar retrospectiv 
pe marginea mitului Mioriţei vrâncene (1995)... 

Prin toate cele de mai sus, şi într-o privire globală a rezultatelor 
obţinute de O. Bârlea - A. Fochi - Al.I. Amzulescu în a doua jumă- 
tate a secolului XX, sub semnul orientării şi al impulsului ştiinţific 
hotărâtor datorat scrierilor lui D. Caracostea (dintre anii 1915-1959), 
se poate aprecia că, în cele opt decenii ale desfăşurării activităţii lui 
D. Caracostea, urmată de realizările principalilor săi ucenici (1915- 
1995), culegerea şi cercetarea ştiinţifică a cântecului bătrânesc a do- 
bândit un curs susţinut, mereu ascendent — chiar dacă în vădit con- 
trast cu linia mereu coborâtoare, în acest răstimp, a procesului de 
firesc şi ireversibil declin, spre tot mai accentuată slăbire şi părăsire 
a tradiţiei cântecului bătrânesc din circulaţia vie a oralității folclo- 
rice... (ca gen — deşi extrem de preţios — al creaţiei tradiţionale, dar 
a cărui... intrare în eclipsă s-a produs - după toate informaţiile 
culese —, începând din anii primului război mondial)! După o sută 
cincizeci de ani de la „descoperirea“ Mioriței (în 1846), vechiul cân- 
tec bătrânesc (cu subspeciile lui: Eposul eroic / Balada familială) se 
înscrie astăzi în tezaurul marii moşteniri cultural-artistice a tradiţiei 
oralităţii, ca una dintre realizările specifice, şi printre cele mai însem- 
nate vestigii ale duhului şi ale istoriei naţionale trecând, de fapt, cu 
fiecare zi tot mai mult, din creaţia şi circulaţia folclorică vie, în pa- 
trimoniul valoroasei zestre, din fericire pentru totdeauna păstrate 
în preţioasele „documente“ adunate în Arhiva Naţională de Folcior, 

începând din anii '30, în nenumăratele pagini ale variantelor publi- 
cate în decursul anilor în volume, broşuri, în reviste şi ziare din tot 
cuprinsul ţării, acum sârguincios cercetate în studii de specialitate, 
ca una dintre contribuţiile de seamă ale poporului român în con- 
textul cultural-artistic al întregii umanități... 

Pentru a întregi cum se cuvine acest tablou de sinteză, la cele 
de mai sus trebuie negreşit adăugate şi alte memorabile strădanii, 
cu rezultate meritorii în munca de culegere și cercetare studioasă a 
cântecului bătrânesc, în ultimele decenii, în Bucureşti şi în ţară (ba 
chiar şi peste hotare!). Mai întâi în ce priveşte activitatea desfăşu- 
rată în noi cercetări de teren şi publicarea de colecţii prin editarea unor 
materiale, rămase multă vreme nepublicate; (dar şi tipărirea celor 
adunate din cercetările întreprinse în ultimele decenii)..., abia cu 
începere din anii 1960 culegerile şi publicaţiile de cântece bătrâneşti 
ajung să reînnoade prin contribuţii semnificative şi consistente tra- 
diţia preţioaselor variante de balade culese şi publicate în anii 1920- 
1950 (de T. Papahagi, C. Nicolăescu-Plopşor, |. Diaconu, C. Brăiloiu, 
Cristea Sandu-Timoc...). În urma străduinţelor neabătute depuse 
de Ioan Şerb şi Iordan Datcu, iniţiativa editorială a publicării seriei 
de volume Folclor din Transilvania (cu începere din 1962) şi îndeo- 
sebi Folclor-din Oltenia şi Muntenia (începând din 1967) şi Folclor din 
Moldova (din 1969) — la Editura pentru Literatură, devenită mai apoi 
Minerva —, tot mai numeroase şi valoroase, texte de cântece bătrâ- 
neşti (zeci şi sute de variante din culegeri vechi şi noi), sunt aduse 
la lumina tiparului în volume de certă ţinută ştiinţifică şi remarca- 
bile condiţii grafice... Preţioase culegeri recente, cuprinzând mate- 
riale transcrise cu fidelitate din înregistrări pe benzi de magnetofon 
- precum îndeosebi cele semnate de noua generaţie de culegători 
olteni: Angela Dumitrescu, Aurelian Popescu, 1. Nijloveanu...; apoi 
Gh. Mihalcea (Tulcea), C. Manolache (Prahova) se adaugă în anii 
1960-1980 la pleiada vechilor culegători (din prima jumătate a vea- 
cului XX): Gr. Creţu, T. Bălăşel, C. Rădulescu-Codin, M. Gregorian, 
Gh. Neagu, îmbogăţind simţitor „tezaurul” colecţiilor „clasice” (de la 
Alecsandri la G.Dem. Teodorescu — Gr. Tocilescu — C.N. Mateescu 
- N. Păsculescu — T. Pamfile — D. Furtună...). Importante re-apariţii 
(în „ediţii critice”) ale colecţiilor: Alecsandri (Gh. Vrabie; D. Mură- 
raşu), At.M. Marienescu (Gh. Blăjan), G.Dem. Teodorescu (G. Antofi), 
Gr. Tocilescu — Chr.N. Ţapu (I. Datcu), C. Rădulescu-Codin (|. Şerb), 
Pr. 1. Bârlea (|. Datcu), T. Papahagi (V. Rusu) contribuie la revigorarea, 
consolidarea textologico-filologică şi readucerea corespunzătoare 

în circuitul ştiinţific a acestor colecţii fundamentale, reprezentative 
pentru patrimoniul cântecului bătrânesc. 

Dintre studiile apărute în anii 1950-95, vrednice de menţionat 
sunt cele datorate lui: I.C. Chiţimia, Poezia narativă. Balada (1957) şi 
unele consideraţii din Folclorul românesc în perspectivă comparată 
(1971); dar mai ales I. Taloş, Balada meşterului Manole şi variantele ei 
transilvănene (1962) — cercetare profund revelatoare, reluată şi 
amplificată în valoroasa monografie Meşterul Manole (1973); [ceea 
ce nu se poate spune şi despre comentariul, cu totul absurd, privi- 
tor la Mioriţa în Transilvania (1981, 1983)!...]; R. Niculescu, Unele 
observaţii asupra lui Pintea Viteazul ca personaj istoric (1962); Constante 
în structura cântecului epico-liric din Transilvania, Crişana şi Maramureş. 
Cântecul lui Văleanu (1966)53; Model şi sens în balada populară (1972)4; 
Ovid Densusianu şi actualitatea exegezei Mioriţei (1973); C. Eretescu, 
Compoziţie în balada Ăi trei fraţi, cu nouă zmei (1966); Stadiul actual 
al cântecului epic în Ţara Loviştei (1971); S. Ispas, Comentarii prelimi- 
nare la Vidros (Baladă şi colind) (1969); Observaţii cu privire la funcţia 
„recunoaştere“ în balade (1971); Consideraţii asupra baladei Şarpele în 
folclorul românesc (1977); O nouă interpretare a unui text de cântec 
povestitor: Toma Alimoş (1986); Domnul Chipor Crai (1992); Stelian 
Cârstean, Balada în folclorul Moldovei de Nord (1984)35. 


33 Lucrare din nefericire criticabilă pentru preţiozitatea excesivă şi pentru extrema 
pedanterie a stilului! 


34 Ipoteza propune un model „matematic”, al cărui schematism, excesiv stăruitor în 
abstract și generalizare, rămâne prea puţin operant pentru tipologia şi clasificarea 
practică a baladei... 

35 La cele de mai sus s-ar putea adăuga şi: |. Nijloveanu, O baladă populară necunoscută: 
Cântecul lui Angealâu (1965); Anton Balotă, Geneza şi evoluția baladei lui Radu Calom- 
firescu (1966); idem, Funcțiunea socială a cântecului bătrânesc. De la balada Sora păcura- 
rului la Kira Kiralina (1968); idem, Circulaţia guzlarilor prin țările româneşti (1968); idem, 
Balada de curte, un străvechi gen literar românesc (1969); Al. Popescu, O ipoteză în legă- 
tură cu Cântecul lui Prişcoveanu (1966); Elena Ligia Georgescu, Analiza cântecului 
epico-liric Ciobănaş de la miori (1969); Stanca Ciobanu-Fotino, Motive epice în poezia 
folclorică a zonei Marghita (1974); VI. Osiac şi Aurelian Popescu, Haiducul Creţu în do- 
cumente şi cântece populare (1973); Cornelia Călin, Contribuţii la cercetarea baladei Iancu 
Moruzi (1978); Silvia Chiţirnia, Balada Şarpele în elementele ei străvechi de cultură româ- 
nească (1979); 1. Oprişan, Penumbre ale unei balade: Toma Alimoş (1978);... (Evocarea 
acestor lucrări, ca şi a celor ce urmează, departe de a fi exhaustivă, este în chip firesc 
şi deliberat selectivă...) Un loc aparte ocupă, în acest context, consideraţiile lui G. Că- 
linescu despre balada populară (şi cercetătorii acesteia!), din tratatul Istoria literaturii 
române, Bucureşti, Editura Academiei, 1964, pp. 200 sqq., capitolul Arta literară în fol- 
clor; acestea neformând un studiu ca atare, ci mai curând o seamă de originale şi 
pitoreşti note de lectură (sau... „Impresii despre”...), pot fi citite cu interes, mai ales 
pentru spontaneitatea, savoarea și stilul lor atât de spumos şi antrenant, plin de iro- 
nia (subiectivă) a ... „cititorului fin de poezie”... 

Cercetătorii etnomuzicologi — din ale căror culegeri au rezultat, 
din nefericire, prea puține notații şi transcrieri muzicale publicate 
faţă de atât de numeroasele balade înregistrate (pe cilindri de fono- 
graf, până în 1950; pe benzi de magnetofon, începând din 1951)%6 — 
au publicat, totuşi, unele studii remarcabile, precum: E. Comişel, 
Recitativul epic al baladei (1954); Contribuţii la cunoaşterea eposului 
popular cântat (1962); La musique de la ballade populaire roumaine 
(1964); Ghizela Suliţeanu, Poemul popular Când şi-a pierdut ciobanul 
oile (1967); Muzica baladei Meşterul Manoie (1969, 1971); şi volumul 
Folclor din județul Brăila. Balada sau cântecul bătrânesc (1980); G. Habe- 
nicht, Povestea ciobanului care şi-a pierdut oile. Geneză, evoluție, tipuri 
(1968); A. Vicol, Aspecte ale relațiilor text-melodie în cântecele epice 
româneşti (1972); Recitativul parlato în cântecele epice româneşti (1976); 
Constanţă şi variabilitate în structura arhitectonică a melodiilor epice 
(1979); Preliminarii la prelucrarea matematică a melodiilor epice (1979); 
C. Prichici, Haiducul Pintea Viteazul în tradiția poporului nostru (1979). 

Câteva studii de seamă privitoare la cântecul bătrânesc au fost 
elaborate şi tipărite în străinătate: M. Eliade, Meșterul Manole şi Mă- 
năstirea Argeșului; şi Mioara năzdrăvană — în volumul De Zamolxis ă 
Gengis-Khan (1970); Lorenzo Renzi, Canti narrativi tradizionali romeni 
(1969); Rosa Knorringa, Fonction phatique et tradition orale. Constantes 
et transformations dans un chant narratif roumain — Mogoş Voricul 
(1978); O. Buhociu, Folclorul de iarnă, ziorile şi poezia păstorească 
(1979)57; Helga Stein, Zur Herkunft und Alterbestimmung einer Novel- 
lenballade... Die Schwiegermutter beseitigt die ihr anvertraute Schzwieger- 
tochter (1979); Jean Ure, The circumstances of the renewal of a historical 
legend in the Balkans. The story of the execution of a princely family in 
Constantinopole as a historical motif (1980); Margaret Helen Hiebert, 
Oral Compositional Style in Romanian Traditional Narrative Poetry: The 
Songs of Constantin Staicu (1984). 

Îmbucurător este faptul că dispunem astăzi de cel puţin trei 
lucrări de sinteză monografică exhaustivă privitoare la capodope- 
rele eposului românesc: A. Fochi, Mioriţa. Tipologie, circulaţie, geneză, 


36 Notaţii muzicale, sumare şi depăşite, asemenea celor din vechi publicaţii, precum 
cele din volumele oltene semnate de M.I. Brânaru şi Al. Buzera, sunt prea puţin con- 
cludente pentru a putea contribui la dezvoltarea studiilor muzicale (abia dacă pot 
folosi la „recunoaşterea” unor variante)... 


37 Versiunea finală, românească, a lucrării Die rumânische Volkskultur und ihre Mytho- 
logie (1974) cuprinde în partea a III-a - Poezia păstorească - numeroase referiri la cân- 
tecul bătrânesc, cu consideraţii şi aprecieri în genere foarte discutabile... 

texte (1964); I. Taloş, Meşterul Manole. Contribuţie la studiul unei 
teme de folclor european (1973); O capodoperă a baladei româneşti: Toma 
Alimoş. Ediţie critică şi studiu introductiv de Iordan Datcu şi Vio- 
rica Săvulescu (1989); iar recenta apariţie a lucrării Sabinei Ispas, 
Cântecul epic eroic românesc în context sud-est european. Cântecele peţirii 
(1995) oferă bune făgăduinţe pentru dezvoltarea continuă a studiu- 
lui cântecului bătrânesc, în viitor; toate cele de mai sus dovedind de 
altfel că entuziasmul romantic-vizionar al lui Alecu Russo, dintru 
începuturi, şi-a găsit deplină confirmare în amploarea şi temeinicia 
preocupărilor pentru culegerea şi studiul cântecului bătrânesc: 
„C'est que cette possie vierge de nos ballades populaires est vrai- 
ment sublime; et c'est dans ces airs et dans ces histoires rimâes 
qu'on respire la brise du pays, qu'on peut sentir le parfum antique 
qui est repandu sur le sol de la Moldavie“3%... 


38 La acestea se cuvin adăugate schiţele monografice: Enache Nedela, Mihai Florea, 
Iorgovan: mit-legendă-baladă. Bucureşti, Casa editorială „Cuget, simţire şi credinţă”, 
1995; Cornelia Călin, Jurnalul oral, Index tipologic, antologie de texte, Bucureşti, Eras- 
mus, 1993; şi sintezele de ultimă oră: Al.I. Amzulescu, Valori de patrimoniu ale.cânte- 
cului bătrânesc din Oltenia, Bucureşti, Editura „Grai şi suflet — Cultura naţională”, 2000; 
Mihai Pop, Cântecul popular epic în România, în volumul Folclor românesc, Il, Bucureşti, 
aceeași editură, 1998, pp. 315-327. 


39 Cf. A Russo, Scrieri, publicate de P.V. Haneş, Bucureşti, 1908, p. 220. 

UN INTERVIU PRIVIND SOARTA 
EPOSULUI TRADIȚIONAL ROMÂNESC 
ÎN PERSPECTIVA SFÂRŞITULUI 
SECOLULUI XX ŞI A MILENIULUI III...* 


15 ianuarie 2000 - Reporter I. Moanţă 


— Domnule Al.I. Amzulescu, cunoscând preocuparea dus. predilectă, 
şi stăruitoare, de culegere, transcriere şi cercetare a cântecului bătrânesc, 
despre care ați publicat în ultimii 50 de ani numeroase studii şi antologii, 
vă adresez întrebarea, oarecum de prognoză folclorică: Ce ați putea spune 
referitor la soarta cântecului bătrânesc, acum, la acest sfârşit de an şi de 
secol, şi în perspectiva mileniului al treilea? 


— Ispitit astfel, oarecum sub specie aeternitatis..., răspunsul meu 
(de prognoză!) nu poate fi decât în termenii potriviţi unor anume 
valori de patrimoniu! Întrebarea dumneavoastră e, desigur, fireas- 
că; aflându-ne acum la o mare răscruce şi la un prag cronologic cu 
totul deosebit — finele veacului XX — şi moment de trecere spre un 
nou mileniu, prilej negreşit potrivit pentru atare clipe de întrebări 
şi iscodiri, mai mult sau mai puţin filozofice ori naive, dar în orice 
caz omeneşti, şi îndeosebi „folclorice“, adică populare...; dacă — 
păstrând proporţiile — ţinem seama de însăşi revărsarea exuberantă 
cu care, în chip tradiţional, popoarele şi mediile folclorice de pre- 
tutindeni în lume, fiecare în felul său obişnuielnic, întâmpină şi 
„ani-versează” orice sfârşit de an şi început de An Nou sub semnul 
unor vechi obsesii şi deprinderi augurale şi zodiacale... De altfel, în 
lumea noastră sud-est, ba chiar general-europeană şi mediteranea- 
nă, încă din păgânătate, în ciuda sinuoasei evoluţii istorice a soroa- 
celor calendaristice, de peste două mii de ani „lanuarie” cuprinde 
păstrând în însăşi această denumire simbolică, tradiţia onomastic- 
latină a vechiului Ianus — zeul cel închipuit şi zugrăvit cu două fețe: 
una privind spre încheierea unui an, iar alta îndreptată spre noul 


* Din serialul radioemisiunii „Mioriţa”, ianuarie 2000. 

început de an. De altfel, în necurmata şi copleşitoarea curgere a 
vremii şi a anilor, chiar şi Poetul nostru naţional, sărbătorit tocmai 
în aceste zile, filozofează astfel meditând la trecerea implacabilă a 
Timpului...: Iar în lumea asta mare, noi, copii ai lumii mici, / Facem pe 
pământul nostru muşunoaie de furnici! E un mod metaforic şi hiper- 
bolic-contrastant de a vorbi, al Poetului nostru, pentru a sublinia 
antitetic trecătoarea nimicnicie omenească şi pământeană a locuito- 
rilor Terrei, de la un veac la altul, în comparaţie şi contrast cu veşni- 
cia marelui şi necuprinsului Cosmos şi a ameninţătorului Neant...; 
căci, oricum, nu numai meschine şi neînsemnate „muşunoaie” şi 
bordeie copilăreşti a făcut, a clădit şi a reclădit dintotdeauna 
„umanitatea”. Cu geniul ei irezistibil creator şi năzuind dintotdea- 
una spre veşnicie şi durabilitate, ea (Umanitatea) a înălțat totuşi, 
prin veacuri, şi semeţele Piramide ale Eghipetului, şi Sfinxul miste- 
rios-taciturn, dar cu priviri mereu sfredelitoare în timp, şi Karnakul 
şi Luxorul urieşeşti, şi zigguratul assir al lui Sargon, şi Parthenonul 
elin, şi Colisseul Romei, şi templele amerindiene şi cele din sud- 
estul Asiei; ba chiar, cu totul anonimele, primitivele şi enigmaticele 
dolmene şi menhire vest-europene, din Bretania franceză şi Marea 
Britanie, poate că şi mai vechi decât toate celelalte! Chiar dacă, în 
trecerea nemiloasă a timpului, atâtea alte şi alte, de mult uitate, şi 
nu numai cele „zece minuni” ale lumii mediteraneene... s-au năruit 
şi s-au risipit (precum Ierihonul, Ninive, Vavilonul şi grădinile 
Semiramidei, şi zidurile Troiei, şi Labirintul cretan...), mereu alte şi 
alte generaţii s-au încumetat să clădească necontenit şi alte semeţe 
„embleme“ ale timpurilor şi locurilor: noile „minuni“ ale Evului 
Mediu şi ale vremurilor mai noi — marile catedrale, castele şi palate 
ale Europei Occidentale; şi turnul Eiffel, şi colosalele zidiri ciclopice 
ale Americii industriale, ca şi prometeicele canale intercontinentale 
Suez şi Panama, uriaşele hidrocentrale şi cutezătoarele tumuri şi 
poduri înălțate peste marile fluvii: de la cele ale Londrei, Parisului 
şi New Yorkului, până la vesela Vienă imperială şi Buda-Pesta 
somptuoasă, ba chiar şi până la Dunărea lui bădica Traian şi a lui 
Apolodor din Damasc şi Cernavoda noastră şi a inginerului valah 
Anghel Saligny... 

Revenind aşadar la întrebarea dumneavoastră — oarecum pro- 
vocatoare şi fatidică! —, aceasta mă îndeamnă, cum se vede, şi mă 
obligă parcă la un răspuns învăluitor-oracular... (Reţin astfel din 
caracterul vrând-nevrând „oracular” — oarecum ghicitoresc —, numai 

latura de solicitare şi îndemn la meditaţie şi chibzuinţă enigmatic- 
scrutătoare..., de prognoză; fără a putea co-răspunde şi necesităţii 
conciziei potrivite unui răspuns oracular, ca al legendarei Pythia!) 
Căci meditaţia de circumstanţă, oricât de firavă şi rătăcitoare, mă 
împinge vrând-nevrând la un răspuns, totuşi... diplomatic, ba chiar 
cultural-ocolitor spre a fi cât mai pitoresc şi sugestiv! 


— Să ne întoarcem dar la oile noastre... 


— Aşadar, în acest larg context (globalizant!) al umanităţii şi în 
curgerea implacabilă a Timpului, și vechile şi frumoasele noastre 
cântece bătrâneşti — cântece de odinioară şi ale altor vremuri, pre- 
cum: Soarele şi Luna, Mioriţa, Meşterul Manole, Novac, Baba Novac, 
Toma Alimoş, ori Mihu copilul şi toate celelalte (vreo 3-400!) sunt şi 
ele, de fapt — în felul lor şi păstrând proporţiile -, nişte adevărate 
monumente seculare (Carmina saecularia!) ale oralităţii româneşti (căci 
şi poporul român, ca şi strămoşul Horaţiu de odinioară, exclamând 
exegi monumentum aere perennius..., repetă uneori: „...Ăst cântec 
s-o pomeni / Cât soare pe cer va fi; / Soarele merge şi-apune, / 
Cuvintele tot s-or spune!...2); cântecele noastre, bătrânești, fiind 
desigur... zidiri fluide, dar relativ-durabile, remarcabile monumente 
tradiţionale poetico-muzicale — expresie şi oglindă specifică melea- 
gurilor noastre pontice şi ale viului-grai carpato-dunărean... Via- 
bilitatea, trăinicia lor localnică este aidoma tuturor fericitelor clipe 
ale năzuinţelor şi ale creaţiei artistice a umanităţii de pretutindeni; 
oglindă proprie a vredniciei creatoare a poporului român... 

Aşa cum, într-o largă privire de perspectivă istorică, însuşi 
poporul român este, de fapt, numai stadiul istoric actual al umanităţii 
trăitoare pe coclauri carpato-dunărene în ultimele veacuri şi mile- 
nii, şi cântecele noastre tradiţionale, vechi cântece pe care le numim 
„bătrâneşti”, adică din străbuni, sunt menite ca, împreună cu Doina 
şi Colindele, cu solemnele cântece ceremoniale-funebre ale Zorilor 
şi Bradului..., împreună cu Ursul, cu Turca şi Brezaia, cu Sorcova, 
cu Căluianul, Paparudele şi Căluşul..., sunt sortite să dăinuiască în 
limitele fireşti ale oralităţii, deşi seculare, totuşi atât de vremelnice, 
ale înseşi viabilităţii neamului şi limbii noastre româneşti... Numai 
că, în timp ce alte şi mai străvechi creaţii anonime din veacuri, ale 


1 Cf. ALI. Amzulescu, Cântecul epic eroic, Bucureşti, Editura Academiei, 1981, pp. 296 
şi 300 etc.... 

oamenilor care au vieţuit şi s-au perindat pe aceste locuri, să zicem: 
de la marii meşteri olari ai Cucutenilor de odinioară, şi de la mode- 
latorii Gânditorului de la Hamangia, de la tracii, de la dacii şi geții, 
carpii şi crobizii, bessii, sauromaţii, sciţii, celții, costobocii şi agatâr- 
şii noştri înaintaşi, care şi ei au cântat negreşit vechile lor cântece şi 
au jucat cândva vechile lor dansuri..., şi aceste neamuri şi rânduri 
de oameni, împreună cu cântecele oralităţii lor, au dăinuit o vreme 
ca atare, dar au evoluat, s-au metamorfozat şi s-au revărsat desigur 
cu timpul în cele socotite în cele din urmă ale noastre, româneşti, din 
ultimele veacuri şi sute de ani... Nefiind nicicum consemnate la 
vremea lor ca atare, şi rămânând neîncredinţate în nici un fel şi în 
nici o formă a scrijelirii şi a scrisului, ele s-au topit prin veacuri şi 
s-au risipit probabil, precum frunza codrilor..., treptat resorbite şi 
asimilate în fluiditatea infinit schimbătoare, în instabilitatea şi vre- 
melnicia firească a oralităţii..., supraviețuind, de fapt preschimbate 
dar încorporate indiscernabil, neştiute şi imposibil de delimitat, în 
folclorul românesc... 

În felul acesta, în perspectiva oraculară, de prognoză, a înseşi 
soartei cântecelor noastre bătrâneşti (ajunse parcă tot mai firave şi 
rarefiate în fluxul firesc al viului-grai, acum, la finele veacului XX şi 
în pragul celui de-al treilea mileniu), acestea nu vor putea urma 
decât calea firească a necontenitei lor involuţii: spre continua trans- 
formare şi inevitabilă perimare şi uitare orală în cele din urmă... 
Proba şi dovezile ştiinţifice incontestabile ale nestăvilitei preschim- 
bări şi transformări evolutive a cântecelor bătrâneşti în procesul 
imperturbabil al oralităţii, se verifică, spre pildă, în studiul meticu- 
los al marii instabilităţi a „variantelor” aflate în cazul minuţioaselor 
studii, precum cele ale lui D. Caracostea şi P. Caraman (ca şi în 
studiile şi cercetările generaţiei noastre...), privitoare la unele din- 
tre cele mai vechi cântece bătrâneşti (Mioriţa, Cântecul Gerului, Voica 
din Nadolii, Toma Alimoş, Trei crai şi altele...). Culegeri stăruitoare, 
precum în cazul Mioriței — să zicem —, arată ce mare şi perpetuă, 
infinitezimală este diferenţa, şi deci evoluţia încă sub ochii noştri, a 
„variantelor” schimbătoare, mereu culese în ultimii 150 de ani, de la 
un loc la altul şi de la o dată la alta. E astfel deplin vădită deosebirea 
- evolutivă -— între Cântecul păstorului mic şi străin din Maramureş, 
Bihor, Transilvania şi cel al Mieoarei năzdrăvane din Valahia şi Mol- 
dova! (Aceasta e deopotrivă valabil şi în cazul baladelor: Meşterul 
Manole, Soarele şi Luna, Toma Alimoş, ba chiar şi al întemniţatului 

Corbea, ori Ilincuța Șandrului...) Variabilitatea — ceea ce a fost denu- 
mit cu termenul ştiinţific nemţesc Variationstrieb, adică instinctul, 
imboldul variaţiei, este tocmai ceea ce ne ajută să putem dis-cerne 
şi spune ceva (prin metoda „istorico-geografică”!) despre însuşi is- 
toricul evoluţiei cântecului bătrânesc... Abia dacă această continuă 
fluctuaţie - proprie poeziei şi muzicii tradiţionale-orale - ajunge să 
fie oarecum încetinită şi relativ-stabilizată, tinzând către o oarecare 
standardizare a cântecului viu, fixat (şi relativ-încremenit!) în pu- 
blicaţii... Aşa e până la un punct chiar cazul Mioriţei, al Meşterului 
Manole şi al lui Toma Alimoş. În cazul acestora, „versiunea“, să zicem 
stilizată (adică îndreptată şi întocmită — pentru a folosi termenii lui 
Alecsandri), versiunea Alecsandri, preluată şi răspândită prin ma- 
nualele şcolare, a devenit oarecum forma clasică, cristalizată şi stan- 
dardizată, a cântecului respectiv! Numai că această relativă împie- 
trire, prin trecerea din oralitate în scris, este tocmai ceea ce ucide, de 
fapt, însuşi spiritul viu, mereu fluctuant şi creator al variantelor tra- 
diţionale în necontenită evoluţie şi re-împrospătare, din viul-grai... 
Dar, ca totdeauna, şi în toate privinţele — tot răul e spre bine! 

Există, totuşi, astăzi o mare certitudine: că o bună parte din 
vechile noastre aşa-zise balade sau cântece bătrâneşti... acelea care 
au prins a fi totuşi „culese” şi consemnate ca atare, fie numai în scris 
şi în cărți începând din ultimii 150 de ani, ba încă şi imprimate şi 
„înregistrate” sonor din ce în ce mai bine şi mai trainic în ultimele 
decenii, acestea vor putea, vor izbuti să dăinuiască drept veche şi 
prețioasă „moştenire culturală” încă mult timp în anii ce vor urma; 
aşa cum poveştile şi cântecele Ramayanei şi Mahabharatei, şi cele de- 
spre Ghilgameş, despre Isis şi Osiris, sau mai ales cântecele despre 
Troia şi despre rătăcirile mediteraneene ale iscusitului Ulise, încre- 
dinţate palimpsestelor, şi cu atât mai mult cele, mai recente, despre 
Roland, despre Nibelungi şi Gudrun, ori despre Cidul iberic, Ilia 
Muromeţ şi Dobrânea..., încă mai pot fi şi astăzi des-cifrate, adică 
trezite şi re-chemate din amorţirea glacială tăcută a... rândurilor, 
a runelor şi a slovelor în care au fost cândva fixate în papirusurile, 
apoi în sulurile şi codicele grămăticilor medievali şi renascentişti... 

Tot astfel nădăjduim că, datorită Arhivelor noastre de folclor, 
din Bucureşti, Cluj, Iaşi ori Craiova, din ultimele decenii, în care 
astăzi zac oarecum ţintuite în tinerele noastre „ierbare” folcloristice, 
şi cântece bătrâneşti, acestea sunt menite a supravieţui încă o bună 
vreme peste continua şi inevitabila lor treptată ofilire şi fatala ocul- 

tare şi dispariţia lor din tradiţia caleidoscopică a viului-grai, pierind 
în cele din urmă negreşit... precum spuma şi umbra trecătoare, pro- 
prie şi firească a oralităţii, mereu şi nesfârşit schimbătoare şi pieri- 
toare, precum întreaga Pulvis et Umbra a umanităţii... Căci este pe 
deplin atestată şi verificată astăzi, în tot cuprinsul ţării, continua lor 
lunecare spre părăsire şi o tot mai adâncă uitare, mai cu seamă 
începând din deceniile ce au urmat după marile seisme istorice ale 
primului şi celui de-al doilea război mondial; mereu fiind, după 
toate mărturiile şi probele adunate, tot mai subţiat şi restrâns nu- 
mărul muritorilor care — precum Barbu Lăutarul - regretă nostal- 
gic, şi al celor care — ca Şolcanul lui G.Dem., sau calafeteanul Lache 
Găzaru al nostru... — tot mai ştiu şi gustă cu adevărat frumuseţea, 
totuşi vetustă şi anacronică, a cântecului bătrânesc, acum tot mai adânc 
vlăguit şi trecut din oralitatea vie şi tradiţia spontană nemijlocită în 
colbuitele arhive şi în cartea ştiinţifică păstrătoare şi mărturisitoare 
a „moştenirii culturale”, mai mult sau mai puţin bine desprinse şi 
consemnate în ultimii 150 de ani din fluxul firesc al oralităţii tradi- 
ţionale...; altele fiind astăzi — şi mai departe, în viitor — desigur 
cerinţele şi preferinţele spre stâmpărarea nevoii de cântec a noilor 
rânduri de oameni... 

Căci astăzi, orice s-ar spune, cântecul bătrânesc, cântec de odi- 
nioară şi al altor vremi — precum chiar însuşi SATUL ROMÂNESC 
ca atare —, este mai mult şi mai ales monument artistic şi document 
cultural-istoric — şi respectiv social-economic — decât sat românesc 
pulsând de viaţă şi vechi cântec bătrânesc, viu şi spontan trăitor ca 
atare în oralitatea folclorică propriu-zisă; animată oricum de alte 
nevoi şi preferinţe istorice şi „funcţionale” decât cele ale satelor şi 
târgurilor Moldovlahiei şi Transilvaniei de odinioară... (poate pre- 
cum cântecul zurbagiilor cobzari electronici despre „Andrii-Popa 
cel vestit...”; ori larma zgomotos-zbănţuitoare şi rizibil-tânguioasă 
a tinerilor din grupul pseudo-rural constănţean cel cu „Banii şi fe- 
tele”...; ori cântecul şugubăţ de vesel desmăţ uşuratec al... „fetelor 
singure la mare“..., din ultimul Festival muzical tomitan!) AMIN! 
„„.Sau, pentru a mă apropia de răspunsurile oraculare, scurte şi în 
doi peri, de odinioară, ale Pythiei de la Delfi, şi de la Cumae, poate 
că ar fi fost de ajuns a răspunde scurt-sibilinic: Cântecul bătrânesc? 
„Carmen Patrium VIXIT!” (adică e aproape răposat, căci şi-a trăit 
traiul...); supraviețuind muzeal, atât de răzleţ, ca în remarcabila 
variantă a Cântecului lui Radu Calomfirescu, preluată şi reanimată 

cu relativă fidelitate de prietenul năzdrăvan scormonitor-folclorist 
Alexandru Mica, după o înregistrare cu fonograful, realizată acum 
62 de ani, în 1938, de Ilarion Cocişiu, de la lăutarul Stănică Şerban 
din Hotarele-Ilfov...: 


măi 'ce Lunca Măgurelilor, 
Asupra Scaienilor, 
Multe corturi sânt întinse, 
Multe sân', mărunte sânt, 
De buşi negri tătăreşti, 
Sarice moldoveneşti. 
mă La mijloc de corturele 
Ieste-un cor” mare, rotat, 
Cu creştetu nărânzat, 
. Cu poalili de bumbac, 
Cu uşea de taftă verde 
Care-n lume nu să vede, 
Cu ţăruşe de argint 
Car” n-am văzu' dă cân' sânt, 
Dă cân' maica m-a făcut... 
ce Dar în cort ce mi-e-aşternut? 
Covor verde de mătas' 
Peste covor, d-un cearşeaf, 
Peste cearşaf, masă-ntins”; 
Dar la masă cine-m' şeade? 
Şeade domnu Mihai-vod' 
Cu Buzeştii d-amândoi, 
Cu Căpreştii câteş-trei... etc.2 


2 Cf. Cântecul epic eroic, p. 669... 

LA OBÂRŞIA LITERATURII NAŢIONALE* 


Este un adevăr simplu şi uşor de înţeles că, vreme de multe 
veacuri, în evoluţia ei, cultura noastră naţională a fost preponde- 
rent, aproape exclusiv, orală. Pe măsura constituirii şi consolidării 
voievodatelor româneşti, s-a ivit şi s-a împământenit treptat, din 
necesităţi clericale şi aulice-feudale, sub auspicii mânăstireşti şi 
domneşti, cultura scrisă de filieră slavonă şi bizantină. Dar, despre 
o cultură şi literatură nemijlocit clădite pe limba română, înainte de 
secolul XVI, nu se poate vorbi cu deplin temei decât în domeniul 
creaţiei populare-orale. Hăţişul umbros înfiripat de mulţimea tra- 
ducerilor şi a vechilor manuscrise şi tipărituri, izvodiri născute 
iniţial din acoperirea trebuinţelor bisericeşti, ca şi din nevoile de 
letopiseţi şi pravilnice ale cancelariilor şi scaunelor domneşti de ju- 
decată, ori însemnările istorico-narative ale pisarilor şi grămăticilor 
curteni şi mânăstireşti, toate asemenea scrieri şi mai vechi izvoade 
nu constituie, de fapt, decât rudimente şi premise greoaie ale unei 
creaţii mai mult sau mai puţin originale şi româneşti ca atare. În 
felul acesta, abia din secolele XVII-XVIII putem vorbi, cu deplin 
temei, despre o creaţie literară originală, de limbă românească pro- 
priu-zisă. În cele din urmă, numai după revelaţia tot mai desluşită 
despre existenţa bine conturată, în substrat, a unei literaturi popu- 
lare cu adevărat româneşti, către anul 1850, şi o dată cu creşterea 
influenţei apusene sub semnul romantismului românesc, se pun 
bazele culturii noastre moderne, deplin întemeiate pe instrumentul 
limbii şi al tradiţiei orale autohtone româneşti. Cultura populară, 
tradiţională-orală, se înfăţişează şi se constituie în cursul veacurilor 
ca filon trainic şi temelie solidă pentru cultura noastră naţională. 


* Din revista Datini (Bucureşti), 1993, nr. 1, p. 39. 

Să amintim apoi că, îndată după anul 1900, pe măsura afirmării şi 
a exacerbării teoretice a poporanismului, vor apărea, însă, chiar în 
sânul înaltului for academic, semnele primei reacţiuni ale orientării 
răspicat moderniste, pro-occidentalizante, combătând exagerările 
spiritului excesiv-tradiţionalist! Lauda binemeritată a folclorului, 
a locului şi rolului său întremător către originalitatea românească, 
nu a încetat însă nici o clipă! De la primele impulsuri şi teoretizări 
paşoptiste şi romantice, până către 1940, ba chiar până în zilele 
noastre, incluzând şi anii greu apăsători ai epocii comuniste... 
Poate că întâiul şi cel mai mare merit al creaţiei folclorice, 
îndeosebi al poeziei populare, a fost negreşit acela de a fi oferit la 
începuturile literaturii române însuşi instrumentul artistic funda- 
mental al unei limbi româneşti temeinic exersate, călăuzite şi dez- 
voltate în toată varietatea spontană de genuri — de la lirico-satiric la 
epic şi dramatic. Cu mult înainte de primele exerciţii ale abeceda- 
rului literaturii aşa-numite culte, folclorul punea în faţa scriitorilor 
români o vastă şi îndelungată experienţă multiseculară, cu remar- 
cabile realizări mergând până la capodopere, îndeosebi ale liricului 
şi epicului. Doinele şi baladele au şi format de altfel, printre cele 
dintâi, obiectul atenţiei descoperitorilor folclorului (începând cu 
Alecsandri şi Russo şi continuând până la Eminescu, Coşbuc, Goga, 
Blaga şi lon Pillat)... Existenţa viguroasă a unor adevărate capo- 
dopere, „modele” înainte-mergătoare ale creaţiei orale, precum 
Mioriţa, Meşterul Manole, Toma Alimoş şi atâtea alte vestite cântece 
bătrâneşti; sau marea caleidoscopie a doinelor şi cântecelor de 
dragoste, de înstrăinare şi dor, de cătănie, de codru şi haiducie; ca 
şi a colindelor, proverbelor şi zicalelor, a ghicitorilor, a cântecelor şi 
jocurilor de copii; cântecele de nuntă şi îndeosebi străvechile cân- 
tece de înmormântare, ca şi bătrânele basme -— toate au oferit din 
capul locului o limbă română îndelung strunită, adânc şi bine fră- 
mântată, nuanţat cizelată, cernută şi cristalizată în alcătuiri inspi- 
rate ale viului grai, mereu preluată, prelucrată şi primenită artistic 
de noi şi noi generaţii. Aceste vechi şi mereu reînnoite cuceriri artis- 
tice ale izvodului limbii au slujit negreşit drept călăuză la mlădierea 
şi rotunjirea treptată a greoaielor stihuri începătoare precum Psal- 
tirea în versuri, apoi a versurilor lui Ion Budai-Deleanu, Gh. Asaki 
şi Văcăreştii, ale lui Vasile Alecsandri, Anton Pann şi Mihai Emi- 
nescu. Pe lângă milenara tradiţie, atât de multă vreme necunoscută, 
a poeziei orale, s-a creat astfel treptat (evoluând paralel) o tradiţie 

mai nouă, a scriitorilor în versuri şi proză. Creaţia populară tradi- 
ţională-orală, cu limba poetică, cu bogăţia de genuri şi marea uni- 
tate a graiului nostru folcloric, stă astfel cu cinste la obârşia culturii 
şi a literaturii naţionale. 

În al doilea rând, se cuvine menţionat modelul structurii ele- 
mentare a schemei de versificaţie (ivită şi consolidată în chip firesc 
din chiar virtualităţile dinamice naturale ale limbii). Este schema 
clasică oferită de multiseculara tradiţie a poeziei noastre populare. 
Folosit la început ca un model firesc în mai toate vechile alcătuiri 
poetice ieşite din anonimat (în Psaltirea versificată a lui Dosoftei, în 
scrierile poeţilor Văcăreşti, ale lui Anton Pann, Vasile Alecsandri şi 
Mihai Eminescu), versul popular tradiţional — hexa- şi octosilabic, 
ritmat în 3 sau 4 picioare metrice trohaice, cu rimă şi îndeosebi aso- 
nanţă a versurilor alăturate curgător şi grupate în cuplete mono- 
rime de întindere variabilă în funcţie de ultima vocală accentuată, 
din care numai prin cântare se produce gruparea pseudo-strofică 
dictată de nevoile pulsului şi ale structurilor melodice, reprezintă o 
bază tradiţional-orală a sistemului versificaţiei românești. Evoluţia 
treptată a poeziei noastre culte adaugă la aceasta meşteşugita com- 
binare de alte şi alte scheme, de o mereu îmbogăţită varietate a 
măsurii, a metricii, a ritmului şi rimelor. 

Valenţele limbii poetice şi versificaţia tradiţional-orală sunt 
astfel cele dintâi instrumente artistice, făgăduinţele germinative ge- 
neroase, pe care creaţia folclorică le aşează la izvoarele şi la temelia 
marii literaturi şi a poeziei culte româneşti. 

GLOSĂ (TÂRZIELNICĂ) LA COLINDE...* 


De mulţi, de peste douăzeci de ani, adânc stimulat îndeosebi 
de memorabilele lucrări de poetică ale lui R. Jakobson ş.a.1, mi-am 
petrecut adeseori timpul — dilettevole passatempo! — „analizând”, cu 
dese reveniri pe parcursul vremii, şi disecând foarte numeroase texte 
folclorice: din Mioriţa lui A. Fochi, din 303 Colinde ale lui S. Drăgoi, 
ca şi alte şi atâtea colecţii sau texte răzlețe... Mi-am format astfel 


* Din Revista de Etnografie şi Folclor, 40 (1995), nr. 1, pp. 15-21. 


P.S. Autorul se mângâie cu gândul că rândurile acestui studiu şi-ar putea dobândi o 
sporită relevanţă şi dorita credibilitate dacă binevoitorul cetitoriu va privi menţiunile 
şi consideraţiile respective în nemijlocită legătură şi în contextul unor prea ciudate 
mărturii; ca acelea privitoare la preocuparea arzătoare de „muzicalitatea limbii” în 
cazul lui G. Flaubert — care obişnuia să dea citire cu glas tare rodului gândurilor sale 
în odaia-i de lucru transformată în... urlătoare („mon gueuloir”); sau mai cu seamă 
din veselnicele amintiri ale confraţilor-colaboratori cu [. Creangă la Învăţătoriul copiilor, 
carte de cetit în clasele primare... Amicii institutori Răceanu, Grigorescu şi lenăchescu 
mărturisesc cum Marele Povestitor, propunând o modestă pagină intitulată „Inul și 
cămeşa“, se poticneşte inexplicabil, continuând să scandeze literalmente neîncetat, 
o zi întreagă, „propusăciunea“: „Din in ca şi din cânepă tot pânză se face“!! (pentru 
care cf. cap. VI, Pedagogia lui Creangă, apud G. Călinescu, lon Creangă (viaţa şi opera). 
Prefaţă de Eugen Simion, Bucureşti, E.P.L., 1966, pp. 129 saq.; îndeosebi pp. 134-136 
şi 196). Ceea ce lipsea frazeologiei ilustrului „Ion Torcălău” humuleştean - minuțios 
arămuitor de vorbă românească, urmărind aici nu numai topica şi ritmica, ci suges- 
tivitatea cuprinsă în întreaga substanţă eufonică şi ambianţă sonoră a enunţului... — 
era, foarte probabil, clausula sonoră „se ţese“, în loc de se face; final resimţit desigur 
ca o dureroasă şi insurmontabilă ştirbitură în sonoritatea fonologică a textului!?? 

(1 aprilie 2001) 


1 Cf. R. Jakobson, Questions de potique, Paris, Editions du Seuil, 1973; dar şi măcar: 
]. Cohen, Structure du langage podtique, Paris, Flammarion, 1966; M. Riffaterre, Essais 
de stylistique structurale, Paris, Flammarion, 1971; ]. Lotman, La structure du texte artis- 
tique, Paris, Gallimard, 1973; ].-Cl. Gardin, Les analyses du discours, Neuchâtel, Dela- 
chaux et Niestl6, 1974... [Se cuvine a reaminti aici neapărat și extrem de preţioasa, 
originala străduință românească plină de sugestii, a lui D. Caracostea, Expresivitatea 
limbii române, Bucureşti, Fundaţia Regală pentru Literatură şi Artă, 1942 — lucrare 
rnasivă, îngropată sub regretabilă tăcere vreme de o jumătate de veac!) 

deprinderea, aproape un tic supărător, de a dibăci atâtea nebănuite 
subtilităţi de „structură” în savuroasa, inepuizabila horbotă de fili- 
gran, mai cu seamă a bătrânei poezii a colindelor. Să fie oare numai 
un biet joc de abţibilduri bătrâneşti-copilăreşti?! 

Poezia populară, negreşit mai aproape de starea nativă şi auro- 
rală a limbii, prin însăşi natura ei orală, manifestă adesea un simţ 
parcă mai acut al „stratului sonor“?! Ea se naşte şi creşte de fapt 
izvorând adeseori din disponibilităţile eufoniei naturale a limbii, în 
care repetiţia şi paralelismul alcătuiesc un joc spontan ivit instinc- 
tiv din virtualităţile limbii. Oralitatea este desigur cu mult mai sen- 
sibilă la alcătuirea rețelei stratului sonor... Noi citim; dar ei (înain- 
taşii) ziceau şi ascultau, de fapt, poezia cântată strămoşească... De 
altfel, în genere poezia - cel puţin în starea ei tradițională şi clasică, 
îşi alcătuieşte frământarea de imagini şi idei uneori desluşite, alteori 
ambigue, pe o sistematică, dar de multe ori enigmatică (!), şi sur- 
prinzătoare, folosire a limbii ca mijloc de expresie. În procesul firesc 
al limbii „poetice“ se produce adesea o coacervare spontană a sune- 
telor, lipsite de înţeles - stratul sonor, din care se încheagă sensul 
articulat, înţelesul vocabulelor şi legarea acestora în fraze. Este, ca 
în genere, marele „mister” al limbii şi vorbirii (în sens saussurian) 
cum înţelesul şi măiestria se ivesc şi se bizuie pe stratul sunetelor 
strunite într-o fină reţea structurală implicită, cu fireşti repetiţii şi 
paralelisme... Fonemele utilizate nu sunt, totuşi, în număr nesfârşit; 
dar, cu un număr relativ restrâns, se clădesc mereu alte şi alte 
vocabule îmbrăcând gândul şi versul... Paralelismul stratului 
implicit, sonor, cu stratul explicit, al termenilor şi al frazelor se iscă 
şi evoluează îngemănat, bizuindu-se ca pe o schelărie capricioasă, 
dar... regularizată necontenit de „legile” gramaticii... 

Fântâna? Cuvânt des apărut în colinde, dovedeşte sponte sua o 
anumită simetrie sonoră naturală: ântân (repetarea grupului ân în 
jurul lui t; chiar dacă, poziţional, primul ân este silabic; al doilea, 
frânt, fragmentat: fâ-na... (E poate şi aici un prilej de... „aşteptare 
frustrată”?!) Dar iată şi versul Tot cu păsărele (cu trei simetrii intra- 
vocabule)! Sunt simetrii pe care nu le mai simţim la prima „vedere”; 
dar pe care poate, foarte probabil, urechea sensibilă a oralităţii tra- 
diționale neştirbite (de deprinderea, târzie, a scrisului şi cititului) le 
simte încă, sau mai bine le-a căutat, le-a găsit şi le-a resimţit in- 


2 Cf. consideraţiile despre stratul sonor, din tratatul Ren Wellek - Austin Warren, 
Teoria literaturii, Bucureşti, Editura pentru Literatură Universală, 1967, pp. 187 saq. 

tuitiv, fără explicitare, de la sine şi prin sine... cândva! Deprinderea 
îndătinată a „analizei” poetice ne învaţă să sesizăm, desigur, mai 
ales rima, ca formă aproape naturală a repetiţiei şi paralelismului... 
Dar secretele eufoniei colindelor (ca şi în alte „genuri”, dar mai ales 
în acesta) stăruie JA tot pasul în insesizabile, ascunse şi oarecum mis- 
terioase (!) alte „potriviri” şi încrucişări, opoziții, ecouri sonore... 
(uneori răsturnate)! În „corpul” cuvintelor, ca şi în situaţii poziţio- 
nâle, contextuale, se ivesc mereu noi şi noi, alte uimitoare atracţii 
rezonante, simetrii şi ecouri — directe sau mai îndepărtate şi răstur- 
nate! Există simetrii naturale, interne...: sus; colo; dar şi vreme; sănă- 
toasă; iar în mititele se aşează împletite spontan, strâns încatenate 
simetric: iți, tit, ele (trei simetrii interne!); sau depărtate poziţional: 
Ion bun voinic, unde ion e parcă „prelucrat”, frământat şi inclus (!) 
în determinantul voinic... (oin, ini). Cine îi învăţa pe neştiuţii al- 
cătuitori de colinde să lege şi să dezlege virtualităţile sonorităţilor 
limbii în ciudate secvenţe care „curg” firesc pe aripile melodiei 
împănate, mai mult ca oriunde, şi îmbogăţite cu dese refrene şi alte 
elemente insidios iterative şi redundante — chiar şi acestea de multe 
ori ciudate alcătuiri, golite de înţeles, dar pline de deschideri şi su- 
gestii ale ambiguităţii lor funciare?!... Puterea cuvântului nicăieri 
parcă nu este mai aproape de farmecul vrăjii şi al descântecului... 
(Colindele, ca urări, presupun desigur un anume „farmec“ — augu- 
ral! — vrăjitoresc!...) Caracterul de joc spontan de-a sonoritatea (!) — 
doar aparent gratuit! — reiese în colinde din însăşi frecventa fră- 
mântare a „vorbirii” rostuite, sfărmate şi re-coacervate în mojarul 
poetic de noi alcătuiri, în care mai cu seamă sunetul parcă se im- 
pune, lăsând uneori „înţelesul” în neostoită fluctuaţie, ba chiar cău- 
tată opacitate şi ambiguitate obscură... Frământarea sonorităţilor 
festive (?) ale limbii creează aproape un manierism madrigalesc... 
Între diversele „genuri” ale folclorului, colindele — poezie emina- 
mente festivă şi ceremonială, se află clădite şi îmbrăcate într-un strai 
sărbătoresc al limbii, cu excepțional de subtile truvai-uri, instinctiv 
şi subconştient sesizabile — cel puţin de către noi, târzii epigoni ai 
unor trecute veacuri de creaţie exclusiv sau preponderent orală (la 
care se referea desigur şi Eminescu)... Poate că virginitatea sensi- 
bilităţii genuine (încă netocită!) a oralităţii pure şi integrale realiza 
şi primea cu o mai adâncă şi sigură resonanţă virtuțile stratului 
sonor al „cântecului“ de Zile Mari, în care se producea o extra-or- 
dinară frământare a disponibilităţilor sonore ale graiului bătrânesc 

din care se încheagă poezia... (Proverbele ca şi ghicitorile şi cântecele 
de copii se bizuie şi ele pe un clasicism atavic al oralităţii... De multe 
ori concentrarea paralelismelor şi repetiţiilor se arată şi acolo exem- 
plară!). Unele „observaţii” ca acelea ce urmează ar putea încă şoca; 
„ochiul” nostru nu e deprins cu sesizarea unor simetrii mai adânci, 
mai ascunse şi acumulate sau risipite în corpul cuvintelor sau în 
împletirea (întâmplătoare? spontană?) a acestora... Ce vom putea 
spune, spre exemplu, despre un cuvânt (deseori folosit în colinde) 
— cetate? Şi el presupune, ca un dat iniţial insensibil, simetria răstur- 
nată et-te, în jurul lui a, etate; ba încă rezidă acolo şi tat încadrat şi 
claustrat de e/e... De aici atâtea ciudate detalii elementare ale 
„structurii“ fundamentale a însăşi poeziei. Sunt observaţii caleido- 
scopice care ar părea, la prima vedere, contestabile! Dar când „ob- 
servaţiile” se înmulţesc, se adună, se corelează şi se repetă (!), lucrul 
nu mai poate fi o simplă himeră... Legea, nescrisă, se conturează 
oarecum treptat şi de la sine! 
Să cercetăm dar cu luare-aminte următoarea suită iniţială de 

versuri: 

Sus pă balta lată 

La cetatea-naltă, 

La palanca verde... 


Prima simetrie internă: sus. Un încă greu sesizabil ecou (răs- 
turnat) în conturul silabic al/la: balta lată. Insistenţa obsesivă la /al 
continuă în versul al doilea: La cetatea-naltă (reamintim cefatea!); 
dar şi versul trei: La pala... (cu îmbogățirea sintetică (!) a simetriei 
ala, de altfel schiţată încă în primul vers din contactul poziţional 
balta lată. Nu se pot trece cu vederea şi cele trei simetrii inerente „în 
cutie” — amboatate: la pala, a pa, ala...) Am putea presupune chiar 
şi o ciudată „variaţie“ care a exclus, accidental, un la încă în primul 
vers: Sus la balta lată?... Silabicul la /al îşi „dezvoltă”, totuşi, jocul... 
de cel puţin şase ori în cele numai trei versuri! (Spre a nu mai vorbi 
şi de corespondenţa prioritară balta lată / (cetatea)-naltă.) E mai mult 
decât... bogăţia rimei; pivotarea obstinată şi redundantă în jurul 
unui nucleu sonor, bogăţia jocului variaţiei stăruind obsesiv într-o 
mare economie de elemente fundamentale... Cercetând acest con- 
text cu „ochelarii“... vânătorului de simetrii (paralelisme, repetiţii) 
şi ecouri, s-ar zice că începem să căutăm, şi să presupunem (!) sime- 
tria chiar şi acolo unde nu există efectiv, în text (pă în loc de la în 
primul vers; numai că şi acest pă, intrus, răsună de fapt în iniţialul 

palanca...). Obsesia nu e în acest caz o iluzie! „Substanţa” formei 
susţine, adiţionează, subliniază şi îmbogăţeşte negreşit substanţa 
conţinutului (înţelesului), cu o mare economie de mijloace sonore 
elementare repetitive... Chiar dacă la prima şi simpla lectură curgă- 
toare, nu ne oprim să identificăm toate simetriile, repetițiile şi para- 
lelismele, ecourile implicite ale ţesăturii „textului“. Într-adevăr, tex- 
tul e o foarte subtil tensionată țesătură de sunete, silabe, cuvinte din 
şi peste care se iveşte „înţelesul” şi frumosul poetic! Reţele paralele 
şi izomorfe?!... Că lucrurile stau cu adevărat aşa, o arată continuarea: 


Întorcu-să-ntore 
Doauă d-oaşte grele, 
O d-oaşte-i cu domn, 
Una-i fără domn... 


Paralelismul este absolut evident în repetiţia, explicită, din 
primul vers. Dar mai departe? Doauă d-oaşte grele - acelaşi initium 
(+ simetria finală grele); trebuie remarcat că atracţia sonoră Doa... / 
d-oa... a prevalat chiar în dauna înţelesului (d-oaşte în loc de d-oştiri; 
sau măcar d-oştii!'?); grupul od/do stăruie mai departe (O d-oaşte / 
domn; vezi şi O d-o, încă o simetrie, sintetică, cu aceleaşi mijloace!): 
Una-i fără domn. Dar mai departe? 


D-oaste hai cu domn 
Incotro coteşte 
Tot îmi dobândeşte... 


Este de relevat paralelismul construcţiei „intime“ a lui încotro 
cu precedentul întorcu de mai sus; dar şi încotro coteşte; ba chiar... 
cotro co...; vezi şi cotro co...; precum şi teşte, sau cel puţin eşte; apoi 
Tot îmi (iarăşi) dobândeşte... inclusiv jocul fonemelor t...t / d...d. 
Şi paralelismul preponderent, global, al celor trei versuri continuă: 


D-oastea-i fără domn 
Încotro coteşte 
Tăt îmi păgubeşte... 


Resimţim iarăşi răsunetul îndepărtat al versului D-oaste hai de 
mai sus în D-oastea-i; fără (încă un paralelism organic); domn... Tăt... 
Iar cât despre hazardatul păgubește, nici acesta, deşi aparent răzleţ, 
nu e lipsit de rezonanţă imediată (pe lângă rimă!), în următorul vers: 

Veste ni-o vinit 
De la răsărit 
Că s-ar fi născut... 

Există un răsunet (cu licenţă „poetică”) între păgubește / Veste; 
apoi ni-o vinit; dar şi ini; apoi De la răsărit / Că s-ar fi născut (vezi 
şi răsărit, dar şi răsărit!) 

„..Un domn tânăriel, 
Domnul d-ostiei. 


Paralelismul (inclusiv sonor!) al celor două versuri următoare 
este evident: 
Maică-sa-l încalţă 
Taică-so-l d-învaţă.... 
Apoi: 
— Fiu, fiuţul meu, 
Ş-a lui Dumnezău 
Tu de mi te duci 
În ţară strinelaică... 


Se conturează aliteraţia, inclusiv grupul repetitiv fiu, fiu...; dar 
şi ufu; apoi aliteraţia alternantă f, d, t, d în legătură crucişă cu u/e. 
dar mai ales ciudat, foarte ciudat acest strinelaică (forjat ad-hoc?!; 
în opoziţie, probabil cu Maică... / Taică... de mai sus?!) 

Un mare set de observaţii relevă însă mai cu seamă atât de 
numeroasele, ciudatele, „invenţii“ verbale, alcătuind de atâtea ori 
stranii jocuri de cuvinte ce apar tocmai sub imperiul puterii cople- 
şitoare a similitudinilor, opoziţiilor şi asocierilor sonore, globale, 
ajungând să obtureze alterând însuşi sensul explicit al termenilor, 
nou (ad-hoc!) iviţi sub straiul şi în cursul poeziei sărbătoreşti cântate 
a colindelor... Se poate vorbi parcă de o adevărată autonomie şi 
tiranie (!) a sonorităţii şi eufoniei (sau stridenţei!) care ajung să pună 
(uneori sub semnul unor „etimologii populare”), „forma” sonoră 
mai presus de înţelesul elementelor morfologice curente ale limbii... 
Aici este locul atâtor truvai-uri care, în cele din urmă, surprind cu 
nedumerire, dar cu încântare, în procesul citirii atente a colindelor 
(după ce au pus desigur în încurcătură... condeiul culegătorilor)! 
Câteva cazuri (care s-ar putea uşor înmulţi, formând substanţa unei 
lungi desfăşurări a cercetării): 


„..Şi-i Gheorghe tinerel 
Pe-un cal negru grugonel, 
Cu şaua de haurel... 


Impulsul nucleului sonor grg (din Gheorghe) — chiar şi acest 
clasic onomastic aflându-se clădit pe simetria Gheorghe... (vezi şi 

tinerel) — stăruie în alăturarea contextuală negru grugonel (cu re- 
luarea lui gru şi trei apariţii ale lui g cuprinse între cei doi ne). Dar 
ce poate fi oare acest „diminutiv“ — grugonel? El nu poate fi decât... 
graur (dim.): negru grăurel / Cu şaua de aurel, / Cu frâul de 
arginţel (căci graurul e negricios). „Inventivitatea” sonoră se iveşte 
însă, probabil, şi prin asociere sonoră cu grăngurel (care însă nu 
poate fi decât galben! Vezi, atestat: Pe-un cal galben găngurel, / Găn- 
gurel şi frumuşel...) Oricum, confuzul grugonel, abia născut, nu e 
deloc lipsit de savoarea evocării, sugestiv-hipocoristice, a unui cal 
aprig voinicesc!... Se cuvine menţionat că apariţia unui cal galben (!) 
nu este deloc exclusă în colinde, ba dimpotrivă, galbenul (solar şi 
sideral) poleieşte efectiv, aurind conturul şi silueta calului voinicos; 
de aceea, iată: Căluţ galbin lucefeşte (!) — cu ingenioasa ambiguitate 
astrală (şi verbală) a... strălucirii luceafărului! Dar aflăm aiurea şi: 
Puiatu-mi-o cal galbăn... 
Altă dată 


„.„„Anica cea frumoasă 
Şi-mi ţese d-un ţofron roşu. 


Este „alterat” (recognoscibil) voalul nupţial sovon, transformând 
pe s în | sub impulsul predictiv al lui fese şi adoptând un r expletiv 
prin anticiparea lui roşu. Trecerea lui v în f e foarte „uşoară”, mai 
ales că grupul consonantic fr este destul de frecvent. De altfel, mai 
departe: 


Ştefan-vodă pă drum trece (+ ece!) 
Şi din gură-aşa-mi grăieşte: 

- Nu-mi vinzi mie ţofron roş? 
Prea frumos ţi l-oi plăti... 


Trecând peste simetria Nu-mi vinzi mie (ca şi peste gură / 
grăieşte din versul precedent), | şi grupul fr din ţofron „răsună” în: 
Prea frumos fî... din ultimul vers. Alterarea şi asimilarea se produc 
astfel cu stridenţă şuierătoare sub semnul influenţei şi ambianţei 
sonorităţii de ansamblu larg învăluitor al contextului... 


3 Îmi amintesc aici cu adâncă nostalgie comentariul subtil al lui D. Caracostea într-o 
neuitată oră de curs universitar din anii 1938-40, în care profesorul releva puternica 
sugestivitate sonoră a versului din balada Miu haiducul unde, fiind vorba de bucate- 
le banchetului domnesc, se pomeneşte... mreana gogonişoară... Revăd parcă şi astăzi 
gestul aerian rotat cu mâna sugerând rotunjimea ispititoare a peştelui în savurosul 
diminutiv de spumoasă invenţie verbală (din pop. gogonej = rotund)... 

În versul: — Hoiolede, măi joinele...., atracţia sonoră alterează prin 
ecou pe junele pentru a răspunde (în simetria) (H)oi... (m)ăi (j)oi..., 
lăsându-ne să recunoaştem totuşi uşor junele; simetriile oio — ede — 
ele îmbogăţesc arhitectonica sonoră a versului, deşi interjecţia 
iniţială abia mai poate fi recunoscută sub încărcătura (expletiv- 
barocă) de sunete menite mai curând să trezească „goale” combi- 
naţii fonematice cu sensul puternic obturat şi ambiguu: Hoiolede! 

În exordiul | 


Pe ţărmuri de Dunăriţă, 
(refren) Rouăriță romaniță... 


jocul sonor al reluării silabei fărmuri (x 4) — dar şi iță (x 3), ca şi ri (x 
3), ăr (x 3), ro (x 2) — contribuie să copleşească aproape „înţelesul“ 
determinantului rouăriță care precede florii „înrourate” romaniță... 
Abuzul eufonic abate parcă atenţia mai mult către jocul (formal al) 
sonorităţii! 
Jocul prevalent al formalismului sonor întunecă aproape total 

înţelesul unui pasaj de trei versuri în care se enumeră zestrea fetei: 

„..Şi-ncă din 

cu sibghin 
Ş-o rochiţă rănțuită, 
Cizme roşi de cormojie..., 


unde cu greu abia mai putem bănui poate numele Sibiului printre 
ecoul silabei in; rochiţa poate fi lăţuită (cu jocul încrucişat ro/ră, 
ță/țu); în fine, jocul roşi/cormojie, care depărtează atât de mult 
numele culorii (poate cârmâzie — cum arată glosarul volumului...) 
fără a pierde din vedere şi ecoul mai îndepărtat şi ascuns roşi de 
cormojie... 

Dar ce vom putea spune despre 


...Trece-un laş 
de golumbaş 
Cu glasu de fecioraşu...? 


Fecioraşu, metaforicul golumbaş trădat de glasu său desluşit 
omenesc, este mângâiat de eufonicul hipocoristic laş, oricum lipsit 
de înţeles cert, dar care răsună predictiv faţă de glas, îmbogăţind 
întreaga ambianţă sonoră de gungurire onomatopeică stăruitoare 
în l-gi (şi la-lu-la) din aceste versuri... 

Adevărata strivire a cuvintelor, uşor şi îmbietor chinuite, şi 
savuros pocite (!), în care biruie parcă numai sonoritatea în sine dis- 
pensându-se de desluşirea aproximată a vorbelor, apare în ciudatul 
început de colind: 


Cam naintea cestor cuţe, 
Cestor cuţe 'storculiţe 
Dat-o Domnu d-un pomet..., 


unde cu greu mai putem bănui că e vorba de lauda Cestor curți, (ce)- 
stor curtițe! Urechea se mulţumeşte numai cu repetiţia întreită a sec- 
venţelor sonore stor...stor...stor, bucurându-se aproape copilăreşte 
de jocul inventiv din cuțe-culițe golite de sens... Pentru a respira 
uşurat în versul cu aliteraţia clară a celor trei D: Dat-a Domnu d-un 
pomet (la care se adaugă oarecum şi cei doi t + simetria firească 
dat-a adaptată dialectal (şi poziţional!) -o Do; apoi şi simetria „în 
oglindă” Domnu d-un! Vezi şi om din Domnu şi pomet...) 
Regăsim de altfel — explicit — aiurea acest început: 


Cam naintea cestor curţi 
Florile-s dalbe de măr! 
Cestor curţi, cestor polăţi... 


Cum explicite rămân şi aceste minunate versuri: 


Bate-mi boarea raiului 
De doboară flori de măr... 


unde jocul boarea/doboară se bizuie clar pe similitudinea sonoră 
funciară a celor două vocabule adunate - semiotic — de atât de 
departe... Dar unde apar şi alte potriviri de sonorități „căutate“: 
Bate-mi boarea... / De doboară (unde se includ şi simetriile ded; obo) 
+ boarea raiului (inclusiv simetria finală în oglindă a genitivului 
iului). Pe lângă agresivitatea sonoră a lui b (x 3) se strecoară, în fun- 
dal, şi aglomerarea abilă a 5 r (...boarea raiului / De doboară flori 
de măr)... (Vezi şi jocul simetriei finalelor: ră-ri-ăr...) 
Să cercetăm şi: 


„.„.„Sub soare răsare 
Un verde d-arvânt 
Bătut tot de vânt..., 


unde ...arvun (arbore) e silit să rimeze cu vânt! Se iveşte jocul celor 
3 s / 3r în primul vers: Sub soare răsare; şi apar cele două simetrii 

Bătut tot!... Dar arhaicul arvun este sacrificat pentru licenţa sonoră 
a rimei (arvânt / vânt). Corect apare aiurea textul: 


„„„Născut-a, crescut-a 
D-un verde d-arvun... 


Marea măiestrie a structurii sonore spontane-orale a colindului 
nu mai necesită a fi în continuare comentată şi demonstrată... Ar fi 
oţios! Abordaţi mai curând, spre pildă, excelenta colecţie antologică 
La luncile soarelui4, semnată acum treizeci de ani de Monica Brătu- 
lescu, în care „textele” grăiesc aproape de la sine! Era abia necesar 
acest tardiv şi superfluu impuls... Exemplele, cum scria pare-mi-se 
Horaţiu... adeo sunt multa, Delassare valent Fabiumque loquacem (sunt 
atât de multe, încât l-ar putea plictisi până şi pe limbutul Fabius)!... 


4 Cf. M. Brătulescu, La luncile soarelui, Antologie a colindelor laice, Bucureşti, Editura 
tru Literatură, 1964; de unde am extras versurile citate, în ordinea comentariului: 
pp. 281, 157, 192, 195, 269, 177, 195, 203, 211, 215, 238, 268-269, 246, 249. 

STEJARUL DIN BORZEŞTI...* 


[Una dintre cel mai cunoscute legende despre Ştefan cel Mare 
este şi cea a bisericii din Borzeşti, ctitorie a Marelui Domn al 
Moldovei în amintirea mamei sale, originară — se pare — din părţile 
Bacăului. Legenda a căpătat o largă răspândire prin nuvela roman- 
tică, sub acelaşi titlu, a lui N. Gane.] 


Cu o argumentare deosebit de sofisticată, m-am străduit cu 
peste zece ani în urmă să cercetez variantele, ciudate, ale unui rari- 
sim cântec bătrânesc, dispărut din oralitatea folclorică tradiţională 
la începutul acestui veac; era un vechi text de cântec în care, am şi 
acum convingerea nestrămutată că stăruie — greu demonstrabilă, 
dar ispititor plauzibilă — amintirea înceţoşată a vremii anilor tine- 
reţii Marelui Ștefan Voievod (este perioada, atât de obscură, a vieţii 
nefericitului copilandru orfan al voievodului Bogdan II — ante 1457, 
ani despre care înseşi letopiseţele şi analele istorice rămân de fapt 
lipsite de certe mărturii...)1 De altfel, mereu sub semnul îndoielii 
rămâne, în chip asemănător, chiar şi savantul comentariu al lui 
P. Caraman de la începutul anilor '30, privitor la balada Gerului şi 
a lui Malcoci-paşa, lucrare care a stârnit celebra intervenţie polemi- 
că a lui D. Caracostea. Dacă dăm crezare ingenioasei argumentări 
a slavistului etnolog ieşean, cântecul Gerului s-a ivit din împreju- 
rările catastrofalei campanii turceşti a lui Malcoci-oglu în părţile 
Moldovei în anul 1500; ar fi aşadar un alt ciudat relict folcloric, de 


* Din revista Datini, Bucureşti, 1993, nr. 2-3, p. 43. 


1 Cf. ALI. Amzulescu, „Comentarii pe urmele unui vechi cântec bătrânesc — Trei crai”, 
în Revista de Etnografie şi Folclor, 27 (1982), nr. 1, pp. 31-59 (pentru care vezi şi volu- 
mul Cântecul nostru bătrânesc, Bucureşti, Editura Minerva, 1986, pp. 125-165). 

această dată următor anilor cutezătoarelor încleştări anti-otomane 
ale Marelui Ştefan, din care — greu de motivat — lipseşte însă cu 
totul tocmai figura emblematică a voievodului ce se bucură prin 
tradiţie de o atât de largă şi durabilă faimă cruciată, adânc întipă- 
rită în amintirea legendară a poporului român!? Atare, ca şi diverse 
alte încercări de cronologizări, mereu descumpănite de îndoieli 
asupra temeiniciei amintirilor istorice propriu-zise ce s-ar afla păs- 
trate în țesătura narativă a baladelor, se explică desigur prin natura 
firească a cântecului bătrânesc, acesta stăruind totdeauna mai mult 
sub semnul ficţiunii poetice şi al tiparelor imaginative ale trans- 
figurării, decât sub impulsul nemijlocitului răsunet istoric concret. 
Cântecul bătrânesc oglindeşte trecutul, dar desigur more suo, prin- 
tr-un proces de inerentă generalizare şi asimilare „tipologică“ nara- 
tivă. Cu totul diferenţiate sunt negreşit modalităţile de realizare şi 
exprimare (artistică) în eposul poetic, comparativ cu însemnările de 
„cronică” şi letopisef istoric... 

La rândul său, legenda — de cele mai multe ori succintă nara- 
ţiune, proprie domeniului prozei orale, se situează ca specie narativă 
între lumea eroico-fantastică a basmului şi evocarea poetico-muzi- 
cală a trecutului în baladă. Rațiunea de a fi a legendei izvorăşte din 
necesităţi vădit didactice, explicative; explicaţia proprie legendei, 
stăruind într-o falsă cauzalitate, este desigur naivă şi preponderent 
imaginativ-asociativă, întemeiată pe asemănări exterioare, dar 
izbitoare, între lucruri, fenomene, nume şi locuri, eroi şi întâmplări. 
Faţă de legenda de explicare a originilor, etiologică, şi mitologică (mai 
cu seamă legendele florilor şi ale păsărilor; ori onomastice şi topo- 
nimice), legenda istorică este o subcategorie tematică în care nara- 
ţiunea, adesea foarte concentrată, se bizuie de fapt pe „tradiţia” sfă- 
toasă a amintirii orale fabulative, mai mult sau mai puţin veridice, 
cu caracter memorialistic-exemplar referitor la unele eminente per- 
sonaje eroice ale trecutului. Cei mai de seamă între eroii legendari 
ai tradiţiei noastre orale sunt: Negru-Vodă, Dragoş, Vlad Ţepeş, 
Ştefan cel Mare, Mihai Viteazul, Pintea, Tudor Vladimirescu, Avram 
Iancu şi Cuza-Vodă. Este firesc ca tradiţia legendelor respective să 
aparţină, prin geneză şi continuitate, şi să se menţină mai ales în 
zonele regionale de origine ale acestor eroi exemplari. Nu este, deci, 


2 Cf. ALI. Amzulescu, „Marcu și Gerul. Epilog doljean la o faimoasă controversă”, în 
Revista de Etnografie şi Folclor, 24 (1979), nr. 2, pp. 153-175 (reluat în Cântecul nostru 
bătrânesc, pp. 97-124). 

de mirare că umbra isprăvilor legendare ale Marelui Ştefan se dove- 
deşte trainică mai cu seamă în lumea plaiurilor moldovene. Nordul 
Moldovei, Ţinutul Vrancei, Vasluiul, Neamţu! şi părţile basarabene 
sunt îndeosebi cele unde au putut fi semnalate şi „culese“ legendele 
despre viaţa şi isprăvile Marelui Ştefan. Sub imperiul romantismu- 
lui şi al consolidării patriotismului românesc în veacul al XIX-lea, 
unele dintre aceste povestiri tradiționale populare au fost cu multă 
sârguinţă preluate de scriitori, între cei mai zeloşi dovedindu-se 
V. Alecsandri, C. Negruzzi, D. Bolintineanu, V.A. Urechia, ba chiar 
Luceafărul poeziei româneşti. (Să nu uităm că, la vremea lor, Hero- 
dot, Titus Livius, Vergiliu au plecat şi ei urechea dând ascultare 
tradiţiei orale şi îmbrăcând vechile legende ale Eladei şi ale Romei 
în straiele pitoreşti ale unor pseudo-istorii şi ale poeziei...) În acest 
sens, tipic pentru domeniul românesc e cazul scriitorului N. Gane 
care, valorificând cu o deosebită căldură evocatoare unele tradiţii 
din părţile Bacăului, a făcut să capete o mare răspândire legenda 
romantică a tânărului Ştefan, cu ceata lui copilărească, surprinşi de 
tătari la joacă sub poala stejarului din Borzeşti... 

Nenumărate ediţii de manuale şcolare pentru anii învăţămân- 
tului primar au contribuit, în cel mai înalt grad, la perpetuarea 
acestei duioase legende băcăuane, repetată după N. Gane sau sim- 
plificat reluată de autorii de manuale în atâtea decenii de carte 
românească de citire pentru şcolari. Ca şi în alte cazuri, tradiţia 
orală s-a asociat şi's-a amestecat astfel până la deplina identificare 
cu „textul“ scris, iar „umbra” copilului-voievod stăruie şi astăzi, 
mereu vie, nu numai în zona Bacăului şi, în genere, pe plaiurile Mol- 
dovei, ci cunoscând o largă răspândire în toată ţara. O soartă mult 
asemănătoare o au şi „baladele“ izvodite de Alecsandri despre 
Dragoş şi Movila lui Burcel, cu rădăcini în O samă de cuvinte. Legende 
şi tradiţii ca acele consemnate în scris la începutul cronicii lui 
Neculce se perpetuează prin generaţii, căci, în ciuda îndoielnicei 
veridicităţi, „rolul” animator, ispititor credibil, asigură naivităţii 
legendei multă trăinicie, dobândind o însemnată înrâurire educa- 
tivă în menţinerea, cultivarea şi consolidarea sentimentului patrio- 
tic şi al mândriei naţionale. Cât despre menirea legendelor, rămân 
mereu valabile vorbele cronicarului sfătos despre O samă de cuvinte: 
„Ce cine va vrea să le creadă, bine va fi, iar cine nu le va crede, iarăşi 
bine va fi; cine cum îi va fi voia, aşa va face...” 

CĂLUŞUL - FAIMOASĂ 
MOŞTENIRE DIN STRĂBUNI* 


În conspectul global al culturii noastre tradiţionale, Căluşul 
este un fenomen pe cât de complex şi de o indubitabilă străvechime, 
pe atât de straniu şi greu explicabil în privinţa izvoarelor prove- 
nienţei sale. Desprins din contextul mentalităţii ancestrale şi mult 
sărăcit de rostul arhaic al credințelor şi practicilor tradiţionale care 
l-au generat, el a ajuns să fie considerat în ultima vreme tot mai 
mult, ba chiar numai ca un dans popular excepţional de spectaculos 
şi reprezentativ pentru mândria specificului şi a originalității naţio- 
nale. Din acest punct de vedere, jocul căluşarilor zilelor noastre este 
poate cazul cel mai tipic al evoluţiei, vădite şi în alte privinţe, ale 
culturii tradiţionale-orale, prin trecerea treptată a unor străvechi 
rituri cu adânci rădăcini şi semnificaţii mitologice, care prin con- 
tinuă desacralizare şi resemantizare s-au transformat cu vremea în 
ceremoniale, iar în cele din urmă în spectacol popular şi simplă 
„moştenire“ obişnuielnică „din bătrâni”. Aşa se face că, pentru 
mulţi români actuali, mai ales tineri locuitori ai oraşelor şi în genere 
pentru diverşi consumatori nesăţioşi de spectacole scenice şi de 
emisiuni televizate, căluşul e astăzi doar, şi numai, un dans deosebit 
de spectaculos, faimos pentru strălucirea fastuoasă şi pitorească 
a costumaţiei specifice, ca şi pentru agilitatea vijelioasă, frenetică a 
bărbaţilor, ba chiar şi a micuţilor copii-căluşari... Lucrul se datoreş- 
te, de fapt, desprinderii şi îndepărtării artificiale a jocului căluşăresc 
din ambianța mentalităţii arhaice şi a credințelor tradiţionale care 
l-au născut şi l-au perpetuat prin veacuri în unele sate (îndeosebi 
din Oltenia şi Muntenia) până în zilele ultimelor noastre generaţii. 


* Din Meteor, revistă editată de Inspectoratul pentru Cultură și Centrul de Creaţie — 
Olt, anul 2 (1993), nr. 3, pp. 2-5. 

Când grija programatică şi îndemnul „principial” şi hotărât pentru 
abolirea cât mai radicală a superstiţiilor îndătinate au cultivat şi au 
încurajat ideea de preluare „critică” a moştenirii din bătrâni, în 
acest caz s-a acordat întreaga atenţie numai aspectului cu adevărat 
fascinant şi cu totul remarcabil al dansului propriu-zis. În chipul 
acesta s-a ajuns la unele deosebit de spectaculoase şi strălucitoare 
noi variante şi versiuni artificial create şi prelucrate, de fapt, de câţiva 
binecunoscuţi maeştri-coregrafi fruntaşi (Popescu-Judeţ, P. Bodeuţ, 
Gh. Baciu, P. Vasilescu, S. Tita) care, cercetând izvorul folcloric al 
celor mai vestite „echipe” căluşereşti tradiționale din vatra satelor 
şi preluând întreaga măiestrie spontană de la unii dintre cei mai 
desăvârşiţi jucători de căluş din Argeş, Dolj, Olt şi Teleorman, au 
folosit „paşii”, precum şi unele „figuri” şi mişcări moştenite din 
tradiţia bătrânească, dar au şi adăugat unele noi şi uluitoare artificii 
scenice (intrări spectacular-atletice şi de paradă zgomotoasă, pre- 
cum şi înteţirea ritmului şi amplificarea exhibiţionistă a unor salturi); 
au îngroşat aglomerarea scenică prin sporirea continuă a numă- 
rului de dansatori şi au adus surpriza benefică şi cuceritoare de vii 
şi îndelungate aplauze a introducerii micilor... „pui“ de căluşari, 
o dată cu unele opriri sistematice ale muzicii pentru accentuarea 
sonoră a laturii săltăreţe şi spre a scoate în relief ritmul sacadat şi 
antrenant al paşilor de un efect scenic obsesiv... Acesta este astăzi 
„căluşul”, oarecum standardizat în ultimele decenii de vestite 
echipe bucureştene şi de profesionişti fruntaşi ai scenei coregrafice, 
ca un joc specific şi de-sine-stătător, „exemplul” marilor ansambluri 
şi maeştri de formaţiuni scenice fiind larg îmbrăţişat şi socotit ca 
expresia supremă a „artei” căluşăreşti, proliferând şi dobândind 
mereu noi adepţi şi nenumărați epigoni entuziaşti... 

Dar care sunt şi ce ne spun, pe scurt, cercetările savante despre 
rosturile enigmatice şi explicarea ermetismului misterios al rădăci- 
nilor obiceiului ancestral, încărcat de complexe semnificaţii, al călu- 
şului tradiţional sătesc, acum de multă vreme în continuu declin şi 
predispus la certă dispariţie? 

Există mai întâi puţinele, extrem de săracele mărturii şi contri- 
buţii lacunare mai vechi (precum apud D. Cantemir, Fr. Sulzer şi 
alte câteva răzlețe atestări mai vechi decât secolul XVIII). Există, de 
asemenea, o bogată sursă de informaţii mai apropiate, adunate exact 
acum 100 de ani (în anii 1893-95) în răspunsurile din aproximativ 
1.000 de sate la Chestionarul lui N. Densusianu (cu mult mai puţine 

în celălalt mare Chestionar, al lui Hasdeu). Există, în sfârşit, o seamă 
de contribuţii deosebit de valoroase la studiul descifrării etno- 
grafice şi istorice a căluşului, ca acelea semnate în veacul nostru de: 
T. Pamfile, Th. Speranţia, R. Vuia, M. Eliade, O. Bârlea, M. Pop şi 
alţii... Pâcla unei aureole sacrale şi diabolice persistă totuşi asupra 
sincretismului derutant al eresului căluşăresc! 

Din toate cele de mai sus ar părea să rezulte, în sinteză, că obi- 
ceiul căluşului şi al jocului căluşăresc se înscrie, probabil, mai întâi 
ca o bătrână rămăşiţă a credințelor în puterea vătămătoare, în anume 
condiţii, a zânelor, a „ielelor”, „dânselor”, „frumoaselor“, dar şi 
„şoimanelor” (!) pocitoare, măiestre dănţuitoare aeriene din tăria 
vârtejului nopţilor de primăvară... În opoziţie, „ceata” voinicească 
a căluşarilor este de fapt o formaţiune, tipică şi foarte asemănă- 
toare, de aspri şi înverşunaţi colindători dănţuitori primăvărateci în 
carne şi oase, cuprinși de o crâncenă însufleţire hieratică anuală, în 
toiul primăverii; în fond, o confrerie iniţiatică bărbătească cu alură 
marţială desprinsă prin liber consimţământ din cadrul comunităţii 
locale, întemeiată pe aspru legământ şi înfricoşătoare tabu-uri, cu 
multe amestecuri de mentalitate religioasă, dar şi străvechi eresuri 
vrăjitoreşti cu rost apotropaic, de aprigă proteguire a comunităţii; 
ceată de mediatori şi oficianţi cu putere ezoterică de tămăduire a 
unor anume vătămări şi ciudate „căderi” în boală... La aceasta se 
adaugă negreşit şi unele puteri propiţiatoare, sub impulsul salturi- 
lor, pentru sporirea roadei holdelor şi a belşugului bunurilor gos- 
podăreşti, agricole şi pastorale. Puterile ascunse şi straşnic păzite 
ale cetei, ea însăşi o alcătuire ezoterică, se exercită în cele câteva zile 
ale desfăşurării îndătinate a obiceiului în preajma sărbătorii Rusa- 
liilor prin manifestarea principiului similia similibus curantur. Căci, 
dacă sarabanda nocturnă a ielelor, a zânelor, frumoase dar amăgi- 
toare şi nocive, exercită puterea lor vătămătoare în penumbra lunii, 
dănţuind în neştire sub lucirea stelelor, în luminişuri de păduri, în 
preajma apelor, între hotare, la răscruci şi movile, ceata bărbătească 
a căluşarilor, jucători încrâncenaţi, prinşi în legământ ascuns, dăn- 
ţuieşte şi ea frenetic şi în contrapondere, în plină putere a astrului 
zilei (oprindu-se de a oficia din amurg până în zori de zi) pe ulițele 
satelor şi spre ocrotirea oamenilor, a bolnavilor şi a gospodăriilor 
ţărăneşti... Este replica diurnă (solară) a ielelor pădureţe şi lunare 
în spaţiul domestic, cultural şi umanizat, al satului... Pelinul şi us- 
turoiul purtat la brâu şi împărtăşit oricui sub ardoarea „steagului” 

juruit şi desfăşurat al cetei sunt garanţia îndepărtării şi a alungării 
forţelor malefice, păgubitoare, iar salturile vijelioase şi ameninţă- 
toare ale dansului căluşăresc favorizează şi preconizează implicit, 
simbolic, creşterea tihnită a holdelor şi sporul dobitoacelor gospo- 
dăreşti. Figura stranie şi contradictoriu diabolică a „mutului”, vraci 
şi măscărici atoateştiutor şi iscoditor fără oprelişte sau pudoare, 
asociată cu ardoarea poruncitoare a „vătafului”, la lumina zilei, 
este încă un argument al puterii atotcuprinzătoare şi ocrotitoare 
căluşăreşti, împotrivindu-se cu succes forţelor malefice, ascunse, 
oricât de infernale şi nocturne! În esenţă, jocul căluşăresc totdeauna 
„de bâtă” ar putea păstra — se pare — o vagă şi îndepărtată undă de 
reminiscență tracică a dansurilor voiniceşti şi războinice de săbii 
(care au umplut cândva de uimire pe grecii privitori, în Anabasis, 
sub mărturia lui Xenofon...) ca şi, poate, a jocurilor enigmaticei cete 
a preoţilor saliari ai Romei...; precum şi, poate, o străveche rămă- 
şiţă şi ecou îndepărtat al jocului mediteranean (mai apoi răspândit 
în spaţiul larg european) slăvind odinioară puterea de curând 
descoperită a calului, devenit şi simbol luminos al însuşi carului 
apolonic al soarelui atotbiruitor şi ocrotitor... 

SĂRINDARUL DE OBŞTE 
DIN DESA - DOLJ 


Un obicei bogat în sugestii pentru ideea vechimii 
şi a continuității de neam” 


În satele din preajma cotului calafetean al Dunării, localnicii 
practică şi astăzi un deosebit de complex şi interesant obicei — cu 
totul necunoscut până acum un sfert de veac — Sărindarul de obşte. 
(Caracterul de arie laterală și oarecum izolată al zonei se cuvine 
ţinut în seamă, dacă acest obicei este — cum pare — un valoros relict 
etnografic şi folcloric. De aceea, poate, nu există vreo semnalare 
anterioară şi, cu atât mai mult, o literatură a problemei!) 

Termenul „sărindar” se află în dicţionar cu înţelesul de slujbă 
de pomenire în rânduiala canoanelor de rit bizantin, cu trimitere la 
ngr. sarantari, dar obiceiul şi informaţiile culese cu prilejul cercetă- 
torilor iniţiate de mine în anii 1968 şi 69 (la sugestia bunului meu 
prieten lăutarul Lache Găzaru din Desa, decedat în primăvara anu- 
lui 1970) m-au făcut să descopăr şi să înţeleg că cele ce se întâmplă 
în fiecare an, în Desa, încalcă ideea de praznic creştinesc; aspectul 
laic îndătinat, amploarea şi semnificaţia socială tradiţională (cu mult 
reanimate — se pare — după împrejurările şi suferinţele anilor primu- 
lui război mondial) sunt preponderente, depăşind cu mult cadrul 
unei simple îndatoriri bisericeşti. În afară de două „momente” în 
care se iveşte legătura cu biserica, obiceiul este, de fapt, în cea mai 
mare şi mai suculentă parte a sa, o practică şi o petrecere obştească 
cu desăvârşire laică. 

Este mai întâi vorba de organizarea anuală, spontană, a satului 
pe cete de vecinătăţi de uliţă şi de legături familiale între neamuri. 
Informaţiile subliniază că toate familiile se prind treptat în organi- 
zarea acestui mare praznic obştesc; fiecare tânără familie odată 
intrată în ceată se angajează pentru un ciclu de trei până la zece ani. 


* Formă îmbunătăţită a comunicării apărute în Anuarul Institutului de Cercetări 
Etnologice şi Dialectologice, Bucureşti, 1980. 

Rând pe rând toate generaţiile participă astfel la obşte, dar în fiecare 
an actanţii, mereu reîmprospătaţi, sunt oameni de vârstă tânără şi 
mijlocie, căci bătrânii şi-au împlinit la vremea lor rânduiala. (Lor le 
rămâne să practice, după dorinţă, după mijloace şi iniţiativa indi- 
viduală, sărindarul „de casă”!) 

Dar care e rostul acestei asocieri pe uliţe şi neamuri, care în 
fiecare an se leagă pentru unii şi se dezleagă pentru alţii? 

Este, negreşit, tradiţia unei puternice solidarităţi locale şi a 
unei deprinderi îndătinate în dorinţa de a sărbători, împreună cu 
megieşii din aceeaşi uliţă, fiecare familie pe propriii săi înaintaşi 
decedați, dar în acelaşi timp cu convingerea că ofrandele aduse, 
merindele pregătite şi ospăţul copios desfăşurat laolaltă asigură 
celor în viaţă o petrecere îndestulătoare asemănătoare, după ce 
fiecare va trece cândva pragul vieţii alături de înaintaşi... 

Sărindarul de obşte în Desa se desfăşoară în trei secvenţe sepa- 
rate, între primăvară şi toamnă: 

— „purtarea” sărindarului, în păresimi; 

- „Slobozirea apei”, în prima săptămână a lunii septembrie; 

— „spargerea“ sărindarului de obşte către sfârşitul lunii octom- 
brie, urmând ca obştea să se reconstituie pentru un nou ciclu în 
anul următor... 

I. — Purtarea sărindarului. În lunile februarie-martie, familiile 
fiecărei uliţe se leagă, prin bună înţelegere, şi fără vreo tocmeală 
solemnă, într-o ceată pentru a prăznui laolaltă sărindarul lor de 
obşte. O femeie vârstnică dintre vecini este delegată să poarte la 
biserica satului în sâmbetele postului mare colacul, coliva, lumâ- 
nările şi tămâia cetei. 

Este, desigur, partea obiceiului în care tradiţia ancestrală s-a 
împletit, ca şi în alte cazuri, cu amestecul şi oblăduirea aripii reli- 
gioase şi bisericeşti a vieţii de obşte. 

Toamna e însă anotimpul când, la vremea belşugului gospo- 
dăresc, practica sărindarului de obşte atinge apogeul său. În acest 
anotimp se desfăşoară celelalte două secvenţe, cu mult mai pito- 
reşti şi semnificative ale obiceiului. 

II. — Slobozirea apelor. În cursul primei săptămâni a lunii sep- 
tembrie, o fată din cadrul fiecărei grupări, aduce dis-de-dimineaţă 
apă de la fântână, pe rând, la fiecare dintre gospodăriile cetei. 
(Aceasta derivă din credinţa şi ideea apei „neîncepute” — apă puri- 
ficatoare, liminală şi lustrală...) 

În sâmbăta care încheie prima săptămână a lui septembrie are 
loc, fără nici un amestec bisericesc, praznicul slobozirii apelor. 

Filmul din Arhiva Institutului de Folclor (C 559 / P 276) reali- 
zat (din păcate cu mijloace tehnice precare!) sâmbătă 6 septembrie 
1969, în Desa, înscrie, totuşi, cu fidelitate pe peliculă rânduiala 
spontană a slobozirii apei din acel an. 

În fiecare familie s-au pregătit, până vineri seara, colaci şi 
merinde. 

Cum nici în această secvenţă a obiceiului bărbaţii nu au nici un 
amestec, sâmbătă dimineaţă, către ora opt, femei, fete şi copii se 
adună la casa bătrânei care a purtat în păresimi grija sărindarului. 
În ograda femeii, sau la fântâna din uliţă, vecinele aduc şi pregătesc 
împodobind împreună o ramură de prun, mai mare ca un stat de 
om, pe care o numesc târnosliv. Este, negreşit, una dintre formele 
simbolice ale pomului vieţii. Mere, zaharicale, batiste şi baticuri, 
oglinzi şi panglici colorate se agaţă şi împodobesc încărcând 
crengile. Îndată apare în preajmă taraful de muzicanți — lăutari, sau 
o mică formaţie de fanfară ţărănească — din vreme tocmiţi pentru 
petrecerea fiecărei cete. 

Când târnoslivul a fost împodobit, gospodinele însoţite de 
copii îşi iau pomul, ca o flamură, colacii şi merindele şi fiecare ceată 
megieşească de uliţă, însoţită de muzicanţii săi, se îndreaptă cu un 
alai zgomotos, în continuă creştere, spre fântâna izlazului din mar- 
ginea satului. Din continua afluire a cetelor apărând treptat din 
toate ulițele, se încheagă, spontan, câteva şiruri compacte înaintând 
convergent spre izlaz într-o procesiune de un deosebit pitoresc, 
fremătând şi răscolind tot satul cu larma asurzitoare, obsesivă a 
tobelor! 

Sosind în izlaz şi apropiindu-se de fântână, în timp ce muzi- 
canţii — singurii bărbaţi din această secvenţă — rămân la distanţă de 
o sută-două de metri, cetele de femei şi copii, oprindu-se abia în 
preajma fântânii, întind pe iarbă peşchire, pe care expun colacii şi 
merindele lor. Pomii împodobiţi sunt îndată înfipţi lângă ofrandele 
cetei, încât spontan se creează un veritabil tablou edenic alcătuit 
din trei-patru şiruri de peşchire, lungi de câteva zeci de metri, 
printre care se poate umbla, iar târnoslivii împodobiţi şi înfipţi în 
pământ arată ca o îmbelşugată şi idilică grădină paradisiacă, sim- 
bolic improvizată în izlazul satului... 

preajma jgheabului fântânii, ca nişte adevărate preotese 
matroane ale ritului, bătrânele cetaşe purtătoare de sărindar aprind 

ulcelele cu tămâie fumegândă. Femeile şi mai cu seamă copiii aduc 
apă de la fântână, fiecare la ofrandele lor. 

După ce şi-au desfăşurat merindele, femeile se apropie de 
jgheabul fântânii, în care într-o mare foială depun mici recipiente 
din coji de trochiţe plutitoare cu lumânări aprinse, aruncând tot- 
odată în apă poame, zaharicale şi bănuţi. Fiecare bătrână purtă- 
toare a sărindarului din primăvară se apropie cu căţuia de tămâie 
de cetaşele sale pentru a binecuvânta merindele. Totul devine o 
foială şi o mişunare de agitaţie indescriptibilă... 

Între timp, de departe, muzicanţii fac să răsune neîncetat me- 
lodii de cântec şi joc, iar femeile îşi „împart” reciproc, schimbând 
între vecine, rudenii şi copii, bucatele. Mănâncă de-a valma din 
colacii şi merindele aduse şi din cele primite în schimb, beau 
rachiu, iar cum sunetul muzicii îmbie la joc, fiecare ceată îşi ia 
târnoslivul şi se prind jucându-l în horă, alcătuind treptat câteva 
largi cercuri de dansatoare. 

În cele din urmă, pomii sunt despuiaţi de podoabele care se 
împart între vecine şi copii. 

Totul durează aproximativ două ore, după care se dă pomană 
din prisosul rămas ţiganilor şi săracilor handicapaţi care pândesc în 
preajmă. 

Jocul se domoleşte treptat, se strâng din nou în legături me- 
rindele rămase şi băutura, iar întreaga adunare, numărând câteva 
sute de femei şi copii, se încheagă iarăşi în câteva şiruri care se 
îndreaptă, fiecare cu alai muzical, de această dată, pe drumul de 
întoarcere spre ulițele şi casele lor. 

Pe câmpul izlazului au rămas resturile ospăţului şi cioturile 
tâmoslivilor, iar jgheabul fântânii, copleşit de lumânări, e lăsat să 
poarte simbolic, negreşit spre lumea de dincolo a blajinilor, lumi- 
niţele încredințate apei, poamele şi bănuţii... 

Cu aceasta, apele au fost slobozite. De remarcat absenţa totală 
a bărbaţilor ca şi a slujitorilor bisericii, această secvenţă a sărin- 
darului având un caracter cu desăvârşire laic și femeiesc-matriarhal! 

III. - Într-un alt film, realizat în cele mai bune condiţii tehnice, 
prin colaborarea cu o echipă de teren şi cu mijloacele Institutului de 
Film Ştiinţific (Institut fiir den wissenschaftlichen Film) din Gâttingen 
(Germania), am înscris pe peliculă, în anul precedent, secvenţa 
finală a „spargerii sărindarului de obşte” din Desa, în zilele de 24- 
25 oct. 1968 (film din seria de circulaţie internaţională Encyclopaedia 
Cinematographica, însoţit de o broşură explicativă de 13 pagini, 

întocmită de mine şi tipărită în limba germană — Ausschnitte aus dem 
herbstlichen Totenfest in Desa. Encyclopaedia Cinematografica [Gâttin- 
gen], 1974, Film E 1933/1973). 

Această a treia parte a obiceiului este un mare ospăț, care se 
desfăşoară simultan şi separat în cadrul fiecăreia dintre cetele de 
sărindar din toate ulițele satului, reunind bărbaţi, femei şi copii. 
Ospăţul bogat cu lăutari, cu cântec şi joc, se întinde aproape ne- 
întrerupt începând din amiaza primei zile până în amurgul celei 
de-a doua zile a petrecerii. 

Nici de la acest ospăț cu mesele aşezate de vecini grupaţi 
laolaltă în plină uliţă, în preajma fântânii, nu lipsesc mici pomişori 
ai vieţii care împodobesc mesele încărcate cu merinde şi băutură. 

După „momentul“ slujbei religioase de pomenire a viilor şi 
morţilor cetei de către slujitorul bisericesc, petrecerea continuă într-o 
atmosferă cu desăvârşire laică. Este un îmbelşugat ospăț obştesc 
între vecini şi rudenii, încheindu-se în după-amiaza celei de-a doua 
zile cu o mascaradă dionisiacă sătească, izbucnind iarăşi din uliţe 
şi afluind spre piaţa centrală a satului, împrejurul monumentului 
local al eroilor, unde în cele din urmă se întâlnesc şi evoluează 
dănţuind pe întrecute toate cetele de sărindar care îşi încheie astfel 
ciclul anului spre a se re-face, în primăvara următoare. 

Măştile care apar în chip neaşteptat în alaiul fiecărei cete, şi 
îndeosebi cele închipuind bătrâni bărboşi, simulează desigur pre- 
zenţa printre cei vii, în plină exuberanţă petrecăreaţă şi a înainta- 
şilor strămoşi răposaţi, tot timpul socotiți parcă prezenţi laolaltă cu 
cei vii. Căci viii şi morţii se amestecă în sărindarul de obşte, într-o 
strânsă împletire de generaţii, aceasta fiind principala semnificaţie, 
transparentă, a obiceiului ce constă în petrecerea copioasă a celor în 
viaţă, simțind în permanenţă alături prezenţa celor răposați... 
(Această parte a obiceiului presupune negreşit şi o implicită sărbă- 
toare tradiţională a prinosului roadelor anului.) 

Dar ce s-ar putea spune, succint, pentru interpretarea mai 
adâncă a elementelor constitutive ale structurii acestui complex 
scenariu ritual-ceremonial al sărindarului de obşte? 

Aş sublinia că în subtextul acestui scenariu, care se menţine 
necontenit la hotarul dintre Sacru şi Profan, stăruie, în esenţă, o 
foarte vie mitologie a cultului strămoşilor, dominată de o puternică 
credinţă în unitatea obştii, a neamului şi a şirului neîntrerupt de 
generaţii. 

Este de remarcat transparenţa simbolismului arhaic şi a ori- 
zontului mitic şi ritual din care izvorăsc semnificaţiile simbolice ale 
unor principale aspecte şi elemente precum: ciclul anual repetitiv al 
obiceiului; rolul vădit preponderent al femeilor şi îndeosebi rostul 
bătrânei purtătoare a sărindarului fiecărei cete; locul şi rolul apei 
purificatoare (apa matinală de pomană) şi al apei liminale, din mar- 
ginea tărâmului satului (!), căreia i se încredinţează lumânări, poame 
şi bănuţi; prezenţa bogată a pomilor vieţii, mari şi mici; obştescul 
ospăț cu familiile înglobate în gruparea pe vecinătăţi şi rudenii; 
măştile strămoşilor, din final. În toate acestea stăruie şi se desprin- 
de tâlcul legăturii neîntrerupte de neam şi al perindării generaţiilor 
reîmprospătate în fiecare an. Aş menţiona aici această observaţie 
principială a lui M. Eliade: „Un simbol îşi eliberează mesajul şi-şi 
îndeplineşte funcţia chiar când semnificaţia sa scapă conştiinţei“ 
(sublinierea sa; cf. De la Zalmoxis la Genghis-Han, Bucureşti, Editura 
Ştiinţifică şi Enciclopedică, 1980, p 182). De altfel, M. Eliade ne 
furnizează şi aceste sugestive constatări: „Nu trebuie să ne lăsăm 
înşelaţi de «contemporaneitatea» folclorului: de multe ori, credinţe 
şi obiceiuri încă vii în anumite regiuni eminamente conservatoare 
din Europa (printre care trebuie întotdeauna numite Balcanii şi 
România) revelează straturi de cultură mai arhaice decât cele repre- 
zentate, de exemplu de mitologiile «clasice» greacă şi romană. [...] 
Cercetări sistematice în domeniul paleoetnologiei româneşti sau 
balcanice sunt încă de făcut; a fost totuşi dovedit că un anumit 
număr de elemente culturale pre-indoeuropene şi paleo-indoeuro- 
pene s-au conservat aici mai bine decât oriunde în Europa (excepţie 
fac poate Pirineii şi Irlanda)” (îbid., p. 191). 

Încercând să descifrăm semnificaţia „sărindarului de obşte”, 
trimitem — nu întâmplător — şi la primele pagini din cartea de mult 
clasică a lui F. de Coulanges despre Cetatea antică, în care, privind 
tradiţiile indoeuropene ca temelie a vieţii de familie, De Coulanges 
se referă la străvechimea cultului morţilor scriind: „Se găseşte, 
acest cult al morţilor, la elini, la latini, la sabini, la etrusci; îl regăsim 
de asemenea la arienii din India. Imnurile Rigvedei fac menţiune 
despre el. Cartea legilor lui Manu vorbeşte despre acest cult ca de- 
spre cel mai vechi pe care l-au avut oamenii. [...] Aceste idei şi aces- 
te rituri sunt tot ce poate fi mai vechi în rasa indoeuropeană şi sunt 
de asemenea ceea ce a fost cel mai persistent”. (Cf. F. de Coulanges, 
La cite antique, Paris, Hachette, [1927], p. 17. Vezi şi E. Benveniste, 

Le vocabulaire des institutions europeennes, Paris, Editions de Minuit, 
1969, I, pp. 171-179.) 

F. de Coulanges ne sugerează însă, în mod cu totul nesperat, şi 
o ciudată apropiere etimologică, la care se cuvine desigur să me- 
dităm, chiar dacă nu putem vorbi de o strânsă legătură directă între 
trecutul atât de îndepărtat, multimilenar, al străbunilor indoeuro- 
peni şi simplii ţărani al zilelor noastre din satele noastre dunărene! 
Căci F. de Coulanges scrie de asemenea: „Acest cult era acelaşi în 
India ca şi în Grecia şi Italia. Hindusul trebuia să ofere manilor 
ospăţul pe care îl numea SRADDHĂ. [...] Hindusul credea că în 
clipa când oferea acest ospăț funebru, manii străbunilor veneau să 
se aşeze alături de el şi luau hrana care le era oferită. El credea de 
asemenea că acest ospăț pricinuia morţilor o mare bucurie. Când 
SRADDHĂ e făcut după rituri, străbunii celui ce oferă ospăţul simt 
o satisfacţie nesăţioasă” (F. de Coulanges, op. cit., p. 18). 

Este poate prea mult să evocăm legile lui Manu vorbind de 
Sărindarul de obşte din Desa şi din celelalte sate din preajma Cala- 
fatului, dar negreşit că o legătură, pierdută peste negura veacurilor, 
există între SRADDHĂ şi tradiționalul SĂRINDAR de obşte din 
Desa, a cărui etimologie restrânsă la filiera creştin-bizantină e totuşi 
prea săracă faţă de frenezia păgână a ospeţelor obşteşti care cuprind 
în fiecare an pe actualii urmaşi indoeuropeni ai traco-geţilor roma- 
nizaţi din părţile cotului cel mare al Dunării, de la Calafat... 

De altfel, nu trebuie uitat că ne aflăm aici la numai câţiva kilo- 
metri de marea necropolă din epoca bronzului de la Cârna — unde 
au fost găsite micile statuete feminine ale căror poale vârstate se 
aseamănă izbitor cu zăvelcile pe care oltencele dunărene purtă- 
toare ale sărindarelor de obşte le-au ţesut de veacuri în argelele lor 
până în zilele noastre, dacă nu chiar şi astăzi... (Asemenea zăvelci 
apar — oarecum ostentativ şi poate nu întâmplător — şi în alaiurile 
finale din filmul Spargerea sărindarului de obşte din Desa!) 

Sărindarul de obşte e astfel un obicei tradiţional cu un amplu 
scenariu ritual-ceremonial, bogat în sugestii despre străvechimea 
şi continuitatea poporului român. 

UNITATEA FOLCLORULUI ROMÂNESC* 


Apărut prin străveche evoluţie şi treptat consolidându-se cu 
rădăcini adânc înfipte în frumuseţea plaiurilor sale, împotriva tutu- 
ror adversităţilor istoriei, poporul român este, fără îndoială, o nație 
deplin unitară prin întreagă povestea istoriei sale în contextul veci- 
nătăţilor etnice, afirmându-şi tot mai desluşit în cursul vremii şi în 
cadrul său geografic carpato-danubian etosul distinct ai fiinţei lui, 
prin specificui propriii vietii sale materiale şi spirituale. Fireasca 
rotunjime înconjurătoare a leagănului său teritorial explică în bună 
măsură însăşi fireasca unitate a poporului român plămădit în acest 
colţ de lume, atât de armonic, concentric brăzdat de munţii, văile şi 
apele sale; unde conlocuitorii au întreţinut dintotdeauna destul de 
strânse relaţii umane, chiar şi atunci când s-au ivit motive de sepa- 
rare, ba chiar de încleştare a unor interese de împărțiri regionale 
sub voievozi şi flamuri potrivnice... Străvechi harnici agricultori, 
păstori şi iscusiţi meşteşugari, ţărani şi târgoveţi localnici, la nevoie 
dârzi şi aprigi ostaşi, românii şi-au închegat prin veacuri o limbă 
uimitor de unitară, mereu îmbogăţită de varietatea — totuşi superfi- 
cială — a unor pitoreşti graiuri locale. Aceeaşi măreaţă şi indisolu- 
bilă unitate în varietate o dovedesc în genere toate manifestările şi 
înfăptuirile lor culturale, materiale şi spirituale, precum şi portul, 
credinţele şi obiceiurile tradiţionale. 

Întru totul asemenea unităţii limbii şi a graiurilor — niciodată 
prea adânc fărâmiţate! —, folclorul românesc, expresie naturală ele- 
vată a culturii noastre spirituale grefată pe vechi tradiţii, credinţe, 
port şi obiceiuri populare, şi ele făurite şi consolidate, dar şi mereu 
re-împrospătate sub semnul unei necontenite „variaţii” — folclorul 


* Am dezvoltat această temă într-o lucrare de cercetare concretă, în volumul Repere 
şi popasuri..., pp. 121-137. 

românesc, alcătuind tezaurul expresiei artistice muzical-literar-core- 
grafice dintotdeauna, dar în continuă apariţie şi dispariţie de creaţii 
orale: cântece, poveşti şi dansuri („izvor pururea reîntineritor”, 
cum zice Eminescu!) se înfăţişează în forme, şi acestea cu teme, idei, 
motive şi imagini adânc unitare, în ciuda continuei diversificări şi 
primeniri de „variante” din generaţie în generaţie, din om în om şi 
dintr-o parte în alta a „multului rotund” pământ românesc (cum 
zice Coşbuc!). 

Aşa se face că, din extremitatea de sus a Maramureşului şi din 
obcinile încă dureros sfârtecate de stăpânirea străină ale Bucovi- 
nei..., până în lunca bătrânului Danubiu şi pe plaiurile Dobrogei, 
ba chiar la fraţii de mult răzleţiţi de vitregiile istoriei printre vecini, 
peste pragul dunărean, pe întreg malul drept, dar îndeosebi sub 
marele cot dunărean, în valea Timocului, din multe veacuri de 
bejenie amestecați printre prietenii bulgari şi sârbi, ca şi în Banatul 
sârbesc..., ba chiar cei încă şi mai de multe veacuri trăind şi mai 
departe amestecați printre elini şi arbănaşi — armânii, vechi fărtaţii 
noştri sud-dunăreni hălăduind poate încă şi astăzi cu turmele lor 
între munţii Pindului şi câmpiile Egeii şi ale Mediteranei..., cu toţii 
aceştia se recunosc şi se regăsesc încă, din fericire, în limba surprin- 
zător de asemănătoare, în cântecele, jocurile, în credințe şi obiceie 
tradiţionale, în cea mai mare parte substanţial şi de o netăgăduită 
frăţească similitudine. 

Destule izvodiri asemănătoare — motive de doine, vechi cân- 
tece epice şi lirice, ori jocuri tradiţionale se află uşor recognoscibile, 
de o evidentă cvasi-identitate a vibraţiei şi a expresiei artistice 
tradiţionale, de la un capăt şi de la o latură la alta a românimii de 
pretutindeni, alcătuind acel veritabil tezaur unitar românesc al stră- 
vechilor noastre moşteniri spirituale din buni-străbuni... Limba, 
portul, obiceiurile şi credinţele din moşi-strămoşi, instrumentele 
muzicale şi întreg complexul creaţiei artistice tradiţionale de po- 
veşti, vers poetic, cântec şi dans popular, sunt astfel marca specifică 
a culturii unitare a românimii de pretutindeni... (În această sumară 
evocare, nu putem da uitării pe cei, încă probabil câteva bune sute 
de mii de fraţi risipiţi de soartă pe toate continentele, în împre- 
jurările ultimilor o sută de ani, ale căror glasuri din depărtare, din 
America şi Europa până în Australia şi în asprele întunecimi ale 
Siberiei... nu contenesc să mărturisească, în ciuda înstrăinării, 
obârşia, limba, credinţa strămoşească şi nostalgia provenienţei şi a 
„dorului” lor nestins de folclorul carpato-dunărean, de acasă!...) 

ADDENDUM 


Volumul acesta, alcătuit, după cum arată titlul, ca o lucrare de 
sinteză finală, dar şi cu rol implicit-memorial şi festiv (la împlinirea 
celor 80 de ani de viaţă / 50 de ani de activitate folcloristică...), 
oferă autorului prilejul de a aduna laolaltă, selectiv, rodul unor 
cercetări ale sale din ultimul sfert de veac XX. 

Copleşit de valul amintirilor şi în cele din urmă neputând ză- 
găzui o firească lunecare, totuşi, spre anii primilor paşi ai desluşirii 
abecedarului folcloristic (1950-60)..., aceasta mă determină să nu 
pot da uitării elanul iniţial, al celor dintâi tatonări şi însăilări publi- 
cistice din care au prins contur câteva „exerciţii“, aproape cu totul 
trecute sub tăcere în anii ce au urmat, fiind pe nedrept omise din 
bibliografia isprăvilor mele folcloristice: Doine, cântece, strigături, 
Editura de Stat pentru Literatură şi Artă, 1955, 415 p. („Biblioteca 
pentru toţi”); Voinicii, Balade populare prelucrate, Editura Tine- 
retului, 1956, 139 p.; Capra cu clopoțel, prelucrare de... ilustrațiile de 
Ioana Constantinescu, Editura Tineretului, 1959, 24 p.... 

Privind cu nostalgic-îngăduitoare aducere-aminte spre acest 
trecut îndepărtat, consider vrednică de a fi scoasă aici din uitarea 
„păcatelor tinereţii” mica şi zburdalnica broşură din 1959, pentru 
locul ei semnificativ în itinerarul meu spiritual! Ea marchează mo- 
mentul... despărțirii mele de domeniul „prozei populare”. În anii 
uceniciei mele folcloristice, participând la câteva dintre cele mai 
importante, şi rodnice, cercetări de teren organizate şi conduse de 
regretatul Ovidiu Bârlea (la Pădurenii din Hunedoara - 1951; 
Fundu Moldovii — 1953; Ţara Oaşului — 1953; Muscel - 1956...), am 
depus un mare volum de muncă şi multă strădanie în „transcrierea“ 
minuțioasă a bogatului material narativ înregistrat pe benzi de 
magnetofon în acele temeinice expediţii. (O mică parte din acele 

transcrieri laborioase au fost publicate în cele trei volume selective: 
Ov. Bârlea, Antologie de proză populară epică — Ediţii critice de folclor 
- genuri, Editura pentru Literatură, 1966). 

Broşura Capra cu clopoțel, prelucrare de Al. Amzulescu, a fost şi 
a rămas unica „floare” ivită din obositoarea strădanie a acelor ani 
trudnici. Ea reprezintă, de fapt, semnul şi omagiul definitivei mele 
desprinderi şi depărtări de acest gen primordial al folclorului, de 
care aproape niciodată după aceea nu m-am mai atins în anii ce au 
urmat! (De altfel, niciodată Ov. Bârlea nu a privit cu bunăvoință 
„prelucrările” mele în domeniul literaturii populare...; deşi eu con- 
tinui să le consider, totuși, preponderent „muncă de cercetare”, cu 
unele elanuri spre „arta cuvântului”!) Mica mea prelucrare în ver- 
suri (situată la hotarul între balada şi basmul popular) se întemeiază 
- concret — pe două variante orale-autentice ale acestui tip de su- 
biect narativ cu structură repetitivă (prin re-luarea ciclică a firului 
povestirii, după consumarea fiecărui nou episod - structură ă tiroir), 
variante înregistrate în colecţiile Arhivei Institutului de Folclor, 
împreună cu Ov. Bârlea şi transcrise de pe documentul sonor de 
mine; culese de la bătrânii: Gh. Spânu din Dorna Candreni — 
Suceava (martie 1953) şi Petre Zmaranda, rudar din Bughea de Sus 
- Muscel (septembrie 1956). 

Rămâne desigur pe seama viitorilor cercetători-folclorişti, sau 
critici literari, căderea de a aprecia „originalitatea” — calităţile şi mai 
ales cusururile! — acestei mărunte lucrări de odinioară, scoasă aici 
din uitare; lucrare ce reprezintă, totuşi, un pas hotărâtor (şi un 
reper memorabil!) în evoluţia activităţii autorului... 


PRELUCRARE DE; 





PP 


A fost odată 

ca niciodată!... 
Dacă nu m-aș da a povesti, 
somnul că ne-ar ispiti, 
poveşti, astă seară, 
la noi pe ulicioară, 
n-ar mai fi... 
Dar eu nu-s de cînd poveștile, 
nici de cînd minciunile, 
că-s cu-o zi, cu două mai încoa, 
de cînd miţa se potcovea 
cu coajă de portocală 
și umbla şi ea ia școală, 
cu ghiozdanul subsuoară... 


Acu, de cind miţa s-a lenevit, 

la şcoală nu s-a mai silit, 

pe cuptor s-a culbărit 

și s-a pus pe sforălt... 

ȘI-a trecut deunizi pe la noi pe uliţă, 
și-am prins-o de codiță 

şi-am ţinut-o bine, bine, 

pină m-a-nvăţat și pe mine 

asta, ce v-ol spune 

de-acum pină miine: 


Cl-că era odată la pășune 
într-o margine de pădure, 
o clurdă 
mîndră 
de capre bălțate, 
neastimpărate. 
ȘI umblau caprele mele 
toată zlulica, prin viicele 
după smicele, 
prin tufiș, 
prin zmeuriş, 
prin rugi 
peste buturugi, 
tot prin crînguri 
după muguri. 








Într-o zi, spre namiaz, o capră neroadă 
s-a răzleşit din clreadă. 
Dar era o capră năzdrăvană, 


roșcovană, 
şi purta clopoțel de aur la zgărdană! 
Rătăcind pe un pripor. 
văzu capra un Izvor; 
— izvoraș cu apă rece, 
peste grele pletre trece... — 
ŞI cum era singurică, 
fără frică, 
s-a dus la un copăcel 
și-a zis către el: 
— Copăcel 
de păducel, 
ține-mi tu ăst clopoțel, 
nu pot bea cu el. 
Cind văd un Izvor, 
mi-e sete de mor! 
— Di-l la mine-ncoa 
şi şi l-oi păstra. 


S-a dus capra, 
a băut apa, 



















cînd s-a-ntors la copăcel 
a zis către el: 


— Copăcel ) 
de păducel, o. d 
să-mi dai clopoțel! să 
— Care clopoțel? 
— Clopoţel 
răsunățel, 
nu plec fără el! 
— Uite valea, 
ţine-ţi calea; 
cată-ți de treabă, 
capră neroadă! 
— Mă duc la bărdiţă, să sale 
să te tale! 
Să vezi tu, 
acu! 
— Halde şi te du! 
















apoi 










S-a dus capra degrabă. Pe costiță, 
„s-a-ntilnit cu o bărdiță. 


ce: 


li 
p 






ri, 


ri 


— Sorică 
bărdică, 
hal de tale copăcelul! 
Copăcelul 
nu-mi dă clopoțelul! 
Dar barda: 
— Ba! 
Nu vezi graba mea? 
(Se ducea, pesemne, 
la pădure, după lemne...) 
ce: 
— MA duc la foc, să vie 
să te mistuie! 
— Du-te, capră şule! 
S-a dus la foc: 
— Focule, 
aprinsule, E 
hai să arzi ba. 
Bărdișa nu-mi taie 'tpăcelul, 
copăcelul 
nu-mi dă clopoţelul! 
— Banu! 
Eu sînt foc, 
piine coc, 
nu mă mişc din loc! 
— 0o!...*Mă duc după apă, 
să te stingă-n grabă! 


— Du-te! Îţi arde de şagă!?! 
ȘI s-a dus la apă: 
— Apă 
de treabă, 
gîrlă 


clorogirlă, 
departe de tiîrlă... 





Mălcuţă blajină, 
mereu călătoare, 
veşnic curgătoare, 
fil bună 

şi vină, 


întoarce-te-n loc, 
la hop, 
la vîrtop, 
la luncă de plop, 
hal de stinge-ml foc! 


Focul nu-mi arde bărdița, 
bărdița nu-mi tale copăcelul, 
copăcelul 
nu-mi dă clopoțelul! 
— Ba eu nu! 
E seară, 
am treabă la moară! 
— Mă due la boi degrabă, 
să-i chem să te soarbă! 
— la cată-ţi de treabă! 
S-a dus la boi: 
— Bol 
bourel, 
în coadă codălbei, 
frățiorii mel, 
haide să beţi apa! 
Apa nu vrea să stingă focul, 
focul nu vrea să arză bărdița, 
bărdița nu vrea să tale copăcelul, 


copăcelul 
nu-mi dă clopoţelul! 


— Ba noi, capră, nu! 

Astăzi am arat, 
>) ?) ..) mult am trepădat, 
* p SD cîmpul am brăzdat, 


soare-a scăpătat, 
noi zorlm spre sat! 


— Mă duc la lupi, să vă sfirtece! 
— Vezi să nu te... vindece! 


S-a luat 
şi-a plecat. q Q a R 
Seara-nsera, 
capra-ndemna. ud 9 3 
S-a dus, 
s-a tot dus, 
prin pustii, 


prin sihăstrii, 
multă cale-mpărăție, 
— ca vole bună să ne fie! — 
lar cuvintul din poveste 
înainte mult și mindru este! 
Cine va asculta, 
bine-a-nvăța; 
cine va dormi, 
va hodini, 
nici mult nu va folosi, 
miine, -n zori, nimic n-a ști!.., 
Rătăcită, 
necăjită, 
s-a dus capra în neștire 
mult şi bine, 
prin răchită 
împletită. 





salcle-nfiorită, 
trestie pitică, 
larbă mărunşică; 
prin rogoz 
stufos, 
mergea de folos... 
Și-apuca pe deal în jos, 
pleziş 
peste povirniş, 

pe-o potecă strîmtă, 
strimtă 

și cotită, 
de nimeni ştiută. 
Cine mai ascultă, 
că povestea-l lungă!?!... 
Pe sub poala cringului, 
da de urma lupului. 
ȘI cind mergea mal la vale, 
se-ntilnea cu lupu-n cale. 


— Lupule, 
voinicule, 


hai de mincă boli! 

Boli nu vor să bea apa, 

apa nu vrea să stingă focul, 
focul nu vrea să arză bărdița, 
bârdiţa nu tale copăcelul, 


LăY 














copăcelul 
nu-mi dă clopoțelul! 

— Cară-ţi de treabă, surată, 

m-ai mai păcălit odată, 

m-al fript pe tăcluni, în groapă!... 
— Mă duc la pușcă, să vie să puște 
- lupii! 
= _-  — Dacă ne-o găsi! 


În valea adincă, 
s-a-ntiinit cu-o puşcă 
şi l-a zis: 





Puşcă tare 
sunătoare, 

puşcă 

zvirlugă, 
pe la gură strîmtă, 
la coadă turtită, 
puşcă 

fără frică! 
Ce-l balul, verică ? 
Hal de puşcă lupil! 
Ba eu n-ol veni, 
nu pot zăbovi 
că m-așteaptă tunul, 
să ne luăm drumul! 
Ce-mi tot spul de tun, 
nu ştii că-l nebun? 
El cînd se porneşte 
şi bodogăneşte 
halhui peste țară, 
lumea e-nfioară, 
copilaşi omoară, 
pămint răscoleşte, 
case pustieşte, 
Oameni necăjeşte!... 
Nu mai stărul, 
că eu n-ol veni! 


— Puşcă oţelită 
și nesocotită, 
lasă oamenii din lume, 
hal mai bine în pădure! 
Nu pușca oameni sărmani, 
tu eşti doar pentru lupani, 
hai de puşcă hoţomani!... 
— Ba plec la război, 
n-am vreme de voi! 
— Mă duc s-aduc șoarecele 
să-ţi roadă oţelele! 


S-a luat 

şi-a plecat. 
S-a dus, 

s-a tot dus 
peste coastă-n sus, 
prin hăţiș 

de aluniş. 





Şoarecele-n ascunziş, 
sta pltit dup-o alună, 
sub o tufă de sulfină. 


ce: 


— Rică, 


şoricică, 
şoarec 


bezmetec, 


şoarec 
sălbatec, 


şoricel fricos 
cu dinţii de os, 
cu dinţi de firez, 
lasă cimpul des? 
Lasă rădăcinile, 
nu mai toca grinele, 
lasă griul, 
te prinde stăpînul! 
Hal să rozi oțelile puștii! 
— Ba eu n-l veni! 
— Mă duc după miţ, să vie 
să te gituie! 
— Du-te! Nu mi-e frică mie! 
S-a dus la pisică: 
— Tu, miţucă 


mică, 
cotoi 


-vulpol, 





șade pe urloi 
în casă la nol..., 


hai să prinzi pe Rică 

-șoricică ! 
Şoarecele nu vrea să roadă pușca, 
puşca nu vrea să puște lupii, 
lupii nu vor să mince boli, 
bol! nu vor să bea apa, 
apa nu vrea să stingă focul, 
focul nu vrea să arză bărdiţa, 
bărdiţa nu vrea să tale copăcelul, 
copăcelul 

nu-mi dă clopoțelul! 
Nu vezi că torc 
pînă nu mal pot?! 
Nu glumi cu gluma 
că nu-mi arde-acuma! 


Mişă urteloasă, 
nu fil minelnoasă, 
fu bună 

și vină! 


>e: 
— Merg cit de departe, 
dar vreau un hirbuţ de lapte! 
Capra mulge şi-l dă un hirbuț de lapte. 
Soarbe miţa tot, 
se linge pe bot 
și zice: 
— Mal dă-mi unul 
ca să-mi apuc drumul! 
Mulge capra, îi mal dă unu. 
Dar, şireată 
și neruşinată, 
mîţa zice: 
— Sănătate 
şi mulțam pentru bucate! 
Altădată 
să-mi! dal şi caş, nu tot lapte!... 
Şi-apucind la sănătoasa, pe coastă, 
zice: 
— Pe-aci-l calea noastă, 
capră netoată!... 















de Ie aa 
Înşelată, i cai 
supărată, 
se la capra. 
fuga 
după miţă, 
pe costiță, 


și fuge, și fuge, 
dar n-o mal ajunge 
că sare tot din par în par, 
mal sus de lăstar... 
Degeaba -l 

e graba... 






Dacă văzu şi văzu, se opri capra pe seară 
ŞI se-apucă să dea sfoară -n 
ară: 
„+ Da, răvașe 
prin oraşe 
şi hirtii 
prin prăvălii, 
surle 
pe sub coțoburie... 
« ... Cine-o fi şi s-o afla, 
clopoțelui să mi-l dea?...» 
ȘI plecînd capra mea lară, 
a ajuns, tirziu, pe seară, 
ruptă de osteneală, 
tocmal în Cimpul cu siminicul, 
S-a-ntilnit acolo cu 


Nicu $ 


“piticul, i 
mîndru ciobănel, E 


mie-mltitei, 

cît un pătrunjel, 
mai mare căciula ca el... 
ȘI s-a pus 

capra pe plins, 

I-a spus şi lui rostul 
precum a fost totul. 


Eug: 

Şi-unde punea Nicu mîna. 
îşi strîngea gluga, 
îşi lua bitica 

focul după bărdiţă, 
bărdița după copăcel, 
copăcelul, 


zvîrrr clopoţelul caprei! 


Aci', după-atit necaz, 
să fi văzut lar capra cu clopațe 
la grumaz 


cum mal zburda 
şi se da de-a dura 
și striga cît o ţinea gura: 


— Să trăiască stăpînelul, 
ÎS ZR, că ml-am luat lar clopoțelul! 

ȘI s-a-ntors lar capra mea, cu Nicu, la stînă, 
tot cu vole bună. 
Și-a făgăduit 
că s-a cuminţit, 

— nu s-a dovedit! — 

Și-am văzut-o și eu săltind, 
chluind, 
și pe Nicu lăudînd, 
dar m-am oprit povestind: 
şi de n-o fi rătăcit iar 


prin lăstar, 
și azi e-acolo, tot cu 
Nicu 
“piticu 
din Cimpul 
cu siminicul. 


(Cu... miţa-i tot supărată, 

nu-i mai dă nici caș, nlel lapte!) 
ȘI-acum paşte de folos, 

lar noi să fim sănătoşi!... 

